
Atunci când iahtul a fost găsit plutind în derivă în Golful 
Fecioarei, din arhipelagul sudic al Stockholmului, marea era 
calmă și noaptea luminoasă. Apa avea o culoare ștearsă, 
albastru-cenușie, care părea că te adoarme, și se mișca moale, 
ca o ceaţă. 

Bătrânul care vâslea a strigat de câteva ori, deși bănuia că nu 
va primi niciun răspuns. Supraveghease de pe țărm vasul 
aproape o oră, cum urma curentul slab, întors de-a-ndăratelea. 
S-a dus cu barca până acolo, lipind-o de latura iahtului. A lăsat 
vâslele, a amarat lângă platforma de coborât în apă și s-a 
căţărat pe scara de metal, trecând peste balustradă. Pe puntea 
de la pupa se afla un șezlong roz. Bătrânul a așteptat un 
moment, ascultând. Cum nu auzea nimic, a deschis ușa de sticlă 
și a coborât câteva trepte, până în salon. O lumină cenușie se 
răspândea prin ferestrele mari, peste lambriurile de tec lăcuit și 
peste pânza albastru-închis a canapelelor. A coborât mai 
departe, pe scara abruptă placată cu lemn lucios, prin faţa 
chicinetei întunecate, a băii, până în cușeta mare. Lumina slabă 
se strecura prin ferestrele mici, din tavan, peste un pat dublu de 
forma unei lănci. La capul patului, sprijinită de perete, stătea o 
tânără în geacă de blugi, pe jumătate ridicată, cu picioarele 
desfăcute și cu o mână lăsată pe perna roz. Il privea drept în 
ochi, cu o expresie întrebătoare, speriată. 

Bătrânului i-a luat o vreme până să înţeleagă că fata era 
moartă. 

In părul ei lung, negru se afla o agrafă ca un porumbel, 
porumbelul păcii. 

Când bătrânul s-a apropiat, atingându-i obrazul, capul fetei a 
căzut în faţă și un firicel subţire de apă i s-a scurs printre buze 
jos, pe bărbie. 


Cuvântul „muzică” înseamnă de fapt arta muzelor și iși are 
originea în mitul grecesc al celor nouă muze. Toate erau fiicele 
puternicului Zeus și ale Mnemosynei, zeita memoriei. Muza 
propriu-zisă a muzicii, Euterpe, este reprezentată de obicei cu 
un flaut la buze, iar numele ei inseamnă „cea care dăruiește 
bucuria”. 

Ceea ce numim „muzicalitate nu are de fapt o definiţie 
general acceptată. Există oameni cărora le lipsește capacitatea 
de a distinge diversele frecvențe sonore ale sunetelor muzicale 
și există oameni care se nasc cu o extraordinară memorie 
muzicală și cu un auz muzical absolut, ceea ce înseamnă că pot 
reda exact o notă, fără ajutorul vreunei alte referințe. 

De-a lungul timpurilor, au existat numeroși oameni dăruiți cu 
un talent ieșit din comun pentru muzică, însă puțini au devenit 
foarte cunoscuți, cum ar fi Wolfgang Amadeus Mozart, care 
făcea turnee pe la curțile europene de la vârsta de șase ani, și 
Ludwig van Beethoven, care a scris multe dintre marile lui 
compoziții după ce surzise cu totul. 


Legendarul Nicolo Paganini s-a născut în 1782, în orașul 
italian Genova. Era violonist și compozitor autodidact. Există 
foarte puțini violoniști care sunt capabili să cânte lucrările 
rapide și complicate ale lui Paganini. Până la moarte, Paganini a 
fost urmărit de zvonul că, pentru a-și dobândi formidabila 
iscusință, încheiase un pact cu diavolul. 


1. 


O presimțire 


Penelope Fernandez simte cum îi trec fiori pe șira spinării. 
Inima îi bate mai repede și privește scurt peste umăr. Poate că 
presimte ceea ce i se va întâmpla. 

Cu toată căldura din studio, Penelope are o senzaţie de 
răcoare pe obraji, care încă mai persistă din cabina de machiaj. 
l-au apăsat pe piele un burete rece cu fond de ten și i-au scos 
din păr agrafa cu porumbelul păcii, când spuma stoarsă din tub 
i-a făcut părul să-i cadă în inele pe umeri. 

Penelope Fernandez este președinta Asociaţiei Suedeze 
pentru Pace și Medierea Conflictelor. Acum se află sub lumina 
reflectoarelor în studioul de știri, în faţa lui Pontus Salman, 
director executiv al firmei de armament Silencia Defence AB. 

Prezentatoarea buletinului de știri, Stefanie von Sydow, 
schimbă subiectul, clipește în obiectivul aparatului și începe să 
vorbească despre concedierile care au urmat cumpărării 
concernului de armament britanic BAE Systems Limiteds de 
către firma suedeză Bofors, apoi se întoarce către Penelope. 

— Penelope Fernandez, în mai multe dezbateri te-ai exprimat 
foarte critic despre felul în care este organizat exportul de arme 
suedez. De curând ai făcut chiar o comparaţie cu scandalul 
francez din afacerea Angola. Politicieni cu posturi înalte și 
oameni de afaceri au fost acuzați de mită și export clandestin de 
arme şi acum sunt condamnaţi la lungi pedepse cu 
închisoarea... Așa ceva n-am mai văzut în Suedia, nu? 

— Acest lucru poate fi tradus în două feluri, răspunde 
Penelope Fernandez. Fie că politicienii noștri sunt altfel, fie că 
sistemul nostru juridic funcţionează diferit. 

— Dar o știi foarte bine, spune Pontus Salman. Noi avem o 
lungă tradiţie a... 

— Conform legii suedeze, îl întrerupe Penelope. Conform legii 
suedeze, orice fabricare și export de armament sunt interzise. 

— Cu siguranţă, te înșeli, spune Salman. 


— Este paragraful 3, din legea despre materialul de război, 
precizează Penelope. 

— Însă Silencia Defence a primit un acord preliminar pozitiv, 
zâmbește el. 

— Da, pentru că altfel ar fi vorba despre un delict la scară 
mare și... 

— lar acum avem de fapt aprobarea, o întrerupe el. 

— Nu uita că materialul de război este pentru... 

— Așteaptă un pic, Penelope, o întrerupe Stefanie von Sydow, 
făcându-i semn lui Salman, care ridicase mâna în semn că n-a 
terminat de vorbit. 

— Toate afacerile sunt cercetate în prealabil, explică el. Ori 
direct de către guvern, ori de Inspecţia pentru Produse 
Strategice, dacă ai auzit de ea. 

— Franţa are una similară, intervine Penelope. Și totuși, 
armament în valoare de opt miliarde de coroane a putut să 
ajungă în Angola, cu tot embargoul ONU, deși exista o interdicție 
absolut clară... 

— Însă acum vorbim despre Suedia. 

— Înţeleg că oamenii nu vor să-și piardă slujba, dar aș dori 
totuși să aud cum motivezi exportul unei cantități uriașe de 
muniţie în Kenya? Este o ţară care... 

— Reproșul tău nu se bazează pe nimic, o întrerupe el. N-ai 
niciun argument, sau poate ai? 

— Din păcate, nu pot să... 

— Ai ceva concret la care să te referi? o întrerupe Stefanie 
von Sydow. 

— Nu, răspunde Penelope Fernandez, plecându-și privirea. 
Dar eu... 

— Atunci, cred că o scuză ar fi potrivită, spune Pontus 
Salman. 

Penelope îl privește în ochi, simte cum mânia și frustrarea 
clocotesc în ea, dar se silește să tacă. Pontus Salman zâmbește 
compătimitor, apoi începe să povestească despre fabrica din 
Trollhättan. Două sute de locuri de muncă au fost create atunci 
când Silencia Defence a primit aprobarea să pornească 
producţia. El explică ce înseamnă acordul preliminar și cât de 
departe a ajuns procesul de producţie. Dezvoltă subiectul fără 
să se grăbească, astfel ca timpul să nu-i mai ajungă adversarei. 


Penelope îl ascultă, străduindu-se să-și înăbușe furia. Se 
gândește în schimb cum ea și Björn vor fi curând în larg. Vor 
pune așternuturi noi pe patul de forma unei lănci, vor umple 
frigiderul și micul congelator. Vede în fața ochilor sclipirea 
paharelor reci cu alcool, în vreme ce vor mânca hering murat, 
hering cu muștar și fileu de hering cu cartofi noi, ouă fierte și 
crutoane. Vor pune masa pe puntea de la pupa, vor arunca 
ancora lângă o insulă mică din arhipelag și vor petrece ore în șir 
în soarele amurgului. 

e 

Penelope Fernandez părăseşte sediul televiziunii și o pornește 
spre Valhallavägen. A aşteptat aproape două ore ca să participe 
la o altă discuție, într-o altă emisiune, până ce producătorul a 
anunțat-o că sunt obligați s-o scoată din program, ca să aibă 
spațiu pentru cinci sfaturi rapide despre cum să scapi de burtă 
pentru sezonul estival. 

Departe, pe Gärdet, vede culorile stridente de la corturile 
Circului Maximum. Un îngrijitor de animale stropește doi elefanți 
cu un furtun. Unul dintre elefanţi ridică trompa în aer și prinde în 
gură șuvoiul puternic de apă. 

Penelope are doar douăzeci și patru de ani, e brunetă, iar 
părul buclat îi ajunge până la umeri. La gât poartă un lanţ scurt 
de argint cu un mic crucifix de la ceremonia de confirmare. 
Pielea ei are o culoare catifelată, aurie. Ca uleiul de măsline sau 
ca mierea, scrisese odinioară un băiat într-o compunere, la 
liceu. Ochii îi sunt mari și serioși. Nu o dată i s-a spus că 
seamănă cu celebra actriță Sophia Loren. 

Penelope își scoate telefonul și îl sună pe Björn, ca să-i spună 
că e pe drum, că va lua metroul de la Karlaplan. 

— Penny? S-a întâmplat ceva? întreabă el cu glas neliniștit. 

— Nu, ce să se întâmple? 

— Totul e gata. Ți-am lăsat un mesaj, doar tu lipsești. 

— Nu-i nicio grabă, nu-i așa? 

Când Penelope se află pe scara rulantă abruptă care duce la 
peron, inima începe să-i bată mai repede, are o senzaţie 
neplăcută și închide ochii. Scara coboară mai departe, se 
îngustează și aerul devine tot mai răcoros. 

Penelope Fernandez vine din La Libertad, care este una dintre 
cele mai mari provincii din El Salvador. Mama Penelopei, Claudia 
Fernandez, a fost întemniţată în vremea războiului civil și 

Penelope s-a născut într-o celulă unde cincisprezece femei 
arestate făceau tot ce puteau ca să le ajute. Claudia era doctor 
și participase activ la campaniile de informare a populaţiei. 
Faptul că militase pentru dreptul populaţiei băștinașe de a-și 
crea sindicate a dus la trimiterea ei în închisorile rău famate ale 
regimului. 

Abia când ajunge pe peron, Penelope redeschide ochii. 
Senzaţia de claustrofobie a dispărut. Se gândește din nou la 
Björn, care o așteaptă la clubul nautic din Långholmen. Ei îi 
place să facă baie goală, să plonjeze în apă și să nu vadă 
altceva decât marea și cerul. 

Metroul aleargă, legănând-o și soarele pătrunde pe ferestre 
atunci când vagoanele părăsesc tunelul, ieșind la lumină în 
stația Gamla Stan. 

Penelope urăște războiul, violenţa și forța armelor. Este o 
aversiune arzătoare care a determinat-o să-și ia o diplomă în 
științe politice la Uppsala și să facă cercetare științifică în 
problemele legate de medierea în situaţii de conflict. A lucrat 
pentru grupul francez de ajutor Action Contre la Faim, în Darfur, 
împreună cu Jane Oduya. A scris în Dagens Nyheter un articol 
foarte discutat despre femeile din lagărele de refugiați și 
încercarea lor de a-și reface viața. Cu doi ani în urmă, a 
succedat-o pe Frida Blom la președinția Asociaţiei Suedeze 
pentru Pace și Medierea Conflictelor. 

Penelope coboară la Hornstull și iese în lumina soarelui, 
simțindu-se brusc și fără motiv neliniștită; apoi, coboară în 
Pâlsundsbacken, traversează repede podul spre Lângholm și o ia 
la stânga, spre clubul de ambarcaţiuni mici. Praful atârnă ca o 
ceață în aerul nemișcat. 

Vasul lui Björn e ancorat la umbră, chiar sub podul Väster; 
mișcările apei creează o plasă de lumină care se reflectă 
clătinându-se în grinzile de oţel vopsite în cenușiu de deasupra. 

Il vede pe punte, cu o pălărie de cowboy pe cap. Stă 
nemișcat, strângându-și cu braţele umerii lăsaţi. 

Penelope vâră două degete în gură și fluieră, ca un golan. 
Björn tresare, faţa i se golește de sânge, ca și cum s-ar fi speriat 
îngrozitor. Aruncă o privire spre drum și o vede. Ochii îi sunt 
încă plini de teamă când îi vine în întâmpinare. 

— Ce e? întreabă ea, continuând să coboare scara spre locul 
unde sunt ancorate bărcile. 


— Nimic, răspunde Bjorn, potrivindu-și pălăria pe cap și 
încercând să zâmbească. 

Se îmbrățișează și ea simte că are mâinile reci și cămașa udă 
la spate. 

— Ești transpirat tot, îi spune. 

Björn își fereşte privirea. 

— M-am grăbit să fiu gata la timp. 

— Ai luat și sacoșa mea? 

El dă din cap și face un gest spre cabină. Vasul se leagănă 
ușor sub picioare, iar Penelope simte mirosul de plastic încălzit 
la soare și de lemn lăcuit. 

— Hei? spune cu glas limpede. Unde ai dispărut? 

Părul lui blond iese de sub pălărie, împletit în șuvițe. Ochii 
albastru-deschis sunt copilăroși, zâmbitori. 

— Sunt aici, răspunde el, lăsându-și privirea în pământ. 

— La ce te gândești tot timpul? 

— Că o să fim împreună, răspunde Björn, prinzând-o de talie. 
Că o să facem sex în mijlocul naturii. 

Îi atinge părul cu buzele. 

— La asta speri? șoptește fata. 

— Da, îi răspunde Björn. 

Penelope râde de sinceritatea lui. 

— Cei mai mulţi... femeile cel puţin, cred că povestea asta are 
o faimă un pic exagerată, spune ea. Să zaci pe pământ, printre 
furnici și pietre și... 

— E ca atunci când faci baie gol, insistă Björn. 

— Va trebui să mă convingi, vine replica îndrăzneață a lui 
Penelope. 

— Am s-o fac. 

— Cum? râde ea, chiar în momentul în care telefonul începe 
să-i sune în rucsac. 

La auzul semnalului, Björn pare să încremenească. Culoarea îi 
dispare din obraji. Penelope vede pe ecranul telefonului că o 
sună sora ei mai mică. 

— E Viola, îi explică repede, înainte să răspundă. Hola, 
surioară. 

Un automobil claxonează și sora ei strigă ceva, lângă 
receptor. 

— Nebunul dracului! bombăne ea. 

— Ce se întâmplă? 


— S-a terminat, îi răspunde sora ei. l-am dat papucii lui 
Serghei. 

— lar, oftează Penelope. 

— Da, aprobă Viola cu glas scăzut. 

— lartă-mă, spune Penelope. Înţeleg că ești necăjită. 

— Nu e așa de grav, dar... Mama spunea că ieșiți cu iahtul și 
m-am gândit... aș veni și eu, dacă se poate. 

Se lasă tăcerea. 

— Să vii și tu, repetă Penelope, auzindu-și tonul lipsit de 
entuziasm. Björn și cu mine avem nevoie de puţin timp 
împreună, dar... 


2. 


Urmăritorul 


Penelope stă în cabina de comandă cu un sarong albastru 
peste costumul de baie alb; are însemnul păcii tatuat deasupra 
sânului drept. Lumina de vară se revarsă prin geam. Inconjoară 
atentă farul de la Kungshamn, apoi manevrează cu grijă barca 
mare cu motor prin strâmtoarea îngustă. 

Viola, sora ei mai mică, se ridică de pe șezlongul roz aflat pe 
puntea de la pupă. În ultima oră a stat cu pălăria de cowboy a 
lui Bjorn pe cap și cu o pereche de ochelari enormi pe nas și a 
fumat un joint cu mișcări somnoroase. 

Viola face cinci încercări leneșe de-a prinde cu degetele de la 
picioare cutia de chibrituri de pe acoperișul calei, apoi renunţă. 
Penelope nu se poate împiedica să nu zâmbească. Viola intră în 
cabină și o întreabă dacă nu vrea să-i ţină locul la cârmă. 

— Altfel, cobor să prepar o margarita, spune, continuând să 
coboare scara. 

Pe puntea de la prova Bjorn stă culcat pe un cearșaf de baie, 
cu un exemplar de buzunar din Metamorfozele lui Ovidiu sub 
cap. 

Penelope vede că bara de la picioarele lui e ruginită. Când a 
împlinit douăzeci de ani, Björn a primit iahtul de la tatăl lui, dar 
n-are mijloace să-l întreţină. Ambarcaţiunea e singurul dar pe 
care l-a primit vreodată de la taică-său, în afară de o excursie. 

Când acesta a împlinit cincizeci de ani, i-a invitat pe Björn și 
Penelope la unul dintre cele mai elegante hoteluri ale sale, 
Kamaya Resort, pe coasta de est a Kenyei. Penelope a stat la 
hotel doar două zile, înainte să plece spre lagărul de refugiaţi 
Kubbum din Darfur, în Sudanul de Sud, unde se afla grupul de 
ajutor francez Action Contre la Faim. 

Penelope micșorează viteza de la opt la cinci noduri, când se 
apropie de podul de la Skurusund. Nu răzbate niciun zgomot 
dinspre traficul de deasupra. lahtul lor alunecă pe apa umbrită 
de sub pod, când Penelope vede o barcă neagră de cauciuc, 
lângă temelia de beton. Barca este de felul celor pe care le 
folosește paza militară de coastă. E un RIB cu carenă din fibră 
de sticlă și motoare foarte puternice. 

Penelope aproape a depășit podul, când descoperă că în 
barcă se află cineva. Un bărbat se ghemuiește în penumbră, cu 
spatele întors spre ea. Nu știe de ce-i crește pulsul la vederea 
neașteptată a acestuia. E ceva în neregulă cu ceafa lui și cu 
hainele negre. Se simte observată, deși el stă cu spatele. 

Când iese din nou la soare, o trec fiori prin tot trupul și are 
pielea de găină pe braţe. 

După ce trece de Duvnăs, mărește viteza la cincisprezece 
noduri. Ambele motoare bubuie surd, apa spumegă în urma lor 
și vasul prinde viteză pe suprafaţa netedă. 

Îi sună telefonul. Vede că e numărul mamei sale. Poate a 
văzut dezbaterea de la televizor. Lui Penelope îi trece repede 
prin minte că mama ei o să-i spună că a arătat bine și că a fost 
grozavă, dar știe prea bine că este doar o fantezie. 

— Bună, mamă, răspunde ea. 

— Oi, șoptește mama. 

— Ce se întâmplă? 

— Spinarea... trebuie să mă duc la acupunctură, spune 
Claudia și se aude ca și cum ar umple un pahar cu apă. Dar 
voiam să știu dacă Viola a vorbit cu tine. 

— E cu noi în barcă, răspunde Penelope, auzind cum mama ei 
soarbe din pahar. 

— E cu voi, ce bine... m-am gândit c-o să-i priască. 

— Sigur că ei îi priește, spune Penelope pe un ton reţinut. 

— Ce-o să mâncaţi? 

— În seara asta avem heringi, cartofi, ouă... 

— Dar ei nu-i plac heringii! 

— Mamă, Viola mi-a telefonat că... 

— Știu că nu te-ai gândit c-o să vină și ea, o întrerupe Claudia. 
De asta te întrebam. 

— Am făcut și câteva chiftele, spune răbdătoare Penelope. 

— Și ajung pentru toată lumea? întreabă mama. 

— Să ajungă? Depinde dacă... 

Tace și privește fix apa sclipitoare. 

— Pot să nu mănânc eu, propune ea, cu glas reţinut. 

— Dacă nu ajung, zice mama. Numai atunci. 

— Înţeleg, aprobă încet Penelope. 

— Acum o să-ţi plângi de milă, nu? pufnește mama cu iritare 
reținută. 

— Nu, doar că... Viola este de fapt o persoană adultă și... 

— Acum mă nemulțumești. 

— lartă-mă. 

— Tu vii și mănânci chiftelele mele la Crăciun și de 
midsommar, iar eu niciodată... 

— Dar nu trebuie neapărat s-o fac, spune repede Penelope. 

— Foarte bine, răspunde tăios mama. 

— Voiam doar să spun... 

— Atunci, să nu mai vii aici de midsommar, o întrerupe mama 
cu glas indignat. 

— Dar, mamă, de ce trebuie să... 

Se aude o pocnitură, când mama ei închide telefonul. 
Penelope tace și simte cum crește în ea frustrarea, privește 
telefonul, apoi închide și ea. 

Barca e purtată încet peste reflexul verde al valurilor. Scara 
de la chicinetă scârţâie și după un moment pe ea se 
împleticește Viola, cu paharul în mână. 

— Era mama? 

— Da. 

— Se temea că n-o să am ce să mănânc? zâmbește Viola. 

— E destulă mâncare, răspunde Penelope. 

— Mama nu crede că sunt capabilă să mă descurc. 

— E doar neliniștită, spune Penelope. 

— Dar pentru tine nu se neliniștește niciodată, îi răspunde 
Viola. 

— Eu mă descurc. 

Viola gustă băutura, privind pe fereastră. 


1 În limba suedeză - Sărbătoarea miezului de vară, Noaptea de Sânziene. 

— Am văzut dezbaterea de la TV, spune ea. 

— Azi-dimineaţă? Cu Pontus Salman? 

— Nu, a fost... cea de săptămâna trecută, răspunde Viola. 
Vorbeai cu un tip arogant, care... avea un nume frumos și... 

— Palmcrona, o întrerupe Penelope. 

— Exact, Palmcrona... 

— M-am înfuriat, mi s-au înroșit obrajii și mi s-au umplut ochii 
de lacrimi, aș fi vrut să recit poemul lui Bob Dylan, Masters of 
War, sau doar s-o iau la fugă și să trântesc ușa în urma mea. 

Viola o privește, în vreme ce Penelope se întinde și deschide 
fereastra din tavan. 

— N-am crezut că te epilezi la subsuoară, spune ea glumetț. 

— Nu, dar am fost așa de des la televizor, că... 

— A învins cochetăria, glumește Viola. 

— Nu voiam să fiu considerată o certăreaţă de profesie, 
pentru un pic de păr sub brațe. 

— Dar cum stau lucrurile cu linia slipului? 

— Așa și așa... 

Penelope își ridică sarongul și Viola râde în hohote. 

— Lui Björn îi place, zâmbește Penelope. 

— El nu prea are dreptul să spună ceva, cu codițele lui... 

— Însă tu te razi peste tot cum trebuie, observă Penelope cu o 
nuanţă de ironie în glas. Pentru gagiii tăi însuraţi și idioţii plini 
de mușchi și... 

— Știu că nu mă pricep, o întrerupe Viola. 

— La altele nu te pricepi. 

— Niciodată n-am făcut ceva ca lumea. 

— Trebuie doar să iei niște note mai bune și... 

Viola ridică din umeri. 

— De fapt, am dat proba pentru facultate?. 

Vasul înaintează, brăzdând apa, iar pescărușii îl urmăresc din 
înaltul cerului. 

— Și cum a mers? întreabă în cele din urmă Penelope. 

— Mi s-a părut ușor, răspunde Viola, lingând sarea de pe buza 
paharului. 

— Deci, a mers bine, zâmbește Penelope. 

Viola dă din cap și lasă deoparte paharul. 

— Cât de bine? întreabă Penelope, dându-i un ghiont în șold. 


2 H&gskoleprov - în Suedia, în fiecare an are loc o probă scrisă pentru toţi cei care vor 
să-și mărească notele, ca să intre la facultate. 

— Maximum de puncte, spune Viola cu ochii plecați. 

Penelope strigă de bucurie și își îmbrățișează sora strâns. 

— Îți dai seama ce înseamnă asta? exclamă Penelope cu 
entuziasm. Poţi să faci ce studii vrei, la orice universitate, 
trebuie doar să alegi între Academia de Studii Economice, 
Medicină sau Jurnalism. 

Viola râde cu obrajii îmbujoraţi și Penelope o îmbrățișează din 
nou, dându-i jos pălăria. O mângâie pe păr, îi aranjează șuviţele, 
așa cum făcea când erau mici, își scoate agrafa cu porumbiţa 
păcii și o prinde în părul celeilalte, o admiră și îi zâmbește 
mulțumită. 


3. 


O barcă e lăsată să plutească 
în derivă în Golful Fecioarei 


Ca un cuţit, prora taie cu un clipocit uleios suprafaţa netedă. 
Sare peste valurile care se sparg și izbesc asurzitor pereţii 
vasului. Acesta înaintează cu motoarele duduind. Prora se înalţă 
și apă albă, înspumată se despică în urma pupei. 

— Nu ești zdravănă, Madikken?, strigă Viola și își scoate 
agrafa din păr, exact cum făcea când era copil după ce termina 
cu pieptănatul. 

Când se opresc la Gåsöt, Björn se trezește. lau înghețată și 
cafea. Viola vrea să joace minigolf pe micul teren și este deja 
după-amiaza târziu, când pleacă mai departe. 

La babord se întinde golful, ca un paviment ametitor de 
piatră. 

Vor să ancoreze la Kastskăr, o insulă nelocuită, lungă, care se 
îngustează la mijloc. În partea sudică se află un golfuleţ înverzit 
unde vor opri, vor face baie, un grătar și apoi vor înnopta. 

— Mă duc să mă întind un pic, spune Viola, căscând. 

— Așa să faci, îi zâmbește Penelope. 


3 Personaj dintr-una din cărţile pentru copii ale lui Astrid Lindgren. 
+ „Insula Gâștei”. 

Viola o ia pe scară în jos și Penelope privește înainte. 
Micșorează viteza, fără să piardă din ochi sonda electronică prin 
care i se indică unde se află stâncile submarine, în vreme ce 
iahtul alunecă spre insulă. Brusc nivelul apei scade de la 
patruzeci de metri la cinci. 

Björn vine în cabina de comandă și o sărută pe ceafă. 

— Să încep să pregătesc mâncarea? întreabă el. 

— Viola are nevoie să doarmă vreo oră. 

— Parcă ai fi maică-ta, spune el blând. A sunat deja? 

— Da. 

— Ca să vadă dacă Viola e cu noi, sau...? 

— Da. 

— V-aţi certat? 

Penelope scutură din cap. 

— Ce e? o întreabă el. Ești supărată? 

— Nu, doar că mama... 

— Ce-i cu ea? 

Penelope își șterge râzând lacrimile de pe obraz. 

— Nu sunt bine-venită de midsommar, spune. 

Björn o îmbrățișează. 

— Ar trebui să nu-ţi pese de ea. 

— Asta și fac, răspunde Penelope. 

Apoi manevrează încet vasul, ducându-l în adâncul golfului. 
Motoarele duduie înăbușit. Barca e atât de aproape de mal, că 
poate simţi mirosul de verdeață încălzită de soare de pe insulă. 

Ancorează, lasă vasul să alunece, îndreptându-se spre stânci. 
Björn sare tropăind pe panta abruptă și prinde frânghia în jurul 
unui trunchi de copac. 

Pământul e acoperit cu mușchi. El rămâne în picioare, 
uitându-se la Penelope. Câteva păsări sar de colo-colo prin 
coroanele copacilor când aud scârţăitul ancorei. 

Penelope își pune pantalonii de jogging și tenișii albi, apoi 
sare pe țărm, apucându-i mâna. El o îmbrățișează. 

— Mergem să vedem insula? 

— Nu era o chestiune în privinţa căreia trebuia să mă 
convingi? întreabă ea zăbovind. 

— Avantajele dreptului public, îi răspunde Björn. Penelope 
aprobă zâmbind și el îi mângâie părul, lăsându-și degetele să 
alunece peste pomeţii bine conturaţi și sprâncenele dese, negre. 

— Cum poţi fi așa de frumoasă? 

O sărută ușor pe gură, apoi pornesc spre pădure. 

În mijlocul insulei se află un luminiș înconjurat de tufișuri 
dese. Fluturi și bondari mici se rotesc printre flori. Soarele e 
fierbinte, apa sclipește printre copaci, spre nord. Stau în picioare 
nemișcaţi, se privesc zâmbindu-și și apoi brusc devin serioși. 

— Gândește-te, dacă vine cineva, spune ea. 

— Suntem doar noi doi pe insulă. 

— Ești sigur? 

— Câte insule se află în arhipelagul Stockholmului? Treizeci de 
mii? Cu siguranţă mai multe, vine replica lui Björn. 

Penelope își scoate sutienul de la costumul de baie, își aruncă 
pantofii, apoi își scoate chiloţii, împreună cu pantalonii de 
jogging și dintr-odată e goală, în iarbă. _ 

Prima senzaţie de jenă face repede loc bucuriei. Işi spune că e 
grozav să simţi pe piele aerul marin, căldura care încă mai urcă 
din pământ. 

Björn își spune că, deși nu e sexist de felul lui, trebuie 
neapărat s-o privească în voie. E înaltă, braţele îi sunt 
musculoase și totuși gingaș pline. Talia zveltă și picioarele 
puternice o fac să semene cu o zeiţă jucăușă. 

Björn își simte mâinile tremurând, în vreme ce-și scoate 
maioul și șortul de baie, înflorat. E mai tânăr ca ea, are trup de 
băiat, aproape fără păr și deja e ars de soare pe umeri. 

— Acum vreau și eu să te privesc, își spune. 

Lui i se înroșesc obrajii și se apropie de ea cu un zâmbet larg. 

— N-am voie? 

Björn clatină din cap și își ascunde faţa în părul ei. 

Încep să se sărute, dar rămân nemișcaţi, stau doar strâns lipiţi 
și se sărută. Penelope îi simte limba caldă în gură și e străbătută 
de un freamăt de fericire. Își alungă de pe buze zâmbetul, ca să 
poată continua să-l sărute. Respiră amândoi mai repede. Simte 
cum trupul lui Björn se încordează, cum inima îi bate mai 
puternic. Se culcă în iarbă, grăbiţi, găsesc un loc între tufe. El îi 


5 Allemansrätt: dreptul oricărui suedez de a folosi liber apa, pământul și aerul; 
conform acestui drept, oricine poate, spre exemplu, înnopta pe o proprietate privată, 
anunțând, desigur, proprietarul, și poate folosi apa de băut și lemnele pentru foc. 

caută cu gura sânii, sfârcurile brune, îi sărută pântecele și-i 
desface picioarele. Când o privește, își spune că e ca și cum 
trupurile lor ar lumina în soarele amurgului. Totul devine dintr- 
odată foarte intim și fragil. Este deja udă, când începe s-o lingă, 
tot mai blând și mai lent și ea trebuie să-i împingă capul la o 
parte, după o vreme. Strânge pulpele, zâmbește roșind. Îi 
șoptește să vină, îl trage spre ea, îl conduce cu mâna și-l lasă să 
alunece înăuntrul ei. li respiră greu în ureche, în vreme ce ea 
privește drept spre cerul roz. 

Pe urmă, se ridică goală în iarba caldă, se întinde, face câţiva 
pași și aruncă o privire spre copaci. 

— Ce e? o întreabă Björn cu glasul îngroșat. 

Il privește cum stă gol pe pământ, zâmbindu-i. 

— Te-ai ars pe umeri. 

— Ca în fiecare vară. 

Işi pipăie grijuliu pielea roșie de pe umeri. 

— Ne întoarcem, mi-e foame, spune ea. 

— Trebuie doar să înot un pic. 

Penelope își trage chiloţii și pantalonii de jogging, își pune 
pantofii și rămâne cu sutienul în mână. Își lasă privirea să 
rătăcească peste pieptul lui fără păr, peste mușchii brațelor, 
tatuajul de pe umăr, pielea înroșită de soare și chipul luminos, 
jucăuș. 

— Data viitoare, stai tu dedesubt, îi zâmbește. 

— Data viitoare, repetă el vesel. Te-am convins deci, după 
câte îmi dau seama. 

Penelope râde și face o mișcare de refuz. Björn se lasă pe 
spate și ridică ochii spre cer. Il aude fluierând încet, în vreme ce 
ea pornește prin pădure spre plaja mică, povârnită, unde e 
ancorat vasul. 

Se oprește o clipă, își pune sutienul înainte să meargă mai 
departe. 

Când urcă la bord, Penelope se întreabă dacă Viola mai 
doarme încă în cabina de la pupa. Se gândește să pună la fiert 
un vas cu cartofi noi și câteva fire de mărar, apoi să se ducă să 
se spele și să se schimbe. În mod ciudat, puntea e udă ca după 
ploaie. Probabil că Viola a spălat-o, din cine știe ce motiv. Barca 
pare diferită. Penelope nu poate spune în ce fel, dar pielea îi e 
dintr-odată înfiorată de o senzaţie neplăcută. E aproape tăcere, 
ca și cum păsările ar fi încetat brusc să cânte. Se aude doar 

zgomotul surd al apei care lovește carena și scârțâitul înfundat 
al odgonului legat de copac. Penelope devine brusc conștientă 
de propriile-i mișcări. Coboară scara spre pupă, vede că ușa de 
la cușeta pentru musafiri e deschisă. Lampa este aprinsă, dar 
Viola nu e acolo. Penelope observă că-i tremură mâna când 
ciocănește la ușa micii toalete. Deschide, privește și se întoarce 
pe punte. Departe, în apa golfului, îl vede pe Bjorn care se 
îndreaptă spre larg. li face semn cu mâna, dar el n-o vede. 

Penelope deschide ușile de sticlă dinspre salon, trece printre 
canapelele albastre, pe lângă masa de tec și scaunul de 
comandă. 

— Viola? întreabă cu glas slab. 

Se duce în chicinetă, scoate un castron, apoi îl lasă din mâini, 
în vreme ce inima începe să-i bată tot mai tare în piept. Aruncă 
o privire în camera mare de baie și continuă apoi spre cușeta de 
la prora, unde obișnuiesc să doarmă ea și Bjorn. Deschide ușa, 
aruncă o privire prin cușeta întunecată și mai întâi crede că-și 
vede propria imagine în oglindă. 

Viola stă complet nemișcată pe marginea patului, cu mâna 
odihnindu-i pe perna roz de la Myrorna. 

— Ce faci aici? 

Penelope se aude întrebându-și sora ce face în dormitor, deși 
a înţeles deja că lucrurile nu sunt deloc în ordine. Chipul Violei e 
de un alb murdar și are părul ud și încurcat. 

Penelope înaintează, îi prinde capul în mâini și îi strigă în faţă: 

— Viola! Ce e? Viola! 

Dar a înţeles deja ce s-a întâmplat, ce nu e în ordine, căci 
dinspre sora sa nu simte deloc suflul respirației, pielea ei e rece, 
n-a mai rămas nimic din ea, lumina vieţii s-a stins. Încăperea 
strâmtă se întunecă, se strânge în jurul Penelopei. Cu glas străin 
se jeluiește, își smulge hainele și se prăvălește înapoi, izbindu- 
se tare cu umărul de cadrul ușii; apoi se răsucește și o ia la 
goană pe scară. 

Când ajunge sus, pe punte, trage aer în plămâni ca și cum ar 
fi gata să se sufoce. Tușește și aruncă priviri în jur, cu spaima 
îngheţându-i trupul. La o sută de metri distanţă, pe țărm, vede 
un bărbat necunoscut în haine negre. Într-un fel, își dă seama ce 
legătură are acesta cu cele întâmplate. Ştie că el e bărbatul 
care se afla în umbra podului, în barca militară de cauciuc, cel 


6 Lanţ de magazine de vechituri. 

care s-a întors cu spatele când au trecut. Înţelege că bărbatul 
îmbrăcat în negru a ucis-o pe Viola și că încă n-a terminat. 

Bărbatul stă pe țărm și-i face semne cu mâna lui Björn, care 
înoată la vreo 20 de metri distanţă, strigă ceva și ridică braţul. 
Björn îl aude și se oprește, bate apa și începe să cerceteze malul 
cu privirea. 

Secundele par să se fi oprit. Penelope aleargă la cabina de 
comandă, răscolește în lada cu scule, găsește un cuțit Mora și 
fuge înapoi pe punte. 

Vede mișcările lente ale lui Björn, cercurile de apă din jurul 
lui. Björn îl privește nedumerit pe bărbatul îmbrăcat în negru. 
Acesta îi face semne, vrea să vină la el. Björn zâmbește nesigur 
și începe să înoate spre mal. 

— Björn! strigă Penelope, cât o ţin puterile. Înoată spre larg! 

Bărbatul de pe mal se întoarce spre ea și o ia la goană spre 
iaht. Penelope taie odgonul, alunecă pe puntea udă, se ridică 
repede, se împleticește până la scaunul de comandă și pornește 
motorul. Apoi, ridică ancora, dând în același timp în spate. 

Björn pare că a auzit-o, s-a întors și a început să înoate spre 
vas. Penelope pornește către el și, totodată, vede că bărbatul în 
negru a schimbat direcţia și aleargă acum peste povârniș, pe 
cealaltă parte a insulei. Aproape fără să se gândească, își dă 
seama că bărbatul și-a ancorat barca în golful din partea de 
nord a insulei. 

Știe că nu există nicio posibilitate să-i scape. 

Cu motoarele la turație maximă, întoarce iahtul și conduce în 
direcţia lui Björn. Îl strigă, se apropie, încetinește și îi întinde o 
cange. Apa e rece. El pare speriat și istovit. Capul îi dispare tot 
timpul sub apă. Îl rănește cu vârful ascuţit al căngii, iar fruntea 
începe să-i sângereze. 

— Trebuie să reziști! îi strigă ea. 

Barca neagră de cauciuc a început deja să facă ocolul insulei. 
Aude limpede zgomotul motorului. Björn se strâmbă de durere. 
După mai multe încercări, reușește în fine să-și încolăcească 
braţul în jurul căngii. Penelope îl trage cât poate de repede spre 
platforma de coborât în mare. Björn se prinde de marginea 
platformei. Penelope scapă cangea și o vede cum se 
îndepărtează, purtată de apă. 

— Viola e moartă! strigă și aude cum în glas i se amestecă 
disperarea și panica. 

De îndată ce Björn s-a prins de scară, ea aleargă în cabina de 
comandă și pornește cu toată viteza înainte. 

Björn se caţără peste balustradă, îl aude strigându-i să o ia 
drept spre capul Ornăs. 

Urletul motoarelor de la barca de cauciuc rapidă se apropie în 
urma lor. Penelope ia un viraj strâns, sub punte bubuie 
asurzitor. 

— A ucis-o pe Viola, scâncește ea. 

— Ocolește stânca! o avertizează Björn, cu dinţii clănţănindu- 


Pe faţă îi șiroiește sângele. 

Barca de cauciuc a înconjurat Stora Kastkăr, mărind viteza. Se 
apropie cu repeziciune de insulă. Björn se întoarce și vede barca 
la vreo trei sute de metri în spatele lor. 

— La debarcader! 

Penelope face iarăși un viraj, dă înapoi și oprește motorul, 
când pupa izbește debarcaderul cu o trosnitură puternică, iar 
marginea vasului e aruncată în scara de lemn udă. Valurile 
provocate de siaj se lovesc șuierând de stânci și apoi revin. 
Vasul se lasă pe o parte, scara e fărâmată în așchii. Apa 
năvălește peste balustradă. Părăsesc vasul și urcă pe 
debarcader. În spatele lor, aud cum carena se leagănă izbindu- 
se de platforma de lemn, în bătaia valurilor. Aleargă spre țărm, 
în vreme ce barca rapidă se apropie vâjâind. Penelope alunecă, 
se proptește în mână și se cațără gâfâind pe malul în pantă, 
spre marginea pădurii. Motoarele bărcii au tăcut și Penelope știe 
că fuga lor este zadarnică. Împreună cu Björn se năpustește 
printre copaci, mai adânc, în pădure, în vreme ce gândurile îi 
aleargă înnebunite și privirea caută un loc în care să se 
ascundă. 


4. 


Bărbatul care plutea în aer 


Paragraful 21 din Codul poliţistului descrie cum trebuie să-și 
pregătească un agent de poliție intrarea într-o casă, într-o 
cameră sau un alt loc, dacă există motive pentru a presupune 

că cineva a decedat, este fără cunoștință sau incapabil să ceară 
ajutor. 

Motivul pentru care asistentul de poliţie John Bengtsson 
primise în acea sâmbătă de iunie misiunea de a cerceta 
apartamentul de la ultimul etaj de pe Grevgatan numărul 2 era 
că directorul Inspecţiei pentru Produse Strategice” Carl 
Palmcrona lipsise nemotivat de la slujbă și pierduse o întâlnire 
programată cu ministrul de afaceri externe. 

Nu e deloc prima oară când John Bengtsson pătrunde într-o 
locuinţă ca să caute morţi sau răniți. Cel mai adesea a fost 
vorba despre rude care aveau bănuieli în legătură cu o posibilă 
sinucidere. Părinţi tăcuţi, înspăimântați erau obligaţi să aștepte 
pe scară în vreme ce el intra și cerceta încăperile. De multe ori a 
găsit, în sclipirea palidă a televizorului, tineri cu pulsul aproape 
imperceptibil după vreo supradoză de heroină sau femei ucise în 
bătaie. 

John Bengtsson are cu el unelte pentru forțarea ușii și un 
șperaclu, când pătrunde în clădire pe intrarea principală. la liftul 
până la etajul cinci și sună la ușă. Așteaptă un moment, apoi 
pune geanta grea pe treapta scării și examinează încuietoarea 
de siguranţă. Deodată, aude un târșâit pe scară, cu un etaj mai 
jos. E ca și cum cineva ar urca treptele cu pași tăcuţi, aproape 
furișându-se. 

Asistentul de poliție John Bengtsson ascultă o clipă, apoi 
întinde mâna și apasă clanţa: ușa e descuiată și alunecă ușor pe 
cele patru balamale. 

— E cineva acasă? strigă el. 

Așteaptă câteva secunde, trage peste prag geanta cu unelte, 
închide ușa, își șterge picioarele pe preșul de la intrare și apoi 
intră în holul spaţios. 

O muzică liniștită se aude dintr-o cameră vecină. O ia într- 
acolo, bate la ușă și intră. E o cameră de zi încăpătoare, 
mobilată spartan cu trei canapele Carl Malm, o masă joasă de 
sticlă și un tablou mic, cu o corabie în furtună, pe perete. O 
luminiţă albăstruie clipește dinspre o staţie stereo într-o cutie 
transparentă. Din difuzoare se aude o muzică de vioară 
melancolică, aproape tânguitoare. 

John Bengtsson merge mai departe până la ușile duble, le 
deschide și privește drept într-un salon cu ferestre înalte Art 


7 În suedeză: ISP. 

Nouveau. Lumina de vară pătrunde prin romburile mici din 
partea de sus a ferestrelor. 

Un bărbat plutește în mijlocul camerei albe. 

E o priveliște supranaturală. 

_ John Bengtsson stă și privește cu ochii holbaţi bărbatul mort. 
li pare o veșnicie până ce descoperă frânghia prinsă de cârligul 
lămpii. 

Bărbatul bine îmbrăcat e nemișcat, ca și cum ar fi împietrit în 
aer, cu gleznele întinse și vârfurile pantofilor orientate spre 
parchet. 

E spânzurat - dar e ceva mai mult, ceva ce nu se potrivește, 
ceva e greșit. 

John Bengtsson nu are voie să treacă peste prag. Locul 
delictului trebuie lăsat intact. Loviturile inimii sunt puternice, 
simte ritmul greoi al sângelui, înghite greu, dar nu-și poate 
desprinde privirea de la bărbatul care plutește în spaţiul gol. 

Un nume începe să se audă în capul lui John Bengtsson, doar 
ca o șoaptă: Joona, trebuie să vorbesc cu Joona Linna. 

In încăpere nu există mobilier, doar un bărbat spânzurat care 
este, după toate probabilitățile, Carl Palmcrona, directorul 
general al Inspecţiei pentru Produse Strategice. 

Frânghia este prinsă de cârligul lămpii, în rozeta din mijlocul 
tavanului. 

N-a avut pe ce să se urce, gândește John Bengtsson. 

Tavanul e înalt de cel puţin trei metri și jumătate. 

John Bengtsson încearcă să se liniștească, să-și adune 
gândurile și să înregistreze tot ce vede. Faţa spânzuratului e 
lipsită de culoare și i se pare că în ochii holbaţi vede puncte 
sângerii. Bărbatul poartă un pardesiu de vară peste costumul 
albastru-cenușiu și are în picioare pantofi subţiri. O servietă 
neagră și un telefon mobil zac pe parchet, la oarecare distanță 
de balta de urină care s-a format sub corp. 

Spânzuratul tresare brusc. 

Lui John Bengtsson i se taie respiraţia. 

Se aud bufnituri în tavan, lovituri de ciocan din pod, deasupra 
cineva calcă apasat, din nou o bufnitură și trupul lui Palmcrona 
tremură. Zgomotul unei bormașini răsună, apoi se stinge. Un 
bărbat strigă ceva. Are nevoie de mai mult cablu electric, de tot 
cablul, strigă el. 

John Bengtsson observă cum i se domolește pulsul, în vreme 
ce merge înapoi, traversând salonul. În hol, ușa e deschisă. Se 
oprește, era sigur că închisese cum trebuie, dar își dă seama că 
s-a înșelat. Părăsește apartamentul și, înainte de a raporta la 
secţia lui, scoate telefonul mobil și-l sună pe Joona Linna, la 
Secţia Criminalistică din cadrul poliţiei. 


5. 


Comisariatul general 


E prima săptămână din iunie. La Stockholm, de mai multe 
săptămâni, oamenii se trezesc prea devreme. Soarele răsare la 
ora trei și jumătate și este lumină aproape toată noaptea. 
Primăvara a fost neobișnuit de caldă. Mălinul și liliacul? au 
înflorit împreună. Ciorchini grei de flori își răspândesc parfumul 
dinspre parcul Kronoberg până jos, la intrarea Direcţiei Generale 
a Poliţiei. 

Secţia de Criminalistică este singura unitate operativă din 
poliţie care are răspunderea să combată delincvenţa gravă atât 
la nivel naţional, cât și internaţional. 

Șeful secției, Carlos Eliasson, stă în picioare lângă fereastra 
joasă de la etajul opt, cu privirea aţintită spre pantele înverzite 
din parcul Kronoberg. Ține în mână telefonul, formează numărul 
lui Joona Linna, aude cum intră mesageria vocală, întrerupe 
apelul, lasă aparatul pe birou și privește ceasul. 

Petter Näslund intră în biroul lui Carlos, își drege cu grijă 
vocea, se oprește și se apleacă peste o banderolă de hârtie pe 
care scrie: „Păzim, avertizăm, irităm”. 

Din camera de alături se aude o conversaţie telefonică 
plictisită, despre ordine de arestare europene și sistemul de 
informaţii Schengen. 

— Pollock și băieţii lui vin imediat, spune Petter. 

— Știu și eu să mă uit la ceas, răspunde Carlos, pe un ton 
blând. 

— În orice caz sendvișurile sunt gata, îl anunţă Petter. 


8 „Mellan häggen och syrenen”: „Între mălin și liliac”, spune un cântec suedez, este 
cea mai frumoasă perioadă anului. 

Carlos își alungă un zâmbet, întrebându-l: 

— Ai auzit că vor să recruteze? 

Petter se înroșește plecându-și privirea, apoi se reculege și 
ridică din nou ochii: 

— Eu l-aș... Poţi găsi pe altcineva mai potrivit pentru 
Comisariatul general? 

Comisariatul general e alcătuit din șase experți, care ajută 
investigaţiile criminalistice din întreaga Suedie. Comisariatul 
lucrează foarte sistematic, după o metodă cunoscută sub 
inițialele PUG®. 

Cantitatea de muncă pe care o au de acoperit membrii 
permanenţi ai Comisariatului general este enormă. Sunt atât de 
solicitaţi, că aproape niciodată nu au timp să se adune cu toții la 
sediul central al poliţiei. 

După ce Petter Năslund părăsește încăperea, Carlos se așază 
pe scaunul lui, privind peștii-paradis din acvariu. În momentul în 
care se întinde după borcanul cu hrană pentru pești, sună 
telefonul. 

— Da, răspunde el. 

— Urcă acum, îl anunţă Magnus de la recepţie. 

— Mulţumesc. 

Carlos face o ultimă încercare să dea de Joona Linna înainte 
să se ridice de pe scaun, să arunce o privire în oglindă și să 
părăsească încăperea. 

Chiar în momentul în care iese pe culoar, se aude un „pling” 
și ușile liftului se deschid fără zgomot. La vederea membrilor din 
comisariat, o imagine îi trece fulgerător prin minte. O amintire 
de la concertul Rolling Stones, la care a fost împreună cu câţiva 
colegi în urmă cu câţiva ani. Grupul care ieșise pe scenă 
amintea de niște oameni de afaceri relaxaţi. Exact ca membrii 
comisariatului, purtau toţi costume negre și cravată. 

Mai întâi, vine Nathan Pollock, cu părul cărunt strâns în coadă 
de cal, apoi Erik Eriksson, cu ochelarii cu ramă cu diamante, 
motiv pentru care toţi din grup îl numesc Elton, după el vin 
agale Niklas Dent și P.G. Bondesson și, la urmă, tehnicianul 
criminalist Tommy Kofoed, cu umerii ridicaţi și privirea 
morocănoasă aţintită în podea. 


” PUG: Polisens Utredning av Grova Brott - anchetarea delictelor grave de către 
poliție. 

Carlos le arată drumul spre sala de ședințe. Șeful operativ 
Benny Rubin este deja așezat la masa rotundă, cu o ceașcă de 
cafea neagră în față, așteptându-i pe ceilalți. Tommy Kofoed ia 
un măr din coșul cu fructe și începe să muște zgomotos. Nathan 
Pollock îl privește surâzând și dă din cap când acesta, cu o 
expresie întrebătoare, se oprește în mijlocul unei înghiţituri. 

— Bine aţi venit, începe Carlos. Mă bucur că v-aţi făcut timp, 
pentru că pe ordinea de zi avem unele puncte importante de 
discutat. 

— Nu trebuia să fie aici și Joona Linna? întreabă Tommy 
Kofoed. 

— Ba da, răspunde șovăitor Carlos. 

— Joona face numai ce vrea el, explică Pollock pe un ton 
reţinut. 

— Joona a rezolvat anul trecut crimele din Tumba”, spune 
Tommy Kofoed. Mă gândesc tot timpul la asta, că era absolut 
sigur... a știut în ce ordine se petrecuseră crimele. 

— Împotriva oricărei blestemate de logici, zâmbește Elton. 

— Eu știu cam totul despre investigația criminalistică, 
vorbește Tommy Kofoed mai departe. Dar Joona s-a dus doar și- 
a privit urmele de pași, nu înţeleg cum... 

— A văzut întregul, spune Nathan Pollock. Gradul de violență, 
efortul, stresul și starea fizică după urmele de pași din casă, în 
comparaţie cu cele din vestiar. 

— Și totuși, nu pot crede, mormăie Tommy Kofoed. 

Carlos își drege glasul, plecându-și privirea pe ordinea de zi. 

— Poliţia marină a dat de știre azi-dimineaţă, spune el. Un 
pescar a găsit o femeie moartă. 

— În plasă? 

— Nu, a văzut o barcă sport mare plutind în derivă lângă 
Dalarö, a vâslit până la ea, a urcat la bord și a găsit femeia 
zăcând pe pat în cușeta de sub prova. 

— Dar cazul ăsta nu e de competența Comisiei, zâmbește 
Petter Năslund. 

— Crimă? întreabă Nathan Pollock. 

— Probabil, sinucidere, răspunde repede Petter. 

— Nu e ceva urgent, adaugă Carlos, luând o felie de prăjitură. 
Dar voiam să amintesc faptul. 

— Altceva? întreabă posac Tommy Kofoed. 


19 Aluzie la romanul anterior, Sub hipnoză. 

— Avem o cerere de la poliţia din Västra Götaland, spune 
Carlos. Este un raport scris pe masă. 

— N-o să mă pot ocupa de asta, răspunde Pollock. 

— Știu foarte bine că sunteţi ocupați cu toţii, spune Carlos, 
măturând încet firimiturile de pe masă. Poate ar trebui s-o luăm 
de la celălalt capăt și să vorbim despre... despre recrutare, 
pentru Comisariat. 

Benny Rubin aruncă în jur o privire pătrunzătoare, explicând 
că departamentul cunoaște volumul mare de muncă și că, de 
aceea, ca o primă măsură s-au programat fonduri pentru a mări 
numărul de posturi fixe cu încă unul. 

— Deschidem ședința, spune Carlos. 

— N-ar fi bine ca Joona să fie prezent la această discuţie? 
întreabă Tommy Kofoed și se apleacă peste masă, luând unul 
dintre sendvișurile învelite în folie de plastic. 

— Nu e foarte sigur că vine, răspunde Carlos. 

— Putem bea o cafea mai întâi, sugerează Erik Eriksson, 
îndreptându-și ochelarii strălucitori. 

Tommy Kofoed scoate folia de pe un sendviș cu somon, dă 
deoparte crenguţa de mărar, stoarce puţin suc de lămâie, apoi 
desface șervetul în care se află tacâmul. 

Brusc se deschide ușa de la sala de ședințe și Joona Linna își 
face apariţia, cu părul lui blond răvâășit. 

— Syö tilli, pojat, spune în finlandeză și zâmbește. 

— Exact, râde Nathan Pollock. Mâncaţi mărarul, băieţi. 

Nathan și Joona se privesc veseli în ochi. Tommy Kofoed 
roșește și clatină din cap, zâmbind. 

— Tilli, repetă Nathan Pollock și începe să râdă în gura mare, 
în vreme ce Joona se apropie și pune înapoi mărarul pe 
sendvișul lui Tommy. 

— Ar fi bine să continuăm ședința, spune Petter. 

Joona dă mâna cu Nathan Pollock, apoi se duce spre un scaun 
liber, își atârnă haina pe spătar și se așază. 

— Vă rog să mă scuzaţi, spune pe un ton reţinut. 

— Eşti bine-venit, îi răspunde Carlos. 

— Mulţumesc. 

— Tocmai luam în discuţie problema recrutării, îl informează 
Carlos. 

Se ciupește de buza de jos și Petter Näslund începe să se 
răsucească pe scaun. 


26 


— Cred... cred că-i las cuvântul lui Nathan, continuă Carlos. 

— OK, cu plăcere, eu nu vorbesc doar în numele meu, începe 
Nathan Pollock. Ci... am hotărât de comun acord că ne-ar face 
plăcere să ni te alături, Joona. 

În cameră se lasă tăcerea. Niklas Dent și Erik Eriksson dau 
aprobator din cap. Petter Năslund e o siluetă neagră în contre- 
jour. 

— O dorim cu toţii, spune Tommy Kofoed. 

— Apreciez oferta, răspunde Joona, trecându-și degetele prin 
chica groasă. Sunteţi foarte buni, aţi dovedit-o și vă respect 
munca... 

Ceilalţi zâmbesc, privind tăblia mesei. 

— Dar, pentru mine... eu nu pot lucra după metoda PUG, 
explică el. 

— Știm asta, am înţeles, spune repede Kofoed. E un pic rigidă, 
dar poate fi de ajutor, s-a dovedit doar că... 

Tace. 

— Am vrut totuși să te întrebăm, spune Nathan Pollock. 

— Nu cred că mi se potrivește, răspunde Joona. 

Toţi își pleacă privirile, cineva dă din cap și Joona se scuză, 
când telefonul lui începe să sune. Se ridică de la masă și 
părăsește încăperea. După câteva minute, se întoarce și își ia 
haina de pe spătarul scaunului. 

— Îmi pare rău, spune. Aș fi rămas cu plăcere la această 
întâlnire, dar... 

— S-a întâmplat ceva grav? întreabă Carlos. 

— A sunat John Bengtsson, de la Serviciul de ordine publică, 
spune Joona. Tocmai l-a găsit pe Carl Palmcrona. 

— Găsit? întreabă Carlos. 

— Spânzurat, răspunde Joona. 

Chipul lui simetric e foarte serios și ochii îi lucesc ca sticla 
fumurie. 

— Cine e Palmcrona? întreabă Nathan Pollock. Nu știu de 
unde să iau numele ăsta. 

— Director general la ISP, răspunde repede Tommy Kofoed. El 
ia deciziile majore în domeniul exportului de arme. 

— Nu sunt toate funcţiile din cadrul ISP clasate ca ţinând de 
securitatea statului? întreabă Carlos. 

— Ba da, răspunde Kofoed. 

— Atunci, cineva de la poliţia secretă se va ocupa de asta. 

— Dar i-am promis lui John Bengtsson că mă duc, îi anunţă 
Joona. Era ceva ce nu se potrivea. 

— Ce anume? întreabă Carlos. 

— Era... Nu, trebuie mai întâi să văd cu ochii mei. 

— Sună palpitant, remarcă Tommy Kofoed. Pot să vin și eu? 

— Dacă vrei, sigur, răspunde Joona. 

— În cazul ăsta, vin și eu, se grăbeşte Pollock să li se alăture. 

Carlos încearcă să spună ceva despre ședința la care iau 
parte, dar înţelege că nu are rost. Cei trei părăsesc sala de 
conferinţe inundată de lumină și ies pe culoarul răcoros. 


6. 


Cum a venit moartea 


Douăzeci de minute mai târziu, comisarul criminalist Joona 
Linna își parchează Volvoul negru pe Strandvägen. In spatele lui 
se oprește un Lincoln Towncar argintiu. Joona părăseşte mașina 
și îi așteaptă pe cei doi colegi de la Comisariatul general. Cotesc 
împreună pe Grevgatan și intră pe ușa imobilului de la numărul 
2. 

În ascensorul vechi, care se clatină spre ultimul etaj, pe 
obișnuitul lui ton morocănos Tommy Kofoed îl întreabă pe Joona 
ce a aflat până acum. 

— ISP a anunțat dispariția lui Carl Palmcrona, îi explică Joona. 
Nu are familie și niciunul dintre colegii lui nu-l cunoaște în 
particular. Dar când n-a apărut la slujbă, Serviciul de ordine 
publică a primit însărcinarea să vadă ce se întâmplă. John 
Bengtsson a venit aici, l-a găsit pe Palmcrona spânzurat în 
apartament și m-a sunat pe mine. Mi-a spus că bănuiește că 
este vorba despre o crimă și voia neapărat să trec pe aici. 

Faţa arsă de soare a lui Nathan Pollock se încrețește: 

— Ce l-a făcut să creadă că este vorba de o crimă? 

Ascensorul se oprește și Joona trage la o parte grilajul. John 
Bengtsson se află în faţa apartamentului lui Carl Palmcrona. 
Vâră în buzunar o carte și Joona dă mâna cu el. 

— Aceștia sunt Tommy Kofoed și Nathan Pollock, de la 
Comisariatul general, spune el. 

Cei trei se salută pe un ton coborât. 

— Ușa nu era încuiată când am venit eu, le povestește John. 
Am auzit muzică și l-am găsit pe Palmcrona spânzurat într-una 
din încăperile mari. De-a lungul anilor, am dat jos destul de 
mulţi tipi, dar de data asta... vreau să spun... E greu de crezut 
că ar fi vorba despre o sinucidere și, ţinând seama de poziţia lui 
Palmcrona în societate... 

— Ai făcut bine că ai sunat, îl asigură Joona. 

— Ai examinat victima? întreabă sumbru Tommy Kofoed. 

— Nici măcar nu am intrat în cameră, răspunde John. 

— Foarte bine, mormăie Kofoed și împreună cu John 
Bengtsson începe să așeze pe jos suporturi pe care să calce 
pentru a nu distruge probele. 

După câteva clipe, Joona și Nathan Pollock intră în hol. John 
Bengtsson așteaptă lângă o canapea albastră. Arată spre ușile 
duble care dau spre o cameră luminoasă. Joona continuă să 
meargă, pășind pe suporturile puse pe jos și împinge cele două 
uși. 

Lumina caldă a soarelui se revarsă prin șirul de ferestre 
înalte. Carl Palmcrona atârnă în mijlocul încăperii spaţioase. Este 
îmbrăcat într-un costum de culoare deschisă, pardesiu de vară 
și pantofi subțiri. Muște se târăsc pe faţa lui albă, în jurul ochilor 
și pe la colțurile gurii, își depun ouăle mici, galbene și bâzâie 
deasupra băltoacei de urină și a servietei elegante de pe podea. 
Frânghia subţire de rufe a tăiat adânc în gâtul lui Palmcrona, 
șanțul e roșu-închis și sângele s-a scurs pe pieptul cămășii. 

— Executat, constată Tommy Kofoed și își trage pe mâini o 
pereche de mănuși de protecție. 

Orice urmă de morocăneală i-a dispărut din glas și de pe chip. 
Cu un zâmbet, se lasă în genunchi și începe să fotografieze 
trupul care atârnă. 

— Probabil vom găsi răni pe vertebrele cervicale, spune 
Pollack, făcând un semn. 

Joona se uită în tavan, apoi își coboară privirea spre podea. 

— Prin urmare, e vorba despre o punere în scenă, continuă 
Kofoed, cu febrilitate, lăsând aparatul de fotografiat să 
înregistreze imagini ale corpului neînsufleţit. Vreau să spun, 
ucigașul nu a încercat să-și ascundă fapta, ci, fără îndoială, vrea 
să transmită ceva. 

— Da, așa m-am gândit și eu, spune zelos John Bengtsson. 
Camera e goală, nu există scaune sau vreo scară pe care să se 
fi căţărat. 

— Așadar, care e ideea, continuă Tommy Kofoed, lăsând în jos 
aparatul și cercetând corpul cu ochii mijiţi. Spânzurarea este 
legată de trădare, luda Iscariotul, care... 

— Așteaptă un pic, îl întrerupe Joona și face un gest vag spre 
podea. 

— Ce e? întreabă Pollock. 

— Eu cred că e un caz de sinucidere, spune Joona. 

— O sinucidere tipică, îl completează Tommy Kofoed și râde 
un pic prea tare. A dat din aripi și a zburat sus, la... 

— Servieta, continuă Joona. Dacă a pus servieta în picioare, a 
putut ajunge până sus. 

— Dar nu până la tavan, intervine Pollock. 

— Putea să agate sfoara mai înainte. 

— Da, deși nu cred că ai dreptate. 

Joona dă din umeri și murmură: 

— Împreună cu muzica și cu nodurile... 

— Nu ne uităm la servietă? propune Pollock, iritat. 

— Mai întâi, trebuie să recoltez câteva urme, spune Kofoed. 

ÎI privesc tăcuţi cum se târăște cu trupul lui gârbovit, îndesat 
și derulează pe parchet o folie neagră de plastic care are pe ea 
un strat subţire, gelatinos. Apoi, apasă cu grijă folia, cu un rulou 
de cauciuc. 

— Poţi să scoţi două pungi de probe și un ambalaj mare? 
întreabă el, arătând spre geanta cu echipament tehnic. 

— Wellpapp"? întreabă Pollock. 

— Da, mulţumesc, răspunde Kofoed, luând punga pe care i-o 
aruncă Pollock. 

Prelevă urmele biologice de pe podea, apoi îi face semn să 
intre. 

— O să găsești urme de pantof pe latura servietei, spune 
Joona. S-a răsturnat în spate, iar corpul s-a legănat pe 
diagonală. 

Nathan Pollock nu spune nimic, se duce doar spre servieta de 
piele, așezându-se în genunchi. Coama argintie îi cade pe 
umărul hainei, când se întinde și pune servieta în picioare. Pe 
suprafaţa neagră de piele se văd urme clare, cenușii de pantof. 


11 Carton ondulat, folosit ca ambalaj. 

— Ce-am spus eu? întreabă Joona. 

— La dracu'! exclamă Tommy Kofoed impresionat și-i 
zâmbește lui Joona cu toată faţa. 

— Sinucidere, mormăie Pollock. 

— Cel puţin, din punct de vedere tehnic, spune Joona. 

Stau privind trupul care atârnă. 

— Ce avem, de fapt? întreabă Kofoed, încă zâmbind. O 
persoană care decide în cazul exportului de material de război 
și-a luat viața. 

— Nu-i nimic pentru noi, suspină Pollock. 

Tommy Kofoed își scoate mănușile rulându-le și face un gest 
spre bărbatul spânzurat. 

— Joona, ce voiai să spui, de fapt, cu nodurile și cu muzica? 
întreabă el. 

— Aici e un nod marinăresc dublu, spune Joona, arătând spre 
sfoara înnodată în jurul cârligului de la lampă. Ceea ce eu am 
pus în legătură cu lunga carieră din cadrul marinei a lui 
Palmcrona. 

— Și muzica? 

Joona se oprește și-l privește cercetător. 

— Tu ce crezi despre muzică? întreabă el. 

— Nu știu, e o sonată pentru vioară, spune Kofoed. De la 
începutul secolului al XIX-lea sau... 

Tace, auzind soneria de la ușă. Toţi patru se privesc. Joona 
pornește spre hol și ceilalţi îl urmează, dar se opresc în salon, 
pentru a nu fi văzuţi din casa scării. 

Joona continuă să meargă prin hol, până în vestibul, apoi se 
oprește, gândindu-se să folosească vizorul, dar renunţă. Când 
întinde mâna și apasă clanţa, simte că intră aer prin gaura cheii. 
Ușa grea alunecă. In casa scării este întuneric. Lumina a apucat 
să se stingă și lucirea care intră prin pătratele de geam maronii 
din casa scării e slabă. Joona aude brusc cum cineva respiră 
foarte aproape. O respiraţie aspră, grea a unei făpturi ascunse. 
Mâna lui Joona se îndreaptă spre pistol, în vreme ce aruncă o 
privire în spatele ușii deschise. In fâșia de lumină dintre ușă și 
cadrul ei stă o femeie înaltă, cu mâini mari. Pare să aibă vreo 
șaizeci și cinci de ani. E complet nemișcată. Pe obrazul ei se 
vede un plasture mare, de culoarea pielii. Părul cărunt are o 
tunsoare paj scurtă, de fetiță. Il privește pe Joona direct în ochi, 
fără nicio urmă de zâmbet. 

— L-aţi dat jos? întreabă femeia. 


7. 


Oameni binevoitori 


Joona crezuse că va putea ajunge la timp la întâlnirea de la 
ora unu cu Comisariatul general. 

Trebuia doar să ia prânzul cu Disa, în grădina de la 
Rosendal!?, din Djurgârden. Joona sosise prea devreme și a 
rămas un timp în lumina soarelui, privind aburul care plutea 
peste mica vie. Apoi, a zărit-o pe Disa care venea cu rucsacul ei 
de pânză pe umăr. Chipul îngust cu trăsături inteligente era plin 
de pistrui de primăvară și părul, de obicei strâns în două cozi 
groase, de data aceasta i se revărsa pe umeri. Se îmbrăcase 
elegant și purta o rochie cu floricele și sandale de vară, cu toc 
înalt. 

S-au îmbrățișat afectuos. 

— Mă bucur să te văd, a întâmpinat-o Joona. Ce bine arăţi! 

— Și tu, i-a răspuns Disa. 

Au luat mâncare de la bufet și s-au așezat la una dintre 
mesele de afară. Joona a observat că Disa avea unghiile date cu 
ojă. Disa, care era arheolog-șef, avea de obicei unghiile tăiate 
scurt, pline de pământ. Privirea lui a rătăcit de pe mâinile Disei 
mai departe, spre copacii din livadă. 

Disa a început să mănânce și a spus, cu gura plină: 

— Regina Kristina a primit în dar un leopard de la ducele de 
Kurland. Îl ţinea aici, în Djurgården”. 

— N-am știut, a replicat Joona. 

— Am citit în registrele de cheltuieli ale palatului cum vistieria 
a plătit 40 de daleri!* în monede de argint drept cheltuieli de 
înmormântare pentru o servitoare care a fost sfâșiată de 
leopard. 

Disa s-a lăsat pe spate, luându-și paharul în mână. 

12 Parc în Stockholm unde se află sere, o livadă și viță-de-vie, precum și o cafenea și 
un restaurant. 
15 Djurgården: „grădina animalelor”, o zonă întinsă din Stockholm, un fel de „muzeu al 


satului”. 
14 Veche monedă suedeză. 

— Vorbești prea mult, Joona Linna, a spus ea cu ironie. 

— lartă-mă, s-a scuzat Joona. Eu... 

A tăcut, simțind brusc cum toată energia i se scurge din trup. 

— Ce anume? 

— Te rog, continuă să povestești despre leopard. 

— Pari trist și... 

— Mă gândesc la mama... leri s-a împlinit un an de la moartea 
ei. Am fost și i-am pus un iris pe mormânt. 

— Ritva îmi lipsește foarte tare, a murmurat Disa. 

A lăsat furculita din mână, rămânând tăcută un moment. 

— Ultima oară când am întâlnit-o, știi ce mi-a spus? Mi-a zis 
că trebuie să te seduc și să am grijă să rămân gravidă. 

— Pot să-mi închipui, a râs Joona. 

O rază de soare sclipi în pahar, reflectându-se în ochii 
întunecați ai Disei. 

— l-am răspuns că nu cred c-o să meargă și atunci mi-a spus 
că trebuie să te părăsesc și să nu privesc niciodată înapoi, 
niciodată să nu mă mai întorc. 

El a dat din cap fără să știe ce să spună. 

— Atunci, o să rămâi complet singur, a continuat Disa. Un 
finlandez mare și singur. 

El i-a mângâiat degetele. 

— Nu vreau. 

— Ce? 

— Să fiu un finlandez mare și singur, a spus cu blândeţe. 
Vreau să fiu cu tine. 

— lar eu, de fapt aș vrea să te mușc, cât pot de tare. Cum îmi 
explici asta? Intotdeauna încep să mă mănânce dinţii când te 
văd, a zâmbit Disa. 

Joona a întins mâna s-o atingă. Ştia că deja întârziase la 
întâlnirea cu Carlos Eliasson și Comisia de Criminalistică, dar 
continua să stea în faţa Disei, să flecărească și în același timp 
să-și spună că se va duce la Muzeul Nordic, să admire cununa 
de mireasă laponă. 

(J 

Așteptându-l pe Joona Linna, Carlos Eliasson le povestise celor 
din Comisie despre tânăra care fusese găsită moartă pe un iaht, 
în arhipelagul Stockholmului. În procesul-verbal, Benny Rubin 
scrisese că demararea procedurilor nu era urgentă, trebuia să 
se aştepte mai întâi ancheta poliției marine. 

Joona a întârziat un pic și abia începuse ședința, când a 
telefonat John Bengtsson, de la Serviciul de Ordine Publică. Se 
cunoșteau de multă vreme, jucaseră împreună hochei pe iarbă 
timp de peste un deceniu. John Bengtsson era un tip simpatic, 
dar când primise diagnosticul de cancer de prostată, aproape 
toți prietenii lui dispăruseră. Acum era pe deplin sănătos, dar, ca 
mulți dintre cei care au simţit ameninţarea morţii planând 
deasupra lor, căpătase o anume fragilitate care încă dăinuia. 

Joona stătea pe culoarul din faţa sălii de ședințe și asculta 
relatarea înceată a lui John Bengtsson. Vocea acestuia era 
încărcată de oboseala bruscă ce apare în momentele de după 
un stres puternic. Bengtsson tocmai descria cum îl găsise pe 
directorul general al Inspecţiei pentru Produse Strategice 
spânzurat în apartamentul său. 

— Sinucidere? a întrebat Joona. 

— Nu. 

— Asasinat? 

— Nu poţi să vii aici? i-a cerut John. Pentru că eu nu pot pune 
cap la cap tot ce văd. Joona, cadavrul plutește deasupra 
podelei! 

e 

Împreună cu Nathan Pollock și Tommy Kofoed, Joona tocmai 
constatase că era vorba despre o sinucidere, când cineva a 
sunat la ușa apartamentului. În întunericul din casa scării stătea 
o femeie înaltă, cu pungi de mâncare în mâinile ei mari. 

— L-aţi dat jos? a întrebat ea. 

— Să-l dăm jos? a repetat Joona. 

— Pe directorul Carl Palmcrona, a răspuns femeia la obiect. 

— Cum adică, dacă l-am „dat jos”? 

— Vă cer iertare, eu sunt doar menajera și credeam... 

Situaţia părea s-o deranjeze și a pornit-o în jos, pe scară, dar 
s-a oprit brusc, atunci când Joona i-a răspuns la prima ei 
întrebare: 

— Mai atârnă încă. 

— Aha, a zis femeia și s-a întors spre el cu o expresie complet 
neutră. 

— L-ai văzut atârnând astăzi, mai devreme? 

— Nu, a răspuns femeia. 

— Atunci, ce te-a făcut să întrebi dacă l-am dat jos? S-a 
întâmplat ceva? Ai văzut ceva special? 

— O frânghie legată de cârligul lămpii din salonul mic, a 
replicat femeia. 

— Ai văzut frânghia și înainte? 

— Bineînţeles. 

— Dar nu te-ai temut c-o va folosi? întreabă Joona. 

— Nu e atât de groaznic să mori, a răspuns ea cu un surâs 
reţinut. 

— Ce-ai spus? 

Însă femeia a clătinat doar din cap. 

— Cum crezi că a arătat moartea lui? a întrebat-o atunci 
Joona. 

— Cred că laţul a fost trecut după gât, a zis aceasta cu glas 
scăzut. 

— Și cum a ajuns laţul în jurul gâtului? 

— Nu știu... poate a avut nevoie de ajutor, a sugerat ea pe un 
ton ezitant. 

— Ce vrei să spui cu „ajutor”? 

Ochii i s-au dat peste cap și Joona a avut impresia că femeia o 
să leșine, înainte ca aceasta să se sprijine cu mâna de perete; 
apoi l-a privit din nou: 

— Sunt oameni binevoitori peste tot, a spus ea cu glas slab. 


8. 


Nålen 


Piscina din sediul poliției e tăcută și goală, în spatele peretelui 
de sticlă e întuneric și cafeneaua nu are niciun client. Bazinul 
mare, albastru e aproape nemișcat. Apa este luminată dedesubt 
și suprafaţa lucioasă se leagănă lent. Joona Linna înoată bazin 
după bazin, păstrează un tempo egal și își controlează ritmul 
respirației. 

În timpul acesta, tot soiul de amintiri i se rostogolesc prin 
minte. Chipul Disei, când a spus c-o mănâncă dinţii când îl 
privește. 

Joona ajunge la marginea bazinului, se întoarce sub apă și 
lovește puternic cu picioarele. Nu-și dă seama că a început să 
înoate mai repede și se vede iarăși în apartamentul lui Carl 

Palmcrona, de pe Grevgatan. Din nou privește cadavrul care 
atârnă din tavan, balta de urină, muștele de pe faţă. Bărbatul nu 
se dezbrăcase de hainele de stradă, pardesiul și pantofii, dar își 
luase totuși răgazul să dea drumul la muzică. 

Totul îi dădea lui Joona senzaţia de ceva în același timp 
planificat și totuși făcut dintr-un impuls, ceea ce e departe de-a 
fi neobișnuit într-o sinucidere. 

Inoată mai repede, se întoarce și mărește ritmul și mai mult, 
rememorând cum se dusese ca să deschidă ușa, după ce auzise 
sunetul strident al soneriei. Cum o văzuse pe femeia aceea 
înaltă, cu mâini mari, stând ascunsă în întunecimea din casa 
scării. 

Joona se oprește la marginea bazinului și respiră cu greutate, 
sprijinindu-se cu braţele pe suportul de plastic aflat de-a lungul 
șanțului de scurgere. Respirația i se linişteşte curând, dar nivelul 
acidului lactic din mușchii umerilor continuă să crească. Un grup 
de polițiști în trening intră în sală. Au cu ei două manechine de 
salvare, un copil și o păpușă supraponderală. 

Nu e atât de groaznic, spusese femeia cu un zâmbet. 

Joona se caţără afară din bazin, simțindu-se ciudat de 
tulburat. Nu știe ce este, dar cazul morţii lui Carl Palmcrona nu-l 
lasă în pace. Continuă să vadă în minte odaia goală, luminată de 
soare. Muzica lentă de vioară, împreună cu bâzâitul leneș al 
muștelor. 

Joona știe că este vorba despre o sinucidere și încearcă să-și 
spună că asta nu are nimic de-a face cu criminalistica. Și totuși, 
și-ar dori să meargă din nou în locul acela, să-l cerceteze, să 
treacă prin fiecare cameră, să vadă dacă nu i-a scăpat ceva. 

In timp ce vorbea cu menajera, se gândise că femeia se 
zăpăcise, că șocul o înconjurase ca o ceaţă groasă, făcând-o 
confuză și bănuitoare și silind-o să răspundă ciudat și fără 
noimă. Acum însă Joona încearcă să regândească situaţia. Poate 
că nu era confuză, nici șocată, ci poate că răspunsese cât de 
concret putea la întrebările lui. Menajera Edith Schwartz 
afirmase că Palmcrona primise ajutor cu lațul frânghiei, că 
existaseră mâini binevoitoare, oameni binevoitori. Prin asta, 
voise să spună că Palmcrona fusese ajutat să moară. 

E ceva ce nu se potrivește. 

Ştie că are dreptate, dar nu poate să-și explice senzaţia. 

Intră la vestiarul pentru bărbaţi, descuie dulăpiorul, ia 
telefonul și îl sună pe medicul legist-șef Nils Åhlén. 

— N-am terminat, răspunde Nils chiar în momentul în care 
duce receptorul la ureche. 

— E vorba de Palmcrona. Care a fost prima ta impresie, chiar 
dacă tu...? 

— N-am terminat, îl întrerupe Nils. 

— Chiar dacă n-ai terminat, își încheie Joona propoziţia. 

— Treci pe aici luni. 

— Vin acum, spune Joona. 

— La ora cinci, eu și nevastă-mea ne ducem să ne uităm la o 
canapea. 

— Sunt la tine în douăzeci și cinci de minute, hotărăște Joona, 
încheind convorbirea înainte ca Nålen! să apuce să repete că 
nu e gata. 

În vreme ce face un duș și se îmbracă, aude râsete cristaline 
și glasuri de copii și înţelege că ora de înot va începe curând. 

Reflectează asupra implicaţiilor veștii că directorul general al 
ISP a fost găsit spânzurat. Persoana care lua toate hotărârile 
majore în legătură cu producerea și exportul de material de 
război este moartă. 

Gândește-te, dacă te înșeli, gândește-te, dacă a fost totuși 
ucis, își spune Joona. Trebuie să vorbesc cu Pollock, înainte să 
mă duc la Nâlen, poate că el și Kofoed au apucat să examineze 
probele de la locul crimei. 

Joona merge cu pași mari pe culoar, aleargă în jos pe o scară 
și o sună pe asistenta sa Anja Larsson, să afle dacă Nathan 
Pollock mai este în sediul poliţiei. 


9. 


Despre lupta corp la corp 


Părul des al lui Joona e încă ud, când deschide ușa încăperii în 
care Nathan Pollock ţine o conferință în faţa unui grup 


15 În volumul precedent, se explică porecla medicului legist: fiindcă se semnează 
mereu N. Åhlén, toţi colegii l-au numit „Nâlen”, în suedeză „ac de cusut”. 

exclusivist de femei și bărbaţi care se specializează în situaţii de 
luare și eliberare de ostatici. 

Pe peretele din spatele lui Pollock, planșa anatomică a unui 
corp omenesc este proiectată cu ajutorul unui computer. Pe o 
masă se află înșiruite șapte arme diferite, de la un mic pistol 
argintiu Sig Sauer P238 la o carabină automată de un negru- 
mat, marca Heckler & Koch, cu aruncător de grenade de 40 de 
milimetri. 

Unul dintre tinerii polițiști stă în picioare în fața lui Pollock, 
care scoate un cuţit, îl ţine ascuns lângă corp, face doi pași 
rapizi și mimează că trece lama peste gâtul poliţistului, apoi se 
întoarce spre grup. 

— Dezavantajul cu o tăietură de felul acesta este că dușmanul 
poate striga, că mișcările corpului nu sunt controlate și că 
durează destul de mult până să înceapă sângerarea, pentru că 
este deschisă o singură arteră, explică Pollock. 

Merge din nou la tânărul poliţist, îi înconjoară faţa cu braţul, 
astfel încât îndoitura braţului îi acoperă gura. 

— Dar dacă, în schimb, fac așa, atunci pot opri strigătul, ţin fix 
capul și deschid ambele artere cu o singură tăietură, explică el. 

Pollock îl eliberează pe tânăr și vede că Joona Linna se află în 
cameră, în faţa ușii. Probabil că a venit chiar în clipa în care el 
își demonstra mișcarea de prindere. Tânărul se șterge la gură și 
se așază din nou la locul lui. Pollock zâmbește larg și-i face 
semn lui Joona să vină în faţă, dar Joona clatină din cap. 

— Trebuie să schimb câteva cuvinte cu tine, Nathan, spune cu 
glas scăzut. 

Câţiva dintre polițiști se întorc. Pollock se duce la el și își dau 
mâna. Haina lui Joona s-a udat de la apa care-i curge din păr, pe 
guler. 

— Tommy Kofoed a prelevat urmele de pași din apartamentul 
lui Palmcrona, spune Joona. Trebuie să știu dacă a găsit ceva 
important. 

— Credeam că nu-i nicio grabă, răspunde Nathan cu glas 
reținut. Bineînțeles, am fotografiat toate urmele de pe folie, dar 
n-am apucat să analizăm rezultatul. Nu am nicio concluzie până 
acum. 

— Dar ai văzut ceva, insistă Joona. 

— Când am introdus imaginile în computer... ar putea fi un 
tipar, dar e prea devreme să... 

— Spune odată, că trebuie să plec! 

— Par să fie urme de la două perechi de pantofi diferiţi, în 
două cercuri, în jurul corpului, îi explică Pollock. 

— Hai cu mine la Nålen, spune Joona. 

— Acum? 

— Trebuie să fiu acolo în douăzeci de minute. 

— La naiba, nu pot, răspunde Nathan, făcând un gest spre 
încăpere. Dar ţin telefonul deschis, dacă ai nevoie să mă întrebi 
ceva. 

— Vă mulţumesc, îi spune Joona și se întoarce spre ușă, 
pregătindu-se să iasă. 

— Nu... nu vrei să saluţi gaşca asta? întreabă Nathan. 

Toţi s-au întors deja și Joona le face un semn scurt cu mâna. 

— Prin urmare, acesta este Joona Linna despre care v-am 
povestit, îl prezintă Nathan Pollock pe un ton răspicat. Încerc să- 
| conving să vină să ne vorbească despre lupta corp la corp. 

Se lasă tăcerea și toţi îl privesc pe Joona. 

— Majoritatea știți cu siguranță mult mai multe decât mine 
despre artele marțiale, spune Joona cu un mic zâmbet. Singurul 
lucru pe care l-am învățat este... că atunci când e de- 
adevăratelea, altele sunt regulile, atunci e doar luptă, și nu e 
deloc sport. 

— Ascultaţi ce spune, le cere Pollock cu glas încordat. 

— În realitate, te descurci doar dacă poţi să te acomodezi cu 
noile condiţii și să le întorci în avantajul tău, continuă Joona 
liniștit. Antrenaţi-vă să folosiți împrejurările... poţi să te afli într- 
un automobil sau pe un balcon. Camera poate fi plină de gaz. E 
posibil ca podeaua să fie acoperită de sticlă spartă. Se pot afla 
acolo arme sau alte obiecte. Nu știi dacă ești la începutul sau la 
sfârșitul unui șir de evenimente. Probabil trebuie să-ți 
economisești forțele, să reziști o noapte întreagă... așa că, nu e 
vorba despre câteva salturi sau de alte trucuri amuzante. 

Câţiva dintre ei încep să râdă. 

— In lupta corp la corp fără arme, continuă Joona, adesea e 
vorba să accepţi o bună porţie de durere, ca să termini repede, 
dar... eu nu știu prea multe despre asta. 

Joona părăsește sala de conferințe. Doi polițiști bat din palme. 
Ușa se închide și în încăpere se lasă liniștea. Nathan Pollock 
zâmbește pentru sine, când se întoarce la masă. 

— De fapt, aveam de gând să o păstrez pentru mai târziu, 
spune el și începe să caute pe computer. Această filmare este 
deja clasică... E povestea cu luarea de ostatici la sediul băncii 
Nordea, de pe Hamngatan, de acum nouă ani. Au fost doi hoți. 
Joona Linna scosese deja afară ostaticii și-l imobilizase pe unul 
dintre hoţi, care era înarmat cu un Uzi. A fost un schimb de 
focuri destul de intens. Celălalt hoţ era ascuns, însă era înarmat 
doar cu un cuţit. Au mânjit cu spray toate camerele de 
supraveghere, dar pe asta au ratat-o... Derulăm filmul în s/ow 
motion, pentru că în total nu e vorba decât de câteva secunde. 

Pollock apasă „play” și filmul începe să ruleze cu încetinitorul. 
Imaginea nu e foarte clară - interiorul unei bănci e filmat de 
undeva de sus. Cronometrul clipește încet, în partea de jos a 
imaginii. Mobilele sunt răsturnate, hârtii zac împrăștiate pe 
podea. Joona se deplasează pe lateral, are pistolul ridicat, brațul 
întins. Se mișcă lent, ca și cum s-ar afla sub apă. Infractorul stă 
ascuns în spatele ușii deschise a seifului, are un cuțit în mână. 
Dintr-un salt, iese de după ușă. Joona îndreaptă pistolul spre el, 
țintește în coșul pieptului și apasă pe trăgaci. 

— Pistolul ratează, spune Pollock. Un cartuș stricat blochează 
ţeava. 

Imaginea pixelată pâlpâie. Joona se dă în spate, în vreme ce 
bărbatul se năpustește spre el. Joona desface încărcătorul și 
acesta cade pe podea. Caută după unul nou, dar înțelege că nu 
mai are timp să-l schimbe. Atunci întoarce pistolul prinzându-l în 
mână, astfel că ţeava se întinde acum în linie cu osul puternic al 
braţului. 

— Nu înţeleg, spune o femeie. 

— Transformă pistolul într-o tonfă, explică Pollock. 

— Într-o ce? 

— E un fel de baston... pe care obișnuiesc să-l folosească 
polițiștii americani - prelungește aria de acţiune a armei și 
mărește forța loviturii, micșorând suprafaţa de impact. 

Bărbatul a ajuns la Joona. Face un pas lung, șovăitor. Lama 
cuţitului strălucește în mișcarea semicirculară, îndreptându-se 
spre pieptul lui Joona. Cealaltă mână e înălţată și urmează 
răsucirea corpului. Joona nu privește cuțitul, în schimb face un 
pas mare într-o parte și, în același timp, îi aplică bărbatului o 
lovitură directă. Îl atinge cu gura ţevii în gât, chiar sub mărul lui 
Adam. 

Cuţitul cade pe podea, răsucindu-se cu încetinitorul, în vreme 
ce bărbatul se prăbușește în genunchi, cască gura, se ţine de 
gât și apoi se prăvălește cu toată forța în faţă. 


10. 


Femeia înecată 


Joona Linna se află în mașină pe Fleminggatan, în drum spre 
institutul Karolinska și se gândește la corpul lui Carl Palmcrona 
atârnând din tavan, la frânghia întinsă și la balta de pe 
dușumea. 

Incearcă să-și imagineze cele două cercuri de pași din jurul 
bărbatului mort. 

Cazul acesta nu s-a încheiat încă. 

Joona o cotește pe breteaua de la Klarastransleden, luând-o 
spre Solna. Conduce pe lângă canal, unde copacii plini de 
seminţe se înclină spre apă, lăsându-și crengile spre oglinda 
netedă, care-i reflectă. 

In minte o vede din nou pe menajera Edith Schwartz, fiecare 
detaliu, venele de pe mâinile mari care ţin pungile cu mâncare 
și cum i-a răspuns ea că peste tot există oameni îndatoritori. 

Secţia de medicină legală se află între copacii înverziţi și 
peluzele bine îngrijite ale marelui campus. E o casă de cărămidă 
roșie pe Retziusvăg la numărul 5, înconjurată de alte clădiri 
înalte. 

Joona cotește spre parcarea goală. Vede că medicul legist Nils 
Åhlén, căruia i se spune Nålen, și-a parcat Jaguarul alb în 
mijlocul peluzei, chiar lângă intrarea principală. 

Joona îi face semn femeii de la recepţie, care-i răspunde 
ridicând degetul mare, continuă de-a lungul coridorului, bate la 
ușă și intră. Ca de obicei, biroul lui Nâlen nu conţine niciun 
obiect de prisos. 

jaluzelele sunt lăsate, totuși soarele pătrunde printre lamele, 
iar lumina strălucește pe toate suprafețele albe. 

Nâlen poartă ochelari de pilot cu rame albe și o cămașă albă 
de polo sub halat. 


41 


— Am lăsat o foaie de amendă pe un Jaguar care nu era bine 
parcat, spune Joona. 

— Perfect, comentează Nâlen. 

Joona se oprește în mijlocul încăperii și devine grav; ochii își 
schimbă culoarea în argintiu-închis. 

— Cum a murit, de fapt? întreabă el. 


— Palmcrona? 

— Da. 

Telefonul sună și Nâlen împinge protocolul autopsiei spre 
Joona. 


— N-ar fi trebuit să vii până aici ca să afli răspunsul, zice, 
înainte de a ridica receptorul. 

Joona se așază pe scaunul capitonat cu piele albă. Autopsia lui 
Carl Palmcrona e gata. Joona răsfoiește procesul-verbal și 
citește la întâmplare câteva puncte: 


74.  Rinichii cântăresc împreună 290 de grame. 
Suprafaţa lor e netedă. Țesutul e roșu-cenușiu. 
Consistenţa e elastică. Conturul renal e regulat. 

75. Aparatul urinar are un aspect normal. 

76. Vezica urinară e goală. Membrana palidă. 

77. Prostata e normală. Țesutul e palid. 

Nâlen își îndreaptă ochelarii de pilot pe nasul subţire, 
încovoiat, încheie convorbirea telefonică și apoi ridică privirea. 

— Deci, cum vezi, spune căscând, nu e nimic ieșit din comun. 
Cauza morţii se încadrează la rubrica asfixiere, adică sufocare... 
dar, în cazul unei sinucideri prin spânzurare, rareori e vorba 
despre sufocare în sens curent, e vorba mai degrabă despre 
întreruperea totală a circulaţiei arteriale. 

— Creierul este sufocat, pentru că fluxul de sânge oxigenat s- 
a oprit. 

Nålen aprobă: 

— Compresia arterială, presarea bilaterală a carotidei se 
produce, bineînțeles, extrem de rapid, pierderea cunoștinței ia 
câteva secunde... 

— Era mort înainte de a fi atârnat în ștreang? întreabă Joona. 

— Nu. 

Faţa îngustă a doctorului e proaspăt rasă și mohorâtă. 

— Poţi determina înălţimea căderii? întreabă Joona. 

— Nu există nicio fractură a vertebrelor cervicale și nici la 
baza cutiei craniene - așa că presupun că e vorba doar despre 
vreo 20-30 de centimetri. 

— Da... 

Joona se gândește la servieta cu urma de la pantoful lui 
Palmcrona. Deschide din nou protocolul și răsfoiește până la 
concluziile privind exteriorul corpului, aspectul pielii grumazului, 
măsurarea unghiurilor. 

— La ce te gândești? îl întreabă Nålen. 

— Dacă există vreo posibilitate să fi fost sugrumat cu același 
laţ și abia pe urmă atârnat de tavan. 

— Nu, răspunde Nålen. 

— De ce? se grăbește Joona să întrebe. 

— De ce? Există doar o urmă, și e perfectă, începe Nâlen să-i 
explice. Când o persoană e spânzurată, atunci frânghia sau 
sfoara taie grumazul și... 

— Dar asta o știe și făptașul, îl întrerupe Joona. 

— Și totuși, este aproape imposibil să reconstitui... tu știi, în 
cazul unei spânzurări, laţul frânghiei în jurul gâtului trebuie să 
arate ca un vârf de săgeată, îndreptat în sus, exact ca la nod... 

— Pentru că greutatea corpului strânge latul. 

— Exact. Și din același motiv, partea cea mai adâncă a rănii 
trebuie să fie exact sub vârful de săgeată. 

— Așa că Palmcrona a murit prin spânzurare, constată Joona. 

— Fără nicio îndoială. 

Medicul înalt, slab, își mușcă ușor buza de jos. 

— Dar se poate să fi fost silit să se spânzure? întreabă Joona. 

— Nu prin forţă - în orice caz, nu există niciun semn că s-ar fi 
întâmplat asta. 

Joona închide dosarul cu procesul-verbal, bate ușor cu 
degetele pe coperta lui și își spune că aluziile menajerei despre 
alte persoane amestecate în moartea lui Palmcrona au fost doar 
vorbe fără sens. Totuși, nu poate să uite cele două rânduri de 
pași pe care le-a găsit Tommy Kofoed. 

— Așadar, ești sigur de cauza morţii? îl întreabă Joona pe 
Nålen privindu-l în ochi. 

— De fapt, la ce te așteptai? 

— Situaţia stă așa, răspunde șovăind Joona și pune degetul pe 
dosarul autopsiei. Aici se află exact ce credeam, dar în același 
timp e ceva ce mă face să ezit. 

Nålen schițează un zâmbet: 

— la cu tine protocolul și citește-l în loc de povestea de 
„noapte bună”. 

— Așa o să fac, răspunde Joona. 

— Dar eu cred că trebuie să renunți la Palmcrona... Nu e 
altceva decât o simplă sinucidere. 

Zâmbetul doctorului se stinge și el își pleacă ochii, însă 
privirea lui Joona e în continuare concentrată. 

— În mod sigur, ai dreptate, spune el. 

— Da, răspunde Nâlen. Și eu pot specula puţin, dacă vrei... 
Carl Palmcrona era probabil deprimat, pentru că unghiile îi erau 
prost îngrijite și murdare, dinţii nu fuseseră periaţi de câteva zile 
și nu era bărbierit. 

— Înţeleg, aprobă Joona. 

— Poţi să te uiţi la el dacă vrei. 

— Nu, nu-i nevoie, răspunde Joona, ridicându-se cu greutate. 

Nâlen se apleacă în faţă și, cu speranţă în glas, ca și cum abia 
ar fi așteptat acest moment, începe să-i spună: 

— Azi-dimineaţă am primit ceva mult mai pasionant. Ai câteva 
minute? 

Se ridică de pe scaun și-i face semn să-l urmeze. 

Joona merge după el pe culoar. Un fluture albastru s-a rătăcit 
și bate din aripi înaintea lor. 

— Nu mai lucrează aici tipul? întreabă Joona. 

— Care tip? 

— Știi, ăla cu coadă de cal, și... 

— Frippe? Cum să nu, la naiba! Lucrează. Are însă liber, 
Megadeth a cântat ieri la Globen cu formaţia Entombed. 

Trec printr-o sală în penumbră, cu masă de disecţie din inox. 
Miroase puternic a dezinfectant. Continuă printr-o încăpere mai 
răcoroasă, unde corpurile care urmează să fie autopsiate sunt 
păstrate în sertare frigorifice. 

Nâlen deschide o ușă și aprinde lampa din tavan. Tubul 
luminos clipește, apoi începe să-și răspândească lumina peste 
sala cu faianţă albă pe pereţi și masa de disecţie lungă, 
acoperită cu folie de plastic și prevăzută cu o chiuvetă dublă și 
șanțuri de scurgere. 

Pe masă zace o femeie tânără, foarte frumoasă. 

Pielea îi este arsă de soare, părul negru, lung, se răsucește în 
bucle grele, lucioase pe frunte și pe umeri. Pare că privește 

încăperea, cu o expresie în care se amestecă nedumerirea și 
uimirea. 

În colţul gurii are o expresie aproape poznașă, ca și cum ar fi 
obișnuită să zâmbească și să râdă necontenit. 

Dar strălucirea a dispărut din ochii mari, negri. Pete mici, 
brune au început deja să-și facă apariţia. 

Joona privește femeia de pe masă. Se gândește că nu poate 
să aibă mai mult de nouăsprezece, douăzeci de ani. Nu demult 
era un copilaș care dormea la părinţi. Apoi a fost o elevă, o 
puberă, iar acum este moartă. 

Deasupra sânilor femeii, pe pielea de pe osul pieptului se 
vede vag o linie încovoiată, ca o gură veselă vopsită în cenușiu, 
lungă de aproximativ treizeci de centimetri. 

— Ce e linia asta? întreabă Joona. 

— N-am idee, poate e urma de la un colier sau tivul unei 
bluze, o să mă uit la ea mai târziu. 

Joona cercetează trupul fără viaţă, trage aer în piept și, ca 
întotdeauna în fața evidenţei morţii, simte cum tristețea se 
revarsă peste toate sentimentele lui, copleșindu-l. 

Viaţa este teribil de fragilă. 

Unghiile degetelor de la mâini și de la picioare sunt vopsite 
într-o nuanţă roz. 

— Ce este așa de special cu ea? întreabă, după un scurt 
moment. 

Nâlen îi aruncă o privire gravă și ochelarii îi sclipesc scurt 
când se întoarce din nou spre cadavru. 

— A adus-o poliţia marină, îi explică el. A fost găsită stând pe 
un pat în cușeta de la prora unei bărci mari de vacanţă, care se 
afla în derivă în arhipelag. 

— Moartă? 

Nâlen îi întâlnește privirea și dintr-odată glasul îi devine 
melodios: 

— S-a înecat, Joona. 

— Înecat? 

Nâlen dă din cap și zâmbește ironic: 

— S-a înecat la bordul unei bărci care plutea, spune el. 

— Probabil că a găsit-o cineva în apă și a ridicat-o la bord. 

— Da, dar în cazul ăsta nu te-aș fi făcut să-ţi pierzi timpul, 
spune Nålen. 

— Despre ce e vorba? 


45 


— Nu există nicio urmă de apă pe restul corpului - am trimis 
hainele la analiză, dar SKL:* nu va găsi nimic. 

Nâlen tace, răsfoiește puţin raportul preliminar și îi aruncă o 
privire lui Joona, pentru a vedea dacă a reușit să-i trezească 
interesul. Joona stă încremenit, chipul i s-a schimbat. Acum 
cercetează corpul fără viaţă cu o privire pătrunzătoare, care 
înregistrează totul. Brusc scoate dintr-o cutie o pereche de 
mănuși noi de latex și le trage pe mâini. Nålen privește plin de 
satisfacție cum acesta se apleacă asupra fetei și-i ridică cu grijă 
brațele, privindu-le atent. 

— N-o să găsești nicio urmă de violenţă, spune Nålen, 
aproape fără glas. E de neînțeles. 


11. 


Sub proră 


lahtul este acostat la cheiul poliției marine, la Dalarö. Alb și 
lucios, e amarat între două șalupe de poliţie. 

Porţile înalte de oțel ale zonei portuare sunt deschise. Joona 
Linna conduce atent pe drumul cu pietriș, prin faţa unei 
furgonete și a unei macarale. Parchează, coboară din mașină și 
se duce mai aproape. _ 

Un iaht a fost găsit părăsit, în derivă, își spune. In cabina de 
sub proră se află o fată care s-a înecat. Vasul plutește, dar 
plămânii fetei sunt plini de apă sălcie de mare. 

Se oprește să privească vasul. Prora e lovită serios, zgârieturi 
adânci se întind de-a lungul pupei; în urma unei coliziuni 
violente, vopseaua a fost distrusă și fire de fibră de sticlă atârnă 
rupte. 

Formează numărul lui Lennart Johansson, de la poliţia marină. 

— Lance, se aude un glas vioi. 

— Pot vorbi cu Lennart Johansson? întreabă Joona. 

— Da, eu sunt. 

— Mă numesc Joona Linna. De la Departamentul de 
Criminalistică. 

16 Statens Kriminaltekniska Laboratorium (SKL) - Laboratorul naţional de expertiză 
criminalistică din Suedia. (W. red.). 
46 


În receptor se lasă tăcerea. Joona aude ceva ce i se pare a fi 
zgomot de valuri. 

— lahtul pe care l-aţi reținut, spune Joona. Mă întreb dacă 
luase apă. 

— Apă? 

— Prora e lovită. 

Joona se apropie la câţiva pași de vas și-l aude pe Lennart 
Johansson explicându-i pe un ton resemnat: 

— Dear Lord, dacă aș primi o coroană pentru fiecare bețivan 
care-și ciocnește... 

— Trebuie să cercetez vasul, îl întrerupe Joona. 

— În linii mari, lucrurile s-au petrecut cam așa, spune Lennart 
Johansson. Avem câţiva tineri din... să zicem, din Södertälje. 
Fură o barcă, agaţă câteva fete, ies în larg, ascultă muzică, 
petrec și beau ca nebunii. În mijlocul chefului, intră cu barca în 
ceva, e o izbitură destul de puternică și gagica alunecă peste 
bord și ajunge în apă. Tipii opresc barca, dau înapoi, o găsesc și 
o trag pe punte. Când realizează că e moartă, intră în panică, se 
sperie ca naiba și o întind. 

Lennart tace, așteptând reacţia celuilalt. 

— Nu e o teorie proastă, remarcă Joona, apăsând cuvintele. 

— Nu-i așa? spune vesel Lennart. Dacă o cumperi, nu mai e 
nevoie să vii până în Dalarö. 

— Prea târziu, răspunde Joona, luând-o spre șalupa poliţiei. 

Este o șalupă de luptă 90 E, amarată la pupa iahtului. Un 
bărbat de vreo douăzeci și cinci de ani, cu bustul gol ars de 
soare stă pe punte cu telefonul la ureche. 

— Suit yourself”, spune el. Trebuie doar să dai telefon și să-ţi 
faci timp pentru un sightseeing!t. 

— Sunt chiar aici - și cred că te văd, ești la bordul uneia 
dintre bărcile cu fund plat ale poliţiei marine. 

— Arăt ca un tip care face surf? 

Bărbatul ars de soare ridică privirea surăâzătoare și se 
scarpină pe piept. 

— Cam așa, răspunde Joona. 

intrerup convorbirea și se îndreaptă unul spre celălalt. 
Lennart Johansson îmbracă o cămașă de uniformă cu mâneci 
scurte, pe care și-o încheie în vreme ce merge pe debarcader. 


17 Cum îţi convine (în engl. în original). 
18 O plimbare (în engl. în original). 

Joona ridică în aer degetul mare și pe cel mic, într-un gest 
propriu pasionaţilor de surf. Lennart zâmbește cu dinţii albi 
strălucind în faţa bronzată: 

— Fac surf cum văd un vălurel pe mare - de aceea mi se 
spune Lance. 

— Acum înțeleg, glumește sec Joona. 

— Nu-i așa? râde Lennart. 

Merg spre iaht și se opresc pe chei, lângă debarcader. 

— Un Storebro 36, Royal Cruiser, spune Lennart. Vas mișto, 
dar destul de uzat. Înregistrat pe numele lui Björn Almskog. 

— L-aţi contactat? 

— Încă n-am apucat. 

Privesc mai îndeaproape prora avariată. Stricăciunile par să 
fie recente, nu există alge printre fibrele de sticlă. 

— Am chemat aici un tehnician - trebuie să apară curând, 
spune Joona. 

— A primit o pupătură zdravănă, vine replica lui Lance. 

— De la găsirea iahtului, cine a fost la bord? 

— Nimeni, se grăbește Lance să răspundă. 

Joona zâmbește și așteaptă răbdător. 

— Eu, desigur, spune Lennart șovăielnic. Și Sonny, colegul 
meu. Și tipii de la Salvare, care au luat corpul. Tehnicianul 
nostru criminalist, dar el a folosit plăci pentru pași și haine de 
protecție. 

— Ăștia sunt toţi? 

— În afară de moșul care a găsit vasul. 

Joona nu răspunde, privește apa care-și schimbă necontenit 
culoarea și se gândește la fata care zăcea pe masa de autopsie 
din laboratorul de medicină legală, la Nålen. 

— Știi cumva dacă tehnicianul a protejat urmele de pe toate 
suprafețele? întreabă apoi. 

— A terminat cu podeaua și a filmat locul unde a fost 
descoperit cadavrul. 

— Mă urc la bord. 

O scândură de debarcare îngustă, uzată se află între chei și 
vas. Joona se caţără la bord și rămâne un moment pe puntea de 
la pupa. Privește în jur, apoi merge încet, privind obiectele. Doar 
acum are ocazia să cerceteze locul singur înainte de sosirea 
poliţiei. Fiecare detaliu pe care îl înregistrează poate fi decisiv. 
Pantofi, un șezlong răsturnat, prosopul de baie, o carte format 

de buzunar îngălbenită de soare, un cuţit cu mâner roșu de 
plastic, o găleată prinsă de o sfoară, cutii de bere, o pungă cu 
cărbuni pentru grătar, un lighean cu un costum de baie ud, 
flacoane cu cremă și loţiune de plajă. 

Privește prin fereastra mare și vede salonul cu cabina și 
interiorul de lemn lăcuit. Dintr-un anume unghi, pe ușa de sticlă 
se văd urme de degete, atunci când bate soarele, amprenta 
unei mâini care a împins ușa, apoi s-a sprijinit de ea, când s-a 
clătinat vasul. 

Joona intră în micul salon. Lumina soarelui de după-amiază se 
reflectă pe suprafeţele de lac și de crom. Pe canapelele cu 
perne de pânză bleumarin se află o pălărie de cowboy și o 
pereche de ochelari de soare. 

Apa clipocește lângă carena vasului. 

Joona își lasă privirea să alunece pe podeaua uzată din salon, 
apoi pe scara îngustă dinspre proră. Acolo, jos, e întuneric ca 
într-un puț adânc. Nu vede nimic înainte de a-și aprinde lanterna 
de buzunar. Raza luminează trecerea abruptă cu o lucire slabă. 
Lemnul roșu lucește umed, ca interiorul unui trup. Joona 
continuă să coboare treptele care scârțâie și se gândește la 
fată, își imaginează că a fost singură pe vas, a sărit de pe proră 
și s-a lovit cu capul de o piatră, iar plămânii i s-au umplut cu 
apă, dar totuși a reușit să se urce din nou pe vas, și-a scos 
costumul de baie ud și a îmbrăcat haine uscate. Poate după 
aceea s-a simţit obosită și a coborât la patul ei, nu a înţeles cât 
de gravă era lovitura, nu a înţeles că de fapt avea o hemoragie 
care rapid a făcut să crească presiunea asupra creierului. 

Dar atunci Nâlen i-ar fi găsit urme de apă sărată pe corp. 

Nu se potrivește. 

Joona continuă să coboare scara, trece prin faţa chicinetei și a 
băii și intră în cabina mare. 

Pe vas a ramas senzaţia persistentă a morții, deși corpul 
neînsufleţit a fost transportat la medicul legist din Solna. 
Percepția este aceeași de fiecare dată. Obiectele se holbează 
tăcute la el, într-un fel anume, saturate de țipăt, de luptă și de 
tăcere. 

Dintr-odată, vasul pârâie ciudat și pare să se încline într-o 
parte. Joona așteaptă un moment, ascultă, apoi continuă totuși 
să meargă până la spaţiul de sub proră. 

Razele soarelui pătrund prin ferestrele mici din tavan, căzând 
pe un pat dublu, cu tăblia în unghi, după forma prorei. Aici a fost 
găsită fata. O geantă sport stă deschisă pe podea și o cămașă 
de noapte cu picăţele este despachetată. În faţa ușii zac niște 
jeanși și un pulover subţire. O geantă de umăr atârnă de un 
cârlig. 

Vasul se leagănă din nou și o sticlă se rostogolește pe punte, 
deasupra capului său. 

Joona fotografiază geanta cu telefonul mobil, din diferite 
unghiuri. Bliţul face ca mica încăpere să se strângă, ca și cum 
pereţii, podeaua și tavanul ar veni mai aproape, pentru o 
secundă. 

Cu multă grijă, ridică geanta din cui și o duce cu el, sus. Scara 
scârțâie sub greutatea pașilor săi. De afară se aude un clinchet 
metalic. Când ajunge în salon, o umbră ciudată se reflectă în 
ușile de sticlă. Joona reacţionează și se dă un pas înapoi, sub 
scară. 


12. 


O moarte neobisnuită 


jJoona Linna stă nemișcat, la numai doi pași pe scara 
întunecată care duce la chicineta iahtului și la dormitorul din 
faţă. Din locul acesta el vede partea de jos a ușilor de sticlă și o 
bucată din puntea de la proră. O umbră trece peste sticla 
prăfuită și brusc apare o mână. Cineva se strecoară, avansând 
încet. In secunda următoare, recunoaște faţa lui Erixon. Picături 
de sudoare i se preling pe obraji, în vreme ce întinde o folie 
gelatinoasă peste zona din jurul ușii. 

Joona urcă în salon, ducând geanta găsită în dormitor. O 
răstoarnă cu grijă pe măsuţa din lemn de esenţă tare. Apoi 
atinge cu pixul portofelul roșu. În despărţitura uzată se află un 
permis de conducere. Privește mai îndeaproape și vede un chip 
frumos, cu o mină serioasă. Fotografia a fost făcută la minut. 
Femeia stă un pic lăsată pe spate, ca și cum ar privi în sus la cel 
care o cercetează. Părul e închis la culoare și buclat. O 

recunoaște pe fata din sala de disecţie, nasul drept, ochii, 
trăsăturile simetrice. 

— Penelope Fernandez, citește pe permis și se gândește că i-a 
mai auzit cândva numele. 

Revede trupul gol pe masa din încăperea îmbrăcată în faianţă, 
mirosul de cadavru, trăsăturile estompate, un chip adormit. 

Afară, în lumina soarelui, Erixon își mută trupul mare 
centimetru cu centimetru, în vreme ce recoltează amprentă 
după amprentă, întinde cu pensula pulbere magnetică, o ridică 
apoi pe banda adezivă. Șterge cu grijă o suprafaţă udă, picură 
soluție SPR și fotografiază urma care apare. 

Joona îl aude cum respiră cu greutate tot timpul, ca și cum 
fiecare mișcare ar fi un efort dureros, care tocmai l-a golit de 
ultimele puteri. 

Joona privește printre gene puntea și vede o găleată cu o 
frânghie lângă un pantof de gimnastică. Dinspre chicinetă vine 
un miros jilav de cartofi. 

Privirea i se întoarce la permisul de conducere și la mica 
fotografie. Se uită la gura tinerei femei, la buzele ușor 
întredeschise și își spune brusc că lipsește ceva. 

E ca și cum ar fi văzut ceva pe care a fost gata să-l numească, 
dar apoi a uitat ce voia să spună. A 

Joona tresare când telefonul începe să vibreze în buzunar. Il 
scoate, vede pe ecran numărul lui Nålen și răspunde: 

— Joona. 

— Mă numesc Nils Âhlens și sunt șeful Secţiei de Medicină 
Legală din Stockholm. 

Joona se strâmbă - se cunosc de douăzeci de ani și ar putea 
recunoaște vocea lui Nâlen fără nicio prezentare! 

— S-a lovit la cap? întreabă el direct. 

— Nu, răspunde Nålen uimit. 

— Mă gândeam că poate s-a aruncat în apă și s-a lovit deo 
piatră. 

— Nu, nimic de genul ăsta - s-a înecat, aceasta a fost cauza 
morții. 

— Ești sigur? întreabă Joona. 

— Am găsit spumă sărată în nări, secreţii mucoase abundente 
în gât, probabil din cauza reflexelor violente de vomă și secreția 
bronhială se află atât în trahee, cât și în bronhii. Plămânii au 

aspectul tipic pentru cazurile de deces prin înec, sunt plini de 
apă, au volumul mărit și... da. 

Se face tăcere. Joona aude un hârșâit, ca și cum cineva ar 
împinge un sertar metalic. 

— Ai sunat dintr-un motiv anume, spune el. 

— Da. 

— Vrei să-mi povestești despre ce e vorba? 

— Avea o cantitate mare de tetrahydrocannabinol în urină. 

— Canabis? 

— Da. 

— Dar n-a murit din pricina asta, spune Joona. 

— În niciun caz, răspunde Nâlen amuzat. Mi-am imaginat însă 
că încerci să refaci evenimentele de pe iaht... și că e un mic 
detaliu din puzzle pe care nu-l cunoșteai. 

— Se numește Penelope Fernandez, spune Joona. 

— Încântat, murmură Nâlen. 

— Mai e ceva? 

— Nu. 

Nålen respiră greu în receptor. 

— Hai, spune! îl îndeamnă Joona. 

— Doar că nu e un caz de moarte obișnuită. 

Tace din nou. 

— Ce anume ai văzut? 

— Nimic, e doar o senzaţie... 

— Bravo! exclamă Joona. Începi să vorbești ca mine. 

— Știu, dar... E clar că poate fi vorba despre mors subita 
naturalis, o moarte neașteptată, dar absolut naturală... Totul 
indică asta, dar dacă este o moarte naturală, atunci e una destul 
de neobișnuită. 

Convorbirea se întrerupe, însă vorbele lui Nâlen plutesc în 
aer. E ceva misterios în moartea lui Penelope Fernandez. Trupul 
ei nu a fost găsit de cineva în apă și apoi ridicat la bord. Atunci, 
ea s-ar fi aflat pe punte. Poţi, firește, să te gândești că cel care a 
găsit-o a vrut să-i arate respect. Dar, în cazul acesta, ar fi 
transportat-o în salon, ar fi culcat-o pe canapea. 

Ultima variantă, își spune Joona, este desigur că fata a fost 
îngrijită de cineva care o iubea, care voia s-o culce, s-o așeze în 
propria ei cameră, în propriul ei pat. 

Dar fata ședea pe pat. Nu era culcată. 

Poate că Nâlen se înșală, poate că mai era în viaţă atunci 
când a fost ajutată să urce la bord și apoi să ajungă în camera 
ei. Plămânii erau probabil grav afectaţi și fata nu mai putea fi 
salvată. Poate se simțea rău, voia să se culce și să fie lăsată în 
pace. 

Dar de ce nu avea apă pe haine, pe restul corpului? 

Există un duș cu apă dulce pe vas, gândi Joona spunându-și 
că trebuie să cerceteze și restul vasului, să vadă cușeta de la 
pupă, baia și chicineta. Mai sunt multe de văzut înainte de a 
desluși întregul. 

Când Erixon se ridică și înaintează câţiva pași cu trupul său 
mare, întregul vas începe să se clatine. 

Joona privește din nou prin ușile de sticlă din faţa salonului și, 
pentru a doua oară, ochii i se opresc pe găleata cu sfoara legată 
de mâner. Aceasta se află lângă un vas de zinc în care cineva a 
aruncat un costum de baie ud. Schiurile de apă se află lângă 
balustrada punţii. Joona își lasă privirea să ajungă din nou la 
găleată. Privește sfoara legată de mâner. Marginea rotunjită a 
vasului de zinc strălucește în soare, luminează ca o lună nouă. 

Dintr-odată, în minte i se face lumină: Joona vede 
desfășurarea evenimentelor cu o limpezime de gheaţă. Așteaptă 
un moment, lăsându-și inima să-și liniștească bătăile, derulează 
încă o dată în minte filmul evenimentelor și acum este absolut 
sigur că are dreptate. 

Femeia care a fost identificată drept Penelope Fernandez a 
fost înecată în vasul de zinc. 

Joona vede în faţa ochilor semnul oval de pe piele, din coșul 
pieptului, pe care îl observase la patolog și care îl făcuse să se 
gândească la o gură zâmbitoare. 

A fost ucisă și apoi așezată pe pat, în cabina ei. 

Gândurile o iau la goană, adrenalina aleargă prin sânge: fata 
a fost înecată în apa sălcie de mare și așezată pe patul ei. 

Nu este o crimă obișnuită, nu este un asasin obișnuit. O voce 
poruncitoare se înalţă în el, devine tot mai clară, mai distinctă, 
repetă trei cuvinte, tot mai repede și mai tare: Părăsește vasul 
acum, părăsește vasul acum. 

Joona îl vede prin fereastră pe Erixon, cum pune o probă într-o 
pungă de hârtie, o sigilează cu bandă adezivă și scrie ceva pe 
ea. 

— Te-am prins! zâmbește el. 

— Coborâm pe mal, zice Joona, controlându-și glasul. 

— Nu-mi plac bărcile, se clatină tot timpul, dar abia am 
început cu... 

— la o pauză, îl întrerupe cu bruscheţe Joona. 

— Ce-i cu tine? 

— Vino doar, și nu atinge telefonul mobil. 

Coboară pe mal și Joona îl trage pe Erixon la oarecare 
distanţă, înainte să se oprească. Simte cum îi ard obrajii și cum 
liniștea începe să i se răspândească în tot corpul, alungându-i 
greutatea din membre și glezne. 

— E posibil să fie o bombă la bord, spune el calm. 

Erixon se așază pe marginea unei borduri. Pe frunte îi curge 
transpirația. 

— Ce tot spui? 

— Nu e o crimă obișnuită, spune Joona. Există riscul să... 

— Crimă? Dar nu e niciun indiciu că... 

— Așteaptă, îl întrerupe Joona. Sunt sigur că Penelope 
Fernandez a fost înecată în vasul de zinc care se află pe punte. 

— Înecată? Ce tot spui? 

— A fost înecată în apă de mare, în vasul de zinc, apoi 
așezată pe pat, continuă Joona. Și cred că intenţia fusese ca 
iahtul să fie scufundat. 

— Dar... 

— Pentru că atunci ea ar fi fost găsită în cabina plină de apă, 
cu plămânii plini de apă. 

— Dar iahtul nu s-a scufundat, spune Erixon. 

— Din cauza asta am început să mă gândesc că s-ar putea ca 
o cantitate de explozibil să fie pe vas, explozibil care dintr-o 
cauză sau alta nu a explodat. 

— E fixat ori pe tancul de combustibil, ori pe buteliile din 
chicinetă, spune încet Erixon. Trebuie să avem grijă să fie 
evacuată zona și să telefonăm după o echipă de geniști. 


13. 


Reconstituirea 

La ora șapte, în aceeași seară, cinci bărbaţi cu aerul grav se 
întâlnesc în sala numărul 13 a Secţiei de Medicină Legală din 
institutul Karolinska. Comisarul criminalist Joona Linna vrea să 
participe la ancheta preliminară în legătură cu femeia care a 
fost găsită moartă pe un vas în arhipelagul Stockholmului. 

Cu toate că e sâmbătă, i-a chemat pentru reconstituire pe 
șeful său direct Petter Näslund și pe procurorul-șef Jens 
Svanehjălm, ca să-i convingă că, de fapt, este vorba despre un 
caz de crimă. 

Una dintre ţevile de neon din tavan clipește și lumina rece 
brăzdează pereții de faianţă albă, sclipitoare. 

— Trebuie schimbat tubul de neon, spune Nâlen cu glas 
scăzut. 

— Da, răspunde Frippe. 

Petter Năslund mormăie ceva nedeslușit lângă peretele de 
care stă sprijinit. Faţa lui lată, puternică pare să tremure în 
lumina schimbătoare a tubului de neon. Lângă el așteaptă 
procurorul-șef Jens Svanehjălm, cu o expresie iritată pe chipul 
tânăr. Arată ca și cum ar cântări riscul de a-și pune jos servieta 
de piele și a se sprijini de perete cu costumul lui îngrijit. 

Un miros puternic de dezinfectant plutește în încăpere. Lămpi 
puternice care pot fi dirijate în poziţia dorită sunt prinse de 
tavan deasupra unei mese din oţel inoxidabil, cu robinete duble 
și o cuvă adâncă. Podeaua e acoperită cu plastic cenușiu- 
deschis. Un vas de tablă asemănător celui de pe iaht e deja plin 
pe jumătate cu apă. Joona Linna continuă să aducă apă de la 
robinet într-o găleată, pe care o varsă apoi în cadă. 

— De fapt, nu e întotdeauna vorba despre o crimă când 
cineva e găsit înecat pe o barcă, spune Svanehjălm nerăbdător. 

— Exact, întărește și Petter. 

— Poate fi vorba despre un accident care n-a fost încă 
anunţat, continuă Svanehjălm. 

— Apa din plămâni este aceeași apă pe care plutea vasul, dar 
nu se află niciun strop din ea pe haine sau pe restul corpului, 
spune Nils Åhléns. 

— Ciudat, se miră Svanehjălm. 

— Există cu siguranţă o explicaţie raţională, zâmbește Petter. 

Joona mai varsă o ultimă găleată cu apă, apoi pune găleata 
jos, pe podea, ridicând privirea spre cei patru. Le mulțumește că 
și-au făcut timp să vină acolo. 

— Știu că este sfârșit de săptămână și că fiecare vrea să stea 
acasă, dar cred că am descoperit ceva. 

— Normal că venim dacă spui că e ceva serios, îi răspunde 
Svanehjăâlm amabil, punându-și în sfârșit servieta la picioare. 

— Făptașul a urcat la bord, începe Joona cu multă gravitate. A 
coborât scara până în cabina de sub proră și a văzut-o pe 
Penelope dormind, s-a întors pe punte, a coborât găleata în 
mare cu ajutorul sforii și a început să umple cada de zinc care 
se afla pe puntea de la proră. 

— Cinci, șase găleți, spune Petter. 

— Și numai atunci când cada a fost plină, s-a dus în cabină și 
a trezit-o pe Penelope. A dus-o sus, pe punte și acolo a înecat-o. 

— Cine-ar putea face un asemenea lucru? întreabă 
Svanehjălm. 

— Nu știu încă, poate a fost vorba despre o formă de tortură... 

— Răzbunare? Gelozie? 

Joona își lasă capul pe o parte și spune cu prudenţă în glas: 

— Nu este un ucigaș obișnuit, poate a vrut să scoată o 
informaţie de la ea, să o facă să povestească sau să recunoască 
ceva, înainte de-a o ţine sub apă până ce nu a mai putut să 
respire. 

— Ce spune medicul legist? întreabă Svanehjăâlm. 

Nålen clatină din cap: 

— Dacă într-adevăr fata a fost înecată, explică el, ar fi trebuit 
să găsesc urme de violenţă pe corp, vânătăi și... 

— Poţi să aștepți un moment cu obiecțiile? îl întrerupe Joona. 
Pentru că aș vrea să încep prin a arăta cum cred eu că s-au 
petrecut lucrurile, cum văd eu desfășurarea evenimentelor. Și 
pe urmă mergem împreună și ne uităm la cadavru, să vedem 
dacă există vreun temei pentru teoria mea. 

— De ce nu poți face niciodată lucrurile așa cum le fac 
ceilalți? întreabă Petter. 

— Trebuie să plec curând acasă, anunţă procurorul. 

Joona îl privește cu o lucire de gheaţă în ochii deschişi la 
culoare. Un zâmbet îi joacă în colţul ochilor, dar privirea îi 
rămâne la fel de gravă. 

— Penelope Fernandez, începe el. Mai devreme stătuse pe 
punte și fumase canabis, era o zi caldă și s-a simţit obosită, a 
mers jos, la patul ei, ca să se odihnească și a adormit cu geaca 
de blugi pe ea. 

Face un gest spre tânărul asistent al lui Nâlen, care așteaptă 
în cadrul ușii. 

— Frippe mi-a promis că mă ajută la reconstituire. 

Frippe face un pas înainte, zâmbind larg. Părul vopsit în negru 
îi atârnă în șuviţe pe spate și pantalonii de piele uzată sunt plini 
de ţinte. Își încheie cu grijă geaca peste maioul negru cu poza 
formaţiei de hard rock Europe. 

— Priviţi aici, spune Joona și le arată cum, cu o singură mână, 
trăgându-i în jos geaca, poate să imobilizeze ambele braţe ale 
lui Frippe, în vreme ce cu cealaltă îl prinde violent de părul lung. 
Acum îl controlez în întregime pe Frippe, și pe corpul lui nu se va 
vedea nicio vânătaie. 

Joona ridică braţele tânărului. Frippe geme și se apleacă în 
faţă. 

— la-o mai încet, râde el. 

— Tu ești, bineînțeles, mult mai înalt decât victima, dar cred 
totuși că voi reuși să-ţi apăs capul în cadă. 

— Ai grijă de el, îl sfătuiește Nålen. 

— Am să-i stric doar frizura. 

— Uit-o, spune Frippe zâmbind. 

Are loc o luptă tăcută, se aud doar gemete. Nâlen pare 
îngrijorat și Svanehjălm are un aer încurcat. Petter lasă să-i 
scape o înjurătură. Joona apasă fără prea multă dificultate capul 
lui Frippe în cadă, îl ţine sub apă o clipă, apoi îi dă drumul și se 
trage un pas în spate. Clătinându-se, Frippe se ridică și Nâlen se 
apropie în grabă cu un prosop. 

— Ar fi fost suficient să povestești pur și simplu, spune el 
iritat. 

După ce Frippe și-a uscat părul, toţi merg în tăcere în camera 
alăturată, unde un miros puternic de putreziciune plutește în 
aerul rece. Un perete este acoperit cu trei rânduri de cutii 
frigorifice din inox. Nâlen deschide capacul de la numărul 16 și 
trage afară un sertar. Pe o targă îngustă se află tânăra femeie. 
Goală și cu pielea străvezie, are în jurul gâtului o rețea de 
vinișoare negre. Joona arată spre linia subțire, încovoiată care îi 
străbate pieptul. 

— Scoate-ţi hainele, îi poruncește el lui Frippe. 

Frippe își desface nasturii de la geacă și își scoate maioul 
negru. Pe pieptul lui se vede o dungă slabă, roz, urmă de la 

marginea căzii, o linie încovoiată, care seamănă cu o gură 
veselă. 

— Drăcia dracului! exclamă Petter. 

Nâlen se apropie de femeia moartă și îi examinează rădăcinile 
părului. Scoate o lanternă subțire, o îndreaptă spre pielea palidă 
a capului. 

— Nu am nevoie de niciun microscop, cineva a tras-o foarte 
puternic de păr. 

Stinge lanterna și o pune în buzunarul halatului. 

— Cu alte cuvinte... începe Joona. 

— Cu alte cuvinte, ai, desigur, dreptate, spune Nâlen și bate 
din palme. 

— Crimă, oftează Svanehjăâlm. 

— Impresionant, spune Frippe, ștergând un pic de rimel care i 
s-a scurs pe obraz. 

— Multumesc, îi răspunde Joona cu un aer absent. 

Nålen îl privește întrebător: 

— Ce e, Joona? Ce-ai văzut? 

— Nu e ea, răspunde acesta. 

— Poftim? 

Joona întâlnește privirea lui Nålen și arată spre corpul din faţa 
lor. 

— Nu e Penelope Fernandez, este altcineva, spune el și se 
uită în ochii procurorului. Femeia ucisă nu este Penelope. l-am 
văzut permisul de conducere și sunt sigur că nu e ea. 

— Dar, ce... 

— Poate că Penelope Fernandez este și ea moartă, continuă 
Joona. Dar, în cazul acesta, încă nu am găsit-o. 


14. 


O petrecere de noapte 


Inima lui Penelope bate nebunește. Încearcă să respire cât 
mai încet, însă aerul i se oprește în gât. Se târăște peste stânca 
aspră, trage după ea mușchiul, ajunge lângă crengile dese ale 
brazilor. Se târăște mai departe, printre trunchiuri, acolo unde 
se îngrămădesc umbrele nopţii. Scoate un geamăt când se 

gândește la Viola. Björn stă nemișcat în întunericul de sub 
crengi, cu brațele strânse în jurul său, murmurând necontenit 
ceva. 

Cuprinși de panică, au luat-o la fugă, fără să privească în jur, 
împiedicându-se, căzând, cu răni pe picioare, pe genunchi și pe 
mâini, dar continuând să alerge mai departe. 

Penelope nu mai știe cât de aproape este cel care-i 
urmărește, dacă i-a văzut deja sau a renunţat, preferând să 
aștepte. 

Au fugit, dar Penelope nu știe de ce-au făcut-o. Nu înțelege de 
ce sunt vânați. 

Poate că totul este o greșeală, își spune ea. O 
înspăimântătoare greșeală. 

Pulsul îi urcă nebunește. 

Îi e rău, e gata să verse, dar înghite cu greutate. 

— O, Doamne, o, Doamne, șoptește fără încetare. Nu se 
poate, trebuie să primim ajutor, or să găsească în curând vasul 
și or să înceapă să ne caute... 

— Sst, îi spune Björn cu privirea speriată. 

Ei îi tremură mâinile. Prin minte i se perindă rapid imagini. Ca 
să le alunge, strânge pleoapele, încearcă să-și privească pantofii 
albi de sport, acele de brad de pe pământ, genunchii murdari, 
însângeraţi ai lui Björn, însă imaginile îi apar totuși: Viola e 
moartă, stă pe marginea patului cu ochii larg deschiși, cu o 
privire de nepătruns, are părul ud și încâlcit. 

Într-un fel, Penelope a înţeles că bărbatul care stătea pe mal 
și-i striga lui Björn să înoate la țărm era cel care o ucisese pe 
sora ei. O simţise, pusese cap la cap cioburile pe care le avea și 
refăcuse imaginea într-o secundă. Altfel, acum ar fi fost morți cu 
toţii. 

Penelope strigase la Björn. Au pierdut vremea, totul a mers 
prea încet și ea l-a rănit cu vârful căngii, înainte de-a reuși să-l 
ajute să urce la bord. 

Barca de cauciuc apucase să înconjoare Stora Kastskăr și 
prinsese viteză, ieșind în larg. 

Penelope a îndreptat vasul direct spre un debarcader vechi 
din lemn, a lovit malul și a oprit motorul când prora a intrat într- 
un par. Au alunecat pe o parte cu un zgomot puternic și apoi au 
părăsit pur și simplu vasul, au fugit cuprinși de panică, fără să ia 
nimic cu ei, nici măcar un telefon. Penelope aluneca pe pantă, 

sprijinindu-se în mâini când, întorcându-se, l-a văzut pe bărbatul 
îmbrăcat în negru amarând grăbit la debarcader. 

Penelope și Björn au fugit drept în pădurea de brazi, alergând 
unul lângă altul, ferindu-se de trunchiuri, înconjurând bolovanii 
negri. Björn gemea când picioarele goale călcau pe crengi 
uscate, ascuţite. 

Penelope îl trăgea atunci după ea, urmăritorul nu era departe. 

Nu aveau niciun gând, niciun plan, fugeau doar, 
înspăimântați, pătrunzând tot mai adânc în pădure, prin 
desișurile dese de ferigi și afini. 

Penelope se auzea plângând în vreme ce fugea, plângea cu 
un glas pe care nu și-l recunoștea. 

O creangă noduroasă a lovit-o peste pulpă și a fost silită să se 
oprească. A scâncit și, cu mâinile tremurând, a aplecat creanga, 
în timp ce-l vedea pe Björn apropiindu-se în goană. Durerea 
pulsa în mușchiul coapsei. A continuat să înainteze, luând din 
nou viteză, îl auzea în spate pe Björn și intra tot mai adânc în 
pădurea deasă, fără să privească în jur. 

Se întâmplă ceva cu gândurile atunci când ești cuprins de 
panică. Pentru că panica nu e constantă - când și când dispare, 
ca să facă loc gândirii strict raţionale. E ca și cum ai opri gălăgia 
și ai fi întâmpinat de tăcere și de o bruscă vedere de ansamblu. 
Apoi, sosește din nou spaima, gândurile devin mărginite, 
aleargă în cercuri, vrei doar să fugi, să te depărtezi de 
urmăritor. 

Penelope își spunea mereu că trebuie să găsească oameni, că 
în seara aceea trebuie să fie sute de oameni pe insula Orn. 
Aveau nevoie doar să ajungă în părţile locuite din sudul insulei, 
acolo aveau să caute ajutor, să găsească un telefon și să anunţe 
poliția. 

S-au ascuns printre câţiva brazi deși, dar, după un moment, 
spaima a devenit insuportabilă și au fugit mai departe. 

Penelope alerga și simţea iar prezenţa lui, i se părea că-i aude 
pașii lungi, rapizi. Știa că bărbatul nu s-a oprit din goană. Avea 
să-i ajungă dacă nu vor primi ajutor curând, dacă nu vor ajunge 
în zona locuită. 

Pământul se înălța din nou, pietre li se desprindeau de sub 
picioare, rostogolindu-se pe pantă. 

Trebuia să găsească undeva oameni, o casă se afla desigur 
undeva, foarte aproape. Isteria o învăluia, precum și dorinţa de 

a se opri pur și simplu și de a începe doar să strige, cerând 
ajutor, dar s-a chinuit să meargă mai departe, pe pantă în sus. 

Björn a tușit în spatele ei, a gemut și a tușit din nou. 

Gândește-te, dacă Viola nu era moartă, gândește-te, dacă 
avea de fapt nevoie de ajutor? Spaima îi întuneca mintea. 
Penelope a înţeles însă că gândea așa doar pentru că adevărul 
era mult prea îngrozitor. Știa că Viola murise, dar acest fapt era 
de neînțeles, era ca o întunecime impenetrabilă. Nu putea să 
priceapă, nici măcar nu voia să încerce. 

S-au căţărat din nou pe o stâncă abruptă, printre pini cu 
trunchiul plin de uscături, printre pietroaie și tufe de merișor. 
Sprijinindu-se în mâini, Penelope a reușit să ajungă în vârf. Björn 
se afla în spatele ei, încercând să-i spună ceva, dar gâfâia prea 
tare și a tras-o doar după el, jos. De cealaltă parte, pădurea se 
termina spre plaja din vestul insulei. Printre copacii întunecaţi 
au văzut suprafaţa luminoasă a apei. Nu era departe. Au 
continuat să coboare. 

Penelope a alunecat și a căzut, lovindu-se tare de pământ. S-a 
izbit cu gura de genunchi, apoi a tușit, recăpătându-și suflul. 

A încercat să se ridice, întrebându-se dacă nu-și rupsese ceva 
și brusc a auzit muzică, apoi voci înalte și râsete. S-a sprijinit de 
peretele de stâncă umed, încercând să se ridice în picioare. Și-a 
șters buzele, privindu-și mâna plină de sânge. 

Björn a venit lângă ea și a ridicat-o, apoi a arătat spre mal, 
unde era o petrecere. S-au luat de mână și au început să alerge. 
Printre copacii întunecați, vedeau ghirlande de becuri colorate în 
jurul unei terase de lemn, lângă apă. 

Au continuat să meargă cu băgare de seamă. 

Mai mulţi oameni stăteau la o masă în fața unei case 
frumoase, vopsită în roșu. Penelope a înțeles că era noaptea 
târziu deși cerul era încă luminos. Cina se terminase demult, pe 
masă mai erau pahare și cești, farfurii și castroane goale. 

Câţiva dintre cei care stăteau la masă cântau împreună, alții 
vorbeau și umpleau paharele din cutiile cu vin. Jarul încă sfârâia 
în grătar. Probabil copiii dormeau în casă, înveliţi în pături. 
Pentru Björn și Penelope toți oamenii aceștia păreau să vină 
dintr-o altă lume. Aveau chipuri luminoase și calme. li lega o 
camaraderie sinceră, învăluindu-i ca o cupă de sticlă. 

Un singur bărbat se afla în afara cercului. Stătea deoparte, cu 
fața întoarsă spre pădure, ca și cum ar fi așteptat o vizită. 

Penelope s-a oprit brusc, ţinându-l în loc pe Björn. S-au lăsat la 
pământ, târându-se în spatele unui brad scund. Björn părea 
speriat, fără să înţeleagă. Dar ea era sigură de ceea ce văzuse. 
Urmăritorul le ghicise intenţia și ajunsese la casă înaintea lor. 
Înţelesese cât de irezistibile aveau să fie pentru ei lumina și 
zgomotul petrecerii. Ştia că, asemenea unor fluturi de noapte, 
vor ajunge aici. Așa că aștepta, se uita după ei printre copacii 
întunecați, voia să-i întâmpine un pic mai departe, la marginea 
pădurii. Nu-i era teamă că cei ce petreceau aveau să le audă 
tipetele, știa că nu vor avea curajul să se aventureze în pădure, 
înainte de a fi prea târziu. 

Când Penelope îndrăzni să privească din nou, bărbatul 
dispăruse. Tremura din cauza adrenalinei care i se revărsa în 
sânge. Poate că urmăritorul crezuse că s-a înșelat, își zise și 
căută în jur cu privirea. Sau poate că o luase într-o altă direcţie. 

Tocmai apucase să-și spună că scăpaseră, că ea și Björn vor 
putea merge jos, la petrecere, să anunţe poliţia, când dintr- 
odată îl văzu din nou. 

Stătea lipit de un trunchi, nu departe de ei. 

Cu mișcări chibzuite, urmăritorul scoase un binoclu negru cu 
lentile ce băteau în verde. 

Penelope se ghemui lângă Björn, încercând să lupte cu 
pornirea de-a o lua la fugă, fără să gândească, doar să alerge și 
să alerge. Îl vedea în dosul pleoapelor pe bărbatul dintre copaci, 
cum ridica instrumentul optic la ochi și își spuse că era probabil 
o cameră cu infraroșu sau un binoclu de noapte. 

Penelope prinse mâna lui Björn și-l trase după ea mergând 
ghemuit, departe de casă și de muzică, înapoi, în pădure. După 
o vreme, îndrăzni să-și îndrepte spinarea. Incepură să alerge de- 
a curmezișul pe o pantă care se arcuia lin peste calota glaciară 
groasă de kilometri care odinioară alunecase peste nordul 
Europei. Au continuat printre tufișuri ţepoase, prin spatele unei 
stânci și peste o culme plină cu pietriș. Björn prinse cu mâna o 
creangă mare și o împinse atent peste panta cu grohotiș. Inima 
Penelopei bătea violent, mușchii pulpelor îi tremurau, încerca să 
respire cât mai încet, dar simţea că se sufocă. Alunecă pe 
stânca colțuroasă, târî după ea mușchiul umed și tufele de 
iarbă-dulce și ajunse pe pământ, în faţa unor crengi dese de 
brad. Björn avea pe el doar șortul de baie, lung până la 
genunchi, faţa îi era lividă și buzele aproape albe. 

15. 


Identificarea 


Se aude ca și cum cineva ar arunca neîntrerupt o minge în 
peretele de sub fereastra medicului legist Nils Âlens. Acesta 
așteaptă în tăcere, împreună cu comisarul criminalist Joona 
Linna, să vină Claudia Fernandez. Au chemat-o în dimineaţa 
aceasta de duminică, pentru a o identifica pe tânăra moartă. 

Când Joona a sunat-o ca să-i spună că existau temeri că fiica 
ei Viola Fernandez decedase, Claudia a avut o voce ciudat de 
liniștită. 

— Nu, Viola e în arhipelag împreună cu sora ei, a spus ea. 

— Pe iahtul lui Björn Almskog? a întrebat Joona. 

— Da, eu i-am spus să-i dea telefon lui Penelope, s-o întrebe 
dacă poate merge cu ei, credeam că avea nevoie să plece o 
vreme de acasă. 

— Trebuia să le mai însoțească cineva? 

— Björn, desigur. 

joona a tăcut, lăsând să treacă câteva secunde în care a 
încercat să se elibereze de povara pe care o simțea pe umeri, 
pe urmă și-a dres glasul și a spus foarte blând: 

— Claudia, vreau să vii la Secția de Medicină Legală din Solna. 

— De ce? a întrebat ea. 

Acum Joona stă pe un scaun incomod în biroul patologului. 
Nålen a pus o poză mică a lui Frippe în partea de jos a 
fotografiei de la căsătoria sa. Undeva, departe se aude mingea 
lovind în faţadă, un zgomot spart și solitar. Joona își amintește 
cum femeii i se schimbase ritmul respirației când, în cele din 
urmă, începuse să înţeleagă că, de fapt, cea care fusese găsită 
moartă ar putea fi chiar fiica ei. Joona îi explicase cu multă grijă 
situaţia - și anume că o fată, despre care ei credeau că este 
fiica ei, fusese găsită moartă pe un iaht abandonat în 
arhipelagul Stockholmului. 

Trimiseseră un taxi să o ia pe Claudia de acasă, din 
Gustavsberg. Trebuia să ajungă în câteva minute. 

Fără tragere de inimă, Nâlen încercase să facă puţină 
conversaţie, dar renunţase după o vreme, văzând că Joona nu 
avea de gând să-i răspundă. 

Amândoi își doreau din suflet ca toate acestea să se termine. 
O identificare pozitivă include întotdeauna un moment 
cutremurător. Într-unul și același moment se amestecă ușurarea 
sfâșietoare că nesiguranța a luat sfârșit cu durerea concretă 
provocată de faptul că orice speranţă a dispărut. 

Acum, se aud pași pe culoar. Ei se ridică repede de pe 
scaune. 

A vedea trupul mort al unei persoane iubite e o nemiloasă 
confirmare a celor mai rele bănuieli. Dar, în același timp, este o 
parte importantă și necesară din procesul de vindecare a 
durerii. Joona a citit multe studii despre faptul că identificarea 
este de asemenea un fel de eliberare. Nu te mai poţi amăgi că 
totuși cel iubit mai trăiește - fantezii care nu lasă decât vid și 
frustrare în urma lor. 

Dar totul este doar vorbărie goală, gândește Joona. Moartea 
înseamnă spaimă și spaima nu părăsește pe nimeni niciodată. 

Claudia Fernandez stă în ușă, e o femeie de vreo șaizeci de 
ani. Pare speriată. Urme de lacrimi i se văd pe chipul neliniștit și 
are umerii gârboviţi. 

Joona o salută precaut: 

— Bună ziua, mă numesc Joona Linna. Sunt comisar 
criminalist, am vorbit amândoi la telefon. 

Nâlen se prezintă aproape în șoaptă, în vreme ce dă mâna 
scurt cu femeia, apoi se întoarce imediat cu spatele la ea, 
prefăcându-se că adună niște dosare. Pare morocănos și distant, 
însă Joona știe că, de fapt, este foarte impresionat. 

— Am încercat să telefonez, dar nu pot da de fetele mele, 
șoptește Claudia. Probabil că... 

— Mergem? o întrerupe Nâlen, ca și cum nu i-ar fi auzit 
vorbele. 

Trec tăcuţi pe culoarul bine cunoscut. Cu fiecare pas, Joona 
Linna simte că aerul se rărește. Claudia Fernandez nu se 
grăbește spre momentul care o așteaptă. Merge cu pași rari, la 
câţiva metri în urma lui Nâlen, a cărui siluetă lungă, cu forme 
clar conturate se grăbește înaintea lor. Joona Linna se întoarce 
spre Claudia, încercând să-i zâmbească. Dar se oprește, 

văzându-i expresia din ochi. Panică, implorare, rugăciuni, 
încercarea de a face un târg cu Dumnezeu. 

E ca și cum ar târi-o în încăperea rece în care sunt păstrate 
cadavrele. 

Nålen mormăie ceva pe un ton furios, apoi se apleacă, 
descuie broasca de la capacul de oţel inoxidabil și trage 
sertarul. 

Tânăra femeie apare, trupul este acoperit de o pânză albă. 
Ochii sunt maţi, pe jumătate închiși, obrajii trași. 

Părul stă adunat într-o cunună neagră în jurul capului ei 
frumos. 

O mână mică, palidă i se vede lângă șold. 

Claudia Fernandez respiră iute. Se întinde în față, atinge 
precaută mâna, geme cu jale. Geamătul vine din adâncul ei, ca 
și cum în momentul acesta s-ar sfărâma, i s-ar rupe sufletul în 
bucăţi. 

Claudia începe să tremure din tot trupul, cade în genunchi, 
duce mâna fără viață la buze. 

— Nu, nu! plânge ea. Doamne, te implor, nu Viola! Nu Viola... 

jJoona stă la câţiva pași în spatele ei, îi vede spinarea 
scuturându-se, plânsul disperat crește și apoi, încet, se 
domolește. 

Femeia își șterge lacrimile de pe faţă, dar continuă să suspine 
în timp ce se ridică de pe podea. 

— Poţi confirma că este ea? întreabă Nâlen scurt. E Viola 
Fernandez, cea care... 

Vocea i se stinge, tușește grăbit și mânios. 

Claudia dă din cap și atinge cu degetele obrajii fetei ei. 

— Viola, Viola... 

Își trage mâna, iar Joona spune, apăsând cuvintele: 

— Îmi pare foarte rău. 

Claudia e gata să cadă, dar se sprijină de perete, își întoarce 
faţa și șoptește pentru sine: 

— Sâmbătă mergem la circ, am de gând să-i fac o surpriză... 

Privesc femeia moartă, buzele palide, venele de pe gât. 

— Am uitat numele dumitale, spune Claudia cu un aer rătăcit, 
privindu-l pe Joona. 

— Joona Linna, se prezintă el din nou. 

— Joona Linna, repetă femeia cu voce îngroșată. Am să-ți 
povestesc despre Viola. Ea este fetița mea, micuța mea, fata 
mea veselă... 

Claudia privește chipul alb al Violei și se clatină. Nâlen trage 
un scaun, dar ea scutură doar din cap. 

— lertaţi-mă, spune. Doar că... prima mea fiică, Penelope, a 
trebuit să fie martoră la multe lucruri îngrozitoare, în EI 
Salvador. Când mă gândesc ce-au făcut cu mine în pușcărie, 
când îmi amintesc cât de speriată era Penelope, plângea și 
striga după mine... ore în șir, dar eu nu puteam să-i răspund, nu 
puteam s-o apăr... 

Claudia întâlnește privirea lui Joona, se dă un pas înapoi și el îi 
înconjoară umerii cu braţul. Femeia se lasă greu pe pieptul lui, 
își trage răsuflarea, apoi se dă la o parte, evită să-și privească 
fiica moartă, caută după spătarul scaunului și se așază. 

— Mândria mea... a fost că micuța Viola s-a născut aici, în 
Suedia. Avea o cameră frumoasă cu lampă roz în tavan, jucării și 
păpuși, mergea la școală, se uita la Pippi Lângstrump... Nu știu 
dacă dumneata poți înțelege asta, dar am fost mândră că nu a 
trebuit niciodată să fie flămândă sau speriată. Nu ca noi... ca 
mine și Penelope, care ne trezeam noaptea, pregătite să vină 
cine știe cine și să facă pe idiotul. 

Tace și apoi șoptește: 

— Viola a fost doar veselă, și... 

Claudia se apleacă în față, își ascunde chipul în palme și 
plânge încet. Joona pune blând o mână pe spinarea ei. 

— Acum am să plec, spune ea, continuând să plângă. 

— Nu e nicio grabă. 

Se linişteşte, dar chipul i se strâmbă din nou de plâns. 

— Aţi vorbit cu Penelope? întreabă. 

— N-am dat de ea, răspunde Joona cu glas scăzut. 

— Spuneţi-i că vreau să sune, ca să... 

Se întrerupe, se albește din nou la față, apoi privește iar în 
sus. 

— Am crezut că nu voia să răspundă când sunam eu, pentru 
că... eu am fost... am spus un lucru îngrozitor, dar nu credeam 
în ce spuneam, nu voiam să... 

— Am început căutările după Penelope și Björn Almskog cu 
elicoptere, dar... 

— Te rog, spune-mi că trăiește, îi șoptește ea lui Joona. Spune 
asta, Joona Linna. 

Lui Joona i se încordează mușchii maxilarului, în vreme ce-o 
mângâie pe Claudia pe spate și zice: 

— Am să fac tot ce pot ca să... 

— Trăiește, spune asta, îl întrerupe Claudia. Trebuie să 
trăiască. 

— Am s-o găsesc, spune Joona. Știu că am s-o găsesc. 

— Spune că Penelope trăiește. 

Joona șovăie, apoi întâlnește privirea întunecată a Claudiei, 
câteva gânduri îi trec prin minte iuți ca fulgerul, se înlănțuie în 
combinații schimbătoare și dintr-odată se aude spunând: 

— Trăiește. 

— Da, șoptește Claudia. 

Joona lasă în jos privirea, nu mai reușește să dea de gândurile 
care cu câteva secunde în urmă îi trecuseră prin minte, care-l 
făcuseră să-și schimbe părerea și să răspundă Claudiei că fata ei 
mai mare era în viață. 


16. 


Greseala 


Joona o urmează pe Claudia până la taxiul care așteaptă, o 
ajută să urce și rămâne privind până ce mașina dispare, înainte 
de a începe să caute prin buzunare, după telefon. Când înțelege 
că trebuie să-l fi uitat cine știe pe unde, se grăbește să se 
întoarcă la Secţia de Medicină Legală, intră repede în biroul lui 
Nålen, ia telefonul fix, se așază pe scaun, formează numărul lui 
Erixon și așteaptă. 

— Lasă lumea să doarmă, răspunde Erixon. De fapt, azi e 
duminică. 

— Recunoaște că mai ești încă pe iaht. 

— Sunt pe iaht, admite Erixon. 

— Deci, nu era nicio bombă, spune Joona. 

— Nu era propriu-zis o bombă - dar ai avut dreptate. Ar fi 
putut exploda în orice moment. 

— Ce vrei să spui? 

— Banda izolantă de la firele electrice era ruptă într-un loc, 
arăta ca și cum ar fi fost strânsă cu un clește... firul nu era în 
contact, pentru că atunci ar fi sărit siguranțele, dar nu era 
protejat... și dacă pornești motorul, atunci destul de repede se 
produce o supraîncărcare electrică... se formează arcuri 
voltaice. 

— Și atunci, ce se întâmplă? 

— Aceste arcuri voltaice au o temperatură de peste 3 000 de 
grade și ele ar fi aprins fără îndoială o pernă veche pe care 
cineva o îndesase acolo, continuă Erixon. Și pe urmă, focul s-ar 
fi extins la ţeava de la pompa de combustibil și... 

— Un proces rapid? 

— Prin urmare... până să se producă arcul voltaic poate dura 
zece minute sau mai mult... dar pe urmă totul se întâmplă 
foarte repede - foc, mai mult foc, explozie - vasul se umple 
imediat cu apă și se scufundă în mare. 

— Și s-ar fi produs destul de repede un incendiu și o explozie 
dacă vasul ar fi avut motorul pornit? 

— Da, dar nu trebuie neapărat să fie ceva pus la cale, spune 
Erixon. 

— Deci, firele pot fi deteriorate din întâmplare? Și perna 
aceea, a ajuns acolo tot din întâmplare? 

— Fără îndoială, răspunde el. 

— Dar tu nu crezi așa? întreabă Joona. 

— Nu. 

Joona se gândește la iahtul care fusese găsit plutind în derivă 
în Golful Fecioarei, își drege glasul și spune apoi pe un ton 
meditativ: 

— Dacă ucigaşul a făcut asta... 

— Atunci nu e un asasin obişnuit, completează Erixon. 

Joona își repetă că nu are de-a face cu un criminal obișnuit. 
Criminalii obișnuiți acționează fiind dominați de izbucniri 
emoționale, chiar dacă au pregătit crima. Întotdeauna sunt în 
joc sentimente puternice și actul criminal conține de cele mai 
multe ori o doză de impulsivitate. Abia după aceea se face 
planul, se caută ascunderea urmelor și se construiește alibiul. 
Dar, de data aceasta, făptașul a urmat o strategie stabilită chiar 
de la început. 

Și totuși, ceva nu a mers. 

Joona privește o clipă în gol, apoi scrie „Viola Fernandez” pe 
prima pagină din blocnotesul de pe biroul lui Nâlen. Înconjoară 
numele fetei și scrie apoi „Penelope Fernandez” și dedesubt 
„Björn Almskog”. Cele două femei sunt surori. Penelope are o 
relație stabilă cu Björn. Björn posedă iahtul. Viola a întrebat 
dacă poate să-i însoţească și a urcat la bord în ultimul moment. 

Mai e drum lung până la descoperirea motivului crimei. Joona 
știe că nu demult și-a zis că Penelope Fernandez este încă în 
viață. A fost doar o speranţă sau o încercare de a se consola. 
Sau o bănuială, dar nimic mai mult. A prins gândul din zbor, însă 
l-a scăpat în același moment. 

Dacă ar fi urmat metoda Comisariatului general, atunci 
bănuielile i s-ar fi îndreptat imediat spre prietenul Violei și, 
poate, spre Penelope și Björn, pentru că aceștia se aflau pe iaht. 
Alcoolul și drogurile trebuie să fi fost amestecate. Poate a avut 
loc o ceartă, o dramă din gelozie. Leif G.W. Persson!” avea să 
stea curând pe o canapea la televizor, spunând că autorul e 
cineva din anturajul Violei, probabil un iubit sau un fost iubit. 

Joona se gândește la planul de a face să explodeze 
combustibilul și încearcă să înţeleagă care e logica din spatele 
acestui plan. Viola a fost înecată în vasul de zinc de pe punte, 
făptașul a dus-o jos și a așezat-o pe pat. 

Joona înţelege că se gândește la prea multe lucruri deodată. 
Trebuie să încerce să se adune și să pună cap la cap ceea ce 
știe, precum și să stabilească la ce întrebări mai are de găsit 
răspunsul. 

Inconjoară cu un cerc numele Violei și o ia de la început. 

Ceea ce știe este că Viola Fernandez a fost înecată într-un vas 
de spălat, apoi a fost dusă în cușeta de sub prora. De 
asemenea, știe că Penelope și Björn Almskog nu au fost încă 
găsiţi. 

Dar asta nu e totul, își spune și schimbă foaia de hărtie. 

Detalii. 

Scrie pe hârtie cuvintele „mare calmă”. 

Vântul se oprise și iahtul a fost găsit plutind în derivă aproape 
de Storskăr. 


1% Criminolog și cunoscut autor de romane polițiste; din 1998 realizează emisiunea de 
televiziune săptămânală „Pus sub urmărire”, în care comentează diferite delicte de 
actualitate. 

Vasul prezintă o lovitură la proră după o coliziune destul de 
puternică. Cu siguranţă, tehnicienii au prelevat urmele de pași și 
au făcut mulaje după ele. 

Joona aruncă brusc caietul de însemnări al lui Nålen, izbindu-l 
violent de perete și pe urmă închide ochii. 

— La dracu, șoptește el. 

Ceva tocmai i-a alunecat din nou din mâini, avea, știe că 
aproape prinsese o observaţie esenţială. l-a venit un gând în 
minte, dar l-a pierdut din nou. 

Viola, se gândește el. Ai murit pe puntea de la pupă. De ceai 
fost mutată după aceea? Cine te-a luat de acolo? Criminalul sau 
altcineva? 

Dacă cineva o găsește fără viaţă pe punte, încearcă poate să 
o reînsufleţească, sună la un număr de urgenţă, asta se face de 
obicei. Și dacă înțelege că e deja moartă, că e prea târziu, că nu 
poate s-o mai învie, poate că atunci omul acela nu vrea s-o lase 
să zacă acolo, vrea s-o ducă pe un pat, să pună o pătură peste 
ea. Însă un om mort e greu de transportat, chiar și pentru două 
persoane. Deși n-ar fi atât de greu s-o transporte în salon. E 
vorba doar de cinci metri, prin ușile largi de sticlă și e o singură 
treaptă de coborât. 

Asta se poate face, e logic, dacă nu ai altă intenţie ascunsă. 

Dar nu te apuci s-o cari pe scara abruptă, prin intrarea 
îngustă, ca s-o așezi pe patul din cabina de sub proră. 

Asta o faci doar dacă intenţia este ca ea să fie găsită înecată 
în camera ei. 

— Exact, murmură el, ridicându-se în picioare. 

Se uită pe fereastră, dă cu ochii de un cărăbuș care se târăște 
pe tabla albă a pervazului, înalţă privirea și vede o femeie pe 
bicicletă dispărând printre copaci și brusc găsește elementul pe 
care îl pierduse din vedere. 

Joona se așază din nou și bate cu degetele în tăblia mesei. 

Nu Penelope a fost găsită moartă pe vas, ci sora ei, Viola. Dar 
Viola nu a fost găsită în propriul ei pat, în cabina de oaspeţi de 
pe vas, ci în cabina de la proră, pe patul lui Penelope. 

Asasinul a comis aceeași greșeală ca și mine, gândește Joona, 
simțind cum îi trec fiori pe șira spinării. 

A crezut că cea pe care a ucis-o e Penelope Fernandez. 

De aceea o pusese pe patul din cabina de sub proră. 

Este singura explicaţie. 

Și de aici decurge că Penelope Fernandez și Björn Almskog nu 
sunt vinovaţi de moartea Violei, pentru că ei doi n-ar fi așezat-o 
pe Viola într-un pat greșit. 

Joona tresare când ușa de la birou se trântește. E Nâlen, care 
a împins-o cu spatele. Intră de-a-ndăratelea, purtând în braţe o 
cutie de carton mare, dreptunghiulară. Pe partea din faţă se află 
imprimate niște flăcări și textul „Guitar Hero”. 

— Eu și Frippe o să începem acum... 

— Taci, îl întrerupe Joona. 

— Ce s-a întâmplat? întreabă Nålen. 

— Nimic, doar că trebuie să mă gândesc, răspunde el repede. 

Joona se ridică de pe scaun și părăsește încăperea fără să mai 
spună ceva. Trece prin hol fără să audă ce-i spun cu ochi 
sclipitori femeile de la recepţie. lese în lumina dimineţii și se 
oprește pe peluza de lângă parcare. 

O a patra persoană, care nu era un cunoscut al celor două 
tinere, a ucis-o pe Viola, se gândește el. A ucis-o pe Viola, dar 
credea că o ucide pe Penelope. Asta înseamnă că Penelope mai 
era încă în viaţă când a murit Viola, pentru că altfel asasinul n-ar 
fi făcut greșeala. 

Poate că încă mai trăiește, reflectează Joona. E posibil să zacă 
moartă undeva, în arhipelag, pe o insulă sau în adâncul mării. 
Dar putem spera că încă trăiește și că o vom găsi curând. 

Joona pornește spre automobil cu pași mari, fără să știe 
încotro se va duce. Pe capota mașinii se află telefonul lui. 
Înţelege că trebuie să-l fi lăsat acolo când a încuiat mașina. la 
telefonul care s-a încins și o sună pe Anja Larsson. Nu răspunde 
nimeni. Deschide portiera, se așază, își prinde strâns centura de 
siguranţă, însă rămâne acolo, încercând să găsească vreo 
eroare în propriul său raţionament. 

Aerul e înăbușitor, însă mirosul dens, fremătător al liliacului 
face să-i dispară în sfârșit din nări duhoarea dospită de cadavru. 

Telefonul începe să-i zbârnâie în mână, Joona privește ecranul 
și apoi răspunde. 

— Tocmai am vorbit cu medicul tău, spune Anja. 

— De ce ai vorbit cu el? întreabă Joona uimit. 

— Janush spune că nici nu-ţi trece prin cap să te duci la 
cabinet, continuă ea mustrătoare. 

— De fapt, nu am avut timp. 

— Dar îţi iei medicamentul? 

— E scârbos, glumește Joona. 

— Serios vorbind... a telefonat pentru că era îngrijorat pentru 
tine, spune Anja. 

— Am să vorbesc cu el. 

— După ce rezolvi cazul, nu-i așa? 

— Ai hârtie și creion? întreabă Joona. 

— Nu-ţi face griji pentru mine. 

— Femeia care a fost găsită pe iaht nu se numește Penelope 
Fernandez. 

— Ci Viola, știu, spune ea. Petter m-a informat. 

— Bine. 

— Ai greșit, Joona. 

— Da, știu... 

— Spune-o! râde ea. 

— Eu totdeauna greșesc, murmură el. 

Se face tăcere pentru o clipă. 

— Ori nu e voie să glumești despre asta? întreabă ea 
precaută. 

— Ai apucat să afli ceva despre iaht și despre Viola 
Fernandez? 

— Viola și Penelope sunt surori, îi explică Anja. Penelope și 
Björn Almskog au o relaţie, sau cum vrei să-i spui, de patru ani. 

— Da, e aproape cum credeam. 

— Aha. Să continui sau nu mai e necesar? 

Joona nu-i răspunde, își sprijină doar capul de tetieră și vede 
că parbrizul e acoperit cu polen de la copaci. 

— Nu era stabilit ca Viola să-i însoțească pe vas, continuă 
Anja. Ea s-a certat în dimineaţa aceea cu tipul ei, Serghei 
Jarușenko, și a sunat-o pe maică-sa, să i se plângă. Mama i-a 
propus să o întrebe pe sora ei dacă nu poate să meargă și ea cu 
iahtul. 

— Ce știi despre Penelope? 

— M-am ocupat mai întâi de victimă, de Viola Fernandez, 
pentru că... 

— Deși asasinul a crezut că a ucis-o pe Penelope. 

— Ce vrei să spui, Joona? 

— A făcut o greșeală, s-a gândit să-și acopere crima, s-o facă 
să pară un accident prin înec, dar a așezat-o pe Viola în patul 
surorii ei. 

— Pentru că a crezut că este Penelope Fernandez. 

— Am nevoie să știu totul despre Penelope Fernandez și... 

— Este unul dintre idolii mei, îl întrerupe Anja. E activistă 
pentru pace și locuiește pe Sankt Paulusgatan la numărul 3. 

— l-am dat în urmărire, pe ea și pe Björn Almskog, spune 
Joona. Și poliţia marină îi caută în zona Dalarö cu două 
elicoptere, dar va trebui să se organizeze o echipă amplă de 
căutare. 

— Am să fiu atentă la ce se întâmplă, promite ea. 

— Cineva trebuie, de asemenea, să-l audieze pe iubitul Violei 
și pe Bill Persson, pescarul care a găsit-o pe vas. Trebuie să 
punem cap la cap toate dovezile tehnice și să-i grăbim pe cei de 
la SKL să ne dea rezultatul. 

— Să sun la Linköping? 

— Vorbesc eu cu Erixon, el îi cunoaște, oricum ne întâlnim ca 
să aruncăm o privire prin apartamentul lui Penelope. 

— Vorbești ca și cum ai fi șeful anchetei. Așa este? 


17. 


Un bărbat foarte periculos 


Cerul de vară este în continuare senin, dar aerul devine tot 
mai înăbușitor, ca și cum s-ar apropria furtuna. 

Joona Linna și Erixon parchează în faţa vechiului magazin 
„Unelte de pescuit”, care are mereu în vitrină fotografii cu cei 
care au pescuit cel mai mare somon din apele Stockholmului. 

Telefonul sună și Joona vede că e Claudia Fernandez, se duce 
lângă zid, în umbra îngustă a fațadei și răspunde. 

— Ai spus că pot să-ţi telefonez, spune ea cu glas slab. 

— Sigur că da. 

— Ințeleg că așa le spui la toţi, dar m-am gândit... fiica mea, 
Penelope. Vreau să spun... trebuie să știu dacă o găsiţi, chiar 
dacă ea... 

Vocea Claudiei dispare. 

— Alo? Claudia? 

— Da, iartă-mă, șoptește ea. 

— Eu sunt comisar... încerc să aflu dacă există vreo 
infracţiune în spatele evenimentelor. Poliţia marină este cea 
care o caută pe fiica ta, explică Joona. 

— Când o găsesc? 

— De obicei, încep prin a cerceta zona cu elicopterele... în 
același timp, organizează un grup de căutare, dar asta ia ceva 
mai mult timp... așa că, se începe cu elicopterele. 

Joona o aude pe Claudia cum încearcă să-și înăbușe plânsul. 

— Nu știu ce voi face, eu... eu trebuie să știu dacă pot face 
ceva, dacă trebuie să continui să discut cu prietenii ei. 

— Cel mai bun lucru este să rămâi acasă, îi explică Joona. 
Pentru că s-ar putea ca Penelope să încerce să ia legătura cu 
tine, și atunci... 

— N-o să mă sune, îl întrerupe ea. 

— Eu cred că... 

— Mereu am fost atât de severă cu Penny, mă supăr tot 
timpul pe ea, nu știu de ce, eu... nu vreau s-o pierd și pe ea, n-o 
pot pierde și pe ea, eu... 

Claudia plânge în telefon, încearcă să se stăpânească, îl roagă 
în grabă s-o ierte și întrerupe convorbirea. 

Chiar în faţa prăvăliei „Unelte de pescuit” se află imobilul de 
la numărul 3 de pe Paulusgatan, unde locuiește Penelope 
Fernandez. Joona se îndreaptă spre Erixon care îl așteaptă în 
faţa unei vitrine pline de hieroglife japoneze și benzi desenate 
manga. Pe rafturi se îngrămădesc sute de Hello Kitty, păpuși- 
pisici cu fețe mari, nevinovate. Întregul magazin contrastează 
țipător cu fațada, de un brun murdar. 

— Trup mic și cap mare, spune Erixon, arătând spre o păpușă 
Hello Kitty, când Joona se oprește lângă el. 

— Destul de drăguță, mormăie Joona. 

— În ceea ce mă privește, la mine e pe dos, mie îmi place un 
corp mare și un cap mic, glumește Erixon. 

Joona îl privește pieziș, zâmbind și îi deschide ușa. Urcă scara 
privind tăbliţele cu nume, butoanele luminoase ale lămpilor de 
tavan și capacele de la ghena de gunoi. Pe scară miroase a 
soare, a praf și a leșie. Erixon prinde balustrada lucioasă a scării 
așa de strâns, că scârţâie din șuruburi, în vreme ce urcă gâfâind 
în urma lui Joona. Ajung amândoi la etajul al treilea și se privesc 
unul pe altul. Faţa lui Erixon tremură de efort, dă din cap și își 
șterge transpiraţia de pe frunte, în vreme ce se scuză: 


74 


— Îmi pare rău. 

— E cam cald astăzi, spune Joona. 

Lângă sonerie se află câteva abtibilduri, un vechi simbol al 
energiei atomice, logotipul Fair Trade și un simbol Peace. Joona 
îi aruncă lui Erixon o privire scurtă, ochii cenușii i se îngustează 
în vreme ce-și lipește urechea de ușă, ascultând. 

— Ce e? șoptește Erixon. 

Joona sună și în același timp ascultă. Așteaptă o clipă, apoi 
scoate un suport din buzunarul de la piept. 

— Poate că nu e nimic, spune, descuind ușa cu un șperaclu. 

Joona deschide, pare să regrete și o închide la loc. li face 
semn lui Erixon să rămână unde este, fără să-i spună de ce. 
Melodia mașinii de îngheţată se aude afară. Erixon își freacă 
bărbia cu un aer neliniștit. Joona simte cum i se zbârlește părul 
pe braţe, dar deschide totuși ușa cu un aer liniștit și intră 
înăuntru. Ziare, reclame și o scrisoare de la Partidul Comunist 
zac pe preșul de la ușă. Aerul e nemișcat, miroase greu. O 
draperie de mătase atârnă în fața dulapului de haine. Ţevile 
vuiesc, apoi se aude un ticăit rapid din camera de zi. 

Joona nu știe de ce mâna i se îndreaptă, după armă. O atinge 
cu degetele sub vestă, dar o lasă acolo. Se uită spre draperia 
roșie, apoi spre ușa de la bucătărie. Respiră reţinut și încearcă 
să vadă prin geamul mat și prin ușa de sticlă dinspre camera de 
zi. 

Face un pas înainte, dar de fapt ar vrea să părăsească 
apartamentul, simte un impuls puternic care îi spune că ar 
trebui să ceară întăriri. Ceva întunecat se vede în spatele 
geamului jivrat. Un carilon din bare mici de alamă se mișcă, fără 
să se audă vreun sunet. Joona vede cum firele de praf din aer își 
schimbă direcţia, cum ele urmează o nouă mișcare a aerului. 

Nu este singur în apartamentul lui Penelope. 

Inima începe să-i bată mai repede. Cineva se mișcă prin 
încăperi. Joona simte, întoarce privirea spre ușa de la bucătărie 
și apoi totul se petrece foarte rapid. Podeaua scârţâie. Se aude 
un zgomot ritmic, ca tropăitul unor tocuri mici. Ușa de la 
bucătărie este pe jumătate deschisă. Joona vede mișcarea mai 
întâi prin deschizătura dintre toc și ușă. Se lipește de perete, ca 
într-un tunel la trecerea unui tren. Cineva se furișează prin 
penumbra holului lung. Este doar o spinare, un umăr, un braț. 
Silueta se apropie repede și se răsucește. Joona apucă doar să 

vadă cuțitul, ca o limbă albă. E aruncat, ca un proiectil, oblic și 
de jos în sus. Mișcarea este așa de neașteptată, că Joona nu 
reușește să pareze lama. Tăișul ascuţit trece prin haine și își 
proptește vârful în pistol. Joona lovește, dar nu întâlnește niciun 
trup. Aude cuțitul zburând prin aer a doua oară și se aruncă într- 
o parte. De data asta, lama vine aproape direct. Joona se aruncă 
spre ușa băii. Vede cum se formează o despicătură lungă în 
canatul ușii, când cuțitul pătrunde în lemn. Joona alunecă pe 
spate, se răsucește și, din mișcare, lovește cu piciorul jos, 
atingând ceva, poate glezna atacatorului. Se rostogolește, 
scoate pistolul și, cu aceeași mișcare, ridică piedica. Ușa de la 
intrare e deschisă și pași repezi se aud coborând pe scară. Joona 
se ridică în picioare, e pe urmele bărbatului, dar se oprește 
auzind un soi de bâzâit gros în spatele lui. Intelege aproape 
imediat ce este și se năpustește în bucătărie. Cuptorul cu 
microunde este pornit. Pârâie și scântei negre se văd în dosul 
geamului. Butoanele celor patru arzătoare de la plita veche cu 
gaz sunt deschise și gazul se revarsă în încăpere. Cu senzaţia că 
timpul a devenit ciudat de vâscos, Joona se aruncă spre cuptorul 
cu microunde. Cronometrul numără secundele. Trosniturile 
cresc în intensitate. Un tub de insecticid se rotește pe placa de 
sticlă din cuptor. Joona smulge firul din priză și brusc se lasă 
tăcerea. Singurul zgomot care se mai aude e fâșâitul gazului din 
ventilele deschise. Joona închide butoanele. Mirosul chimic face 
să i se întoarcă stomacul pe dos. Deschide fereastra de la 
bucătărie și apoi cercetează tubul de spray din cuptor. E foarte 
dilatat și ar putea încă să explodeze, la cea mai mică atingere. 

Joona părăsește bucătăria, privind rapid prin apartament. 
Încăperile sunt goale, neatinse. În aer gazul încă plutește greu. 
În casa scării, înaintea ușii, stă culcat Erixon cu o ţigară în gură. 

— Nu aprinde, strigă Joona. 

Erixon îi zâmbește și face un gest de respingere cu mâna. 

— Țigări de ciocolată, șoptește el. 

Erixon tușește slab și Joona vede deodată balta de sânge de 
sub el. 

— Sângerezi. 

— Nicio primejdie, spune Erixon. Nu știu cum a făcut, dar mi-a 
tăiat tendonul lui Ahile. 

Joona sună la ambulanţă și apoi se așază jos, lângă colegul 
său. Erixon e palid și are obrajii acoperiţi de broboane de 
sudoare. Pare că e gata să vomite. 

— M-a tăiat fără să se oprească, a fost... ca și cum aș fi fost 
atacat de un blestemat de păianjen. 

Se lasă tăcerea și Joona se gândește la mișcările rapide, ca 
fulgerul, din spatele ușii, cum lama cuţitului fusese mânuită cu o 
iuțeală și o precizie care nu semănau cu nimic din ce văzuse mai 
înainte. 

— Fata e înăuntru? gâfâie Erixon. 

— Nu. 

Erixon zâmbește ușurat, apoi redevine serios. 

— Dar voia totuși să arunce casa în aer? întreabă. 

— Probabil că voia să ascundă niște urme, răspunde Joona. 

Erixon încearcă să desfacă foița de pe ţigară, dar o scapă și 
închide ochii o clipă. Obrajii i-au devenit cenușii. 

— Înţeleg că nici tu nu l-ai văzut la faţă, spune Joona. 

— Nu, răspunde Erixon slab. 

— Dar ceva am văzut, întotdeauna se vede ceva. 


18. 


Incendiul 


Personalul de la ambulanţă îl asigură pe Erixon că n-or să-l 
scape pe jos. 

— Pot să merg și singur, spune Erixon, închizând ochii. 

Bărbia îi tremură la fiecare treaptă. 

Joona se întoarce în apartamentul lui Penelope Fernandez. 
Deschide ferestrele, aerisește și se așază pe canapeaua 
confortabilă, de culoarea caisei. 

Dacă apartamentul ar fi explodat, cu siguranță s-ar fi 
considerat că a fost vorba despre un accident. 

Joona se gândește că niciun fragment de amintire nu dispare, 
nimic din ce-ai văzut vreodată nu se pierde, trebuie doar să lași 
amintirile să urce la suprafață, ca rămășițele de la locul unui 
naufragiu. 

Dar ce-am văzut eu? 

Nu văzuse nimic, doar mișcări rapide și o lamă albă de cuțit. 

Asta am văzut, își spune. Nimic. 

Apoi se gândește că însăși absenţa amintirii confirmă senzaţia 
că nu e vorba despre un asasin obișnuit. 

Au de-a face cu un criminal de profesie, unul care rezolvă 
problemele, un grob. 

Gândul acesta l-a mai avut și înainte, dar, după ce l-a întâlnit 
pe individ, este pe deplin convins. 

E sigur că persoana pe care a întâlnit-o în hol e aceeași cu cea 
care a ucis-o pe Viola. Gândul lui era s-o omoare pe Penelope, 
să scufunde iahtul și să facă în așa fel încât totul să pară un 
accident. A urmat același scenariu ca și aici, înăuntru, înainte 
de-a fi fost surprins. Voia doar să rămână invizibil, voia să-și 
ducă la bun sfârșit crimele, dar să le ascundă pentru poliţie. 

Joona privește pe îndelete în jur, încercând să-și adune 
impresiile într-un tot. 

In apartamentul de deasupra se aude ca și cum niște copii ar 
lăsa bile de sticlă să se rostogolească pe podea. S-ar fi aflat într- 
un infern de flăcări în momentul ăsta dacă Joona n-ar fi reușit să 
tragă la timp firul din priză. 

Se gândește că niciodată până acum n-a fost supus unui atac 
atât de precis orientat și atât de periculos. Este convins că 
persoana care se aflase în apartamentul activistei dispărute 
Penelope Fernandez nu era vreun dușman plin de ură din 
falanga de extremă dreapta. De bună seamă, aceste grupuri se 
fac vinovate de acte de violență bine puse la punct, dar această 
persoană era un profesionist școlit, un ucigaș de meserie făcând 
parte dintr-o divizie cu mult superioară grupurilor de extremă 
dreapta existente în ţară. 

Prin urmare, ce făceai tu aici? se întreabă Joona. Ce are un 
lichidator de-a face cu Penelope Fernandez, în ce era ea 
amestecată, ce se petrecea dincolo de aparente? 

Se gândește la mișcările imprevizibile ale omului, la tehnica 
mânuirii cuţitului, gândită în așa fel încât să depășească 
metodele obișnuite de apărare, inclusiv pe cele ale poliţiei sau 
pe cele care se învaţă în armată. 

Se înfioară când vede în faţa ochilor cum deja la prima 
lovitură lama i-ar fi pătruns în ficat dacă n-ar fi avut pistolul care 
atârna sub braţul drept și cum, la cea de-a doua lovitură, i-ar fi 
intrat în ţeastă dacă n-ar fi reușit să se arunce pe spate. 

Joona se ridică de pe canapea și merge în dormitor. Privește 
așternutul bine întins, crucifixul de la capătul patului. 

Un lichidator crezuse că a ucis-o pe Penelope și intenţia lui 
fusese ca totul să pară un accident... 

Dar vasul nu se scufundase. 

Fie că asasinul fusese întrerupt, fie că el părăsise locul crimei, 
pentru a se reîntoarce mai târziu, ca să-și termine misiunea. Dar 
intenţia lui nu putea să fie ca poliţia marină să găsească iahtul 
plutind în derivă, cu fata înecată la bord. Ceva mersese greșit 
sau el își schimbase brusc planurile, poate primise noi ordine, 
dar după o zi și jumătate de la uciderea Violei se afla aici, 
înăuntru, în apartamentul lui Penelope. 

Trebuie să ai motive foarte puternice ca să-i vizitezi 
apartamentul. Altfel, de ce ţi-ai asuma un asemenea risc? Se 
află ceva în apartament care să te lege pe tine sau pe șeful tău 
de Penelope? 

Ai făcut ceva aici, ai șters amprentele sau un hard disk, ori 
poate un mesaj de pe telefon, sau ai căutat ceva, gândește 
Joona. 

In orice caz, asta era intenţia ta, dar poate că ai fost întrerupt 
când am intrat eu. 

Poate că voiai să ștergi urmele dând foc apartamentului? 

Este o posibilitate. 

Joona își spune că acum ar fi avut nevoie de Erixon. El nu 
poate face o cercetare a locului fără un tehnician criminalist, nu 
are instrumentarul potrivit, dacă ar căuta prin apartament pe 
cont propriu, ar putea distruge probe, ar putea contamina urme 
de ADN sau ar trece cu vederea vreo urmă invizibilă pentru 
ochiul liber. 

Joona merge la fereastră și privește în jos, pe stradă și la 
mesele goale din fața unei cafenele. 

Intelege că trebuie să meargă la sediu și să vorbească cu 
șeful său, Carlos Eliasson, trebuie să ceară să devină șef de 
anchetă, este singurul fel în care poate avea acces la un nou 
tehnician criminalist, e singurul fel în care poate primi ajutor, cât 
timp Erixon este în concediu medical. 

Telefonul lui Joona sună exact în momentul în care s-a hotărât 
să facă lucrurile cum trebuie, să vorbească atât cu Carlos 
Eliasson, cât și cu Jens Svanehjălm și să strângă un mic grup de 
anchetă. 

— Bună, Anja, răspunde el. 

— Voiam să-ţi propun să mergem la saună. 

— La saună? 

— Da, ce zici? Ai putea să-mi arăţi cum e într-o saună 
adevărată, finlandeză. 

— Anja, spune el cu precauţie. Eu am trăit aproape întreaga 
mea viață aici, la Stockholm. 

Joona iese în hol, continuând spre ușa de afară. 

— Ești finlandezo-suedez, nu-i așa? continuă Anja în telefon. 
Poate fi ceva mai plicticos? De ce nu poţi să te tragi din El 
Salvador? Ai citit articolele lui Penelope Fernandez? Ar trebui s-o 
vezi - acum câteva zile a beștelit la televizor întregul export de 
arme suedez. 

jJoona o aude pe Anja respirând în receptor, în vreme ce 
părăsește apartamentul. Vede pe treptele scării urmele 
însângerate de pași ale celor de la ambulanţă și simte un fior 
trecându-i peste ceafă, când își amintește cum stătea colegul lui 
în casa scării, cu picioarele desfăcute și cum fața lui se făcea tot 
mai palidă. 

Joona se gândește că lichidatorul a crezut că a ucis-o pe 
Penelope Fernandez. Această parte din misiunea sa era 
rezolvată. Cealaltă parte includea pătrunderea în apartamentul 
ei, dintr-un motiv anume. Dacă ea încă e în viaţă, atunci trebuie 
s-o găsească de urgenţă, pentru că foarte curând lichidatorul o 
să-și înţeleagă greșeala și o să reia vânătoarea. 

— Björn și Penelope nu locuiesc împreună, spune Anja. 

— Am înţeles asta, răspunde el. 

— Pot totuși să se iubească și așa - exact ca noi doi. 

— Da. 

Joona iese în soarele puternic, aerul e greu și încă și mai 
înăbușitor ca înainte. 

— Poţi să-mi dai adresa lui Björn? 

Degetele Anjei se aud trecând peste clapele computerului cu 
sunete mici, ca ticăitul unui ceasornic. 

— Almskog, Pontonjârgatan numărul 47, etajul doi... 

— Merg acolo, înainte să... 

— Aşteaptă, spune Anja brusc. Nu se poate, e... Ascultă aici, 
am verificat adresa... Vineri a fost un incendiu în casă. 

— Și apartamentul lui Björn? 

— Întreg apartamentul este distrus, răspunde ea. 

19. 


Un peisaj de cenușă 


Comisarul criminalist Joona Linna urcă scările, se oprește, 
rămânând nemișcat și privind spaţiul în întregime. Podea, pereţi 
și tavan, totul e calcinat. Domnește o duhoare puternică. Din 
pereţii interiori care nu fac parte din structura casei n-a mai 
rămas nimic. Din tavan atârnă stalactite negre. Bucăţi calcinate 
de bârne ies dintr-un peisaj de cenușă. În unele locuri, se poate 
vedea direct prin planșeu până în camerele de dedesubt. Nu mai 
e posibil să deosebești care parte din etaj a constituit 
apartamentul lui Björn Almskog. 

În fața ferestrelor goale se află un paravan cenușiu care 
acoperă ziua de vară și fațada verde a casei de vizavi. 

Nimeni nu a fost rănit în incendiu fiindcă cei mai mulţi erau la 
slujbele lor când a izbucnit focul. 

La unsprezece și cinci minute a sosit la centrală primul apel 
și, deși stația de pompieri de pe Kungsholmen se află foarte 
aproape, incendiul a fost așa de violent, că patru apartamente 
erau deja complet distruse. 

Joona își amintește conversaţia cu anchetatorul Hassan Sukur. 
Acesta vorbise despre nivelul aproape cel mai înalt de gravitate 
pe scala de expertiză SKL, atunci când îi spusese că rezultatul 
indica faptul că incendiul începuse în apartamentul vecinei lui 
Björn Almskog, Lisbet Wirén, în vârstă de optzeci de ani. 
Aceasta se dusese la un chioșc din apropiere, ca să schimbe un 
mic câștig de pe un loz pe două alte lozuri și nu putea să-și 
amintească dacă lăsase sau nu fierul în priză. Focul se întinsese 
cu repeziciune și totul arăta că acesta începuse în camera ei de 
zi, unde fuseseră găsite resturile unui fier de călcat și ale mesei 
pe care stătea. 

Privirea lui Joona rătăcește prin apartamentele negre de la 
etaj. Din mobilier au mai rămas doar unele părţi metalice 
răsucite, resturile unui frigider, o somieră de metal, o cadă de 
baie înnegrită. 

Joona coboară din nou. Pereţii și tavanul de pe casa scării 
sunt înnegrite de fum. Se oprește la banda pusă de poliţie, se 
întoarce și privește din nou negreala. 

Când se apleacă să treacă pe sub banda de plastic, vede că 
anchetatorii au pierdut pe podea câteva pungi DUO, pungi care 
sunt folosite pentru a păstra substanţe fluide. Joona își continuă 
drumul prin faţa intrării cu pereţi verzi marmoraţi, prin ușa de 
intrare dinspre stradă, o ia în direcţia sediului poliţiei, scoate 
telefonul și-l sună din nou pe Hassan Sukur. Hassan răspunde 
repede, dând mai încet sunetul unui aparat de radio. 

— Aţi găsit urme de lichid inflamabil? întreabă Joona. Ai 
pierdut niște pungi DUO pe scară și mi-am spus că... 

— Uite ce e: dacă se folosește lichid inflamabil, atunci 
desigur, lichidul arde primul... 

— Știu, dar... 

— Dar eu... eu totuși obișnuiesc să găsesc urmele, continuă 
Hassan. Pentru că lichidul se scurge adesea în crăpăturile dintre 
scândurile dușumelei, ajunge pe dușumeaua oarbă, pe vata de 
sticlă sau sub planșeul care poate a rămas întreg. 

— Dar nu aici? întreabă Joona în vreme ce continuă să meargă 
pe Hantverkargatan. 

— Nimic, răspunde Hassan. 

— Insă, dacă se știe în ce locuri se strânge lichidul inflamabil, 
poate că e posibil să eviţi găsirea lui? 

— Bineînţeles... dacă aș fi piroman, eu n-aș comite niciodată o 
asemenea greșeală, răspunde vesel Hassan. 

— Și în acest caz ești convins că fierul de călcat a provocat 
incendiul? 

— Da, a fost un accident. 

— Așa că ai închis ancheta? întreabă Joona. 


20. 


Casa 


Penelope simte spaima cuprinzând-o din nou. E ca și cum 
aceasta și-ar trage doar răsuflarea, ca pe urmă să înceapă iarăși 
să urle în adâncul ei. Işi șterge lacrimile de pe obraji și încearcă 

să se ridice. Sudoarea rece i se prelinge printre sâni și de la 
subsuoară. Corpul o doare și tremură de efort. Sângele i se 
prelinge prin dârele de murdărie de pe palme. 

— Nu putem sta aici, șoptește ea, trăgându-l pe Björn. 

E întuneric în pădure, dar se apropie zorii. Impreună, merg din 
nou spre plajă, dar mult mai spre sud, departe de casă și de 
petrecere. 

Cât mai departe de urmăritor. 

Și totuși, știu că trebuie să caute ajutor, trebuie să dea de un 
telefon. 

Pădurea se deschide treptat spre apă și ei încep din nou să 
alerge. Printre copaci, văd o altă casă, poate la o jumătate de 
kilometru, poate mai aproape. Un elicopter zumzăie undeva, se 
depărtează. 

Björn pare amețit și ei îi e teamă că nu va mai putea să 
alerge, văzându-l cum se sprijină de pământ sau de trunchiurile 
copacilor. 

O creangă trosnește undeva, în spatele lor, ca și cum s-ar 
rupe sub greutatea unui om. 

Penelope începe să fugă cât poate de repede. 

Copacii se răresc și ea vede casa din nou, doar la vreo sută de 
metri depărtare. Lumina din ferestre se reflectă pe caroseria 
roșie a unui Ford parcat în față. 

Un iepure țâșnește peste mușchi și vreascuri. 

Gâfâind și speriaţi, ei continuă să meargă spre poteca cu 
pietriș. Gleznele îi dor, se opresc și privesc în jur. Urcă pe scară, 
deschid ușa și intră. 

— Alo? Avem nevoie de ajutor, spune Penelope. 

După ziua fierbinte, în casă e cald. Björn șchiopătează, pe 
podea rămân urmele însângerate ale tălpilor goale. 

Penelope străbate în grabă camerele, însă casa e goală. 
Locatarii au rămas cu siguranţă la vecini, după petrecere, 
gândește ea și se duce la fereastră unde, ascunsă după perdele, 
privește afară. Așteaptă un moment, dar nu vede nicio mișcare 
în pădure sau pe iarbă. Poate că urmăritorul le-a pierdut în 
sfârșit urma, poate că îi mai așteaptă încă lângă cealaltă casă. 
Se întoarce în hol, vede că Björn stă pe dușumea, cercetându-și 
rănile de pe picioare. 

— Trebuie să găsești ceva de încălțat, spune ea. 

El privește în sus, cu ochi goi, ca și cum n-ar înţelege limba. 

— Nu s-a terminat, continuă Penelope. Trebuie să găseşti 
ceva, să-ţi pui în picioare. 

Björn începe să cotrobăiască prin garderoba din hol, aruncă la 
o parte sandale de plajă, cizme de cauciuc și genţi vechi. 

Penelope evită ferestrele și se mișcă fără zgomot căutând un 
telefon, se uită pe masa din hol, în servieta de pe canapea, în 
vasul de pe masă, printre cheile și hârtiile de pe masa din 
bucătărie. 

Ceva se aude afară și ea se oprește, ascultând. 

Poate nu e nimic. 

Primele raze ale soarelui de dimineaţă lucesc prin ferestre. 

Se grăbește, mergând aplecată în dormitorul mare, trage 
sertarele de la un scrin și vede o fotografie de familie înrămată 
zăcând printre lenjerie. O fotografie-portret, făcută într-un 
atelier foto, cu un bărbat, soţia lui și două adolescente. Celelalte 
sertare sunt goale. Penelope deschide dulapul, trage câteva 
haine de pe umerașe, ia o bluză neagră cu glugă care pare să 
fie pe măsura unei fete de cincisprezece ani și un pulover 
tricotat. 

Aude apa curgând în bucătărie și se grăbeşte acolo. Björn e 
aplecat peste chiuvetă și bea apă de la robinet. Are în picioare o 
pereche de pantofi de sport uzaţi, cu câteva numere mai mari. 

Trebuie să găsim pe cineva să ne ajute, gândește ea. Nue 
normal, trebuie să fie o grămadă de oameni în jur. 

Penelope merge la Björn întinzându-i puloverul, când se aude 
un ciocănit la ușă. Björn zâmbește uimit, pune pe el puloverul și 
murmură că în sfârșit au noroc. Penelope iese pe hol, dându-și 
la o parte părul de pe faţă. Aproape a ajuns, când vede silueta 
prin geamul jivrat. 

Se oprește brusc și o privește. Dintr-odată, nu mai poate 
întinde mâna, să deschidă ușa. Recunoaște forma capului și 
umerii. 

Simte că a rămas fără aer. 

Incet, merge cu spatele spre bucătărie, tremură, ar vrea s-o ia 
la goană, corpul vrea să fugă. Priveşte ţintă geamul mat, fața 
neclară, bărbia îngustă. Se simte ameţită, calcă pe genţi și 
cizme, întinde mâna să se sprijine de perete, degetele trec 
peste tapet, oglinda din hol se strâmbă. 

Björn se oprește lângă ea, ţine în mână un cuţit de bucătărie, 
cu lama lată. Are obrajii albi, gura e pe jumătate deschisă, ochii 
privesc ţintă pătratul de geam. 

Penelope merge înapoi până ajunge la tăblia mesei și vede 
cum mânerul ușii se lasă încet în jos. Se duce repede la baie, dă 
drumul la apă și strigă: 

— Intră! Ușa e deschisă! 

Björn tresare, pulsul îi bubuie în craniu, ţine cuțitul în faţa lui, 
pregătit să se apere, să atace, când vede că urmăritorul dă 
drumul cu grijă clanței de la ușă. Silueta dispare de la fereastră 
și, câteva secunde mai târziu, i se aud pașii pe poteca pietruită 
de lângă casă. Björn aruncă o privire spre dreapta. Penelope 
iese din baie. Ea arată spre fereastra din camera cu televizorul, 
se feresc, intră în bucătărie și în timpul ăsta aud cum bărbatul 
intră în verandă. Pașii trec pe sub fereastră și ajung la ușă. 
Penelope încearcă să înțeleagă ce vede urmăritorul, dacă 
unghiul și lumina dezvăluie pantofii aruncaţi din hol, urmele de 
sânge pe care le-au lăsat tălpile lui Björn pe podea. Platforma de 
lemn de afară scârţăie din nou, spre scara care duce în spate. 
Intrusul înconjoară casa, se îndreaptă spre fereastra de la 
bucătărie. Björn și Penelope se ghemuiesc pe podea, se trag 
aproape de perete, chiar sub fereastră, încearcă să rămână 
nemișcațţi, respiră tăcut. Aud cum ajunge la fereastră, mâinile lui 
se târăsc peste pervazul ferestrei și înţeleg că bărbatul privește 
în bucătărie. 

Penelope descoperă că geamul de la mașina de gătit reflectă 
fereastra și în el poate vedea cum urmăritorul caută cu privirea 
prin încăpere. Își spune că ar putea să o vadă chiar în clipa asta, 
dacă s-ar uita în geamul mașinii de gătit. Curând va înţelege că 
se ascund acolo. 

Chipul de la fereastră dispare, pașii de pe verandă se aud din 
nou și continuă pe aleea pietruită dinspre intrare. Când ușa de 
la intrare se deschide, Björn se mută repede la ușa bucătăriei, 
lasă fără zgomot cuțitul din mână, învârte cheia care se află în 
broască, împinge ușa și iese în grabă. 

Penelope îl urmează în dimineaţa răcoroasă. Aleargă peste 
peluză și, din nou, în pădure. Razele soarelui au început să se 
strecoare printre copaci. Penelope simte cum spaima o 
pândește, cum e gata să pună stăpânire pe ea. Se apleacă, 
ferindu-se de crengile groase, sare peste tufișuri scunde sau 


85 


pietre. În spatele ei îl aude pe Björn, respiraţia lui grăbită. Și, în 
urma lui, îl bănuiește necontenit pe celălalt, bărbatul care pare 
umbra lor. li urmărește și știe că are de gând să-i omoare când îi 
va găsi. Işi amintește ceva ce a citit cândva. Era o femeie din 
Rwanda care a supraviețuit genocidului populaţiei hutu asupra 
populaţiei tutsi, ascunzându-se în mlaștini și fugind timp de luni 
de zile, cât a durat masacrul. Foști vecini și prieteni o urmăreau 
cu macetele. Imitam antilopele, explica femeia în carte. Noi, cei 
care am supravieţuit aici, în junglă, am imitat fuga antilopelor 
din calea animalelor de pradă. Fugeam, găseam drumuri 
neașteptate, ne despărțeam și schimbam direcţia, pentru a-i 
induce în eroare pe urmăritori. 

Penelope știe că e complet greșit modul în care ea și Björn au 
ales să fugă. Nu au niciun plan, niciun gând, iar acest lucru nu-i 
va favoriza pe ei, ci pe urmăritorul lor. Nu au nicio strategie. Vor 
acasă, vor să găsească ajutor, vor să telefoneze la poliţie. Toate 
acestea le știe urmăritorul, înţelege că vor căuta oameni care 
să-i ajute, că vor trage spre locuinţe, vor căuta uscatul, ca să 
ajungă acasă. 

Penelope își sfâșie pantalonul de trening într-o creangă 
căzută. Se clatină câţiva pași, dar continuă să meargă, 
înregistrează doar durerea, ca un șnur arzător în jurul piciorului. 

Nu trebuie să se oprească, simte gust de sânge în gură. Björn 
se împiedică într-un hățiș, apoi schimbă amândoi direcția lângă 
un trunchi mare, răsturnat, cu scorbura plină de apă. 

In vreme ce aleargă alături de Björn, spaima scoate brusc și 
neașteptat la iveală o amintire, amintirea unui timp când era la 
fel de speriată ca acum. Incepe deodată să se gândească la 
vremea când era în Darfur, la ochii oamenilor, deosebirea dintre 
privirea celor traumatizați, care nu mai puteau și a celor care 
încă mai luptau, refuzând să se predea. Nu va uita niciodată 
copiii care veniseră într-o noapte la Kubbum cu un pistol 
încărcat. Nu va uita niciodată spaima pe care o simţise atunci. 


21. 


Serviciul Secret 

Biroul central al Serviciului Secret se află la etajul trei în 
sediul poliţiei, cu intrarea pe Polhemsgatan. Se aude un fluier de 
pe culoarul de supraveghere al închisorii, care este plasat pe 
acoperișul aceluiași imobil. Șeful Secţiei pentru măsuri de 
securitate se numește Verner Zanden. Este un bărbat înalt, cu 
nas ascuţit, ochi mici, de culoarea cărbunelui și o voce de bas. 
Stă cu picioarele larg desfăcute pe un scaun, în spatele biroului, 
și are mâna ridicată, într-un semn de liniștire. Lumina palidă 
intră pe mica fereastră dinspre curtea interioară. Miroase a praf 
și a becuri încinse. In această încăpere cu aspect anost stă în 
picioare o tânără femeie pe nume Saga Bauer. Este comisar și 
face parte din brigada antitero. Saga Bauer are doar douăzeci și 
cinci de ani, poartă panglici verzi, galbene și roșii împletite în 
părul blond, lung. Arată ca o zână a pădurii, care apare 
întotdeauna într-o fâșie de lumină, într-un luminiș de pădure. 
Poartă un pistol de calibru mare într-un holster, sub o geacă 
groasă cu glugă și pe care e imprimat logoul clubului de box 
Narva. 

— Am luat parte la toate acţiunile de mai bine de un an, se 
roagă ea. Am supravegheat obiective, am petrecut nopţi și zile 
de sărbătoare... 

— Dar asta e cu totul altceva, o întrerupe șeful, zâmbind. 

— Te rog, te rog... Nu mă poţi ignora, pur și simplu, din nou. 

— Să te ignor? Un expert de la criminalistică este grav rănit, 
un comisar a fost atacat, apartamentul putea să sară în aer și... 

— Știu toate astea, trebuie să merg acum acolo... 

— L-am trimis deja pe Goran Stone. 

— Göran Stone? Lucrez aici de trei ani și încă nu am putut 
duce până la capăt nimic, ăsta-i domeniul în care sunt expertă. 
Goran Stone nu știe nimic despre asta. 

— S-a descurcat bine în afacerea cu tunelurile. 

Saga înghite greu înainte de a răspunde: 

— Și acela era cazul meu, eu găsisem legătura între... 

Verner intervine pe un ton grav: 

— Dar devenise primejdios și consider în continuare că am 
procedat bine. 

Ei i se înroșesc obrajii, lasă privirea în podea, încearcă să se 
adune și să vorbească pe un ton calm: 

— Mă descurc cu treaba asta, de fapt, pentru asta am fost 
formată... 

— Da, deși eu am făcut o altă apreciere. 

Șeful ei se trage de nas, oftează și își sprijină picioarele pe 
coșul de hârtii de sub masă. 

— Știi că eu nu sunt rezultatul vreunui plan de stabilire a 
procentajului de egalitate între sexe, spune Saga, apăsând 
cuvintele. Nu am fost plasată aici în acest scop, am fost cea mai 
bună din grupa mea la toate testele, am obţinut cele mai bune 
rezultate la tragerea la ţintă, am îndeplinit două sute zece... 

— Mi-e doar frică pentru tine, spune el cu glas slab și-i 
întâlnește ochii de un albastru clar. 

— Nu sunt o păpușă, nu sunt vreo prințesă sau vreo silfidă. 

— Dar ești așa de, așa de... 

Verner roșește puternic, apoi își înalță mâinile într-un gest 
neajutorat: 

— OK, la naiba, atunci facem așa: tu conduci ancheta 
preliminară, dar Göran Stone te va însoţi și nu te va scăpa din 
ochi. 

— Îţi mulțumesc, spune Sago cu un zâmbet de ușurare. 

— Nu e o joacă, adu-ţi aminte de asta, o previne el cu vocea 
lui de bas. Sora lui Penelope Fernandez este ucisă, Penelope 
însăși a dispărut... 

— Și eu am observat o activitate sporită printre multe grupuri 
de extremă stânga, spune Saga. Cercetăm dacă Frontul 
Revoluționar se află în spatele furtului de explozibil de la 
Vaxholmen. 

— Desigur, este important să se stabilească dacă există vreo 
ameninţare imediată, explică Verner. 

— Chiar acum radicalizarea este destul de violentă, continuă 
ea un pic prea zeloasă. Tocmai am vorbit cu Dante Larsson de la 
divizia de securitate MUST și el spune că trebuie să ne așteptăm 
la acte de sabotaj în cursul verii. 

— Dar acum ne concentrăm asupra lui Penelope Fernandez, 
zâmbește Verner. 

— Sigur că da, se grăbește Saga să răspundă. Sigur. 

— Analizele tehnice sunt în colaborare cu Departamentul de 
Criminalistică, dar în rest trebuie ţinuţi în afară. 

Saga Bauer dă din cap și așteaptă un moment înainte de a-l 
întreba: 

— Voi duce până la capăt investigația? Este important pentru 
mine, pentru că... 

— Câtă vreme reușești să rămâi în șa, o întrerupe el. Dar nu 
avem nicio idee unde se va sfârși totul, nu știm nici măcar unde 
a început. 


22. 


Un fenomen ciudat 


De-a lungul străzii Rekyl, din Västerås, se întinde un bloc alb, 
foarte lung și luminos. Cei care locuiesc în cartier sunt aproape 
de universitatea populară Lillha, ca și de stadion și de terenurile 
de tenis. Pe poarta de la numărul 11 iese un tânăr cu o cască de 
motociclist în mână. Se numește Stefan Bergkvist și va împlini în 
curând șaptesprezece ani, urmează liceul tehnic și locuiește 
împreună cu mama sa și cu concubinul acesteia. 

Are părul lung, blond și un inel de argint în buza de jos, poartă 
un maiou negru și niște jeanși lăbărţaţi care i-au intrat sub 
adidași. 

Fără grabă, își târăște picioarele până la parcare, își atârnă 
casca de ghidonul motocicletei și o ia încet pe drumul de acces 
de lângă casă, continuă de-a lungul căii ferate duble, pe sub 
viaductul Norrled, în întinsa zonă industrială și se oprește lângă 
o clădire ale cărei ziduri sunt acoperite de graffiti din vopsea 
albastră și argintie. 

Stefan și prietenii lui obișnuiesc să se întâlnească acolo și să 
se  întreacă pe pista de curse construită de-a lungul 
terasamentului de cale ferată, conduc peste diferite linii moarte 
și înapoi, pe Terminalvăgen. 

Au început să vină aici în urmă cu patru ani, când au găsit 
cheile unei magazii de materiale de construcţii printre scaieți. 
Hala era nefolosită de aproape zece ani. Din cine știe ce cauză, 
a fost uitată acolo, după ce a fost terminată construcţia unei 
fabrici. 

Stefan coboară de pe motocicletă, descuie lacătul, lasă să 
cadă bara de oţel și deschide ușa de lemn. Intră în magazie, 
închide în urma lui, verifică ora pe ecranul telefonului și vede că 
l-a sunat mama. 

Nu-și dă seama că este observat de un bărbat de vreo șaizeci 
de ani, cu o geacă cenușie din piele întoarsă și pantaloni maro- 
deschis. Bărbatul stă în spatele unui container pentru deșeuri de 
lângă clădirea industrială, de pe cealaltă parte a căii ferate. 

Stefan se duce la chicinetă și ia o pungă de chipsuri care a 
fost aruncată în chiuvetă, scutură în palmă ultimele firimituri și 
le mănâncă. 

Lumina pătrunde în magazie prin două ferestre murdare cu 
zăbrele. 

Stefan își așteaptă prietenii răsfoind unul dintre ziarele vechi 
care zac uitate într-o grămadă pe o masă de desenat. Pe prima 
pagină a ziarului Lektyr, sub titlul „Gândește-te cum e să fii lins 
și să primești bani pentru asta!” se vede o tânără femeie cu 
sânii goi. 

Bărbatul în geaca de piele își părăsește liniștit ascunzătoarea, 
trece pe sub eșafodajul de grinzi și bare metalice din care 
atârnă firele electrice și traversează calea ferată cu linie dublă. 
Trece prin faţa motocicletei lui Stefan, ridicându-i cricul și 
împingând-o până la ușa magaziei. 

Bărbatul se uită în jur, apoi lasă motocicleta să cadă pe 
pământ și o împinge cu piciorul, astfel încât ea blochează 
complet ușa. Deschide rezervorul și privește cum benzina curge 
sub magazie. 

Stefan răsfoiește mai departe revista veche, studiază 
fotografiile șterse cu femei în închisori. O blondă stă așezată 
într-o celulă cu pulpele desfăcute, arătându-și sexul unui paznic. 
Stefan se holbează la fotografii și tresare, auzind afară un 
zgomot metalic. Ascultă, i se pare că aude pași și închide grăbit 
revista. 

Bărbatul în geaca de piele a scos bidonul roșu cu benzină pe 
care băieţii l-au ascuns în tufișurile de lângă magazie și începe 
să-l golească. Abia când ajunge în spatele magaziei, se aude 
primul strigăt dinăuntru. Băiatul bate cu pumnii în ușă și 
încearcă să iasă, pașii lui tropăie pe podea și apoi i se 
întrezărește fața speriată în dosul uneia dintre ferestrele cu 
gratii. 

— Deschide ușa, nu e deloc amuzant, spune el cu glas ascuţit. 

Bărbatul în geaca de piele continuă să meargă în jurul 
șopronului, varsă ultimele picături de benzină, apoi pune bidonul 
în locul de unde l-a luat. 

— Ce faci acolo? strigă băiatul. 

Se aruncă în ușă, încearcă s-o spargă, dar e imposibil s-o 
clintească. O sună pe mama sa, dar telefonul ei e închis. Inima îi 
bate violent, în vreme ce încearcă să distingă ceva prin sticla 
cenușie, mutându-se de la un geam la altul. 

— Ești nebun? 

Când simte mirosul înţepător al aburilor de benzină, spaima îi 
năvălește în trup și stomacul i se crispează. 

— Ce vrei? Te rog, spune-mi doar ce vrei... 

— Nu e greșeala ta, dar un coșmar trebuie să fie cules, 
vorbește bărbatul fără să ridice glasul și aprinde un chibrit. 

— Lasă-mă să ies! urlă băiatul. 

Bărbatul azvârle chibritul aprins în iarba udă. Se aude un 
vuiet, ca atunci când o velă mare se umple brusc de vânt. Focul 
albastru izbucnește cu o asemenea forţă, încât bărbatul e silit să 
se dea câţiva pași înapoi. Băiatul strigă după ajutor. Focul 
închide într-un cerc magazia. Bărbatul continuă să dea înapoi, 
simte fierbințeala pe faţă și aude ţipetele înspăimântate. 

In doar câteva secunde, magazia este cuprinsă în întregime 
de flăcări și sticla din spatele zăbrelelor pocnește de căldură. 

Băiatul urlă când fierbinţeala îi aprinde părul de pe cap. 

Bărbatul merge mai departe, peste linia ferată, se oprește 
lângă clădirea fabricii și privește vechea magazie arzând ca o 
făclie. 

Câteva minute mai târziu, se apropie un marfar dinspre nord. 
Vine alunecând încet pe șine, șirul lung de vagoane trece 
scârțâind pe lângă flăcări, clătinându-se, în vreme ce bărbatul în 
geaca cenușie din piele întoarsă dispare în sus, pe Stenbygatan. 


23. 


Expertii criminalişti 


Cu toate că e sărbătoare, Carlos Eliasson, șeful Comisariatului 
general se află în biroul său. O nemulţumire crescândă îl face să 
accepte cu tot mai multă împotrivire vizitele spontane. Ușa e 
închisă și semnalul electronic „ocupat” luminează roșu. Joona 
bate și, cu aceeași mișcare, deschide ușa. 

— Trebuie să știu dacă poliţia marină a găsit ceva, spune el. 

Carlos împinge o carte din faţa lui și apoi răspunde liniștit: 

— Tu și Erixon aţi fost atacați, este o experienţă dificilă și 
trebuie să aveţi grijă de voi. 

— O s-o facem, spune Joona. 

— Căutările cu elicopterul au încetat. 

Joona încremenește. 

— Au încetat? Cât de mult din zonă au... 

— Nu știu, îl întrerupe Carlos. 

— Cine conduce operaţiunile? 

— Departamentul de Criminalistică nu are nimic de-a face cu 
asta, îl lămurește Carlos. Poliția marină e cea... 

— Dar ar fi destul de bine pentru noi să știm dacă anchetam 
un asasinat sau trei, spune Joona pe un ton dur. 

— Joona, tu nu anchetezi nimic. Am trecut chestiunea în 
mâinile lui Jens Svanehjălm. Constituim un grup împreună cu 
Säpo. De la noi o să fie Petter Näslund, Tommy Kofoed li se 
alătură de la Comisariatul general și... 

— Eu ce însărcinare primesc? 

— ţi iei o săptămână de concediu. 

— Nu. 

— Atunci, te duci la Academia de Poliţie și ţii cursuri. 

— Nu. 

— Nu fi încăpățânat, spune Carlos. N-ai niciun haz. 

— Puțin îmi pasă de ce crezi tu, vine replica lui Joona. Pentru 
Penelope... 

— Putin îţi pasă de ce cred eu, îl întrerupe Carlos. Eu sunt 
șeful... 

— Penelope Fernandez și Björn Almskog poate încă mai 
trăiesc, continuă Joona cu o voce tăioasă. Apartamentul lui e 
distrus și ar fi ars și al ei dacă nu m-aș fi dus acolo. Cred că 
asasinul caută în continuare ceva ce se află în posesia lor, cred 
că a încercat s-o facă pe Viola să vorbească înainte să o înece... 
___— iți mulțumesc foarte mult, îl întrerupe Carlos cu glas ridicat. 
Iti mulțumesc pentru ideile tale interesante, dar noi am... Nu, 
dă-mi o secundă. Știu că ţi-e greu să accepţi, dar mai există și 
alți polițiști în afară de tine, Joona. Și cei mai mulţi sunt foarte 
buni, să știi! 

— Sunt de acord, spune Joona vorbind rar, dar cu o notă 
ascuțită în glas. Și tu ar trebui să ai grijă de ei, Carlos. 

Joona privește petele întunecate rămase pe mânecile cămășii 
de la sângele lui Erixon. 

— Ce vrei să spui? 

— Că eu am întâlnit făptașul și cred că ar trebui să ne 
așteptăm la polițiști uciși în această anchetă. 

— Aţi fost luaţi prin surprindere, înţeleg că a fost oribil... 

— Da, spune Joona sec. 

— Tommy Kofoed se ocupă de cercetarea locului delictului, iar 
eu sun la Brittis, la Academia de Poliţie să-i spun că treci pe 
acolo și că ești conferenţiar invitat săptămâna viitoare, zice 
Carlos. 

e 
__ Când Joona iese din sediul poliției, îl lovește brusc fierbințeala. 
Işi scoate haina și observă în același timp că din spatele lui se 
apropie cineva, ieșind dintre umbrele din parc și luând-o apoi 
printre automobilele parcate. Se întoarce și vede că este mama 
lui Penelope, Claudia Fernandez. 

— Joona Linna, spune ea cu voce încordată. 

— Claudia, ce-i cu tine? întreabă el pe un ton grav. 

Femeia scutură capul. Ochii îi sunt injectaţi și fața mâhnită. 

— Găsește-o, trebuie să-mi găsești fetița, spune, dându-i lui 
Joona un plic gros. 

Joona deschide plicul și vede că e plin cu bancnote. Încearcă 
să-l dea înapoi, dar ea nu vrea să-l primească. 

— Te rog, ia banii. E tot ce am. Dar o să fac rost de mai mulți, 
vând casa, doar s-o găsești. 

— Claudia, eu nu pot să-ţi iau banii. 

Chipul ei îndurerat se încreţește tot: 

— Te rog... 

— Facem deja tot ce putem. 

Joona îi înapoiază Claudiei plicul, ea îl ţine la distanță, 
murmură că o să se ducă acasă, să aștepte lângă telefon. Apoi îl 
oprește și încearcă din nou să-i explice: 

— l-am spus că nu mai e bine-venită acasă... n-o să-mi mai 
telefoneze niciodată! 

— V-aţi certat, dar nu-i sfârșitul lumii, Claudia. 

— Cum am putut să spun așa ceva? Cum? suspină ea, 
lovindu-și puternic fruntea cu pumnii. Cine îi spune așa ceva 
propriului său copil? 

— E ușor să... 

— Nu mai suport, rostește Claudia cu glas scăzut. 

Joona îi prinde mâinile și-i spune că va face tot ce poate ca să 
o ajute. 

— Trebuie să-ţi primești fata înapoi, îi șoptește. 

Ea dă din cap și apoi fiecare pleacă în altă direcţie. Joona 
coboară grăbit pe Bergsgatan, privind cerul, în vreme ce se 
apropie de mașina sa. E însorit, dar un pic cețos și în continuare 
aerul este înăbușitor. Vara trecută era în spital, ţinându-și mama 
de mână. li spunea că vor pleca amândoi în Carelia, de îndată ce 
se va simţi mai bine. Ea se născuse acolo, într-un sătuc care, 
spre deosebire de multe altele, nu fusese ars de ruși în cel de-al 
Doilea Război Mondial. Mama lui îi răspundea că ar fi mai bine 
dacă s-ar duce el în Carelia, împreună cu una dintre cele care îl 
așteptau. 

Joona cumpără o sticlă de apă minerală Pellegrino de la Il Cafe 
și bea din ea, înainte să se așeze în automobilul fierbinte. 
Volanul e încins și tapiseria îi arde spinarea. In loc să se ducă la 
Academia de Poliţie, se întoarce pe Sankt Paulsgatan numărul 3, 
la apartamentul lui Penelope Fernandez. Se gândește la 
bărbatul pe care l-a întâlnit în apartament. Simţise o ciudată 
exactitate și iuțeală în mișcările lui, ca și cum cuțitul ar fi fost 
însuflețit. 

In jurul ușii se află o banderolă alb cu albastru pe care scrie 
„poliţia” și „intrarea interzisă”. 

Joona se legitimează pentru polițistul în uniformă, apoi dă 
mâna cu el. S-au întâlnit uneori, dar n-au lucrat niciodată 
împreună. 

— Cald tare astăzi, spune Joona. 

— Glumești? răspunde polițistul. 

— Câţi tehnicieni sunt la faţa locului? întreabă el, făcând un 
semn din cap spre casa scării. 

— Unu de la noi și trei de la Säpo, răspunde vesel polițistul. 
Vor să găsească probe ADN cât mai repede. 

— N-or să găsească, spune Joona aproape pentru sine și 
începe să urce scările. 

În fața ușii apartamentului de la etajul al treilea stă Melker 
Janos, un poliţist mai în vârstă. Joona și-l amintește de pe 
vremea școlii, ca un superior nervos și arogant. Pe atunci, 
Melker avansa în carieră, dar un divorţ dureros și perioade 
frecvente de alcoolism îl degradaseră pas cu pas și ajunsese din 

nou un simplu poliţist care patrulează. Când dă cu ochii de Joona 
îl salută scurt și iritat, deschizându-i ușa cu o plecăciune servil- 
ironică. 

— Mulţumesc, spune Joona fără să aștepte vreun răspuns. 

Chiar în faţa ușii se află Tommy Kofoed, coordonatorul 
criminalist de la Comisariatul general. Mișcările lui sunt încete. 
Nu-i ajunge lui Joona decât până la piept. Când li se întâlnesc 
privirile, deschide gura într-un zâmbet de o veselie aproape 
copilărească. 

— Joona, încântat să te văd. Credeam că te duci la Academia 
de Poliţie. 

— Am greșit drumul. 

— Ce bine! 

— Găsiţi ceva? întreabă Joona. 

— Am recoltat toate urmele de pași din hol, spune el. 

— Da, cu siguranţă se potrivesc cu pantofii mei, răspunde 
Joona, dând mâna cu el. 

— Și ale atacatorului, adaugă Kofoed cu un surâs încă și mai 
larg. Am luat câteva amprente frumoase. Se mișca al naibii de 
ciudat, nu-i așa? 

— Da, răspunde Joona scurt. 

Pe podeaua din hol sunt suporturi speciale pe care să calci, 
astfel încât urmele să nu fie contaminate în vreme ce sunt 
prelevate. Pe un stativ se află un aparat foto cu obiectivul 
îndreptat spre podea. O lampă puternică cu abajur de aluminiu 
se vede într-un colț, cu firul încolăcit în jur. Experții au căutat 
urme invizibile de pași cu lumină „cu trenă”, o lumină care 
merge aproape paralel cu podeaua. După aceea, au recoltat 
urmele de pași electrostatic și au marcat mersul criminalului, 
pas cu pas, din bucătărie până în hol. 

Joona se gândește că această minuţiozitate este inutilă, 
pentru că pantofii făptașului, mănușile și hainele lui în mod sigur 
au fost deja distruse. 

— De fapt, cum fugea? întreabă Kofoed, arătând marcajele. 
Acolo, acolo... oblic într-acolo, și pe urmă nu mai e nimic, înainte 
de aici și aici. 

— Ai pierdut o urmă de pantof, zâmbește Joona. 

— La naiba. 

— Acolo, arată cu degetul Joona. 

— Unde? 

— Pe perete. 

— Drăcia dracului! 

La aproximativ șaptezeci de centimetri de podea se vede vag 
o urmă de pantof pe tapetul cenușiu-deschis. Tommy Kofoed 
strigă la un alt expert, îl roagă să facă o imprimare cu gelatină. 

— Acum se poate trece pe podea? întreabă Joona. 

— Numai dacă nu o iei pe pereți! pufnește Kofoed. 


24. 


Obiectul 


În bucătărie stă în picioare un bărbat în jeanși și jachetă 
cafenie, cu petice de piele la coate. l|și netezește mustața 
blondă, vorbește tare și arată spre cuptorul cu microunde. Joona 
intră, văzând cum un tehnician cu mască și mănuși de protecţie 
împachetează flaconul de spray deformat într-o pungă de hârtie 
și-i îndoaie marginea de două ori, punând bandă adezivă și 
marcând-o. 

— Dumneata ești Joona Linna, nu-i așa? spune bărbatul cu 
mustață blondă. Dacă ești așa de bun cum spun toţi, ar trebui 
să vii la noi. 

Își dau mâna. 

— Goran Stone, Säpo, spune bărbatul, mulțumit de el. 

— Dumneata conduci ancheta? 

— Da, eu... sau, formal, Saga Bauer - pentru motive de 
statistică, rânjește el. 

— Am întâlnit-o pe Saga Bauer, spune Joona. Pare capabilă 
să... 

— Nu-i așa? râde tare Göran Stone, acoperindu-și apoi gura cu 
palma. 

Joona privește pe fereastră, se gândește la iahtul care fusese 
găsit în derivă și încearcă să înțeleagă pe cine avea asasinul 
misiunea să lichideze. E conștient că ancheta se află într-o fază 
mult prea timpurie ca să poată fi trasă vreo concluzie, dar în 
același timp e întotdeauna bine să lucrezi în baza unui șir 
ipotetic al evenimentelor. Cel mai probabil asasinul era pe 
urmele lui Penelope, gândește Joona. Și singura pe care de fapt 

nu avea intenţia s-o ucidă a fost Viola, pentru că nu putuse 
prevedea că aceasta avea să fie pe vas - prezența ei depindea 
doar de o coincidență nefericită, își spune Joona, părăsind 
bucătăria și continuându-și drumul în dormitor. Patul este făcut, 
cuvertura de culoarea untului e bine întinsă. Saga Bauer de la 
Säpo stă în picioare în faţa unui laptop pe care l-a așezat pe 
pervazul ferestrei și, în același timp, vorbește la telefon. Joona 
și-o amintește de la un seminar despre lupta împotriva 
terorismului. 

Joona se lasă pe pat, încercând să-și adune gândurile. Și le 
imaginează pe Viola și Penelope și lângă ele îl vede pe Björn. Nu 
puteau să fie toţi pe vas atunci când a fost ucisă Viola, își spune. 
In cazul acesta, criminalul n-ar fi greșit. Dacă ar fi urcat la 
bordul iahtului de pe mare, atunci i-ar fi ucis pe toţi trei, i-ar fi 
pus în paturile corecte și ar fi scufundat vasul. Greșeala exclude 
prezența lui Penelope la bord. Cei doi se aflau probabil în alt loc. 

Joona se ridică din nou, părăsește dormitorul și merge în 
camera de zi. Își lasă privirea să rătăcească peste televizorul 
prins în perete, canapeaua acoperită cu un pled roșu, masa 
modernă cu teancuri de reviste Ordfront și ziarul Exit. Se 
îndreaptă spre rafturile bibliotecii care acoperă un perete întreg, 
se oprește și se gândește la iaht și la cablurile rupte din camera 
mașinilor, care ar fi trebuit să producă un arc voltaic în câteva 
minute, la conţinutul pernei care fusese pus acolo în ideea de-a 
se aprinde și la tubul care ducea la pompa de carburant, trasă în 
apropiere. Dar iahtul nu s-a scufundat. Probabil că motorul nu a 
apucat să fie pornit suficient de mult timp. 

Nu mai poate fi vorba despre o coincidență. 

Apartamentul lui Björn este incendiat, în aceeași zi este 
omorâtă Viola și, dacă iahtul n-ar fi fost părăsit, tancul de 
combustibil ar fi explodat. 

Apoi, ucigașul încearcă să provoace o explozie în 
apartamentul lui Penelope. 

Apartamentul lui Björn, iahtul, apartamentul lui Penelope. 

EI caută ceva ce se află în posesia lui Penelope și a lui Björn. A 
început cu apartamentul lui Björn și, deoarece nu a găsit ce 
căuta, a dat foc apartamentului și a urmărit iahtul, iar după ce a 
controlat vasul și nu a găsit nimic, a încercat s-o silească pe 
Viola să vorbească și, neprimind un răspuns, a mers la 
apartamentul lui Penelope. 

Joona împrumută o pereche de mănuși de protecţie dintr-o 
cutie de carton și se apropie din nou de rafturile bibliotecii, 
privind atent stratul subţire de praf din faţa rândurilor de cărți. 
Observă că praful a dispărut de lângă unele cotoare și se 
gândește că acesta e semn că cineva a scos cărţile în cursul 
ultimelor săptămâni. 

— N-ai ce să cauţi aici, rostește în spatele lui Saga Bauer. E 
ancheta mea. 

— Plec imediat, vreau doar să mă uit puţin la ceva, răspunde 
Joona pe un ton liniștit. 

— Cinci minute, spune Saga. 

Joona se întoarce spre ea: 

— Puteţi fotografia cărțile? 

— S-a făcut deja, răspunde ea scurt. 

— Dintr-un unghi oblic, de deasupra, în așa fel încât să se 
poată vedea praful, continuă el nestingherit. 

Saga Bauer înțelege ce vrea să spună și, fără să-și schimbe 
expresia feței, ia un aparat de fotografiat de la unul dintre 
tehnicieni și fotografiază toate rafturile la care ajunge, apoi îi 
spune că poate să cerceteze cărţile de pe ultimele cinci rafturi 
de jos. 

Joona scoate Capitalul lui Marx, răsfoiește cartea, vede că e 
plină de sublinieri și note pe marginea paginilor. Se uită în 
spaţiul rămas între cărţi, dar nu vede nimic. Pune volumul 
înapoi. Privirea îi trece peste o biografie a lui Ulrike Meinhof, o 
antologie uzată cu titlul Texte politice esențiale scrise de femei 
și opera completă a lui Bertold Brecht. 

Pe ultimul raft de jos descoperă brusc trei cărți care, după 
cum se pare, au fost scoase de acolo de curând. 

Nu există niciun fir de praf în fața lor. 

Viclenia antilopelor, cu mărturii oculare ale genocidului din 
Rwanda, colecția de versuri a lui Pablo Neruda Cien sonetos de 
amor și Rădăcinile istorice ale teoriei suedeze asupra biologiei 
rasiale. 

Joona le răsfoiește una după alta și, când deschide Rădăcinile 
istorice ale teoriei suedeze asupra biologiei rasiale, din ea cade 
o fotografie. O ridică de pe podea. E o fotografie alb-negru a 
unei fete serioase, cu părul împletit strâns. O recunoaște 
imediat pe Claudia Fernandez. Nu are mai mult de cincisprezece 
ani și seamănă izbitor cu fiicele ei. 

Dar cine poate pune fotografia mamei sale într-o carte de 
biologie rasială, gândește el și întoarce fotografia. 

Pe spatele ei, cineva a scris cu creionul: No estés lejos de mi 
un solo dia. 

Este, fără îndoială, un vers: Să nu rămâi departe de mine nici 
măcar o singură zi. 

Joona scoate din nou versurile lui Pablo Neruda, răsfoiește și 
găsește curând întreaga strofă: No estés lejos de mi un solo dia, 
porque cómo, porque, no sé decirlo, es largo el dia, y te estaré 
esperando como en las estaciones cuando en alguna parte se 
durmieron los trenes”. 

Probabil că fotografia s-a aflat aici, în cartea lui Pablo Neruda. 

Acesta este locul potrivit, gândește el. 

Dar dacă ucigașul a căutat ceva prin cărți, atunci fotografia 
poate că a alunecat. 

A stat aici, își spune Joona, a privit praful de pe scândura 
raftului, exact ca mine, și a răsfoit grăbit prin cărțile care 
fuseseră scoase afară în ultimele săptămâni. Brusc, ucigașul 
descoperă că o fotografie a căzut, că zace pe podea și o pune 
înapoi, dar într-o carte greșită. 

Joona închide ochii. 

Ucigaşul a căutat prin cărți. 

Dacă el știe ce caută, atunci obiectul poate sta între paginile 
unei cărți. 

In cazul acesta, ce poate fi? 

O scrisoare sau poate un testament, o fotografie, o 
mărturisire. Poate că e un CD sau un DVD, un card de memorie 
sau un abonament la bazin. 


25. 


Copilul de pe scară 


Joona părăsește camera de zi, aruncând o privire în baia care 
tocmai e fotografiată cu minuţiozitate. Continuă până în hol, 


2 „Nu sta departe de mine nicio zi, pentru că, pentru că, nu știu cum să-ţi spun, ziua 
este lungă și eu voi sta așteptându-te ca într-o gară când trenurile au adormit pe 
undeva.” 

iese pe ușa care dă spre scară și se oprește în faţa grilajului 
dinspre lift. 

Nilsson se află în faţa ușii de lângă lift. Joona ridică mâna, 
bate și așteaptă. După o vreme, se aud pași. O femeie rotofeie, 
de vreo șaizeci de ani, deschide cu precauţie ușa și privește 
afară. 

— Da? 

— Bună ziua, mă numesc Joona Linna, sunt comisar 
criminalist și... 

— Dar am mai spus că nu i-am văzut fața, îl întrerupe ea. 

— A fost deja poliţia aici? Nu știam. 

Femeia deschide ușa și două pisici care au stat pe măsuța de 
telefon sar jos și dispar în interiorul apartamentului. 

— Avea o mască Dracula pe faţă, spune femeia nerăbdătoare, 
ca și cum ar mai fi explicat asta de nenumărate ori. 

— Cine? 

— Cine, mormăie femeia și intră înăuntru. 

După un moment, se reîntoarce cu o tăietură de ziar 
îngălbenită. 

Joona aruncă o privire pe articolul vechi de douăzeci de ani 
despre un exhibiţionist care se deghizase în Dracula și ataca 
femei în Södermalm. 

— Era gol pușcă aici, jos... 

— Dar eu... 

— Nu că m-aș fi uitat, continuă ea. Dar v-am povestit deja 
toate astea. 

Joona o privește zâmbind. 

— De fapt, mă gândeam să vă întreb despre cu totul altceva. 

Femeia holbează ochii: 

— De ce n-ai spus de la început? 

— Mă întrebam dacă o cunoașteţi pe Penelope Fernandez, 
vecina care... 

— E ca o nepoţică pentru mine, îl întrerupe femeia. Așa de 
minunată, de drăguță, dulce și... 

Tace, apoi întreabă brusc: 

— E moartă? 

— De ce întrebaţi? 

— Fiindcă poliţia vine și pune întrebări neplăcute, spune ea. 

— Mă întrebam dacă aţi văzut-o primind vreo vizită 
neobișnuită în ultimele zile. 

— Doar pentru că sunt bătrână, nu mă ocup cu spionajul și cu 
ținutul contabilităţii, cine vine, cine pleacă... 

— Nu, dar mă întrebam doar dacă n-aţi văzut întâmplător 
ceva. 

— N-am văzut. 

— A avut loc ceva ieșit din comun? 

— Absolut nimic. Fata asta e atentă și grijulie. 

Joona îi mulțumește pentru amabilitate, spune că s-ar putea 
să se întoarcă pentru alte întrebări și se dă la o parte, ca femeia 
să poată închide ușa. 

Nu mai sunt alte apartamente pe palier. O ia în sus, pe trepte. 
La jumătatea scării vede stând pe o treaptă un copil. Pare că e 
un băiat de vreo opt ani, părul îi e tuns scurt și e îmbrăcat în 
jeanși vechi și o bluză Helly-Hansen. Pe genunchi are o pungă 
de plastic în care se află o sticlă de apă minerală cu eticheta 
aproape ruptă și o jumătate de franzelă. 

Joona se oprește în faţa copilului care-l privește sfios. 

— Bună, spune el. Cum te cheamă? 

— Mia. 

— Pe mine mă cheamă Joona. 

Observă că fetița are urme de murdărie sub bărbie, pe gâtul 
slab. 

— Ai pistol? întreabă ea. 

— De ce întrebi? 

— l-ai spus Ellei că ești poliţist. 

— Așa e - sunt comisar. 

— Ai pistol? 

— Da, am, răspunde Joona pe un ton neutru. Vrei să încerci să 
tragi? 

Fetița îl privește uimită. 

— Glumești. 

— Da, zâmbește Joona. 

Copila râde. 

— De ce stai pe scară? o întreabă apoi. 

— Imi place, de aici poţi să auzi lucruri. 

Joona se așază lângă ea. 

— Ce-ai auzit? întreabă el cu blândețe. 

— Acum, am auzit că tu ești poliţist și că Ella te-a minţit. 

— În legătură cu ce? 

— C-o iubește pe Penelope, spune Mia. 

— Nu-i adevărat? 

— Pune rahat de pisică în cutia ei poștală. 

— De ce face asta? 

Copila ridică din umeri și pipăie punga. 

— Nu știu. 

— Tu ce crezi despre Penelope? 

— De obicei, îmi spune „Bună!” 

— Dar tu n-o cunoști? 

— Nu. 

Joona privește în jur. 

— Locuiești aici, pe scară? 

— Nu, locuiesc la parter, cu mămica. 

— Dar stai aici, pe scară. 

Mia ridică din umeri. 

— Cel mai des. 

— Dormi aici? 

Fetița trage de eticheta de pe sticlă și spune scurt: 

— Uneori. 

— Vineri, începe Joona încet, dis-de-dimineaţă, Penelope a 
plecat de acasă. A luat un taxi. 

— A avut ghinion, spune fetița repede. Dacă Björn venea cu 
câteva secunde mai devreme, o găsea. l-am spus că tocmai 
plecase. 

— Și ce-a răspuns? 

— Că nu-i nimic, că trebuie doar să caute ceva. 

— Să caute ceva? 

Mia dă din cap. 

— Pot să împrumut telefonul de la el și să joc jocuri, însă 
acum era grăbit, a intrat doar puţin în apartament și a ieșit 
imediat, a închis ușa și a fugit în jos, pe scări. 

— N-ai văzut ce luase? 

— Nu. 

— Ce s-a întâmplat pe urmă? 

— Nimic, am plecat la școală la nouă fără un sfert. 

— Și după școală, seara, s-a mai întâmplat ceva? 

Mia înalță din umeri. 

— Mămica era plecată, așa că am venit acasă, am mâncat 
macaroane și m-am uitat la televizor. 

— Şi ieri? 

— Ea era la fel, plecată, așa că am fost acasă. 

— Deci, n-ai văzut cine a venit și cine a plecat. 

— Nu. 

Joona scoate cartea de vizită și scrie un număr de telefon. 

— Uită-te, Mia. Aici sunt două numere de telefon foarte 
sigure, la care poţi suna. Unul dintre ele este al meu, personal. 

Arată cu degetul numărul imprimat pe cartea de vizită cu 
emblema poliției. 

— Sună-mă dacă ai nevoie de ajutor, dacă cineva face pe 
prostul cu tine. Și celălalt număr, pe care ţi l-am scris, 0200- 
230230, e de la Serviciul pentru Protecţia Copilului. Acolo poți 
suna când vrei și poţi vorbi despre tot ce dorești tu. 

— OK, șoptește Mia, luând cartea de vizită. 

— Să n-o arunci după ce plec, spune Joona. Chiar dacă nu vrei 
să telefonezi acum, poate o să vrei altădată. 

— Björn ţinea mâna așa când a plecat, îi explică Mia, 
punându-și mâna pe burtă. 

— Ca și cum l-ar fi durut? 

— Da. 


26. 


Podul palmei 


Joona bate la celelalte uși, dar nu află nimic altceva decât că 
Penelope este o vecină liniștită și aproape timidă, care participă 
la zilele comune de curățenie și la adunările anuale, dar nimic 
mai mult. 

Ușa de la apartamentul lui Penelope este deschisă. Un 
tehnician de la Säpo tocmai a demontat yala și a pus-o într-o 
pungă de hârtie. 

Joona intră și urmărește de pe margine desfășurarea 
investigaţiei. Mereu i-a plăcut să fie de faţă când lucrează 
tehnicienii, să observe cât de sistematic fotografiază totul, cum 
se ocupă de urme și notează atent fiecare etapă. O cercetare a 
locului unde s-a produs o infracțiune este distrugătoare, pe 
măsură ce înaintează. Totul este contaminat încetul cu încetul și 
este dislocat strat cu strat. Cel mai important e ca locul 

respectiv să fie distrus în ordinea exactă și ca nicio probă sau un 
obiect-cheie al reconstituirii să nu se piardă. 

Joona își lasă privirea să rătăcească în jur, prin apartamentul 
bine îngrijit al lui Penelope Fernandez. Ce a făcut Björn Almskog 
aici? 

A sosit de îndată ce a dispărut Penelope. E aproape ca și cum 
ar fi stat ascuns în fața porţii și ar fi așteptat-o să plece. 

Poate a fost doar o coincidenţă, dar poate că nu voia s-o 
întâlnească. 

Björn a intrat grăbit, a întâlnit fetița care stătea pe scară, n-a 
avut timp să vorbească cu ea, i-a explicat doar că venise să 
caute ceva și a rămas câteva minute în apartament. 

Ori într-adevăr a căutat ceva, cum i-a spus fetei. Poate uitase 
cheia de la iaht sau altceva ce se poate vâri în buzunar. 

Poate că de fapt lăsase ceva. Sau avea doar nevoie să se uite 
la ceva, să verifice o informaţie, să ia un număr de telefon. 

Joona se duce în bucătărie, privind în jur. 

— V-aţi uitat în frigider? 

Un tânăr cu barbișon îl privește. 

— Ți-e foame? îl întreabă cu accent de Dalarna. 

— E doar un loc bun de ascuns lucruri, răspunde sec Joona. 

— N-am ajuns încă acolo, spune bărbatul. 

Joona se întoarce în camera de zi și observă că Saga încă mai 
vorbește în dictafon, într-un colț al încăperii. 

Tommy Kofoed lipește o bandă adezivă cu fibre optice și apoi 
ridică privirea. 

— Aţi găsit ceva neobișnuit? întreabă Joona. 

— Neobișnuit? Da, o urmă de pantof pe perete... 

— Nimic altceva? 

— Ceea ce e important ajunge de obicei la laboratorul din 
Linköping. 

— O să avem un raport peste o săptămână? 

— Dacă îi hăituim ca dracu’, răspunde el, înălțând din umeri. 
O să mă uit imediat la scândura în care a intrat cuțitul și o să fac 
un mulaj al lamei. 

— Las-o moartă, mormăie Joona. 

Kofoed o ia drept glumă și râde, dar pe urmă redevine serios: 

— Ai apucat să vezi cuțitul - era din oțel obișnuit? 

— Nu, lama era mai deschisă la culoare, poate din wolfram 
carbid sintetizat, pe care îl preferă unii. Dar n-o să te ducă 
nicăieri. 

— Ce anume? 

— Cercetarea locului, răspunde Joona. N-o să găsim nicio 
probă ADN sau vreo amprentă digitală care să-l dezvăluie pe 
autor. 

— Atunci, ce să facem? 

— Cred că făptașul a venit aici ca să caute ceva și credcă a 
fost întrerupt înainte să apuce să găsească. 

— Vrei să spui că a căutat ceva ce încă se mai află aici? 
întreabă Kofoed. 

— E foarte posibil, răspunde Joona. 

— Dar nu ai nicio idee ce-ar putea fi? 

— Are loc într-o carte. 

Joona își lasă privirea de culoarea granitului să odihnească o 
clipă în ochii întunecaţi ai lui Kofoed. Göran Stone de la Säpo stă 
în picioare, fotografiind ușa de la baie, marginile, canatul și 
balamalele. Apoi se așază pe podea ca să fotografieze tavanul 
alb al încăperii. Joona e pe punctul de a deschide ușa camerei 
de zi, ca să-l roage să facă niște poze cu ziarele de pe masa de 
lângă canapea, când se declanșează blițul. Lumina îl ia pe 
neașteptate. Joona se oprește. | se face negru în faţa ochilor. 
Patru puncte albe alunecă prin întuneric, apoi o palmă strălucind 
uleioasă, albastru-deschis. Joona privește în jur, nu înţelege de 
unde a apărut palma. 

— Göran! strigă Joona prin ușa dinspre hol. Fă încă o 
fotografie! 

Toţi se opresc. Tipul cu accent de Dalarna scoate capul din 
bucătărie, bărbatul care stă la ușa de intrare privește curios 
spre Joona. Tommy Kofoed își scoate masca de protecție și se 
scarpină pe gât. Göran Stone stă nemișcat pe dușumea, cu o 
mină întrebătoare pe faţă. 

— Exact cum ai făcut adineauri, îi arată Joona. Fotografiază 
tavanul de la baie din nou. 

Goran Stone dă din umeri, ridică aparatul și face încă o poză 
cu tavanul. Bliţul clipește din nou și Joona simte cum i se 
contractă pupilele și lacrimi urcă pe canalele lacrimale. Inchide 
ochii și vede încă o dată un pătrat negru. Înţelege că ceea ce 

vede este ochiul de sticlă de la ușă. Din cauza efectului de 
orbire, s-a transformat în negativ. 

În mijlocul pătratului se văd patru pete albe și lângă ele 
plutește o palmă, albastru-deschis. 

Știa că o văzuse. 

Joona strânge pleoapele, vederea i se limpezește și pe urmă 
merge direct la ușa de sticlă. Resturile a patru bucăţi de bandă 
adezivă se află așezate într-o formaţie dreptunghiulară și lângă 
ele, pe sticlă, e amprenta unei palme. 

Tommy Kofoed se apropie, oprindu-se lângă Joona. 

— Amprenta unei mâini, spune el. 

— Poţi s-o iei? întreabă Joona. 

— Göran, spune Kofoed. Avem nevoie să fotografiezi asta. 

Goran Stone se ridică de pe podea și, fredonând încet, vine cu 
aparatul, privind amprenta. 

— Da, cineva a stat acolo și și-a sprijinit palma lipicioasă, 
spune el mulțumit și ia patru instantanee. 

Se dă la o parte și așteaptă, în vreme ce Tommy Kofoed 
tratează amprenta cu ciano-acrilat, care unește sărurile și 
umezeala, apoi cu soluţie Bazic Yellow 40. 

Goran așteaptă câteva secunde, apoi face încă două poze. 

— Acum te-am prins, șoptește Kofoed spre amprentă și o 
ridică cu grijă pe o folie de plastic. 

— Poţi s-o cercetezi pe loc? întreabă Joona. 

Tommy Kofoed ia cu el amprenta și se duce în bucătărie. 
Joona rămâne pe loc, studiind bucăţelele de bandă adezivă de 
pe geam. În spatele uneia dintre ele se află un colț rupt de 
hârtie. Persoana care a lăsat amprenta nu a avut timp să 
desfacă banda adezivă cu grijă, ci a smuls hârtia de pe geamul 
ușii, așa că un colț a rămas acolo. 

Joona privește mai îndeaproape colţul rupt. Nu este o hârtie 
obișnuită, constată el imediat, ci hârtie fotografică, pentru 
copierea fotografiilor în culori. 

O fotografie a fost lipită pe geamul ușii, pentru a fi cercetată 
și privită atent. Apoi, brusc lucrurile s-au precipitat, cel care a 
luat-o n-a avut timp s-o desprindă cu grijă, ci a alergat până la 
ușă, s-a sprijinit cu mâna pe geam și a rupt fotografia din banda 
adezivă. 

— Björn, spune Joona cu glas scăzut. 

Fotografia trebuie să fi fost ce căutase Björn. Tinea mâna la 
burtă nu pentru că îl durea, ci pentru că ascundea o fotografie 
sub geacă. 

Joona își mișcă puţin capul, ca să poată distinge în reflexele 
luminii urma de pe ușă, liniile subţiri din palmă. 

Liniile papilare ale omului nu se schimbă niciodată, nu 
îmbătrânesc. Spre deosebire de ADN, nici măcar gemenii din 
același ovul nu au aceleași amprente. 

Joona aude pași repezi în spatele său și se întoarce. 

— Trebuie să se termine dracului odată! strigă Saga Bauer. E 
ancheta mea. La dracu', nu ai ce să cauţi aici! 

— Vreau doar... 

— Ține-ţi gura, îl întrerupe ea. Tocmai am vorbit cu Petter 
Näslund. N-ai ce să cauţi aici, nu trebuie să fii aici, nu ai 
permisiunea să fii aici! 

— Știu, am să plec imediat, spune el, privind din nou pătratul 
de geam. 

— Afurisit ce ești, spune ea de data asta pe un ton liniștit. Nu 
poţi veni aici, să pipăi bucăţi de bandă adezivă... 

— A fost o fotografie pe geam, răspunde Joona calm. Cineva 
s-a aplecat peste scaun, s-a sprijinit cu mâna și a smuls 
fotografia. 

Saga îl privește fără plăcere și el observă că o cicatrice albă îi 
trece peste sprânceana stângă. 

— Sunt perfect capabilă să conduc această anchetă, spune ea 
încruntată. 

— Amprenta provine aproape sigur de la Bjorn Almskog, o 
anunţă Joona, luând-o spre bucătărie. 

— E direcţia greșită, Joona. 

N-o bagă în seamă, ci intră în bucătărie. 

— E ancheta mea! strigă ea. 

Tehnicienii au improvizat un mic laborator pe podea. Două 
scaune și o masă cu computer, scanner și imprimantă. Tommy 
Kofoed stă în spatele lui Göran Stone care a cuplat aparatul 
fotografic la computer. Au introdus amprenta palmei și fac o 
primă cercetare a amprentelor. 

Saga îl urmărește pe Joona. 

— Ce vedeţi? întreabă Joona fără să se sinchisească de Saga. 

— Nu vorbiţi cu Joona, spune ea repede. 

Tommy Kofoed ridică privirea. 

— Nu fi caraghioasă, Saga, o dojenește întorcându-se spre 
Joona. N-am avut noroc de data asta, amprenta e a lui Björn 
Almskog, tipul lui Penelope. 

— E pe o listă de suspecți, îi anunţă Göran Stone. 

— Pentru ce este suspectat? întreabă Joona. 

— Participare la revolte stradale, violență împotriva 
funcționarilor publici, răspunde Göran Stone. 

— Ce-i mai rău, glumeşte Tommy Kofoed. Cu siguranță a 
participat la vreo demonstrație. 

— Nostim, spune acru Göran Stone. Dar nu toți sunt așa de 
amuzați de manifestațiile grupărilor de stânga și de actele de 
sabotaj ca... 

— Vorbește pentru tine însuţi, îl întrerupe Tommy Kofoed. 

— Echipa de salvare vorbește pentru ea însăși, rânjește 
Goran. 

— Cum adică? întreabă Joona. Ce vrei să spui? N-am apucat 
să urmăresc acţiunea - ce s-a întâmplat? 


27. 


Extremistii 


Carlos Eliasson, șeful Departamentului de Criminalistică, 
tresare, risipind în acvariu o grămadă de mâncare pentru pești, 
atunci când Joona Linna intră în birou, trântind ușa. 

— De ce nu s-a organizat niciun grup de căutare? întreabă 
acesta cu voce dură. E vorba despre două vieţi și noi nu avem 
nicio șalupă. 

— Poliţia marină ia propriile decizii, o știi prea bine, răspunde 
Carlos. Au căutat prin toată zona cu elicopterele și toţi sunt de 
acord că Penelope Fernandez și Björn Almskog ori sunt morţi, ori 
nu vor să fie găsiţi... și niciuna dintre aceste alternative nu 
presupune organizarea unui grup de căutare. 

— Ei au ceva pe care asasinul vrea să pună mâna și, de fapt, 
eu cred că... 

— E lipsit de sens să încerci să ghicești... Nu știm ce s-a 
întâmplat, Joona. Säpo pare să creadă că acești tineri s-au dat la 

fund, că la ora aceasta pot prea bine să se afle într-un tren spre 
Amsterdam... 

— Încetează cu prostia asta, îl întrerupe violent Joona. Nu poți 
asculta ce spune Săpo, când e vorba despre... 

— E cazul lor. 

— De ce? De ce e cazul lor? Björn Almskog e suspectat de 
tulburarea ordinii publice. Asta nu înseamnă nimic, absolut 
nimic. 

— Am vorbit cu Verner Zanden și el a spus de la început că 
Penelope Fernandez are legături cu grupurile de extremă 
stânga. 

— Poate, dar eu sunt sigur că acest asasinat trebuie pus în 
legătură cu alte lucruri, afirmă încăpățânat Joona. 

— Bineînţeles! Bineînţeles că ești sigur! strigă Carlos. 

— Nu știu despre ce e vorba, dar persoana pe care am 
întâlnit-o în apartamentul Penelopei era un asasin de profesie, și 
nu cineva care... 

— Säpo pare să creadă că Penelope și Björn plănuiau un 
atentat. 

— Să fie Penelope Fernandez teroristă? întreabă Joona uluit. 
Ai citit articolele ei, e pacifistă și respinge... 

— leri, îl întrerupe Carlos. leri a fost arestată o persoană din 
Brigadă de către Säpo, exact când era pe drum spre 
apartamentul ei. 

— Nu știu ce e Brigada. 

— O mișcare de stânga... Are unele legături cu Acţiunea 
Antifascistă și cu Frontul Revoluționar, dar e independentă... din 
punct de vedere ideologic se plasează aproape de facțiunea 
Armata Roșie și vrea să fie la fel de operativă ca Mossad. 

— Dar nu se potrivește deloc, spune Joona. 

— Tu nu vrei să fie așa, însă asta e altceva, vine replica lui. Se 
va efectua o căutare pe teren la un moment dat și noi vom face 
o hartă cu curenţii, să vedem cum a fost tras vasul, ca să putem 
începe să dragăm și poate or să fie folosiţi și scafandrii. 

— Bine, încuviinţează Joona. 

— Ceea ce rămâne este să aflăm de ce au fost omorâți... sau 
de ce se ascund. 

Joona deschide ușa spre culoar, dar se oprește întorcându-se 
din nou spre Carlos. 

— Ce s-a întâmplat cu tipul din Brigadă care a încercat să 
intre în apartamentul lui Penelope? 

— I s-a dat drumul, răspunde Carlos. 

— S-a aflat ce făcea acolo? 

— O vizită. 

— Făcea o vizită, oftează Joona. Asta-i tot ce-a aflat Säpo? 

— Tu nu trebuie să te ocupi de Brigadă, spune Carlos cu o 
neliniște bruscă în glas. Sper că ai înțeles, da? 

Joona părăsește încăperea, iar când ajunge pe coridor, își 
scoate telefonul. Îl aude pe Carlos strigând că este un ordin, că 
nu are permisiunea să încalce zona Serviciului Secret. Joona 
merge mai departe, caută numărul lui Nathan Pollock, apasă pe 
buton pentru cuplare și așteaptă. 

— Pollock, răspunde Nathan. 

— Ce știi despre Brigadă? întreabă Joona, în vreme ce ușile 
liftului se deschid. 

— Timp de mai mulţi ani, Säpo a încercat să infiltreze și să 
carteze grupările militante de stânga din Stockholm, Göteborg și 
Malmö. Nu știu dacă Brigada e periculoasă, dar Säpo pare să 
creadă că au arme și explozibili. În orice caz, mai mulţi dintre 
membrii ei au fost în centre de reeducare și au în spatele lor 
pedepse pentru acte de violenţă. 

Liftul coboară lin. 

— Am înţeles că Säpo a prins în faţa apartamentului lui 
Penelope Fernandez o persoană care are legături directe cu 
Brigada. 

— ÎI cheamă Daniel Marklund, aparţine celui mai secret cerc, îl 
informează Pollock. 

— Ce știi despre el? 

— Nu prea multe, răspunde Pollock. Are o condamnare cu 
amânarea pedepsei pentru vandalism și pătrundere ilegală în 
sistemul de baze de date. 

— Ce făcea acasă la Penelope? întreabă Joona. 

Liftul se oprește și ușile se deschid. 

— Era neînarmat, povestește Nathan. Când a fost interogat, a 
cerut asistenţă juridică, n-a răspuns de fapt la nicio întrebare și 
a fost pus în libertate în aceeași zi. 

— Așa că nu știm nimic? 

— Nu. 

— Pot să dau de el? întreabă Joona. 

— Nu are adresă stabilă, îi explică Nathan. Potrivit Säpo, 
locuiește împreună cu cei din cercul cel mai select în sediile 
Brigăzii de lângă Zinkensdamm. 


28. 


Brigada 


În vreme ce Joona Linna merge cu pași mari spre garajul de 
sub primărie, se gândește la Disa și dorul crește brusc în el. Ar 
vrea să-i atingă brațele subţiri, să simtă parfumul părului moale. 
ÎI linişteşte într-un mod ciudat s-o audă vorbind despre 
descoperirile ei arheologice, despre fragmente de oase fără vreo 
legătură cu cine știe ce crimă, rămășițele unor oameni care au 
trăit cu multă vreme înainte. 

Joona își spune grăbit că trebuie să o sune, că a fost prea 
ocupat în ultimul timp și a neglijat-o. Continuă spre garaj și 
trece printre șirurile de mașini parcate, când simte o mișcare în 
spatele unui stâlp de beton. Cineva așteaptă lângă mașina lui. O 
siluetă se întrezărește, aproape ascunsă de o furgonetă. Nu se 
aude nimic altceva în afară de zumzetul ventilatoarelor mari. 

— Ai mers repede! strigă Joona. 

— M-am teleportat, răspunde Pollock. 

Joona se oprește, închide ochii și își apasă un deget pe 
tâmplă. 

— Te doare capul? întreabă Pollock. 

— N-am apucat să dorm destul. 

Urcă în mașină, închid portierele, Joona răsucește cheia în 
contact și un tangou de Astor Piazzolla se aude din difuzoare. 
Pollock dă volumul puţin mai încet: se aude ca și cum două viori 
și-ar da târcoale. 

— Ştii că nu de la mine ai primit informaţiile, spune Nathan. 

— Da, răspunde Joona. 

— Tocmai am aflat că Säpo se gândește să folosească 
tentativa lui Daniel Marklund de-a intra în apartamentul lui 
Penelope ca să facă o descindere în sediul lor. 

— Trebuie să vorbesc cu el înainte de asta. 

— Atunci, e grabă mare, spune Nathan. 

Joona dă cu spatele și se îndreaptă apoi spre panta de ieșire 
din garaj. 

— Cât de mare? întreabă Joona, luând-o la stânga, pe 
Kungsholmsgatan. 

— Cred că sunt deja pe drum. 

— Arată-mi intrarea în sediul Brigăzii și poţi pe urmă să te 
întorci la poliţie și să te prefaci că nu știi nimic. 

— Ce plan ai? întreabă Pollock. 

— Plan? glumește Joona. 

Nathan începe să râdă. 

— Planul e doar să aflu ce făcea Daniel Marklund în 
apartamentul lui Penelope, explică Joona. Poate că el știe ce se 
petrece. 

— Dar... 

— Nu e o coincidență faptul că Brigada a încercat să intre în 
apartamentul ei tocmai acum, nu pot crede asta. Säpo pare 
convins de faptul că extrema stângă plănuiește un atentat, 
dar... 

— Așa cred ei totdeauna, e meseria lor să creadă așa, 
zâmbește Pollock. 

— Oricum, am să vorbesc cu Daniel Marklund înainte să las 
din mână cazul acesta. 

— Dar chiar dacă ajungi înainte să sosească băieţii de la 
Säpo, nu e sigur că Brigada vrea să vorbească cu tine. 


29. 


Echipa de întreținere 


Saga Bauer vâră treisprezece gloanţe în încărcător și apoi îl 
introduce în pistolul mare, negru, un Glock 21 de calibrul 45 de 
milimetri. 

Säpo va ataca sediile Brigăzii din Södermalm. 

Ea stă împreună cu trei colegi într-un microbuz pe 
Hornsgatan, în faţa Operei Populare. Sunt cu toții îmbrăcaţi civil 
și vor merge la Nagham Fast Food peste cincisprezece minute 
pentru a se întâlni cu grupul de atac. 

În ultima lună, Săpo a raportat despre o activitate sporită a 
grupurilor de extremă stânga din Stockholm. Poate fi vorba 
despre o simplă coincidenţă, dar cei mai buni strategi din Säpo 
cred că grupurile militante s-au unit pentru o acţiune teroristă, 
dat fiind furtul unei mari cantităţi de explozibil dintr-un depozit 
militar din Vaxholm. 

De asemenea, strategii au legat uciderea Violei Fernandez și 
încercarea de a arunca în aer apartamentul lui Penelope 
Fernandez de atentatul care urmează să aibă loc. 

Brigada este considerată a fi cea mai periculoasă grupare de 
extremă stânga. Daniel Marklund face parte din cercul cel mai 
secret al Brigăzii. El a fost arestat pe când încerca să intre în 
apartamentul lui Penelope Fernandez și, conform spuselor 
strategilor, poate foarte bine să fie aceeași persoană cu cel care 
i-a atacat pe comisarul Joona Linna și pe tehnicianul lui. 

Goran Stone zâmbește în vreme ce-și îmbracă vesta grea 
antiglont. 

— O să punem mâna pe lașii ăia nenorociti. 

Anders Westlund râde fără să-și poată ascunde nervozitatea. 

— Ce mult vreau să opună rezistență, ca să pot steriliza odată 
pentru totdeauna o haită de comunişti! 

Saga Bauer se gândeşte cum a fost prins Daniel Marklund în 
fata apartamentului lui Penelope Fernandez. Șeful ei, Verner 
Zandén, hotărâse ca Göran Stone să conducă interogatoriul. 
Acesta începuse agresiv, ca să provoace o reacție, dar rezultatul 
a fost doar că Marklund solicitase asistenţă juridică și apoi 
tăcuse pe tot parcursul interogatoriului. 

Portiera mașinii se deschide și Roland Eriksson intră cu o cutie 
de coca-cola și o pungă de dulciuri și se așază. 

— La dracu, numai să văd o armă, și o să încep să trag, spune 
Roland agitat. Merge al naibii de iute, trebuie doar să tragi... 

— Facem cum am zis, intervine Goran Stone. Dar dacă vor fi 
schimburi de focuri, nu e obligatoriu să ţintiţi doar spre 
picioare... 

— Direct în bot! strigă Roland. 

— Potolește-te acum, spune Goran. 

— Fața fratelui meu este... 

— Știm, Roland, ce dracu’, îl întrerupe furios Anders. 

— O blestemată de bombă incendiară, direct în față, continuă 
Roland. După unsprezece operaţii, poate să... 

— O să te descurci? îl întrerupe Göran pe un ton sec. 

— Da, la naiba, răspunde repede Roland. 

— Sigur? 

— E în ordine. 

Roland privește pe geamul mașinii și zgârie cu unghia capacul 
unei cutii cu tutun. 

Saga Bauer deschide portiera și lasă să intre un pic de aer. 
Știe că este cel mai potrivit moment pentru intervenţie. Nu mai 
au ce să aștepte. Dar, în același timp, ar vrea să înțeleagă 
legătura cu Penelope Fernandez. Nu-și poate da seama ce rol 
are Penelope pentru extremiștii de stânga și de ce a fost ucisă 
sora acesteia. Sunt prea multe lucruri neclare. Ar trebui să-l 
interogheze pe Daniel Marklund înainte de intervenţie, să-l 
privească în ochi și să-i pună întrebări directe. A încercat să-i 
explice asta șefului ei, i-a spus că s-ar putea să nu mai aibă pe 
cine interoga după intervenţie. 

Este în continuare ancheta mea, se gândește Saga în vreme 
ce părăseşte microbuzul și iese afară, în  fierbințeala 
înăbușitoare de pe trotuar. 

— Grupul de atac intră pe aici, repetă Göran Stone, arătând 
pe schiţa clădirii. Noi stăm aici și s-ar putea să fim siliți să 
trecem prin teatru... 

— Unde naiba a dispărut Saga Bauer? 

— Poate că de frică i-a venit menstruaţia, rânjește Anders. 


30. 


Durerea 


Joona Linna și Nathan Pollock parchează pe Hornsgatan, 
aruncă o privire rapidă pe copia neclară a fotografiei lui Daniel 
Marklund. Coboară din mașină, traversează repede strada 
aglomerată și intră pe ușa unui mic teatru. 

Teatrul „Tribunalul” este o companie independentă, care se 
susține financiar din vânzarea biletelor și care a făcut tot felul 
de spectacole, de la Orestia până la Manifestul Partidului 
Comunist. 

Joona și Nathan continuă rapid în jos pe scara lată și apoi prin 
fața barului care e, în același timp, și casă de bilete. O femeie cu 
părul drept, vopsit în negru și un inel de argint în nas le 
zâmbește. Dau amândoi amabil din cap, dar continuă să 
meargă, fără o vorbă. 

— Căutaţi pe cineva? strigă ea, în vreme ce ei urcă scara de 
metal. 

— Da, răspunde Pollock, aproape fără glas. 

Ajung într-un birou dezordonat cu un xerox, masă de scris și o 
tablă de afişaj plină de tăieturi din ziare. In fața unui computer 
se află un bărbat slab, cu păr zburlit și cu o ţigară atârnându-i 
neaprinsă în gură. 

— Salut, Richard, spune Pollock. 

— Cine ești? întreabă bărbatul distrat, fără să întoarcă 
privirea spre ei. 

Joona și Pollock continuă să meargă prin cabinele actorilor, cu 
costume atârnate pe umerașe, mese de machiaj și baie. 

Un buchet de trandafiri se află într-un vas, pe o masă. 

Pollock aruncă o privire în jur, apoi arată pe schiţă. Se duc 
direct la o ușă metalică pe care scrie: „Centrala electrică”. 

— Aici trebuie să fie, spune Pollock. 

— În dulapul de electricitate al unui teatru? 

Pollock nu răspunde, ci desface repede lacătul cu un șperaclu. 
Privesc spațiul îngust cu contor electric, dulap de siguranţe și o 
grămadă de cutii de carton. Lampa din tavan nu funcţionează, 
dar Joona se cațără peste cartoane, calcă pe pungi de hârtie cu 
haine vechi și găsește o nouă ușă, ascunsă în spatele cablurilor 
de prelungire. Deschide ușa și continuă printr-un gang cu pereţi 
goi de beton. Nathan Pollock îl urmează. Simt că nu au destul 
aer. Duhnește a gunoaie și a pământ jilav. Se aude o muzică 
îndepărtată, un ritm greu de deslușit. Pe podea zace un afiș 
care-l reprezintă pe șeful marxist de gherilă Che Guevara cu un 
fitil aprins ieșindu-i din cap. 

— Brigada se ascunde aici de câțiva ani, spune Pollock cu glas 
scăzut. 

— Ar fi trebuit să iau cu mine niște prăjiturele pentru cafea. 

— Promite-mi că o să ai grijă. 

— Sunt neliniștit dacă Daniel Marklund nu s-ar afla aici. 

— Ba este, se pare că întotdeauna e prezent. 

— Îţi mulțumesc de ajutor, Nathan. 

— Poate e mai bine să vin și eu totuși? spune Pollock. Ai doar 
câteva minute, Joona. Când or să năvălească cei de la Säpo, s-ar 
putea să devină periculos. 

Ochii cenușii ai lui Joona se îngustează, dar glasul îi este 
blând, când spune: 

— Am să-i salut doar. 

Nathan se întoarce în teatru și tușește când dispare, trăgând 
ușile după el. Joona rămâne o secundă nemișcat, singur în 
gangul gol, își scoate apoi pistolul, verifică încărcătorul și-l pune 
înapoi, în holster. Pe urmă, continuă până la ușa de metal de la 
capătul culoarului. Ușa e închisă și trec câteva secunde 
preţioase până descuie lacătul. 

Pe suprafața vopsită în albastru a ușii, cineva a zgâriat 
„brigada” cu litere foarte mici. 

Joona apasă clanța, deschide cu atenţie și este întâmpinat de 
o muzică zgomotoasă. 

Pare un fel de versiune prelucrată electronic a melodiei lui 
Jimi Hendrix Machine Gun. Muzica acoperă toate celelalte 
sunete, notele stridente de chitară se revarsă în valuri. 

Joona închide ușa în urma sa și continuă cu pași repezi, printr- 
un coridor plin de gunoaie. Cărţi stivuite și ziare vechi ajung 
aproape până la tavan. 

Coridorul e întunecat, dar Joona înțelege că vrafurile 
alcătuiesc un sistem de treceri prin încăpere, un labirint care 
duce la noi uși. 

Trece rapid prin pasaj, ajunge sub o lumină palidă, continuă 
înainte, drumul se desparte și el o ia spre dreapta, dar se 
răsucește brusc. 

| s-a părut că a văzut ceva, o mișcare rapidă. 

O umbră care a dispărut. 

Nu e sigur. 

Merge înainte, apoi la colț se oprește, încercând să vadă ceva. 
Un bec gol se clatină de firul prins în tavan. Dincolo de zgomotul 
muzicii, Joona distinge brusc un răcnet, un om care urlă în 
spatele pereţilor care-i atenuează strigătul. Se oprește, se duce 
câţiva pași înapoi, cercetează o trecere îngustă unde un vraf de 
reviste a alunecat într-o parte și acum zace împrăștiat pe podea. 

Joona a început să aibă dureri în cap, se gândește că ar fi 
trebuit să mănânce ceva, câteva tablete de ciocolată ar fi ajuns. 

Trece peste revistele împrăștiate și ajunge la o scară în 
spirală care duce la etajul de dedesubt. Miroase a fum dulceag. 
Se ține strâns de balustradă, încearcă să se strecoare în jos cât 
de repede poate, dar scara de metal scârțăie. Pe ultima treaptă 
se oprește în faţa unei draperii de mătase neagră și pune mâna 
pe pistolul din holster. 

Aici muzica este mai slabă. 

O lumină roșie ajunge până la el prin crăpătura dintre 
draperii, împreună cu un miros greu de canabis și transpiraţie. 
Joona încearcă să vadă ceva, dar câmpul vizual este limitat. Un 
clovn de plastic cu un bec roșu drept nas stă într-un colț. Joona 
ezită câteva secunde, apoi pătrunde în cameră prin draperia de 
mătase neagră. Pulsul îi crește și durerea de cap se întețește 
când privește în jur. Pe podeaua de beton zace o pușcă cu ţeavă 
dublă și o cutie de carton deschisă, cu cartușe cu alice, bile 
grele, solide de plumb care lasă în carne răni teribile. Pe un 
scaun de birou stă un bărbat gol. Fumează, cu ochii închiși. Nu 
este Daniel Marklund, constată Joona. O femeie blondă cu 
pieptul dezvelit stă pe jumătate culcată pe o saltea, cu o pătură 
militară în jurul șoldurilor. Ea întâlnește privirea lui Joona, îi 
trimite o sărutare și ia liniștită o înghiţitură dintr-o cutie de bere. 

Un nou țipăt se aude dinspre singura deschidere. 

Joona nu-i scapă din priviri, în vreme ce ridică pușca, 
proptește țeava în podea și o calcă, până ce se îndoaie. 

Femeia lasă din mână cutia de bere și se scarpină absentă la 
subsuoară. 

Joona lasă cu grijă pușca jos, apoi continuă să meargă, trece 
prin faţa femeii de pe saltea, apoi pe sub un prag cu tavanul jos, 
vată de sticlă galbenă acoperită cu plasă metalică. Fumul greu 
al unei ţigări de foi plutește în aer. O lampă puternică este 
îndreptată spre el și încearcă să-și protejeze ochii cu mâna. La 
capătul pasajului atârnă niște lamele late de plastic industrial. 
Joona e orbit și nu poate vedea ce se întâmplă. Bănuiește doar 
mișcări și aude un glas speriat. Brusc, cineva ţipă foarte 
aproape. Țipătul vine din adâncul gâtlejului și e urmat de o 
respiraţie rapidă, gâfâită. Joona se strecoară grăbit în faţă, trece 
de lampa orbitoare și brusc poate privi în încăperea din spatele 
plasticului gros. 

În încăpere e fum, văluri lente se mișcă prin aerul neclintit. 

O femeie scundă, musculoasă, îmbrăcată într-un hanorac cu 
glugă, jeanși negri și un maiou închis la culoare stă în picioare în 
fața unui bărbat în chiloţi și ciorapi. Acesta are capul ras și 
cuvintele „Puterea Albă” îi sunt tatuate pe frunte. Și-a mușcat 
limba. Îi curge sânge pe bărbie, pe gât și pe burta grasă. 

— Te rog, șoptește el, clătinând capul. 

Joona vede trabucul aprins pe care femeia îl ţine în mâna care 
atârnă. Brusc, se duce la bărbat, apasă jarul aprins pe tatuajul 
din fruntea acestuia, până ce el urlă cu gura deschisă. Burta îi 
tremură. Face pe el, o pată închisă la culoare se răspândește pe 
chiloţii albaștri și urina curge în jos, pe picioarele lui goale. 

Joona și-a scos pistolul, se apropie de deschizătura din perete 
și încearcă să-și dea seama dacă în încăpere se mai află și alte 
persoane. Nu poate distinge pe nimeni altcineva și deschide 
gura ca să strige, dar brusc își vede pistolul căzând la podea. 
Arma zăngănește pe betonul gol și rămâne pe jos, lângă 
apărătoarea de plastic. Joona își privește întrebător propria-i 
mână, vede cum tremură și în secunda următoare vine durerea 
cea mare. Nu mai vede nimic, simte o mișcare grea, care se 
frânge înăuntrul frunţii. Nu poate să-și rețină un geamăt și e 
obligat să se sprijine cu o mână de perete, simte că e pe cale 
să-și piardă cunoștința, însă continuă să audă vocile din dosul 
peretelui. 

— La dracu! strigă femeia cu trabucul. Spune: ce-ai făcut? 

— Nu-mi aduc aminte, plânge neonazistul. 

— Ce-ai făcut? 

— Am fost scârbos cu un tip. 

— Spune ce-ai făcut! 

— L-am ars la ochi. 

— Cu o ţigară, adaugă ea. Un puști de zece ani... 

— Da, dar eu... 

— De ce? Ce ţi-a făcut? 

— L-am urmărit de la sinagogă, până la... 

Joona nu-și dă seama că dărâmă un stingător de incendiu 
greu, de pe perete. Pierde noţiunea timpului. Intregul loc e 
învăluit în ceaţă și dispare. Singurul lucru care există este 
durerea din cap și un sunet ascuţit, de sonerie, în urechi. 

31. 


Mesajul 


jJoona se sprijină de perete, strânge pleoapele, ca să-și 
recapete văzul și observă că cineva se află în fața lui, a venit 
după el din încăperea cu tinerii goi. Simte mâna pe spinare și 
întrezărește un chip printre vălurile negre de durere. 

— Ce s-a întâmplat? întreabă Saga Bauer cu glas scăzut. Eşti 
rănit? 

El încearcă să scuture din cap, dar îl doare prea tare ca să 
poată vorbi. E ca și cum un cârlig metalic i-ar fi tras direct prin 
piele, craniu, scoarţa cerebrală și lichidul cranian vâscos. 

Joona se lasă în genunchi. 

— Trebuie să ieși de aici, spune ea. 

Joona simte cum aceasta îi înalță fața, dar nu poate vedea 
nimic. Tot trupul îi este acoperit de broboane de sudoare, simte 
transpiraţia curgându-i din subsuori, pe grumaz și pe spinare, o 
simte pe faţă, la rădăcina părului și pe frunte. 

Saga îi scotocește prin haine, crede că este un atac de 
epilepsie și caută prin buzunare după vreun medicament. El 
simte cum îi scoate portofelul și caută insigna cu o flacără de 
lumânare, simbolul pentru epilepsie. 

După o vreme, durerea cedează, Joona își umezește buzele cu 
limba și înalţă privirea. Fălcile îi sunt încordate și tot trupul îl 
doare de la criza de migrenă. 

— Incă nu trebuia să veniţi, șoptește el. Eu o să... 

— Ce naiba s-a întâmplat? 

— Nimic, răspunde Joona, luând pistolul de pe podea. 

Se ridică în picioare și se năpustește în încăperea de alături. E 
goală. O tăbliță pe care scrie „leșire de incendiu” luminează pe 
celălalt perete. Saga vine după el, privindu-l întrebătoare. Joona 
deschide ușa de la ieșirea de incendiu și vede câteva trepte 
abrupte care duc la ușa de metal dinspre stradă. 

— La dracu, mormăie el. 

— Vorbește cu mine! îi cere furioasă Saga. 

Joona evită întotdeauna să se gândească la cauza acestor 
simptome, refuză să-și amintească ce s-a întâmplat cu mulți ani 


119 


în urmă și ce face uneori ca ţeasta lui să înceapă să pulseze de 
durere - într-un minut îl doboară aproape total. Medicul său e de 
părere că este vorba despre o formă extremă de migrenă. 

Singurul lucru care s-a dovedit că-l poate ajuta e un 
medicament ce previne atacurile de epilepsie, Topiramat. De 
fapt, Joona este obligat să ia medicamentul tot timpul, dar când 
trebuie să lucreze și să gândească limpede refuză să-l ia, pentru 
că îl face să se simtă obosit și îi estompează ascuţimea minţii. 
Ştie că e vorba despre hazard, că în general se poate descurca 
fără medicament timp de câteva săptămâni, fără să aibă o criză 
de migrenă, dar că poate fi lovit, așa cum s-a întâmplat acum, 
după numai câteva zile de pauză. 

— Torturau un tip, un neonazist, cred, dar... 

— Torturau? 

— Da, cu un trabuc, răspunde el, luând-o înapoi, pe culoar. 

— Ce s-a întâmplat? 

— N-am putut să... 

— Dar, te rog, îl întrerupe ea cu voce stăpânită. Poate că n-ar 
trebui, vreau să spun... să lucrezi, dacă ești bolnav. 

Saga își trece mâna peste obraji. 

— Ce rahat, murmură. 

Joona continuă să meargă spre încăperea cu clovnul luminos 
și o aude în urma lui. 

— De fapt, ce dracu’ faci aici? Grupul de intervenţie Säpo 
poate să vină în orice moment. Dacă văd că ești înarmat, trag, 
știi asta, o să fie beznă, gaze lacrimogene și... 

— Trebuie să vorbesc cu Daniel Marklund, o întrerupe Joona. 

— N-ar trebui nici măcar să știi despre el, spune ea, urmându- 
| pe scara în spirală. Cine ţi-a povestit? 

Joona o ia pe unul din culoarele dintre vrafurile de ziare, dar 
se oprește când vede că Saga face un gest, arătând în altă 
direcție. O urmează, vede că începe să alerge, își scoate 
pistolul, dispare după un colţ și o aude strigând ceva. 

Saga se află în cadrul ușii unei încăperi cu cinci computere. 
Într-un colţ stă un tânăr cu barbă și păr murdar. Este Daniel 
Marklund. Își umezește buzele cu un gest nervos. În mână ţine o 
baionetă rusească. 

— Suntem polițiști și te rugăm să lași din mână cuțitul, spune 
ea liniștită, arătându-i legitimaţia. 

Tânărul scutură din cap, mișcând cuțitul în aer în fața sa; 
întoarce lama repede, în diferite unghiuri. 

— Trebuie doar să vorbim cu tine, spune Joona, punând 
revolverul la loc, în holster. 

— Vorbiţi atunci, răspunde Daniel cu glasul încordat. 

jJoona se apropie de el, întâlnindu-i privirea hăituită. Se 
preface că nu vede cuțitul, lama care îl caută, vârful lucios. 

— Daniel, tu nu ești prea priceput la asta, spune Joona 
zâmbind. 

Simte clar mirosul de ulei de armă cu care a fost unsă lama 
lucioasă. Daniel Marklund face cercuri mai repezi cu baioneta și 
privirea îi este concentrată, când răspunde: 

— Nu numai finlandezii sunt buni la... 

Joona îl ia prin surprindere, îl apucă de încheietura mâinii și i-o 
răsucește, făcând să cadă cuțitul pe care-l pune pe masa de 
scris. 

Se lasă tăcerea, se privesc unul pe altul, apoi Daniel Marklund 
înalţă din umeri. 

— Eu mă ocup mai ales de IT, spune el pe un ton de scuză. 

— Vom fi întrerupţi curând, îl anunţă Joona. Povestește-mi ce 
făceai acasă la Penelope Fernandez. 

— O vizită. 

— Daniel, spune Joona mohorât. În mod garantat ai primi o 
pedeapsă mare pentru chestia asta, cu baioneta, dar eu am 
lucruri mai importante de făcut decât să te bag la pușcărie și îţi 
dau posibilitatea să mă ajuţi să câștig un pic de timp. 

— Penelope Fernandez face parte din Brigadă? întreabă Saga 
repede. 

— Penelope Fernandez? zâmbește Daniel Marklund. Ne e 
adversară declarată. 

— Și atunci, ce treabă aveți cu ea? întreabă Joona. 

— Cum adică „adversară”? întreabă Saga. Există o luptă 
pentru putere între... 

— Säpo nu știe chiar nimic? întreabă Daniel cu un zâmbet 
obosit. Penelope Fernandez e pacifistă, e democrată convinsă. 
Prin urmare, nu-i plac metodele noastre... dar noi o plăcem pe 
ea. 

Se așază pe un scaun, în fața a două computere. 

— O plăceţi? 

— Are tot respectul nostru, spune el. 

— De ce? întreabă Saga uimită. De ce-ar trebui...? 

— Nu înțelegeţi cât de ameninţată este... vreau să spun, 
caută pe internet numele ei, e destul de brutal ce se spune 
acolo... și acum sunt câţiva care au depășit limita. 

— Cum adică, „au depășit limita”? 

Daniel le aruncă o privire cercetătoare: 

— Știţi că a dispărut, nu? 

— Da, răspunde Saga. 

— Bine, aprobă el. E bine, dar dintr-un motiv anume nu prea 
cred eu că poliţia o să se străduiască s-o găsească pe Penelope. 
De aceea am fost la ea, trebuia să mă uit în computerul ei, să 
văd ce se află în spatele chestiei. Vreau să spun, Mișcarea de 
Rezistență Suedeză a trimis în aprilie o înştiinţare tuturor 
membrilor, neoficială... cu îndemnul de a o răpi pe curva 
comunistă Penelope Fernandez și a o pune la dispoziţia întregii 
mișcări ca sclavă sexuală. Dar uitaţi-vă la asta... 

Daniel Marklund apasă pe tastele unuia dintre computere, 
apoi întoarce ecranul spre Joona. 

— E pagina Frăției Ariene, spune el. 

Joona își aruncă în treacăt privirea peste un forum teribil de 
vulgar, despre sule ariene și cum or s-o potolească ei pe 
Penelope. 

— Totuși, aceste grupări nu au nimic de-a face cu dispariţia 
Penelopei, remarcă Joona. 

— Nu au? Atunci cine e la mijloc? Asociaţia Nordică? întreabă 
intrigat Daniel. Hai, fii serios! Încă nu-i prea târziu! 

— Ce vrei să spui, că nu e prea târziu? întreabă Joona. 

— Vreau să spun că de obicei e prea târziu când, în sfârșit, te 
hotărăști să treci la acţiune... dar eu am prins un mesaj lăsat pe 
robotul telefonic al mamei ei. Părea al dracului de urgent, însă 
nu era prea târziu, așa că am fost silit să mă uit în computerul ei 
și... 

— Ai prins? îl întrerupe Joona. 

— Penelope a încercat s-o sune pe maică-sa ieri-dimineaţă, 
răspunde tânărul, scărpinându-se în părul murdar. 

— Penelope? 

— Da. 

— Ce-a spus? întreabă repede Saga. 

— Nu numai Säpo știe să asculte telefoanele, răspunde 
băiatul cu un zâmbet strâmb. 

— Ce-a spus Penelope? repetă Joona cu glas ridicat. 

— Că e urmărită! exclamă Daniel Marklund înverșunat. 

— Ce-a spus, mai exact? insistă Joona. 

Daniel aruncă o privire scurtă spre Saga Bauer, apoi o 
întreabă: 

— Cât timp mai avem, înainte să luați cu asalt clădirea? 

Saga își privește ceasul. 

— Între trei și patru minute, răspunde ea. 

— Atunci, aveţi timp să ascultați asta, spune Daniel și dă 
câteva comenzi rapide pe celălalt computer. 

În difuzor se aude un zumzet, apoi un clinchet și în cele din 
urmă se aude mesajul de pe robotul telefonic al Claudiei 
Fernandez. Trei sunete scurte, apoi un părâit și un bâzâit 
puternic, din cauza unei recepții foarte proaste. Undeva, în 
spatele paraziţilor, se aude o voce slabă. Cea care vorbește e o 
femeie, dar cuvintele sunt imposibil de deslușit. După câteva 
secunde se aude un glas de bărbat spunând „caută-ţi o slujbă”, 
apoi un clinchet și se face din nou tăcere. 

— lertare, spune Daniel. Trebuia să pun câteva filtre de voce. 

— Timpul trece, murmură Saga. 

El apasă iar pe taste, privește la curbele de sunet care se 
întretaie, schimbă câteva cifre, apoi pune din nou mesajul: 

Sunt Claudia - momentan nu pot răspunde, dar dacă-mi lăsați 
un mesaj vă voi suna de îndată ce-l voi auzi. 

Cele trei sunete se aud acum diferit și pârâitul seamănă cu un 
clinchet metalic slab. 

Dintr-odată, se aude vocea Penelopei, clară: 

— Mamă, am nevoie de ajutor, sunt urmărită de... 

— Caută-ţi o slujbă, spune un bărbat, și apoi se lasă tăcerea. 


32. 


A-ti face meseria 


Saga Bauer privește repede la ceas și spune că trebuie să 
plece. Daniel mormăie în glumă că el rămâne pe baricade, dar 
are privirea speriată. 

— O să procedăm cu multă duritate. Ascunde cuțitul, nu te 
împotrivi, predă-te direct, nicio mișcare violentă, spune Saga 
repede, în vreme ce ea și Joona părăsesc micul birou. 

Daniel Marklund rămâne pe scaun, privește în urma lor, apoi 
ia cuţitul-baionetă și-l aruncă în coșul de hârtii. 

Saga și Joona părăsesc coridoarele labirintice ale Brigăzii și ies 
pe Hornsgatan. Saga se duce la grupul de bărbaţi în civil condus 
de Goran Stone, care se află acum la Nagham Fast Food și 
mănâncă în tăcere pommes frites. Ochii le sunt lucioși și goi, în 
așteptarea ordinelor de la conducerea operativă. 

Două minute mai târziu, din patru dube negre se năpustesc 
cincisprezece oameni din poliţia de securitate, cu echipament 
greu. Grupul de atac pătrunde în același timp pe mai multe 
intrări și gazul lacrimogen se răspândește prin încăperi. Cinci 
tineri, printre care și Daniel Marklund, sunt găsiţi stând pe 
podea cu mâinile ridicate. Sunt scoși tușind în stradă, cu mâinile 
prinse în cătușe la spate. 

Confiscarea de arme făcută de poliţia de securitate a arătat 
de fapt dotarea slabă a Brigăzii: un vechi pistol militar Colt, o 
pușcă cu aer comprimat, alta de vânătoare, cu alice, un cartuș 
cu gloanţe pentru vânat mare, patru cuțite și două praștii. 

e 

În maşină, trecând pe lângă Söder Mölarstrand, Joona îşi 
caută telefonul, formează numărul de la criminalistică și după 
două apeluri Carlos răspunde, apăsând pe butonul de la difuzor 
cu un pix: 

— Cum te simți la Academia de Poliție, Joona? întreabă el. 

— Nu sunt acolo. 

— Ştiu, pentru că... 

— Penelope Fernandez este în viață, îl întrerupe Joona. Este 
urmărită și încearcă să-și salveze viata. 

— Cine spune asta? 

— A lăsat un mesaj pe robotul telefonic al mamei ei. 

Se face tăcere în receptor, apoi se aude cum Carlos trage 
adânc aer în piept. 

— OK, trăiește, bine... Ce știm mai mult? Trăiește, dar... 

— Știm că trăia în urmă cu treizeci de ore, când a sunat, 
spune Joona. Că cineva o vâna. 

— Cine? 

— N-a apucat să spună, însă... dacă e același bărbat pe care l- 
am întâlnit eu, atunci trebuie să acționăm de urgenţă, spune 
Joona. 

— Crezi că e vorba despre un asasin profesionist? 

— Sunt sigur că persoana care ne-a atacat pe mine și pe 
Erixon este un lichidator profesionist, un grob. 

— Grob? 

— E cuvântul sârb pentru „mormânt”. Sunt scumpi, în 
principiu lucrează singuri, dar fac ceea ce au fost plătiţi să facă. 

— Sună absolut abracadabrant. 

— Dar am dreptate, răspunde Joona înverșunat. 

— Așa spui mereu, însă dacă e vorba cu adevărat despre un 
ucigaș profesionist, atunci Penelope n-ar fi avut cum să se 
ascundă atât de multă vreme. Au trecut aproape două zile și 
două nopţi, spune Carlos. 

— Dacă mai trăiește, e pentru că ucigașul se ocupă mai întâi 
de alte lucruri. 

— Crezi în continuare că e posibil să caute ceva? 

— Da, răspunde Joona. 

— Ce? 

— Nu sunt sigur, poate o fotografie... 

— De ce crezi asta? 

— E cea mai bună teorie pe care o am pentru moment... 

Joona îi povestește în grabă despre cărţile care fuseseră 
scoase din rafturi, fotografia cu versul de pe spate, scurta vizită 
a lui Björn, mâna pe care și-o ţinea la burtă, amprenta de pe ușa 
de sticlă, bucăţile de bandă adezivă și colțul rupt al fotografiei. 

— Crezi că ucigașul căuta fotografia pe care Bjorn o luase 
deja? 

— Cred că a început prin a căuta în apartamentul lui Björn și, 
când n-a găsit ce căuta, a stropit podeaua cu benzină și a pus 
fierul de călcat al vecinei la temperatura maximă. Pompierii au 
fost anunţaţi la 11:05 și, înainte să reușească să controleze 
incendiul, tot etajul era ars. 

— In aceeași seară o ucide pe Viola. 

— De bună seamă, presupunea că Björn dusese fotografia cu 
el pe iaht, așa că le-a luat urma, a urcat la bord, a înecat-o pe 
Viola, a căutat pe vas și a plănuit să-l scufunde, dar ceva l-a 
făcut să-și schimbe planul, să părăsească arhipelagul, să se 

reîntoarcă la Stockholm și să înceapă să caute prin 
apartamentul lui Penelope... 

— Dar tu crezi că a găsit fotografia? întreabă Carlos. 

— Fie o are Björn cu el, fie a ascuns-o la vreun prieten sau în 
vreun compartiment pentru bagaje. Sau e în altă parte. 

In aparat se lasă tăcerea. Joona îl aude pe Carlos respirând 
greu. 

— Dar dacă găsim noi primii fotografia, spune acesta 
gânditor. Atunci totul se termină. 

— Da, răspunde Joona. 

— Adică... dacă am văzut fotografia, dacă poliţia a văzut-o, 
atunci nu mai constituie un secret, ceva pentru care să omori. 

— Sper ca lucrurile să stea așa de simplu. 

— Joona, eu... eu nu pot lua ancheta de la Petter, dar 
presupun... 

— Că mă duc la Academia de Poliţie și ţin cursuri, îl întrerupe 
Joona. 

— E tot ce trebuie să știu, râde Carlos. 

Pe drum, înapoi spre Kungsholmen, Joona își ascultă 
mesageria vocală și află că are mai multe mesaje de la Erixon. 
Mai întâi, acesta explică foarte calm că vrea să lucreze de la 
spital, treisprezece minute mai târziu, cere să participe la 
anchetă și, douăzeci și șapte de minute după aceea, strigă cât îl 
țin puterile că e pe cale să înnebunească, fiindcă nu are nimic 
de făcut. Joona îl sună, se aud două apeluri, apoi glasul obosit al 
lui Erixon mormăie: 

— Oac! 

— E prea târziu? întreabă Joona. Ai apucat să înnebunești? 

Erixon sughiţe, drept răspuns. 

— Nu știu cât mai înţelegi, spune Joona. Dar ne grăbim foarte 
tare. leri-dimineaţă, Penelope a lăsat un mesaj pe robotul 
telefonic al mamei ei. 

— leri? repetă Erixon alertat. 

— A spus că e urmărită. 

— Ești pe drum într-acolo? întreabă Erixon. 

Joona îl aude cum respiră precipitat, în vreme ce îi spune că 
Penelope și Björn nu dormiseră împreună în noaptea dinspre joi 
spre vineri. Un taxi o luase la 06:40 și o dusese la televiziune, 
unde trebuia să participe la o dezbatere. La numai câteva 
minute după ce taxiul părăsise Sankt Paulsgatan, Björn intrase 

în apartament. Joona îi povestește lui Erixon despre amprenta 
palmei de pe ușa de sticlă, despre bucățelele de bandă adezivă 
și colţul de fotografie rupt și că e pe de-a-ntregul convins că 
Björn așteptase ca Penelope să părăsească apartamentul pentru 
ca, fără știrea ei, să poată lua fotografia. 

— Și mai cred că persoana care ne-a atacat e un ucigaș 
profesionist și că atunci când l-am surprins el căuta fotografia, 
continuă Joona. 

— Poate că e așa, șoptește Erixon. 

— Voia doar să iasă din apartament și nu a fost interesat în 
primul rând de noi, spune Joona. 

— Pentru că atunci am fi fost morţi, răspunde Erixon. 

Se aude un telefon și Erixon roagă pe cineva să-l lase în pace. 

Joona distinge vocea unei femei repetând că e vremea pentru 
gimnastică medicală, apoi aude cum Erixon șuieră că este o 
discuţie privată. 

— O concluzie pe care o putem trage este că asasinul nu a 
găsit fotografia, continuă Joona. Pentru că, dacă ar fi găsit-o pe 
iaht, n-ar mai fi căutat acasă la Penelope. 

— Și acasă la ea nu se mai afla, pentru că Björn o luase deja. 

— Eu cred că încercarea de a provoca o explozie în 
apartament arată că lichidatorul nu vrea să pună mâna pe 
fotografie, el dorește de fapt s-o distrugă. 

— Dar de ce atârna ea pe ușa lui Penelope Fernandez dacă e 
așa de-a dracului de importantă? întreabă Erixon. 

— Pot să găsesc mai multe motive, răspunde Joona. Cel mai 
credibil este că Björn și Penelope făcuseră o fotografie care 
dovedește ceva, dar că nici ei înșiși nu înțeleg cât de importantă 
este. 

— Chiar așa, chiar așa, spune Erixon zelos. 

— Pentru ei, fotografia nu e ceva care trebuie ascuns, ceva 
pentru care se ucide. 

— Insă brusc Björn își schimbă părerea. 

— Poate că a aflat ceva, înţelege că e periculoasă și de aceea 
o ia de acolo, sugerează Joona. Sunt multe lucruri pe care noi nu 
le știm și singura modalitate este desigur aceea de a ne face 
meseria. 

— Exact, aproape strigă Erixon. 

— Poţi să afli toate convorbirile telefonice din ultima 
săptămână, SMS-uri, extrageri din cont și așa mai departe? 

Chitanţe, bilete de autobuz, întâlniri, activităţi, program de 
lucru... 

— Da, la naiba. 

— Nu, de fapt, uită că te-am întrebat. 

— Să uit? Ce să uit? 

— Ai gimnastica medicală, spune Joona zâmbind. Ai oră de 
gimnastică. 

— Faci glume de 1 aprilie? întreabă Erixon cu o indignare 
reținută. Gimnastică medicală? Ce naiba mai e și asta? Mă 
puneţi de fapt pe tușă? 

— Deși tu trebuie să te odihnești, îl tachinează Joona. Există 
un alt tehnician, care... 

— O să înnebunesc dacă doar stau aici și... 

— Ești internat de șase ore. 

— Deja mă caţăr pe pereţi, se plânge Erixon. 


33, 


Echipa de căutare 


Joona conduce spre est, în direcţia Gustavsberg. Un câine alb 
stă nemișcat pe marginea drumului și privește indiferent 
automobilul. Joona se gândește s-o sune pe Disa, dar în loc de 
asta formează numărul Anjei. 

— Am nevoie de adresa Claudiei Fernandez. 

— Mariagatan numărul 5, spune ea imediat. Aproape de 
vechea fabrică de porțelan. 

— Mulţumesc, răspunde Joona. 

Anja a rămas la telefon. 

— Aştept, spune ea, pe un ton evaziv. 

— Ce aștepți? întreabă Joona blând. 

— Să-mi spui c-o să mergem cu Silja Galaxy la Åbo, să 
închiriem o căsuţă cu saună încălzită cu lemne, pe malul apei. 

— Sună plăcut, răspunde Joona. 

E înnorat și aerul e sufocant, atunci când parchează mașina în 
faţa casei Claudiei Fernandez. Joona iese din automobil, simte 
mirosul amar al tufișurilor de cimișir și de coacăze roșii și o clipă 
rămâne nemișcat, fascinat de o amintire. Chipul care i-a apărut 

în faţă se șterge încet, în vreme ce sună la ușa pe care se află o 
plăcuţă de lemn cu un nume scris caligrafic: Fernandez. 

Soneria răsună melodios undeva, în interior. Așteaptă. După o 
vreme, se aud pași care se apropie încet. 

Claudia deschide și are chipul îndurerat. Când îl vede pe 
Joona, se dă înapoi, în hol. Un palton se desprinde din cuier și 
cade. 

— Nu, șoptește ea. Nu Penny... 

— Claudia, nu e nicio primejdie, se grăbește Joona s-o 
liniștească. 

Ea nu mai are forță să rămână în picioare, alunecă jos, pe 
podea, printre pantofii de sub hainele atârnate, gâfâie ca un 
animal hăituit. 

— Ce s-a întâmplat? întreabă cu glas speriat. 

— Nu știm aproape nimic, dar ieri-dimineaţă Penelope a 
încercat să te sune. 

— Trăiește, spune Claudia. 

— Da, trăiește, răspunde Joona. 

— Mulţumesc, Dumnezeule bun, șoptește ea. Mulţumesc, 
Doamne... 

— Am interceptat un mesaj de pe robotul tău telefonic. 

— Mesageria mea... Nu, spune ea, ridicându-se. 

— Sunt foarte mulţi paraziți și ai nevoie de echipament 
special ca să-i auzi vocea, explică Joona. 

— Singurul lucru... tot ce-am auzit era glasul unui bărbat care- 
mi spunea să-mi caut slujbă. 

— Da, asta e, zice Joona. Penelope vorbește înainte, dar nu se 
aude... 

— Ce spune? 

— Spune că are nevoie de ajutor. Poliţia marină e pe cale să 
organizeze o echipă de căutare. 

— Dar pot să localizeze telefonul, e posibil să... 

— Claudia, spune Joona pe un ton liniștit. Am nevoie să-ţi pun 
câteva întrebări. 

— Ce fel de întrebări? 

— Putem să ne așezăm undeva? 

Trec mai întâi prin hol, apoi intră în bucătărie. 

— Joona Linna, pot să-ţi pun și eu o întrebare? 

— Întreabă-mă, dar nu ştiu dacă voi putea răspunde. 

Claudia Fernandez pune în faţa fiecăruia dintre ei câte o 
ceașcă cu cafea. Mâinile îi tremură ușor. Apoi se așază în faţa lui 
și-l privește lung. 

— Ai familie, nu-i așa? întreabă ea. 

Se face tăcere în bucătăria galbenă, luminoasă. 

— Îţi amintești când ai fost ultima oară la Penelope acasă? 
întreabă Joona după o vreme. 

— Săptămâna trecută, marţi. M-a ajutat să modific o pereche 
de pantaloni pentru Viola. 

Joona dă din cap și Claudiei îi tremură buzele încercând să-și 
înăbușe plânsul. 

— Gândește-te bine, Claudia, spune el, aplecându-se în faţă. 
Ai văzut cumva o fotografie pe ușa de sticlă de la camera de zi? 

— Da. 

— Ce reprezenta? întreabă Joona, încercând să-și stăpânească 
vocea. 

— Nu știu, n-am privit-o cu atenție. 

— Dar îţi amintești că era o fotografie, ești sigură de asta? 

— Da, dă din cap Claudia. 

— Ar fi putut fi oameni în ea? 

— Nu știu, am crezut că avea de-a face cu slujba ei. 

— Fotografia era făcută în interior sau în exterior? 

— N-am idee. 

— Încearcă să ţi-o reprezinţi în minte. 

Claudia închide ochii, dar apoi scutură din cap. 

— Nu pot. 

— Încearcă, e important. 

Ea își pleacă privirea, se gândește, apoi scutură din nou 
capul: 

— Mi-aduc aminte doar că mi-am zis că e ciudat să atârne o 
fotografie pe ușă, nu arată prea frumos. 

— De ce-ai crezut că are de-a face cu slujba ei? 

— Nu știu, șoptește Claudia. 

Joona se scuză când începe să-i sune telefonul în buzunarul 
hainei; îl scoate, privește ecranul și vede că e Carlos, apoi 
răspunde: 

— Da. 

— Tocmai am vorbit cu Lance de la poliţia marină din Dalarö 
și mi-a zis că vor organiza un grup de căutare mâine-dimineaţă. 

Trei sute de persoane s-au anunţat și sunt aproape cincizeci de 
vase. 

— Bine, spune Joona și o vede pe Claudia ieșind în hol. 

— Și pe urmă, l-am sunat pe Erixon să-l întreb cum se simte, 
spune Carlos. 

— Pare să-și revină, remarcă Joona pe un ton neutru. 

— Joona, nu vreau să știu ce faceţi voi... dar Erixon m-a 
avertizat că aș putea să fiu obligat să recunosc că ai avut 
dreptate. 

Când convorbirea se încheie, Joona merge în hol și o vede pe 
Claudia cu haina pe ea și cu o pereche de cizme de cauciuc în 
picioare. 

— Am auzit ce-a spus la telefon, zice ea. Și eu pot ajuta la 
căutat, pot căuta toată noaptea... 

Deschide ușa. 

— Claudia, trebuie să lași poliţia să-și facă treaba. 

— Fata mea a sunat la mine și a spus că are nevoie de ajutor. 

— Înţeleg că e îngrozitor doar să stai și să aștepți... 

— Te rog, nu pot să vin cu dumneata? N-o să-ţi stau în drum, 
pot face de mâncare sau pot să răspund la telefon, ca să nu te 
mai gândești la asta. 

— Nu e nimeni care să stea aici, cu dumneata, vreo rudă sau 
un prieten, sau... 

— Nu vreau pe nimeni, o vreau doar pe Penny, îl întrerupe ea. 


34. 


Dreambow 


Erixon ține pe genunchi o mapă și un plic mare, care i-a fost 
adus în cameră de un curier. Tine în dreptul feței un mic 
ventilator care bâzâie, în vreme ce Joona îl împinge în scaunul 
cu rotile pe coridorul spitalului. 

Tendonul i-a fost cusut și în loc de ghips piciorul i-a fost 
imobilizat într-un fel de gheată specială, cu degetele afară. A 
făcut haz de necaz, spunând că-i mai trebuie un papuc cu 
poante în celălalt picior, dacă voiau să-l vadă în Lacul lebedelor. 

Joona dă din cap amabil către două bătrâne care stau pe o 
canapea, ținându-se de mână. Pufnesc în râs, șușotesc și apoi îi 
fac semne, ca niște școlărițe. 

— În aceeași dimineaţă când au ieșit cu iahtul, spune Erixon. 
Prin urmare, Björn a cumpărat un plic și două timbre de la 
chioșcul de presă din Gara Centrală. Avea o chitanţă de la 
chioșc în portofelul care rămăsese pe vas și eu am cerut de la 
firma de securitate să-mi trimită prin e-mail înregistrarea de pe 
camera de supraveghere. E fără îndoială vorba de o fotografie, 
așa cum ai susţinut tot timpul. 

— Așadar, el a trimis cuiva fotografia? întreabă Joona. 

— Nu se poate vedea ce scrie pe plic. 

— Poate că și-a trimis plicul lui însuși. 

— Dar apartamentul lui a ars, nu mai există nici măcar o ușă, 
nimic. 

— Telefonează și discută cu cei de la poștă. 

De îndată ce ajung în lift, Erixon începe să facă o serie de 
mișcări ciudate cu braţele, ca de înot. Joona îl privește liniștit, 
fără să-i pună vreo întrebare. 

— Jasmin spune că-mi fac bine, explică Erixon. 

— Jasmin? 

— Kinetoterapeuta mea... arată ca o floricică, dar e minunat 
de severă: Ține-ți gura, stai drept, nu te mai miorlăi. Mi-a spus 
chiar că-s „grăsan”, zâmbește Erixon timid. Ştii ce școală grea 
fac? 

Părăsesc liftul și intră într-o capelă, cu o cruce de lemn pe un 
stativ înalt de un metru și cu un altar simplu. Pe perete se află o 
broderie cu figura lui Hristos în culori luminoase. 

Joona iese pe coridor, deschide ușa de la o debara și aduce un 
suport pe care se află blocuri de hârtie și creioane cu tuș. Când 
revine în capelă, vede cum Erixon desprinde fără jenă broderia 
de pe perete și o atârnă peste crucea pe care a așezat-o într-un 
colţ. 

— Ceea ce știm este că fotografia valorează pentru cineva 
vieţi umane, spune Joona. 

— Însă de ce? 

Erixon prinde cu piuneze pe perete câpii după extrasul de 
cont al lui Björn Almskog, liste cu toate conversațiile telefonice, 
c6pii după biletele de autobuz, chitanţele din portofelul acestuia 
și transcrieri ale mesajelor telefonice. 

— Fotografia trebuie să dezvăluie ceva ce o anume persoană 
dorește să păstreze secret, trebuie să cuprindă o informație 
importantă, poate secrete de firmă, material confidenţial, spune 
jJoona, începând să noteze diferitele ore pe blocul cu foi 
detașabile. 

— Da, răspunde Erixon. 

— Atunci, avem grijă să găsim fotografia ca să se termine 
toate astea, spune Joona. 

la un creion cu tuș și scrie pe o foaie mare: 


06:40 Penelope pleacă de acasă într-un taxi. 

06:45 Bjorn sosește la apartamentul lui Penelope. 

06:48 Bjorn părăsește apartamentul cu fotografia. 

07:07 Bjorn expediază fotografia de la chioșcul de presă din 
Gara Centrală. 


Erixon se apropie în scaunul cu rotile și privește foaia, în 
vreme ce desface ambalajul de la un baton de ciocolată. 

— Penelope Fernandez părăsește sediul televiziunii și-l sună 
pe Björn cinci minute mai târziu, spune el arătând pe lista cu 
apeluri telefonice. Cartela ei de metrou are imprimată ora 
10:30. Sora ei mai mică Viola o sună la 10:45. Atunci, Penelope 
este probabil deja împreună cu Björn în portul pentru vase mici 
de la Lângholmen. 

— Dar ce face Björn? 

— Să vedem, spune Erixon mulțumit și își șterge degetele pe 
o batistă albă. 

Se deplasează de-a lungul peretelui și arată spre una dintre 
cartelele de călătorie. 

— Bjorn părăsește apartamentul lui Penelope cu fotografia. la 
imediat metroul și deja la ora 07:07 cumpără plicul și cele două 
timbre de la chioșcul de presă din Gara Centrală. 

— Și pune scrisoarea la poștă, spune Joona. 

Erixon își drege glasul și continuă: 

— Următorul indicator este tot o tranzacţie făcută de pe Visa 
Card, douăzeci de coroane la Dreambow, un internet-cafe de pe 
Vattugatan, la ora 07:35. 

— ... Și 35, spune Joona, marcând evenimentul pe foaie. 

— Unde naiba se află Vattugatan? 


— E o stradă destul de mică, răspunde Joona. Undeva, în 
vechiul cartier Klara. 

Erixon aprobă și continuă: 

— Presupun că Bjorn Almskog a mers mai departe cu același 
bilet, până în Fridhemsplan. Pentru că, după aceea, avem un 
apel de pe telefonul fix, din apartamentul de pe Pontonjărgatan 
numărul 47. E un apel fără răspuns către tatăl său, Greger 
Almskog. 

— Trebuie să vorbim cu tatăl despre asta. 

— Următorul indicator este o nouă imprimare, la ora 09:00, pe 
biletele de călătorie. După câte se pare, a luat autobuzul 4 din 
Fridhemsplan până în Hâgalidsgatan, în Södermalm și a mers la 
iahtul din portul Lângholmen. 

Joona trece și ultima oră pe hârtie și cercetează schema 
dimineţii. 

— Björn este grăbit să caute fotografia, spune el. Dar nu vrea 
s-o întâlnească pe Penelope în dimineaţa aceea, așa că așteaptă 
să dispară în taxi, aleargă apoi înăuntru, ia fotografia de pe ușa 
de sticlă, părăsește apartamentul și se duce la chioșcul de presă 
din Gara Centrală. 

— Vreau să văd înregistrările de la camerele de 
supraveghere. 

— După ce merge la chioșcul de presă, Björn se duce la un 
internet-cafe din apropiere, continuă Erixon. Rămâne acolo 
aproximativ o jumătate de oră și pe urmă pleacă... 

— Aici avem punctul central, îl întrerupe Joona, pornind spre 
ușă. 

— Poftim? 

— Atât Penelope, cât și Björn au internet acasă. 

— Așa că, de ce un internet-cafe? 

— Mă duc acolo, spune Joona, părăsind încăperea. 


35. 


Material sters 


Comisarul criminalist Joona Linna cotește spre Vattugatan de 
pe Brunkebergstorg, din spatele Teatrului de Stat, se oprește și 

coboară din mașină. Apoi intră grăbit pe o poartă de fier și 
continuă cu pași mari, coborând o pantă betonată. 

In cafeneaua Dreambow e liniște. Podeaua e proaspăt 
spălată, un miros de lămâie și de plastic plutește în local. 
Scaunele lucioase de plexiglas stau în jurul măsuțelor pe care se 
află computerele. Singurele care se mișcă sunt imaginile afișate 
de screensaver-ul de pe ecranele aparatelor. 

Un bărbat rotofei cu bărbuţă neagră, ascuţită stă aplecat 
peste o tejghea înaltă și soarbe cafea dintr-o ceașcă mare pe 
care stă scris „Lennart înseamnă leu”. Poartă niște blugi 
lăbărțaţi, iar un șiret îi atârnă peste unul dintre pantofii Reebok. 

— Am nevoie de un computer, spune Joona de îndată ce intră. 

— Așază-te la coadă, glumește bărbatul, făcând un gest peste 
locurile goale din încăpere. 

— Un anume computer, continuă Joona cu ochii strălucitori. 
Un prieten al meu a fost aici vineri și eu vreau același computer 
pe care l-a folosit el. 

— Nu știu dacă pot... 

Bărbatul se întrerupe, când Joona se lasă pe un genunchi și-i 
înnoadă șiretul. 

— E important. 

— Mă uit în registru, pentru vineri, spune bărbatul, în vreme 
ce pete mici, roșii încep să-i înflorească pe obraji. Cum îl 
cheamă? 

— Björn Almskog, răspunde Joona, ridicându-se. 

— A fost la numărul cinci, acolo, în colț, spune el. Am nevoie 
de legitimație. 

Joona îi dă legitimaţia de poliţist și bărbatul pare complet 
zăpăcit, în vreme ce scrie numele și numărul personal în 
registru. 

— Poţi începe să navighezi. 

— Mulţumesc, spune Joona amabil și se duce la computer. 

Scoate telefonul mobil și-l sună pe Johan Jânson, un tânăr de 
la secţia pentru delicte informatice, din cadrul poliţiei 
criminaliste. 

— Așteaptă puţin, se aude o voce răgușită, pe jumătate 
înăbușită. Am înghiţit o bucată de hârtie, o batistă de hârtie 
veche, m-am șters la nas și în același timp am tras aer, ca să 
strănut... nu, nu pot să-ţi explic. Dar cu cine vorbesc? 

— Joona Linna, comisar criminalist. 


— O, la naiba, Joona, salut, ce drăguţ să te aud! 

— Pari deja mai bine, spune Joona. 

— Ah, am înghițit-o. 

— Am nevoie să văd ce-a făcut un tip cu un computer vineri. 

— Say no more! 

— Mă grăbesc, sunt într-un internet-cafe. 

— Și ai acces la computerul respectiv? 

— Mă aflu în fața lui. 

— Asta simplifică lucrurile. Încearcă să intri pe istoric, e cu 
siguranţă șters, pentru că de obicei se repornesc calculatoarele 
după fiecare utilizator, dar totul rămâne de fapt pe hard disk, 
trebuie doar... sau... cea mai rapidă și mai bună metodă e, 
desigur, să iei cu totul cutia și să treci prin hard disk via un 
program pe care l-am făcut pentru... 

— Ne întâlnim peste un sfert de oră în capela de la spitalul 
Sankt Göran, spune Joona, decuplează computerul, îl ia sub braţ 
și pornește spre ușă. 

Bărbatul cu ceașca de cafea îl privește uluit și încearcă să-l 
oprească. 

— Computerul nu poate să părăsească... 

— Este arestat, spune Joona amabil. 

— Bine, dar de ce e bănuit? 

Bărbatul rămâne în picioare, privindu-l cu obraji palizi. Joona îi 
face un semn de rămas-bun cu mâna liberă și iese afară, în 
soare. 


36. 


Legătura 


Asfaltul parcării din faţa spitalului Sankt Goran este fierbinte 
și aerul sufocant. 

În capelă, Erixon își manevrează în toate direcţiile scaunul cu 
rotile. A organizat un post de comandă funcţionabil și trei 
telefoane diferite sună necontenit. 

Joona sosește ţinând computerul în braţe și-l așază pe un 
scaun. Pe o canapea mică se află deja Johan Jânson. Are 
douăzeci și cinci de ani, e îmbrăcat într-un trening negru, care îi 

e puţin cam mare. Are capul ras, sprâncenele dese, unite 
deasupra nasului. Se ridică, merge la Joona, îl privește timid, îi 
întinde mâna, apoi își dă jos rucsacul roșu în care se află 
laptopul lui. 

— Ei saa peittää, spune el, scoțând un laptop subțire. 

Erixon toarnă Fanta dintr-un termos în pahare mici de hârtie. 

— Obișnuiesc să ţin hard diskul în freezer câteva ore, dacă 
vibrează. Și pe urmă, doar cuplez un contact ATA/SATA. Fiecare 
lucrează altfel, vreau să spun, am un amic la Ibas, el folosește 
DDR, și nici măcar nu-și întâlnește clienţii, trece doar tot rahatul 
printr-o linie de telefon criptată. Așa salvează destul de mult, 
dar eu vreau să salvez totul, asta-i șmecheria mea, fiecare 
firimitură și atunci ai nevoie de un program care se numește 
Hangar 18... 

Își lasă capul pe spate și imită râsul unui om de știință nebun. 

— Ha, ha, ha!... Eu însumi l-am creat, continuă el. 
Funcţionează ca un aspirator digital, aduce acasă tot materialul 
și-l structurează după oră, până la micro-secunde. A 

Se așază pe postamentul altarului și cuplează computerele. In 
computerul lui se aud pocnituri slabe. Apoi scrie repede o 
grămadă de comenzi, citește pe ecran, mută cursorul în jos, 
citește și scrie noi comenzi. 

— Durează mult? întreabă după un timp Joona. 

— Nu știu, mormăie Johan Jânson. Nu mai mult de o lună. 

Înjură cu voce joasă pentru sine însuși, scrie o altă comandă și 
privește cifrele care licăresc pe ecran. 

— Glumesc, zice apoi. 

— Am înţeles asta, răspunde răbdător Joona. 

— Într-un sfert de oră vom ști cât de mult poate fi salvat, 
spune Johan privind hârtia pe care Joona a scris data și ora 
vizitei lui Björn Almskog la internet-cafe. 

— Istoricul pare să fi fost șters în mai multe rânduri, ceea ce 
face un pic mai dificil... 

Șiruri de cifre și litere trec peste ecranul în care se reflectă 
lumina soarelui. Johan Jönson își pune neatent tutun de prizat 
sub buză, își șterge mâna pe pantaloni și așteaptă, cu un ochi 
pe ecran. 

— Aici e curat, spune el agale. Dar nu se poate șterge nimic 
definitiv, nu există secrete... Pentru că Hangar 18 găsește 
camere care nici măcar nu există. 

Brusc, din computerul lui se aude un piuit și el scrie ceva, apoi 
citește într-un tabel lung de cifre. Mai scrie ceva și semnalul se 
oprește brusc. 

— Ce se întâmplă? întreabă Joona. 

— Nu prea multe, răspunde Johan Jânson. E un pic mai greu, 
cu toate aceste sisteme firewalls, sandbox și programele false 
antivirus... E o minune că mai funcţionează, cu atâtea mijloace 
preventive. 

Clatină din cap și linge un fir de tutun de pe buza de sus. 

— Niciodată n-am avut instalat vreun program antivirus și... la 
stai puţin, se oprește el. 

Joona se apropie, privește peste umărul lui. 

— Ce avem noi aici? șoptește Jânson. Ce avem aici? 

Se lasă pe spate și se freacă pe gât, apoi scrie cu o mână 
ceva, apasă pe Enter și zâmbește pentru sine. 

— Aici e, spune el. 

Joona și Erixon privesc fix ecranul. 

— O secundă... Nu e ușor, vine doar pe bucăți... 

Umbrește ecranul cu mâna și așteaptă. Apar încet cifre și 
litere de pe internet. 

— Priviţi, acum se deschide ușa încet... Acum vom vedea cea 
făcut Björn pe computerul ăsta. 

Erixon a pus frâna la scaunul cu rotile și se apleacă mult în 
faţă, ca să poată vedea ecranul. 

— La naiba, sunt doar câteva semne! exclamă el. 

— Priveşte în colț. 

Jos, în colţ, se vede un steag mic, colorat. 

— A folosit Windows, spune Erixon. Foarte original! 

— Hotmail, continuă Joona. 

— Log in, explică Johan Jânson. 

— Acum începe să fie interesant, spune Erixon. 

— Poţi vedea numele? întreabă Joona. 

— Nu funcţionează așa... trebuie doar să te duci înapoi în 
timp, răspunde Johan, mergând pe pagina precedentă. 

— Asta ce-a fost? arată Joona. 

— Suntem în inbox, răspunde el. 

— A trimis ceva? întreabă Joona cu glas încordat. 

Pe ecran văd reclame pentru excursii ieftine la Milano, New Y 
k, Lo dn, P ris. Și jos, în colț se vede o mică cifră luminoasă, ora: 
07:44:42 PM. 


138 


— Aici avem ceva, spune Johan Jânson. 
Pe ecranul computerului său se vede acum textul: 


ttj g kontakt ed 


— Kontakt annons, rânjește Erixon. Nu funcționează niciodată, 
și eu... 

Tace brusc. Johan Jönson mută încet cursorul în jos și apoi se 
oprește. Se depărtează de computer cu un zâmbet larg. 

Joona îi ia locul, mijește ochii din pricina soarelui și citește ce 
scrie pe ecran: 


Carl Palmcr 
ck f grafi tt jag kontakt med i 


Joona simte cum i se zbârlește părul de pe ceafă. Brațele și 
spinarea îi sunt străbătute de fiori. Palmcrona, gândește el iar și 
iar, în vreme ce scrie pe hârtie textul de pe ecranul 
calculatorului, își netezește părul și se duce la fereastră. 
Încearcă să gândească limpede și respiră adânc. Amenințarea 
unui mic atac de migrenă trece. Erixon se holbează în 
continuare la ecran și înjură în șoaptă. 

— Eşti sigur că Björn Almskog a scris asta? întreabă Joona. 

— Fără nicio îndoială, răspunde Johan Jânson. 

— Absolut sigur? 

— Dacă el este cel care a stat la acest computer la ora 
respectivă, atunci e scrisoarea lui. 

— Atunci, este mesajul lui, repetă Joona cu gândurile deja în 
altă parte. 

— O casă în iad, șoptește Erixon. 

Jonas Jonson privește fragmentele de text de pe adresa 
„cronaQisp.se” și bea Fanta direct din termos. Erixon se apleacă 
în scaunul cu rotile, închizând ochii o secundă. 

— Palmcrona, spune Joona cu glas coborât. 

— Asta e nebunie curată, remarcă Erixon. Ce mama dracului 
are Carl Palmcrona de-a face cu povestea asta? 

Joona merge spre ușă, gânditor. Nu spune nimic în vreme ce 
iese din capelă și părăsește spitalul. Apoi, traversează parcarea, 
merge cu pași mari prin soarele puternic, îndreptându-se spre 
automobilul său negru. 

37. 


Unităti partenere 


Joona Linna merge repede pe coridor spre biroul șefului 
Departamentului de Criminalistică, pentru a-i povesti despre e- 
mailul lui Björn Almskog adresat lui Carl Palmcrona. Spre 
uimirea sa, ușa este larg deschisă. Carlos Eliasson privește pe 
fereastră, apoi se aşază din nou la birou. 

— Mai e încă acolo, spune el. 

— Cine? 

— Mama fetelor. 

— Claudia? întreabă Joona, ducându-se la fereastră. 

— Stă acolo de o oră întreagă. 

Joona privește afară, dar nu poate s-o vadă. Un tătic în 
costum albastru-închis trece cu coroana de rege pe cap, 
împreună cu o fetiță în rochie trandafirie de prinţesă. 

Pe urmă însă, aproape vizavi de poarta mare de la Direcţia 
Generală a Poliţiei, vede o femeie ghemuită lângă o Mazda 
murdară. Este Claudia Fernandez. Stă acolo, complet nemișcată, 
cu privirea îndreptată spre intrare. 

— Am ieșit și am întrebat-o dacă așteaptă pe cineva anume, 
mă gândeam că ai uitat că aveți întâlnire... 

— Nu, spune cu voce scăzută Joona. 

— Mi-a spus c-o așteaptă pe fiica ei, Penelope. 

— Carlos, trebuie să vorbim... 

Înainte ca Joona să apuce să-i povestească despre e-mailul lui 
Björn Almskog, se aude un ciocănit ușor în ușă și Verner 
Zanden, șeful Secţiei de Securitate din Săpo, intră în birou. 

— Mă bucur să te văd, spune bărbatul înalt, dând mâna cu 
Carlos. 

— Și eu. 

Verner îl salută pe Joona și aruncă o privire în urma sa. 

— Unde a dispărut Saga? întreabă cu vocea lui de bas. 

Aceasta intră cu pași înceţi. Silueta ei gingașă și chipul 
luminos aproape reflectă lucirea argintie a acvariului. 

— Nu mi-am dat seama că ai rămas în urmă, zâmbește 
Verner. 

Carlos se întoarce spre Saga, pare nehotărât, nu știe dacă e 
potrivit să dai mâna cu o zână sau nu. Preferă să facă un pas 
înapoi și întinde brațul, într-un gest de invitaţie. 

— Intră în colibă, spune cu o răgușeală ciudată în glas. 

— Mulţumesc, răspunde ea. 

— L-ai cunoscut deja pe Joona Linna. 

Saga stă acolo, cu părul ei strălucitor, lung până la brâu, dar 
ochii îi sunt duri și fălcile strânse aprig. Cicatricea subţire din 
sprânceană îi lucește pe față ca desenată cu var. 

— Simţiţi-vă ca acasă, spune Carlos, reușind să pară aproape 
prietenos. 

Saga stă ţeapănă pe scaun, lângă Joona. Carlos pune pe masă 
o broșură lucioasă, cu titlul „Strategii pentru unităţile care 
colaborează”. Verner ridică mâna în glumă, ca un elev de 
școală, înainte ca vocea lui profundă să răsune în încăpere: 

— Formal, întreaga anchetă se află pe masa de lucru la Săpo, 
spune el. Dar fără Departamentul de Criminalistică și fără Joona 
Linna n-am fi avut niciun rezultat în ancheta asta. 

Verner arată spre broșură și chipul lui Saga Bauer se face 
roșu ca focul. 

— Poate că nu avem propriu-zis un rezultat, murmură ea. 

— Ce vrei să spui? întreabă Verner cu voce ridicată. 

— Joona a găsit doar amprenta unei palme și niște părți dintr- 
o fotografie. 

— Și tu ai aflat... împreună cu el, ai aflat că Penelope 
Fernandez trăiește și că este urmărită. Nu spun că a fost doar 
datorită lui, dar... 

— E absurd! strigă Saga și, cu un gest, aruncă toate hârtiile 
pe podea. Cum mama dracului puteţi să-l lăudaţi atât, el nici n- 
ar trebui să se afle aici, n-ar fi trebuit să știe că Daniel era... 

— Dar a făcut-o, o întrerupe Verner. 

— Dar, la dracu', e informaţie clasificată, continuă ea pe 
același ton ridicat. 

— Saga, spune Verner cu severitate. Tu n-ar trebui să fii aici! 

— Nu, dar atunci totul ar... 

Saga tace brusc. 

— Acum putem continua discuţia? întreabă Verner. 

Ea își privește o clipă șeful, apoi se întoarce spre Carlos, 
zicând: 

— lartă-mă, îmi pare rău că mi-am ieșit din fire. 

Se apleacă și începe să adune hârtiile de pe podea. Fruntea îi 
e plină de mici puncte roșii. Carlos îi spune să lase hârtiile acolo, 
dar Saga le strânge, una câte una, le aranjează și le pune din 
nou pe masă. 

— Îmi pare foarte rău. 

Carlos își drege vocea, apoi se întoarce cu grijă spre ea: 

— Să sperăm totuși că aportul lui Linna, sau cum vreți să-i 
spuneţi, vă va face să-i permiteţi să ia parte la anchetă, 
concluzionează el. 

— Acum, serios vorbind, se adresează Saga șefului ei. Nu 
vreau să fiu cârcotașă, dar nu pricep de ce trebuie să-l lăsăm pe 
Joona să participe la ancheta noastră, noi nu avem nevoie de el. 
Vorbiti despre rezultate, însă eu nu cred... 

— Sunt de acord cu Saga, intervine Joona, apăsând cuvintele. 
Sunt convins că aţi fi găsit și singuri amprenta și colţul rupt din 
fotografie. 

— E posibil, spune Verner. 

— Pot să plec acum? își întreabă Saga șeful cu voce stăpânită, 
ridicându-se. 

— Dar e ceva ce nu știți, continuă Joona calm. Și anume că 
Björn Almskog l-a contactat în secret pe Carl Palmcrona în 
aceeași zi în care a fost ucisă Viola. 

Se lasă o tăcere deplină în încăpere. Saga se așază la loc pe 
scaun. Verner se apleacă în faţă, lasă informaţia să-i pătrundă în 
minte, apoi își drege glasul: 

— Ar putea fi o legătură între moartea lui Palmcrona și cea a 
Violei Fernandez? întreabă cu glasul său adânc, vibrant. 

— Joona? spune Carlos, așteptând un răspuns. 

— Da, cele două morți au legătură, confirmă el. 

— Asta e ceva mai grav decât ne închipuiam! aproape 
șoptește Verner. E groasă! 

— Bine lucrat! îl laudă Carlos cu un zâmbet neliniștit. 

Saga Bauer își încrucișează braţele, își aţintește privirea în 
podea și pe frunte încep din nou să-i apară puncte mici, roșii. 

— Joona, începe Carlos și-și drege glasul. Eu nu pot trece 
peste Petter, el va continua să conducă ancheta noastră 
preliminară, dar mă gândesc să te împrumut la Săpo. 

— Ce spui, Saga? întreabă Joona. 

— E perfect, se grăbește să răspundă Verner. 

— Eu sunt conducătorul anchetei, spune Saga, ridicându-se 
de pe scaun și părăsind încăperea. 

Verner se scuză și o ia după ea. 

Ochii cenușii ai lui Joona strălucesc. Carlos stă în continuare 
pe scaun, tușește și apoi spune: 

— E tânără și trebuie să încerci... vreau să spun, fii un pic 
amabil, ai grijă de ea. 

— Cred că poate foarte bine s-o facă și singură, răspunde 
Joona scurt. 


38. 


Saga Bauer 


Saga Bauer se gândește la Carl Palmcrona și abia apucă să 
întoarcă un pic fața. Vede prea târziu lovitura. Vine dintr-o 
parte. Un croșeu destul de lung, care trece peste umărul ei 
stâng și o nimerește în ureche și în obraz. Se clatină. Casca de 
protecţie s-a strâmbat din nou, nu mai vede aproape nimic, dar 
înţelege că o altă lovitură vine, de aceea lasă în jos bărbia și își 
protejează faţa cu amândouă mâinile. E o lovitură grea, urmată 
de alta, în coaste. Se clatină înapoi, în corzi. Arbitrul se repede, 
dar ea a apucat deja să iasă din cursă. Se mișcă într-o parte, 
ajunge în mijlocul ringului și apucă în același timp să-și evalueze 
adversara: Svetlana Krantz din Falköping, o femeie vânjoasă de 
vreo patruzeci de ani, cu umeri căzuţi și emblema Guns N' 
Roses tatuată pe umăr. Svetlana respiră cu gura deschisă, o 
urmărește cu pași grei, crede că va câștiga prin knockout. 

Saga se prelinge moale în spate - se răsucește ca o frunză 
deasupra pământului toamna. 

E simplu să boxezi, gândește ea, simțind cum bucuria îi umple 
brusc pieptul. Se oprește și zâmbește așa de larg, că e gata să- 
și piardă proteza. Știe că e mai bună, dar de fapt nu se gândise 
s-o doboare la pământ pe Svetlana. Se hotărâse să câștige la 
puncte. Insă, când l-a auzit pe tipul Svetlanei urlând să facă zob 
fața pizdulicii mici și blonde, s-a răzgândit. 

Svetlana se mișcă repede, mâna dreaptă e nerăbdătoare, un 
pic prea nerăbdătoare. E dornică să câștige și nu mai urmează 

regulile jocului, ci s-a hotărât să termine deja, cu una sau mai 
multe lovituri de dreapta. Crede că Saga e suficient de ametțită 
ca s-o poată izbi sub centură. Dar Saga nu e slăbită, dimpotrivă, 
este foarte concentrată. Dansează un pic pe loc, așteaptă 
adversara care se năpustește, iar apoi ridică mănușile în faţa 
capului, ca și cum ar vrea doar să se apere. Însă, exact la 
momentul potrivit, face o combinaţie neașteptată umăr-picioare, 
astfel încât, cu un pas lateral în faţă, alunecă din linia 
adversarei. Saga lovește din lateral, dar cu toată forța dată de 
mișcare, direct în plexul solar al celeilalte. 

Simte prin mănușă conturul cutiei toracice, în vreme ce trupul 
doar se apleacă în față. Următoarea lovitură ratează un pic, 
Saga îi atinge doar creștetul, dar a treia lovitură este cât se 
poate de curată, direct în gură și foarte tare. 

Capul Svetlanei se duce pe spate. Stropi de sudoare se 
împrăștie în aer. Proteza dentară albastră zboară. Genunchii 
Svetlanei se îndoaie și ea lovește greu podeaua, se rostogolește 
o dată și rămâne jos, înainte de-a începe să se miște din nou. 

După meci, Saga Bauer se află în vestiar și simte cum trupul i 
se liniștește încet. Are un gust ciudat în gură, un amestec de 
sânge și clei. E obligată să-și folosească dinţii pentru a-și scoate 
banda textilă din jurul încheieturii mâinilor. Ușa de la dulapul 
unde își ţine hainele e deschisă, iar lacătul e pe bancă. Se vede 
în oglindă și își șterge iute câteva lacrimi. Nasul o ustură și-i 
zvâcnește după lovitura puternică pe care i-a aplicat-o 
adversara. La începutul meciului avea gândurile în altă parte, la 
discuţia cu șeful ei și cu șeful Departamentului de Criminalistică, 
în urma căreia se luase hotărârea ca ea și Joona Linna să 
colaboreze. 

Pe ușa dulapului se află un abţibild cu textul „Södertälje 
Rockets” și fotografia unei rachete, care mai curând seamănă 
cu un rechin furios. 

Mâinile îi tremură când își scoate șortul, chiloţii, maioul negru, 
sutienul și pieptarul de protecţie. Tremurând, se duce în sala 
dușurilor care are pereţii acoperiţi cu faianţă și intră într-una din 
cabine. Apa îi curge pe grumaz și pe spinare. Își alungă 
gândurile despre Joona și scuipă câteva șuviţe de salivă 
amestecată cu sânge. 

Când se întoarce în vestiar, acolo se află vreo douăzeci de 
femei. Au venit de la lecţia de sărituri Ki. Saga nu le observă 

cum se opresc și capătă ceva lucios în priviri, la vederea ei. 
Saga Bauer este foarte frumoasă, într-un fel care-l face pe cel ce 
o privește să se înmoaie, să cadă sub vraja ei. Poate că 
înrudirea cu ilustratorul de cărţi pentru copii John Bauer? este 
cea care te duce cu gândul la o zână a pădurii sau o silfidă. 
Chipul ei este neted și simetric, fără niciun machiaj, ochii mari și 
albaștri ca un cer de vară. Saga Bauer are un metru șaptezeci și 
trupul zvelt, cu mușchii antrenați, plus toate vânătăile obișnuite. 
Dacă ar vedea-o, cei mai mulţi ar crede că e dansatoare de 
balet, și nu boxer de elită și comisar în poliţia de securitate. 

Legendarul ilustrator de basme John Bauer avea doi fraţi, 
Hjalmar și Ernst. Ernst, cel mai mic, este străbunicul ei. Saga 
încă își amintește cum bunicul ei îi povestea despre tatăl său și 
cât de îndurerat fusese acesta atunci când vestitul său frate mai 
mare, John, se înecase împreună cu soţia Esther și micul lor fiu 
într-o noapte de noiembrie în Vättern, la doar câteva sute de 
metri de portul din Hăstholmen. 

Trei generaţii mai târziu, desenele lui John Bauer au căpătat o 
ciudată transpunere în realitate. Saga le amintește tuturor de 
sclipitoarea prințesă Tuvstarr care stă în fața trolului uriaș, 
întunecat, fără cea mai mică teamă. 

Saga știe că este un comisar priceput, cu toate că niciodată 
nu a putut duce la bun sfârșit o anchetă de una singură. E 
obișnuită să fie îndepărtată de la munca ei, să fie dată la o parte 
după multe săptămâni de total angajament, e obișnuită să fie 
supra-protejată și să nu fie luată la acţiuni pe teren. 

E obișnuită, dar asta nu înseamnă că îi place situaţia. 

Saga Bauer a absolvit mai întâi Academia de Poliţie cu 
rezultate foarte bune, apoi a primit o instruire specială în 
brigada antitero de la poliţia de securitate, a ajuns comisar și se 
ocupă atât de cercetări, cât și de misiuni operative. Tot timpul a 
avut grijă să-și perfecţioneze instruirea și, în același timp, să se 
antreneze fizic. Aleargă în fiecare zi, face exerciţii sau ia parte la 
meciuri de box cel puţin de două ori pe săptămână, și trage cu 
pistolul ei Glock 21 și cu arma cu lunetă 90 în fiecare 
săptămână. 


21 Pictor și desenator suedez, cunoscut mai ales pentru ilustrațiile cărţii de povești 
Printre pitici şi troli, unde apare și fermecătoarea prinţesă Tuvstarr. În 1918, împreună 
cu soția sa Esther și fiul lor în vârstă de trei ani Bengt, moare într-un naufragiu al unui 
vas cu aburi cu care traversau lacul Vättern, într-o furtună de toamnă. 

Saga locuiește împreună cu Stefan Johansson, care cântă la 
pian într-o formație de jazz numită Red Bop Label și care a scos 
cinci discuri la ACT Music. Grupul a primit un premiu Grammis 
pentru discul cu improvizații pline de tristețe A Year Without 
Esbjörn. Când Saga vine acasă de la slujbă sau de la 
antrenament, obișnuiește să stea pe jumătate culcată pe 
canapea, să mănânce dulciuri și să privească un film cu sunetul 
oprit, în vreme ce Stefan cântă la pian ore în șir. 

Când Saga iese afară, vede că adversara ei o așteaptă. 

— Voiam doar să-ţi mulțumesc pentru meci și să te felicit, 
spune Svetlana. 

Saga se oprește. 

— Și eu îți mulţumesc. 

Svetlana roșește ușor: 

— Ești foarte bună. 

— Și tu la fel. 

Svetlana lasă privirea în jos, zâmbind. Printre tufișurile tunse 
pătrat din jurul parcării e plin de gunoaie. 

— lei trenul? întreabă Saga. 

— Da, ar trebui să plec. 

Svetlana își ia geanta sport, dar se oprește, vrea să spună 
ceva, șovăie. 

— Saga... îţi cer iertare pentru prietenul meu. Nu știu dacă ai 
auzit că striga tot felul de chestii. În orice caz, e ultima oară 
când mai vine cu mine. 

Svetlana tușește, apoi pleacă. 

— Așteaptă, spune Saga. Pot să te conduc la gară dacă vrei. 


39. 


Urmărirea continuğ 


Penelope urcă de-a curmezișul panta, alunecă pe pietrele 
desprinse, cade, se sprijină cu mâna, simte izbitura în umăr și în 
spinare, se zgârie și gâfâie. Din încheietura mâinii, îi radiază 
durerea. Are respiraţia tăiată, tușește și privește jos, în urmă, 
printre copaci, în penumbra dintre trunchiuri, temându-se să nu 
dea din nou cu ochii de urmăritor. 

Björn vine în urma ei, sudoarea îi curge pe obraji, ochii îi sunt 
injectaţi și hăituiţi, mormăie ceva și o ajută să se ridice. 

— Nu ne putem opri, șoptește el. 

Nu știu cât de departe este urmăritorul sau dacă le-a pierdut 
urma. Cu doar câteva ore mai devreme, erau lungiţi pe 
dușumeaua unei bucătării în vreme ce el privea pe geam. 

Acum, urcă în goană, se strecoară printre brazii pitici, simt 
mirosul acelor de brad și continuă înainte, ţinându-se de mână. 

Se aude o trosnitură și Björn tresare înspăimântat, face un 
pas mare într-o parte și e izbit de o creangă drept în față. 

— Nu știu cât mai rezist, gâfâie el. 

— Nu te gândi la asta, îl roagă Penelope. 

Mai merg un pic. Picioarele și genunchii îi dor. Continuă prin 
mărăcinișul des și frunzele foșnitoare, jos, în șanț, pășesc 
înainte printre buruieni și ajung pe un drum cu pietriș. Björn 
privește în jur, o cheamă în șoaptă și apoi începe să alerge spre 
sud, în direcţia zonei mai locuite din Skinnardal. Nu poate fi 
departe. Ea șchiopătează câţiva pași, apoi îl urmează. O fâșie de 
pietriș cu câteva fire de iarbă se întinde între urmele de roți. 
Drumul cotește după un grup de mesteceni. Aleargă unul lângă 
celălalt și, după ce înconjoară trunchiurile albe, văd brusc doi 
oameni. O femeie de vreo douăzeci de ani în fustă scurtă de 
tenis și un bărbat cu o motocicletă roșie. Penelope își trage 
fermoarul de la bluză și încearcă să-și domolească răsuflarea, 
respirând pe nas. 

— Hei, spune ea. 

O privesc și Penelope înţelege de ce sunt speriați. Atât ea, cât 
și Björn sunt plini de sânge și murdari. 

— Am avut un accident, spune repede, printre gâfâieli. Avem 
nevoie de un telefon. 

Fluturi roșii zboară peste tulpinile de coada-calului și loboda 
sălbatică din șanț. 

— OK, spune tânărul, își caută telefonul și i-l întinde lui 
Penelope. 

— Mulţumesc, șoptește Björn, privind în urmă, în pădure. 

— Ce s-a întâmplat? întreabă tânărul. 

Penelope nu știe ce să răspundă, înghite în sec și lacrimile 
încep să i se prelingă pe obrajii murdari. 

— Un accident, răspunde Björn. 

— O recunosc, spune fata în fustă de tenis către prietenul ei. 
La naiba, e tipa aia, pe care am văzut-o la televizor. 

— Cine? 

— Care vorbea tot felul de rahaturi despre exportul suedez. 

Penelope încearcă să-i zâmbească, în vreme ce formează 
numărul mamei sale. Mâinile îi tremură prea tare și greșește, se 
întrerupe, încearcă din nou. Tânăra șoptește ceva în urechea 
prietenului ei. 

Se aude un trosnet în pădure și lui Penelope i se pare că vede 
ceva printre copaci. Inainte să înțeleagă că doar i s-a părut, 
apucă să își spună că urmăritorul îi va găsi, că a fost pe urmele 
lor, încă de la casa aceea. Mâna îi tremură așa de tare în vreme 
ce ţine telefonul la ureche, încât se teme să nu-l scape. 

— Aș putea să știu un lucru? i se adresează cu glas încordat 
tânăra lui Penelope. Crezi că cei ce muncesc din greu, care 
lucrează poate șaizeci de ore pe săptămână, trebuie să 
plătească impozite pentru cei care nu au chef să muncească, ci 
stau doar în faţa televizorului? 

Penelope nu înțelege ce vrea să spună tânăra, de ce e 
furioasă, nu reușește să se concentreze asupra întrebării, nu 
poate pricepe ce are asta de-a face cu ea. Gândurile îi aleargă 
prin cap, caută din nou cu privirea printre copaci și în același 
timp aude semnalul telefonului, îndepărtat și plin de păcănituri. 

— Nu-ţi convine să muncești? întreabă femeia cu voce 
ascuţită. 

Penelope îl privește pe Björn, speră că el o va ajuta, că îi va 
spune tinerei ceva care s-o mulțumească. Suspină când aude 
vocea mamei sale pe robot: 

Sunt Claudia - momentan nu pot răspunde, dar vă rog să-mi 
lăsați un mesaj... 

Lacrimile îi curg pe obraji, genunchii sunt gata s-o lase, e 
teribil de epuizată. Ridică o mână spre tânără, pentru a-i arăta 
că nu-i poate răspunde chiar acum. 

— Ne-am cumpărat telefoanele din banii pe care i-am 
câștigat, spune femeia. N-ai decât să-ţi câștigi propriii bani și să- 
ţi cumperi un telefon... 

Se aud pârâituri în telefon, semnalul e prost, încearcă să 
găsească un loc mai bun, dar se aude și mai rău, pocnituri, 
tăcere și nu știe dacă legătura s-a întrerupt când începe să 
vorbească: 

— Mama, am nevoie de ajutor, sunt urmărită de... 

Brusc, tipa înjură, îi smulge telefonul din mână și i-l dă 
tânărului. 

— Caută-ţi o slujbă, spune acesta. 

Penelope se împleticește, privește uimită tânăra pereche, 
vede femeia așezându-se pe motocicletă în spatele bărbatului și 
cuprinzându-i mijlocul cu braţele. 

— Vă rog, îi imploră Penelope. Trebuie să... 

Vocea ei se stinge în vreme ce motocicleta demarează, roata 
din spate se învârte în gol și aruncă în aer pietrișul, înainte să 
pornească. Bjorn strigă după ei, să aștepte. O iau la goană după 
motocicletă, dar aceasta dispare spre Skinnardal. 

— Björn, scâncește Penelope și se oprește. 

— Aleargă, strigă el. 

Penelope se sufocă, privește înapoi și se gândește că sunt pe 
cale să facă o greșeală. Bjorn se oprește, se uită la ea, respiră 
cu greutate, se sprijină un moment cu braţele de genunchi, apoi 
începe din nou să meargă. 

— Așteaptă, el înţelege cum gândim noi, spune Penelope cu 
gravitate. Trebuie să facem altceva. 

Björn încetinește pasul, se întoarce s-o privească, dar 
continuă să meargă cu spatele. 

— Trebuie să găsim ajutor, spune ea. 

— Nu acum. 

Björn vine înapoi la ea și o prinde de după umeri. 

— Penny, sunt cu siguranţă doar zece minute până la cea mai 
apropiată casă, poţi să mergi, te ajut eu... 

— Trebuie să intrăm din nou în pădure, îl întrerupe ea. Știu că 
am dreptate. 

Își scoate banda care-i ţine părul legat și o aruncă în drum, un 
pic în faţă, apoi schimbă direcţia și merge direct în pădure, 
îndepărtându-se de zona locuită. 

Björn aruncă o privire spre drum, apoi o urmează, face un salt 
peste șanț și intră în pădure. Penelope îl aude în urma ei. O 
ajunge și îi prinde mâna. 

Aleargă unul lângă altul, nu foarte repede, dar cu fiecare 
minut se depărtează de drum, de oameni și de orice ajutor. 

Brusc, drumul le este blocat de o limbă îngustă de apă. 
Gâfâind, trec prin apa adâncă până la genunchi, înaintând vreo 
patruzeci de metri. 

Ajung pe cealaltă parte și continuă să alerge prin pădure cu 
pantofii uzi. 

După vreo zece minute, Penelope încetinește din nou. Se 
oprește, își trage respiraţia, ridică privirea și se uită în jur. 
Pentru prima dată nu mai simte prezența îngheţată a 
urmăritorului. Björn își trece mâna peste gură și vine la ea. 

— Când eram în casă, spune el. De ce ai strigat să intre? 

— Fiindcă altfel ar fi deschis ușa și ar fi intrat - era singurul 
lucru la care nu se aștepta. 

— Dar... 

— Tot timpul, a fost cu un pas înaintea noastră, continuă ea. 
Am fost speriați și el știe cum se comportă persoanele speriate. 

— În orice caz, nu strigă la el să intre, spune Björn și un 
zâmbet obosit i se răspândește pe faţă. 

— De aceea n-am mai putut continua pe drumul spre 
Skinnardal. Trebuie să schimbăm direcţia tot timpul, să alergăm 
tot mai departe, în pădure, unde ne poartă pașii. 

— Da. 

Îi privește chipul istovit, buzele albe, uscate. 

— Cred că trebuie să procedăm așa dacă vrem să scăpăm. Să 
gândim altfel. Cred că noi, în loc... în loc să încercăm să plecăm 
de pe insula asta, trebuie să pătrundem mai adânc în arhipelag, 
departe de uscat. 

— Nimeni n-ar face așa. 

— Mai reziști puţin? îl întreabă ea cu glas scăzut. 

El dă din cap și încep amândoi să alerge mai adânc în pădure, 
mai departe și mai departe de drumuri, de case și de oameni. 


40. 


Înlocuitorul 


Axel Riessen își desface încet butonii de la manșetele cămâășii 
scrobite. Îi pune în vasul de bronz de pe comodă. I i-a lăsat 
moștenire bunicul lui, amiralul Riessen, și poartă însemnul unui 
ordin, care constă din două ramuri de palmier încrucișate. 

Axel Riessen se privește în oglinda de lângă șifonier, își 
desface cravata, se duce apoi în celălalt capăt al camerei și se 

așază pe marginea patului. Ţevile caloriferului zumzăie și prin 
pereţi i se pare că distinge frânturi de note muzicale. 

Muzica vine din apartamentul de dedesubt, unde locuiește 
fratele lui mai mic. Un solo de vioară, gândește el și imediat își 
dă seama ce piesă este. In minte aude Sonata numărul 1 pentru 
vioară în sol minor de Bach, partea introductivă, un adagio, însă 
cântată mult mai lent decât în interpretările obișnuite. Axel nu 
aude numai notele propriu-zise, dar se bucură, de asemenea, de 
fiecare sunet secundar, chiar și de o simplă lovitură involuntară 
în corpul viorii. 

Degetele îi tremură când muzica își schimbă ritmul, mâinile îi 
tânjesc după o vioară. A fost cândva o vreme în care își lăsa 
degetele să murmure împreună cu muzica, să curgă pe strune, 
pe corpul viorii. 

Muzica din capul lui tace atunci când sună telefonul. Se ridică 
de pe marginea patului și își trece mâna peste frunte. E foarte 
ostenit, n-a dormit aproape deloc săptămâna trecută. 

Pe display vede un număr de la Cancelaria Guvernamentală. 
Axel își drege glasul, înainte să răspundă pe un ton calm: 

— Axel Riessen. 

—Mă numesc Jörgen Grunlicht, sunt șeful grupului 
guvernamental pentru probleme de politică externă, cum poate 
că știți. 

— Bună seara. 

— lertaţi-mă că sun așa de târziu. 

— Sunt treaz. 

— Mi s-a spus că s-ar putea să fiţi, aprobă Jörgen Grunlicht și 
întârzie un moment înainte de a continua. Am avut o ședință de 
conducere extraordinară chiar acum, în care am luat hotărârea 
de-a încerca să vă recrutăm pentru postul de director general al 
ISP. 

— Înţeleg. 

Un moment, în telefon se lasă tăcerea. Apoi, Grunlicht spune 
grăbit: 

— Presupun că știți ce i s-a întâmplat lui Carl Palmcrona. 

— Ceea ce am citit în ziar. 

Grunlicht tușește slab, dregându-și glasul și spune ceva ce 
Axel nu poate înţelege, înainte ca interlocutorul său să înalțe 
glasul. 

— Sunteţi familiarizat cu activitatea noastră și teoretic aţi 
putea - dacă acceptaţi propunerea noastră - să începeți imediat 
să lucraţi. 

— Trebuie să-mi termin misiunea la ONU, răspunde Axel. 

— Este aceasta o problemă? întreabă Grunlicht neliniștit. 

— Nu. 

— Trebuie, bineînțeles, să vedeți condiţiile, dar... nu există 
nimic pe care să nu-l putem discuta, spune Grunlicht. Cred că vă 
daţi seama că vrem foarte mult să vă avem alături de noi, nu 
are rost să facem un secret din asta. 

— Lăsaţi-mă să mă gândesc. 

— Aveţi timp să ne întâlnim mâine-dimineaţă? 

— E vreo grabă? 

— Avem destul timp la dispoziţie, răspunde Grunlicht. Dar, e 
clar, gândindu-ne la cele întâmplate... Am avut unele 
avertismente de la ministrul comerţului referitoare la o 
chestiune care este deja un pic întârziată. 

— Despre ce e vorba? 

— Nimic ciudat... este vorba de aprobarea unei licențe de 
export. Hotărârea preliminară a fost pozitivă, comisia de control 
al exportului și-a făcut datoria, expertiza e încheiată, dar 
Palmcrona n-a apucat să semneze. 

— Și el trebuia s-o facă? întreabă Axel. 

— Numai directorul general poate aproba exportul de 
materiale de apărare sau produse cu dublă utilizare, explică 
Grunlicht. 

— Dar guvernul poate aproba anumite afaceri? 

— Numai dacă directorul general al ISP a luat decizia de-a 
lăsa în seama guvernului problema respectivă. 

— Înţeleg. 

Timp de unsprezece ani, Axel Riessen lucrase ca inspector de 
material de război în vechiul sistem, pentru Ministerul de 
Externe, înainte să fie angajat de organul UNODA??. Acum era un 
fel de senior advisor la Divizia de analiză și estimare. Riessen 
avea doar cincizeci și unu de ani, iar părul său cărunt era încă 
des. Trăsăturile îi erau regulate și blânde. Era ars de soare după 
concediul petrecut la Kapstaden, unde închinase o barcă cu vele 
și navigase de unul singur de-a lungul coastei abrupte. 


22 United Nations Office for Disarmament Affairs - Biroul pentru probleme de 
dezarmare al Organizaţiei Naţiunilor Unite (n. rea). 

Axel se duce la bibliotecă, se așază în fotoliul de citit, închide 
pleoapele care-l ustură și începe să se gândească la moartea lui 
Carl Palmcrona - azi-dimineaţă era o notă despre decesul lui în 
Dagens Nyheter. E greu de imaginat ce s-a întâmplat, dar ceva 
din text lăsa să se înțeleagă că dispariţia lui Palmcrona se 
petrecuse în mod neașteptat. Nu a fost bolnav, de obicei asta se 
spune. Axel se gândește că ei doi s-au întâlnit de multe ori de-a 
lungul anilor. Au fost angajaţi amândoi drept consilieri pentru 
proiectul guvernamental de-a reuni Inspectoratul pentru 
Armament cu comisia Cancelariei Guvernamentale pentru 
Controlul Materialului Strategic într-un singur organ - Inspecţia 
pentru Produsele Strategice, ISP. 

Și acum, Palmcrona e mort. Axel are în fața ochilor bărbatul 
înalt, palid, cu tunsoarea militărească și un aer însingurat. 

Apoi, asupra lui se năpustește neliniștea. In încăpere e tăcere. 
Axel se ridică și privește în jur, caută un zgomot. 

— Beverly, strigă el nu prea tare. Beverly? 

Ea nu răspunde. Îl cuprinde teama. Trece rapid prin camere și 
jos, în hol, pentru a-și lua haina cu gândul să iasă și s-o caute 
când, deodată, o aude fredonând pentru sine. Coboară, desculță 
în bucătărie. Când ea îi vede fața neliniștită, face ochii mari. 

— Axel, spune cu vocea ei limpede. Ce s-a întâmplat? 

— Mă temeam că ai ieșit, murmură el. 

— În lumea cea primejdioasă, zâmbește ea. 

— Eu spun doar că nu te poţi încrede în toţi oamenii. 

— Dar n-o fac, doar îi privesc, le privesc aura, explică fata. 
Dacă aura lor strălucește, atunci știu că sunt drăguţi. 

Axel nu știe ce-ar putea răspunde, spune doar că i-a 
cumpărat chipsuri și o sticlă mare de Fanta. 

Fata nu pare să-l audă. El încearcă să-i descifreze expresia 
feței. Să vadă dacă începe să fie neliniștită sau deprimată, sau 
închisă în sine. 

— Ce crezi, ne vom căsători? întreabă ea. 

— Da, minte el. 

— Numai că florile mă fac să mă gândesc la înmormântarea 
mamei și la chipul lui tata, atunci când... 

— Nu avem nevoie de flori, spune el. 

— Deși lăcrămioarele îmi plac. 

— Și mie, aprobă el cu glas slab. 


Fata roșește de încântare și el o aude prefăcându-se că-i vine 
să caște, de dragul lui. 

— Mi-e așa de somn, spune ea, părăsind camera. Vrei să 
dormim? 

— Nu, răspunde Axel Riessen, mai mult pentru sine, dar se 
ridică și o urmează. 

Trece prin încăperi cu senzaţia intensă că părţi din corpul lui 
încearcă să-l oprească. Se simte neîndemânatic și ciudat de 
lent, când o urmează pe coridor, peste pardoseala de marmură 
și apoi sus, pe scară, prin două saloane, până în camerele unde 
obișnuiește să se retragă seara. 

Fata e subțire și scundă, nu-i ajunge la piept. Părul a 
reînceput să-i crească pe cap, după ce și l-a ras, săptămâna 
trecută. Il îmbrățișează grăbit și el apucă să simtă mirosul de 
zahăr ars al gurii ei. 


41. 


Insomnia 


Sunt deja zece luni de când Axel Riessen a întâlnit-o prima 
oară pe Beverly Andersson. Totul a pornit de la problemele lui 
cronice cu somnul. După o întâmplare care avusese loc cu mai 
mult de treizeci de ani în urmă, nu mai putea să doarmă. 
Existenţa lui funcţiona atâta vreme cât lua somnifere, dormea 
un somn chimic fără vise și din care se trezea obosit. 

Dar măcar dormea. 

Era silit să crească încontinuu doza, iar pastilele creau un 
freamăt adormitor care-i învăluia gândurile. Dar, după mai mult 
de douăzeci de ani de consum intens, fusese găsit de fratele lui 
în hol, inconștient și cu sângele curgându-i din nas. 

Cei de la institutul Karolinska descoperiseră că suferă de 
ciroză. 

Distrugerea celulelor se producea atât de rapid, că fusese pus 
pe o listă de așteptare pentru un transplant de ficat, imediat 
după controlul obligatoriu. Dar, pentru că avea grupa de sânge 
O și tipul de ţesut era foarte neobișnuit, numărul de posibili 
donatori era teribil de redus. 

Fratele lui mai mic ar fi putut să-i doneze o parte din ficat 
dacă n-ar fi avut și el, la rândul său, o problemă cardiacă atât de 
serioasă, încât inima sa nu putea face față unei asemenea 
operații. 

Speranţa de a găsi un donator de ficat era aproape 
inexistentă, însă, dacă Axel se abţinea de la alcool și de la 
somniferele lui, atunci n-avea să moară. Şi împreună cu o doză 
serioasă de Konakion, Inderal și Spironolactonă, ficatul putea 
funcţiona, iar el putea duce o viaţă normală. 

Problema era că iar se confrunta cu lipsa somnului, nu 
dormea mai mult de o oră, două pe noapte. A fost internat într-o 
clinică din Göteborg specializată în tulburările de somn, a trecut 
printr-o polisomnografie și a primit diagnosticul de insomnie. 
Dar, pentru că medicaţia era exclusă, a putut doar să fie sfătuit 
să recurgă la unele tehnici de relaxare, să mediteze, să încerce 
hipnoză și autosugestie, însă nimic nu l-a ajutat. 

La patru luni după colapsul ficatului, a avut o perioadă în care 
n-a dormit deloc timp de nouă zile și a suferit o cădere nervoasă 
asemănătoare unei psihoze. 

S-a internat de bunăvoie în așezământul psihiatric privat 
Inima Sfintei Maria. 

Acolo a întâlnit-o pe Beverly, pe atunci ea nu avea mai mult 
de paisprezece ani. 

Ca de obicei, Axel zăcea treaz în camera lui, era poate trei 
noaptea, întuneric beznă, când ea a deschis ușa. Era un suflet 
nefericit, un walker, rătăcea nopţile pe culoarele așezământului. 

Poate doar căuta pe cineva la care să rămână. 

Axel zăcea acolo, disperat și neputând să doarmă, când a 
intrat fata. S-a oprit nemișcată în faţa lui, cămașa lungă de 
noapte i se târa pe dușumea. 

— Am văzut cum luminează aici, înăuntru, a șoptit ea. Vine o 
strălucire de la tine. 

Apoi s-a urcat în pat, lângă el. Axel era amețţit din pricina 
lipsei de somn, nu știa ce face, a prins-o tare, prea tare și a 
strâns-o lângă el. 

Fata n-a spus nimic, ci doar a stat acolo. 

El s-a agăţat cu putere de trupul mic, și-a lipit fața de gâtul ei 
și atunci brusc s-a prăbușit în somn. 

A căzut în vise și în apa somnului. 


A fost vorba doar de câteva minute prima oară, însă pe urmă 
ea a venit în fiecare noapte. 

El o prindea, o ţinea strâns și adormea plin de transpiraţie. 

Instabilitatea psihică s-a ameliorat și Beverly n-a mai colindat 
pe culoare. 

Axel Riessen și Beverly Andersson au ales amândoi să 
părăsească /nima Sfintei Maria şi ce s-a întâmplat mai apoi a 
fost o înțelegere tăcută și confuză între ei doi. 

Au înţeles că adevăratul motiv al acestui aranjament trebuie 
ținut secret, dar, văzut din afară, Beverly primise aprobarea 
tatălui ei să locuiască în gazdă într-un apartament separat la 
Axel Riessen, în așteptarea unui apartament propriu, 
studențesc. 

Beverly Andersson are acum cincisprezece ani și a primit 
diagnosticul de comportament bipolar. Este lipsită de măsură în 
relaţiile cu ceilalți oameni și nu posedă capacitatea de a trasa 
limite. Nu are un instinct normal de supraviețuire. 

Înainte, fete ca Beverly erau închise în aziluri de nebuni, erau 
sterilizate cu forța sau lobotomizate, de teama desfrâului. 

În continuare, fete ca Beverly întotdeauna merg acasă cu cine 
nu trebuie și își pun toată încrederea în cei care nu le vor binele. 

Dar Beverly are noroc că l-a găsit pe Axel Riessen. Acesta își 
repetă mereu că nu e pedofil, că nu vrea să-i facă rău sau să 
câștige bani de pe urma ei. Are nevoie de ea doar ca să poată 
dormi. 

Beverly vorbește deseori despre căsătorie, lucru care se va 
întâmpla când ea va fi suficient de mare. 

Axel Riessen o lasă să-și dea frâu liber fanteziilor despre 
căsătorie, pentru că asta o face mulțumită și liniștită. Işi spune 
că în felul acesta o păzește de lumea înconjurătoare, însă de 
bună seamă știe că profită de ea. li e rușine, dar nu poate găsi o 
altă soluţie, e îngrozit să nu cadă din nou în ghearele insomniei. 

Beverly apare cu periuța de dinţi în mână. Face un semn cu 
capul spre cele trei viori care sunt agăţate pe perete. 

— De ce nu cânțţi la ele? 

— Nu pot, îi răspunde Axel, zâmbind. 

— Trebuie doar să atârne acolo? Dă-le mai bine cuiva care 
știe să cânte. 

— lubesc viorile pentru că le-am primit de la Robert. 

— Nu vorbeşti aproape niciodată despre fratele tău. 


— E complicat... 

— Construiește viori în atelierul lui, spune ea. 

— Da, Robert își construiește viorile... și cântă într-o orchestră 
de cameră. 

— Poate să cânte la nunta noastră? îl întreabă fata, 
ștergându-și pasta de dinţi din colţurile gurii. 

Axel o privește și speră că nu-i observă expresia împietrită a 
feței, atunci când îi răspunde: 

— Ce idee bună! 

Simte cum oboseala vine în valuri, se revarsă peste trupul, 
peste creierul lui. Trece prin faţa ei, intră în dormitor și se lasă 
pe marginea patului. 

— Mi-e somn, Mi-e... 

— Bietul de tine, spune ea cu seriozitate. 

Axel clatină din cap. 

— Am nevoie doar să dorm, spune, simțind că e gata să 
izbucnească în plâns. 

Se ridică și scoate o cămașă de noapte roz. 

— Te rog, Beverly, pune asta pe tine. 

— Dacă vrei. 

Ea se oprește, privind tabloul de Ernst Billgren care reprezintă 
un vulpoi îmbrăcat în haine omenești, așezat într-un fotoliu, într- 
un interior burghez. 

— Ce tablou scârbos! spune ea. 

— Așa crezi? 

Fata dă din cap și începe să se dezbrace. 

— N-ai putea să te schimbi la baie? 

Ea ridică din umeri și, când își scoate maioul roz, Axel se 
ridică - nu vrea s-o vadă goală. Se îndreaptă spre tablou, îl 
privește, apoi îl scoate și îl pune pe parchet, întors spre perete. 

e 

Axel e cufundat într-un somn greu, cu fața boţită și fălcile 
încleștate. Tine fata strâns lângă el. Brusc se trezește, îi dă 
drumul și trage aer în piept, ca unul care se îneacă. E transpirat 
și inima îi bate tare de spaimă. Aprinde veioza. Beverly doarme 
relaxată ca un prunc, cu gura deschisă și fruntea umedă. 

Axel începe să se gândească din nou la Carl Palmcrona. 
Ultima oară, s-au întâlnit la adunarea anuală a cavalerilor, la 
Riddarhuset. Palmcrona era beat și s-a comportat un pic 
agresiv, plângându-se de ultimul embargo de arme ONU și a 

rostit niște cuvinte uimitoare: Dacă se duce naibii totul, poți face 
un Algernon și nu mai trebuie să-ți culegi cosmarul. 

Axel stinge din nou lampa, se așază mai bine și continuă să se 
gândească la cuvintele lui Palmcrona, de a-și face un Algernon. 
Ce a vrut să spună? La ce coșmar se referea? Chiar spusese 
așa? 

Nu mai trebuie să-ți culegi coșmarul. 

Soarta lui Carl-Fredrik Algernon era un mister în Suedia. Până 
la moartea sa, Algernon fusese inspector pentru echipamente 
militare în cadrul Ministerului de Externe. Într-o zi de ianuarie, 
avusese o întâlnire cu Anders Carlberg, șeful concernului Nobel 
Industriers, la care se spusese că, în urma cercetărilor făcute, se 
descoperise că una dintre firmele concernului trecuse prin 
contrabandă arme în țările din jurul Golfului Persic. Mai târziu, în 
aceeași zi, Carl-Fredrik Algernon căzuse în fața unui metrou care 
venea în plină viteză, în staţia T-Centralen din Stockholm. 

Gândurile lui Axel alunecă, se învârt în jurul acuzațiilor de 
trafic de arme și mită care fuseseră îndreptate împotriva 
societăţii pe acțiuni Bofors. Vede în faţa ochilor un bărbat 
căzând în faţa unui tren care vine în plină viteză. 

Bărbatul cade încet, cu haina fâlfâindu-i. 

Respirația regulată a lui Beverly îl linişteşte. Se întoarce spre 
ea și își pune braţele în jurul trupului mic. 

Fata suspină, când o trage spre el. 

Axel o ţine strâns și somnul se adună în formaţiuni asemenea 
norilor, gândurile se împrăștie și dispar. 

Restul nopţii are un somn superficial și se trezește la cinci 
dimineaţa, ţinând-o convulsiv de brațele mici. li simte părul 
tepos gâdilându-i buzele și își dorește cu disperare să-și poată 
lua pastilele. 


42. 


Inspectia pentru Produsele Strategice 


Este ora șapte dimineaţa când Axel iese pe terasa pe care o 
împarte cu fratele său. La opt are întâlnire cu Jörgen Grunlicht în 
biroul lui Carl Palmcrona, la Inspecţia pentru Produse Strategice. 

Afară, aerul este deja cald, înăbușitor. Fratele său, Robert, a 
deschis ușile dinspre apartamentul lui și stă pe un șezlong. Încă 
nu s-a bărbierit, stă doar acolo cu brațele atârnând și privește 
frunzele castanului, umede de rouă. Are pe el un halat uzat de 
mătase. E același pe care tatăl lor îl purta în dimineţile de 
sâmbătă. 

— Bună dimineaţa, îl salută Robert. 

Axel dă din cap, fără să-și privească fratele. 

— Am reparat o vioară Fiorini pentru Charles Greendirk, îi 
spune Robert, încercând să lege o conversaţie. 

— Cu siguranţă va fi fericit, răspunde Axel reținut. 

Robert ridică privirea spre el. 

— Ești agitat? 

— Un pic, ca să fiu sincer, răspunde Axel. Se pare că-mi voi 
schimba slujba. 

— Da, de ce nu? spune distrat Robert. 

Axel cercetează chipul fratelui său, ridurile adânci, creștetul 
capului chel. Se gândește cât de diferite ar fi putut fi lucrurile 
între ei. 

— Cum îţi merge cu inima? întreabă el. Încă nu ţi s-a oprit? 

Robert își pipăie cu mâna pieptul, înainte să răspundă: 

— Nu chiar... 

— Grozav. 

— Și bietul tău ficat? 

Axel ridică din umeri, întorcându-se în casă. 

— Diseară cântăm Schubert, spune Robert. 

— E frumos. 

— Mă gândeam că poate... 

Robert tace, își privește fratele, apoi schimbă subiectul: 

— Fata care are camera de sus... 

— Da... Beverly, spune Axel. 

— Cât o să mai locuiască acolo? întreabă Robert, privindu-l 
printre gene. 

— Nu știu, răspunde acesta. l-am promis tatălui ei că poate 
locui aici până găsește un apartament studenţesc. 

— Da, tu întotdeauna te-ai îngrijit de bondari răniţi și de 
broaște, care... 

— Beverly este o fiinţă omenească, îl întrerupe Axel. 

Deschide ușa înaltă de la terasă și își vede chipul alunecând 
peste suprafața curbată a sticlei, când intră. Ascuns după 


159 


draperie, îl privește apoi pe fratele său, cum se ridică de pe 
şezlong, se scarpină pe burtă și coboară scările spre mica 
grădină și spre atelier. De îndată ce acesta a dispărut, Axel se 
întoarce în camera sa și o trezește cu grijă pe Beverly, care 
doarme cu gura deschisă. 

e 

Inspecţia pentru Produse Strategice este o organizaţie de stat 
care a fost înființată în 1996. ISP a preluat răspunderea pentru 
toate chestiunile care au legătură cu comerțul de arme și 
produsele cu dublă utilizare. 

ISP își are birourile la etajul cinci, într-o clădire roz-somon de 
pe Klarabergviadukten numărul 90. 

Când Axel ajunge sus cu liftul, vede că Jörgen Grunlicht de la 
Departamentul de afaceri externe îl așteaptă în fața ușilor mari 
de sticlă. Acesta dă din cap nerăbdător, cu toate că mai sunt 
două minute până la ora opt, scoate o cartelă, tastează un cod 
și apoi îl lasă pe Axel să intre primul. Jörgen Grunlicht este un 
bărbat înalt, cu fața acoperită de pete albe care lucesc în 
modele neregulate pe pielea lui roșcovană. 

Merg în biroul lui Carl Palmcrona, alcătuit din mai multe 
încăperi pe colţ, cu ferestre uriașe care dau spre intersecția din 
spatele Gării Centrale, spre lacul Klara și spre zidurile întunecate 
ale clădirii Primăriei. 

Deși e situat într-o zonă exclusivistă, sediul ISP are un aer 
ascetic. Podeaua e acoperită cu linoleum, mobilierul e simplu și 
neutru, din lemn de pin alb. Ca și cum ar vrea să sugereze că 
orice export de arme e îndoielnic din punct de vedere moral, își 
spune Axel, simțind cum îl trec fiorii. 

E o senzaţie macabră să se afle aici, în biroul lui Palmcrona, la 
atât de puţin timp după moartea acestuia. 

Axel aude un sunet înalt venind dinspre armătura de ţevi din 
tavan, ca o notă cântată la un pian dezacordat. Brusc, își 
amintește că a auzit cândva același sunet ascultând Sonata 
numărul 1 a compozitorului John Cage. 

Jörgen Gruinlicht închide ușa și, când îl roagă pe Axel Riessen 
să ia loc, pare încordat, în ciuda zâmbetului amical. 

— Foarte bine că ai putut veni așa de repede, spune el, 
întinzându-i dosarul cu contractul. 

— M-am străduit, zâmbește Axel. 

— Așază-te și citește-l, spune Grunlicht, trecând mâna peste 
birou. 

Axel se așază pe scaunul inconfortabil, pune dosarul pe birou 
și apoi ridică privirea. 

— O să mă uit și îţi dau un semn săptămâna viitoare. 

— E un contract foarte avantajos, dar oferta nu e valabilă o 
perioadă nelimitată, spune Jörgen Grunlicht. 

— Sunteţi grăbiţi, știu. 

— Conducerea vrea să te aibă neapărat pe dumneata, cu 
cariera, cu reputaţia dumitale, nu există un nume mai bun, dar, 
în același timp, nu putem lăsa activitatea să stea pe loc. 

Axel deschide mapa și încearcă să-și alunge o senzaţie 
neplăcută, bănuiala că a nimerit într-o cursă. Simte ceva forțat 
în comportamentul prea insistent al lui Grunlicht, ceva ascuns și 
dubios. 

Dacă va semna contractul, va fi director general al ISP. Va lua 
singur hotărâri asupra exportului suedez de arme. Axel a lucrat 
în cadrul ONU pentru dezarmarea gherilelor, cu scopul de a 
micșora valul de arme convenţionale și își dorește să vadă 
această funcţie ca o continuare a misiunii sale. 

Citește cu atenţie contractul și vede că e foarte bun, aproape 
prea bun. În timpul lecturii, roșește de câteva ori. 

— Bun venit la bord, zâmbește Jörgen Grunlicht, întinzându-i 
stiloul. 

Axel îi mulțumește, își scrie numele pe contract și se ridică, 
întorcându-și spatele către Grunlicht și privind pe fereastră. 
Zărește cele trei coroane de pe acoperișul Primăriei, aproape 
invizibile în ceața luminoasă. 

— Nu-i o priveliște prea urâtă, murmură Jörgen Grunlicht. Mai 
bună decât din camera mea de la UD”. 

Axel se întoarce spre el. 

— Pentru moment, ai trei probleme în brațe, dintre care cea 
din Kenya e cea mai grabnică. E o afacere mare și importantă. 
Te sfătuiesc s-o rezolvi repede, imediat, aș spune. Carl a făcut 
deja toată treaba, așa că... 

Jörgen tace, împinge documentul spre Axel, apoi îl privește cu 
o strălucire ciudată în ochi. Axel are impresia că de fapt ar vrea 
să-i pună tocul în mână și să-l silească să scrie. 

— Sunt sigur că vei fi un foarte bun urmaș al lui Carl. 


23 Utrikes Departementet - Ministerul de Externe. 

Fără să mai aștepte vreun răspuns, îl bate pe Axel pe umăr și 
pornește cu pași repezi spre ieșire. In ușă, se întoarce și spune 
scurt: 

— Întâlnire cu grupul de referenţi azi la ora cincisprezece. 

Axel rămâne singur în încăpere. O tăcere surdă se înalță în 
jurul lui. Se așază din nou la birou și își aruncă ochii peste 
documentele pe care Carl Palmcrona le-a lăsat nesemnate. 

Materialul este foarte detaliat. E vorba despre un export de 
1,25 milioane de unităţi de muniţie de 5,56 x 4,45 milimetri 
pentru Kenya. Comisia de export a votat pentru o recomandare 
pozitivă, hotărârea preliminară a lui Palmcrona a fost pozitivă și 
Silencia Defence AB este o întreprindere serioasă cu o reputaţie 
bună. Dar exportul nu poate fi efectuat înainte ca ultima 
treaptă, directorul general al ISP, să dea aprobarea. 

Axel se lasă pe spate și se gândește la cuvintele misterioase 
ale lui Palmcrona, de-a face un Algernon, pentru a nu trebui să 
culeagă roadele coșmarului. 


43. 


Un computer clonat 


Goran Stone îi zâmbește lui Joona Linna, apoi scoate din 
geantă un plic, îl deschide și lasă să-i cadă cheia în palmă. Saga 
Bauer stă lângă ușa liftului cu privirea coborâtă. Se află toţi trei 
în fața apartamentului lui Carl Palmcrona din Grevgatan 
numărul 2. 

— Tehnicienii noștri vin mâine, spune Göran. 

— Ştii la ce oră? întreabă Joona. 

— La ce oră, Saga? repetă Göran întrebarea. 

— Cred că noi... 

— Crezi? o întrerupe el. Ar trebui să știi exact ora. 

— Zece, răspunde ea încet. 

— Și vrei să fii amabilă să le spui că eu personal vreau să 
înceapă cu verificarea computerului și a telefoanelor? 

— Da, le-am zis să... 

Goran o face să tacă printr-o mișcare a mâinii, iar când 
telefonul lui începe să sune, răspunde, îndepărtându-se câţiva 

pași în jos, pe scară, se așază pe pervazul ferestrei cu pătrate 
de geam cafenii și roșii și vorbește. 

Joona se întoarce spre Saga, întrebând-o cu glas scăzut: 

— Nu ești tu șefa anchetei preliminare? 

Saga clatină din cap. 

— Ce se întâmplă? întreabă el. 

— Nu știu, răspunde ea. E întotdeauna la fel, ăsta nu-i 
domeniul lui Göran, el n-a lucrat niciodată cu trupele antitero. 

— Și ce-ai de gând să faci în această situaţie? 

— Nu e nimic de... 

Se întrerupe, atunci când Göran Stone își termină convorbirea 
și vine din nou la ei. Saga întinde mâna, ca să ia cheia de la ușa 
lui Palmcrona. 

— Cheia, spune ea. 

— Ce? 

— Eu sunt conducătoarea anchetei. 

— Ce spui de chestia asta? râde Göran Stone spre Joona. 

— Cu siguranţă, nimic nu e greșit cu tine, Goran, spune Joona. 
Dar adineauri am fost la o întâlnire cu șefii noștri și acolo am 
acceptat să lucrez împreună cu Saga Bauer. 

— Poate veni și ea, sugerează Goran repede. 

— Ca șef al anchetei preliminare, precizează Saga. 

— Vreţi să scăpaţi de mine - sau despre ce naiba e vorba? 
întreabă Göran Stone cu un surâs uimit și ușor jignit. 

— Poţi veni și tu dacă vrei, răspunde Joona liniștit. 

Saga ia cheia din mâna lui Göran. 

— Îl sun pe Verner, spune, luând-o în jos, pe scări. 

li aud pașii pe scară în timp ce vorbește cu șeful la telefon, iar 
tonul îi e din ce în ce mai indignat și, în cele din urmă, strigă 
„nenorociţilor” așa de tare, că răsună în toată clădirea. 

Saga se silește să-și alunge un zâmbet, se concentrează și 
vâră cheia în broască, o răsucește de două ori și deschide ușa 
grea. 

Sechestrul pus de poliţie a fost ridicat după ce suspiciunea de 
crimă n-a fost confirmată. Ancheta preliminară a fost închisă 
imediat, atunci când raportul anatomio-patologic al lui Nils 
Åhléns a fost gata: autopsia a întărit punct cu punct afirmaţia lui 
Joona Linna referitoare la felul în care a avut loc sinuciderea. 
Carl Palmcrona și-a luat viaţa spânzurându-se cu o frânghie, pe 
care a atârnat-o de cârligul lămpii din tavanul apartamentului 

său. Cercetarea locului a fost întreruptă și probele trimise la 
laboratorul criminalistic de la Linköping n-au mai fost analizate. 

Dar acum au aflat ceva important: cu o zi înainte să fie găsit 
cadavrul lui Palmcrona, Björn Almskog i-a scris o scrisoare. 

Mai târziu, în aceeași seară, a fost asasinată Viola Fernandez, 
pe iahtul lui Björn Almskog. 

Björn este o verigă între cele două decese. Două morți care ar 
fi fost clasate drept sinucidere și accident, fără absolut nicio 
legătură între ele, dacă iahtul s-ar fi scufundat în mare. 

Saga și Joona pătrund în hol și constată că n-a venit niciun fel 
de corespondenţă. In aer plutește un miros de leșie. Continuă să 
traverseze încăperile mari. Lumina soarelui intră în valuri pe 
ferestre. Acoperișul roșu de tablă de pe cealaltă parte a străzii 
strălucește. Din balconul închis poţi privi peste apa sclipitoare 
din Nybroviken. 

Plasticul de protecție pus de tehnicieni a fost îndepărtat și sub 
cârligul lămpii din salonul gol parchetul a fost bine șters. 

Trec cu paşi rari peste parchetul care scârțâie. În mod bizar, 
în apartamentul lui Palmcrona nu mai dăinuie senzaţia de 
moarte. Acest loc pare însufleţit. Joona și Saga simt același 
lucru. Camerele mari, cu puţină mobilă, emană un fel de liniște 
confortabilă. 

— Ea vine în continuare, spune brusc Saga. 

— Exact, răspunde imediat Joona, zâmbind. Menajera, ea a 
fost aici și a făcut curat, a ridicat corespondenţa, a pus 
cearșafuri curate și așa mai departe. 

Amândoi se gândesc că nu este ceva neobișnuit atunci când 
cineva moare pe neașteptate. Oamenii refuză să creadă că viața 
lor s-a schimbat. In loc să accepte noul, ei au același 
comportament ca mai înainte. 

Se aude soneria de la intrare. Saga pare un pic neliniștită, dar 
îl urmează totuși pe Joona în hol. 

Ușa e deschisă de un bărbat cu capul ras, îmbrăcat într-un 
trening negru, lăbărțat. 

— Joona mi-a spus să arunc hamburgerul și să vin imediat 
aici. 

— El este Johan Jânson, specialist în informatică, explică 
Joona. 

— Joona o ţine tot înainte, spune Johan cu un accent finlandez 
apăsat. Drumul o cotește, Joona nu. 


164 


— Saga Bauer este comisar la Serviciul Secret, face Joona 
prezentările. 

— Conversăm sau acţionăm? întreabă Johan Jönson. 

— Termină odată, se răstește Saga. 

— Trebuie să verificăm computerul lui Palmcrona, spune 
Joona. Cât timp ne ia? 

Pornesc spre camera de lucru. 

— Va fi folosit drept dovadă? întreabă Johan JSnson. 

— Da, răspunde Joona. 

— Prin urmare, vreţi să clonez computerul? întreabă Johan 
JOnson. 

— Cât timp ne ia? repetă Joona. 

— Cât să-i spui câteva vorbe de duh domnișoarei de la Säpo, 
răspunde el, fără să se clintească. 

— Ce-i cu tine? întreabă Saga iritată. 

— Pot să te întreb dacă te întâlneşti cu cineva? se 
aventurează Johan Jönson cu un surâs timid. 

Ea îl privește în ochi și aprobă cu mare seriozitate. El pleacă 
privirea, mormăie ceva și apoi dispare în camera de lucru a lui 
Carl Palmcrona. 

Joona împrumută o pereche de mănuși de protecţie de la 
Saga, apoi se uită prin corespondenţa din sertar, dar nu găsește 
nimic special. Sunt doar câteva plicuri de la bancă, de la fisc, 
informaţii de la biroul guvernamental, rezultatele analizelor de 
la specialistul în osteopatie de la Sophiahemmet și procesul- 
verbal de la ședința de vară a asociaţiei de locatari. 

Se întorc în încăperea unde cântase muzica, atunci când 
Palmcrona fusese găsit mort. Joona se așază pe una dintre 
canapelele Carl Malmsten și își mișcă atent mâna prin faţa 
micului ecran, luminat în albastru, al combinei muzicale. Din 
difuzoare se revarsă imediat notele unei singure viori. Un virtuoz 
trezește la viață o melodie în registrul cel mai înalt, dar cu 
izbucniri pasionale. 

Joona se uită la ceas, o lasă pe Saga lângă combina muzicală 
și merge în camera de lucru. Johan Jânson nu e acolo, ci stă la 
masa din bucătărie cu laptopul în faţă. 

— A mers? întreabă Joona. 

— Ce? 

— Ai putut să copiezi conţinutul computerului lui Palmcrona? 

— Sigur că da - e o clonare simplă, răspunde Johan ca și cum 
n-ar fi înțeles de fapt întrebarea. 

Joona înconjoară masa și privește pe ecran. 

— Ajungi la e-mailul lui? 

Johan Jânson deschide programul. 

— Ta, da, da, face el. 

— Trecem prin corespondenţa lui din ultima săptămână, 
continuă Joona. 

— Începem cu ce-i la coș? 

— Da, da! 

— Crezi că Saga mă place? întreabă brusc Johan J5nson. 

— Nu, răspunde Joona. 

— Dragostea începe cu năbădăi. 

— Încearcă s-o tragi de păr, spune Joona, arătând în același 
timp spre ecran. 

Johan Jönson deschide folderul cu e-mailuri șterse, zâmbind 
pieziș. 

— Jackpot-voitto, spune Johan. 

Joona vede trei mesaje de la „skunkQhotmail.com”. 

— Deschide-le, șoptește Joona. 

Johan Jânson apasă pe primul și mesajul lui Björn Almskog 
umple în același moment tot ecranul calculatorului. 

— Jesus Christ Superstar, șoptește Johan, dându-se la o parte. 


44. 


Scrisoarea 


Joona citește scrisoarea, apoi rămâne nemișcat un moment, 
deschide celelalte două mesaje, le citește de câte două ori și se 
duce la Saga Bauer. 

— Aţi găsit ceva? îl întreabă ea. 

— Da... doi iunie, începe Joona. Atunci Carl Palmcrona a primit 
un mesaj de la Björn Almskog, via o adresă anonimă, mesaj prin 
care era șantajat. 

— Deci, e vorba despre șantaj, oftează ea. 

— Nu sunt sigur, răspunde Joona. 


Apoi continuă să-i povestească despre ultimele zile ale lui Carl 
Palmcrona. Impreună cu Gerald James de la Consiliul de Științe 
Tehnice, Palmcrona vizitase fabrica de armament Silencia 
Defence, în Trollhättan. Aproape sigur, nu citise mesajul lui 
Björn Almskog înainte de a veni acasă seara, pentru că 
răspunsul lui către șantajist fusese trimis la ora 18:25. In 
mesajul respectiv, Palmcrona îl avertizează că vor fi consecinţe 
serioase. A doua zi, la prânz, Palmcrona îi trimite un alt mesaj 
șantajistului, în care își exprimă totala descurajare. Apoi a legat 
probabil o frânghie de tavan și a rugat-o pe menajeră să-l lase în 
pace. După ce ea a plecat, a dat drumul la muzică, s-a dus în 
salon, și-a pus servieta în picioare, s-a urcat pe ea, și-a trecut 
laţul în jurul gâtului și a răsturnat servieta. Imediat după 
moartea lui, sosește al doilea mesaj de la Björn Almskog și, a 
doua zi, încă unul. 

Saga se așază lângă Joona și citesc împreună cele cinci 
mesaje. 


Primul mesaj de la Björn Almskog, miercuri 2 iunie, ora 11:37: 
Domnule Carl Palmcrona, 


Vă scriu pentru a vă spune că mă aflu în posesia 
originalului unei fotografii compromițătoare. Pe 
fotografie apăreți într-o lojă privată bând șampanie 
împreună cu Raphael Guidi. Pentru că am convingerea 
că acest document este compromițător, sunt gata să 
vă vând fotografia pe un milion de coroane. De îndată 
ce veti depune această sumă în contul 837-9 
222701730, fotografia vă va fi trimisă și întregul istoric 
al acestei corespondențe va fi distrus. 


Cu cele mai bune urări, din partea unui ticălos 


Mesajul de răspuns de la Carl Palmcrona, miercuri 2 iunie, ora 
18:25: 


Habar n-am cine ești, dar un lucru știu sigur. nu 
întelegi în ce te-ai băgat, nu ai nici cea mai mică idee. 

Prin urmare, te avertizez că este ceva foarte grav şi te 
implor. te rog, trimite-mi fotografia înainte de-a fi prea 
târziu. 


Următorul mesaj de la Carl Palmcrona, joi 3 iunie, ora 14:02: 
Acum e prea târziu, atât tu, cât și eu vom muri. 

Următorul mesaj de la Björn Almskog, joi 3 iunie, ora 16:02: 
Mă predau, fac cum spuneți. 

Al treilea mesaj de la Björn Almskog, vineri 4 iunie, ora 07:45: 
Am trimis fotografia. Uitaţi că v-am scris vreodată. 
Cu cele mai bune urări, din partea unui ticălos 


După ce citește mesajele de două ori, Saga îl privește grav pe 
Joona și apoi spune că ele conţin esenţa tragediei: 

— Björn Almskog vrea să-i vândă lui Palmcrona o fotografie 
compromiţătoare. Este evident că Palmcrona crede în existenţa 
fotografiei și este, de asemenea, evident că ceea ce înfățișează 
fotografia e mult mai grav decât și-a închipuit Björn. Palmcrona 
îl avertizează pe Björn că nu are nici cea mai mică intenţie de a-i 
oferi bani, în schimb pare să creadă că însăși existenţa 
fotografiei este periculoasă pentru amândoi. 

— Și ce crezi că se întâmplă mai departe? întreabă Joona. 

— Palmcrona așteaptă un răspuns, sau prin e-mail, sau prin 
poștă, spune Saga. Când răspunsul nu sosește, trimite al doilea 
mesaj, în care îi spune că vor muri amândoi. 

— Și pe urmă, se spânzură, adaugă Joona. 

— Când Björn ajunge la internet-cafe și citește al doilea mesaj 
al lui Palmcrona, se sperie și-i răspunde că va face cum spune 
el. 

— Fără să știe că acesta este deja mort. 

— Exact. Deja e prea târziu și tot ce va face el după aceea e, 
de fapt, în zadar... 


— Pare să acţioneze stăpânit de panică, după al doilea mesaj 
al lui Palmcrona, spune Joona. intrerupe orice plan de șantaj, 
acum nu vrea decât să scape. 

— Dar problema e că fotografia se află în apartamentul lui 
Penelope. 

— Abia când aceasta pleacă la televiziune pentru a participa 
la dezbatere, el are posibilitatea să ia fotografia, continuă Joona. 
Așteaptă afară, o vede urcând în taxi, aleargă înăuntru, o 
întâlnește pe fetița de pe scară, se grăbeşte să intre în 
apartament, smulge fotografia de pe geamul ușii, ia metroul, îi 
trimite fotografia lui Palmcrona prin poștă, îi trimite și un e-mail, 
se duce în apartamentul lui, își ia bagajul, pe urmă ajunge cu 
autobuzul în Södermalm și, în sfârșit, la iahtul din portul de la 
Lângholmen. 

— Așadar, ce te face să crezi că este mai mult decât un șantaj 
obișnuit? 

— Apartamentul lui Björn a fost distrus în întregime de un 
incendiu abia la trei ore după ce acesta l-a părăsit, spune Joona. 
Experții în investigarea cauzelor incendiului sunt convinși că 
ceea ce a provocat incendiul a fost un fier de călcat uitat în priză 
în apartamentul vecin, dar... 

— In cazul acesta, am încetat demult să mai cred în 
coincidente, îl întrerupe Saga. 

— Și eu la fel, zâmbește Joona. 

Se uită din nou la mesaje și Joona arată spre cele scrise de 
Palmcrona. 

— Palmcrona trebuie să fi luat legătura cu cineva între primul 
și al doilea mesaj. 

— Primul conţine un avertisment, precizează Saga. Al doilea 
spune că e prea târziu, că amândoi vor muri. 

— Cred că Palmcrona a sunat pe cineva, când a primit 
mesajul prin care era șantajat, s-a speriat de moarte, dar a 
sperat să primească ajutor, continuă Joona. Abia când a înţeles 
că nu există nicio soluție a scris al doilea mesaj, în care, pur și 
simplu, îl anunţă că vor muri amândoi. 

— Punem pe cineva să-i verifice listele de convorbiri 
telefonice, spune Saga. 

— Erixon se ocupă de asta. 

— Ce-ar mai fi? 


— Trebuie să vedem cine e persoana pe care o pomenește 
Björn în primul mesaj, răspunde Joona. 

— Raphael Guidi? întreabă Saga. 

— Ştii cine este? 

— Toată lumea îl numește Raphael, după arhanghel, explică 
Saga. E un om de afaceri italian care aranjează livrări de 
armament în Orientul Mijlociu și în Africa. 

— Vânzare de armament, completează Joona. 

— Raphael se ocupă cu asta de treizeci de ani și a construit 
un imperiu privat, dar nu cred că este amestecat. Interpolul nu a 
avut niciodată nimic împotriva lui, au existat bănuieli, dar nimic 
altceva. 

— E ceva neobișnuit ca Palmcrona să-l întâlnească pe Raphael 
Guidi? întreabă Joona. 

— Dimpotrivă. Făcea parte din slujba lui, deși se poate spune 
că e total nepotrivit să ciocnească un pahar cu șampanie. 

— Dar nu e ceva pentru care să-ţi iei viața sau pentru care să 
ucizi, observă Joona. 

— Nu, zâmbește ea. 

— În cazul acesta, fotografia trebuie să conţină ceva mai 
mult, ceva periculos. 

— Dacă Björn i-a trimis fotografia lui Palmcrona, atunci ea 
trebuie să se afle în apartament, spune Saga. 

— Am verificat corespondenţa și... 

Tace brusc și Saga îi aruncă o privire: 

— Ce e? La ce te gândești? îl întreabă. 

— Nu există decât scrisori personale în corespondenţă, nicio 
reclamă, nicio notă de plată, spune el. Poșta era deja sortată, 
când a ajuns aici. 


45. 


După autostradă 


Menajera Edith Schwartz nu are telefon. Locuiește la 
aproximativ doisprezece kilometri nord de Stockholm, lângă 
Knivsta. Joona stă tăcut lângă Saga. Ea conduce cu viteză 

moderată pe Sveavägen. Părăsesc centrul orașului prin Norrtull 
și continuă pe autostradă, prin faţa spitalului Karolinska. 

— Cercetarea apartamentului lui Penelope, făcută de Säpo, e 
gata, spune ea. Am trecut prin tot materialul și ea nu are nicio 
legătură cu vreun grup extremist de stânga. Dimpotrivă, îi 
critică aspru, este pacifistă declarată și a apărut în dezbateri, 
declarându-se revoltată de metodele acestora. Am citit și 
puţinele informaţii pe care le avem despre Bjorn Almskog. 
Acesta lucrează la Debaser, în Medborgarplatsen, nu e implicat 
în politică, dar a fost arestat cu ocazia unui festival organizat de 
Reclaim the City. 

Trec repede prin faţa gardului negru al cimitirului Norra și a 
vegetației înalte din parcul Haga. 

— Am cercetat arhiva noastră, explică Saga. Tot ce avem 
despre grupările extremiste de stânga și de dreapta din 
Stockholm... mi-a luat aproape întreaga noapte. Materialul este, 
de bună seamă, secret, dar trebuie să știi că Säpo a comis o 
greșeală: Penelope și Björn nu sunt amestecați în vreun sabotaj 
sau în altceva de genul acesta. Sunt aproape înduioșător de 
inocenți. 

— Așa că, ai abandonat pista asta? 

— Sunt convinsă, exact ca și tine, că anchetăm ceva ce ţine 
de cu totul alt segment, că nu e vorba despre extremiști, fie ei 
de dreapta, ori de stânga... Probabil, ţine de ceva mult mai 
puternic decât Säpo și decât Departamentul de Criminalistică. 
Vreau să spun, moartea lui  Palmcrona, incendierea 
apartamentului lui Björn, asasinarea Violei și așa mai departe... 
este vorba despre cu totul alte lucruri. 

Se lasă tăcerea și Joona își amintește de menajeră, cum îl 
privise în ochi, întrebându-l dacă l-au dat jos pe Palmcrona. 

— Cum adică: „Dacă l-am dat jos”? 

— Vă cer iertare, eu sunt doar menajera, credeam... 

El a întrebat-o dacă a văzut ceva special. 

— O frânghie legată de cârligul lămpii în salonul mic, a 
răspuns ea. 

— Ai văzut frânghia? 

— Firește. 

Firește, gândește Joona privind autostrada cu un panou 
antifonic pe dreapta, protejând cartierul de vile și stadionul. 
Menajera pronunțase „firește” aproape șuierat, amănuntul 

acesta i-a rămas lui Joona în minte, în vreme ce-și amintește 
chipul femeii când el îi explicase că va fi probabil rugată să 
treacă pe la secţia de poliţie, să stea de vorbă cu un poliţist. Nu 
reacţionase cu îngrijorarea la care se aștepta el, dăduse doar 
din cap. 

Trec de Rotebro, unde dezgropaseră rămășițele omenești 
vechi de zece ani ale lui Johan Samuelsson, în grădina Lydiei 
Evers, atunci când îl căutau pe Benjamin, fiul lui Erik Maria 
Bark’. Era iarnă atunci, acum e plin de verdeață în jurul șinelor 
de cale ferată ruginite, al parcărilor și, mai jos, în grădinile 
caselor. 

Joona îi telefonează lui Nathan Pollock, la Comisariatul general 
și, după două apeluri, îi aude vocea ușor nazală: 

— Nathan. 

— Tu și Tommy Kofoed aţi cercetat urmele de sub corpul lui 
Palmcrona. 

— Cercetarea a fost suspendată, răspunde Pollock și Joona îl 
aude scriind la un computer. 

— Da, dar acum... 

— Știu, îl întrerupe acesta. Am vorbit cu Carlos, mi-a povestit 
care e stadiul anchetei. 

— Poţi să te uiţi din nou? 

— Tocmai asta fac, răspunde Pollock. 

— Grozav, spune Joona. Când crezi că ești gata? 

— Acum, răspunde el. Urmele provin de la Palmcrona și de la 
menajera acestuia, Edith Schwartz. 

— Nimeni altcineva? 

— Nu. 

Saga păstrează o viteză constantă de 140 de kilometri la oră 
și continuă în direcția nord, pe Europaväg 4. 

Joona și Saga au fost împreună la sediul poliţiei, au ascultat 
înregistrarea interogatoriului cu Edith Schwartz, urmărind în 
același timp comentariile scrise de mână ale lui John Bengtsson. 

Acum, Joona își derulează în minte interogatoriul: după 
formalităţile obișnuite, John Bengtsson o anunţă că nu este 
suspectă de nimic, dar că speră că ea va putea să-i ajute să facă 
puțină lumină în cazul morţii lui Carl Palmcrona. Apoi se lasă 
tăcerea, se aude un slab șuierat de la sistemul de ventilaţie, un 
scaun scârțâie din când în când, un pix fâșâie pe hârtie. În 


24 Aluzie la romanul anterior, Sub hipnoză. 

protocol, John Bengtsson a scris că, întrucât Edith Schwartz 
arăta indiferenţă, a ales să aștepte să vorbească ea prima. 

Au trecut mai mult de două minute până ce femeia a început 
să povestească. Minutele trec greu atunci când nu faci decât să 
stai în faţa unui poliţist la un birou, în vreme ce nu se imprimă 
pe bandă nimic altceva decât o lungă tăcere. 

— Domnul Palmcrona își scosese pardesiul? a întrebat ea 
apoi. 

— De ce întrebi? a replicat John Bengtsson prietenos. 

Ea a tăcut din nou, tăcerea a durat aproximativ o jumătate de 
minut, înainte de-a fi întreruptă de John: 

— Avea pardesiul pe el când l-ai întâlnit ultima oară? a 
întrebat el. 

— Da. 

— l-ai spus mai devreme comisarului Joona Linna că ai văzut o 
frânghie atârnând din tavan. 

— Da. 

— La ce credeai că va fi folosită? 

Niciun răspuns. 

— Câtă vreme a atârnat acolo? 

— De miercuri, a răspuns ea calm. 

— Așadar, ai văzut frânghia atârnând de pe 2 iunie, ai mers 
acasă, te-ai întors a doua zi, 3 iunie, ai văzut-o din nou, l-ai 
întâlnit pe Palmcrona, ai părăsit apartamentul și te-ai întors pe 5 
iunie, la ora 14:30... și atunci l-ai întâlnit pe comisarul Linna. 

În protocol scrie că Edith a înălțat din umeri drept răspuns. 

— Poţi povesti cu propriile dumitale cuvinte cum s-a 
întâmplat? 

— Sosesc la apartamentul domnului Palmcrona la ora șase 
dimineața. Doar dimineaţa am voie să folosesc cheia, pentru că 
el doarme până la ora șase și jumătate. Este foarte atent cu 
numărul orelor de somn, nu doarme mai mult nici duminica. 
Macin cafeaua cu râșniţa de mână, tai două felii de franzelă, le 
ung cu cremă de brânză Bregott, pun pe ele două felii de pateu 
de ficat cu trufe, castravete murat și alături, o felie de brânză 
Cheddar. Pun o faţă de masă scrobită și vesela de vară. Ziarele 
de dimineață nu trebuie să aibă suplimentele de reclame și de 
sport și să se afle împăturite, la dreapta. 

Cu o minuţiozitate uimitoare, a relatat apoi cum a gătit 
chiftelele din carne de vacă cu sos de smântână, felul obișnuit al 
zilei de miercuri, și cum a pregătit micul dejun pentru joi. 

Ajungând la momentul când se întorsese sâmbătă cu 
proviziile pentru sfârșitul de săptămână și sunase la ușă, a 
tăcut. 

— Înţeleg că e greu, a spus John Bengtsson după un moment. 
Dar eu am stat aici și am ascultat tot ce-ai povestit. Ai parcurs 
zilele de miercuri și joi, ţi-ai amintit fiecare detaliu, dar nici 
măcar o singură dată n-ai pomenit nimic legat de dispariţia 
neașteptată a lui Carl Palmcrona. 

Femeia tăcea, fără să dea vreo explicaţie. 

— Trebuie să te rog să te întorci în timp, a continuat John 
Bengtsson cu răbdare. Știai că Palmcrona e mort atunci când ai 
sunat la ușa? 

— Nu, a răspuns ea. 

— Nu l-ai întrebat pe comisarul Joona Linna dacă l-am dat deja 
jos? s-a interesat John cu o anume nerăbdare în glas. 

— Ba da, a răspuns ea. 

— II văzuseși deja mort? 

— Nu. 

— La dracu'! a exclamat John iritat. Nu poţi, pur și simplu, să 
povestești ceea ce știi? Ce te-a făcut să întrebi dacă l-am dat 
jos? Exact asta ai întrebat! De ce ai făcut-o dacă nu știai că era 
mort? 

În raport, John Bengtsson a scris că, din păcate, făcuse 
greșeala de-a se lăsa provocat de felul ei de a se eschiva și că 
femeia, după izbucnirea lui, se închisese în ea. 

— Sunt acuzată de ceva? a întrebat Edith cu răceală. 

— Nu. 

— Atunci, am terminat. 

— Ne-ar fi de mare ajutor dacă... 

— Nu-mi amintesc nimic mai mult, l-a întrerupt ea, ridicându- 
se de pe scaun. 

e 

joona o privește pe Saga, ochii ei sunt îndreptați spre 
autostrada pe care gonesc și spre trailerul din față. 

— Mă gândesc la interogatoriul menajerei, spune Joona. 

— Și eu, răspunde ea. 

— John s-a înfuriat, i se părea că Edith se contrazice. A 
susținut că știa că Palmcrona era mort atunci când a sunat la 
ușă, explică Joona. 

— Da, aprobă Saga fără să-l privească. 

— Dar ea a spus adevărul, pentru că nu știa că e mort. Credea 
asta, dar nu știa, continuă el. De aceea răspunsul ei a fost 
negativ. 

— Edith Schwartz pare să fie o femeie specială. 

— Cred că încearcă să ne ascundă ceva, fără să trebuiască să 
mintă, sugerează Joona. 


46. 


Fotografia 


Atât Joona, cât și Saga se îndoiesc că vor reuși s-o facă pe 
Edith Schwartz să spună ceva important, dar poate că-i va 
îndruma spre fotografie și în acest fel se va încheia toată 
povestea. 

Saga semnalizează spre dreapta, părăsește autostrada și 
încetinește, apoi o ia la stânga pe drumul 77, trece pe viaductul 
de sub autostradă în direcţia Knivsta, dar foarte repede intră pe 
un drumeag cu pietriș, care merge paralel cu autostrada. 

Brazi pitici se înghesuie pe lângă mici ogoare cultivate. Pereţii 
unui loc pentru strângerea îngrășămintelor naturale s-au 
prăbușit și acoperișul de tablă atârnă strâmb. 

— Ar trebui să ajungem, spune Saga, aruncând o privire pe 
GPS. 

Merg încet până la o barieră ruginită și se opresc. Când Joona 
iese din mașină, aude traficul de pe autostradă vuind înăbușit. 

Douăzeci de metri mai departe se vede o casă fără etaj, din 
cărămidă de un galben murdar, cu obloane închise la ferestre și 
țigle acoperite de mușchi. 

Un sunet ciudat, ca un fel de zăngănit de lanțuri, se aude 
dinspre casă. 

Saga îl privește pe Joona. Se deplasează cu precauţie în 
direcţia ușii de la intrare. În spatele casei se aude din nou 
zornăitul. 

Sunetul se apropie repede și un câine mare se aruncă spre ei. 
Se oprește pe labele din spate cu gura deschisă, la doar un 
metru de Saga. Dar lanţul îl ţine în loc; pune pe pământ labele 
din faţă și începe să latre. E un câine-lup mare, cu blana 
neîngrijită. Latră ameninţător, dă violent din cap și fuge dintr-o 
parte în alta. Abia acum văd că este legat cu un lanţ lung. Când 
aleargă, lanţul alunecă pe cablul de sârmă cu un zgomot ascuţit. 

Câinele se întoarce din nou și se năpustește spre Joona, însă 
lanţul îl ţine iar. Latră ca scos din minţi, dar încetează brusc la 
auzul unei voci din casă. 

— Nils, strigă o femeie. 

Câinele mârâie și se învârte pe loc, cu coada între picioare. 
Dușumeaua scârţâie și, după un moment, se deschide ușa. 
Câinele aleargă în spatele casei, urmat de zornăitul lanţului. 
Edith iese pe scară, îmbrăcată într-un halat mov, scămoșat și-i 
privește. 

— Trebuie să vorbim cu dumneata, începe Joona. 

— Am spus tot ce știam, răspunde ea. 

— Putem intra? 

— Nu. 

Joona aruncă o privire pe lângă ea, în casa întunecată. Holul e 
plin de cratiţe și farfurii, un aspirator cenușiu, haine, pantofi și 
curse de prins racii ruginite. 

e 

— E foarte bine și aici, spune Saga pe un ton mai amabil. 

Joona se uită prin însemnările lui și începe prin a-i pune 
câteva întrebări ca să verifice niște detalii din interogatoriul 
anterior. 

— Ce-a mâncat Palmcrona miercuri? 

— Chiftele din carne de vacă cu sos de smântână, răspunde 
ea. 

— Cu orez? întreabă Joona. 

— Cartofi. Întotdeauna cartofi fierți. 

— La ce oră ai venit joi la apartamentul lui Palmcrona? 

— La ora șase. 

— Ce însărcinare aveai când ai părăsit joi apartamentul lui 
Palmcrona? 

— Mi-a dat liber. 

Joona o privește în ochi și se gândește că n-are niciun rost să 
se învârtă așa, în jurul întrebărilor importante. 

— Palmcrona atârnase frânghia de tavan încă de miercuri? 

— Nu, răspunde Edith. 

— E ceea ce i-ai spus colegului nostru John Bengtsson, 
intervine Saga. 

— Nu. 

— Avem tot interogatoriul înregistrat, spune Saga cu o iritare 
reţinută, dar pe urmă se oprește brusc. 

— l-ai spus ceva despre frânghie lui Palmcrona? întreabă 
Joona. 

— Nu vorbeam despre chestiunile personale. 

— Dar nu e ciudat să lași singur un bărbat cu o sfoară prinsă 
de tavan? întreabă Saga. 

— Nu puteam să stau acolo și să mă uit, răspunde Edith cu un 
mic zâmbet. 

— Nu, repetă Saga. 

Pentru prima oară, Edith pare s-o observe pe Saga. 
Nestingherită, își lasă privirea să alunece peste părul ei de zână, 
cu panglici în culori vii, peste faţa nemachiată, jeanșii decoloraţi 
și pantofii sport. 

— Nu înţeleg nimic, spune Saga cu un glas obosit. l-aţi spus 
colegului nostru că aţi văzut frânghia miercuri, dar chiar 
adineauri, când v-am întrebat, aţi spus, de fapt, contrariul. 

Joona se uită în caietul de însemnări și vede ce a notat în 
urmă cu câteva minute, când Saga a întrebat dacă Palmcrona a 
atârnat frânghia deja de miercuri. 

— Edith, începe el. Cred că înțeleg ce vrei să spui. 

— Bine, zice ea încet. 

— La întrebarea dacă Palmcrona a atârnat frânghia de 
miercuri ai răspuns nu, deoarece nu el a fost cel care a prins 
sfoara. 

Femeia îndreaptă spre el o privire grea și apoi spune cu 
asprime: 

— A încercat, dar n-a reușit, avea spatele înțepenit, după 
operaţia de iarna trecută... Așa că m-a rugat pe mine să fac 
asta. 

E din nou tăcere. Copacii se înalță nemișcaţi în lumina 
soarelui. 

— Prin urmare, tu ai fost cea care a înnodat miercuri sfoara de 
cârligul lămpii? întreabă Joona. 

— Ela făcut nodul și a ţinut scara, când m-am urcat pe ea. 

— Apoi, ai dus scara de acolo, te-ai întors la îndeletnicirile 
obișnuite și ai plecat acasă miercuri-seară, după ce ai spălat 
vasele de la cină, spune Joona. 

— Da. 

— Te-ai întors dimineaţa, continuă el. Ai intrat, ca de obicei, și 
i-ai pregătit micul dejun. 

— Ştiai că în momentul acela nu atârna încă de frânghie? 
întreabă Saga. 

— M-am uitat în salonul mic, răspunde Edith. 

Ceva ce seamănă cu un zâmbet ironic trece pentru o clipă 
peste faţa ei posomorâtă. 

— Ai precizat deja că Palmcrona a luat micul dejun ca de 
obicei, dar nici în dimineaţa aceea nu s-a dus la lucru. 

— A stat în camera de audiție cel puţin o oră. 

— Și a ascultat muzică? 

— Da, răspunde ea. 

— Chiar înainte de prânz a dat un telefon scurt, spune Saga. 

— Nu știu, era în birou cu ușa închisă, dar înainte să se așeze 
la masă și să mănânce somon rasol, m-a rugat să chem un taxi 
pentru ora două. 

— Trebuia să meargă la aeroportul Arlanda, spune Joona. 

— Da. 

— La ora două fără zece a primit un telefon? 

— Da, avea deja pardesiul pe el și a răspuns în hol. 

— Ai auzit ce-a spus? întreabă Saga. 

Edith stă nemișcată, apoi lasă mâna pe clanţă. 

— Nu e atât de îngrozitor să mori, șoptește ea. 

— V-am întrebat dacă aţi auzit ce a spus, repetă Saga. 

— Acum trebuie să mă scuzaţi, spune Edith scurt și se 
pregătește să închidă ușa. 

— Așteaptă, o oprește Joona. 

Ușa se oprește la jumătate și ea îl privește prin crăpătură, 
fără s-o deschidă mai mult. 

— Ai apucat să sortezi corespondenţa de azi a lui Palmcrona? 
întreabă Joona. 

— Firește. 

— Te rog să aduci tot ce nu e reclamă, îi cere Joona. 

Edith dă din cap în semn de aprobare, închide ușa în urma ei 
și se întoarce după un moment cu o cutie albastră din plastic 
plină de scrisori. 

— Mulţumesc, spune Joona, luând cutia. 

Femeia închide ușa. După câteva secunde, lanţul începe să 
zornăie. Aud lătratul agresiv în spatele lor, atunci când se întorc 
la mașină și urcă în ea. 

Saga pornește motorul, bagă în viteză și întoarce. Joona își 
pune mănușile de protecţie, răscolește prin corespondenţa din 
cutie, culege un plic alb cu adresa scrisă de mână, îl deschide și 
scoate cu grijă fotografia pentru care au murit cel puțin doi 
oameni. 


47. 


Cea de-a patra persoană 


Saga Bauer trage la marginea drumului și oprește. larba înaltă 
din șanț ajunge până la geamul mașinii. Joona Linna stă absolut 
nemișcat, privind fotografia. 

Imaginea e ușor întunecată în partea de sus, dar în rest este 
incredibil de clară. Probabil că fotografia a fost făcută pe furiș, 
cu un aparat ascuns. 

În fotografie se află patru persoane într-o lojă încăpătoare 
dintr-o sală de concerte. Sunt trei bărbaţi și o femeie. Feţele lor 
sunt vizibile și clare. Doar unul dintre ei este întors, dar nu este 
în întregime ascuns. 

Într-o frapieră se vede o sticlă de șampanie și masa este 
frumos aranjată. 

Joona îl recunoaște imediat pe Carl Palmcrona, cu paharul 
subțire de șampanie în mână, iar Saga identifică două dintre 
cele trei persoane rămase. 

— Acesta este Raphael Guidi, traficantul de arme despre care 
se pomenește în mesajul acela, spune ea, arătând spre un 
bărbat cu păr rar. Și cel care stă întors este Pontus Salman, 
directorul firmei Silencia Defence. 

— Arme, spune Joona cu glas coborât. 

— Silencia Defence este o întreprindere serioasă. 

În lumina reflectoarelor, pe scena din spatele bărbaţilor din 
loja privată, se vede un cvartet de coarde - două viori, o violă și 
un violoncel. Toţi muzicienii sunt bărbaţi. Stau în semicerc, 


179 


întorși unii spre alţii, cu fețele liniștite, ascultând. Nu se poate 
distinge dacă au pleoapele deschise ori închise, dacă privesc 
partiturile sau doar ascultă muzica. 

— Cine este cea de-a patra persoană, femeia? întreabă Joona. 

— Stai puţin, răspunde Saga gânditoare. O recunosc, dar... La 
naiba... 

Tace și rămâne cu ochii pe chipul femeii. 

— Trebuie să aflăm cine este, spune Joona. 

Saga pornește motorul și, chiar în secunda în care intră pe 
șosea, găsește răspunsul: 

— Agathe al-Haji, spune ea repede. E consilier pe probleme 
de apărare al președintelui Omar al-Bashir. 

— Sudan, adaugă Joona. 

— Da. 

— Câtă vreme i-a fost consilier? întreabă Joona. 

— Cincisprezece ani, poate mai mult, nu-mi amintesc. 

— Prin urmare, ce e cu fotografia? 

— Nu știu, nimic, vreau să spun... Nu e deloc ciudat că ei 
patru se întâlnesc și discută despre posibilitatea de-a încheia o 
afacere, explică Saga. Dimpotrivă. O întâlnire de acest fel este 
normală. Poate fi un prim pas. Oamenii se întâlnesc, povestesc 
despre intenţiile lor și poate îi cer un aviz preliminar lui Carl 
Palmcrona. 

— Și un aviz preliminar favorabil înseamnă că se poate 
presupune că ISP va da în final licenţa de export? 

— Exact, este un indiciu. 

— Suedia exportă de obicei armament în Sudan? 

— Nu, nu cred, răspunde ea. Trebuie să vorbim cu cineva care 
se ocupă de regiunea asta. Cred că Rusia și China sunt cei mai 
mari exportatori, dar nu e sigur că mai sunt în momentul de 
faţă, pentru că în Sudan s-a făcut pace în 2005, și presupun că 
de atunci piaţa a fost deschisă total. 

— Prin urmare, ce înseamnă fotografia aceasta? Ce legătură 
are cu sinuciderea lui Carl Palmcrona? Vreau să spun, singurul 
lucru care reiese de aici este că el a întâlnit aceste persoane 
într-o lojă. 

Merg în tăcere pe autostrada prăfuită, în vreme ce Joona 
privește fotografia, o întoarce, privește colțul rupt și reflectează. 
— Așadar, fotografia în sine nu e primejdioasă? întreabă el. 

— Nu, după părerea mea. 


— Palmcrona și-a luat viața pentru că a înţeles că cel care a 
făcut fotografia avea intenţia să dezvăluie un secret? Poate că 
ea era doar un avertisment. Poate că Penelope și Björn sunt mai 
importanți decât fotografia propriu-zisă? 

— Nu știm nimic, la naiba! 

— Ba da, știm, spune Joona. Problema este că nu reușim să 
punem cap la cap bucăţile pe care le-am găsit. In continuare, nu 
putem decât să ghicim misiunea asasinului, dar se pare că ela 
căutat fotografia pentru a o distruge și că a ucis-o pe Viola 
Fernandez crezând că aceasta este Penelope. 

— Penelope poate fi fotograful, sugerează Saga. Probabil că 
așa e, dar el nu s-a mulţumit cu moartea ei. 

— Exact, la asta mă gândeam și eu. Nu știm ce este pe primul 
plan... reprezintă fotografia un element de legătură cu 
fotograful, considerat a fi adevărata ameninţare? Sau fotograful 
este elementul de legătură cu fotografia, considerată a fi 
adevărata amenințare? 

— Primul obiectiv al criminalului a fost apartamentul lui Björn. 

Rămân tăcuţi o jumătate de oră și aproape au ajuns la sediul 
poliţiei de pe Kungsholmen, când Joona privește din nou 
fotografia. Cele patru persoane din lojă, mâncarea, cei patru 
muzicieni de pe scenă, din spatele lor, instrumentele, cortina 
grea, sticla de șampanie, paharele înalte. 

— Privesc fotografia, spune el. Văd patru chipuri... și mă 
gândesc că unul dintre cei aflaţi în lojă e responsabil de 
asasinarea Violei Fernandez. 

— Da, răspunde Saga. Palmcrona e mort, așa că aproape 
putem să-l excludem. Atunci, mai rămân de fapt trei... pe doi 
dintre ei nu vom putea să-i interogăm, sunt mult în afara sferei 
noastre de acţiune. 

— Trebuie să-l facem pe Pontus Salman să vorbească, 
hotărăște Joona. 

— Să-l supunem unui interogatoriu? 


48. 


Cununa de mireasă 

Este greu să intri în legătură cu cineva de la Silencia Defence 
AB. Toate numerele de telefon accesibile te duc în același 
labirint: „Apasă tasta 1, apasă tasta 2” și tot felul de mesaje 
înregistrate. Dar, până la urmă, Saga găsește o portiță, alegând 
tasta 9 și steluță, pentru a ajunge direct la cel care e 
responsabil cu vânzările firmei. | se face legătura cu secretara 
respectivului, ignoră întrebările acesteia și trece direct la 
subiect. Secretara tace, apoi îi spune că a format un număr 
greșit și că acum se grăbește și trebuie să închidă. 

— Vă rog să reveniți mâine între nouă și unsprezece, și... 

— Ai grijă doar să-l anunţi pe Pontus Salman că va primi vizita 
Serviciului Secret astăzi la ora două, o întrerupe Saga pe un ton 
ridicat. 

Se aude zumzetul unui computer. 

— Din păcate, spune secretara după un moment, are ședință 
toată ziua. 

— Nu la ora două, răspunde calm Saga. 

— Ba da, aici scrie că... 

— Pentru că atunci el va vorbi cu mine, o întrerupe ea. 

— Am să-i comunic dorinţa dumneavoastră. 

— Îți mulţumesc foarte mult, încheie Saga, întâlnind privirea 
lui Joona peste masă. 

— La ora două? întreabă el. 

— Da. 

— Tommy Kofoed vrea să vadă fotografia, spune Joona. Ne 
vedem în biroul lui după prânz, înainte de a pleca. 

e 

În vreme ce Joona ia prânzul cu Disa, experţii de la 
Comisariatul general măresc fotografia. 

Chipurile celor patru persoane din lojă se estompează, până 
devin de nerecunoscut. 

e 

Disa zâmbește pentru sine, în vreme ce scoate oala pentru 
fiert orezul. l-o întinde lui Joona, care încearcă cu mâna umedă 
dacă orezul s-a răcorit suficient ca să poată face pernuţe din el. 

— Ştiai că S&dermalmul avea un munte al calvarului? întreabă 
ea. 

— Munte al calvarului? Nu este un... 

— O Golgota, aprobă Disa, deschide bufetul, găsește două 
pahare și toarnă vin alb într-unul și apă în celălalt. 

Chipul Disei este relaxat. Pistruii s-au înmulţit și părul ciufulit 
e prins într-o coadă lăsată pe spate. 

Joona își spală mâinile și ia un ștergar de bucătărie nou. Disa 
se așază în faţa lui, trecându-i brațele după gât. Joona răspunde 
îmbrăţișării. Își sprijină faţa de capul ei, simţindu-i parfumul și 
simte cum mâinile ei îi mângâie spinarea și grumazul. 

— Putem încerca, șoptește ea. Nu putem face asta? 

— Ba da, răspunde el stins. 

Ea îl îmbrățișează strâns și apoi se desprinde din braţele lui. 

— Uneori sunt așa de furioasă pe tine, murmură ea, 
întorcându-se cu spatele. 

— Disa, eu sunt așa cum sunt, dar... 

— E bine că nu locuim împreună, îl întrerupe ea și părăsește 
bucătăria. 

O aude închizându-se în baie, se întreabă dacă s-o urmeze, să 
bată la ușă, dar de fapt știe că acum vrea să fie lăsată în pace. 
În loc să meargă după ea, continuă cu pregătirea mâncării. la o 
bucată de pește, o pune cu grijă în palmă și apoi întinde 
deasupra puţin wasabi. 

După câteva minute, ușa de la baie se deschide și Disa se 
întoarce în bucătărie, stă în ușă, privindu-l, în vreme ce el 
continuă să pregătească sushi. 

— Îți aduci aminte, spune Disa cu veselie în glas, că mama ta 
scotea întotdeauna somonul din sushi și-l prăjea, înainte de a-l 
pune înapoi în orez? 

— Da. 

— Să pun masa? 

— Dacă vrei. 

Disa duce farfuriile și beţișoarele pentru mâncat în living, se 
oprește lângă fereastră și se uită spre Wallingatan. Un pâlc de 
copaci luminează cu frunzele lor văratice verde-deschis. Privirea 
îi rătăcește peste cartierul plăcut din Norra Bantorget, unde 
Joona Linna locuiește de un an. 

Pune tacâmurile pe faţa de masă crem, se întoarce în 
bucătărie și ia o înghiţitură de vin. Acesta și-a pierdut 
prospeţimea pe care i-o dă răceala. Ea își reţine impulsul de a se 
așeza pe dușumeaua lăcuită și de a-l întreba dacă nu se poate 
să mănânce cu mâinile acolo, sub masă, cum fac copiii. 

— Am primit o invitaţie, spune ea în loc de asta. 

— O invitaţie? 


Disa aprobă din cap și simte că vrea să fie un pic rea. 

— Povestește-mi, spune Joona calm, aducând tava cu sushi la 
masă. 

Disa ia paharul și continuă pe un ton degajat: 

— E o persoană de la muzeu care mă întreabă de vreo 
jumătate de an dacă nu vreau să iau cina cu el într-o seară. 

— Așa se face acum? Se invită doamnele la cină? 

Disa zâmbește pieziș: 

— Ești gelos? 

— Nu știu, un pic, răspunde Joona apropiindu-se de ea. E 
plăcut să fii invitată la cină. 

— Da. 

Disa își lasă degetele să treacă prin părul lui des. 

— E frumos? întreabă Joona. 

— Da, de fapt. 

— Ce bine! 

— Dar eu nu vreau să ies cu el, zâmbește Disa. 

Joona nu răspunde, stă doar complet nemișcat, cu faţa 
întoarsă. 

— Tu știi ce vreau eu, spune Disa cu glas blând. 

Faţa lui devine dintr-odată ciudat de palidă și Disa vede că i s- 
au adunat broboane de sudoare pe frunte. Işi ridică cu greutate 
privirea spre ea și e o sclipire stranie în ochii lui negri, duri și 
adânci ca o prăpastie. 

— Joona? Hai să uităm asta, zice ea repede. lartă-mă... 

Joona deschide gura să spună ceva, face un pas spre ea, dar 
picioarele i se înmoaie brusc. 

— Joona! strigă Disa, izbindu-și paharul de masă. 

Se lasă să cadă pe podea lângă el, îl strânge în braţe și-i 
șoptește că va trece imediat. 

După o vreme, chipul lui Joona se îmblânzește, iar expresia de 
durere dispare treptat. 

Disa mătură cioburile paharului și apoi se așază tăcuţi la 
masă. 

— Nu-ţi mai iei medicamentele, spune ea după un moment. 

— Îmi dau o stare de somnolență. Trebuie să pot gândi, în 
perioada asta e important să pot gândi cât mai limpede. 

— Ai promis c-o să le iei. 

— Am s-o și fac, răspunde el. 

— E riscant, știi asta, șoptește ea. 

— Încep să le iau de îndată ce-am rezolvat cazul. 
— Și dacă nu-l rezolvi? 
e 

În ansamblu, Muzeul Nordic seamănă cu o bijuterie șlefuită în 
fildeș, dar clădirea este de fapt construită din gresie și calcar. 
Un vis renascentist grațios, cu nenumărate creneluri și turnuri. 
Muzeul a fost gândit să fie un omagiu adus suveranităţii 
popoarelor nordice, dar când a fost inaugurat, într-o zi ploioasă 
din vara lui 1907, uniunea cu Norvegia fusese dizolvată și regele 
era pe moarte. 

Joona trece rapid prin holul enorm și abia când ajunge în 
capătul scărilor se oprește, își adună gândurile, privind în podea 
un moment lung, apoi continuă mai încet, prin faţa vitrinelor 
luminate. Nimic nu-i oprește privirea. Joona trece doar prin fața 
lor, înconjurat de amintiri și de nostalgie. 

Paznicul a pus deja un scaun în faţa vitrinei. 

Joona Linna se așază și privește cununa laponă de mireasă cu 
opt vârfuri, ca două mâini încleștate. În spatele geamului subţire 
ea luminează viu. Joona aude în adâncul său un glas, vede un 
chip zâmbindu-i, în vreme ce stă la volan și conduce mașina, în 
ziua aceea în care plouase, iar soarele strălucea în bălțile de apă 
de pe stradă, ca și cum ar fi fost luminate de un foc 
subpământean. Se întoarce, ca să controleze dacă Lumi e prinsă 
bine cu centura de siguranţă. 

Cununa de mireasă pare făcută din ramuri luminoase, din 
piele sau păr împletit. Joona privește promisiunea dragostei și a 
bucuriei și se gândește la expresia serioasă pe care o are gura 
soţiei sale, la părul de culoarea nisipului care-i cade pe faţă. 

— Cum o mai duci? 

Joona privește uimit paznicul. Lucrează aici de mulţi ani. E un 
bărbat de vârstă mijlocie cu bărbuţă și ochi osteniţi. 

— De fapt, nu știu, murmură el, ridicându-se de pe scaun. 

Când părăsește muzeul, amintirea mâinii micuțe a lui Lumi 
persistă o clipă, ca o lipsă în trupul lui. El doar se întorsese și 
verificase dacă era prinsă cum trebuie și brusc îi simţise mâna 
atingându-i degetele. 


49. 


Un chip neclar 


Joona Linna și Saga Bauer sunt în mașină, în drum spre sediul 
central al firmei Silencia Defence, pentru a vorbi cu Pontus 
Salman. Au cu ei fotografia pe care tehnicienii Comisiei Centrale 
de Criminalistică au modificat-o. Merg în tăcere spre sud, pe 
drumul 73, care se întinde ca o șină de tren murdară spre 
Nynäshamn. 

În urmă cu două ore, Joona privise imaginea clară a celor 
patru persoane din lojă: fața liniştită a lui Raphael, părul lui rar; 
zâmbetul lipsit de vigoare al lui Palmcrona, ochelarii cu ramă de 
metal; Pontus Salman, cu înfățișarea de băiețandru, și Agathe 
al-Haji, cu obrajii ridaţi și privirea inteligentă, grea. 

— Mi-a venit o idee, spusese Joona, întâlnind privirea lui Saga. 
Dacă am putea prelucra fotografia, așa încât să nu mai poată fi 
recunoscut Pontus Salman... 

Tăcuse, continuându-și raționamentul în gând. 

— Ce obţinem cu asta? întrebase Saga. 

— El nu știe că avem un original clar - nu-i așa? 

— Probabil că nu știe, va presupune desigur că am făcut tot 
posibilul să îmbunătăţim claritatea, și nu invers... 

— Exact, am făcut totul pentru a identifica cele patru 
persoane din imagine, dar am reușit doar cu trei, pentru că cel 
de-al patrulea e un pic întors și faţa îi e cu totul neclară. 

— Vrei să spui, să-i dăm posibilitatea să mintă, spusese Saga 
repede. Să mintă și să spună că el nu se afla acolo, nu se 
întâlnise cu Palmcrona, Agathe al-Haji și Raphael. 

— Pentru că, dacă va nega că a fost acolo, întâlnirea în sine 
este problematică. 

— Și dacă începe să mintă, l-am prins în cursă. 

e 

Imediat după Handen, o cotesc pe centura spre Jordbro și trec 
printr-o zonă industrială înconjurată de o pădure liniștită. 

Sediul central al întreprinderii Silencia Defence este o clădire 
de beton de un cenușiu mat și impersonal, cu un aer sceptic. 


Joona privește clădirea impunătoare, își lasă privirea să 
alunece încet peste ferestrele negre blindate și se gândește din 
nou la cele patru persoane din lojă, la fotografia care declanșase 
un șir de violenţe, lăsând în urmă o fată moartă și o mamă 
copleșită de durere. Poate că Penelope Fernandez și Björn 
Almskog sunt și ei morți din cauza fotografiei. Se dă jos din 
mașină și simte cum i se încleștează fălcile gândindu-se că 
Pontus Salman, una dintre persoanele din misterioasa 
fotografie, se află în această clădire chiar în acest moment. 

Fotografia a fost copiată și originalul a fost trimis la 
Laboratorul naţional de criminalistică din Linköping. Tommy 
Kofoed a prelucrat o copie, astfel încât pare veche și uzată. Un 
colț lipsește și resturi de bandă adezivă se văd pe celelalte. 
Kofoed a făcut în așa fel încât faţa lui Pontus Salman și una din 
mâini să fie neclare, par să se fi aflat în mișcare chiar în 
momentul în care a fost făcută poza. 

Salman va crede că el - tocmai el - a avut norocul de-a fi de 
nerecunoscut în imagine, gândește Joona. Nimic nu-l poate lega 
de întâlnirea cu Raphael Guidi, Carl Palmcrona și Agathe al-Haji. 
Tot ce are de făcut este să nege că e vorba despre el. Nici 
măcar nu e un delict faptul că nu va reuși să se recunoască într- 
o fotografie neclară și să nu-și mai amintească de întâlnirea cu 
acele persoane. 

Joona pornește spre intrare. 

Dar dacă neagă, vom ști că minte, că vrea să ascundă ceva. 

Aerul e apăsător, fierbinte și înăbușitor. 

Saga îi aruncă lui Joona o privire gravă, în vreme ce pătrund 
pe ușile grele, strălucitoare. 

Și dacă Salman începe să mintă, gândește Joona, o să avem 
grijă să continue să mintă, până ce va fi prins în cursă. 

Au ajuns în holul de la recepţie, mare și rece. 

Când Pontus Salman va privi fotografia și va spune că nu 
poate identifica persoana, atunci noi vom spune că ne pare rău 
că n-a putut să ne ajute, își continuă Joona gândurile. Ne vom 
pregăti să plecăm, dar o să ne oprim și o să-l rugăm să o mai 
privească o dată, cu o lupă. Tehnicianul a lăsat vizibil un inel cu 
sigiliu pe mâna care atârnă. II vom întreba pe Pontus Salman 
dacă recunoaște hainele, pantofii sau inelul de pe degetul mic. 
Va fi, desigur, obligat să nege și minciuna lui evidentă va 

constitui pe urmă un motiv îndeajuns de puternic pentru a-l lua 
la poliţie pentru interogatoriu, suficient ca să-l presăm. 

În spatele biroului de la recepţie luminează o siglă roșie cu 
numele întreprinderii și un logo ca un șarpe brăzdat de rune. 

— A luptat cât timp a avut arme, spune Joona. 

— Poţi citi runele? întreabă Saga sceptică. 

Joona arată spre tăbliţa cu traducerea, întorcându-se apoi 
spre birou. În spatele lui se află un bărbat palid cu buze subțiri, 
uscate. 

— Pontus Salman, spune Joona scurt. 

— Aveţi întâlnire cu dânsul? 

— La ora două, precizează Saga. 

Recepţionerul privește în hârtiile lui, răsfoiește și citește ceva. 

— Da, exact, spune el încet, ridicând privirea. Pontus Salman 
a contramandat-o. 

— Nu ni s-a comunicat, spune Saga. Avem nevoie de ajutorul 
lui pentru... 

— Îmi pare rău. 

— Sună-l și comunică-i neînțelegerea, îi cere Saga. 

— ÎI pot căuta, dar nu cred... pentru că se află într-o ședință. 

— La etajul patru, adaugă Joona. 

— Cinci, răspunde recepţionerul automat. 

Saga se așază într-unul din fotolii. Soarele pătrunde pe 
ferestrele largi și se răspândește ca un foc în părul ei. Joona a 
rămas lângă birou, în vreme ce recepţionerul pune receptorul la 
ureche și tastează un număr în calculator. Se aud mai multe 
semnale și bărbatul dă din cap în semn de regret. 

— Lasă telefonul jos, spune brusc Joona. Mai bine îi facem o 
surpriză. 

— Surpriză? repetă bărbatul cu o privire nesigură. 

Joona merge la ușa de sticlă dinspre coridor și o deschide. 

— Nu e nevoie să-i spui că venim, spune el pe un ton vesel. 

Tânărul recepţioner se înroșește. Saga se ridică de pe 
canapea și-l urmează pe Joona. 

— Aşteptaţi! le strigă bărbatul. Am să încerc să... 

Ei continuă să meargă pe culoar, intră în liftul care așteaptă și 
apasă pe cifra 5. Ușa se închide și liftul începe să urce tăcut. 

Când se deschide ușa, în fața liftului îi așteaptă Pontus 
Salman. E un bărbat de vreo patruzeci de ani, cu un chip obosit. 

— Bine aţi venit, spune cu glas reţinut. 

— Vă mulţumesc, îi răspunde Joona. 

Pontus Salman îi cercetează cu privirea. 

— Un comisar și o prințesă din basme, constată el. 

În vreme ce-l urmează pe un coridor lung, Joona 
rememorează planul lor - acela de a-i prezenta fotografia cu 
chipul neclar. 

Joona simte un fior rece pe spinare - ca și cum Viola 
Fernandez ar fi deschis ochii în camera frigorifică, privindu-l cu 
speranţă. 

Ferestrele de pe culoar sunt întunecate, dând o senzație de 
atemporalitate. Biroul e foarte mare, cu o masă de scris din 
lemn de ulm și un grup de canapele și fotolii cu tapiserie 
cenușiu-deschis, în jurul unei mese de sticlă neagră. 

Se așază fiecare în fotoliul lui. Pontus Salman zâmbește fără 
veselie, își împreunează mâinile și întreabă: 

— Despre ce e vorba? 

— Știaţi că directorul Carl Palmcrona de la ISP este mort? 
întreabă Saga. 

Salman dă aprobator din cap de câteva ori. 

— Sinucidere, am auzit. 

— Ancheta este în desfășurare, explică Saga cu amabilitate. 
Tocmai studiem o fotografie pe care am găsit-o, am dori foarte 
tare să identificăm persoanele din jurul lui Palmcrona. 

— Trei dintre ele se văd bine, dar cea de-a patra este foarte 
neclară, adaugă Joona. 

— Am dori să lăsaţi angajaţii dumneavoastră să privească 
fotografia, poate că-l va recunoaște cineva. O mână, de 
exemplu, se vede limpede. 

— Înţeleg, spune Salman, strâmbându-se ușor. 

— Poate că cineva își va da seama din context cine este, 
continuă Saga. În orice caz, merită o încercare. 

— Am fost deja la Patria și la Saab Bofors Dynamics, spune 
Joona, dar nimeni n-a recunoscut persoana. 

Faţa îmbătrânită a lui Pontus Salman nu exprimă niciun fel de 
sentimente. Joona se întreabă dacă acesta ia pastile care-l fac 
să se simtă liniștit și sigur de sine. Există ceva neobișnuit de 
inert în privirea lui, ceva care-l face să pară extrem de apatic. 

— Credeţi, probabil, că este foarte important, spune Salman, 
încrucișându-și picioarele. 

— Da, răspunde Saga. 


— Pot să privesc fotografia asta specială? întreabă Pontus 
Salman pe tonul lui impersonal. 

— În afară de Palmcrona, i-am identificat pe traficantul de 
arme Raphael Guidi, explică Joona. Și pe Agathe al-Haji, care 
este consilierul pe probleme de apărare al președintelui Al- 
Bashir... Dar pe a patra persoană n-a recunoscut-o nimeni. 

Joona scoate mapa și îi întinde plicul transparent cu 
fotografia. Saga arată cu degetul silueta neclară de la marginea 
lojii. Joona se concentrează ca să înregistreze fiecare tresărire 
nervoasă, fiecare tremur al lui Salman, când acesta va minţi. 

Salman își umezește buzele din nou, obrajii îi pălesc, apoi 
zâmbește, bate cu degetul în fotografie și spune: 

— Sunt chiar eu! 


— Dumneavoastră? 
— Da, râde el și i se văd dinţii din faţă, ca de copil. 
— Dar... 


— Ne-am întâlnit la Frankfurt, continuă acesta cu un zâmbet 
mulțumit. Am ascultat un admirabil... Acum, nu-mi amintesc ce 
cântau, Beethoven, cred... 

Joona încearcă să înţeleagă această reacţie și tușește scurt. 

— Sunteţi absolut sigur? 

— Da, răspunde Salman. 

— Așadar, misterul a fost dezlegat, spune Saga pe un ton 
cald, care în niciun caz nu-i dezvăluie dezamăgirea. 

— Poate că ar trebui să caut de lucru la Säpo, glumește 
Salman. 

— Care a fost scopul întâlnirii? se interesează Joona. Pot să vă 
întreb? 

— Absolut, râde Salman, privindu-l, fotografia aceasta a fost 
făcută în primăvara lui 2008, am discutat trimiterea unui 
transport de muniţie spre Sudan. Agathe al-Haji purta tratativele 
în numele guvernului ei. Zona trebuia stabilizată după pacea din 
2005. Tratativele erau destul de avansate, dar toată munca 
noastră s-a spulberat ca fumul odată cu evenimentele din vara 
lui 2009. Am fost zguduiți, da, înțelegeţi... Și, după asta, n-am 
mai avut, bineînţeles, niciun contact cu Sudanul. 

Joona o privește pe Saga pentru că el nu are nici cea mai mică 
idee despre ce s-a petrecut în vara lui 2009. Chipul ei este 
complet lipsit de expresie și el nu se poate hotări să întrebe. 

— Cât de multe întâlniri aţi avut? întreabă atunci Joona. 


— A fost numai aceasta, răspunde Salman. Prin urmare, s-ar 
putea crede că e un pic neobișnuit ca directorul ISP să accepte 
un pahar de șampanie... 

— Credeţi? întreabă Saga. 

— Nu era nimic de sărbătorit... dar poate că-i era doar sete, 
zâmbește Salman. 


50. 


Ascunzătoarea 


Penelope și Björn nu mai știu de câtă vreme stau ascunși și 
tăcuţi într-o crăpătură adâncă a stâncii. Până la căderea celei 
de-a doua nopţi au stat ghemuiţi în întuneric, sub trunchiul unui 
pin căzut. 

Nu mai aveau putere să alerge, nici măcar nu mai simțeau 
oboseala și făcuseră cu rândul, să doarmă și să stea de pază. 

Înainte, urmăritorul prevăzuse fiecare pas pe care îl făceau, 
dar acum senzaţia prezenței lui imediate dispăruse. De multă 
vreme era ciudat de tăcut. Senzaţia insuportabilă că sunt 
urmăriţi, bănuiala rece ca un sloi de gheaţă că cineva aleargă 
chiar lângă ei dispăruseră din momentul în care părăsiseră 
drumul care ducea la zona locuită, alegând să se întoarcă drept 
în pădure, departe de oameni și de continent. 

Penelope nu e sigură dacă a reușit să lase vreun mesaj pe 
robotul mamei ei. 

Dar cineva ar trebui totuși să găsească în scurt timp iahtul lui 
Björn, își spune ea. Și atunci, poliţia va începe căutările. 

Singurul lucru pe care trebuie să-l facă pentru ca urmăritorul 
să nu-i găsească este să rămână ascunși. Lespedea rotunjită a 
muntelui este acoperită de mușchi verde, dar în adâncitură 
stânca e goală și în mai multe locuri mustește apa. 

Au lins picăturile și s-au ascuns din nou în întuneric. Ziua a 
fost foarte fierbinte, iar ei au stat complet nemișcaţi, dar spre 
seară, când soarele arzător dispare în spatele copacilor, adorm 
din nou. 

Vise și amintiri se amestecă în mintea adormită a Penelopei. 
O aude pe Viola cântând Ciipește, stea mică pe vioara ei 

minusculă, pe care sunt lipite abţibilduri, ca să marcheze locul 
unde trebuie să pună degetele și o vede privindu-se în oglindă și 
punându-și fard roz pe pleoape. Penelope respiră greu, când se 
trezește. 

Björn stă cu brațele în jurul genunchilor și tremură. 

Când cea de-a treia noapte începe să pălească, nu mai 
rezistă, sunt așa de flămânzi și de slăbiţi, încât părăsesc 
ascunzătoarea și încep să meargă. 

E aproape dimineaţă când Björn și Penelope ies la marginea 
apei. Razele soarelui au evadat deja, ca niște limbi de foc, de 
sub vălurile lungi ale norilor. Apa e neclintită în lumina zorilor. 
Două lebede plutesc una lângă alta. Înaintează liniștite, dând 
aproape invizibil din labe. 

Björn întinde mâna ca să o ajute să coboare spre apă. Brusc i 
se înmoaie genunchii de oboseală, se clatină, alunecă, se 
sprijină cu mâna de o piatră și se ridică din nou. Penelope 
privește fix înainte, în vreme ce-și scoate pantofii, leagă 
șireturile și îi atârnă de gât. 

— Vino, șoptește Björn. Înotăm doar, nu te gândi la nimic, pur 
și simplu, înoată. 

Penelope ar vrea să-l roage să aștepte, nu e sigură c-o să aibă 
putere, dar el e deja în apă. O trec fiorii și privește spre cealaltă 
insulă, mai departe, în arhipelag. 

O ia după el, simte apa rece îmbrăţișându-i gleznele și 
pulpele. Fundul e pietros și alunecos, se face repede adânc. Nu 
apucă să șovăie, alunecă doar în apă, după Björn. 

Brațele o dor și hainele o trag în jos când începe să înoate 
spre celălalt țărm. Björn este deja departe. 

E greu, fiecare mișcare este de nesuportat, mușchii ei vor 
doar să se odihnească. 

Insula Kymmend se întinde ca un banc de nisip în faţă. 
Împinge cu picioarele obosite, luptă mai departe și se ţine la 
suprafaţă. Brusc e orbită de primele raze de soare de deasupra 
copacilor, o înţeapă în ochi și se oprește din înotat. Mușchii nu i 
se contractă, dar brațele și picioarele nu mai au forță, se 
predau. E vorba doar despre câteva secunde, însă hainele ude 
apucă s-o tragă dedesubt, înainte ca braţele s-o asculte din nou. 
Când iese la suprafaţă și trage aer în piept e foarte speriată, 
adrenalina e pompată în trup, respiră repede și a pierdut 
direcția, vede doar marea în jurul ei. Zăpăcită, calcă apa și se 

învârte în loc, se forțează să nu ţipe și, în cele din urmă, vede 
capul care urcă și coboară al lui Bjorn, la vreo cincizeci de metri 
depărtare. Penelope continuă să înoate, fără să știe dacă va 
avea puterea să ajungă la cealaltă insulă. 

Pantofii care-i atârnă de gât îi împiedică mișcările, încearcă să 
scape de ei, dar se prind în lănţișorul crucii. Apoi, lanţul fin se 
rupe și crucea dispare împreună cu pantofii în adâncuri. 

Înoată mai departe, simte în trup bătăile grele ale inimii, 
întrezărește în depărtare cum Björn se târăște pe uscat. 

Îi intră apă în ochi, dar reușește să-l vadă cum stă în picioare 
pe mal. El privește în urmă, după ea, când de fapt ar trebui să 
se ascundă. Urmăritorul lor s-ar putea afla chiar acum pe malul 
nordic al insulei Orn, sau poate fi undeva în urma lor, cercetând 
zona cu un binoclu. 

Mișcările lui Penelope devin mai lente și mai slabe, simte 
greutatea și amorțeala în picioare când acidul lactic se 
răspândește în mușchii pulpelor. li e foarte greu să înoate, 
ultima bucată i se pare imposibil de străbătut. Björn are o privire 
speriată și intră din nou în apă. Penelope e pe cale să cedeze 
din nou, dar mai face câteva mișcări, iar apoi simte fundul apei 
sub picioare. Björn îi prinde mâna și o trage la el, apoi o târăște 
în sus, pe malul plin de pietre. 

— Trebuie să ne ascundem, gâfâie ea. 

O ajută să urce printre brazi, nu-și mai simte picioarele, îi e 
frig și tremură. Continuă mai departe, în pădure și se opresc 
abia când marea nu se mai vede. Epuizaţi, se prăbușesc pe 
mușchiul moale, strângându-se în braţe, în vreme ce respiraţia li 
se domolește. 

— N-o să reuşim, geme ea. 

— Ne ajutăm unul pe altul. 

— Mi-e frig, trebuie să fac rost de haine uscate, murmură 
Penelope, sprijinindu-se de pieptul lui osos. 

Se ridică și el o sprijină, în vreme ce pornesc cu picioarele 
înțepenite prin pădure. Tenișii uzi ai lui Björn lipăie la fiecare 
pas, picioarele goale ale lui Penelope lucesc albe pe pământ. 
Hainele le atârnă ude și reci pe trupuri. Tăcuţi, se îndreaptă spre 
est, departe de insula Orn. După douăzeci de minute, ajung la 
celălalt mal. Soarele este deja sus și sclipește orbitor pe marea 
netedă. Aerul începe să fie mai cald. Penelope se oprește în fața 
unei mingi de tenis care se află în iarba înaltă. Verzuie și ciudat 

de străină. Abia când ridică ochii, vede casa. Aproape ascunsă în 
spatele unei tufe dese de liliac se află o căsuţă roșie, cu o 
verandă frumoasă care dă spre apă. Perdelele sunt trase la 
toate ferestrele și sub umbrar este întins un hamac fără perne. 
larba de pe pajiște e înaltă și o creangă din mărul bătrân zace 
chiar pe poteca din plăci cenușii de piatră. 

— Nu e nimeni acasă, șoptește Penelope. 

Se strecoară mai aproape de casă, pregătiţi să audă un lătrat 
sau strigăte furioase. Privesc prin crăpăturile dintre perdele, 
continuă să înconjoare casa și încearcă precauți clanţa ușii. E 
închis și Penelope privește în jur. 

— Trebuie să intrăm, trebuie să ne odihnim, spune Björn. 
Spargem un geam. 

Lângă perete se află un ghiveci de pământ cu o tufă mică cu 
frunze înguste, de un verde-gălbui. Penelope simte mireasma 
dulce de lavandă când se apleacă și ridică una dintre pietrele 
din ghiveci. Piatra e de fapt din plastic și pe partea interioară se 
află un capac mic. Ea deschide capacul, scoate o cheie și pune 
la loc în ghiveci piatra decorativă. 

Descuie și intră într-un hol cu dușumea de pin. Penelope își 
simte picioarele tremurând, de parcă sunt pe cale să dispară de 
sub ea. Bâjbâie cu mâna după ceva pe care să se sprijine. 
Pereţii sunt acoperiţi cu tapet din pluș. Penelope este așa de 
ostenită și de flămândă, încât casa îi pare ireală, ca o căsuță de 
turtă dulce. Peste tot sunt agățate fotografii cu dedicații. 
Semnături și urări scrise cu peniță de aur sau tuş negru. 
Recunosc șirul de chipuri din programele televiziunii suedeze: 
Siewert Oholm, Bengt Bedrup, Kjell Lânnă, Arne Hegerfors, 
Magnus Härenstam, Malena Ivarsson, Jakob Dahlin. 

Trec apoi printr-o cameră de zi, ajung în bucătărie, privesc 
neliniștiți în jur. 

— Nu putem rămâne aici, șoptește Penelope. 

Björn se duce direct la frigider și deschide ușa. E plin de 
produse proaspete. Casa nu e părăsită, cum au crezut. Bjorn ia 
un pachet de brânză, o jumătate de salam și cutia de lapte. În 
dulap, Penelope găsește o baghetă și un pachet cu fulgi de 
porumb. Rup grăbiţi pâinea cu mâinile, își trec brânza de la unul 
la altul și își vâră în gură îmbucături mari, pe care le înghit cu 
bucăţi de pâine. Björn bea cu înghiţituri mari din cutia de lapte, 
îi curge pe la colţurile gurii în jos, pe gât. Penelope mănâncă 

salam și fulgi de porumb, ia pachetul de lapte, bea, se îneacă, 
tușește, bea din nou. Își zâmbesc nervos, se îndepărtează de 
fereastră și continuă să mănânce, până se liniștesc. 

— Trebuie să căutăm niște haine, înainte să ne continuăm 
drumul, spune Penelope. 

În vreme ce caută prin casă, sunt cuprinși încet de senzaţia 
ciudată că se încălzesc de la mâncare. Corpul începe din nou să 
funcţioneze, inima bate tare, simt dureri în stomac, sângele 
curge prin vene. 

În dormitorul mare cu ușa de sticlă care dă spre bolta de liliac 
se află un dulap în perete. Penelope se duce și trage într-o parte 
ușile glisante. 

— Ce-i aici? 

Dulapul mare e plin cu haine neobișnuite. Jachete aurii, brâuri 
cu paiete lucioase, un smoching galben și o jachetă scurtă, din 
blană pufoasă. Penelope răscolește uimită printr-o grămadă de 
slipuri tanga, transparente, cu imprimeu leopard, de camuflaj și 
chiloţi bărbătești croșetați. 

Deschide cealaltă ușă a dulapului, găsește haine mai simple, 
bluze, jachete și pantaloni. Caută repede și scoate câteva. 
Clătinându-se, își scoate pantalonii uzi și slipul, își trage greu 
bluza strâmtă cu glugă și sutienul murdar. 

În oglindă, dă brusc cu ochii de propria-i imagine. E plină de 
vânătăi pe tot corpul, părul îi atârnă în șuviţe negre, are răni pe 
față, zgârieturi și lovituri pe picioare, dintr-o rană de pe pulpă 
încă i se prelinge sânge și are șoldul julit după căzătura pe 
pantă. 

Își trage pe ea o pereche de pantaloni șifonaţi, un maiou cu 
textul „Mănâncă mai mult terci” și un pulover tricotat. Puloverul 
e larg, îi ajunge până la genunchi. Simte cum se încălzește, 
trupul ei vrea să se relaxeze. Brusc, începe să plângă, dar se 
liniștește repede, își șterge lacrimile de pe obraji și se duce în 
hol, să caute niște pantofi. Găsește o pereche de cizme albastre 
marinărești și se întoarce în dormitor. Vede că Björn e ud și plin 
de nămol, dar că își trage pe deasupra o pereche de pantaloni 
mov din catifea. Picioarele îi arată groaznic, sunt pline de 
pământ și de răni, lasă urme însângerate pe unde trece. |și pune 
un maiou albastru și o jachetă strâmtă din piele, albastru- 
deschis, cu revere late. 


Lacrimile încep din nou să curgă pe obrajii lui Penelope, 
plânsul vine în valuri - ţâșnește din ea, este prea obosită, nu are 
cum să i se împotrivească. Ar vrea să alunge toată spaima 
provocată de fuga lor fără sens. 

— Ce se întâmplă? scâncește ea. 

— Nu știu, șoptește Bjorn. 

— Nu i-am văzut faţa. Ce vrea? Ce dracu’ vrea, de fapt? Nu 
înțeleg absolut nimic. De ce ne vânează? De ce vrea să ne facă 
rău? 

Își șterge lacrimile cu mâneca puloverului. 

— Mă gândesc, continuă ea, vreau să spun... poate că Viola a 
făcut ceva, vreo prostie. Ştii, tipul ei, Serghei, cu care o 
încheiase, s-ar putea să fie criminal, știu că a fost paznic la un 
bar... 

— Penny... 

— Vreau doar să spun că Viola e așa de... poate că a făcut 
ceva ce nu trebuia să facă. 

— Nu, șoptește Björn. 

— Habar n-avem ce se întâmplă, așa că nu-i nevoie să mă 
consolezi. 

— Eu trebuie să... 

— El... bărbatul care ne urmărește... Poate vrea doar să 
vorbească cu noi. Nu știu dacă nu e așa, vreau să spun că... nu 
știu ce vreau să spun. 

— Penny, începe Björn cu gravitate. Tot ce s-a întâmplat e din 
vina mea. 

O privește. Ochii lui sunt injectaţi, obrajii au pete roșii pe 
pielea palidă. 

— Ce vrei să spui? Ce vrei să spui acum? întreabă ea cu glas 
scăzut. 

El înghite cu greutate și apoi explică: 

— Am făcut o mare prostie, Penny. 

— Ce-ai făcut? 

— Fotografia, răspunde el. Totul este din cauza fotografiei. 

— Ce fotografie? Aia cu Palmcrona și Raphael Guidi? 

— Da, l-am contactat pe Palmcrona, răspunde sincer Björn. l- 
am povestit despre fotografie și-am spus că vreau bani, dar... 

— Nu, șoptește ea tăios. 

ÎI privește fix și se dă înapoi cu spatele, răstoarnă din greșeală 
noptiera cu paharul de apă și oul cu ceas. 

— Penny... 

— Nu, taci, îl întrerupe ea cu glas ridicat. Nu înțeleg. Ce spui? 
Ce dracu’ spui? Tu nu poți să... nu poţi... Nu ești zdravăn la cap, 
l-ai șantajat pe Palmcrona? Ai folosit... 

— Ascultă-mă! M-am răzgândit, a fost o greșeală, știu, el a 
primit fotografia, i-am trimis-o. 

Se lasă tăcerea. Penelope încearcă să înţeleagă ce tocmai a 
auzit. Gândurile i se rotesc fără încetare prin minte. 

— Nu voiam să vând iahtul, șoptește el și pare gata să 
izbucnească în plâns. 

— Deși eu nu înțeleg... l-ai trimis fotografia lui Palmcrona? 

— Pentru că am fost obligat, Penny, am înţeles că am făcut o 
greșeală... am fost obligat să-i dau fotografia. 

— Dar... dar îmi trebuie, spune ea. Nu pricepi? Gândește-te, 
dacă cel care mi-a trimis-o mă contactează și vrea s-o aibă 
înapoi! E vorba despre lucruri serioase, despre export de arme. 
Nu e vorba de banii tăi, nu are de-a face cu noi, Björn! 

Penelope îl privește derutată și glasul îi e spart, când începe 
să strige: 

— E vorba despre oameni, despre viaţa lor! Sunt dezamăgită, 
spune ea pe un ton grav. Sunt așa de-a dracului de furioasă pe 
tine, îmi vine să te lovesc, nu mai pot! 

— Dar, Penny, n-am știut, se plânge. Cum aș fi putut să știu? 
Nu mi-ai spus nimic, ai spus doar că fotografia este 
compromiţătoare pentru Palmcrona, nu ai spus că... 

— Ce importanţă are? îl întrerupe ea. 

— Am crezut doar că... 

— Ține-ţi gura! Nu vreau să-ţi ascult scuzele, ești un șantajist, 
un șantajist lacom, nu te cunosc și nu mă cunoști! 

Tace și rămân o vreme unul în faţa altuia. Țipătul unui 
pescăruș se aude peste apă și alţii îi răspund, ca un ecou. 

— Trebuie să mergem mai departe, spune Björn cu glas stins. 

Penelope dă din cap și în secunda următoare se deschide ușa. 
Fără să schimbe nicio privire, ei se retrag în dormitor. Aud pe 
cineva intrând. Björn încearcă să deschidă ușa de la terasă, dar 
este încuiată. Penelope deschide fereastra cu mâinile 
tremurându-i, dar e prea târziu să fugă. 

51. 


Câștigătorul 


Penelope își trage răsuflarea. Un bărbat stă în cadrul ușii 
dinspre dormitor. Björn caută ceva cu care să se apere. 

— Ce naiba faceţi aici? întreabă bărbatul cu glas răgușit. 

Penelope înţelege că nu este urmăritorul lor, ci pesemne 
proprietarul casei. E un bărbat scund, lat în umeri și corpolent. 
Faţa lui îi este cumva cunoscută, ca și cum l-ar fi văzut cu mulţi 
ani în urmă. 

— Drogaţi? întreabă el curios. 

Dintr-odată, Penelope înţelege cine e. Au intrat prin efracţie în 
casa lui Ossian Wallenberg. În urmă cu vreo zece ani, era un 
realizator de emisiuni iubit de public. Era vorba despre o 
emisiune de divertisment, la sfârșit de săptămână - Vinerea de 
aur, Căţărându-se pe pereți, Seara leului. Ossian Wallenberg 
organiza de obicei concursuri, avea invitaţi și premii în spatele 
unor ușițe strălucitoare. Fiecare ediție a Vinerii de aur se 
termina în același fel - Ossian trebuia să-și ridice în aer invitatul. 
Zâmbitor și roșu la faţă. Penelope își amintește cum, în 
copilărie, îl văzuse ridicând-o în aer pe Maica Tereza. Femeia 
fragilă, bătrână, părea complet paralizată de spaimă. Ossian 
Wallenberg era cunoscut pentru părul său auriu și hainele 
extravagante, dar și pentru răutatea studiată. 

— Am avut un accident, spune Björn. Și trebuie să luăm 
legătura cu poliția. 

— Aha, aprobă indiferent Ossian. Din păcate, am doar un 
telefon mobil. 

— Trebuie să-l împrumutăm, e urgent. 

Ossian își scoate telefonul, îl privește, apoi îl închide. 

— Ce faceți? întreabă Penelope. 

— Fac ce am chef, răspunde el. 

— Dar noi chiar avem nevoie de telefon, insistă ea. 

— Atunci vă trebuie parola, zâmbește Ossian. 

— Ce faceţi? 

El se sprijină de ușă și-i cercetează un moment. 

— Ce chestie, niște drogați au nimerit aici, la bietul de mine. 

— Dar nu suntem... 

— Cui îi pasă? o întrerupe Ossian. 

— N-are rost, îi spune Penelope lui Björn. 

Vrea să plece, dar Björn pare foarte obosit, are obrajii și 
buzele albe, se sprijină de perete cu mâna. 

— Ne pare rău că am intrat în casa dumneavoastră, spune el. 
Și vă vom plăti pentru ce-am luat, dar acum trebuie să ne 
Împrumutați telefonul, este o situaţie urgentă și... 

— Cum te cheamă? îl întrerupe zâmbind Ossian. 

— Björn. 

— Îți stă bine în costum, Björn, dar n-ai văzut cravata? E o 
cravată care se potriveşte la el. 

Ossian merge la dulap, scoate o cravată albastră din piele, în 
aceeași nuanţă ca jacheta și o înnoadă încet la gâtul lui Björn. 

— Sunati dumneavoastră la poliţie, îl roagă Penelope. Spuneţi 
că aţi prins doi hoți în flagrant. 

— Nu-i deloc amuzant, spune Ossian posomorât. 

— De fapt, ce vreţi? întreabă ea înverșunată. 

El se dă câţiva pași în spate și îi cercetează. 

— Nu-mi place de ea, îi spune lui Björn. Dar tu ești frumos și 
îți vine bine costumul meu. N-are decât să păstreze puloverul 
ăla urât. Nu-i așa? Ca bufnița Helge. Nu pare a fi suedeză, arată 
ca o... 

— Termină, îl întrerupe Björn. 

Ossian se apropie de el cu un aer furios și izbește cu pumnul 
în aer. 

— Știu cine ești, spune Penelope. 

— Grozav, zâmbește Ossian. 

Björn o privește întrebător, apoi se uită la bărbat. Penelope 
simte că i se face greață, se așază pe pat și încearcă să respire 
liniștit. 

— Așteaptă, spune Ossian. Și tu... te-am văzut la televizor, te 
recunosc. 

— Am participat la câteva emisiuni... 

— Și acum, ești moartă, rânjește el. 

Penelope simte că tot trupul i se încordează și devine atentă 
la cuvintele ciudate. Incearcă să înțeleagă ce vrea să spună 
Ossian și caută cu privirea o cale de evadare. Björn stă lângă 
perete și alunecă încet jos, pe dușumea. E alb la faţă, nu 
reușește să scoată o vorbă. 

— Dacă nu vrei să ne ajuţi, spune Penelope, o să rugăm pe 
altcineva, care... 

— Vreau, sigur că vreau, o întrerupe el. 

Ossian iese în hol, se întoarce cu o pungă, scoate din ea un 
cartuș de ţigări și un ziar. Aruncă ziarul pe pat și duce ţigările la 
bucătărie. Pe prima pagină, Penelope vede o fotografie a sa, 
una, mai mare, a Violei și alta a lui Bjorn. Deasupra fotografiei 
Violei stă scris „ucisă” și deasupra celorlalte două „dispăruţi”. 

Tragedie pe mare - există temeri că trei persoane au murit. 

Penelope se gândește la mama ei, o vede înaintea ochilor, 
îngrozitor de speriată, zguduită de plâns. Nemișcată, cu braţele 
strânse în jurul trupului, ca în pușcărie. 

Podeaua scârțâie și Ossian Wallenberg intră din nou în 
dormitor. 

— Ne luăm la întrecere, îi anunţă el vesel. 

— Ce vrei să spui... 

— La naiba, ce poftă mi-e de un concurs! 

— Concurs? întreabă Björn cu un zâmbet nesigur. 

— Nu știi ce este un concurs? 

— Ba da, dar... 

Penelope îl privește pe Ossian și își dă seama cât de 
vulnerabili sunt, atâta vreme cât nimeni nu știe că sunt în viaţă, 
câtă vreme nimeni nu știe ce s-a întâmplat. Ar putea să-i ucidă, 
pentru că toată lumea crede că sunt deja morți. 

— Vrea să-și demonstreze puterea asupra noastră, spune 
Penelope. 

— Ne dai telefonul și parola dacă participăm? întreabă Björn. 

— Dacă învingeţi, răspunde Ossian și-i privește cu ochi 
sclipitori. 

— Și dacă pierdem? întreabă Penelope. 


52. 


Comisionarul 


Axel Riessen traversează sufrageria până la fereastră, se 
oprește privind tufele de trandafiri de lângă gardul de metal, 
strada și scara care duc la biserica Engelbrekt. 

Chiar în momentul în care și-a scris numele pe cererea de 
angajare, a preluat toate sarcinile și îndatoririle defunctului Carl 
Palmcrona. 

Zâmbește în sinea lui, gândindu-se la întorsăturile pe care le 
ia viaţa, când înţelege brusc că a uitat cu totul de Beverly. Simte 
un gol în stomac. Odată, ea i-a spus că se duce la magazin, dar 
când, după patru ore, încă nu venise acasă, a ieșit s-o caute. A 
găsit-o două ore mai târziu, într-o magazie din faţa Muzeului 
Observatorului. Era complet dezorientată, mirosea a alcool și nu 
mai avea chiloţi. Cineva îi lipise gumă de mestecat în păr. A 
spus că întâlnise câţiva băieţi în parc. 

— Aruncau cu pietre într-un porumbel rănit, i-a explicat 
Beverly. Așa că m-am gândit să le dau bani, să înceteze. Însă nu 
aveam decât douăsprezece coroane. Nu erau de ajuns. În 
schimb, voiau să fac ceva. Au spus c-or să calce în picioare 
porumbelul dacă nu fac. 

Apoi a tăcut. In ochi i se adunau lacrimi. 

— Eu n-am vrut, a șoptit ea. Dar mi-era așa de milă de 
pasăre! 

la telefonul și formează numărul ei. În vreme ce aude cum 
sună, privește spre stradă, spre clădirea care a fost înainte 
sediul ambasadei chineze și mai departe, spre casa întunecată 
care adăpostește asociația Opus Dei din Suedia. 

Fraţii Axel și Robert Riessen împart una dintre casele mari de 
pe  Bragevăgen. Clădirea se află în mijlocul cartierului 
Lărkstaden, o zonă exclusivistă între Ostermalm și Vasastan, 
unde casele seamănă între ele. 

Locuinţa familiei Riessen constă din două apartamente mari, 
separate, fiecare dispus pe trei niveluri. 

Tatăl fraţilor, Erloff Riessen, care e mort de douăzeci de ani, a 
fost ambasador la Paris și apoi la Londra, în vreme ce unchiul 
lor, Torleif Riessen, era un cunoscut pianist care concertase la 
Symphony Hall, în Boston, și la Grosser Musikvereinssaal din 
Viena. Nobilul neam Riessen s-a mândrit mai ales cu diplomaţi și 
muzicieni. Două meserii care la bază seamănă - amândouă 
necesită un auz foarte fin și mult devotament. 

Soții Alice și Erloff Riessen aveau o înţelegere ciudată, dar 
logică. Hotărâseră de timpuriu că fiul mai mare, Axel, se va 
dedica muzicii, iar cel mic, Robert, va urma drumul tatălui, ca 
diplomat. Insă acest aranjament fusese brusc întors pe dos 

atunci când Axel făcuse greșeala lui fatală. Axel avea 
șaptesprezece ani când a fost obligat să se lase de muzică. A 
fost trimis la școala militară și Robert a trebuit să urmeze 
cariera muzicală. Axel și-a acceptat pedeapsa, a considerat că o 
merită și de atunci nu a mai cântat niciodată la vioară. 

După cele întâmplate, de la acea zi neagră din urmă cu 
treizeci și patru de ani, mama întrerupsese orice contact cu fiul 
ei. Nici măcar pe patul de moarte n-a vrut să mai vorbească cu 
el. 

După nouă apeluri, Beverly răspunde într-un final, tușind: 

— Alo? 

— Unde ești? 

— Sunt la... 

Beverly își întoarce fața de la receptor și el nu mai aude 
continuarea. 

— Nu te aud, spune el și neliniștea îi face glasul ascuţit și 
forţat. 

— De ce ești furios? 

— Spune-mi doar unde ești, o imploră el. 

— Dar ce-i cu tine? râde ea. Sunt aici, în apartamentul meu. 
Nu e bine? 

— Am fost îngrijorat. 

— Nu te prosti, vreau doar să văd programul despre Victoria. 

Fata întrerupe convorbirea, dar Axel e în continuare agitat, 
din cauza tonului vag pe care îl avusese aceasta. 

Privește telefonul, întrebându-se dacă s-o sune din nou. 
Brusc, telefonul sună în mâna lui. Axel tresare și răspunde: 

— Riessen. 

— Sunt Jörgen Grünlicht. 

— Bună ziua, spune Axel pe un ton ușor întrebător. 

— Cum a fost întâlnirea cu grupul de referenți? 

— Cred că a fost multumitoare, răspunde Axel. 

— Sper că ați pus pe primul loc Kenya. 

— Și expirarea autorizaţiei din Olanda, adaugă Axel. Erau 
multe de rezolvat și aștept sa-mi clarific punctul de vedere, 
înainte să... 

— Dar Kenya, îl întrerupe el. Nu ai semnat încă autorizaţia de 
export? Pontus Salman stă pe capul meu și se întreabă de ce 
dracu' tragi de timp. E o afacere a naibii de mare care e deja 
întârziată. ISP le-a dat semnale pozitive, așa că și-au orientat 

întreaga producţie pe linia asta. Produsele sunt gata, vor fi 
transportate de la Trollhättan până în port la Göteborg, 
armatorul vine mâine cu un vas de containere din Panama, îl 
descarcă în timpul zilei și este pregătit să încarce muniţia în ziua 
următoare. 

— Jörgen, eu am înţeles toate astea, m-am uitat pe hârtii și, 
desigur... E clar că o să semnez, dar abia am intrat în funcţie și 
pentru mine e important să fiu temeinic. 

— Am revăzut toată documentaţia, spune Jörgen pe un ton 
prompt. Și n-am găsit niciun fel de neclarităţi. 

— Nu, dar... 

— Unde ești acum? 

— Sunt acasă, răspunde Axel pe un ton ezitant. 

— iți trimit hârtiile cu un curier, spune Jörgen scurt. Acesta 
poate aștepta, în vreme ce semnezi, să nu mai pierdem timpul. 

— Nu, mă uit la ele mâine. 

Douăzeci de minute mai târziu, Axel coboară în hol ca să 
primească pachetul de la Jörgen Grunlicht. Este deranjat de 
insistenţă, dar nu vede niciun motiv pentru care să întârzie 
afacerea. 


53. 


Semnătura 


Axel deschide ușa și-l salută pe curierul pe bicicletă. Aerul de 
seară călduț se revarsă înăuntru, împreună cu muzica 
bubuitoare de la petrecerea de sfârșit de an a Școlii de 
arhitectură. 

la mapa și, din cine știe ce motiv, se simte încurcat la gândul 
de a semna contractul în faţa curierului, ca și cum ar fi o 
persoană gata să facă orice, numai să fie un pic presată. 

— Dă-mi un minut, spune el, părăsindu-l în hol. 

Merge pe culoar la stânga, prin faţa bibliotecii de jos și intră în 
bucătărie. Trece pe lângă suprafețele de lucru lucioase din 
piatră închisă la culoare, pe lângă dulapurile de un negru 
strălucitor și se duce la frigiderul cu uși duble și mașină de făcut 
gheață. Scoate o sticlă mică de apă minerală și bea direct din 

ea, își slăbește nodul de la cravată, apoi se așază pe scaunul 
înalt, deschizând mapa. 

Totul pare să fie în ordine, fiecare anexă se află la locul ei, 
raportul comisiei de control al exporturilor, clasificarea, 
hotărârea preliminară, copiile de la Ministerul de Externe și 
informaţiile asupra ofertei. 

Cercetează documentul referitor la aprobarea licenţei de 
export, planul definitiv al operaţiunii, apoi răsfoiește până la 
rândul unde directorul general pentru inspecția produselor 
strategice urmează să-și scrie numele. 

Prin trup îi trece o răceală, ca un scurt îngheț. 

E o afacere importantă, care are însemnătate pentru balanţa 
comercială a ţării, o treabă de rutină care a fost întârziată de 
sinuciderea lui Palmcrona. Înţelege că situaţia lui Pontus Salman 
este foarte neplăcută, poate că afacerea va scăpa din mâinile lui 
dacă mai întârzie. 

Și, în același timp, înțelege că el este silit să aprobe exportul 
de muniţie pentru Kenya, fără să poată garanta personal 
corectitudinea hotărârii. 

Axel se decide și imediat se simte mai bine. 

În următoarele zile, își va dedica tot timpul acestei însărcinări 
și apoi își va scrie numele pe licenţa de export. 

Va face acest lucru, o știe, dar nu acum. Puțin îi pasă cât vor 
fi de furioși, de indignaţi. De fapt, el este cel care hotărăște, el 
este directorul general al Inspecţiei pentru Produse Strategice. 

la tocul și, pe rândul care așteaptă semnătura lui, desenează 
un chip vesel, cu un balon care-i iese din gură. 

Se întoarce în hol cu o mină serioasă, îi înmânează mapa 
curierului, apoi urcă scara, până în salon. Se întreabă dacă 
Beverly este într-adevăr sus sau dacă n-a îndrăznit să spună că 
a fugit. 

Ce se întâmplă dacă fuge și dispare?! 

Axel ia telecomanda de pe o măsuță și pune unul dintre 
cântecele de început ale lui David Bowie. 

Combina muzicală are forma unui animal ciudat din sticlă, 
strălucind slab. E fără fir și difuzoarele sunt montate în pereţi, 
total invizibile. 

Merge până la dulapul-vitrină, deschide ușa bombată de sticlă 
și privește buteliile strălucitoare. 

Șovăie un moment, apoi ia o sticlă de whisky numerotată 
individual, un Hazelbrun de la Spingbank Distillery. Distileria se 
află în Scoţia, în regiunea Campbeltown. Axel vizitase locul și își 
amintește vana pentru plămada de malţ care avea o sută de ani 
și care încă se mai folosește. Era uzată, vopsită într-un roșu- 
deschis și nu avea nici măcar capac. 

Axel Riessen scoate dopul și inspiră parfumul băuturii: de 
pământ, întunecat ca un cer de furtună. Pune dopul la loc și 
așază cu grijă sticla înapoi pe raft. Acum se aude o melodie de 
pe discul Hunky Dory: 

But her friend is nowhere to be seen. Now she walks through 
her sunken dream, to the seat with the clearest wiew, and she's 
hooked to the silver screen”, cântă David Bowie. Ușa dinspre 
apartamentul fratelui său se izbește din nou. Axel privește pe 
fereastra uriașă care dă spre grădina cu pomi deși. Se întreabă 
dacă Robert va trece pe la el și, în același moment, se aude un 
ciocănit în ușă. 

— Intră! strigă el. 

Robert deschide ușa și intră în salon cu o expresie stânjenită 
pe față. 

— Înţeleg că asculţi gunoaie ca să mă enervezi, dar... 

Axel zâmbește și cântă: 

Take a look at the Lawman, beating up the wrong guy. Oh 
man! Wonder if he'll ever know: he's in the best selling show...?5 

Fratele său face câţiva pași de dans, apoi se duce la vitrina 
deschisă și aruncă o privire înăuntru. 

— Te rog, spune Axel pe un ton sec. 

— Vrei să vezi Strosserul meu - pot să opresc muzica un 
moment? 

Axel ridică din umeri, Robert apasă pe butonul de pauză și 
muzica se întrerupe. 

— L-ai terminat? 

— Am stat toată noaptea, răspunde Robert cu un zâmbet larg. 
l-am pus corzile azi-dimineaţă. 

Se lasă tăcerea. Cu multă vreme în urmă, mama lor fusese 
convinsă că Axel avea să devină un violonist faimos. Alice 


25 Prietenul ei nu e de văzut. Acum se plimbă prin visul adânc, spre locul cu cea mai 
bună vedere, și se pierde în ecranul argintiu. 

2 Priveşte omul legii, bătându-l pe tipul greșit. O, Doamne! Mă întreb dacă o să știe 
vreodată: e în cel mai bine vândut spectacol... 

Riessen fusese ea însăși o muziciană profesionistă, vioara a 
doua la capela regală a operei din Stockholm, și-l prefera 
deschis pe fiul mai mare. Totul se prăbușise atunci când Axel, 
care studia la Conservator, devenise unul dintre cei trei finaliști 
ai concursului Johan Fredrick Berwald pentru tineri soliști, care 
este considerat rampa sigură de lansare spre elita mondială a 
muzicii. 

După concurs, Axel încheiase definitiv cu muzica și începuse 
școala militară din Karlsborg. Fratele său mai mic, Robert, a 
trebuit să-i preia locul ca muzician în familie. Ca majoritatea 
celor care trec prin Universitatea Regală de Muzică, Robert n-a 
devenit o stea. În schimb, cântă într-o orchestră de cameră și, în 
primul rând, a devenit un renumit lutier care primește comenzi 
din întreaga lume. 

— Arată-mi vioara, spune Axel după un scurt moment. 

Robert dă din cap și îi aduce instrumentul, o vioară suplă, 
lăcuită într-un roșu de flacără și cu dosul din arțar ca blana de 
tigru. 


Se așază în fața fratelui său și începe să cânte un fragment 
dintr-una din piesele lui Bela Bart6k compuse în călătoria în 
Ungaria. Axel l-a iubit întotdeauna. Bartók a fost un oponent 
deschis al nazismului, silit să-și părăsească ţara. În muzică, 
reușește uneori să transmită scurte momente de fericire. Un fel 
de muzică populară, melancolică, printre ruinele unei catastrofe, 
gândește Axel în vreme ce Robert încheie fragmentul muzical. 

— Sună destul de bine, spune Axel. Dar trebuie să muţi un pic 
mai jos călușul, căci există o mică pauză moartă care... 

Chipul fratelui se întunecă imediat. 

— Daniel Strosser a spus că... el vrea să aibă exact acest 
sunet, explică el scurt. Vrea ca vioara să sune ca o Birgit Nilsson 
tânără. 

— Atunci trebuie neapărat să muţi mai în faţă călușul, 
zâmbește Axel. 

— Tu nu te pricepi, voiam doar să... 

— Altfel, e absolut minunată, se grăbește Axel să spună. 

— Ascultă sunetul - uscat și tăios, și... 

— Nu vorbesc despre asta, continuă Axel imperturbabil. Spun 
doar că există ceva neînsufleţit în... 

— Neînsuflețit? Cel care va avea instrumentul este specialist 
în Bartók, continuă Robert. Vorbim despre Bartók - nu e același 
lucru ca Bowie. 

— Poate am auzit greșit, spune Axel cu voce slabă. 

Robert deschide gura ca să răspundă, dar se oprește, auzind- 
o pe soţia sa Anette ciocânind la ușă. 

Ea deschide și îi zâmbește văzându-l acolo, cu vioara. 

— Ai probat Strosserul tău? întreabă ea cu speranţă în glas. 

— Da, spune Robert sec. Dar lui Axel nu-i place. 

— Nu e adevărat, se apără Axel. Clientul va fi mai mult decât 
mulțumit, sunt sigur de asta. Ce spuneam - cred că e doar în 
imaginaţia mea... 

— Nu-l asculta, el nu știe nimic, îl întrerupe Anette iritată. 

Robert vrea să plece și s-o ia pe nevastă-sa cu el, n-are chef 
de scene, dar aceasta se apropie de Axel. 

— Recunoaște că doar ai inventat defectul, spune ea cu glas 
spart. 

— Nu e niciun defect, doar călușul ar trebui... 

— Și când ai cântat tu ultima oară? Acum treizeci, patruzeci 
de ani? Erai doar un copil pe vremea aceea. Cred că trebuie să-i 
ceri scuze. 

— Las-o moartă, spune Robert. 

— Cere-ţi scuze, insistă ea. 

— OK, scuze, spune Axel, simțind cum roșește. 

— Pentru că ai minţit, continuă ea. Ai minţit, pentru că nu poți 
accepta laudele pe care le merită noua vioară a lui Robert. 

— Îmi pare rău. 

Axel pune muzica din nou, destul de tare. Mai întâi, se aude 
doar ca un zdrângănit pe două chitare dezacordate și un 
cântăreţ care caută tonul cu voce slabă: Goodbye love, goodbye 
love... 

Anette mormăie ceva despre lipsa de talent a lui Axel, iar 
Robert îi spune să termine, în vreme ce-o trage afară din 
cameră. Axel ridică și mai mult sunetul, tobele și basul electric 
pun la locul ei melodia contorsionată: Didn't know what time is 
was, the lights were low oh. I leaned back on my radio oh oh”. 

Axel închide pleoapele și simte cum ochii îi ard în întuneric. E 
deja foarte obosit. Uneori doarme o jumătate de oră, alteori nu 


27 Nu ştiam ce oră era, luminile erau micşorate, oh, oh. M-am dat în spate sprijinindu- 
mă de radio, oh, oh... 

doarme nici când Beverly este culcată lângă el. Atunci, 
obișnuiește să se învelească într-o pătură, să se așeze pe 
verandă cu privirea aţintită spre copacii din grădină, în lumina 
umedă a zorilor. De bună seamă, Axel Riessen bănuiește ce stă 
la baza problemei lui. Strânge pleoapele și se întoarce cu gândul 
la zilele care i-au schimbat viața. 


54. 


Concursul 


Penelope și Björn se privesc cu ochi obosiţi și gravi. Prin ușa 
închisă îl aud pe Ossian Wallenberg cântând Vreti să vedeți o 
stea, imitând-o pe Zarah Leander, în vreme ce rearanjează 
mobilele. 

— Putem să-l învingem, șoptește Penelope. 

— Poate. 

— Trebuie să încercăm. 

— Și pe urmă, ce facem pe urmă? O să-l torturăm, să ne 
spună parola? 

— Cred c-o să ni-l dea de bunăvoie dacă raportul de forțe se 
schimbă. 

— Dar dacă n-o face? 

Ea se împleticește când se duce la fereastră, începând să 
desfacă încet cârligele. Degetele o dor. Se oprește, cercetându- 
și mâinile la lumina zilei, vede murdăria de sub unghiile rupte, 
degetele cenușii de pământ și de humă, pline de sânge. 

— Nu vom primi niciun ajutor aici, trebuie să continuăm, 
spune ea. Dacă o să căutăm mai departe, pe mal... 

Tace, privindu-l pe Björn care stă ghemuit pe marginea 
patului, în jacheta albastră din piele. 

— Bine, spune el slab. Fă-o. 

— Nu te părăsesc. 

— Dar eu nu mai pot, Penny, răspunde el fără s-o privească. 
Nu mă mai ţin picioarele, cred că doar o jumătate de oră mai 
sunt în stare să merg. 

— Te ajut eu. 

— Poate că nu mai există alte telefoane pe insulă, nu știm, nu 
avem nicio idee. 

— Nu vreau să particip la concursul lui scârbos... 

— Penny, noi... Noi trebuie să vorbim cu poliţia, trebuie să ne 
dea telefonul. 

Cu un zâmbet larg, Ossian se ivește în cadrul ușii. E îmbrăcat 
într-o haină cu imprimeu leopard și are o bucată de material cu 
același model în jurul șoldurilor. Cu mișcări graţioase le face 
semn spre canapeaua mare. Perdelele sunt trase și el a împins 
mobilele lângă pereţi, așa încât să se poată mișca liber prin 
încăpere. Ossian se plasează sub lumina celor două lampadare, 
se oprește și se întoarce spre ei. 

— lubiţi oaspeţi de vineri, timpul trece repede când te 
distrezi, spune, făcându-le cu ochiul. Suntem la emisiunea 
„Concurs” și le urăm bun venit vedetelor din seara asta. O 
comunistă căcăcioasă și iubitul ei minor. O pereche total 
nepotrivită, dacă mă întrebaţi pe mine. O baborniţă și un tânăr 
cu un tors bine lucrat. 

Ossian râde și își încordează mușchii spre presupusa cameră 
de luat vederi. 

— Haideţi! strigă Ossian, dansând pe loc. Sus, pe pereţi! Sunt 
pregătiţi toți, gata să apese pe butoane? Vă dau... „Adevăr și 
provocare”! Ossian Wallenberg provoacă - Baborniţa și 
Frumușelul! 

Ossian pune o sticlă goală pe podea și o face să se 
învârtească. Sticla se rotește de câteva ori, înainte de a se opri 
cu gâtul îndreptat spre Björn. 

— Frumușelul! strigă zâmbitor Ossian. Frumușelul este 
primul! Aici vine întrebarea. Eşti pregătit să spui adevărul și 
numai adevărul? 

— Absolut, oftează Björn. 

O picătură de sudoare se prelinge de pe nasul lui Ossian, în 
vreme ce deschide un plic, citind cu voce tare: 

— La ce te gândești când te culci cu baba? 

— Foarte amuzant, murmură Penelope. 

— Primesc telefonul dacă răspund? spune calm Björn. 

Ossian plescăie din buze și clatină din cap. 

— Nu, dar dacă publicul crede în răspunsul tău, primeşti 
prima cifră din parolă. 

— Și dacă aleg „provocarea”? 

— Atunci, concurezi cu mine și publicul singur va face 
alegerea, răspunde Ossian. Dar timpul trece, tic, tac, tic, tac. 
Cinci, patru, trei, doi... 

Penelope îl privește pe Björn în lumina puternică a lămpilor, 
chipul lui murdar, barba și părul încâlcit. Are nările negre de 
sânge închegat și ochii îi sunt obosiţi și injectați. 

— Mă gândesc la Penelope când facem sex, răspunde Björn 
cu glas scăzut. 

Ossian huiduie, face o mină dezgustată și aleargă pe loc. 

— Trebuie să fie „adevărul”! strigă el. Nu ești nici pe aproape. 
Nimeni din public nu crede că te gândești la Baborniţă când te 
culci cu ea. Unu, două, trei puncte minus la Frumusșel. 

Invârte sticla din nou, se oprește aproape imediat și de data 
asta gâtul este îndreptat spre Penelope. 

— Ai, ai, ai! strigă Ossian. Una specială! Și ce înseamnă asta? 
Tocmai! „Provocarea”, direct! Nu-i o farfurie cu piure de cartofi, 
cu arome de grătar! Du-te direct la „Pornește”! Eu deschid 
capacul și ascult ce șoptește hipopotamul! 

Ossian ia un hipopotam micuţ din lemn lăcuit de pe masă, îl 
duce la ureche, ascultă și dă din cap aprobator: 

— Vrei să spui, Baborniţa? întreabă el și ascultă iar. Înţeleg, 
domnule hipopotam. Da. Mulţumesc. 

II pune cu grijă pe masă și se întoarce cu un zâmbet spre 
Penelope. 

— Baborniţa va concura împotriva lui Ossian! Și genul este: 
striptease! Dacă poţi excita publicul mai bine decât Ossian, vei 
primi toate cifrele din parolă - altfel, Frumușelul trebuie să-ți 
dea un picior în cur, cât de tare poate! 

Ossian ţopăie până la combina muzicală, apasă pe un buton și 
după un scurt moment se aude Teach Me Tiger. 

— Am pierdut această întrecere o dată în faţa lui Loa 
Falkman, șoptește cu voce teatrală Ossian, în vreme ce-și mișcă 
șoldurile pe ritmul muzicii. 

Penelope se ridică de pe canapea, face un pas în față și apoi 
rămâne pe loc, în cizmele ei de marinar, cu pantalonii dungați și 
puloverul mare, tricotat. 

— Vrei să scot hainele de pe mine? întreabă ea. Despre asta 
era vorba? Să mă vezi goală? 

Ossian se oprește din cântat, cu o expresie de dezamăgire pe 
buze și se uită rece la ea, înainte de a-i răspunde: 

— Dacă aș fi interesat să văd o pizdă de imigrantă, aș putea 
s-o comand pe internet. 

— Atunci, de ce naiba ești interesat? 

Ossian îi dă o palmă grea. Ea se clatină, e gata să cadă, dar 
își recapătă echilibrul. 

— Trebuie să fii politicoasă cu mine, spune el cu gravitate. 

— OK, murmură ea. 

Un zâmbet îi apare în colţul buzelor, în vreme ce-i explică: 

— Eu sunt o persoană care m-am întrecut cu mari vedete... și 
pe tine te-am văzut la televizor doar când n-am reușit să schimb 
destul de repede canalul... 

Ea îi privește fața roșie, excitată. 

— N-o să ne dai telefonul, nu-i așa? 

— Promit, regulile sunt reguli, îl primiţi, însă doar dacă obțin 
ce vreau, răspunde el iute. 

— Ştii că ne aflăm într-o situaţie de urgenţă, și tu o folosești 
ca să... 

— Da, așa fac! ţipă el. 

— OK, la naiba, atunci facem un pic de striptease, pe urmă 
primesc telefonul. 

Se întoarce cu spatele la Ossian, își scoate puloverul și 
maioul. În lumina puternică, se văd bine rănile de pe umăr și 
șold, vânătăile și murdăria. Penelope se răsucește, ascunzându- 
și sânii cu amândouă mâinile. 

Björn bate din palme și fluieră, cu privirea tristă. Ossian are 
fața transpirată, o privește și apoi se așază în lumina lămpii, în 
fața lui Björn. Ea mișcă șoldurile și trage brusc pânza din jurul 
mijlocului, o răsucește în aer, o lasă să coboare între picioare, 
apoi i-o aruncă lui Bjorn pe faţă. 

Ossian îi trimite o sărutare și face un gest, cum or să se audă 
la telefon. 

Björn bate din nou din palme, fluieră mai tare, continuă să 
aplaude și vede în același timp cum Penelope ia vătraiul de 
fontă din faţa sobei. 

Lopata pentru cenușă se pune în mișcare și sună slab, 
lovindu-se de cleștele mare. 

Ossian dansează ţopăind în chiloţii cu paiete aurii. Penelope 
ține vătraiul cu amândouă mâinile și se apropie de Ossian pe la 
spate. El dă din șolduri în fața lui Björn. 

— Jos, în genunchi, îi șoptește. Jos, Frumușelule, jos! 

Penelope înalţă unealta grea și-l lovește peste picior cât de 
tare poate. Se aude o trosnitură și Ossian cade pe spate, ţipând 
din răsputeri. Se ţine de picior, se răsucește de durere și rage ca 
un animal. Penelope se duce direct la combina muzicală, o 
distruge cu patru lovituri grele până ce, în sfârșit, tace. 

Ossian zace acum nemișcat, respiră foarte repede și geme. 
Penelope se apropie, iar el o privește cu ochi speriaţi. Ea mai 
zăbovește un moment acolo. Vătraiul greu de fontă i se leagănă 
în mâna dreaptă. 

— Domnul hipopotam mi-a șoptit că o să-mi dai telefonul și 
parola, spune ea cu glas liniștit. 


55. 


Politia 


E foarte cald și înăbușitor în vila lui Ossian Wallenberg. Björn 
se ridică mereu de pe scaun, se duce la fereastră și aruncă 
priviri spre debarcader și spre apă. Penelope stă pe canapea, cu 
telefonul în mână, așteptând ca poliţia să sune înapoi. Au primit 
apelul de urgenţă și au promis s-o contacteze la același număr 
atunci când șalupa poliţiei va fi în apropiere. Ossian stă într-un 
fotoliu cu un pahar mare de whisky în față, privindu-i. A luat 
niște calmante și spune cu voce înăbușită c-o să 
supravieţuiască. 

Penelope privește ecranul telefonului, vede că semnalul e mai 
slab, dar încă suficient. Poliţia va suna curând. Se lasă pe spate, 
pe canapea. E o zăpușeală oribilă. Maioul îi e ud de transpiraţie. 
Inchide ochii și se gândește la Darfur, la căldura din autobuz 
când se ducea la Kubbum, ca să i se alăture lui Jane Oduya, în 
misiunea din cadrul Action Contre la Faim. 

Se îndrepta spre barăcile care aparţineau administraţiei, când 
se oprise brusc. Dăduse cu ochii de niște copii care jucau un joc 
bizar. Puneau niște figurine de lut pe drum, apoi așteptau, 
sperând să fie sfărâmate de automobilele care treceau. S-a 
apropiat, ca să vadă mai bine. 

Izbucneau în hohote de râs de fiecare dată când una dintre 
figurine era călcată: 


— Am omorât unul! Era un moș! 

— Și eu am omorât un darfurian! 

Unul dintre copii a alergat în mijlocul drumului și a pus repede 
jos două figurine. Una mare și alta mică. Când o căruţă a 
răsturnat-o pe cea mică, zdrobind-o sub roată, copilul a jubilat: 

— A murit! Puiul de cățea a murit! 

Penelope s-a dus la ei, întrebându-i ce fac acolo, dar copiii n- 
au răspuns, ci au luat-o la fugă. Ea s-a oprit privind cioburile de 
lut care zăceau pe drumul roșu, ars de soare. 

Darfurienii sunt poporul care a dat numele regiunii Darfur. 
Acest neam african străvechi e pe cale de dispariţie din cauza 
terorii /Janjawid. 

Pentru că îndeletnicirea tradițională a popoarelor africane 
este agricultura, din cele mai vechi timpuri au existat conflicte 
între ele și partea migratoare a populaţiei. Dar adevăratul motiv 
al genocidului este petrolul. A fost găsit petrol în pământul care 
era locuit de vechile triburi africane și acum se vrea, pur și 
simplu, dispariţia satelor din zonă. 

Cu toate că pe hârtie războiul civil s-a terminat, neamul 
Janjawid continuă cu raidurile sistematice, violează femeile, 
omoară bărbaţii și copiii și apoi le ard locuinţele. 

Penelope a văzut copiii arabi fugind de acolo și s-a dus să 
ridice din praf ultimele figurine de pământ, când cineva a 
strigat: 

— Penny! Penny! 

A tresărit de spaimă, s-a întors și a văzut-o pe Jane Oduya 
stând și făcându-i semn cu mâna. Jane purta niște jeanși 
decoloraţi și o geacă galbenă. Penelope abia a recunoscut-o. 
Chipul ei se zbârcise și îmbătrânise teribil în doar câţiva ani. 

— Jane! 

S-au îmbrățișat strâns. 

— Să nu vorbești cu copiii aceia, a murmurat Jane. Sunt ca 
toți ceilalţi, ne urăsc pentru că suntem negri, pur și simplu, nu 
pot înţelege asta. Ei urăsc pielea neagră. 

Jane și Penelope au pornit-o spre tabăra de refugiaţi. Ici și 
colo începuseră să se strângă oamenii, ca să mănânce și să bea. 
Mirosul de lapte ars se amesteca insuportabil cu duhoarea 
latrinelor. Peste tot se vedeau însemnele ONU, pe apărători de 
vânt, perdele, cearșafuri. Sute de corturi albe ale Crucii Roșii se 
smuceau în vântul care sufla peste întinderile pustii. 

Penelope a urmat-o pe Jane în cortul mare al spitalului. 
Trecând prin pânza albă, lumina soarelui devenea cenușie. Jane 
a privit prin fereastra de plastic, spre secţia de chirurgie. 

— Surorile mele au devenit chirurgi iscusiţi, a spus Jane 
liniștită. Fac amputări și operaţii mai ușoare, fără niciun ajutor. 

Doi băieţi slăbuţi, având poate în jur de treisprezece ani, au 
adus în cort o cutie mare de carton cu pansamente și au lăsat-o 
cu grijă lângă alte cutii. Au venit la Jane, ea le-a mulţumit și le-a 
spus să le ajute pe femeile care tocmai sosiseră, aveau nevoie 
de apă ca să le spele rănile. 

Băieţii au plecat și s-au întors curând, aducând apă în butelii 
mari de plastic. 

— Făceau parte din miliția arabă, i-a explicat Jane arătând 
spre băieţi. Dar acum totul e calm. In lipsă de muniţie și de 
piese de schimb, este un fel de echilibru, oamenii nu știu exact 
ce vor face, mulţi au început chiar să ne ajute aici. Avem o 
școală de băieţi cu tineri din miliţie în clasă. 

O femeie a început să se vaite într-un pat și Jane s-a dus 
grăbită spre ea, mângâindu-i fruntea și obrajii. Nu părea să aibă 
mai mult de cincisprezece ani, dar era însărcinată în ultimele 
luni și îi fusese amputat un picior. 

Toată ziua Penelope a lucrat alături de Jane, făcând tot ce-i 
spunea aceasta, fără să pună întrebări, fără să vorbească cu 
nimeni, încerca doar să ajute cât mai mulţi suferinzi. 

Un african de vreo treizeci de ani cu un chip frumos și umeri 
musculoși s-a apropiat de Jane cu o cutie mică, albă în mână. 

— Treizeci de doze noi de antibiotic, a spus cu faţa strălucind. 

— Ești sigur? 

El a dat din cap zâmbitor. 

— Ai lucrat bine. 

— Mă duc să-l mai presez un pic pe Ross. Zicea că s-ar putea 
să primim o ladă cu aparate de luat tensiunea, săptămâna asta. 

— El este Grey, a spus Jane. E de fapt medic, dar eu n-aş 
rezista dacă nu l-aș avea pe el. 

Penelope a întins mâna și a întâlnit privirea amuzată a 
bărbatului. 

— Penelope Fernandez, a spus ea. 

— Tarzan, s-a prezentat el, strângându-i mâna ușor. 

— Vrea să fie numit Tarzan, de când a venit aici, a râs Jane. 

— Tarzan și Jane, a zâmbit el. Eu sunt Tarzanul ei. 

— Până la urmă, i-am zis că ar trebui să-l cheme Greystoke, a 
explicat Jane. Dar toţi cred că-i greu de rostit, așa că trebuie să 
se mulțumească cu Grey. 

Un camion a claxonat brusc în faţa cortului și au ieșit în fugă 
toți trei. Praful roșu de pe drum învăluia camionul ruginit. Pe 
platforma deschisă zăceau șapte răniţi. Veneau din vest, dintr- 
un sat unde se iscase o luptă în jurul unui put. 

Restul zilei a fost dedicat operaţiilor de urgenţă. Unul dintre 
bărbaţi a murit. La un moment dat, Penelope a fost oprită de 
Grey, care îi întindea o sticlă cu apă. Penelope a scuturat din 
cap tulburată, dar el a zâmbit liniștit: 

— Ai timp să bei. 

l-a mulţumit, a băut apă și pe urmă l-a ajutat să ridice un rănit 
pe un pat. 

Seara, Penelope și Jane ședeau istovite pe veranda uneia 
dintre barăcile de locuit, luând o cină târzie. Flecăreau și priveau 
drumul dintre case și corturi, oamenii care se ocupau cu 
ultimele treburi ale serii, înainte să se întunece cu totul. 

De îndată ce s-a lăsat întunericul, s-a așternut o tăcere rău- 
prevestitoare. Mai întâi, Penelope a auzit oamenii care se 
retrăgeau, zgomotul de la latrine și câte-o mișcare furișată prin 
întuneric. Dar curând a fost tăcere deplină, nici cel mai mic 
plânset de copil. 

— Toţi sunt încă speriaţi să nu treacă pe aici trupele Janjawid, 
a spus Jane, adunând farfuriile. 

Au mers înăuntru, punând zăvorul la ușă, apoi au spălat 
împreună vasele. Și-au urat noapte bună și Penelope s-a dus în 
camera de oaspeţi, în fundul coridorului. 

Două ore mai târziu, Penelope s-a trezit cu o tresărire. 
Adormise îmbrăcată și acum stătea acolo, ascultând murmurul 
nopţii imense a Darfurului. Nu putea spune ce o trezise. Inima 
începea să i se liniștească încet-încet, când brusc a auzit un 
strigăt afară. S-a ridicat și s-a dus la ferestruica cu bare de 
metal, privind afară. Luna lumina strada. O discuţie agitată se 
purta undeva. Trei adolescenţi mergeau pe mijlocul străzii. 
Făceau parte, fără îndoială, din miliția Janjawid. Unul dintre ei 
avea un revolver în mână. Lui Penelope i s-a părut că aude o 
replică de genul: „Să ucidem sclavii”. Un bătrân african, care 
obișnuia să coacă pe jăratic cartofi dulci și să-i vândă cu doi 
piaștrii bucata, ședea deja pe pătura lui, în faţa unui depozit al 

ONU. Băieţii s-au dus direct la bătrân și l-au scuipat. Băiețandrul 
a ridicat pistolul și l-a împușcat direct în faţă. Ecoul împușcăturii 
a răsunat ciudat printre corturi. Băieţii au strigat, au luat câţiva 
cartofi, au mâncat un pic și pe urmă i-au aruncat în praf, lângă 
bătrânul mort. 

Au pornit mai departe pe stradă, uitându-se împrejur, arătând 
cu degetul și continuând drept spre baraca unde locuiau Jane și 
Penelope. Penelope își amintește cum își ținea respiraţia în 
vreme ce-i auzea bocănind pe verandă, vorbind ațâțați între ei și 
bătând cu pumnii în ușă. 

Penelope trage brusc aer în piept și deschide ochii. Trebuie că 
a ațipit pe canapeaua lui Ossian Wallenberg. 

Un bubuit de furtună răsună afară. Cerul s-a întunecat. 

Björn stă la fereastră și Ossian își soarbe băutura. 

Penelope privește telefonul - n-a sunat nimeni. 

Poliția marină trebuie să sosească în curând. 

Bubuitul tunetelor vine tot mai aproape. Lampa din tavan se 
stinge, ventilatorul din bucătărie tace, e pană de curent. Ploaia 
începe să răpăie pe acoperiș și în ferestre. 

Telefonul nu mai are deloc semnal. 

Un fulger luminează camera, urmat de o bubuitură puternică. 

Penelope se lasă pe spate și ascultă ploaia, simte aerul 
răcoros care intră pe fereastră, adoarme din nou, dar e trezită 
de vorbele lui Björn. 

— Ce e? întreabă ea. 

— Un vas, spune el. O șalupă de poliţie. 

Ea se ridică repede, privește pe fereastră. Apa pare să 
clocotească sub ploaia deasă. Vasul mare este aproape, în drum 
spre debarcader. Penelope privește telefonul. În continuare nu 
au semnal. 

— Grăbește-te, spune Björn. 

incearcă să vâre cheia în broasca ușii dinspre verandă. 
Mâinile îi tremură. Șalupa poliţiei alunecă pe lângă debarcader, 
sună sirena. 

— Nu se potrivește, spune Björn tare. Nu e cheia bună. 

— Vai, vai, vai, zâmbește Ossian, scoțându-și legătura de 
chei. Poate că e asta. 

Björn caută cheia, o pune în broască, o răsucește și aude 
clinchetul metalic. 


Șalupa poliţiei e greu de distins prin ploaie, a început deja să 
se depărteze de debarcader când Björn reușește să deschidă 
ușa. 

— Björn! strigă Penelope. 

Motorul bubuie și în spatele vasului e spumă albă, Björn face 
semne cu mâna și aleargă prin ploaie cât poate de repede, pe 
poteca cu pietriș care coboară spre debarcader. 

— Aici, sus! strigă el. Suntem aici! 

Björn e ud din cap până-n picioare. Ajunge la debarcader și 
vede cum barca cu motor frânează, cu un bubuit care pulsează 
sub apă. O trusă de prim ajutor se află pe punte. Prin geam se 
întrezărește un poliţist. Un nou fulger luminează cerul. Bubuitul 
îi sparge urechile. Polițistul din spatele geamului pare să 
vorbească într-un aparat de radio. Ploaia lovește acoperișul 
vasului. Björn strigă și-i face semne cu brațul ridicat. Șalupa se 
întoarce ușor și babordul se lipește de debarcader. 

Björn se apucă de balustrada udă și urcă pe puntea din faţă, 
se cațără pe scară spre intrarea care duce la o ușă metalică. 
Vasul se clatină. El se împleticește, deschide ușa grea și intră. 

Un miros dulceag și metalic umple cabina de comandă, ca de 
motorină și de transpiraţie. 

Primul lucru pe care îl vede Björn este un poliţist ars de soare 
care zace pe podea cu o rană în frunte. Ochii îi sunt deschiși. O 
baltă aproape neagră de sânge se întinde sub el. Björn respiră 
cu repeziciune, își aruncă privirea prin spaţiul întunecat, printre 
pelerine și echipament de surf. Aude o voce prin bubuitul 
motorului. Este Ossian Wallenberg, care strigă ceva de pe aleea 
pietruită. Se apropie șchiopătând de debarcader cu o umbrelă 
galbenă deasupra capului. Björn simte cum îi zvâcnește pulsul în 
tâmple și își înțelege greșeala, înțelege că a intrat într-o cursă. 
Vede petele de sânge de pe geam și pipăie după clanța ușii. 
Scara dinspre cabină scârţâie, el se întoarce și-l vede pe 
urmăritorul lor ieșind din întuneric. E îmbrăcat în uniformă de 
poliţist și faţa îi e atentă, aproape curioasă. Björn înțelege că e 
prea târziu ca să fugă. Trage o șurubelniţă de pe raftul cu scule, 
ca să se apere. Urmăritorul e pe scară, urcă în cabina de pilotaj, 
clipește în lumina puternică și întoarce privirea spre geam. 
Ploaia bate în fereastră. Björn se mișcă rapid. Țintește spre 
inimă cu șurubelnița, se repede și nu pricepe exact ce se 
întâmplă, îi tremură doar umărul. Björn nu-și mai simte braţul în 

urma unei lovituri în plin. E ca și cum braţul n-ar mai exista. 
Șurubelnița cade zornăind în spatele unei lăzi de aluminiu. 
Urmăritorul continuă să-i ţină braţul fără viață, îl împinge în faţă, 
face să se răsucească corpul, îi dă o lovitură în picioare, 
făcându-le să se îndoaie, dirijează și accentuează violenţa 
căderii, astfel că Björn se prăbușește cu faţa în jos și se oprește 
în braţul scaunului de la cârmă. Grumazul se frânge în coliziune, 
cu un pârâit surd. Nu simte nimic, dar vede câteva scântei 
ciudate, flăcări mici care ţopăie în întuneric, tot mai rar și tot 
mai plăcut. Faţa lui Björn zvâcnește un pic și câteva secunde 
mai târziu este mort. 


56. 


Elicopterul 


Penelope stă la fereastra. Cerul e luminat de un fulger și 
bubuitul se rostogolește peste mare. Ploaia cade cu furie. Björn 
a urcat pe șalupa poliţiei și a dispărut în cabina de comandă. 
Apa bolborosește sub ploaia puternică. Îl vede pe Ossian 
împleticindu-se prin ploaie, ţinând deasupra capului o umbrelă 
galbenă. Ușa de metal de la cabina de comandă se deschide și 
un poliţist în uniformă iese pe punte, sare pe debarcader și 
amarează vasul. 

Abia când începe să meargă pe potecă, Penelope înţelege 
cine este. 

Urmăritorul nu răspunde salutului lui Ossian, întinde doar 
mâna stângă și-l prinde tare de bărbie. 

Penelope nu observă că îi cade telefonul din mână. 

Cu brutalitate, bărbatul în uniformă răsucește într-o parte 
capul lui Ossian. Umbrela galbenă cade la pământ și se 
rostogolește pe pantă. In câteva clipe, totul s-a terminat. 
Urmăritorul abia de se oprește în loc, în vreme ce scoate cu 
mâna liberă un pumnal scurt. Răsucește faţa lui Ossian încă un 
pic, apoi îl lovește fulgerător cu pumnalul în ceafă. Ca 
mușcătura unui șarpe. Ossian e deja mort când se prăbușește la 
pământ. 


Urmăritorul îmbrăcat în uniforma de poliţist continuă cu pași 
mari drumul spre intrarea casei. Lucirea palidă a unui fulger îi 
luminează brusc chipul și Penelope îi întâlnește privirea prin 
ploaie. Inainte de a se întuneca din nou cerul, apucă să vadă 
trăsăturile posomorâte. Ochii obosiţi, trişti și gura cu cicatricea 
adâncă. Furtuna bubuie. Bărbatul continuă în sus, spre casă. 
Penelope rămâne nemișcată la fereastră. Respiră repede, dar nu 
poate fugi, e paralizată. Ploaia bate în pervazul ferestrei și în 
geam. Lumea de afară e ciudat de depărtată, dar dintr-odată în 
spatele bărbatului apare o lumină nouă, galbenă. Debarcaderul, 
apa și cerul lucesc orbitor. Din șalupa poliţiei se ridică o flacără, 
ca un copac înalt de foc. Bucăţi de metal sunt aruncate în aer. 
Norul de foc crește și pulsează în nuanţe galben-aprins. 
Fierbinţeala aprinde desișul de trestie și debarcaderul, în timp 
ce presiunea exploziei și bubuitura ajung până la casă. 

Abia atunci când ochiul de geam din faţa ei se crapă dintr-un 
colț într-altul, Penelope reacționează. Ploaia cade și întâlnește 
fumul negru care se învălătucește din resturile șalupei, în 
spatele urmăritorului. El continuă să meargă cu pași repezi spre 
casă. Penelope se întoarce, străbate în goană încăperile, se 
caţără peste fotoliile mutate din loc, ajunge în holul cu 
portretele semnate, deschide ușa și aleargă peste peluza udă, 
neîngrijită.  Alunecă, aleargă mai departe, pe potecă, 
înconjurând un pâlc de mesteceni și continuând pe o pajiște. 
Acolo, întâlnește o familie cu copii, ducând undiţe, veste 
galbene și umbrele. Trece prin micul grup, în jos, spre o plajă cu 
nisip. Aproape se sufocă, gâfâie necontrolat, simte că e gata să 
leșine. Trebuie să se oprească, nu știe încotro s-o ia, se târăște 
în spatele unui șopron mic, vomită printre urzici și spune în 
șoaptă Tată/ nostru. Un tunet se aude depărtându-se. Tot trupul 
îi tremură, dar se ridică totuși din nou și își șterge ploaia de pe 
față cu mâneca puloverului. Se apleacă cu grijă și privește după 
colț, spre pajiște. Urmăritorul tocmai înconjoară crângul, se 
oprește la familia cu copii, care imediat arată în direcţia ei. Ea 
se târăște înapoi, se lasă să alunece pe stâncă și apoi o ia la 
goană spre malul apei, ajunge pe plajă. Urmele lucesc albe în 
spate, acolo unde a călcat pe nisipul ud. Continuă pe un 
debarcader foarte lung, doar să ajungă cât mai departe. 
Deodată aude răpăitul greu al palelor unui elicopter. Penelope 
continuă pe debarcader, vede urmăritorul în uniforma de poliţist 

alergând printre arbori, în jos, spre mal. Dintr-un elicopter de 
salvare, un bărbat în haine galbene a fost lăsat în jos cu un 
cablu, aterizează la capătul pontonului, apa din jurul lui e 
biciuită în cercuri încreţite. Penelope aleargă spre el pe 
debarcaderul lunecos, acesta îi strigă cum să stea, îi prinde 
centura și face un semn spre pilotul elicopterului. Urcă amândoi 
de pe debarcader, zboară aproape de apă, apoi sunt ridicaţi în 
sus, oblic. Ultimul lucru pe care îl vede Penelope, înainte ca 
plaja să fie umbrită de pădurea de brazi, este urmăritorul, care a 
pus un genunchi în pământ. Rucsacul negru se află în faţa lui. 
Cu mișcări sigure montează o armă. Apoi, ea nu-l mai vede. 
Doar copaci verzi, deși. Suprafaţa apei se depărtează în goană, 
sub ea. Dintr-odată, aude o pocnitură scurtă și ceva care pârâie 
deasupra lor. Cablul se smucește violent și-i provoacă dureri în 
pântece. Bărbatul din spatele ei strigă ceva spre pilot. Sunt 
aruncați în toate părţile, elicopterul se rotește pieziș și Penelope 
înțelege ce s-a întâmplat. Inţelege că urmăritorul l-a împușcat 
pe pilotul elicopterului. Fără să se gândească la nimic, Penelope 
desface clama de siguranţă, lasă libere curelele și cade în spate. 
Se prăbușește prin aer, în vreme ce elicopterul pierde din forță 
și se înclină pe o parte, începând să facă volte. Cablul cu 
salvamarul atârnat se agaţă în rotorul uriaș. Huruie 
înspăimântător și apoi se aude o bubuitură dublă, atunci când 
cele două pale uriașe ale elicei sunt smulse din ax. Penelope 
cade vreo douăzeci de metri, înainte să atingă suprafața apei. 
Se cufundă adânc. Continuă bolborosind în jos, în apa rece, 
înainte ca mișcarea să se schimbe. 

Dă din picioare, iese la suprafaţă și își umple cu aer plămânii, 
privește în jur și începe să înoate departe de insulă, direct în 
mare. 


57. 


Furtuna 


Joona Linna și Saga Bauer părăsesc Silencia Defence, după 
scurta întâlnire cu directorul Pontus Salman. 

Îi pregătiseră o cursă. Dar Pontus Salman îi luase prin 
surprindere, identificându-se imediat și explicând 
circumstanţele. Fotografia fusese făcută în primăvara lui 2008, 
într-o sală de concert din Frankfurt. Pontus Salman le explicase 
că, atunci când fusese făcută fotografia, discutau despre un 
transport de muniţie către Sudan. Afacerea era înaintată când 
ceva care se întâmplase în vara lui 2009 o făcuse imposibilă. 
Salman părea să fie convins că atât Joona, cât și Saga știau la ce 
se referea. 

El le spusese că aceasta fusese singura întâlnire cu oficialii 
din Sudan și că orice posibilitate de-a continua tratativele era 
exclusă. 

— Ai înțeles despre ce vorbea Salman? întreabă Joona. Ce s-a 
întâmplat în vara lui 2009? 

Chiar înainte de-a o coti pe Nynäsvägen, Saga scoate 
telefonul și-l sună pe Simon Lawrence, la Säpo. 

— Presupun că nu mă suni ca să fixăm o întâlnire, spune 
Simon calm. 

— Ai pe masă Africa, la nord de Sahara și probabil că știi ce s- 
a întâmplat în Sudan în vara lui 2009. 

— La ce te referi? 

— Dintr-un motiv oarecare, după aceea Suedia n-a mai putut 
exporta arme în Sudan. 

— Tu nu citeşti ziarele? 

— În general, le citesc, răspunde ea încet. 

— În iulie 2009, Tribunalul Internaţional de la Haga a emis un 
ordin de arestare pentru Omar al-Bashir, președintele Sudanului. 

— Pe numele președintelui? 

— Da. 

— O chestie destul de mare. 

— Acuzaţia privea ordinele directe date de președinte - 
acelea de a jefui, viola, transmuta cu forța, de a tortura, a ucide 
și distruge trei grupuri de populaţie din Darfur. 

— Inţeleg, spune Saga. 

Înainte de a încheia convorbirea, Simon Lawrence îi ţine o 
scurtă lecţie despre situaţia din Sudan. 

— Despre ce a fost vorba? întreabă Joona. 

— Tribunalul Internaţional de la Haga a emis un ordin de 
arestare pentru președintele Omar al-Bashir, răspunde ea, 
aruncându-i lui Joona o privire lungă. 

— Nu știam, spune Joona. 

— ONU a introdus un embargo de armament pentru Janjawid 
și alte grupuri înarmate din Darfur, în 2004. 

Conduc spre nord, pe Nynäsvägen. Cerul de vară se întunecă, 
lăsându-se tot mai jos. 

— Continuă, spune Joona. 

— Președintele Al-Bashir a negat tot timpul legăturile lui cu 
miliția, povestește ea. Și după embargoul ONU, exportul a fost 
permis numai direct guvernului din Sudan. 

— Tocmai pentru că nu aveau nicio legătură cu milițiile. 

— Exact, spune Saga. Și în 2005 s-a încheiat un acord de pace 
care-i cuprindea pe toţi, Acordul Lărgit de Pace, care însemna 
sfârșitul celui mai lung război intern din Africa. După aceea, nu 
mai existau niciun fel de piedici principiale privind exportul de 
arme suedeze pentru armata Sudanului. De aceea, rolul lui Carl 
Palmcrona era să aprecieze dacă era relevant din punctul de 
vedere al politicii de securitate. 

— Dar tribunalul internaţional a făcut cu siguranţă o altă 
apreciere, spune Joona sarcastic. 

— Da, în totalitate... ei au văzut o legătură directă între 
președinte și milițiile înarmate și au cerut să fie arestat pentru 
violuri, tortură și genocid. 

— Ce s-a întâmplat pe urmă? 

— Au fost alegeri acum, în aprilie, și Al-Bashir continuă să fie 
președinte, iar Sudanul, după cât se vede, n-are nicio intenţie să 
se conformeze ordinului de arestare, însă astăzi este cu totul 
exclus să se exporte arme către Sudan sau să se facă afaceri cu 
Omar al-Bashir și cu Agathe al-Haji. 

— Exact cum a spus Pontus Salman, observă Joona. 

— De aceea au întrerupt afacerea. 

— Trebuie s-o găsim pe Penelope Fernandez, spune Joona, 
exact în momentul în care primele picături de ploaie izbesc 
parbrizul mașinii. 

Conduc printr-o revărsare puternică de ploaie și vizibilitatea 
devine foarte proastă. Plouă cu găleata și apa bubuie în 
acoperișul mașinii. Joona este silit să coboare viteza la 50 de 
kilometri pe oră pe autostradă. E întuneric total, numai uneori 
cerul e luminat de sclipirea fulgerelor îndepărtate. Ștergătoarele 
de parbriz alunecă grăbite înainte și înapoi. 


Brusc, sună telefonul lui Joona. E Petter Näslund, șeful lui 
direct, care cu glas încordat îl anunţă că Penelope Fernandez a 
sunat la centrala SOS, cu douăzeci de minute în urmă. 

— De ce nu mi s-a comunicat nimic? 

— Am anunţat mai întâi poliția marină, sunt deja pe drum. Dar 
am rechiziţionat și un elicopter de la ei, ca să-i aducă repede 
acasă. 

— E bine, Petter, spune Joona și o vede pe Saga care-l 
privește întrebătoare. 

— Știu că vrei să-i interoghezi imediat pe Penelope Fernandez 
și pe Björn Almskog. 

— Da, răspunde Joona. 

— Te sun când aflu în ce stare se află. 

— Mulţumesc. 

— Colegii de la poliţia marină ar trebui să fie la insula 
Kymmend peste doar... Așteaptă, s-a întâmplat ceva, poţi să 
aștepți o secundă... 

Petter lasă deoparte telefonul și Joona îl aude vorbind cu 
cineva. Aude cum Petter pare din ce în ce mai indignat, și la 
urmă strigă: „Dar mai încercaţi, iar și iar!”, înainte să reia 
convorbirea cu Joona. 

— Trebuie să închei, spune Petter furios. 

— Dar ce s-a întâmplat? întreabă Joona. 

Un tunet bubuie surd și apoi se stinge. 

— Nu-i putem contacta pe colegii de pe șalupă, nu răspund. E 
blestematul ăla de Lance, a dat cu ochii de un val pe care 
trebuie să-l încerce! 

— Petter, spune Joona cu glas înalt și grav. Ascultă-mă, acum 
trebuie să acţionezi foarte rapid. Cred că șalupa a fost capturată 
și... 

— Nu trebuie să... 

— Ține-ţi gura și ascultă-mă! îl întrerupe Joona. Probabil că cei 
de la poliţia marină sunt deja morţi. Ai câteva minute să 
organizezi un grup și să preiei conducerea operativă. Sună la 
Crucea Roșie, tu pe unul dintre telefoane și Bengt Olofsson pe 
celălalt, încearcă să obţii două patrule de la corporaţia National 
Instruments și cere întăriri, cu un elicopter 14 de la cea mai 
apropiată flotilă. 

58. 


Beneficiarul 


Vremea rea ia în stăpânire Stockholmul, furtuna vuiește, 
fulgere lucesc brusc pe cer și ploaia cade cu găleata. Picăturile 
bat în ferestrele apartamentului mare al lui Carl Palmcrona. 
Tommy Kofoed și Nathan Pollock au reluat cercetarea tehnică 
întreruptă. 

E așa de întuneric, încât sunt siliţi să aprindă lămpile din 
tavan. 

Într-unul din dulapurile înalte din dressing, sub un rând de 
costume albastre, cenușii și negre, Pollock găsește o mapă de 
piele lucioasă. 

— Tommy, strigă el. 

Kofoed vine, aplecat de spinare și morocănos. 

— Ce este? 

Nathan Pollock bate ușor în mapă cu degetele. 

— Cred că am găsit ceva, spune el simplu. 

Merg la nișa înaltă, adâncă a ferestrei și Pollock deschide cu 
grijă încuietoarea. 

— Continuă, șoptește Kofoed. 

Pollock ridică încet prima foaie subţire, cu câteva cuvinte 
scrise pe ea: Ultimele dorințe ale lui Carl Palmcrona. 

Citesc în tăcere. Documentul este datat 1 martie, cu trei ani în 
urmă. Palmcrona și-a lasat prin testament toată averea unei 
singure persoane: Stefan Bergkvist. 

— Cine dracu’ mai e și acest Stefan Bergkvist? întreabă 
Kofoed, după ce au terminat de citit. Palmcrona nu are nicio 
rudă, niciun prieten, după câte am înţeles, nu are pe nimeni. 

— Stefan Bergkvist locuia în Västerås... la alcătuirea acestui 
document, spune Pollock. Pe Rekylgatan numărul 11, în 
Västerås, și... 

Pollock se întrerupe, ridicând privirea: 

— Avea un copil. După cum arată numărul personal, Stefan 
Bergkvist are doar șaisprezece ani. 

Testamentul este făcut de avocatul lui Palmcrona, de la firma 
„Wieselgreen și fiii”. Polock răsfoiește anexele, care precizează 

posesiunile lui Palmcrona. Este vorba despre patru forme de 
pensie, o pădure arendată de numai două hectare, o fermă în 
indiviziune în Sörmland, închiriată pe o lungă perioadă și 
apartamentul de pe Grevgatan, care a fost ipotecat pe o sumă 
mare. Averea cu adevărat importantă constă însă dintr-un cont 
la Standard Chartered Bank din Jersey, al cărui sold este, după 
cum afirmă Palmcrona, de nouă milioane de euro. 

— Se pare că Stefan a devenit foarte bogat, spune Pollock. 

— Da. 

— Dar de ce? 

Tommy înalţă din umeri: 

— Unii lasă prin testament tot ce au câinelui lor sau 
antrenorului de la sala de gimnastică. 

— Îl sun. 

— Pe băiat? 

— Ce altceva putem face? 

Nathan Pollock își scoate telefonul, formează un număr, roagă 
să i se facă legătura la un anume Stefan Bergkvist de pe 
Rekylgatan numărul 11, în Västerås, află că există o Siv 
Bergkvist, la aceeași adresă și își spune că aceasta este probabil 
mama băiatului. Nathan privește ploaia puternică și jgheaburile 
care dau pe dinafară. 

— Siv Bergkvist, răspunde o femeie cu vocea dogită. 

— Mă numesc Nathan Pollock și sunt comisar criminalist... 
sunteţi mama lui Stefan Bergkvist? 

— Da, șoptește ea. 

— Pot să vorbesc cu el? 

— Ce? 

— Nu e niciun motiv să fiţi neliniștită, trebuie doar să întreb... 

— Du-te dracului! ţipă ea, închizând telefonul. 

Pollock sună din nou, dar nu primește niciun răspuns. Priveşte 
strada și telefonează iar la același număr. 

— Micke, răspunde un bărbat cu voce rezervată. 

— Mă numesc Nathan Pollock și... 

— Ce dracu' vrei? 

Nathan aude femeia plângând în fundal - ea îi spune ceva 
bărbatului și acesta îi răspunde că poate să se descurce. 

— Nu, repetă ea, eu trebuie s-o fac... 

Se aud pași. 

— Alo, spune femeia încet. 


— Trebuie neapărat să... 

— Stefan este mort, îl întrerupe femeia cu voce spartă. De ce 
faci asta, de ce suni și spui că vrei să vorbești cu el, nu am 
putere să... 

Ea plânge în telefon, ceva cade pe podea zornăind. 

— lertaţi-mă, spune Pollock, n-am știut, eu... 

— Nu mai suport, plânge femeia. Nu mai suport. 

Se aud pași, apoi bărbatul ia telefonul din nou. 

— Ajunge, spune el. 

— Așteaptă, îl roagă Pollock. Poţi să-mi spui ce s-a întâmplat? 
E important... 

Tommy Kofoed, care a urmărit conversaţia, vede cum Nathan 
ascultă în receptor, pălește și își trece mâna peste părul cărunt 
strâns în coadă de cal. 


59. 


Când viata capătă un sens 


Mai mulţi polițiști s-au adunat pe culoarele sediului poliţiei. 
Atmosfera e plină de nervozitate. Toţi așteaptă nerăbdători noile 
rapoarte. Mai întâi, s-a întrerupt contactul cu vasul poliţiei 
marine și apoi a dispărut și legătura radio cu elicopterul 
Serviciului de Urgenţă. 

Sus, la secţia de criminalistică, Joona stă în biroul lui, citind 
vederea pe care i-a trimis-o Disa de la conferinţa din Gotland. 
„Îţi transmit scrisoarea de dragoste a unei admiratoare. 
Îmbrăţișări, Disa.” Bănuiește că Disa a căutat mult până a găsit 
ilustrata care să-l facă să se înfioare. Strânge din dinţi și 
întoarce vederea. Pe ea scrie cu litere mari „Sex on the beach”, 
deasupra fotografiei unui pudel alb cu ochelari de soare și bikini 
roz. Câinele stă pe un șezlong și are lângă el un pahar înalt, cu o 
băutură roșie. 

Se aude un ciocănit și surâsul lui Joona dispare, când 
întâlnește fața serioasă a lui Nathan Pollock. 

— Carl Palmcrona a lăsat prin testament tot ce avea fiului 
său, începe Nathan. 

— Credeam că nu avea rude. 

— Fiul e mort, avea doar șaisprezece ani, a fost probabil un 
accident, ieri. 

— leri? repetă Joona. 

— Stefan Bergkvist i-a supraviețuit lui Palmcrona cu trei zile, 
spune Nathan rar. 

— Ce s-a întâmplat? 

— N-am înțeles prea bine, era ceva în legătură cu motocicleta 
lui, explică Pollock. Am rugat să mi se trimită raportul 
preliminar... 

— Ce știi? 

Bărbatul uscățiv cu coadă de cal argintie se lasă să cadă pe 
scaun. 

— Am vorbit de mai multe ori cu mama, Siv Bergkvist, și cu 
concubinul ei, Micke Johansson... și ceea ce a reieșit este că Siv 
îi ținea locul secretarei lui Palmcrona, în perioada în care acesta 
lucra la a Patra Flotilă Marină Militară. Au avut o scurtă relație. 
Ea a rămas gravidă. Când i-a spus, Palmcrona i-a propus să 
avorteze. Siv s-a întors la Västerås, a născut copilul și de atunci 
a afirmat întotdeauna că tatăl e necunoscut. 

— Ştia Stefan că Palmcrona este tatăl lui? 

Nathan scutură din cap, gândindu-se la cuvintele mamei: „l- 
am spus lui Humla?! că tatăl lui e mort, că a murit înainte să se 
nască el”. 

Se aude o bătaie în ușă și Anja Larsson intră, punând pe masă 
un raport, cald încă de la imprimantă. 

— Un accident, spune Anja fără altă explicație, părăsind 
camera. 

joona ia mapa de plastic și începe să citească raportul 
preliminar. Din cauza căldurii foarte puternice, moartea nu a 
survenit în urma intoxicării cu monoxid de carbon, ci a fost 
provocată de arsuri. Înainte ca băiatul să moară, pielea se 
acoperise de plăgi adânci, apoi întreaga musculatură se 
calcinase. Căldura provocase fracturi de craniu și ale oaselor. 
Patologul a constatat hematoame produse de foc, un cheag de 
sânge între osul cranian și creier, din cauză că sângele începuse 
să fiarbă. 

— Oribil, murmură Joona. 

Ancheta incendiului fusese îngreunată de faptul că nu mai 
rămăsese aproape nimic din magazia unde fuseseră găsite 


28 Humla (în Ib. sued.) „Bondar”. 

rămășițele lui Stefan Bergkvist. Doar un morman de jăratic și 
cenușă, părţi metalice înnegrite și resturile unui corp carbonizat, 
ghemuit în fața a ceea ce fusese ușa. Teoria preliminară a 
poliţiei provenea în mare de la un singur martor, mecanicul de 
tren care anunţase pompierii. El văzuse motocicleta care ardea, 
zăcând ca o pană în dreptul ușii. Rezultatul anchetei a fost că 
Stefan Bergkvist, în vârstă de șaisprezece ani, se afla în vechea 
magazie atunci când motocicleta lui a căzut, blocând ușa. 
Capacul de la rezervor nu era bine înșurubat și benzina a curs 
afară. La sosirea raportului, încă nu se știa ce a provocat 
aprinderea benzinei, dar probabil era vorba despre o ţigară. 

— Palmcrona moare, spune Pollock, apăsând cuvintele, îi lasă 
întreaga avere fiului său, iar trei zile mai târziu și fiul este găsit 
mort. 

— Moștenirea îi revine mamei? întreabă Joona. 

— Da. 

Rămân tăcuţi și aud pe culoar pași târșâiţi, înainte ca Tommy 
Kofoed să intre în biroul lui Joona. 

— Am deschis seiful lui Palmcrona, spune Kofoed ursuz. Nu 
avea nimic acolo, în afară de asta. 

Ține în mână un caiet cu coperte frumoase din piele. 

— Ce e? întreabă Pollock. 

— O descriere a vieţii, spune Kofoed. E destul de obișnuit la 
cei din categoria lui socială. 

— Un jurnal, vrei să spui? 

Kofoed înalţă din umeri. 

— Mai curând, un fel de memorii nepretenţioase, care n-au 
fost scrise pentru publicare. Ele trebuie doar să adauge încă o 
parte la istoria comună a familiei lui. Sunt scrise de mână... 
Începe cu un arbore genealogic, cariera tatălui, apoi este doar o 
trecere în revistă plicticoasă a școlii pe care a urmat-o, a 
examenelor, a serviciului militar și a carierei... Face un număr 
de investiţii greșite și situaţia lui financiară se înrăutățește 
destul de rapid, vinde pământ și proprietăţi. Totul este descris 
foarte sec... 

— Şi fiul? 

— Relaţia cu Siv Bergkvist e descrisă pe scurt ca un accident, 
răspunde Tommy Kofoed, respirând adânc. Dar destul de 
curând, el începe să-l numească pe Stefan Bergkvist drept fiul 
său și însemnările din ultimii opt ani nu se mai referă la nimic 

altceva decât la acesta. Urmărește de la distanţă viața lui, știe 
la ce școală este, ce interese are Stefan, cu ce prieteni se 
întâlnește. De mai multe ori, amintește că moștenirea va fi 
refăcută. Pare să economisească toţi banii pentru fiu. La sfârșit, 
scrie doar cum își va căuta fiul, care în curând va împlini 
optsprezece ani. Speră că îl va ierta și că vor învăţa să se 
cunoască, după toţi acești ani. E singurul lucru la care se 
gândește... Și acum, brusc, amândoi sunt morţi. 

— Ce coșmar, mormăie Pollock. 

— Ce-ai spus? întreabă Joona, privindu-l fix. 

— Mă gândeam doar că e ca un coșmar, răspunde Pollock. 
Face totul pentru viitorul fiului său, dar acesta îi supraviețuiește 
doar trei zile, nici nu apucă să știe cine a fost tatăl lui. 


60. 


Un scurt răgaz 


Beverly se află deja în pat, când Axel intră în dormitor. Cu o 
noapte în urmă a dormit doar două ore și se simte ameţit de 
oboseală. 

— Cât timp îi ia lui Evert să conducă până aici? întreabă ea cu 
glas limpede. 

— Vrei să spui, tatălui tău? Poate șase ore. 

Ea se ridică din pat și o pornește spre ușă. 

— Ce faci? o întreabă Axel. 

Fata se întoarce. 

— Mă gândeam că poate stă în mașină și mă așteaptă. 

— Ştii că el nu vine la Stockholm, spune Axel. 

— Voiam doar să privesc pe fereastră, ca să fiu sigură. 

— Putem să-i telefonăm - vrei? 

— Am încercat deja. 

El întinde o mână, mângâind-o pe obraz și fata se culcă din 
nou în pat. 

— Eşti obosit? îl întreabă. 

— Mă simt aproape bolnav. 

— Vrei să dormim împreună? 

— Da, te rog. 

— Cred că mâine tata o să vrea să vorbească cu mine, spune 
ea cu voce scăzută. 

Axel dă din cap aprobator: 

— Sigur mâine. 

Ochii mari, strălucitori o fac să pară mai tânără ca oricând. 

— Atunci, culcă-te, spune ea. Culcă-te și o să dormi, Axel. 

Clipește spre ea obosit și o vede întinzându-se cu precauţie 
pe partea ei din pat. Cămașa de noapte miroase a bumbac 
curat. Când se așază în spatele ei, nu dorește decât să plângă. 
Vrea să-i spună că are de gând să-i găsească un psiholog, că are 
de gând s-o ajute să iasă din faza asta, va fi mai bine așa. 

Optimist, îi prinde braţul, pune mâna cealaltă peste pântecele 
ei și o aude gemând, când o trage spre el. Işi apasă faţa în ceafa 
ei, răsuflă umed spre capul ei, o ţine strâns. După un moment, 
simte cum respirația rapidă a fetei se face mai ușoară. Stau 
culcați absolut nemișcaţi, se încălzesc și transpiră, dar el nu-i dă 
drumul. 

e 

Dimineaţa, Axel se trezește devreme, a dormit patru ore și-l 
dor toți mușchii. Stă la fereastră și privește ciorchinii întunecați 
de liliac. 

Când sosește la noul loc de muncă, se simte în continuare 
foarte obosit. leri a fost la un pas de a-și scrie numele pe 
contractul unui om mort. Gata să-și lase onoarea în mâinile unui 
om care se spânzurase, încrezându-se în puterea acestuia de 
judecată, întorcând spatele propriei lui raţiuni. 

Se simte foarte ușurat de decizia de a aștepta, dar în același 
timp își spune că fusese poate o prostie să deseneze un tip cu 
gura până la urechi pe contract. 

Ştie că în zilele următoare va trebui să aprobe transportul de 
muniţie spre Kenya. Deschide dosarul cu hârtii și începe să 
citească despre afacerile comerciale ale Suediei în regiune. 

O oră mai târziu, ușa de la biroul lui Axel Riessen e izbită de 
perete și Jörgen Grunlicht intră, trage un scaun lângă birou și se 
așază. Deschide dosarul, scoate contractul, răsfoiește până la 
rândul pentru semnătură, apoi întâlnește privirea lui Axel. 

— Hei! spune Axel. 

Jörgen Grunlicht nu se poate opri să nu râdă, pentru că 
omulețul cu păr ţepos seamănă de fapt cu Axel Riessen și 
pentru că în cerculețul pentru text scrisese tocmai așa: „Hei!” 

— Hei, spune Jörgen Grunlicht. 

— Era prea devreme, îi explică Axel. 

— Înţeleg remarca, nu aveam intenţia să te stresez, chiar 
dacă în realitate e cam urgent, spune Jörgen. Ministrul 
comerțului e pe capul meu din nou, Silencia Defence sună de 
câteva ori pe zi. Dar te înţeleg, să știi. Ești nou și... vrei să 
acționezi temeinic. 

— Da. 

— Și asta e, desigur, bine, continuă el. Dar știi că poţi lăsa 
însărcinarea asta pe seama guvernului, dacă te simţi nesigur. 

— Nu mă simt nesigur, răspunde Axel. Nu sunt încă gata, nu 
este vorba despre nimic altceva. 

— Numai că... din punctul lor de vedere, a trecut absurd de 
mult timp. 

— Las toate celelalte probleme la o parte, și de pe acum pot 
spune că totul pare foarte bine, răspunde el. Nu am de gând să 
opresc Silencia Defence să încarce cargoul, dar nu sunt gata. 

— Îi anunţ pe toţi cei interesaţi că poziţia ta e favorabilă. 

— Poţi s-o faci, vreau să spun, dacă nu găsesc ceva 
neobișnuit, atunci... 

— N-o să găseşti, eu însumi am trecut prin toate 
documentele. 

— Atunci, așa stau lucrurile, spune calm Axel. 

— N-o să te mai deranjez, zice și Jörgen, ridicându-se. Când 
crezi că te vei decide? 

Axel privește din nou materialul. 

— În vreo două zile, pentru că s-ar putea să fiu obligat să-mi 
procur date proprii despre Kenya. 

— Bineînţeles, zâmbește Jörgen Grunlicht și părăseşte 
încăperea. 

Obsesia 


La ora zece, Axel părăsește deja sediul ISP, ca să lucreze 
acasă. la cu el toate hârtiile privind licenţa de export. Oboseala 
îl face să se simtă îngheţat și flămând, conduce mașina la Grand 

Hotel și cumpără o gustare pentru două persoane. Axel intră, 
ducând mâncarea în bucătărie. Beverly stă pe masa din 
bucătărie și răsfoiește revista Amelia mirese & nunti. 

— Ți-e foame? o întreabă el. 

— Nu știu dacă vreau să port alb, când mă mărit, spune 
Beverly. Poate roz foarte deschis... 

— Mie îmi place albul, mormăie el. 

Axel aranjează o tavă și apoi merg amândoi sus, în salon, 
așezându-se pe fotoliile rococo de lângă uriașul perete din 
sticlă. Intre ei se află o masă octogonală din secolul al XVIII-lea. 
Blatul mesei oglindește entuziasmul epocii pentru intarsii??. 
Motivul este o grădină cu păuni și o femeie care cântă la un sitar 
chinezesc. 

Axel pune masa cu porțelanul familiei cu blazonul colorat 
argintiu, șervete de in cenușii și pahare subţiri de vin. Toarnă 
coca-cola în paharul lui Beverly și apă minerală cu felii de lime 
într-al său. 

Gâtul lui Beverly este zvelt, bărbia netedă și frumoasă. Pentru 
că are părul atât de scurt, se vede întreaga ceafă frumos 
rotunjită. Golește paharul și își îndreaptă indolentă partea de 
sus a corpului. Un gest frumos și copilăresc. El gândește că va 
face aceleași mișcări și ca femeie adultă, poate chiar și când va 
fi bătrână. 

— Povestește-mi din nou despre muzică, îl roagă ea. 

— Unde eram? întreabă Axel, îndreptând telecomanda spre 
combina muzicală. 

In difuzoare se aude traducerea excesiv de emoţională făcută 
de Alexander Malter piesei A/ina de Arvo Pärt. Axel privește în 
pahar cum freamătă bulele și își dorește intens să poată bea din 
nou, vrea șampanie la sparanghel, apoi Propavan și Stesolid, 
înainte de căderea nopții. 

li mai toarnă fetei coca-cola în pahar. Ea îl privește, 
multumindu-i tăcută. Se uită drept în ochii ei mari, întunecați și 
nu observă că spuma din pahar se prelinge pe dinafară, înainte 
ca băutura dulce să se răspândească pe tăblia mesei. Întregul 
motiv chinezesc se întunecă, ca atunci când soarele intră în 
nori, o pojghiţă umedă face să strălucească parcul cu păuni. 


29 Intarsie - tehnica de ornamentare a mobilierului prin incrustaţie. (W.red.). 


Axel se ridică și vede cum Beverly se reflectă în sticla 
ferestrei, vede linia bărbiei și deodată înţelege că seamănă cu 
Greta. 

Ciudat că abia acum a văzut asta... 

Axel vrea doar să se întoarcă și s-o ia la fugă, vrea să iasă din 
casă, dar se străduiește să caute o cârpă, în vreme ce inima își 
recapătă ritmul obișnuit. 

Nu sunt întrutotul asemănătoare, dar Beverly îi amintește în 
multe feluri de Greta. 

Se oprește și își șterge gura cu mâna tremurătoare. 

Se gândește la Greta în fiecare zi, în fiecare zi încearcă să nu 
se mai gândească la ea. 

Săptămâna de dinaintea concursului îl urmărește necontenit. 

Era acum treizeci și patru de ani, când totul s-a întunecat în 
viața lui, era așa de tânăr, avea doar șaptesprezece ani, dar 
multe erau deja sfârșite. 

Somnul cel dulce 


Concursul Johan Fredrik Berwald este fără îndoială cea mai 
prestigioasă întrecere din nordul Europei pentru tinerii violoniști. 
Aici s-au lansat câţiva dintre cei mai cunoscuți virtuozi ai lumii, 
intrând direct sub lumina puternică, orbitoare a reflectoarelor. În 
finala aceea se aflau doar trei soliști. Timp de șase etape, 
participanţii cântaseră doar pentru juriu cu ușile închise, finala 
însă urma să aibă loc a doua zi în faţa unui public numeros, în 
cadrul unui concert transmis în direct la televizor și dirijat de 
Herbert Blomstedt. 

In cercurile muzicale, era o senzaţie faptul că doi dintre 
finaliști, Axel Riessen și Greta Stiernlood, studiau la Academia 
de Muzică din Stockholm. Cel de-al treilea finalist era Shiro 
Sasaki din Japonia. 

Pentru Alice Riessen, care era ea însăși o muziciană 
profesionistă fără vreun succes personal, succesele fiului său 
Axel constituiau un enorm triumf. 

În special acum, când primise un șir de avertismente de la 
directorul școlii că Axel lipsea de la lecţii, uneori zile întregi, că 
nu avea suficientă concentrare și era neglijent. 

După ce ajunseseră în faza a treia, Axel și Greta fuseseră 
scutiţi de școală pentru a-și putea dedica tot timpul repetiţiilor 
pentru următorul moment. Pe parcursul competiţiei, învățaseră 
să se cunoască, se bucurau reciproc de succesele celuilalt și, 
înainte de finală, începuseră să se întâlnească acasă la Axel, ca 
să se susţină unul pe altul. 

Această ultimă etapă a concursului consta dintr-o bucată pe 
care violonistul o alegea singur sau cu ajutorul profesorului său. 

Axel și fratele lui mai mic, Robert, aveau la dispoziţie șapte 
încăperi la ultimul nivel al casei din Lărkstaden. În principiu, Axel 
nu exersa niciodată pe instrumentul său, dar îi plăcea să cânte, 
să caute el însuși prin lucrări noi, să încerce sunete pe care nu le 
mai auzise niciodată înainte și rămânea adesea până noaptea 
târziu, cânta la vioara sa până când îl ardeau vârfurile degetelor. 

Mai era doar o zi. Mâine Axel și Greta aveau să cânte finala, la 
sala de concerte. Axel stătea privind copertele discurilor care 
zăceau răspândite pe podea în faţa gramofonului. Erau trei 
discuri ale lui David Bowie, Space Oddity, Alladin Sane și Hunky 
Dory. Mama lui a bătut la ușă și a intrat cu o sticlă de coca-cola 
și două pahare cu cuburi de gheaţă și felii de lămâie în ele. Axel 
i-a mulţumit un pic mirat, a luat tava și a pus-o pe masa de 
lângă canapea. 

— Credeam că exersaţi, a spus Alice, privind în jur. 

— Greta a trebuit să meargă acasă, să mănânce. 

— Dar tu puteai să continui și singur. 

— O aștept și pe ea. 

— Ştii că mâine e finala, a spus Alice, așezându-se lângă fiul 
ei. Eu exersez cel puţin opt ore în fiecare zi, uneori lucrez și câte 
zece ore. 

— Eu nici măcar treaz nu sunt zece ore pe zi, a glumit Axel. 

— Axel, tu ai talent. 

— De unde știi asta? 

— Știu. Dar asta nu ajunge, nu ajunge pentru nimeni, a 
replicat ea. 

— Mamă, dar exersez ca un nebun, a minţit el. 

— Cântă-mi, l-a rugat Alice. 

— Nu, a spus el imediat. 

— Înţeleg că nu vrei s-o ai pe mama ta drept profesor, dar ai 
putea să mă lași să te ajut acum, când e nevoie, a continuat 
Alice răbdătoare. Ultima oară când te-am auzit a fost de fapt 
acum doi ani, la un concert de Crăciun, nimeni n-a priceput ce 
cântai... 

— Cracked Actor, al lui Bowie. 

— Era o copilărie... Dar destul de impunător, pentru un băiat 
de cincisprezece ani, a recunoscut ea, întinzând mâna ca să-l 
mângâie pe umăr. Însă mâine e... 

Axel s-a retras de sub mâna ei. 

— Nu mă bate la cap. 

— Pot să știu ce bucată ai ales? 

— Clasică, a răspuns el cu un zâmbet larg. 

— Slavă Domnului. 

El a ridicat din umeri, întâlnindu-i privirea. Când s-a auzit 
soneria, a părăsit încăperea, alergând pe trepte în jos. 

Începuse să se întunece, dar zăpada arunca o lumină difuză și 
în fața casei întunericul nu era dens. Greta stătea pe scară, 
înfofolită într-un palton cu glugă. Fularul în dungi era înfășurat în 
jurul gâtului. Obrajii îi luceau roșii de ger și părul care-i cădea pe 
umeri era plin de fulgi de zăpadă. Și-a lăsat vioara pe scrinul din 
hol, și-a agăţat cu grijă paltonul, și-a desfăcut șireturile 
bocancilor negri și a scos din geanta de umăr pantofii de 
interior. 

Alice Riessen a coborât și ea, ca să o salute, era foarte 
însuflețită și ochii îi străluceau de bucurie. 

— E grozav că vă ajutaţi unul pe altul să exersaţi, a spus ea. 
Trebuie să fii severă cu Axel, altfel se lenevește. 

— Am observat, a râs Greta. 

Greta Stiernlood era fiica unui industriaș care deţinea multe 
pachete de acţiuni, printre altele la Saab Scania și Enskilda 
Banken. Greta crescuse doar cu tatăl - părinţii ei se despărțiseră 
când era foarte mică și după aceea n-o mai întâlnise niciodată 
pe mama ei. Foarte devreme - poate chiar înainte de a se naște 
- tatăl ei hotărâse că avea să devină violonistă. 

Când au urcat în camera de studiu a lui Axel, Greta s-a dus la 
pian. Strălucea, părul buclat i se răsfira pe umeri. Era îmbrăcată 
în bluză albă și o fustă scoțiană în carouri, vestă bleumarin și 
ciorapi cu dungi. 


A scos vioara, a fixat suportul pentru bărbie, ștergând cu o 
cârpă de bumbac resturile de sacâz care se prinseseră de 
coarde, a încordat arcușul și a pus notele pe stativ. A verificat 
repede dacă vioara nu se dezacordase din cauza frigului și a 
umezelii. 

Apoi, a început să exerseze. Cânta ca întotdeauna, cu ochii pe 
jumătate închiși și privirea concentrată. Genele lungi aruncau 
umbre tremurătoare pe fața ei îmbujorată. Axel cunoștea bine 
bucata muzicală: prima parte din Cvartetul de coarde numărul 5 
al lui Beethoven. O temă gravă. 

O asculta, zâmbind și gândindu-se că Greta avea simţul 
muzicii, o onestitate în interpretări care-l umplea de respect. 

— Frumos, a spus, când ea s-a oprit. 

Greta a schimbat partitura, suflând peste degetele dureroase. 

— Deși nu mă pot hotărî... Ştii, tata s-a informat ce-ar trebui 
să cânt, el spune să cânt Tartini, Sonata pentru vioară în sol 
minor. 

Greta a tăcut, urmărind notele cu privirea, a numărat 
șaisprezecimile și a încercat să memoreze complicatul legato. 

— Dar nu mă simt sigură, eu... 

— Pot să aud? a întrebat Axel. 

— Sună oribil, a spus ea, roșind. 

A cântat ultima frază muzicală cu faţa încordată, era 
frumoasă și tristă, dar spre sfârșit a pierdut ritmul, atunci când 
tonurile cele mai înalte ale viorii trebuia să ţâșnească în sus, ca 
un foc neliniștit. 

— La dracu', a șoptit, punându-și vioara în poziţie de repaus, 
sub braţ. Am rămas în urmă cu ritmul, deși am muncit ca un 
animal la jug, dar trebuie să mai exersez șaisprezecimile și 
trioletele, care... 

— Deși mie mi-a plăcut balansul, era ca și cum ai fi aplecat o 
oglindă mare spre... 

— Am cântat greșit, l-a întrerupt ea, roșind încă și mai tare. 
lartă-mă, ai încercat doar să fii drăguţ, știu, dar nu merge, 
trebuie să cânt corect. E pur și simplu o tâmpenie să stau aici, în 
seara de dinaintea concursului, fără să pot să mă decid dacă voi 
alege ce-i mai ușor sau partea grea. 

— Le știi pe amândouă, așa că... 

— Nu, nu le știu, ar însemna să risc, a replicat ea. Dar dă-mi 
câteva ore, trei și poate după aceea o să îndrăznesc să mizez 
mâine pe Tartini. 

— Nu poţi face asta doar pentru că tatăl tău crede... 

— Deși el are dreptate. 

— Nu, a spus Axel, rulând cu încetineală un joint. 

— Eu pot cânta bucata ușoară, a continuat ea. Dar poate nu-i 
de ajuns, depinde de ce alegeţi tu și japonezul. 

— Nu poți gândi așa. 

— Dar cum să gândesc? Eu nu te-am văzut exersând nici 
măcar o singură dată. Ce-o să cânţi - te-ai hotărât măcar? 

— Ravel, a răspuns el. 

— Ravel? Fără să exersezi? 

Ea a izbucnit în râs. 

— Vorbești serios? a întrebat apoi. 

— Tzigane de Ravel - nimic altceva. 

— Axel, iartă-mă, e o alegere absolut nebunească, tu știi asta, 
e prea complicat, prea rapid, prea minuţios și... 

— Vreau să cânt ca Perlman, dar fără să mă grăbesc... pentru 
că de fapt nu merge repede. 

— Axel, merge îngrozitor de repede, i-a zâmbit ea. 

— Da, pentru iepurele care este vânat... Dar pentru lup, 
merge prea încet. 

Greta i-a aruncat o privire obosită. 

— Unde ai citit asta? 

— I se atribuie lui Paganini. 

— Aha, atunci trebuie să mă îngrijorez doar pentru 
concurentul japonez, a spus ea, punând vioara pe umăr. Axel, 
dacă nu exersezi, nu poţi cânta Tzigane de Ravel. 

— Nu e așa de greu cum spun toţi, a răspuns el, aprinzându-și 
jointul. 

— Nu, a zâmbit ea, începând din nou să cânte. 

S-a întrerupt după o clipă, privindu-l cu ochi gravi. 

— Vei cânta Ravel? 

— Da. 

Greta a devenit serioasă. 

— M-ai minţit, ai exersat bucata timp de patru ani sau despre 
ce e vorba? 

— M-am hotărât exact acum - exact când m-ai întrebat. 

— Cum poți să fii așa de prost? a râs ea. 


— Nu-mi pasă dacă ies ultimul, a zis Axel, întinzându-se pe 
canapea. 

— Mie îmi pasă, a spus ea simplu. 

— Știu, dar vor mai fi și alte ocazii. 

— Nu pentru mine. 

Greta a început să cânte din nou pasajul dificil din Tartini, 
mergea mai bine, dar s-a întrerupt totuși, a cântat din nou 
partea complicată, și încă o dată. 

Axel a aplaudat, a pus discul lui David Bowie The Rise and Fall 
of Ziggy Stardust and the Spinders from Mars la pick-up, lăsând 
braţul aparatului în jos. S-a lăsat pe spate, a închis ochii și a 
început să cânte: 

Ziggy really sang, screwed up eyes and screwed down hairdo. 
Like some cat from Japan, he could lick'em by smiling. He could 
leave' em to hang”. 

Greta a ezitat, a lăsat jos vioara, s-a dus la el și i-a luat jointul 
dintre degete. A tras câteva fumuri, a tușit și i l-a dat înapoi. 

— Cum poate fi cineva așa de prost ca tine? a întrebat, 
trecându-și brusc degetele peste buzele lui. 

Apoi s-a aplecat, încercând să-l sărute pe gură, dar a nimerit 
strâmb, l-a sărutat pe obraz, i-a șoptit „iartă-mă” și l-a sărutat 
din nou. Au continuat să se sărute, cu grijă, căutându-se. 

l-a scos haina, părul ei scotea scântei, era electrizat. El a 
simţit de parcă l-ar fi curentat când i-a atins obrazul și și-a tras 
grăbit mâna înapoi. Au râs nervos și s-au sărutat din nou. l-a 
deschis nasturii de la bluza albă, scrobită și i-a simţit sânii mici 
prin sutienul simplu. Ea l-a ajutat să-și scoată maioul. Părul ei 
lung, șerpuitor mirosea a zăpadă și a iarnă, dar trupul îi era cald 
ca pâinea proaspătă. 

Au mers apoi în dormitor, lăsându-se să cadă pe patul lui. Cu 
mâini tremurătoare, ea și-a desfăcut fusta, apoi și-a scos ciorapii 
groși, cu dungi. 

— Ce e? a întrebat-o Axel în șoaptă. Vrei să te oprești? 

— Nu știu - tu vrei? 

— Nu, a zâmbit el. 

— Sunt doar un pic nervoasă, i-a mărturisit Greta. 

— Deși ești mai mare decât mine. 


30 Ziggy cânta cât putea, cu ochi nebuni și părul lipit. Ca un smecher japonez, putea 
să spună tot cu un zâmbet. Putea să-i trimită la plimbare. 

— Tocmai, tu ai abia șaptesprezece ani - e aproape un pic 
indecent, i-a zâmbit ea. 

Inima lui Axel bătea violent când i-a tras jos chiloţii. Ea stătea 
absolut nemișcată, în vreme ce el îi săruta pântecele, sânii mici, 
gâtul, bărbia, buzele. l-a desfăcut cu grijă picioarele și s-a 
așezat peste ea, simțind cum fata își apasă lent pulpele de 
șoldurile lui. Obrajii ei s-au îmbujorat când Axel a alunecat în ea. 
L-a tras spre ea, mângâindu-i grumazul și spinarea și suspinând 
de fiecare dată când el se scufunda în ea. 

Când mai apoi s-au oprit gâfâind, un strat subţire de sudoare 
se formase între trupurile lor goale. Au rămas încolăciţi în patul 
lui și curând au adormit. 


63. 


Concursul Johan Fredrik Berwald 


Era lumină afară când Axel s-a trezit în ziua aceea, în care 
avea să piardă totul. El și Greta nu traseseră perdelele și 
dormiseră întreaga noapte unul în braţele celuilalt, istoviți și 
fericiţi. 

Axel s-a dat jos din pat, privind-o pe Greta care încă mai 
dormea cu chipul liniștit și înfășurată în cuvertura groasă. S-a 
dus spre ușă, oprindu-se în faţa oglinzii și cercetându-și un 
moment trupul gol, de băiat de șaptesprezece ani, înainte de a 
se îndrepta spre camera de studiu. A închis cu grijă ușa spre 
dormitor, s-a dus la pian și a scos vioara din cutia ei. A pus-o pe 
umăr, s-a așezat în dreptul ferestrei și a privit dimineaţa de 
iarnă, zăpada care era suflată de pe acoperiș, în văluri lungi, 
apoi a început să cânte Tzigane de Maurice Ravel, direct din 
amintire. 

Bucata începea cu o melodie țigănească tristă și lentă, dar 
apoi tempoul creștea. Melodia avea un ecou tot mai rapid, 
asemenea frânturilor de amintiri care trec repede precum 
clipele unei nopţi de vară. 

Degetele i se mișcau incredibil de ușor. 

Cânta pentru că era fericit, nu gândea, lăsa doar degetele să 
curgă, să danseze împreună cu izvorul fremătător, gâlgâitor. 

Axel a început să-și zâmbească sieși, în vreme ce se gândea 
la tabloul pe care bunicul lui îl avea în salon. El susţinea că este 
versiunea cea mai plină de pasiune a lui „Năcken”, tabloul lui 
Ernst Josephsson. In vremea copilăriei, Axel iubea poveștile din 
jurul acestei făpturi vrăjite care amăgea oamenii cu glasul 
minunat al viorii, făcându-i să se înece. 

Axel se gândea că în momentul acela semăna cu Năcken, 
adolescentul gol care stătea lângă apă cântând. Marea diferenţă 
între Axel și făptura din tabloul lui Josephsson era că Axel se 
simţea fericit. 

Arcușul trecea peste corzi cu o viteză ameţitoare. Nu i-a pasat 
nici când struna arcușului s-a desprins din capră, atârnând. 

Așa trebuie cântat Ravel, gândea el. Trebuie cântat cu 
fericire. Ravel este un compozitor fericit, un compozitor tânăr. 

A lăsat rezonanţa notelor de sfârșit să plutească în aer, să fie 
purtate ca zăpada ușoară de pe acoperișul casei de vizavi. A 
lăsat jos arcușul și era pe cale să facă o plecăciune în faţa iernii, 
când a simţit o mișcare în spatele său. 

S-a întors și a văzut-o pe Greta stând în cadrul ușii. Era 
învelită în cearșaf și-l privea cu ochi ciudaţi, întunecați. 

S-a neliniștit când a văzut gravitatea de pe chipul ei. 

— Ce e? 

Ea nu a răspuns, a înghiţit doar în sec. Două lacrimi mari au 
început să-i curgă pe obraji. 

— Greta, ce este? a repetat el. 

— Ai spus că n-ai repetat, a zis ea pe un ton rece. 

— Nu, eu... eu, s-a bâlbâit Axel. Ti-am spus doar că mi-e ușor 
să învăţ bucăţi noi. 

— Felicitări. 

— Dar nu e cum crezi. 

Ea a scuturat din cap: 

— Nu pot pricepe cum am putut să fiu așa de proastă. 

Axel a lăsat deoparte vioara și arcușul, dar Greta s-a întors în 
dormitor, închizând ușa în urma ei. Axel a tras pe el o pereche 
de pantaloni care atârnau pe spătarul unui scaun, s-a dus la ușă 
și a ciocăânit. 

— Greta? Pot să intru? 

Fata nu i-a răspuns. Axel simţea crescând înăuntrul lui o 
neliniște grea. După un moment, Greta a ieșit, complet 

îmbrăcată. Nu l-a privit, s-a dus doar la pian, și-a pus vioara în 
cutie și l-a lăsat singur. 
e 

Sala de concerte era plină. Greta era prima dintre concurenți. 
Nu-l văzuse, nici măcar nu-l salutase la venire. Era îmbrăcată 
într-o rochie de mătase albastru-închis și purta un colier simplu, 
cu o inimioară. 

Axel ședea în lojă, așteptând cu ochii pe jumătate închiși. Era 
tăcere totală. Doar un susur slab se auzea de la un ventilator 
prăfuit din plastic. Fratele său mai mic, Robert, a venit la el. 

— Nu trebuia să stai cu mama? l-a întrebat Axel. 

— Sunt prea nervos... Nu pot să mă uit când cânţi, mai bine 
stau aici și aștept. 

— Greta a început? 

— Da, sună bine. 

— Ce bucată a ales, sonata de violină a lui Tartini...? 

— Nu, era ceva de Beethoven. 

— Bine, a murmurat Axel. 

Stăteau amândoi tăcuţi, fără să spună nimic. După o vreme, 
s-a auzit un ciocănit în ușă. Axel s-a ridicat, i-a deschis unei 
femei care i-a spus că în curând va fi rândul lui. 

— Succes, i-a urat Robert. 

— Mulţumesc, a răspuns Axel, a luat vioara și arcușul și a 
plecat pe culoar în urma femeii. 

Aplauze puternice s-au auzit dinspre scenă și Axel i-a 
întrezărit pe Greta și pe tatăl ei, grăbindu-se spre lojă. 

Axel a mers la intrare și a trebuit să aștepte în spatele unui 
paravan, în vreme ce prezentatorul îl anunţa. Imediat după 
aceea a ieșit în lumina orbitoare a reflectoarelor, zâmbind 
publicului. Un murmur a străbătut întreaga sală când a spus că 
va cânta Tzigane, de Maurice Ravel. 

Și-a pus vioara pe umăr și a luat arcușul. Apoi, a început să 
cânte introducerea melancolică, urcând ritmul până la imposibil. 
Publicul își ţinea respiraţia. Auzea el însuși că suna absolut 
strălucitor, dar de data aceasta melodia nu era ca apa izvorului. 
Nu cânta fericit, ci ca adevăratul Näcken. Cânta cu o tristețe 
mânioasă, febrilă. Când a ajuns la o treime din bucată și notele 
cădeau ca o ploaie noaptea, a început înadins să sară peste 
unele note, a scăzut tempoul, a cântat un pic fals și apoi s-a 
întrerupt cu totul. 

În sala de concerte era tăcere totală. 
— Vă rog să mă scuzaţi, a spus și a coborât de pe scenă. 
Publicul a aplaudat amabil. Mama lui s-a ridicat de la locul ei 
a venit după el, oprindu-l din mers. 
— Vino aici, băiatul meu, a spus, punându-și mâinile pe umerii 
lui. 

l-a mângâiat obrazul și vocea ei era caldă și adânc mișcată, 
când i-a spus: 

— A fost incredibil, cea mai bună interpretare pe care am 
auzit-o. 

— lartă-mă, mamă. 

— Nu, a răspuns ea, s-a întors și a părăsit sala de concert. 

Axel a mers în lojă, să-și ia hainele, dar a fost oprit de vestitul 
dirijor Hergert Blomstedt. 

— Suna foarte bine, înainte să te prefaci și să cânţi fals, a 
spus el cu voce stăpânită. 

Casa era tăcută, când Axel a sosit acasă. Era deja seara 
târziu. A urcat în apartamentul de la mansardă, a trecut prin 
camera de studiu, a intrat în dormitor și a închis ușa. În cap mai 
auzea încă muzica. Se auzea pe sine, sărind peste note, scăzând 
tempoul pe neașteptate și, în cele din urmă, tăcând. 

Tăcea, iar și iar. 

Axel s-a așezat pe pat și a adormit lângă cutia viorii. 

Dimineaţa, a fost trezit de un telefon care răsuna în toată 
casa. 

Cineva mergea prin sufragerie, se auzea parchetul scârțâind 
uşor. 

După un moment, a auzit pași pe scară și pe podea. Fără să 
bată, mama lui a intrat direct în dormitor. 

— Ridică-te, i-a poruncit cu gravitate. 

El s-a speriat, când a văzut-o. Plânsese și obrajii îi erau încă 
uzi. 

— Mamă, eu nu înţeleg... 

— Gura, a ţipat Alice. 

S-a lăsat tăcerea, ea a dus o mână tremurătoare la buze și a 
rămas așa, în vreme ce lacrimile continuau să-i curgă pe obraji. 
— E vorba de Greta, a spus în cele din urmă. Şi-a luat viața. 

Axel a privit-o, încercând să înţeleagă ce spusese. 

— Nu, pentru că eu... 

— l-a fost rușine, l-a întrerupt Alice. Ar fi trebuit să exerseze, 
tu ai promis, dar eu știam, de fapt știam... N-ar fi trebuit să fie 
aici, ea... Nu spun că e greșeala ta, Axel, nu e așa. S-a descurcat 
singură când nu trebuia și n-a putut trăi cu gândul acesta... 

— Mamă, eu... 

— Taci, l-a întrerupt din nou. S-a terminat. 

Alice a părăsit încăperea și ca într-un vertij Axel s-a ridicat din 
pat, s-a clătinat, a deschis cutia viorii, a scos instrumentul 
delicat și l-a izbit cu toată puterea de podea. Gâtul s-a rupt, apoi 
Axel a călcat vioara și așchiile de lemn s-au împrăștiat de jur 
împrejur. 

— Axel! Ce faci? 

Fratele său mai mic, Robert, s-a năpustit înăuntru, încercând 
să-l oprească, însă Axel l-a împins. Robert s-a lovit cu spinarea 
de dulap, dar s-a întors din nou către Axel. 

— Axel, ai cântat fals, ce-i cu asta? a încercat Robert să-l 
liniștească. M-am întâlnit cu Greta și ea a cântat fals, toți pot... 

— Ține-ţi gura! a strigat Axel. Să nu mai vorbeşti niciodată 
despre ea cu mine! 

Robert l-a privit, apoi doar s-a întors și a părăsit camera. Axel 
a continuat să calce pe așchiile de lemn, până ce nu s-a mai 
putut distinge că acolo fusese o vioară. 

Shiro Sasaki din Japonia a câștigat concursul Johan Fredrik 
Berwald. Greta alesese bucata ușoară a lui Beethoven și totuși 
falsase. Când a sosit acasă, Greta a luat o doză mare de 
somnifere și s-a închis în camera ei. A fost găsită dimineața, 
după ce nu coborâse la micul dejun. 

e 

Amintirile lui Axel coboară, asemenea unui oraş scufundat, 
jos, în nămol și alge, dincolo de gânduri. O privește pe Beverly, 
care-l privește pe el, cu ochii Gretei. Se uită la cârpa pe care o 
are în mâini și la lichidul de pe masă, la incrustațiile lucioase cu 
femeia care cântă la sitar. 

Lumina de afară cade pe ceafa rotundă a lui Beverly când se 
întoarce, privind viorile care atârnă pe perete. 

— Aș dori să pot cânta la vioară, spune ea. 

— Putem merge la un curs împreună, zâmbește el. 

— AŞ vrea s-o fac, răspunde fata cu un aer grav. 

El pune cârpa pe masă și simte cum marea oboseală 
bolborosește înăuntrul lui. Muzica pianului răsună prin încăperi, 
notele plutesc ca în vis, una într-alta. 

— Bietul Axel vrea să doarmă, spune ea. 

— Trebuie să lucrez, murmură el, ca pentru sine însuși. 

— Diseară, răspunde ea, ridicându-se. 


64. 


Liftul 


Comisarul criminalist Joona Linna se află în biroul său de la 
Direcţia Generală a Departamentului de Criminalistică. Stă la 
masa de lucru și citește jurnalul lui Carl Palmcrona. Într-o notă 
scrisă cu cinci ani în urmă, Palmcrona povestește cum a fost la 
Västerås, ca să fie de faţă la serbarea de sfârșit de an a fiului 
său. Stătea la oarecare distanţă, când toţi s-au strâns cu 
umbrelele în curtea școlii și au cântat psalmul Acum sosește 
vremea florilor. Palmcrona descrie jeanșii și haina albă ale fiului 
său, părul lui lung, blond și spune că „ceva din forma nasului și 
a ochilor lui m-a făcut să plâng”. Se întorsese la Stockholm, 
gândindu-se că fiul său merita tot ce făcuse până atunci și tot ce 
va face după aceea. 

Telefonul sună și Joona preia imediat convorbirea. E Petter 
Näslund, care se află în mașina de unde conduce acţiunea din 
Dalaro. 

— Tocmai am vorbit cu grupul flotilei de elicoptere, spune el 
cu glas agitat. Chiar acum zboară înapoi, peste golful Ersta, și o 
au cu ei pe Penelope Fernandez. 

— E în viaţă? întreabă Joona, simțind cum îl cuprinde 
ușurarea. 

— Inota în larg, când au găsit-o, explică Petter. 

— Cum se simte? E bine? 

— Așa se pare - sunt în drum spre spitalul Söder. 

— E prea periculos, spune pe un ton brusc Joona. Mai bine s-o 
aducă direct aici, la sediul poliţiei și chemăm o echipă de medici 
de la Karolinska. 

Îl aude pe Petter spunând cuiva să contacteze echipajul 
elicopterului. 

— Ştii ceva despre ceilalți? întreabă Joona. 

— E haos total. Am pierdut oameni, Joona. E o nebunie. 

— Björn Almskog? întreabă Joona. 

— Nu a fost găsit, dar... Nu există niciun fel de informaţii, nu 
știm nimic. 

— Infractorul a dispărut? 

— Îl prindem imediat, este o insulă mică. Avem băieţii noștri 
de la forțele de intervenţie, atât pe uscat, cât și în aer, avem 
vase de la paza de coastă și poliţia marină e pe drum. 

— Bine, spune Joona. 

— Crezi că nu-l vom prinde? 

— Dacă nu-l găsiţi imediat, atunci o să aibă timp să dispară. 

— E greșeala mea? 

— Petter, spune Joona cu glas liniștit și blând, dacă tu n-ai fi 
acţionat atât de rapid cum ai făcut-o, Penelope Fernandez ar fi 
moartă acum... Și fără ea, n-am fi avut nimic, nicio legătură cu 
fotografia, niciun martor. 

e 

O oră mai târziu, doi medici de la Karolinska o consultă pe 
Penelope Fernandez într-o cameră secretă, de la subsolul 
poliţiei. Îi bandajează rănile și-i administrează calmante; de 
asemenea, o hidratează și-i dau hrană lichidă. 

Petter Näslund îi raportează lui Carlos Eliasson, șeful 
Departamentului de Criminalistică, faptul că rămășițele colegilor 
lor Lennart Johansson și Göran Sjödin au fost identificate. Încă 
un cadavru a fost gasit prin ce a mai rămas din șalupa poliţiei 
marine, probabil e vorba despre Björn Almskog. Ossian 
Wallenberg a fost găsit mort în faţa casei sale și o echipă de 
scufundători este acum pe drum spre locul unde s-a prăbușit 
elicopterul Salvării. Petter presupune că toţi cei de la bord au 
murit. 

Poliţia nu a prins făptașul, dar Penelope Fernandez trăiește. 

Pe sediul poliţiei se lasă în bernă drapelul, în semn de doliu și 
șeful poliţiei regionale Margareta Widding, precum și șeful 
Direcţiei Generale de Criminalistică Carlos Eliasson ţin pe un ton 
sobru o conferinţă de presă în camera din spatele pereţilor de 
sticlă de la parter. 

Comisarul criminalist Joona Linna nu participă la conferinţa de 
presă, el și Saga Bauer iau liftul spre nivelul cel mai de jos, 
pentru a se întâlni cu Penelope Fernandez, în speranţa că vor 
afla răspunsul la enigme și vor găsi motivele din spatele tuturor 
celor întâmplate. 


65. 


Ceea ce au văzut ochii 


Cinci niveluri sub cea mai modernă parte din sediul poliţiei se 
află un spaţiu cu două apartamente, opt camere de oaspeţi și 
două dormitoare mari. Această secţie a fost construită pentru a 
servi drept locuinţă secretă pentru conducerea poliţiei în situații 
de criză, stări de urgență și catastrofe. De asemenea, camerele 
de oaspeţi au fost folosite în ultimii zece ani pentru protecţia 
martorilor grav amenințați. 

Penelope Fernandez zace pe un pat ca de spital și simte cum 
frigul îi pătrunde în braţ, când lichidul din perfuzie începe să 
picure mai repede. 

— Îţi dăm un pic de hrană artificială, 
Daniella Richaras. 

Cu voce blândă îi spune ce face, în vreme ce prinde cateterul 
cu bandă adezivă la încheietura braţului. 

Rănile Penelopei au fost curățate și li s-au pus plasturi, 
piciorul stâng e bandajat și cusut, iar tăietura adâncă de la șold 
a fost cusută cu opt puncte de sutură. 

— Aș vrea să-ţi dau un pic de morfină împotriva durerii. 

— Mama, șoptește Penelope, umezindu-și buzele. Vreau să 
vorbesc cu mama. 

— Inteleg, răspunde ea. O să-i transmit. 

Pe obrajii lui Penelope cad lacrimi calde, i se preling în păr și 
în urechi. O aude pe doctoriță rugând o soră să pregătească o 
injecție cu 9 mililitri de morfină cu scopolamină. 

Camera pare o încăpere obișnuită de spital, poate doar un pic 
mai confortabilă. Un buchet simplu de flori se află pe noptieră, 
pe pereţii zugrăviți în galben sunt tablouri în culori luminoase. 
Un raft de mesteacăn e plin cu cărți uzate. Camera nu are 

îi explică doctorița 

ferestre, dar o lampă este aprinsă în spatele unei perdele, ca să- 
ți alunge gândul că te afli într-un buncăr, în adâncul pământului. 

Daniella Richardson îi explică amabil că acum o vor lăsa în 
pace, dar că ea poate apăsa pe butonul luminos dacă are nevoie 
de ajutor. 

— Se va afla cineva aici tot timpul, dacă vrei să întrebi ceva 
sau, pur și simplu, dacă dorești un pic de companie, îi spune ea. 

Penelope Fernandez rămâne singură în camera zugrăvită în 
culori vesele. Închide ochii, în vreme ce liniștea caldă a morfinei 
se răspândește în corp și o poartă în jos, într-un somn plăcut. 

Tresare ușor, când o femeie îmbrăcată într-un niqab negru 
sfărâmă sub picior două figurine mici de lut. O fetiţă și frățiorul 
ei se prefac în firimituri și praf sub sandal. Femeia poartă în 
spinare o povară grea de grâne, nici nu observă ce face. Doi 
băieți fluieră și râd, strigă că puii de sclav sunt morți, n-au mai 
rămas decât câţiva prunci, toţi fururii vor muri. 

Penelope se silește să-și alunge din minte amintirile din 
Kubbum și, înainte de a adormi, simte pentru un moment tonele 
de piatră, pământ, noroi și beton care zac deasupra ei. E ca și 
cum s-ar prăbuși direct în miezul pământului, cade și cade și 
cade. 

e 

Penelope Fernandez se trezeşte, nu are putere să deschidă 
pleoapele, morfina îi îngreunează încă trupul. Își amintește că 
zace pe un pat de spital într-o cameră secretă departe, sub 
sediul poliţiei. Nu trebuie să mai fugă. Ușurarea e urmată de un 
val de durere și de regret. Nu știe câtă vreme a dormit, își spune 
că ar putea să se scufunde din nou în somnolențţă, totuși 
deschide ochii. 

Incăperea subpământeană este în întregime neagră. 

Clipește, însă nu vede nimic. 

Nici măcar lumina butonului de lângă pat nu mai clipește. 
Trebuie să fie o pană de curent. E gata să strige, dar se silește 
să tacă, când ușa dinspre coridor trosnește brusc. Se holbează 
în întuneric, își aude inima bătând cu lovituri surde. O furnică în 
tot trupul, fiecare mușchi se încordează. Cineva îi atinge părul. 
Aproape imperceptibil. Ea zace complet nemișcată și simte cum 
cineva stă lângă pat și-i mângâie părul, foarte încet. Degete se 
împletesc alene în buclele ei. E pe punctul de-a începe să se 
roage la Dumnezeu, când persoana de lângă ea o înșfacă tare 

de păr și o trage din pat. Penelope ţipă când e aruncată în 
perete cu toată puterea, astfel încât tabloul înrămat cade și 
aparatul de perfuzie se răstoarnă. Se prăbușește pe podea, 
printre cioburile de sticlă. El continuă s-o tragă tare de păr, o 
face să alunece înapoi, o răsucește, îi lovește fața de roata 
desprinsă a patului și scoate apoi un cuţit cu lamă neagră. 

Penelope se trezește căzând pe podea, ușa se deschide și 
sora se năpustește înăuntru. Toate lămpile sunt aprinse și 
Penelope înţelege că a avut un coșmar. E ajutată să se urce din 
nou în pat, sora îi vorbește cu un glas liniștitor, apoi ridică 
zăbrelele patului, ca să nu mai cadă din nou. 

Penelope simte cum transpiraţia de pe corp se răcește. Nu 
reușește să se miște, pielea i se zbârlește pe braţe. Zace doar 
pe spate, cu butonul soneriei în mână și se holbează în tavan, 
când se aude un ciocănit la ușă. O femeie tânără cu panglici 
colorate împletite în părul care-i ajunge la mijloc intră, privind-o 
cu seriozitate blândă. In spatele ei stă un bărbat înalt, cu păr 
blond, ciufulit și față simetrică, prietenoasă. 

— Mă numesc Saga Bauer, spune femeia. Sunt de la Serviciul 
Secret. Acesta este colegul meu, Joona Linna, de la Direcţia 
Generală a Departamentului de Criminalistică. 

Penelope îi cercetează fără să facă vreo mișcare, apoi își 
coboară privirea spre brațele ei pline de plasturi, vede toate 
zgârieturile și vânătăile, cateterul de la încheietura mâinii. 

— Regretăm tot ce ţi s-a întâmplat în ultimele zile, spune 
femeia. Și înţelegem că dorești doar să fii lăsată în pace, dar va 
trebui să discutăm cu tine în orele următoare o mulțime de 
lucruri și trebuie să începem cu primele întrebări chiar acum. 

Saga Bauer trage scaunul de la micul birou și se așază lângă 
pat. 

— Mă vânează în continuare, nu-i așa? întreabă Penelope 
după un moment. 

— Aici ești în siguranţă, răspunde Saga. 

— Spune-mi că e mort. 

— Penelope, noi trebuie... 

— Nu l-aţi putut opri, o întrerupe ea cu glas slab. 

— O să-l prindem, îţi promit, spune Saga Bauer. Dar tu trebuie 
să ne ajuţi. 

Penelope suspină adânc și apoi închide ochii. 


248 


— O să-ţi fie greu, dar trebuie să ne răspunzi la câteva 
întrebări, continuă Saga. Știi de ce s-au întâmplat toate astea? 

— Întrebaţi-l pe Björn, murmură Penelope. El poate că știe. 

— Ce-ai spus? se miră Saga. 

— Am spus să-l întrebi pe Björn, șoptește Penelope și 
deschide încet ochii. Întreabă-l pe Björn, poate că el știe. 

Păianjeni și insecte trebuie să fi venit cu ea din pădure, i se 
răspândesc pe piele, se scarpină pe frunte, dar Saga îi oprește 
mâinile cu blândeţe. 

— Ai fost urmărită, spune Saga. Nu-mi pot imagina cât de 
îngrozitor a fost, dar trebuie să știm dacă tu îl cunoști pe 
urmăritor. L-ai mai întâlnit cândva? 

Penelope scutură abia vizibil din cap. 

— Nici noi nu credeam asta, spune Saga. Dar poţi să ne dai un 
semnalment, un tatuaj, vreo trăsătură particulară? 

— Nu, șoptește Penelope. 

— Sperăm să ne poţi ajuta să-i facem un portret-robot, nu e 
nevoie de prea multe ca să începem să-l căutăm prin Interpol. 

Bărbatul de la criminalistică se apropie de ea și privirea lui 
ciudată, cenușiu-deschis e ca piatra șlefuită de izvor. 

— Mi s-a părut că ai dat din cap adineauri, spune el cu glas 
liniștit. Când Saga te-a întrebat dacă l-ai mai întâlnit pe 
urmăritor - așa e? 

Penelope aprobă cu un semn. 

— Atunci, trebuie să-l fi văzut, continuă Joona pe un ton 
prietenos. Pentru că altfel n-ai fi știut că nu l-ai mai întâlnit. 

Penelope privește ţintă înaintea ei și își amintește cum se 
mișca asasinul, ca și cum ar fi avut tot timpul din lume, totuși 
lucrurile se petreceau înspăimântător de repede. Îl vede cum se 
așezase jos și ţintise, în vreme ce ea atârna de cablul 
elicopterului. Nicio grabă, nicio nervozitate. Vede din nou chipul 
lui, când fusese luminat de fulger, cum se priviseră drept în 
ochi. 

— Înţelegem că ești speriată, continuă Joona. Dar noi... 

Tace când o soră intră în cameră, explicându-le că încă nu au 
dat de mama lui Penelope. 

— Nu este acasă și nu răspunde la... 

Penelope tresare și se întoarce, își ascunde fața în pernă. Sora 
îi pune o mână consolatoare pe umăr. 

— Nu vreau, plânge Penelope. Nu vreau... 

O altă soră vine în grabă, explică repede că va introduce 
calmante în cateter. 

— Acum, o să vă rog să plecaţi, spune grăbită către Saga și 
Joona. 

— Ne întoarcem mai târziu, răspunde Joona. Cred că știu unde 
se află mama ta. Am să aranjez asta. 

Penelope s-a oprit din plâns, dar în continuare respiră 
precipitat. Aude sora pregătind perfuzia și se gândește că de 
fapt camera îi amintește de o temniţă. Mama ei nu va vrea 
niciodată să vină aici. Strânge din dinţi și încearcă să-și 
stăpânească lacrimile. 

Există momente în care Penelope crede că-și amintește primii 
ani ai copilăriei sale. Mirosul de trupuri murdare, asudate poate 
s-o arunce înapoi în celula în care s-a născut, să simtă din nou 
cum trecea peste fețele prizonierelor sclipirea unei lanterne și 
cum mama o ridica s-o încredințeze altcuiva, care imediat 
începea să fredoneze o melodie, în vreme ce mama ei dispărea 
însoţită de paznici. 


66. 


Fără Penelope 


Claudia Fernandez coboară din autobuz la staţia Strand Hotel 
din Dalarö. În vreme ce merge spre port, aude zgomotul 
elicopterelor și al sirenelor dispărând în depărtare. Echipa de 
căutare nu s-a oprit, ci continuă să o caute. Câteva șalupe de 
poliţie se învârt departe, pe mare. Privește în jur. Nu se vede 
niciun bac, niciun automobil nu e parcat în port. 

— Penelope! strigă ea în văzduh. Penelope! 

Înţelege cum trebuie să arate, cât de ciudat se comportă, dar 
fără Penelope nu mai există nimic. 

Începe să meargă de-a lungul apei. larba este uscată și 
neagră, peste tot sunt gunoaie. Pescăruși ţipă în depărtări. 
Începe să alerge, dar nu are putere și după o vreme e silită să 
încetinească pasul. Se oprește la o tăbliță pe care e scris cu 
vopsea albă „Privat”. Continuă să meargă pe lângă tăbliță, pe 
un debarcader de beton și privește spre stâncile mari. Nu mai 

există oameni, gândește ea, întorcându-se din nou spre port. Un 
bărbat vine pe aleea cu pietriș, făcându-i semne. O siluetă 
întunecată, cu haina fluturând. Ea strânge ochii din cauza 
soarelui. Bărbatul strigă ceva. Claudia privește zăpăcită spre el. 
Bărbatul începe să meargă repede, cu pași mari și acum îi poate 
vedea faţa prietenoasă. 

— Claudia Fernandez! strigă el. 

— Eu sunt, răspunde ea, așteptându-l. 

— Mă numesc John Bengtsson, se recomandă acesta când 
ajunge în faţa ei. Joona Linna m-a trimis. Spunea că probabil ai 
venit aici. 

— De ce? întreabă ea cu glas stins. 

— Fiica ta trăiește. 

Claudia privește bărbatul care repetă cuvintele. 

— Penelope trăiește, spune el, zâmbindu-i. 


67. 


Unde se scurg banii 


Atmosfera din sediul poliţiei este foarte agitată și plină de 
înverșunare. Se compară întâmplările cu asasinarea polițiștilor 
din Malexander*! și cu bestialitatea lui Josef Ek,?”? din anii trecuți. 
Ziarele scriu despre drama din arhipelag, îl numesc pe criminal 
„măcelar”, ziariștii speculează și storc de informaţii sursele din 
interiorul poliției. 

Joona Linna și Saga Bauer urmează să aibă o întâlnire 
informativă cu șeful poliţiei criminaliste Carlos Eliasson, șeful 
Säpo Verner Zanden, comisarul criminalist Petter Näslund, care 
e șeful operativ al acţiunii, cu Benny Rubin, precum și cu Nathan 
Pollock și Tommy Kofoed, de la Comisariatul general. 

Merg pe coridor, discutând despre posibilitatea ca Penelope 
Fernandez să-i ajute să avanseze cu ancheta. 

— Cred că va vorbi curând, spune Joona. 


31 Unul dintre cele mai discutate delicte din Suedia; în 1999, după ce jefuiseră o 
bancă, cei trei delincvenţi sunt urmăriţi de poliție; lângă localitatea Malexander, 
mașina lor este oprită de un automobil al poliţiei și doi polițiști sunt uciși cu propriile 
lor arme. 

32 Personaj al romanului anterior, Sub hipnoză. 

— Nu e sigur, s-ar putea la fel de bine să se închidă total, 
răspunde Saga. 

Anja Larsson a ieșit din biroul ei, stă pe culoar și-i privește pe 
Joona și pe Saga cu un aer nefericit. Când Joona o vede, îi 
zâmbește larg, făcându-i un semn cu mâna, dar înainte să intre 
în sala de conferinţe nu mai vede, cum ea formează o inimă din 
degetele mari și arătătoare. Inchid ușa, se așază și îi salută cu 
voce scăzută pe cei care au luat deja loc în jurul mesei. 

— Vreau să încep prin a spune că s-a renunţat la orice 
bănuială cum că ar fi vorba de un atentat al grupărilor 
extremiste de stânga, spune Saga. 

Verner îi șoptește ceva lui Nathan Pollock. 

— Sau nu-i așa? întreabă Saga, pe un ton iritat. 

Verner ridică privirea, aprobând grăbit. 

— la-o de la început, o îndeamnă Carlos. 

— Da... Penelope Fernandez e activistă pentru pace și 
președintă a Asociaţiei Suedeze pentru Pace și Arbitraj, continuă 
Saga prezentarea. Are o lungă relaţie cu Björn Almskog, barman 
la clubul Debaser, din Medborgarplatsen. Ea locuiește pe Sankt 
Paulsgatan numărul 3 și el pe Pontornărgatan numărul 47. 
Penelope Fernandez are o fotografie prinsă cu bandă adezivă pe 
ușa de sticlă dintre hol și camera de zi. 

Cu ajutorul computerului, Saga proiectează pe ecranul de 
pânză care acoperă unul dintre pereţii încăperii o copie a 
fotografiei. 

— Fotografia a fost făcută în primăvara lui 2008, la Frankfurt, 
explică ea. 

— Pe Palmcrona îl recunoaștem, spune Carlos. 

— Da, exact, aprobă Saga, continuând apoi să indice 
persoanele din lojă. Acesta este Pontus Salman, director al 
fabricii de arme Silencia Defence. Și persoana de aici este însuși 
Raphael Guidi. E un cunoscut traficant de arme, se ocupă cu 
asta de multă vreme... în branșă e numit Arhanghelul și 
aranjează afaceri mai ales în Africa și în Orientul Mijlociu. 

— Și dama le aduce cafele? glumește Benny Rubin. 

— Se numește Agathe al-Haji, spune Saga fără să zâmbească. 
E consilier pe probleme de apărare în regimul din Sudan și 
foarte apropiată de președintele Omar al-Bashir. 

Benny izbește tare cu palma în tăblia mesei, arătându-și dinţii 
când Pollock îi aruncă o privire iritată. 

— Acesta este procedeul obișnuit? întreabă Carlos. Să se 
întâlnească în felul acesta? 

— Da, aşa aş crede, răspunde Saga. Întâlnirea din fotografie 
avea legătură cu o mare livrare de muniţie făcută cu licenţă 
pentru armata Sudanului. Afacerea era considerată ca relevantă 
din punctul de vedere al securităţii politice și, fără îndoială, ar fi 
fost dusă la bun sfârșit dacă tribunalul internaţional de la Haga 
n-ar fi emis un ordin de arestare pentru președintele Omar al- 
Bashir. 

— Era în 2009, nu-i așa? întreabă Pollock. 

— Mi-a scăpat, mormăie Carlos. 

— Nu s-a scris prea mult despre asta, explică Saga. Dar s-a 
cerut arestarea președintelui cu acuzaţia de tortură, viol și 
genocid în Darfur. 

— Așa că nu s-a mai făcut nicio afacere, constată Carlos. 

— Nu, răspunde ea. 

— Și fotografia? Ce-i cu ea? Nimic? întreabă Verner. 

— Penelope Fernandez nu pare să creadă că e periculoasă, de 
vreme ce și-a lipit-o pe ușă, acasă, spune Saga. 

— Și în același timp nu este lipsită de importanţă - pentru că 
ea o avea la vedere, adaugă Carlos. 

— Nu știm, poate funcţionează doar ca o amintire a felului în 
care arată lumea, speculează Saga. Că jos se află câţiva care 
luptă pentru pace și sus cei puternici ciocnesc cupele de 
șampanie. 

— Sperăm că vom putea s-o audiem curând pe Penelope 
Fernandez, dar suntem destul de siguri că Björn Almskog a 
acţionat în spatele ei, continuă Joona. Poate că acesta știa mai 
multe despre fotografie decât Penelope, poate că a jucat la 
întâmplare, dar pe 2 iunie Björn a folosit o adresă de e-mail 
anonimă, de la un internet-cafe și i-a scris o scrisoare de șantaj 
lui Carl Palmcrona. Mesajul a însemnat începutul unei scurte 
corespondențe: Björn scrie că înțelege că fotografia este 
compromiţătoare pentru Palmcrona și că e gata s-o vândă 
contra unui milion de coroane. 

— Şantaj clasic, mormăie Pollock. 

— Björn foloseşte cuvântul  „compromiţătoare” pentru 
fotografie, continuă Saga, ceea ce ne face să ne îndoim că el 
înțelegea cât de serioasă va considera Palmcrona că este 
întreaga situație. 

— Björn crede că deţine controlul, spune Joona. Așa că va fi 
cu adevărat uimit atunci când va citi răspunsul lui Palmcrona, 
unde acesta își avertizează șantajistul. Palmcrona îi scrie cu cea 
mai mare seriozitate că Björn nu știe în ce s-a vârât și, în final, îl 
roagă să-i trimită fotografia înainte de a fi prea târziu. 

Joona bea puţină apă. 

— Cum e tonul mesajului? întreabă grăbit Nathan Pollock. 
Spui că este serios, dar și agresiv? 

Joona scutură din cap și împarte peste masă copii ale 
mesajelor. 

— Nu mi se par agresive, ci scrise pe un ton grav. 

Tommy Kofoed citește mesajele, dă din cap, își freacă mâinile 
cu urme de vărsat de vânt și notează ceva. 

— Ce se întâmplă apoi? 

— Miercuri, înainte să plece acasă, menajera îl ajută pe 
Palmcrona să prindă o frânghie de tavan. 

Petter izbucnește în râs: 

— De ce? 

— Pentru că nu putea singur, după operaţia de coloană, 
răspunde Saga. 

— Așa deci, spune Carlos, cu o grimasă. 

— A doua zi, la prânz... După ce a venit poșta, credem noi... 
continuă Joona. Deci, Palmcrona sună la un număr din Bordeaux 
și... 

— Numărul nu poate fi urmărit mai departe, intervine Saga. 

— Numărul aparţine unei centrale telefonice care te poate 
cupla la o altă ţară, o altă regiune a lumii sau înapoi, la Suedia, 
explică Joona. În orice caz, este vorba despre o convorbire 
foarte scurtă, patruzeci și trei de secunde. Poate că a lăsat doar 
un mesaj vocal. După toate probabilitățile, povestește despre 
fotografie și ce conţinea scrisoarea de șantaj, adăugând că 
așteaptă ajutor. 

— Pentru că, după asta... câteva minute mai târziu, menajera 
lui Palmcrona sună la Taxi Stockholm și comandă în numele lui 
Palmcrona un taxi pentru ora două, pentru aeroportul Arlanda. 
Exact la o oră și cincisprezece minute după aceea, sună 
telefonul. Palmcrona a apucat deja să-și pună pardesiul și 
pantofii, dar se duce totuși să răspundă. E un apel din Bordeaux. 
E același număr pe care el însuși îl folosise. Această discuţie 
durează două minute. Palmcrona îi trimite acum un ultim mesaj 

șantajistului, cu următorul conținut: „Acum e prea târziu, atât 
tu, cât și eu vom muri”. li dă liber menajerei, plătește șoferul de 
taxi care aștepta în faţa casei și pe urmă urcă în apartament. 
Fără să-și scoată pardesiul, se duce în salonul mic, își așază 
servieta în picioare, se caţără pe ea și se spânzură. 

In jurul mesei e tăcere deplină. 

— Dar acesta nu e sfârșitul poveștii, spune Joona, accentuând 
cuvintele, pentru că telefonul lui Palmcrona a pus în mișcare 
ceva... Este angajat un tip care să rezolve problema, un asasin 
profesionist trimis ca să șteargă toate urmele și să pună mâna 
pe fotografie. 

— Cât de des... vreau să spun, cât de des apare în Suedia un 
asasin profesionist? se întreabă Carlos cu îndoială în glas. 
Trebuie să fie în joc foarte mulţi bani, pentru o măsură de felul 
acesta. 

Joona îl privește fără expresie: 

— Da. 

— Probabil că Palmcrona citise la telefon scrisoarea de șantaj 
unde era trecut numărul de cont pe care i-l dăduse Björn, spune 
Saga. 

— Nu e foarte greu să urmărești pe cineva cu ajutorul unui 
număr de cont, murmură Verner. 

— Cam în același timp când Palmcrona răstoarnă servieta pe 
care se urcase, Bjorn Almskog se află la Dreambow, un internet- 
cafe, continuă Joona. El intră pe adresa anonimă de e-mail și 
vede că a primit două răspunsuri de la Palmcrona. 

— Spera probabil că Palmcrona i-a scris că e de acord să-i 
plătească un milion pentru fotografie, spune Saga. 

— In loc de asta, îl așteaptă avertismentul lui Palmcrona și, pe 
urmă, mesajul scurt în care îi spune că e deja prea târziu, că vor 
muri amândoi. 

— Și chiar au murit, remarcă Pollock. 

— Putem să ne imaginăm cât de speriat a fost Björn, intervine 
Saga. Nu era de fapt un șantajist cu experienţă, a prins doar din 
zbor șansa, când i s-a oferit. 

— Și ce face? 

Petter îi privește cu gura căscată. Carlos îi toarnă puţină apă. 

— Björn regretă, se hotărăște să-i trimită fotografia lui 
Palmcrona, încearcă să facă totul uitat. 


— Dar Palmcrona era deja mort atunci când Björn i-a scris, 
explicându-i că se predă, că-i va trimite fotografia, spune Joona. 

— Problema e că fotografia era lipită pe ușă, acasă la 
Penelope, precizează Saga. Și ea nu știa nimic despre șantaj. 

— Björn trebuie să ia fotografia fără să-i dezvăluie încercarea 
de șantaj, aprobă Tommy Kofoed. 

— Nu știm cum se gândea să-i explice lui Penelope dispariţia 
fotografiei, spune Saga zâmbind. Probabil că a acţionat doar sub 
imperiul panicii, spera că totul va dispărea pur și simplu, în 
vreme ce ei se vor ascunde pe iaht, departe în arhipelag. 

Joona se ridică și merge la fereastră, privind afară. O femeie 
poartă în braţe un copil și împinge în faţa ei pe trotuar un 
cărucior plin de cumpărături. 

— A doua zi, de dimineaţă, Penelope ia un taxi până la 
televiziune pentru a participa la o dezbatere, continuă Saga. De 
îndată ce dispare, Björn intră în apartament, smulge fotografia, 
aleargă la staţia de metrou de la Slussen, ia un tren spre T- 
Centralen, cumpără un plic și un timbru de la chioșcul de ziare, 
îi trimite plicul lui Palmcrona, aleargă la internet-cafe și scrie 
ultimul mesaj adresat lui Palmcrona, unde-i spune că fotografia 
a fost trimisă. Björn se întoarce pe urmă la apartamentul său, ia 
bagajele sale și ale lui Penelope și se duce la iahtul aflat la 
clubul nautic din Lângholmen. Când Penelope termină treaba la 
televiziune, ia metroul de la piaţa Karla și, după cum se pare, 
merge direct la Hornstull, de unde străbate pe jos ultima bucată, 
până la Lângholmen. 

— La vremea aceea, asasinul verificase deja apartamentul lui 
Björn și declanșase un incendiu care a distrus în întregime 
locuința. 

— Dar eu am citit raportul... Cel care a anchetat condiţiile în 
care s-a produs incendiul a ajuns la concluzia că motivul a fost 
un fier de călcat uitat în priză în apartamentul vecin, intervine 
Petter. 

— Da, sigur, spune Joona. 

— Exact la fel cu explozia la ţeava de gaze, care ar fi fost 
motivul incendiului din apartamentul lui Penelope, precizează 
Saga. 

— Planul asasinului era, de bună seamă, să șteargă orice 
urmă, continuă Joona. Negăsind fotografia în apartamentul lui 
Björn, i-a dat foc și l-a urmărit pe Björn la vas. 

— Pentru a căuta acolo fotografia, completează Saga. Pentru 
a-i ucide pe Björn și pe Penelope, făcând să pară că a fost vorba 
despre un accident. 

— Ceea ce nu știa asasinul era că planurile fuseseră 
schimbate în ultima clipă și că sora lui Penelope, Viola, îi însoţise 
pe iaht. 

Joona tace, gândindu-se o clipă la femeia moartă de la morgă. 
Chipul ei tânăr, vulnerabil. Urma roșie de pe piept. 

— Bănuiesc că tinerii se opresc lângă vreo insulă din Golful 
Fecioarei, lângă Dalarö. Și, înainte ca asasinul să ajungă acolo, 
Penelope coboară pe țărm, din cine știe ce motiv. Când asasinul 
urcă la bord, o întâlnește pe Viola. Crezând că este Penelope, o 
îneacă într-un vas și o așază pe pat, în dormitorul de sub prora. 
Așteptându-l pe Björn, caută fotografia și, cum n-o găsește, vrea 
să declanșeze o explozie pe vas. Avem pe masă raportul lui 
Erixon. Nu știm exact ce s-a întâmplat, dar Penelope și Björn au 
reușit cumva să-l evite pe ucigaș. 

— Și iahtul cu cadavrul Violei Fernandez este părăsit. 

— Nu știm cum au fugit, în orice caz, luni se aflau pe insula 
Kymmend. 

Buzele lui Benny tremură: 

— Acasă la Ossian Wallenberg? Era al naibii de bun, dar nu se 
mai potrivea cu stilul de acum. 

Carlos tușește și își mai toarnă cafea. 

— Când asasinul înţelege că i-a pierdut, se duce la 
apartamentul lui Penelope, pentru a căuta fotografia, continuă 
Joona, fără să-și schimbe expresia feţei. Eu și Erixon ne facem 
apariţia, întrerupându-l. Abia în acel moment, când sunt 
confruntat cu el, înţeleg că avem de-a face cu un grob, unul 
care se ocupă cu rezolvarea problemelor la nivel internaţional. 

— Care se pare că poate să pătrundă în sistemul nostru de 
comunicaţii, să asculte mesajele pe RAKEL și așa mai departe, 
spune Saga. 

— De aceea i-a găsit pe Penelope și pe Björn pe insula 
Kymmend? 

— Nu știm, răspunde Joona. 

— În orice caz, acţionează foarte rapid, continuă Saga. După 
cum se pare, se întoarce pe Dalarö să-i caute, imediat după 
confruntarea din apartament cu Joona și Erixon. 

— Prin urmare, era deja la faţa locului când am vorbit eu cu 
poliţia marină, spune Petter, înclinându-se peste masă și 
îndreptând hârtia cu ordinea de zi. 

— Ce se întâmplă după aceea? întreabă Carlos. 

— Reconstituirea este doar la început, răspunde Petter. Dar, 
într-un fel sau altul, pune mâna pe vasul de luptă al poliţiei 
marine, îi omoară pe Lennart Johansson și pe Göran Sjödin, 
merge la insula Kymmend, îi omoară pe Björn Almskog și pe 
Ossian Wallenberg, aruncă în aer vasul poliției marine, o 
urmărește pe Penelope și doboară elicopterul Salvării. 

— Și dispare, oftează Carlos. 

— Însă, datorită eficienţei lui Petter Năslund, Penelope 
Fernandez este salvată, spune Joona, văzând cum Pollock se 
întoarce plin de interes spre Petter. 

— Desfășurarea exactă a evenimentelor va fi, desigur, 
cercetată în detaliu, explică Petter cu o amărăciune în glas care 
încearcă într-un fel să mascheze plăcerea provocată de laude. 

— O să dureze al naibii de mult, comentează trist Kofoed. 

— Și atunci, fotografia? Trebuie să însemne ceva, spune 
Carlos. 

— E doar o blestemată de fotografie, oftează Petter. 

— Șapte persoane au murit din cauza ei, spune Joona grav. ȘI 
probabil vor mai muri și alţii, dacă nu reușim... 

Joona tace, privind pe fereastră. 

— Fotografia este poate un lacăt care are nevoie de o cheie, 
murmură el. 

— Ce fel de cheie? întreabă Petter. 

— Fotograful, spune Saga. 

— Penelope Fernandez, ea a făcut-o? se întreabă Pollock. 

— Asta ar explica vânarea ei! exclamă Carlos, pe un ton cam 
prea apăsat. 

— De bună seamă, remarcă Saga cu îndoială în glas. 

— Dar? întreabă Carlos. 

— Ce ar sta împotriva acestei afirmaţii? se interesează Benny. 

— Faptul că Joona nu crede că Penelope este fotograful, 
răspunde Saga. 

— Dar, ce naiba! aproape strigă Petter. 

Carlos strânge buzele, privește fix tăblia mesei și e destul de 
înţelept să păstreze tăcerea. 


— Penelope se află, desigur, în stare de șoc, așa că încă nu 
știm care a fost rolul ei, continuă Saga. 

Nathan Pollock își drege vocea și trimite în jurul mesei copii 
ale testamentului lui Carl Palmcrona. 

— Palmcrona are un cont la o bancă din Jersey, spune el. 

— Paradisul evaziunii fiscale, aprobă Petter Näslund, 
punându-și sub buză puțin tutun de prizat. Işi șterge degetul 
mare de tăblia mesei, ignorând privirea obosită a lui Carlos. 

— Se poate vedea ce sumă are în cont? întreabă Verner. 

— Nu există nicio posibilitate să ai acces la tranzacții, spune 
Joona. Dar, conform propriului său testament, este vorba de 
nouă milioane de euro. 

— Situația lui financiară a fost destul de proastă și e de 
neînțeles cum a putut câștiga legal asemenea sume, observă 
Pollock. 

— Am luat legătura cu Transparency International, o 
organizație globală de luptă împotriva corupţiei, însă nu au nicio 
suspiciune în privinţa lui Carl Palmcrona sau a altcuiva de la ISP. 

— Averea i-a fost lăsată prin testament unui băiat de 
șaisprezece ani, pe nume Stefan Bergkvist, care s-a dovedit că 
este fiul lui Palmcrona, un fiu pe care acesta nu l-a întâlnit 
niciodată... Însă băiatul moare într-un incendiu la Västerås, la 
doar trei zile după sinuciderea lui Palmcrona. 

— Băiatul nu a știut niciodată cine este tatăl său adevărat, 
adaugă Saga. 

— După raportul preliminar al poliţiei, este vorba despre un 
accident, spune Carlos. 

— Da, dar poate cineva să creadă că incendiul în care a murit 
fiul lui Carl Palmcrona la trei zile după moartea tatălui a fost o 
simplă coincidenţă? întreabă Joona. 

— Cum ar putea fi? observă Carlos. 

— E o nebunie totală, spune Petter, înroșindu-se la față. De ce 
i-ar omori cineva fiul, pe care Palmcrona nici nu-l văzuse 
vreodată? 

— Despre ce naiba e vorba, de fapt? întreabă și Verner. 

— Palmcrona pozează tot timpul, spune Joona, bătând cu 
degetul în fotografie, în imaginea omului zâmbitor. Se află în 
fotografie, este supus șantajului, este găsit spânzurat, fiul lui 
moare și el are nouă milioane de euro într-un cont. 

— Banii sunt interesanţi, remarcă Saga. 


— l-am studiat viaţa, spune Pollock. Nu are nicio altă familie, 
niciun interes, nu face investiţii, nu cumpără și nu vinde acțiuni, 
sau... 

— Dacă e adevărat că acești bani se află în contul lui bancar, 
atunci ei trebuie să aibă într-un fel o legătură cu poziţia lui de 
director general la ISP, explică Joona. 

— Poate că s-a ocupat cu afaceri folosind informații interne, 
prin oameni de paie, propune Verner. 

— Sau a luat mită, sugerează Saga. 

— Follow the money, șoptește Pollock. 

— Trebuie să vorbim cu succesorul lui Palmcrona, Axel 
Riessen, spune Joona, ridicându-se. Dacă există vreo ciudăţenie 
printre deciziile lui Palmcrona, la vremea asta ar fi trebuit s-o 
găsească. 


68. 


Un motiv de sărbătoare 


De undeva, dinspre Institutul Tehnic, Joona aude trâmbiţe 
care încep să sune, fluiere șuierând și tobe mari care lovesc 
surd și rapid. O coloană de demonstranți ajunge pe Odengatan. 
Par să fie vreo șaptezeci de tineri cu simboluri antifasciste. 
Poartă banderole pe care scrie că protestează împotriva felului 
în care Säpo i-a tratat pe membrii Brigăzii. Joona vede o bucată 
de pânză viu colorată cu simbolul curcubeului și secera și 
ciocanul fluturând în vânt și aude cum vocile tinere, ascuţite, 
scandează: 

— Säpo pute a fascism, statul face terorism! 

Strigătele revoltate dinspre Odengatan dispar atunci când 
Joona Linna și Saga Bauer urcă pe Bragevâăgen, o colină cu 
aspect pitoresc, care se întinde până sus, spre biserica 
Engelbrekt. Au sunat la ISP și au aflat că în această dimineaţă 
directorul general lucrează de acasă. 

Pe partea stângă se află clădirea impunătoare unde frații 
Riessen locuiesc în două apartamente separate. Fațada este 
elegantă, din cărămidă închisă la culoare, ţigla e realizată 

manual, ornamentele din lemn sunt lucrate artistic, foișorul și 
hornurile sunt îmbrăcate în aramă. 

Merg până la ușa cu sticlă închisă la culoare și o tăbliță de 
cupru pe care se află numele Axel Riessen. Saga apasă pe 
sonerie. După un moment, ușa grea este deschisă de un bărbat 
înalt, ars de soare și cu o expresie amabilă pe faţă. 

Saga îi spune că este comisar la poliţia de securitate și îi 
explică pe scurt scopul misiunii lor. Axel Riessen îi privește lung 
legitimaţia, apoi ridică privirea: 

— Mă îndoiesc că v-aș putea fi de vreun folos, dar... 

— Oricum, este o plăcere că putem admira toate acestea, 
spune Joona Linna. 

Axel îi aruncă o privire uimită, apoi zâmbește, sesizând 
gluma, în vreme ce îi conduce prin holul înalt, plin de lumină. E 
îmbrăcat în pantaloni de costum bleumarin, cămașă bleu, 
deschisă la gât și are papuci în picioare. Scoate două perechi de 
papuci dintr-un dulap scund, oferindu-le celor doi. 

— Propun să ne așezăm în oranjerie, de obicei acolo e un pic 
mai răcoare. 

Îl urmează pe Axel prin apartamentul mare, pe lângă scara de 
mahon și lambriurile întunecate, trec apoi prin două saloane, 
unul după altul. 

Oranjeria este o încăpere cu pereţi de sticlă care dă spre 
grădina unde gardul viu înalt aruncă umbre verzi, mișcătoare. 
Orhidee fără parfum și plante aromate stau frumos aranjate pe 
mesele de aramă și pe suprafeţele faianţate. 

— Luaţi loc, vă rog, spune Axel, făcând un gest spre fotoliile 
de grădină. Tocmai mă gândeam să beau un ceai și să mănânc 
niște crumpets*, și ar fi plăcut dacă mi-aţi ţine companie. 

— Crumpets... n-am mai mâncat de când am fost într-o 
excursie de învăţare a limbii engleze, în Edinburgh, zâmbește 
Saga. 

— Atunci, așa facem, spune Axel mulţumit și părăsește 
încăperea. 

Se întoarce după câteva minute, cu o tavă de metal. Pune 
ceainicul, farfuria cu felii de lămâie și vasul cu zahăr în mijlocul 
mesei. Pâiniţele mici, calde sunt înfășurate într-un șervet de în, 
alături de untieră. Axel așază cu grijă ceștile și farfurioarele, 
pune câte un șervet de in lângă fiecare tacâm și toarnă ceaiul. 


33 Crumpets (engl.): un fel de gogoși pentru micul dejun. 

Prin uși și pereți se aude slab muzică de vioară. 

— Spuneţi-mi, cu ce vă pot ajuta? întreabă Axel. 

Saga lasă cu grijă ceașca jos, își drege glasul și apoi spune cu 
voce limpede: 

— Trebuie să vă punem unele întrebări despre ISP și sperăm 
că vreţi să ne ajutaţi. 

— Absolut, dar în cazul acesta trebuie să dau un telefon, să 
mă asigur că totul este în ordine, explică el amabil, scoțându-și 
telefonul. 

— Bineînţeles, aprobă Saga. 

— lartă-mă, ţi-am uitat numele. 

— Saga Bauer. 

— Pot să văd din nou legitimaţia dumitale, Saga? ` 

Saga i-o întinde, iar el se ridică, părăsind încăperea. Il aud 
vorbind puţin, apoi se întoarce, mulțumește și înapoiază 
legitimaţia. 

— Anul trecut, ISP a eliberat licenţe de export pentru Africa de 
Sud, Namibia, Tanzania, Algeria, Tunisia, spune Saga, ca și cum 
n-ar fi existat nicio întrerupere. Muniţie pentru mitraliere grele, 
piese de tanc, obuze de tanc, grenade... 

— Și avioane de luptă JAS Gripen, desigur, răspunde Axel. 
Suedia a avut o lungă colaborare cu cele mai multe dintre 
aceste ţări. 

— Dar niciodată cu Sudanul? 

El îi întâlnește din nou privirea și umbra unui zâmbet îi trece 
peste față: 

— Nu-mi vine să cred. 

— Vreau să spun, înainte de emiterea ordinului de reţinere a 
președintelui Al-Bashir, explică ea. 

— Am înţeles asta, răspunde el amuzat. Altfel, ar fi absolut de 
neconceput, există ceea ce noi numim o piedică necondiționată, 
nu e nimic de discutat. 

— Probabil că aţi apucat să treceţi printr-o bună parte dintre 
deciziile luate de Palmcrona, remarcă Saga. 

— Sigur, răspunde Axel. 

— Dar n-aţi observat nimic neobișnuit? 

— Ce întelegi prin „neobișnuit”? 

— Hotărâri care par ciudate, spune Saga, sorbind din ceai. 

— Sunt motive să bănuim că există așa ceva? întreabă el. 

— Este exact ceea ce vă întrebăm, zâmbește Saga. 


— Atunci, răspunsul este „nu”. 

— Cât de departe în timp aţi mers? 

Joona ascultă întrebările docte ale Sagăi despre clasificare, 
hotărâre preliminară și licență de export și, în același timp, 
cercetează faţa liniștită, atentă a lui Axel Riessen. Brusc, aude 
din nou muzica de vioară. Vine de afară, de pe fereastra 
deschisă înspre curte. O mazurcă, cu note înalte, triste. Apoi, 
vioara se oprește brusc, o ia de la început, tace din nou și 
continuă iarăși. 

Joona ascultă muzica, se gândește la fotografia cu cele patru 
persoane din loja privată. Işi atinge distrat geanta unde are o 
copie. 

Se gândește la Palmcrona, cum atârna de tavan cu o frânghie 
în jurul gâtului, la testamentul acestuia și la moartea fiului său. 

Joona vede că Saga aprobă din cap ceva ce spune Axel. O 
dungă verde trece peste fața lui Riessen, ceva ce se reflectă de 
pe tava de aramă aflată pe masă. 

Palmcrona a înțeles imediat gravitatea situaţiei, gândește 
Joona. Singurul lucru pe care Björn Almskog a trebuit să-l 
menţioneze în scrisoarea lui de șantaj a fost că Palmcrona 
fusese fotografiat într-o lojă împreună cu traficantul de arme 
Raphael Guidi. Carl Palmcrona n-a șovăit o clipă privind 
autenticitatea fotografiei. 

Poate că-i cunoștea deja existența. 

Sau faptul că șantajistul știa despre întâlnirea din lojă era 
dovada că fotografia exista. Altfel, acesta n-ar fi avut cum să 
știe despre ea. 

Axel îi mai toarnă puţin ceai Sagăi. Ea își șterge o firimitură 
din colțul gurii. 

„Nu se potrivește”, gândește Joona. 

Pontus Salman le precizase momentul exact în care avusese 
loc întâlnirea. El nu părea să creadă că fotografia era în vreun 
fel compromiţătoare. 

Atunci, de ce era așa de importantă în ochii lui Palmcrona? 

li aude pe Axel și pe Saga discutând despre cum se schimbă 
poziţia iniţială a politicii de securitate atunci când se ridică sau, 
dimpotrivă, se pune un embargo asupra unei ţări. 

Joona mormăie aprobator, ca să-i facă să creadă că le 
urmărește discuţia, dar continuă să se concentreze asupra 
gândurilor din jurul fotografiei. 

Masa din loja privată era pregătită pentru patru persoane și 
patru persoane se vedeau în fotografie. Inseamnă că cea de-a 
cincea persoană, cea care ţinuse aparatul de fotografiat, nu 
făcea parte dintre invitaţi, nu urma să i se ofere un loc la masă 
și să i se pună un pahar de șampanie în mână. 

Cea de-a cincea persoană continua să stea în lojă, păstrându- 
și secretul. 

Trebuie s-o facem cât mai curând pe Penelope Fernandez să 
vorbească, gândește Joona. Căci, chiar dacă nu ea a făcut 
fotografia, poate fi cheia care va dezlega misterul, totuși. 

Se reîntoarce în minte la persoanele din fotografie: Carl 
Palmcrona, Raphael Guidi, Agathe al-Haji și Pontus Salman. 

Joona se gândește la întâlnirea cu Pontus Salman, când 
acesta se numise drept al patrulea din fotografie. Singurul lucru 
demn de-a fi amintit era, după părerea lui, faptul că Palmcrona 
nu refuzase șampania, pentru că, în fond, nu aveau nimic de 
sărbătorit, fiind vorba doar despre prima lor întâlnire. 

Dar, gândește-te, dacă era totuși ceva de sărbătorit?! 

Pulsul lui Joona crește. 

Gândește-te, dacă în secunda următoare toţi patru au ridicat 
paharele și au ciocnit? 

Pontus Salman le vorbise despre motivul întâlnirii, precizând 
locul și momentul. 

Momentul, gândește Joona, data la care această fotografie a 
fost făcută poate fi cu totul alta. 

Noi știm doar ceea ce a spus Pontus Salman și că întâlnirea a 
avut loc la Frankfurt, în primăvara lui 2008. 

Avem nevoie de ajutorul lui Penelope. 

Joona își vede propriile mâini întinzându-se spre geantă. Își 
spune că trebuie să fie posibil să fie identificaţi muzicienii din 
fundalul fotografiei, căci fețele lor sunt vizibile. Cineva trebuie 
să-i recunoască. 

Căci, dacă sunt identificaţi muzicienii, atunci poate se va 
confirma momentul întâlnirii. Este vorba despre patru persoane 
care cântă, despre un cvartet. 

Poate că cei patru instrumentiști au cântat împreună doar de 
data aceasta. Atunci, s-ar putea fixa momentul fără vreun dubiu. 

Sigur că da, gândește el. Ar fi trebuit s-o facă deja. Se 
gândește că ar putea s-o lase pe Saga la Axel Riessen și să 
meargă la sediu, să vorbească cu Petter Năslund, să-l întrebe 

dacă ei s-au gândit la faptul că întrunirea mai multor muzicieni îi 
va ajuta să fixeze data evenimentului. 

Se uită la Saga, o vede zâmbindu-i lui Axel Riessen, apoi 
întrebându-l despre consolidarea industriei americane de 
apărare. Ea numește două dintre concernele uriașe, Raytheon și 
Lockhed Martin. 

Din nou se aude cântecul viorii pe fereastra deschisă. O 
bucată mai rapidă, de data aceasta. Se oprește brusc și pe urmă 
pare ca și cum două strune ar fi încercate, una în comparație cu 
cealaltă. 

— Cine cântă? 

— Fratele meu, Robert, răspunde Axel, cu ușoară uimire în 
glas. 

— Înţeleg - este violonist? 

— Mândria familiei... dar, în primul rând este lutier, are 
atelierul aici, în spatele casei. 

— Credeţi că l-aș putea întreba ceva? 


69. 


Cvartetul de coarde 


Joona merge alături de Axel pe podeaua de marmură a terasei 
din spatele casei. Parfumul liliacului e puternic. Ajung în faţa 
atelierului și bat la ușă. Muzica se întrerupe și le deschide un 
bărbat între două vârste, cu părul rar și o faţă destul de 
frumoasă, inteligentă și cu un trup care a fost zvelt, dar care, 
odată cu anii, a devenit tot mai gras. 

— Poliţia vrea să vorbească cu tine, spune Axel pe un ton 
grav. Ești bănuit de comportament scandalos. 

— Recunosc totul în alb, răspunde Robert. 

— Amuzant, comentează Joona. 

— Mai este ceva? 

— De fapt, mai avem o grămadă de cazuri care n-au fost 
rezolvate, spune Joona. 

— Cu siguranţă, eu sunt vinovatul! 

— Vă mulţumim, glumește Joona, dând mâna cu Robert. Joona 
Linna, Departamentul de criminalistică. 

— Despre ce e vorba? întreabă Robert zâmbind. 

— Ne ocupăm de un caz privind moartea subită a cuiva - 
fostul director general al ISP, de aceea am discutat cu fratele 
dumneavoastră. 

— Nu știu despre Palmcrona mai mult decât s-a scris în ziare. 

— Pot să intru un moment? 

— Sigur că da. 

— Mă întorc la colega dumitale, explică Axel închizând ușa în 
spatele lui Joona. 

Tavanul atelierului este jos și înclinat, precum acela al unei 
mansarde. Îi întâmpină un miros puternic, un amestec de lemn 
proaspăt tăiat, rășină și terebentină. Peste tot atârnă bucăţi de 
vioară, lemn ales cu grijă, gâturi de vioară cioplite, unelte 
speciale, rindele cât un tirbușon și cuțite încovoiate. 

— V-am auzit pe fereastră cântând, spune Joona. 

Robert dă din cap, făcând un gest spre o vioară frumoasă. 

— Trebuia acordată un pic. 

— Aţi făcut-o dumneavoastră? întreabă Joona. 

— Da. 

— E foarte frumoasă. 

— Mulţumesc. 

Robert ridică vioara și i-o întinde lui Joona. Instrumentul 
strălucitor este aproape lipsit de greutate. Joona o răsucește, 
mirosind-o. 

— Lacul este secretul, comentează Robert,  așezând 
instrumentul într-o cutie cu căptușeală roșie ca vinul. 

Joona își deschide geanta, scoate și-i întinde fotografia pe 
care Björn Almskog i-a trimis-o lui Carl Palmcrona. 

— Palmcrona, spune Robert. 

— Da, dar recunoașteți persoanele din fundal, muzicienii? 

Robert privește din nou și apoi dă din cap, aprobator. 

— Acesta este Martin Beaver, arată el. Kikuei Ikeda... Isomura 
și Clive Greensmith, la violoncel. 

— Muzicieni cunoscuți? 

Robert zâmbește fără voie, auzind întrebarea: 

— Sunt aproape legende... Tokyo String Quartet. 

— Tokyo String Quartet - sunt de fiecare dată aceleași 
persoane? 

— Da. 

— Întotdeauna? 

— De multă vreme - lucrurile au mers bine pentru ei. 

— Puteţi vedea ceva special în fotografia asta? 

Robert examinează atent fotografia. 

— Nu, spune el după o vreme. 

— Ei nu cântă numai la Tokio? întreabă Joona. 

— Cântă peste tot în lume, însă instrumentele sunt 
proprietatea unei fundaţii japoneze. 

— Este un lucru obișnuit? 

— Da, când e vorba despre instrumente cu totul speciale, 
răspunde grav Robert. Și cele de aici, pe care le vedeți în 
fotografie, se numără fără îndoială printre cele mai deosebite 
din lume. 

— Înţeleg. 

— Cvartetul lui Paganini, spune Robert. 

— Cvartetul lui Paganini, repetă Joona și privește din nou 
muzicienii din imagine. 

Lemnul lucește întunecat, hainele negre se reflectă în lustrul 
instrumentelor. 

— Sunt făcute de Stradivarius, povestește Robert. Cel mai 
vechi instrument este Desaint, o vioară din 1680... Kikuei Ikeda 
cântă la ea. Martin Beaver are vioara pe care contele Cozio de 
Salabue i-a lăsat-o lui Paganini. 

Robert tace și-i aruncă lui Joona o privire întrebătoare, însă 
Joona îi face semn că vrea să audă mai departe: 

— Toate cele patru instrumente au fost proprietatea lui Nicolò 
Paganini, nu știu cât de multe aţi auzit despre Paganini, a fost 
un virtuoz al viorii și compozitor... A scris bucăţi care erau 
considerate total ridicole, pentru că era imposibil să fie cântate, 
până în momentul în care Paganini însuși lua vioara. După 
moartea lui, a trebuit să treacă o sută de ani înainte să-i mai 
poată cânta cineva compoziţiile... Și unele dintre tehnicile lui 
încă sunt considerate ca fiind imposibile... Da, există tot felul de 
povești despre Paganini și duelurile lui de vioară. 

Se face tăcere. Joona privește din nou fotografia și cei patru 
bărbaţi care stau pe scenă, în fundal. 

Le privește instrumentele. 

— Așa că Tokyo String Quartet cântă deseori cu aceste 
instrumente? 

— Da, au poate opt, nouă concerte pe lună. 

— Când credeţi că a fost făcută această fotografie? 


— Nu poate fi mai veche de zece ani - vreau să spun, dacă îl 
privesc pe Martin Beaver, pe care l-am întâlnit de câteva ori. 

— S-ar putea stabili data dacă ar fi identificat locul? 

— Este Alte Oper, în Frankfurt. 

— Sunteţi sigur? 

— Știu că ei cântă acolo în fiecare an, spune Robert. Uneori, 
de mai multe ori într-un an. 

— La naiba, mormăie Joona. 

Trebuie să existe o modalitate de-a stabili precis momentul în 
care a fost făcută fotografia, pentru ca ori să se nege, ori să se 
confirme afirmaţia lui Pontus Salman. 

Joona desface suportul de plastic ca să pună înapoi fotografia, 
spunându-și că Penelope este probabil singura care poate face 
lumină în legătură cu împrejurările respective. 

Privește din nou fotografia, fiecare violonist, mișcarea 
arcușului, cotul ridicat și apoi îl fixează pe Robert cu ochii lui 
cenușiu-deschis. 

— Când fac turnee, cântă aceleași bucăţi? întreabă Joona. 

— Aceleași? Nu, adică... au luat la rând toate cvartetele lui 
Beethoven - lucrul ăsta singur arată cât de variat e repertoriul 
lor. Dar mai cântă desigur și multe altele, adesea e Schubert și 
Bartók. Și Brahms. Ce-ar mai fi? E o listă lungă... Debussy, 
Dvorâk, Haydn, o grămadă de Mozart și Ravel și așa mai 
departe. 

Joona privește fix în faţă, apoi se ridică, face câţiva pași prin 
atelier, se oprește și se întoarce spre Robert: 

— Mi-a venit o idee, spune cu o însuflețire bruscă. S-ar putea, 
bazându-te pe fotografie, dacă privești la mâinile muzicienilor... 
Este posibil să stabilești ce bucată cântă, privind doar 
fotografia? 

Robert deschide și închide gura, scutură din cap, totuși 
privește cu un zâmbet fotografia din nou: în lumina 
reflectoarelor, pe scena de la Alte Oper se vede Tokyo String 
Quartet cântând. Faţa slabă a lui Clive Greensmith este 
neobișnuit de încordată, fruntea înaltă îi lucește. Și Kikuei Ikeda 
ia un ton înalt, cu degetul mic al mâinii stângi pe gâtul 
instrumentului. 

— Îmi pare rău, este imposibil, ar putea fi vorba despre... 
orice note, voiam să spun, dar... 

— Dar cu o lupă... Se văd degetele, corzile, gâtul 
instrumentelor... 

— Sigur, teoretic așa e, însă... 

Oftează și clatină din cap. 

— Cunoașteţi pe cineva care ar putea să mă ajute? continuă 
Joona cu o notă de încăpățânare în glas. Vreun muzician sau 
vreun profesor de la Conservator, care ar putea să analizeze 
pentru noi fotografia? 

— Mi-aș dori să... 

— N-o să meargă - nu-i așa? întreabă Joona. 

— Nu, serios vorbind, răspunde Robert, ridicând din umeri. 
Dacă nici Axel n-a putut s-o facă, nu cred că este posibil. 

— Axel? Fratele dumneavoastră? 

— N-a privit fotografia? întreabă Robert. 

— Nu, răspunde Joona. 

— Dar aţi vorbit cu el! 

— Nu despre muzică - dumneavoastră sunteţi de fapt 
muzicianul, zâmbește Joona. 

— În cazul acesta, vorbiţi cu el, încheie Robert. 

— De ce ar... ă 

Joona tace, când se aude un ciocănit în ușa atelierului. In 
momentul următor, Saga Bauer intră înăuntru. Lumina soarelui 
trece prin părul ei blond. 

— Axel este aici? întreabă ea. 

— Nu, răspunde Joona. 

— Alţi comisari? întreabă Robert zâmbind. 

— Säpo, spune Saga scurt. 

Momentul de tăcere e un pic prea lung, Robert pare să nu-și 
poată lua ochii de la ea. Nu se poate sătura s-o privească, ochii 
mari, incredibil de albaștri și gura gingașă, de un roz-deschis. 

— Nu știam că poliţia de securitate are o secție pentru zânele 
pădurii, spune el, zâmbind larg și încercând apoi să-și recapete 
gravitatea: lertaţi-mă, nu a fost cu intenţie, dar chiar păreţi o 
zână sau prinţesa lui Bauer. 

— Aparenţele înșală, spune ea sec. 

— Robert Riessen, se prezintă el, întinzându-i mâna. 

— Saga, răspunde ea. 

70. 


O presimțire 


Joona Linna și Saga Bauer părăsesc casa familiei Riessen și se 
urcă în mașină. Telefonul Sagăi vibrează, ea privește mesajul și 
zâmbește în sinea sa. 

— lau prânzul acasă, spune roșind. 

— Cât e ceasul? 

— Unsprezece și jumătate, răspunde ea. Te duci la birou? 

— Nu, merg cu o prietenă la concertul de prânz de la teatrul 
Sodra. 

— In cazul ăsta, mă lași și pe mine undeva, în Söder, locuiesc 
pe Bastugatan. 

— Pot să te conduc acasă dacă vrei, spune el. 

Joona a fost în atelierul lui Robert Riessen, în vreme ce Saga a 
rămas la Axel. Acesta tocmai începuse să-și descrie cariera din 
cadrul ONU, când a sunat telefonul. Axel a privit pe display, s-a 
scuzat și a părăsit încăperea. Saga a stat și l-a așteptat, dar 
după un sfert de oră a început să-l caute. Negăsindu-l, a mers la 
atelierul de viori al lui Robert Riessen. Împreună cu acesta și cu 
Joona l-au căutat din nou pe Axel, dar și-au dat seama că a ieșit 
din casă. 

— De fapt, ce voiai să afli de la fratele lui Axel Riessen? 

— Am avut o presimţire, începe Joona. 

— Ura! mormăie Saga. O presimţire. 

— Ştii... l-am arătat fotografia lui Pontus Salman, continuă 
Joona. A recunoscut că a fost prezent, a povestit deschis despre 
întâlnirea de la Frankfurt, despre discuţia de afaceri cu 
reprezentanta guvernului din Sudan și că orice relaţie de genul 
ăsta s-a întrerupt când tribunalul de la Haga a dat ordinul de 
arestare... 

Se oprește auzind soneria telefonului, îl caută și, fără a-și lua 
privirea de la trafic, răspunde: 

— A mers repede. 

— Data corespunde, spune Anja Larsson. Tokyo String Quartet 
a cântat la Alte Oper și Pontus Salman a fost la Frankfurt. 

— Înţeleg, răspunde Joona. 


Saga îl privește cum aprobă și mulțumește înainte de a 
termina convorbirea. 

— Așadar, Pontus Salman a spus adevărul? întreabă ea. 

— Nu știu. 

— Dar data a fost confirmată? 

— Numai că Pontus Salman a mers la Frankfurt și că Tokyo 
String Quartet cântă cel puţin o dată pe an la Alte Oper. 

— Încerci să spui că a minţit asupra datei, cu toate că tocmai 
ți s-a confirmat? 

— Nu, dar... nu știu, cum ţi-am spus, este doar o presimţire, 
răspunde Joona. Există multe motive întemeiate ca să mintă în 
ceea ce privește relaţia sa și a lui Carl Palmcrona cu Agathe al- 
Haji după emiterea ordinului de arestare. 

— Atunci, ar fi vorba despre o infracţiune, ar putea să pară 
export direct către milițiile din Darfur, ar putea să fie o încălcare 
a legilor internaţionale, și asta... 

— L-am crezut pe Salman pentru că s-a arătat pe sine însuși 
în fotografie, explică Joona. Dar faptul că a spus un adevăr nu 
înseamnă că spune doar adevăruri. 

— De asta se leagă presimţirea ta? 

— Nu, a fost ceva cu glasul lui Salman... când a spus că 
singurul lucru ciudat din fotografie era că Palmcrona nu refuzase 
șampania. 

— De vreme ce nu era nimic de sărbătorit, completează Saga. 

— Da, așa a formulat el, dar mie mi se pare că, dimpotrivă, 
era ceva de sărbătorit, că au ciocnit șampanie pentru că 
ajunseseră la un acord. 

— Toate faptele infirmă ceea ce spui acum. 

— Deși,  gândește-te la fotografie, continuă Joona cu 
încăpățânare. Există o anumită atmosferă în lojă și... expresiile 
lor indică faptul că au semnat contractele. 

— Dar, chiar dacă ar fi așa, nu putem stabili cu siguranță 
momentul în timp fără Penelope Fernandez. 

— Ce spune medicul ei? întreabă Joona. 

— Că vom putea vorbi cu ea foarte curând, dar că este încă 
epuizată psihic. 

— N-avem nicio idee despre ce știe ea, spune Joona. 

— Nu, dar, la naiba, ce altceva avem? 

— Fotografia, răspunde Joona repede. Pentru că în fundal se 
văd cei patru muzicieni și poate că cineva va reuși să 

stabilească, după mișcarea mâinilor lor, ce bucată anume 
interpretau și, în acest fel, să stabilească data concertului. 

— Joona, oftează Saga. 

— Da, zâmbește el. 

— E o nebunie totală - sper că înţelegi și tu. 

— Robert spunea că, din punct de vedere teoretic, ar fi 
posibil. 

— Trebuie să așteptăm ca Penelope să se simtă mai bine. 

— Sun, spune Joona, ridicând telefonul. 

Formează numărul de la Direcţia Generală a Poliţiei și cere să 
i se facă legătura la camera U 12. 

Saga îi privește chipul liniștit. 

— Mă numesc Joona Linna, sunt... 

Tace și un surâs mare i se întinde pe faţă. 

— Sigur că-mi amintesc de tine și de pardesiul roșu, spune el, 
continuând apoi să asculte. Da, dar... Credeam că vei propune 
hipnoza3%? 

Saga o aude pe doctoriță râzând, ca la o glumă. 

— Nu, spune el. Dar, serios vorbind - chiar trebuie să vorbim 
cu ea. 

Chipul îi redevine grav. 

— Inţeleg, dar... cel mai bine ar fi s-o convingi să... OK, putem 
rezolva asta... La revedere! 

Incheie convorbirea și, în același timp, o ia pe Bellmansgatan. 

— Am vorbit cu Daniella Richards, îi spune Sagăi. 

— Și ce-a zis? 

— Crede că putem s-o interogăm pe Penelope peste vreo 
două zile, dar că mai întâi trebuie să primească o nouă locuință 
- refuză să mai stea în cea de sub pământ, spune că... 

— Nu există loc mai sigur. 

— Dar dacă refuză? întreabă Joona. 

— Trebuie să-i explicăm că e periculos. 

— Ştie deja asta mai bine decât noi. 


71. 


Sapte milioane de posibilități 


34 Aluzie la întâmplările din romanul anterior, Sub hipnoză. 


Disa și Joona stau unul în fața altuia la o masă din 
restaurantul de la Mosebacke Etablissements. Razele soarelui 
intră prin ferestrele uriașe care dau spre Gamla Stan, 
Skeppsholmen și apa strălucitoare. Au mâncat heringi proaspăt 
prăjiţi cu piure de cartofi și jeleu de merișoare, iar acum își 
toarnă în pahare ultimele resturi de bere. Pe mica scenă se află 
Ronald Brautigam în faţa unui pian cu coadă negru, iar cotul 
drept al lui Isabelle van Keulens mai este încă în aer, în vreme 
ce arcușul termină ultimul acord. 

Muzica încetează, ultimele sunete ale viorii tremură încă în 
aer, așteaptă pianul și apoi încheie, într-o notă înaltă, vibrantă. 

După concert, Joona și Disa părăsesc restaurantul, ies în piaţa 
Mosebacke și se opresc, privindu-se. 

— Ce e cu Paganini? întreabă ea, îndreptându-i gulerul de la 
cămașă. Ai mai vorbit și ultima oară despre Paganini. 

EI îi prinde blând mâna. 

— Voiam doar să te văd... 

— Ca să mă cert cu tine, pentru că nu-ţi iei medicamentele? 

— Nu, spune el cu gravitate. 

— Atunci, o faci? 

— Le iau curând, răspunde el, cu o nuanţă de nerăbdare în 
glas. 

Disa nu spune nimic, își lasă doar privirea verde să se 
odihnească o clipă asupra lui. Apoi, respiră adânc și îi propune 
să o ia din loc. 

— In orice caz, a fost un concert foarte frumos, spune Disa. 
Muzica se potrivea cumva cu lumina de afară, așa de gingașă. 
Credeam că Paganini e numai... știi, echilibristică și viteză... De 
fapt, l-am ascultat pe Yngwie Malmsteen cântând Capriciul nr. 5 
la Gröna Lund, odată. 

— Când erai împreună cu Benjamin Gantenbein. 

— Am devenit prieteni pe Facebook, după toţi anii aceștia. 

Se plimbă ţinându-se de mână peste podul de la Slussen și o 
iau în jos, spre Skeppsbron. 

— Oare nu se poate vedea după degete ce note cântă o 
persoană la vioară? întreabă Joona. 

— Fără să auzi ceva, vrei să spui? 

— Pe o fotografie. 

— Aproximativ, aș crede... depinde cât de bun ești la 
instrumentul respectiv, zice ea. 


— Dar cât de exact ai putea stabili despre ce partitură e 
vorba? 

— Dacă este important, pot să-l întreb pe Kaj. 

— Kaj? 

— Kaj Samuelsson, de la Academia de Muzică. Am făcut ore 
de șofat cu el, dar de fapt îl cunosc prin tata. 

— Poţi să-l suni acum? 

— Bine, spune Disa, ridicând ușor din sprâncene. Vrei să-l 
sun? 

— Da, răspunde Joona. 

Ea îi lasă mâna, scoate telefonul, caută în agendă și-l sună pe 
profesor. 

— Disa la telefon, spune ea, zâmbind. lei prânzul? 

Joona aude un glas de bărbat răspunzând vesel. După ce 
flecăresc câteva minute, Disa spune: 

— Ştii, am un bun prieten lângă mine, vrea să-ţi pună o 
întrebare. 

Râde la ceva ce-i spune, apoi îl întreabă direct: 

— Poţi să deduci ce note cântă un violonist... nu... vreau să 
spun, după degete. 

Joona o privește pe Disa care ascultă cu fruntea încruntată. 
De undeva, de pe strădutele din Gamla Stan, se aude un marș 
militar. 

— OK, spune Disa după un moment. Știi ce, Kaj, e mai bine 
dacă vorbești chiar cu el. 

Fără o vorbă, îi întinde telefonul lui Joona. 

— Joona Linna. 

— Despre care Disa vorbeşte aşa de mult, completează Kaj 
Samuelsson pe un ton degajat. 

— O vioară are doar patru coarde, începe Joona. De fapt, 
numărul de note care să se poată cânta nu e atât de mare... 

— Ce vrei să spui cu „să se poată cânta”? întreabă profesorul. 

— Nota cea mai înaltă ar trebui să fie un sol pe coardă liberă, 
răspunde Joona cu voce liniștită. Și undeva trebuie să se 
găsească de asemenea o notă foarte înaltă, care să... 

— Bine gândit, îl întrerupe profesorul. Omul de știință 
Mersenne a scos în 1636 Harmonie universelle. Şi în această 
lucrare el amintește că cei mai buni violoniști pot cânta până la 
o octavă deasupra fiecărei libere. Asta înseamnă că suprafaţa 

acoperită este de la sol la mi... Ceea ce ne dă în total treizeci și 
patru de note într-o scală cromatică. 

— Treizeci și patru de sunete, repetă Joona. 

— Dar, dacă sărim la muzicienii din vremuri ceva mai 
apropiate, continuă Samuelsson cu glas amuzat, atunci numărul 
se extinde, conform cu noua tehnică de așezare a degetelor... Și 
atunci începi să socotești că poți ajunge la nota la de sus și prin 
aceasta poţi avea o scală cromatică de treizeci și nouă de 
sunete. 

— Continuă, spune Joona, văzând-o pe Disa cum se oprește în 
faţa unei vitrine unde sunt expuse niște imagini ciudate, 
neclare. 

— Deși, de când Richard Strauss a revizuit învățământul 
instrumental al lui Berlioz, stabilit de acesta în 1904, cel mai 
înalt sol (sol cu patru liniuțe) este considerat nota cea mai înaltă 
pentru un violonist de orchestră, ceea ce înseamnă treizeci și 
nouă de posibile tonuri. 

Kaj Samuelsson râde în receptor, amuzându-se de tăcerea 
plină de așteptare a lui Joona. 

— Limita de sus e departe de a fi atinsă, explică profesorul. Și, 
de altminteri, se mai poate adăuga un întreg registru de 
flageolete și sferturi de ton. 

Trec pe lângă o corabie vikingă nou-construită, lângă cheiul 
Palatului și se apropie de Grădina Regală. 

— Și la un violoncel? îl întrerupe nerăbdător Joona. 

— Cincizeci și opt, răspunde Kaj. 

Disa îi aruncă o privire nerăbdătoare, arătând spre o cafenea 
în aer liber. 

— Dar adevărata mea întrebare este dacă poţi privi fotografia 
a patru muzicieni - două viori, o vioară alto și un violoncel - și, 
numai uitându-te la degetele instrumentiștilor, ai putea deci să 
ghicești ce bucată cântă? 

Joona îl aude pe Kaj Samuelsson mormăind pentru sine în 
receptor. 

— Există o grămadă de posibilităţi, mii de... 

Disa înalţă din umeri și pleacă mai departe, fără să-l 
privească. 

— Șapte milioane de combinaţii, spune Kaj Samuelsson după 
un moment. 

— Șapte milioane, repetă Joona. 

Se face din nou tăcere în receptor. 

— Dar, pe fotografia mea, continuă Joona, se văd clar 
degetele și corzile și se pot exclude destul de ușor foarte multe 
posibilităţi. 

— Pot privi cu plăcere fotografia, răspunde profesorul. Dar nu 
voi putea ghici notele, nu e posibil și... 

— Dar... 

— Și,  imaginează-cţi, Joona Linna, continuă el vesel. 
Imaginează-ţi că vei afla notele aproximative... Cum ai putea să 
le găsești printre miile de cvartete de coarde, Beethoven, 
Schubert, Mozart... 

— Înţeleg, este imposibil, îl întrerupe Joona. 

— Serios vorbind, da, spune Kaj. 

Joona îi mulțumește pentru amabilitate și se duce să se așeze 
lângă Disa care stă pe ghizdul unei fântâni. Ea își înclină obrazul 
spre umărul lui. Exact în momentul în care își trece braţul pe 
după umerii ei, Joona își amintește cuvintele lui Robert Riessen 
despre fratele lui: Dacă nici Axel n-a putut s-o facă, nu cred că 
este posibil. 


72. 


Enigma 


În vreme ce merge cu pași repezi pe trotuarul în pantă de pe 
Bragevägen, aude râsete de copii de la Școala Germană. 

Sună la ușa lui Axel și soneria răsună plăcut undeva, înăuntru. 
După ce așteaptă o vreme, se hotărăște să dea înconjur casei. 
Brusc aude un scârţâit care-l ia prin surprindere. Vine de la un 
instrument cu coarde. Cineva stă la umbră, sub coroana unui 
copac. Joona se oprește la oarecare distanță. Pe pardoseala de 
marmură a terasei se află o fată cu o vioară. Are poate 
cincisprezece ani. Părul îi este tuns foarte scurt și fata are 
tatuaje pe braţe. Lângă ea se află Axel Riessen, care dă din cap 
aprobator și ascultă curios, în vreme ce ea trece arcușul peste 
corzi. Fata pare să ţină instrumentul pentru prima oară în viaţă. 
Poate este fiica lui Axel, poate vreo nepoată, pentru că el o 
privește necontenit, cu ochi calzi și curioși. 

Arcușul merge pieziș peste coarde, cu un scârţăit greoi. 

— Nu e bine acordată, sugerează ea. 

Zâmbește și lasă cu grijă din mâini instrumentul. 

— A cânta la vioară presupune auz muzical, spune prietenos 
Axel. Asculţi, auzi muzica înăuntrul tău și nu faci decât s-o 
transferi în realitate. 

Pune vioara pe umăr și cântă începutul din La seguidilla din 
opera Carmen de Bizet, se oprește și-i arată demonstrativ 
vioara. 

— Acum, o dezacordez un pic la întâmplare, așa și așa, sau 
așa, spune el, răsucind cheița de mai multe ori, în direcţii 
diferite. 

— De ce... 

— Acum vioara este total dezacordată, continuă el. Dacă aș 
învăța să cânt bucata numai așa, mecanic, cu poziţia exactă a 
degetelor, ceea ce am cântat adineauri ar suna acum cam așa, 
explică Axel și cântă La seguidilla din nou și sună oribil, aproape 
de nerecunoscut. 

— Frumos, glumește fata. 

— Dar, dacă în schimb asculţi coardele, spune el și prinde cu 
degetul coarda mi. Auzi? E mult prea jos, însă asta nu are 
importanţă, trebuie doar să iei nota mai sus, pe gâtul viorii. 

Joona îl vede pe Axel Riessen punând vioara pe umăr și 
cântând din nou bucata pe vioara complet dezacordată, cu o 
extrem de ciudată mișcare a degetelor, însă cu note absolut 
exacte. La seguidilla sună din nou perfect. 

— Eşti un vrăjitor, râde ea, bătând din palme. 

— Bună ziua, spune Joona venind spre ei și scuturând mai 
întâi mâna lui Axel, apoi pe a fetei. 

Îl privește pe Axel, care ţine vioara dezacordată. 

— Impresionant. 

Axel scutură din cap: 

— De fapt, n-am cântat de treizeci și patru de ani, spune el pe 
un ton ciudat. 

— Îţi vine să crezi? o întreabă Joona pe fată. 

Ea dă din cap și spune apoi enigmatic: 

— Nu vezi aura? 

— Beverly, spune Axel încet. 

Ea îl privește zâmbind și apoi se depărtează, printre copaci. 

Joona dă aprobator din cap spre Axel: 

— Trebuie să vorbesc cu dumneavoastră. 

— Imi cer scuze pentru că am dispărut așa, spune Axel și 
începe să acordeze vioara. Dar am avut o treabă urgentă. 

— Nu e nimic - am venit înapoi. 

Joona îl privește pe Axel, acesta se uită la fata care smulge 
niște flori sălbatice, crescute anapoda prin iarba peluzei. 

— Există vreo vază de flori? întreabă ea. 

— Vezi în bucătărie, îi răspunde Axel. 

Ea intră în casă, ducând micul buchet de păpădii înflorite. 

— Floarea ei favorită, spune Axel, ascultând apoi coarda sol și 
răsucind apoi cheița pentru ca, într-un final, să lase vioara pe 
masa cu mozaic. 

— Vreau să priviţi asta, începe Joona, scoțând fotografia. 

Se așază la masă. Axel scoate ochelarii din buzunarul de la 
piept și privește atent fotografia. 

— Când a fost făcută? întreabă el imediat. 

— Nu știm, dar se pare că în primăvara lui 2008. 

— Da, încuviinţează Axel, părând imediat mai relaxat. 

— Recunoașteţi personajele? întreabă Joona calm. 

— Firește, spune Axel. Palmcrona, Pontus Salman, Raphael 
Guidi și... Agathe al-Haji. 

— De fapt, eu sunt aici ca să vă rog să priviţi muzicienii din 
fundal. 

Axel se uită la Joona întrebător, apoi cercetează din nou 
fotografia. 

— Tokyo String Quartet... Sunt buni, spune el pe un ton 
neutru. 

— Da, dar eu mă întreb... M-am tot gândit dacă este posibil 
pentru un cunoscător să stabilească... Plecând de la fotografie, 
să deducă bucata muzicală pe care o cântă cvartetul de coarde. 

— O întrebare interesantă. 

— Se poate afla? Kaj Samuelsson crede că nu se poate, iar 
când fratele dumneavoastră, Robert, a privit fotografia, a spus 
că este absolut exclus. 

Joona se apleacă în faţă, ochii lui devin catifelaţi și calzi în 
umbra deasă. 

— Pentru fratele dumneavoastră este limpede că nimeni nu ar 
putea rezolva această enigmă - dacă n-o veţi face 
dumneavoastră. 

Un zâmbet se ivește brusc în colțurile buzelor lui Axel. 


— A spus el asta? 

— Da, răspunde Joona. Dar n-am înţeles ce voia să spună, de 
fapt... 

— Nici eu, răspunde Axel. 

— Aș vrea totuși să priviţi fotografia cu o lupă. 

— Vă gândiţi că în felul acesta se va confirma data la care a 
avut loc întâlnirea, observă Axel, din nou pe un ton grav. 

Joona aprobă, scoate o lupă din geantă și i-o întinde. 

— Acum trebuie să le priviţi degetele, îl roagă el. 

Joona rămâne tăcut, îl privește pe Axel care cercetează 
fotografia și se gândește din nou că, dacă fotografia a fost 
făcută înainte de acuzarea președintelui Omar al-Bashir din iulie 
2009, atunci intuiţia lui l-a condus pe un drum cu totul greșit. 
Dar, dacă fotografia a fost făcută după ordinul de arestare, 
atunci el a avut dreptate și e vorba de o activitate ilegală. 

— Sigur că le văd degetele, spune Axel încet. 

— Aţi putea ghici ce cântă, după note? întreabă Joona reţinut. 

Axel oftează, îi înapoiază lui Joona fotografia și lupa, apoi 
cântă patru note destul de joase, dar foarte clare. Ascultă o 
clipă, ia vioara de pe masă și ciupește cu degetele două note 
înalte, tremurătoare. 

Joona Linna se ridică în picioare. 

— Glumiti? 

Axel Riessen îi întâlnește privirea: 

— Martin Beaver cântă un do cu trei linioare, Kikuei cântă un 
do cu două linioare, Kazuhide Isomura face pauză și Clive cântă 
un pizzicato peste note. Asta am cântat eu acum, mi major, mi 
major, la major, la minor și un fa diez cu o linie. 

Joona notează și apoi întreabă: 

— Cât de exactă e deducția? 

— Nu e vorba despre vreo deducție, răspunde Axel. 

— Și credeţi că exact această combinaţie de note se află în 
multe bucăţi? Vreau să spun... s-ar putea, după aceste note, să 
se afle ce bucată cântă Tokyo String Quartet în fotografie? 

— Aceste note se află numai într-un singur loc, răspunde Axel. 

— De unde știți asta? 

Axel întoarce privirea spre fereastră. Coroana mare, stufoasă, 
de frunze tremurătoare se oglindește în geam. 

— Continuaţi, vă rog mult, îl roagă Joona. 

— Sigur, n-am auzit toată piesa pe care au cântat-o... 


Axel ridică din umeri într-un gest de scuză. 

— Dar aţi spus că puteţi găsi precis aceste patru note într-o 
bucată anume? întreabă din nou Joona. 

— Exact această combinaţie se află într-un singur loc pe care 
îl cunosc eu, explică Axel. În măsura 156 din prima parte a celui 
de-al doilea cvartet de coarde al lui Bela Bartók. 

la din nou vioara și o duce la umăr. 

— Tranquillo... muzica devine minunat de liniștită, ca un 
cântec de leagăn. Ascultaţi primul acord, spune el, începând să 
cânte. 

Degetele i se mișcă cu gingășie, tonurile tremură, legănându- 
se moale, luminoase și catifelate. După doar patru măsuri se 
oprește. 

— Amândouă viorile se urmăresc una pe alta, aceleași note, 
dar în octave diferite, explică el. E aproape prea frumos, însă 
după acordul violoncelului în la major viorile fac disonanţe... Cu 
toate că ele nu sunt de fapt simţite ca atare, pentru că sunt un 
fel de tonuri de trecere, care... 

Se întrerupe, tace și lasă din mână vioara. 

Joona îl privește. 

— Sunteţi absolut sigur că instrumentiștii cântă al doilea 
cvartet de Bela Bartók în imaginea aceasta? întreabă cu glas 
scăzut. 

— Da. 

Joona face câţiva pași, se oprește lângă ciorchinii de liliac și își 
spune în sinea lui că tocmai a auzit tot ce avea nevoie ca să 
determine cu precizie momentul exact la care avusese loc 
întâlnirea. 

Zâmbește pentru sine, își ascunde zâmbetul cu palma, se 
întoarce, ia un măr roșu din vasul de pe masă și întâlnește apoi 
privirea întrebătoare a lui Axel. 

— Răspunsul este da? întreabă din nou. Sunteţi absolut sigur? 

Axel face un semn de aprobare și Joona îi întinde mărul, se 
scuză, scoate telefonul din buzunarul hainei și o sună pe Anja. 

— Anja, sunt un pic grăbit... 

— Trebuia să mergem la saună în week-end-ul ăsta, îl 
întrerupe Anja. 

— Am nevoie de ajutor. 

— Știu, pufnește în râs Anja. 

Joona încearcă să-și domolească graba din glas: 


280 


— Poţi să verifici repertoriul lui Tokyo String Quartet din 
ultimii zece ani? 

— Am verificat deja repertoriile lor. 

— Poţi să vezi ce-au cântat în acest timp la Alte Oper din 
Frankfurt? 

— Da, de fapt au fost acolo în fiecare an, uneori de mai multe 
ori. 

— Au cântat vreodată al doilea cvartet de coarde al lui Bela 
Bartok? 

După un moment de gândire, ea răspunde: 

— Da, o singură dată, Opus 17. 

— Opus 17, repetă Joona, întâlnește privirea lui Axel și 
primește un semn de aprobare din cap drept răspuns. 

— Ce e? întreabă Anja. 

— Când? continuă Joona grav. Când au cântat al doilea 
cvartet de coarde al lui Bartók? 

— Pe 13 noiembrie 2009. 

— Eşti sigură? 

Persoanele din fotografie se întâlniseră la patru luni după ce 
fusese emis ordinul de reţinere a președintelui Sudanului, 
gândește el. Pontus Salman ne-a minţit asupra datei. S-au 
întâlnit în noiembrie 2009. De aceea s-au întâmplat toate. Au 
murit oameni și s-ar putea să mai moară și alţii. 

Joona întinde mâna, atingând ciucurii violeţi, simte miros de 
grătar dintr-o curte apropiată și se gândește că trebuie să dea 
de Saga Bauer, să-i povestească ce-a aflat. 

— Asta-i tot? întreabă Anja în receptor. 

— Da. 

— Pot să aud atunci cuvinţelul acela? 

— Da, iartă-mă... spune Joona, drept mulţumire, primeşti un 
pupic. Închide telefonul. 

Pontus Salman ne-a minţit, gândește el din nou. Era un 
embargo total de arme, când el i-a întâlnit pe Palmcrona, pe 
Raphael și pe Agathe al-Haji. Toate afacerile de acest fel erau 
interzise, nu exista niciun fel de excepţie și nicio portiţă de 
scăpare. 

Dar Agathe al-Haji voia să cumpere armament și ceilalţi voiau 
să câștige bani. Nu le păsa de drepturile omului sau de legea 
internaţională. 


Pontus Salman a minţit cu o răceală de gheaţă asupra datei. 
Credea că unele adevăruri neașteptate amestecate în 
raţionament aveau să ascundă minciuna. Prin a recunoaște fără 
ezitare că el era cel din fotografie a crezut că vom fi mulţumiţi și 
că vom accepta pur și simplu minciuna asupra datei la care a 
avut loc întâlnirea. 

Joona îl vede înaintea ochilor pe Salman care vorbește, cu 
fața nemișcată, cenușie și cu riduri adânci. Jucase jocul 
sincerităţii, arătându-se cu degetul și precizând o dată oarecare. 

E vorba despre contrabandă cu arme, aude o șoaptă în creier. 
Contrabandă cu arme - totul se leagă de asta, fotografia, 
șantajul și oamenii morți. 

O vede în minte pe Saga Bauer ridicându-se după declarația 
lui Salman și cum urma celor cinci degete ale ei rămăsese pe 
tăblia mesei, asemenea unor vestigii. 

În iulie 2009, Tribunalul Internaţional pentru cercetarea 
crimelor de război de la Haga, dăduse un ordin de arestare 
pentru președintele Sudanului Omar al-Bashir, cu acuzaţie de 
implicare directă în genocidul celor trei grupuri etnice din 
Darfur. De atunci, toate livrările curente de muniţie din restul 
lumii fuseseră stopate. Armata Sudanului avea în continuare 
arme, mitraliere și carabine automate, dar a fost destul de 
repede lipsită de muniţie. Prima care s-a resimţit din cauza 
aprovizionării oprite a fost, de bună seamă, miliția din Darfur. 
Dar Carl Palmcrona, Pontus Salman, Raphael Guidi și Agathe al- 
Haji se consideră deasupra legilor internaţionale. Ei se întâlnesc 
în noiembrie, cu toate că amestecul președintelui în genocid 
fusese făcut public cu patru luni mai devreme. 

— Ce-aţi aflat? întreabă Axel, ridicându-se. 

— Poftim? spune Joona. 

— S-a putut stabili data exactă? 

— Da, răspunde Joona scurt. 

Axel îi caută privirea. 

— Ceva nu e în ordine? întreabă el. 

— Trebuie să plec, mormăie Joona. 

— S-au întâlnit după ordinul de reţinere a lui Al-Bashir? Nu 
puteau s-o facă. Trebuie să știu dacă a fost așa! 

Joona îl privește, ochii lui sunt liniștiți și luminoși. 

O ultimă întrebare 


Saga Bauer stă culcată pe burtă pe covorul scămoșat, în 
culori deschise. Ține ochii închiși, în vreme ce Stefan o sărută 
încet pe spate. Părul blond i s-a răspândit pe podea ca un nor 
luminos. Fața lui fierbinte se mișcă pe pielea ei. 

Continuă, gândește Saga. 

Ușoara atingere a buzelor o gâdilă între omoplaţi. Se silește 
să rămână nemișcată și o trec fiori de plăcere. 

De la combina muzicală se aude piesa compozitorului Carl 
Unander-Scharin pentru violoncel și mezzosoprană, plină de 
erotism. Amândouă vocile se încrucișează ritmic și repetitiv, 
asemenea lucirilor lente dintr-un izvor întunecat. 

Saga stă nemișcată și simte urcându-i dorinţa în trup. Respiră 
pe gura întredeschisă și își umezește buzele cu limba. 

Mâinile lui îi alunecă peste mijloc, în jurul șoldurilor și-i ridică 
fundul, ușor ca o pană. 

Niciun bărbat pe care l-am întâlnit înainte nu m-a atins cu 
atâta gingășie, gândește Saga zâmbind. k 

Stefan o privește și ea își desface pulpele. Incepe să ardă de 
dorinţă, simte în trupul ei un sâmbure pulsând de fierbinţeală 
uleioasă. 

Se aude gemând când îi simte limba. 

Cu grijă, el o întoarce. l-au rămas urme de la covor pe 
pântece. 

— Continuă, îl roagă în șoaptă. 

— Altfel mă împuști, spune el. 

Saga dă din cap și îi zâmbește cu tot chipul destins și fericit. 
Părul negru al lui Stefan i-a căzut pe faţă, coada de cal subţire 
atârnă pe umăr. 

— Vino, vino, îl cheamă Saga. 

Îi trage faţa în jos, o apasă pe a ei, îl sărută, întâlnindu-i 
limba, caldă și umedă. 

Stefan își dezbracă repede pantalonii și se așază gol deasupra 
ei. Saga își ridică picioarele și îl simte intrând. Suspină prelung și 
apoi respiră mai iute, când se opresc o clipă. Simte ameţitoarea 

apropiere dintre ei. Stefan își mișcă ușor șoldurile zvelte. Saga 
își trece degetele peste umărul lui, peste șale, peste fese. 

Deodată, sună telefonul. Sigur, apucă ea să gândească. 
Sunetul liniștitor al melodiei „Blue Jeans Blues”, cântată de ZZ 
Top vine de sub mormanul de haine de pe canapea - lenjerie 
albă, jeanșii întorși pe dos. 

— Lasă-l să sune, șoptește ea. 

— E telefonul de serviciu, spune Stefan. 

— Nu-mi pasă, acum nu-i nimic important, murmură Saga, 
încercând să-l rețină. 

Dar el se oprește, se așază în genunchi și caută prin buzunare 
după telefon. Nu-l găsește, și bluesul continuă înăbușit. În cele 
din urmă, ridică jeanșii și-i scutură, iar telefonul cade pe 
parchet. A tăcut. Un mic clinchet anunţă că o voce s-a 
înregistrat la mesageria vocală. 

e 

Douăzeci de minute mai târziu, Saga Bauer străbate în fugă 
culoarele de la Direcția Generală a Poliției Criminaliste. Părul îi e 
umed după dușul grăbit. Corpul ei tânjește încă după atingerea 
lui Stefan. Chiloţii și jeanșii îi stau incomod. 

Saga întrezărește faţa rotundă, întrebătoare a Anjei Larsson 
deasupra computerului, în timp ce aleargă spre biroul lui Joona. 
El stă în picioare în mijlocul încăperii, cu fotografia în mână, 
așteptând-o. Când îi întâlnește privirea cenușie, de gheaţă, 
simte un fior de neplăcere pe spinare. 

— Închide ușa, îi spune Joona. 

Saga face întocmai și se întoarce spre el, așteptând. Respiră 
cu greutate. 

— Axel Riessen ţine minte fiecare bucată muzicală pe care a 
auzit-o vreodată, fiecare ton al fiecărui instrument dintr-o 
orchestră simfonică... 

— Nu înţeleg ce vrei să spui. 

— A putut vedea ce bucată interpreta cvartetul pe fotografie, 
este al doilea cvartet de coarde al lui Bela Bartók. 

— OK, ai dreptate, spune ea repede. S-a putut determina 
bucata, dar... 

— Fotografia a fost făcută pe 13 noiembrie 2009, o întrerupe 
Joona cu o asprime neașteptată în glas. 

— Deci, blestemații ăştia făceau afaceri cu arme cu Sudanul 
după acuzarea lui Al-Bashir, spune ea cu înverșunare. 


284 


— Da. 

— Știau că muniţia va fi pompată în Darfur, șoptește ea. 

Joona aprobă din cap și mușchii fălcilor i se mișcă greu. 

— Carl Palmcrona nu trebuia să fie în loja aceea, spune ea. 
Pontus Salman nu trebuia să fie acolo, nimeni nu trebuia să fie... 

— Dar acum îi avem pe o fotografie, continuă Saga cu un 
entuziasm reţinut. Raphael Guidi pune la cale o afacere uriașă 
cu Sudanul. 

— Da, răspunde Joona, întâlnindu-i ochii albaștri cum e cerul 
de vară. 

— Peștele cu adevărat mare este desigur urât, constată Saga. 
Mulţi au mai spus-o și înainte, cei mai mulţi au bănuit-o... dar cei 
într-adevăr mari scapă totdeauna. 

Rămân în tăcere, privind din nou fotografia, cele patru 
persoane din loja de la Alte Oper, șampania, chipurile lor, 
muzicienii cu vechile instrumente ale lui Paganini. 

— Acum am rezolvat prima enigmă, spune Saga, trăgându-și 
respiraţia. Fotografia ne arată că Sudanul încearcă să cumpere 
muniție deși e interzis. 

— Palmcrona era acolo, banii din contul lui erau cu siguranţă 
mită, conchide Joona. Dar în același timp... Palmcrona n-a 
aprobat niciun export de arme pentru Sudan, după povestea cu 
președintele, ar fi absolut imposibil, niciodată n-ar fi putut să... 

Se întrerupe, când telefonul îi sună brusc în buzunarul hainei. 
Joona răspunde, ascultă în tăcere, apoi încheie conversaţia. O 
privește pe Saga. 

— Era Axel Riessen, îi explică el. Spune că a înţeles despre ce 
este vorba în fotografie. 


74. 


Un plan perfect 


Un băiat singur, din fier, înalt de doar cincisprezece 
centimetri, stă cu braţele în jurul genunchilor ridicați, în curtea 
din spate a bisericii finlandeze din Gamla Stan. La trei metri de 
statuie se află Axel Riessen, sprijinit de zidul cafeniu și mâncând 

sticksuri dintr-o cutie de carton. Are gura plină și face semn cu 
beţișoarele, când Saga Bauer și Joona intră pe poartă. 

— Ce-ati înțeles? întreabă Joona. 

Axel dă din cap, lasă mâncarea pe pervazul ferestrei, își 
șterge gura cu un șerveţel de hârtie, apoi le întinde mâna. 

— Aţi spus că aţi înțeles despre ce era vorba în fotografie, 
repetă Joona. 

Axel lasă privirea în jos, oftează adânc și apoi ridică din nou 
ochii. 

— Kenya, spune el. Cele patru persoane din lojă ciocnesc 
șampanie pentru că au căzut de acord în legătură cu o mare 
livrare de muniţie pentru Kenya. 

Tace un moment. 

— Continuati, îl îndeamnă Joona. 

— Kenya cumpără 1,25 milioane de unități de muniție de 5,56 
x 45 de milimetri, fabricate cu licență. 

— Pentru carabine automate, adaugă Saga. 

— Exportul merge în Kenya, desigur, continuă Axel pe un ton 
grav. Dar nu Kenya va avea armamentul. Va merge mai departe 
în Sudan, la miliția din Darfur. Brusc am înțeles totul. E clar ca 
lumina zilei că armamentul va merge în Sudan, pentru că partea 
cumpărătoare este reprezentată de Agathe al-Haji. 

— Dar ce rol are Kenya în toate acestea? 

— Cei patru din lojă se întâlnesc deci după ce fusese emis 
ordinul de arestare a președintelui Al-Bashir. Nu-i așa? Cvartetul 
de coarde al lui Bart6k a fost cântat o singură dată. Este interzis 
să se exporte armament către Sudan, dar nu și în Kenya, cu țara 
vecină din sud nu este încă nicio problemă. 

— Cum puteţi fi sigur de asta? întreabă Saga. 

— Sinucigându-se, Carl Palmcrona mi-a lăsat mie afacerea. A 
fost ultima lui misiune și nu a terminat-o. Am promis să semnez 
actele pentru export astăzi, răspunde Axel înverșunat. 

— Este aceeași muniţie, aceeași afacere. După ordinul de 
arestare a președintelui, au șters Sudan și au scris în loc Kenya, 
intervine Saga. 

— Nu se observă nimic, admite Axel. 

— Înainte să fi fotografiat cineva întâlnirea, adaugă Joona. 

— Când Palmcrona și-a luat viaţa, toate preparativele erau 
gata, de fapt toţi credeau că el semnase licența de export, le 
explică Axel. 

— Și, cu siguranţă au fost destul de speriaţi când au înțeles că 
n-o făcuse, zâmbește Joona. 

— Întreaga afacere a rămas în aer, adaugă Saga. 

— Eu am fost recrutat foarte repede, explică Axel. 
Literalmente mi-au pus tocul în mână, să mă facă să semnez 
contractul. 

— Dar? 

— Voiam să-mi fac propria părere. 

— Și v-aţi făcut-o. 

— Da. 

— Și acum, totul este în ordine? întreabă Saga. 

— Da... am promis să semnez și, fără îndoială, aș fi semnat 
dacă n-aș fi văzut fotografia și n-aș fi făcut legătura cu Kenya. 

Toţi trei rămân tăcuți, privind băieţelul din fier, cea mai mică 
statuie publică a Stockholmului. Joona se apleacă, bătându-l pe 
capul lucios. După o zi întreagă în soare, metalul are căldura 
corpului uman. 

— Cargoul tocmai e încărcat în portul din Göteborg, spune 
Axel cu voce scăzută. 

— Am înțeles asta, răspunde Saga. Dar, fără licenţă de 
export... 

— Muniția asta nu va părăsi Suedia, afirmă Axel hotărât. 

— Aţi spus că ei se așteaptă să semnaţi actul astăzi, intervine 
Joona. Puteţi tergiversa, într-un fel sau altul? E deosebit de 
important pentru ancheta noastră să nu aibă nimic stabilit. 

— Dar nu se vor mulţumi să stea și să aștepte. 

— Spuneţi-le că nu sunteți gata, îi sugerează Joona. 

— Da, deși va fi greu. Afacerea a fost deja amânată din cauza 
mea, dar am să încerc. 

— Nu e vorba doar despre anchetă, ci și despre propria 
dumneavoastră securitate, explică Joona. 

Axel zâmbește și întreabă cu îndoială în glas: 

— Crezi că mă vor ameninţa? 

Joona îi întoarce zâmbetul. 

— Atâta vreme cât se așteaptă la un răspuns pozitiv, nu e 
niciun pericol, îl liniștește el. Dar dacă veţi spune nu, atunci vor 
fi persoane care vor pierde investiţii incredibile. Nici nu-mi pot 
imagina cât de mari au fost mitele pentru ca oamenii potriviţi 
din Kenya să ţină ochii închiși. 


— Nu voi putea să tărăgănez decizia la nesfârșit, astăzi 
Pontus Salman a încercat să dea de mine toată ziua. Aceste 
persoane cunosc branşa, nu poţi să-i înșeli, spune Axel și exact 
în acel moment îi sună telefonul. 

Privește ecranul și încremenește. 

— Cred că e tot Pontus Salman... 

— Vorbiţi cu el, îl îndeamnă Joona. 

— OK, zice Axel și răspunde. 

— V-am căutat de mai multe ori, spune Salman cu vocea lui 
tărăgănată. Știţi... cargoul este încărcat, costă bani să mai stea 
în port, armatorul a încercat să dea de dumneavoastră, se pare 
că încă n-au primit licenţa de export. 

— Imi pare rău, răspunde Axel, privindu-i pe Joona și pe Saga. 
Din păcate, n-am avut timp să mă uit pe ultimele hârtii, pentru 
a... 

— Am vorbit la guvern, trebuia să semnaţi astăzi. 

Axel șovăie, gândurile i-o iau în direcţii diferite, ar vrea să 
întrerupă pur și simplu discuţia, însă, în loc s-o facă, își drege 
ușor glasul, se scuză și apoi minte: 

— A intervenit o altă afacere. 

Axel își aude tonul fals din glas, răspunsul lui a întârziat un pic 
prea mult. A fost cât pe ce să spună adevărul, că nu va fi vorba 
despre nicio licență de export, pentru că ei plănuiau să treacă în 
mod clandestin muniţia peste graniţă în Darfur. 

— Am avut impresia că treaba va fi gata cel mai târziu astăzi, 
spune Salman fără să-și ascundă iritarea. 

— V-aţi asumat un risc, răspunde Axel. 

— Ce vreţi să spuneţi? 

— Fără licenţă, nu va fi niciun export pentru... 

— Dar deja am... Scuză-mă. 

— Vi s-a dat permisiunea să fabricaţi armamentul, aţi primit o 
aprobare anticipată și eu am transmis semnale pozitive, dar 
asta e totul. 

— Sunt multe lucruri în joc, spune Salman pe un ton mai 
conciliant. Pot să-i comunic ceva armatorului? Aţi putea evalua 
câtă vreme o să vă mai ia? El trebuie să știe cât mai stă în port, 
e vorba despre întreaga logistică. 

— In continuare, sunt pozitiv faţă de export, dar va trebui să 
mai trec prin tot materialul încă o dată și, după aceea, veţi primi 
decizia, conchide Axel. 

75. 


Momeala 


Saga Bauer sare coarda în sala de sport a poliţiei de cincizeci 
de minute, când un coleg neliniștit vine la ea, întrebând-o cum 
se simte. Faţa îi este transpirată și înverșunată, dar picioarele 
dansează nepăsătoare peste coarda rapidă. 

— Eşti prea dură cu tine însăţi, spune el. 

— Nu, răspunde Saga, continuând să sară cu fălcile strânse. 

Douăzeci și cinci de minute mai târziu, sosește în sală Joona 
Linna, se apropie de ea și se așază pe o băncuţă, lângă niște 
haltere. 

— Ce situaţie de rahat, spune ea fără să înceteze să sară. Or 
să pompeze gloanţe în Darfur și noi nu putem face nimic. 

— In orice caz, acum știm despre ce este vorba, răspunde 
Joona liniștit. Știm că încearcă ruta prin Kenya și... 

— Dar ce naiba putem face? întreabă ea. Să-l luăm pe 
blestematul ăla de Pontus Salman? Să contactăm Europolul în 
legătură cu Raphael Guidi? 

— În continuare, nu putem dovedi nimic. 

— E o afacere mare, de fapt mult mai mare decât ar vrea 
cineva să fie. Nici măcar noi n-am vrut să fie o chestie atât de 
gravă, meditează Saga în vreme ce coarda vâjâie. Carl 
Palmcrona este amestecat, Pontus Salman, din Suedia... 
Raphael Guidi, el este un gigant... dar și cineva din guvernul 
Kenyei, altfel n-ar funcţiona... și poate cineva din guvernul 
Suediei... 

— N-o să ajungem la toţi, constată Joona. 

— Cel mai inteligent lucru ar fi să clasăm cazul, spune Saga. 

— Atunci, așa facem. 

Ea râde de glumă și continuă apoi să sară coarda ţinându-și 
buzele strânse. 

— Probabil că Palmcrona a luat mită timp de mulţi ani, spune 
Joona gânditor. Dar când a primit scrisoarea lui Björn Almskog, 
s-a speriat că s-a terminat distracţia... Așa că a telefonat cuiva, 
probabil lui Raphael... Insă, în timpul conversaţiei, a înțeles că ar 
putea fi schimbat și că el, la fel ca fotografia, constituia o mare 

problemă. Situaţia devenise dificilă pentru cei care investiseră în 
această afacere. Nu erau pregătiţi să-și piardă banii și să-și riște 
poziţia pentru el. 

— De aceea și-a luat viața, spune Saga, sărind mai departe. 

— El a dispărut... și atunci, mai rămâneau doar fotografia și 
șantajistul. 

— Așa că angajează un asasin profesionist internaţional ca să 
rezolve problemele, adaugă ea, gâfâind. 

Joona face un gest aprobator și Saga începe să sară cu 
genunchii ridicați. 

— Dacă Viola n-ar fi venit cu ei pe iaht în ultima clipă, acesta 
i-ar fi ucis pe Björn și Penelope și-ar fi scufundat vasul, spune el. 

Saga mărește ritmul, apoi se oprește. 

— Noi am fi... am fi tratat asta ca pe un accident, gâfâie ea. 
Ar fi recuperat fotografia, ar fi șters toate datele din calculatoare 
și ar fi părăsit ţara fără să lase o urmă, total invizibil. 

— Deși părerea mea este că, de fapt, el nu se teme să fie 
descoperit, e pur și simplu o persoană practică, explică Joona. E 
mai ușor să rezolvi problemele dacă poliţia nu-i amestecată, dar 
el vrea să se ocupe de tot... Pentru că altfel n-ar fi dat foc 
apartamentelor. Asta face mare vâlvă, însă voia să procedeze 
temeinic și a pus temeinicia pe primul loc. 

Saga se sprijină cu mâinile de genunchi, în vreme ce picături 
de sudoare i se scurg de pe faţă. 

— E clar că, mai devreme sau mai târziu, am fi făcut legătura 
între cele două apartamente incendiate și naufragiu, 
concluzionează ea, îndreptându-și spinarea. 

— lar atunci ar fi fost prea târziu, completează Joona. 
Misiunea asasinului era să șteargă toate urmele și să facă să 
dispară toți martorii. 

— Deși acum noi suntem cei care avem fotografia și pe 
Penelope, spune ea zâmbind. Cel care venise să rezolve 
problemele n-a făcut nimic. 

— Încă nu... 

Saga lovește degajat, de probă în sacul de box care atârnă 
din tavan, apoi îl privește cercetător pe Joona. 

— În timp ce făceam școala, am văzut o înregistrare cu un jaf 
la o bancă - a fost atunci când ai anihilat o persoană cu ajutorul 
unui pistol care nu funcţiona. 

— Am avut noroc, spune Joona. 

— Da. 

El râde și Saga se apropie, își exersează un pic jocul de 
picioare, face cercuri în jurul lui și apoi se oprește. Întinde 
braţele cu palmele deschise și-i întâlnește privirea. li face semn 
cu degetele îndoite. Vrea să încerce o lovitură. El râde, 
înțelegând aluzia la Bruce Lee: mâna care cheamă. Scutură 
capul, dar n-o scapă din priviri. 

— Am văzut cum te mişti, îi spune. 

— Atunci, știi, răspunde ea scurt. 

— Eşti rapidă și, dacă ai noroc, o să-ți poţi plasa prima 
lovitură, dar după aceea... 

— Voi dispărea, îl completează ea. 

— O idee bună, însă... 

Saga face din nou gestul de chemare, momindu-l, ceva mai 
nerăbdătoare. 

— Dar după aceea, continuă el amuzat, o vei încasa probabil 
cam tare. 

— Nu cred, răspunde ea. 

— Incearcă și o să vezi, spune Joona calm. 

Saga îi face semn, dar el n-o ia în seamă, se întoarce cu 
spatele și pornește spre ușă. Se apropie iute de Joona și 
încearcă un croșeu de dreapta. El apleacă doar grumazul, astfel 
că pumnul îi trece peste cap. Și, în continuarea mișcării, se 
rotește, își scoate pistolul și în același timp o face să cadă la 
pământ, lovind-o la încheietura genunchiului. 

— Trebuie să-ţi spun un lucru, începe Saga, respirând gâfâit. 

— Că am avut dreptate. 

— Nu mai face presupuneri, răspunde ea cu o privire mâniată 
și se ridică. 

— Dacă te repezi prea tare... 

— Nu m-am repezit. M-am oprit, pentru că tocmai îmi venise 
în minte un lucru important, care... 

— Atunci, înţeleg, izbucnește el în râs. 

— Puțin îmi pasă ce crezi, continuă ea. Dar mi-a venit în minte 
că am putea s-o folosim pe Penelope drept momeală. 

— Despre ce vorbești? 

— Am început să mă gândesc că se va muta într-o altă casă 
și, exact când eram pe punctul de-a te lovi, mi-a venit o idee. 
Am încetinit, pentru că nu puteam să te fac knockout înainte de- 
a vorbi. 

— Atunci, vorbește, îi spune el amical. 

— Cred că Penelope va funcţiona ca momeală pentru asasin; 
fie că vrem, fie că nu, ea îl va atrage. 

Joona a încetat să zâmbească și aprobă gânditor. 

— Continuă. 

— Nu știm dacă asasinul poate să ne asculte transmisiile 
radio, dacă aude tot ce se spune pe RAKEL... dar e probabil, 
deoarece a găsit-o pe Penelope pe insula Kymmendö, continuă 
Saga. 

— Da. 

— Și cumva o s-o găsească, așa cred eu. Și nu-i pasă dacă ea 
se află sub protecţia poliţiei. Vom face totul ca să păstrăm 
secret locul în care se va găsi, dar, vreau să spun că nu merge 
s-o protejăm fără să comunicăm prin radio. 

— Și el o s-o găsească, confirmă Joona. 

— E ceea ce mă gândeam... Penelope va fi momeala, se pune 
doar întrebarea dacă noi vom fi sau nu pregătiți când va sosi el. 
De bună seamă, va primi protecţie totală, exact cum s-a stabilit, 
însă, dacă în același timp vom plasa o echipă specială să 
păzească locul, atunci poate c-o să-l prindem pe criminal. 

— E absolut corect... te-ai gândit bine, o laudă Joona. 


76. 


Locuinta securizată 


Carlos, Saga și Joona străbat rapid culoarul lung care duce la 
teritoriile Säpo. Verner Zanden stă deja pe o canapea moale, 
așteptându-i. Fără să piardă timpul cu saluturi, începe să 
vorbească de îndată ce-au închis ușa în urma lor: 

— Klara Olofsdotter, procuror la Centrul de Cooperare 
Internațională, a fost convocată... Este o acţiune de amploare a 
Departamentului de Criminalistică și a celei de securitate, dar 
pe cine naiba încercăm să prindem? 

— Știm extrem de puţin, răspunde Saga. Nici măcar dacă 
lucrează singur, s-ar putea să fie vorba despre profesioniști din 
Belgia sau Brazilia, ori foști agenţi ai KGB, sau din oricare dintre 
țările fostului bloc de Est. 

— De fapt, nu e foarte greu să ni se intercepteze convorbirile 
prin staţie, spune Carlos. 

— Asasinul știe desigur că Penelope Fernandez este păzită și 
că nu va fi ușor să ajungă la ea, remarcă Joona. Însă, uneori 
ușile trebuie deschise, paznicii schimbaţi, trebuie să-i fie livrată 
mâncare, ea are nevoie să-și întâlnească mama sau psihologul, 
pe Niklas Dent de la firma GMP și... 

Tace când sună telefonul, se uită rapid la număr și respinge 
apelul. 

— Prioritatea noastră este de bună seamă s-o protejăm pe 
Penelope, spune Saga. Dar, făcând asta, vom avea posibilitatea 
să-l găsim pe omul care ne-a ucis colegii. 

— Nu trebuie să vă mai amintesc că este periculos, îi 
avertizează Joona. N-am mai întâlnit niciodată un individ la fel 
de periculos. 

e 

Locuința protejată se află pe Storgatan numărul 1, cu 
fereastra spre Sibyllegatan și vedere spre piața Östermalm. Nu 
există niciun apartament în față, cea mai apropiată casă se află 
la mai mult de o sută de metri. 

Saga Bauer ţine deschisă ușa de metal, atunci când doctoriţa 
Daniella Richards o ajută pe Penelope Fernandez să iasă dintr-o 
dubă de poliţie de culoarea plumbului. Poliţişti înarmaţi de la 
Säpo le înconjoară. 

— Este cea mai sigură locuinţă la suprafaţă din întregul 
Stockholm, îi explică Saga. 

Penelope nu reacţionează la vorbele ei. Ea o urmează doar pe 
Daniella spre lift. Există camere de supraveghere peste tot, la 
ușa de la intrare și în casa scării. 

— Am instalat detectoare de mișcare, un sistem de alarmă 
foarte avansat și două linii criptate, direct la centrala de dirijare 
a acțiunii, le spune Saga, în vreme ce liftul le poartă în sus. 

La etajul al treilea, Penelope este condusă printr-o ușă solidă 
într-un soi de ecluză de securitate, unde stă o polițistă în 
uniformă. Ea le deschide o nouă ușă de siguranţă și le lasă să 
intre în locuință. 

— Apartamentul e foarte bine protejat împotriva incendiilor, 
are un sistem electric și un sistem de ventilație proprii, explică 
Saga. 

— Ești în siguranţă aici, zice Daniella Richards. 

Penelope înalță privirea și se uită la doctoriţă cu ochii goi. 

— Mulţumesc, spune cu glas stins, după un moment. 

— Pot să stau și eu, dacă vrei. 

Penelope clatină din cap și Daniella părăsește apartamentul 
împreună cu Saga. 

Penelope încuie ușa și se așază pe pervazul uneia dintre 
ferestrele cu vedere spre piața Ostermalm. O folie aplicată pe 
geam nu te lasă să vezi înăuntru. Penelope se uită afară, 
gândindu-se că mulţi dintre oamenii care se mișcă jos, în piaţă 
sunt probabil polițiști deghizați. 

Atinge cu grijă fereastra. Dinspre piaţă nu răzbate niciun 
zgomot. 

Dintr-odată, se aude soneria de la ușă. 

Penelope tresare și inima începe să-i bată cu repeziciune. 

Se duce la monitor și apasă butonul telefonului de la ușă. 
Poliţista din încăperea de siguranţă de la intrare privește drept 
în cameră și-i spune că a venit s-o vadă mama ei. 

— Penny, Penny? întreabă neliniștită mama din spatele 
poliţistei. 

Penelope răsucește încuietoarea, aude un clic și apoi 
deschide ușa grea de oțel. 

— Mamă, spune, cu senzaţia că glasul ei nu poate alunga 
tăcerea densă care stăpânește tot apartamentul. 

Îi dă drumul înăuntru mamei sale, închide, încuie din nou, dar 
rămâne în fața ușii, strânge buzele și simte cum începe să 
tremure, dar își alungă orice expresie de pe chip. 

Îi aruncă o privire scurtă mamei sale, dar nu îndrăznește să-i 
întâlnească ochii. Știe că o va acuza că nu și-a protejat sora. 

Claudia face cu precauţie câțiva pași în hol, privind atentă în 
jur. 

— Au grijă de tine, Penny? întreabă ea. 

— Mi-e bine acum. 

— Dar trebuie să te păzească! 

— Sunt în siguranţă aici. 

— E singurul lucru care contează, spune Claudia aproape fără 
glas. 

Penelope încearcă să-și înghită lacrimile. Gâtul o ustură și o 
doare. 

— Sunt multe lucruri de care trebuie să mă ocup, continuă 
mama ei întorcându-și privirea în altă parte. Eu... eu nu pot 

înţelege, pur și simplu nu pot înțelege că trebuie să mă ocup de 
înmormântarea Violei. 

Penelope dă ușor din cap. Dintr-odată, mama ei întinde mâna 
și o atinge cu grijă pe obraz. Penelope tresare involuntar și 
Claudia își trage repede mâna înapoi. 

— Spun că se va termina curând, explică Penelope. Poliţia o 
să-l prindă pe cel care... care i-a ucis pe Viola și pe Björn. 

Claudia aprobă, apoi se întoarce spre fiica ei. Chipul îi este gol 
și, spre uimirea sa, Penelope vede că mama ei zâmbește. 

— Gândește-te că ești în viaţă, spune Claudia. Gândește-te că 
te am, e singurul lucru care înseamnă ceva, singurul... 

— Mamă. 

— Fetița mea. 

Claudia întinde din nou mâna și de data acesta Penelope nu 
se trage înapoi. 


77. 


În alertă 


În balconul închis al unui apartament de la etajul al treilea de 
pe Nybrogatan numărul 4A stă și așteaptă Jenny Goransson, 
șefă a acţiunii în desfășurare. Ceasurile trec, dar nimeni nu 
raportează nimic. Ea privește jos, în piaţă, apoi sus, pe 
acoperișul de deasupra apartamentului în care se află Penelope 
și spre acoperișul casei de pe Sibyllegatan numărul 27, de unde 
câţiva porumbei se ridică, luându-și zborul. 

Sonny Jansson stă postat acolo. Probabil că s-a mișcat puțin și 
a speriat porumbeii. 

Jenny îl contactează și el îi confirmă că și-a schimbat poziţia, 
ca să poată cerceta interiorul apartamentului. 

— Am crezut că se bat, dar ele joacă Wii și stau dând din 
mâini în faţa televizorului. 

— Revino la vechea poziţie, spune Jenny sec. 

la binoclul și cercetează din nou zona întunecată dintre chioșc 
și ulm, pe care o consideră nesigură. 

Blomberg, în costum de jogging, aleargă pe Sibyllegatan și o 
contactează. 

— Văd ceva în curtea bisericii, spune el cu glas încordat. 

— Ce anume? 

— Cineva se mișcă pe sub copaci, la aproximativ zece metri 
de gardul spre Storgatan. 

— Vezi ce e, Blomberg, dar fii atent, spune Jenny. 

El aleargă prin faţa vechii intrări pentru trăsuri, dinspre fațada 
Muzeului Militar și apoi continuă mai încet, intrând în curtea 
bisericii. Noaptea de vară e caldă. Merge fără zgomot pe iarbă, 
pe lângă aleea cu pietriș, se gândește să se oprească undeva, 
prefăcându-se că face exerciţii de întindere, dar totuși pornește 
mai departe. Printre frunze se aude un foșnet slab. Cerul 
luminos e umbrit de crengi și printre pietrele de mormânt este 
aproape întuneric. Brusc vede o față, aproape de pământ. E o 
femeie de vreo douăzeci de ani. Părul îi e tuns scurt și vopsit în 
roșu, iar rucsacul verde se află lângă cap. Zâmbește fericită, în 
vreme ce altă femeie îi ridică râzând bluza și începe să-i sărute 
pieptul. 

Blomberg se retrage cu grijă, înainte de a-i raporta lui Jenny 
Göransson: 

— Alarmă falsă, doar o pereche îndrăgostită. 

e 

Au trecut trei ore, Blomberg tremură, s-a făcut frig, roua iese 
din pământ și temperatura scade. 

Mai face un tur și ajunge în fața unei femei de vârstă medie, 
cu trăsături răvășite. Pare foarte beată, se clatină ţinând doi 
pudeli în lesă. Câinii amușină de zor împrejur, vor să plece mai 
departe, dar ea îi trage mânioasă înapoi. 

Pe lângă cimitir trece o femeie îmbrăcată în uniformă de 
stewardesă, roţile valizei bleumarin huruie pe asfalt. Îi aruncă lui 
Blomberg o privire indiferentă și el pare că nici n-o observă, deși 
sunt colegi de mai mult de șapte ani. 

Maria Ristonen continuă să meargă spre intrarea la metrou, 
ca să verifice persoana care stă ascunsă acolo. Maria înaintează, 
își aude ecoul propriilor tocuri. Valiza se lovește de bordură și 
Maria se strâmbă, e nevoită să se oprească și, în același timp, 
cercetează persoana. Este un bărbat destul de bine îmbrăcat, 
dar care are o expresie ciudată pe chip. Pare să caute ceva, o 
privește cu o expresie încordată. Maria Ristonen sime cum inima 
începe să îi bată tare, se întoarce și o aude pe șefa misiunii, 
Jenny Göransson, care-i vorbește în casca din ureche: 

— Și Blomberg l-a văzut, e pe drum, spune Jenny. Așteaptă-l, 
Maria. Așteaptă-l pe Blomberg. 

Maria își îndreaptă valiza, dar nu mai poate întârzia, e 
obligată să continue. Încearcă să meargă mai încet și se apropie 
de bărbatul cu privirea încordată. Va fi obligată să treacă pe 
lângă el. Când ea se apropie, bărbatul se trage mai adânc în 
gang. Ține o mână sub haină. Maria Ristonen simte cum 
adrenalina i se răspândește în vene, când bărbatul face brusc un 
pas spre ea și scoate un obiect pe care l-a ţinut ascuns sub 
pardesiu. În spatele umărului acestuia, Maria vede că Blomberg 
a ridicat arma, gata să tragă, dar se oprește când Maria îi strigă 
în cască că e o alarmă falsă, bărbatul nu e înarmat, are doar o 
cutie de bere în mână. 

— Pizdă, șuieră bărbatul, stropind cu bere spre ea. 

— Doamne, suspină Jenny în cască. Continuă spre staţia de 
metrou Maria. 

e 

Noaptea trece fără incidente, ultimele cluburi se închid și apoi 
se mai vede trecând doar câte un om care-și plimbă câinele sau 
vreunul care adună cutii de aluminiu, cel care aduce ziarele și 
câte unul care face jogging. Jenny Göransson începe să-și 
dorească să vină mai repede ora opt, ca să fie înlocuită. Priveşte 
spre biserica Hedvig Eleonora și apoi spre ferestrele întunecate 
ale lui Penelope Fernandez, aruncă o privire în jos, pe Storgatan 
și mai departe, spre casa unde se află locuinţa preotului și unde 
a crescut regizorul Ingmar Bergman. 

la o gumă de mestecat cu nicotină și studiază piaţa, băncile 
din parc, copacii, sculptura ce reprezintă femeia cu picioarele 
desfăcute și bărbatul cu halca de carne pe umăr. 

Brusc, întrezărește o mișcare la poarta cu gard înalt de metal 
care duce la halele din Ostermalm. E întuneric, dar lucirea slabă 
a geamului este umbrită de niște mișcări iuți. Jenny Göransson îl 
cheamă pe Carl Schwirt. El stă cu doi saci plini de cutii de 
aluminiu goale pe o bancă, printre copacii unde se afla pe 
vremuri intrarea la Teatrul Popular. 

— Nu, nu văd absolut nimic, răspunde el. 

— Rămâi unde ești. 

Poate o să-l lase pe Blomberg să-și părăsească locul de lângă 
biserică și să alerge în jos, spre Humlegården, ca să vadă ce se 
întâmplă, își zice ea. 

Privește din nou spre poartă, s-ar părea că cineva stă acolo în 
genunchi, lângă grilajul negru. Un taxi fără autorizaţie a luat-o 
greșit și acum întoarce, spre Nybrogatan. Jenny ia repede 
binoclul și așteaptă, în vreme ce lumina farurilor alunecă peste 
zidul de cărămidă roșie al halei. Raza farului trece peste poartă 
și Jenny nu mai vede nimic. 

— Idiotule, bombăne, când șoferul urcă cu o roată pe trotuar. 

Dar brusc farul bate într-o vitrină, un pic mai departe și e 
reflectată înapoi, direct în poartă. 

Cineva se află acolo, lângă grilajul înalt. 

Jenny are nevoie doar de o secundă ca să înţeleagă ce se 
întâmplă. Un bărbat își potrivește arma. 

Jenny lasă repede binoclul din mână și cheamă în staţie 
centrala poliţiei. 

— Situaţie de urgenţă, văd o armă, aproape strigă ea. Eo 
armă militară cu lunetă, un bărbat la poarta halei... Repet: un 
trăgător de elită la nivelul solului, la intersecția dintre 
Nybrogatan și Humlegårdsgatan! 

e 

Bărbatul din poartă se află în spatele grilajului. A pândit o 
vreme piaţa pustie, a așteptat ca un individ care aduna cutii 
goale de pe o bancă să plece, dar l-a ignorat când și-a dat 
seama că avea de gând să rămână acolo. La adăpostul 
întunericului, coboară patul unei puști modulare cu lunetă 
gălbuie, pentru distanţe de până la doi kilometri și cu gloanţe de 
mare precizie. Sigur pe sine, montează un ascunzător de flacără 
din titan pe ţeavă, apoi introduce încărcătorul și fixează arma pe 
stativul din faţă. 

Cu puţin înainte de ora închiderii, a intrat în hală, s-a ascuns 
într-o magazie, a așteptat până s-a făcut curățenie și până când 
paznicii și-au încheiat rondul. De îndată ce s-au stins luminile și 
s-a făcut liniște, a ieșit din magazie. 

A decuplat din interior alarma de la intrarea principală de pe 
colț și apoi a mers la poarta exterioară, care e protejată spre 
stradă de un grilaj solid. 

În spatele grilajului se află ghereta, asemenea unei încăperi 
mici, un loc ideal pentru tras la ţintă. Este apărat din toate 
părţile, are vedere liberă înaintea sa. Când stă nemișcat, nu se 
vede nimic din el. Dacă cineva ar veni până la poartă, n-ar 
trebui decât să se dea într-o parte, în întuneric. 

Îndreaptă arma spre casa unde se află Penelope Fernandez și 
cercetează încăperile cu un detector electrooptic. Lucrează încet 
și sistematic. A așteptat mult, dimineaţa se apropie și destul de 
curând va fi obligat să-și părăsească postul și să aștepte 
noaptea următoare. Pentru că știe bine că ea va privi la un 
moment dat spre piaţă, în speranţa că geamul blindat o va 
apăra. 

Potrivește cătarea, aude zgomotul unui automobil, se întoarce 
o clipă și apoi revine pentru a observa apartamentul de pe 
Storgatan numărul 1. Aproape imediat descoperă o emanaţie de 
căldură în spatele unei ferestre întunecate. Imaginea este 
neclară din cauza distanţei și a geamului blindat. E mai rău 
decât crezuse. Încearcă să fixeze pata de căldură cu margini 
șterse și să găsească un centru. O umbră de un roz șters se 
mișcă într-o zonă mov marmorată, se subţiază și devine din nou 
mai densă. 

Brusc, în piaţă se petrece ceva: doi polițiști în civil vin în 
goană spre el, cu pistoalele ascunse lângă corp. 


78. 


Halele 


Penelope se trezește devreme și nu mai poate să adoarmă la 
loc, stă întinsă o vreme, apoi se ridică și pune apă la fiert ca să- 
și facă un ceai. Se gândește că poliția nu va putea continua 
marea acţiune de supraveghere decât câteva zile. Mai mult nu-i 
posibil, din motive financiare. Dacă făptașul n-ar fi ucis polițiști, 
ei nici n-ar fi fost aici, n-ar fi existat resurse. 

la apa clocotită, o toarnă într-un ceainic și lasă să cadă în ea 
două plicuri cu ceai de lămâie. la ceainicul și o cană și le duce în 
camera de zi întunecată, le pune pe pervaz, aprinde lampa cu 
abajur verde care atârnă la fereastră și aruncă o privire spre 
piaţa goală. 

Deodată, vede două persoane care străbat în fugă pavajul de 
piatră, cad și rămân pe jos. Pare foarte ciudat. Stinge grăbită 
lampa, care începe să se legene. Privește din nou, dându-se într- 
o parte. Un grup de atac aleargă pe Nybrogatan și ea vede ceva 

sclipind într-o intrare de lângă hale și în aceeași secundă se 
aude ca și cum cineva ar lovi cu o cârpă udă în fereastră. Un 
glonţ trece prin geamul laminat și intră în peretele din spatele 
ei. Penelope se aruncă pe podea și începe să se târască 
speriată. Cioburi de sticlă din lampa fierbinte de la fereastră zac 
pe jos, însă ea nu observă când se taie la mână. 

e 

Stewe Billgren tocmai s-a mutat de la slujba liniştită pe care o 
avea la unitatea operativă a secției pentru acțiuni speciale din 
cadrul Departamentului de Criminalistică. Acum stă pe locul 
pasagerului, lângă șefa lui directă Mira Carlsson, în automobilul 
Alfa, o mașină civilă care rulează lent pe Humlegârdsgatan. 
Stewe Billgren nu s-a aflat niciodată într-o situaţie specială, dar 
de multe ori s-a întrebat cum i-ar face faţă. Gândul acesta a 
început să-l neliniștească, mai ales atunci când concubina lui a 
ieșit din baie săptămâna trecută cu faţa zâmbitoare, arătându-i 
un test de sarcină. 

Stewe Billgren este foarte obosit după meciul de fotbal de ieri. 
Durerile antrenamentului viitor le simte deja ca pe o greutate în 
pulpe și în glezne. 

Câteva pocnituri surde se aud de afară și Mira apucă doar să 
privească prin parbriz, întrebând: 

— Ce naiba e...? 

Tace, atunci când o voce începe să strige în staţie că doi 
colegi zac împușcați în mijlocul pieţei Ostermalm și că unitatea 
5 trebuie să intre dinspre Humlegårdsgatan. 

— Îl avem, spune coordonatorul secţiei operative Säpo cu 
voce ridicată. La naiba, există doar patru intrări în hale și... 

— Sunteţi siguri? îl întrerupe Jenny Göransson. 

—O ușă pe Nybrogatan, una în colț și două pe 
Humlegårdsgatan. 

— Mobilizează cât mai mulți oameni! strigă Brolin către 
cineva. 

— Încercăm să găsim o hartă a halelor. 

— Mută unitățile 1 și 2 la intrarea din față! strigă altcineva. 
Unitatea 2 intră, unitatea 1 asigură intrarea. 

— Repede, repede, repede! 

— Unitatea 3 se deplasează la intrările laterale şi ajută 
unitatea 4, spune Jenny cu fermitate. Unitatea 5 a primit deja 

ordin să intre în hală, trebuie să folosim automobilul civil Alfa, 
sunt acolo, în apropiere. 
e 

Șeful comandamentului, Ragnar Brolin, de la centrala 
operativă, îi contactează pe cei aflați în mașină. Stewe Billgren 
privește neliniștit spre Mira Carlsson, preluând apelul. Vocea lui 
Brolin e foarte alarmată când le spune să meargă pe 
Majorsgatan și să aștepte ordine noi. Explică în grabă că 
teritoriul operaţiunii a fost extins și că ei probabil va trebui să 
dea ajutor unității 5. 

Șeful repetă de mai multe ori că situaţia este foarte serioasă, 
că suspectul se află înăuntru, în hală. 

— La dracu', șoptește Stewe. N-ar trebui să fiu aici, sunt așa 
un idiot... 

— la-o încet, îi spune Mira. 

— Numai că gagica mea e gravidă, am aflat săptămâna 
trecută, o să fiu tată... 

— Felicitări. 

El oftează, își mușcă pielita de la degetul mare și privește 
ţintă înainte. Mira vede chiar în fața lor trei polițiști cu 
armament greu alergând dinspre piaţa Ostermalm în jos, pe 
Humlegârdsgatan. 

Se opresc în faţa primei intrări laterale și deschid grilajul. Doi 
dintre ei armează carabinele automate cu laser și intră. Al 
treilea aleargă la cealaltă intrare laterală și forțează grilajul. 

Stewe Billgren încetează să-și muște unghiile și se face alb la 
față, atunci când șeful comandamentului, Brolin, îi contactează 
din nou: 

— Alfa, automobil Alfa! strigă el nerăbdător. 

— Aici automobil Alfa, răspunde Stewe fără tragere de inimă. 

— Nu mai avem timp să mobilizăm oameni! aproape urlă 
Brolin. Facem o pătrundere imediat, voi trebuie să dați ajutor 
unităţii 5. Repet, facem o pătrundere, voi dați ajutor unităţii 5. 
S-a înțeles? 

— Da, răspunde Stewe și inima începe să îi bată cu putere. 

— Verifică arma, îi spune Mira încordată. 

Ca într-o imagine cu încetinitorul, își scoate pistolul de 
serviciu, face să alunece încărcătorul și-l verifică. 

— De ce trebuie... 

— Intră acum, îi cere Mira ferm. 

Stewe scutură din cap, mormâind: 

— Asta împușcă polițiștii ca muștele... 

— Acum, repetă ea cu duritate. 

— O să fiu tată și... poate artrebui... 

— Eu intru, îl întrerupe Mira. Plasează-te în spatele mașinii, 
păstrează tot timpul legătura prin staţie și fii pregătit pentru o 
încercare de ieșire. 

Mira Carlsson ridică piedica pistolului său Glock și iese din 
mașină fără să-l privească pe Stewe. Aleargă până la cea mai 
apropiată poartă, care are grilajul rupt, privește grăbită 
înăuntru, apoi își retrage capul. Colegii din unitatea 5 stau pe 
ultima treaptă și o așteaptă. Mira trage aer în piept, simte cum 
frica îi năvălește în corp și apoi intră pe poarta îngustă. Este 
întuneric și un miros vag de gunoi ajunge până la ea din 
depozitul de mărfuri de sub hale. Colegul îi întâlnește privirea, îi 
face un gest să-l urmeze și să asigure linia de tragere, la 
dreapta. El așteaptă câteva secunde și începe apoi 
numărătoarea inversă, ridicând degetele pe rând: trei, doi, unu. 
Când se întoarce spre interiorul halei, are fața posomorâtă și 
concentrată, intră alergând pe ușă și caută adăpost după 
tejgheaua din față. Mira intră și ea și privește intrarea din 
dreapta, încercând să vadă dacă e vreo mișcare acolo. Colegul 
se lipește de tejgheaua unde se află bucăţi de caşcaval mari cât 
o roată de mașină. Respiră sacadat și păstrează legătura cu 
centrul operativ. Un punct roșu luminos de la arma cu laser 
tremură pe podea. Mira se trage lângă tejgheaua din dreapta și 
încearcă să distingă ceva. O sclipire cenușie ajunge până jos, 
prin geamurile din tavan, aflate la douăzeci de metri înălţime. 
Ea înalță din nou pistolul Glock și vede pe deasupra ţevii 
suprafețe lucioase de oțel inoxidabil. Intr-o vitrină se află un 
mușchi mare de vacă, atârnat la frăgezit. Ceva tremură în 
ochiurile de sticlă. lIntrezărește o făptură subţire cu aripi 
pestrițe. Un înger al morţii, își spune exact când pereţii negri ai 
halei sclipesc în lumina focurilor de armă automată cu amortizor 
de sunet. 

e 

Stewe Billgren stă ghemuit în spatele automobilului cu uși și 
ferestre blindate. Și-a scos pistolul Sig Sauer și îl pune pe capota 
mașinii, în vreme ce-și lasă privirea să alerge între cele două 
intrări. Zgomotul sirenelor se apropie din mai multe părți. 

Polițiști cu armament greu se adună în piaţă, în faţa intrării 
principale. Brusc se aud prin pereţi pocnituri slabe de pistol, ca 
niște plesnituri de bici. Stewe tresare și se roagă la Dumnezeu 
să nu i se întâmple nimic, se gândește s-o ia la fugă de acolo, să 
renunţe la slujba de poliţist. 


79. 


Lucrurile se precipită 


Joona Linna se trezește în apartamentul lui de pe Wallingatan. 
Deschide ochii și privește cerul luminos de început de vară. Nu 
trage niciodată perdelele, ci preferă lumina naturală. 

E dimineaţa devreme. 

Chiar în momentul în care se întoarce pe cealaltă parte, ca să- 
și continue somnul, sună telefonul. 

Intelege despre ce e vorba chiar înainte de a se ridica în capul 
oaselor, ca să răspundă. la receptorul, ascultă relatarea febrilă a 
evoluţiei acțiunii, în vreme ce deschide seiful scoțându-și 
pistolul, un Smith & Wesson argintiu. Suspectul se află în halele 
din Ostermalm și poliţia tocmai a năvălit în clădire, fără niciun 
fel de plan strategic. 

e 

Au trecut doar șase minute de când a fost dată alarma și 
infractorul a dispărut în interiorul halelor. Centrul operativ 
încearcă să organizeze acțiunea, încercuiește zona pe o rază cât 
mai mare și deplasează trupele, asigurând în continuare 
protecția lui Penelope Fernandez. 

Un nou grup de intervenție pătrunde prin intrarea dinspre 
Nybrogatan. În fața ușii se întorc imediat spre stânga, prin fața 
magazinului de dulciuri și printre mesele restaurantului 
pescăresc, cu scaunele puse pe ele, printre vitrinele frigorifice 
cu homari și calcan pe gheață sfărâmată. Pașii repezi ai 
polițiștilor se aud pe podele, în timp ce avansează ghemuiţi, 
ascunzându-se în spatele coloanelor. Pe când așteaptă noi 
ordine, aud pe cineva gemând în întuneric: un coleg zace în 
propriul său sânge în spatele tejghelei cu salamuri. 


Cerul de vară a început să se vadă prin ochiurile de geam 
murdare din tavan. Inima Mirei bate foarte repede. Două focuri 
asurzitoare de armă au fost trase de curând, urmate de patru 
împușcături rapide, de pistol și din nou de două gloanțe grele. 
Unul dintre polițiști a tăcut, celălalt e rănit, strigă că e rănit în 
abdomen, că trebuie să primească imediat ajutor. 

— Nu mă aude nimeni? geme el. 

Mira observă reflexele din geam, silueta care se mișcă în 
spatele unui chioșc cu fazani atârnaţi și carne afumată de ren. Îi 
face semn colegului că se află cineva în faţa lor. El cheamă 
centrala și întreabă în șoaptă dacă se află vreun poliţist pe 
culoarul central. Mira își șterge palmele de transpiraţie, ia din 
nou pistolul, urmărind mișcările ciudate. Se apropie cu multă 
grijă, ghemuită, cu partea laterală a corpului apăsată de un 
stand de legume. Mirosul pătrunjelului și al cartofilor plini de 
pământ ajunge până la ea. Pistolul îi tremură în mână, îl 
apleacă, respiră adânc și se apropie de marginea tejghelei. 
Colegul îi face un semn. Pregătește un atac împreună cu alţi trei 
colegi, care au intrat din Nybrogatan. El înaintează spre infractor 
de-a lungul standului cu carne de vânat. Brusc, se trage cu o 
armă de mare viteză, înspre restaurant. Mira aude zgomotul 
înfundat, ca un oftat, pe care îl fac gloanțele pătrunzând prin 
vesta de protecţie a unui coleg mai în vârstă, prin plăcile de 
borcarbid, în corpul moale. Cartușul gol al armei cu tragere 
rapidă se rostogolește pe podeaua de piatră. 

e 

Criminalul vede primul său glonț pătrunzând în pieptul 
poliţistului și ieșind printre omoplaţi. E deja mort, înainte ca 
genunchii să se îndoaie sub el. Asasinul nu-l privește, în vreme 
ce acesta alunecă pe o parte, trăgând în cădere una dintre 
mese. Un suport mic cu condimente cade și recipientele se 
rostogolesc sub un scaun. 

Ucigașul nu se oprește, se deplasează rapid înspre înăuntru și 
își delimitează sistematic diferite linii de tragere. Înţelege că un 
alt poliţist se ascunde în spatele unui perete de cărămidă, pe 
partea laterală a standului de pește. Un al treilea se apropie cu 
laserul armei aprins, pe culoarul cu iepuri atârnaţi și carne de 
căprioară. Asasinul se răsucește și declanșează patru focuri 
rapide, în vreme ce-și continuă drumul spre bucătăria 
restaurantului pescăresc. 


A 

Mira aude două noi împușcături și vede corpul tânărului său 
coleg clătinându-se și sângele ţâșnindu-i din gaura de ieșire a 
glonţului, din spate. Carabina automată cade la pământ. El se 
împleticește înapoi și cade atât de violent, încât casca i se 
desprinde și se rostogolește. Laserul carabinei o luminează 
direct pe Mira. Ea se deplasează, târându-se pe podea, până sub 
standul cu fructe. Brusc halele sunt invadate de douăzeci și 
patru de polițiști, șase pe fiecare intrare. Mira încearcă să 
raporteze, dar nu reușește să contacteze pe nimeni. In 
următoarea secundă, vede asasinul la numai zece metri de ea. 
Mișcările lui sunt iuți și precise. Se îndreaptă spre bucătăria 
restaurantului pescăresc, atunci când Mira își ridică pistolul 
Glock, ţintește și trage trei gloanțe în el. 

(J 

Criminalul este atins de un glonț în brațul stâng, chiar în 
momentul în care pătrunde pe uşile batante, în bucătăria 
întunecată. Continuă de-a lungul mesei de prăjit, dărâmă câteva 
vase de inox și merge direct la o ușă mică, de metal. Simte 
sângele cald curgându-i pe mână în jos. Glonţul l-a lovit în plin. E 
vorba de gloanţe cu vârful găurit și înțelege că braţul îi este 
ciopârţit serios, dar că artera e în ordine. Fără să se oprească și 
să cerceteze rana, deschide ușa spre un ascensor de mărfuri, 
continuă drept înainte, deschide cealaltă ușă a ascensorului, 
iese într-o trecere îngustă și lovește cu piciorul în ușa de metal 
cenușiu. lese în lumina dimineții, într-o curte interioară asfaltată 
în care se află parcate opt automobile. Peretele mare, înalt 
dinspre hale este galben și neted. Ca fundalul unor culise. Dă jos 
patul detașabil al armei automate, aleargă spre un Volvo roșu, 
mai vechi, fără protecţie antifurt și sparge geamul lateral-spate, 
se întinde și deschide ușa din faţă. Din hale se aud focuri de 
armă automată. Se așază, sparge apărătoarea de plastic din 
jurul butucului, rupe blocajul de volan, scoate partea din spate a 
sistemului de pornire și pornește mașina cu lama cuţitului. 


80. 


Unda de presiune 


Stewe Billgren tocmai a văzut doisprezece polițiști cu 
armament greu alergând pe ambele uși ale halelor. A stat cu 
pistolul aţintit spre ușa cea mai apropiată, în vreme ce Mira a 
dispărut împreună cu un coleg din unitatea 5, în urmă cu mai 
puțin de zece minute. Acum, ea a primit întăriri. Stewe se ridică 
ușurat și se așază în mașină, pe locul șoferului. Lumini albastre 
trec peste pereţi până departe, spre Storgatan. Stewe privește 
radioul poliţiei, lucirea palidă a unităţii RAKEL care se află 
deasupra unui radio obișnuit, S70M. Brusc vede în oglinda din 
spate o mișcare neobișnuită. Partea din faţă a unui Volvo roșu 
vechi apare pe aleea casei de lângă hale. Automobilul rulează 
lent pe trotuar și face la dreapta, pe Humlegărdsgatan. Apoi se 
apropie de el din spate, îl depășește și o ia pe Majorsgatan, 
chiar prin faţa lui. Cerul luminos se oglindește în geamuri și 
Stewe nu poate vedea persoana de la volan. Își aruncă din nou 
privirea spre piaţă și-o vede pe șefa acţiunii vorbind la telefon. 
Stewe se gândește că ar putea să se ducă la ea, s-o întrebe de 
Mira, când începe să pună cap la cap ce a observat. Se întâmplă 
absolut neașteptat. Bărbatul din mașina Volvo roșie a dat 
drumul la volan, ca să schimbe viteza. Nu-și folosea brațul 
stâng. Geaca neagră a lucit. Era sânge, gândește Stewe, în 
vreme ce inima începe să-i bată mai iute. Braţul stâng era ud și 
cerul nu se oglindea în geamul din spate. Cerul luminos al nopții 
care făcea ca el să nu vadă chipul șoferului nu era reflectat în 
geamul din spate, deoarece acesta nu mai exista. Pe locul din 
spate zăceau împrăștiate cioburi de sticlă. Geamul era spart și 
braţul șoferului era plin de sânge. Stewe Billgren reacţionează 
repede și eficient. Cheamă șeful de acțiune prin staţie, în același 
moment în care mașina roșie o ia pe Majorsgatan. Cum nu 
primește răspuns, se hotărăște să urmărească vehiculul 
suspect. Nu este vorba de o hotărâre concretă, are doar o 
reacţie, fără să se mai gândească la propria siguranţă. Pornește 
mașina și schimbă viteza. Chiar în momentul în care o ia pe 
Majorsgatan, Volvo-ul roșu accelerează, în fața lui. Şoferul a 
înţeles că a fost descoperit. Cauciucurile derapează scrâșnind și 
prind priză. Ambele mașini măresc viteza, străbat strada 
îngustă, prin faţa bisericii neogotice a Sfintei Treimi și ajung la o 
intersecție în T. Stewe bagă în viteza a patra, se apropie din 
spate, se gândește că trebuie să ajungă paralel cu cealaltă 
mașină și să oblige șoferul să oprească. Botul mașinii se apropie 

cu o viteză ameţitoare. Volvo cotește la dreapta, pe Linnégatan, 
dar virajul este atât de strâns, încât automobilul urcă pe trotuar, 
chiar sub prelata roșie a unei terase, distrugând câteva mese. 
Așchii de lemn și bucăţi de metal se învârt în jur. Aripa din față- 
stânga atârnă ruptă și se târăște pe trotuar scoțând scântei. 
Stewe vine din urmă, schimbă într-o viteză superioară pe strada 
îngustă, ajunge la intersecţie, pune frână și cotește, derapează 
și în curbă câștigă câteva secunde. Schimbă din nou viteza și se 
apropie de Volvo-ul roșu din spate. Ambele mașini merg foarte 
repede pe Linnégatan. Aripa din faţă a Volvo-ului se desprinde și 
se izbește cu o pocnitură în parbrizul lui Stewe. El pierde viteză, 
dar apasă din nou pe acceleraţie. Un taxi de pe o stradă laterală 
claxonează prelung după ei. Conduc amândoi pe contrasens și 
depășesc două automobile care merg mai încet. Stewe apucă să 
întrezărească barierele prost plasate din jurul pieţei Ostermalm. 
Curioșii au început deja să se adune. Strada se lărgește lângă 
Muzeul de Istorie și Stewe încearcă din nou să stabilească 
legătura prin staţie cu centrul de operaţiuni. 

— Automobil de supraveghere civilă Alfa! strigă el. 

— Te aud, răspunde o voce. 

— ÎI urmăresc pe Linnégatan, în direcţia Djurgården! strigă 
Stewe în staţie. Conduce un Volvo roșu... 

Stewe pierde legătura, iar aparatul cade pe podea, atunci 
când mașina se izbește de-o barieră de lemn pusă în faţa unei 
grămezi de nisip. Roata din dreapta-faţă se ridică de la pământ, 
el răsucește volanul la stânga, trece peste porţiunea de unde a 
fost scos asfaltul, apasă pe ambreiaj și evită derapajul în 
cealaltă direcţie. Intră pe banda opusă, recapătă controlul 
asupra maşinii și apasă acceleraţia. Urmărește Volvo-ul, 
mergând spre strada Narva, cu două benzi, care traversează 
Linnégatan. Un autobuz este obligat să frâneze din cauza Volvo- 
ului. Derapează în intersecţie, partea din spate alunecă și 
lovește un stâlp. Cioburi se răspândesc pe peluză și pe trotuar. 
O femeie încearcă să se ferească și cade. Şoferul autobuzului 
frânează, roţile scrâșnesc pe asfalt, acoperișul este zgâriat de o 
creangă dintr-un copac. 

Stewe urmărește Volvo-ul în direcţia sălii de concerte 
Berwald, ajunge paralel cu acesta și vede șoferul îndreptând un 
pistol spre el. Pune frână în același moment în care glonţul intră 
prin fereastra laterală și trece la zece centimetri de faţa lui. 

Cabina se umple de cioburi care sar în toate direcţiile. Volvo-ul 
trece peste o bicicletă parcată care poartă o reclamă pentru 
Cafeneaua Linda. Se aude o trosnitură și bicicleta zboară prin 
aer peste capotă. Se lovește de pământ în faţa mașinii lui 
Stewe. Scrâșnește sub roţi și lovește caroseria. 

Intră cu viteză în curba abruptă dinspre Strandvägen, direct 
peste refugiul dintre copaci. Stewe accelerează la ieșirea din 
curbă. Rotile derapează pe asfalt. Intră în primul val al traficului 
de dimineaţă, aude scrâșnet de frâne și o lovitură surdă, o ia la 
stânga, pe lângă sala de concerte Berwald, peste refugiul cu 
iarbă și intră pe aleea Dag Hammarskjöld. 

Stewe scoate pistolul și-l pune printre cioburile de sticlă, pe 
scaunul de lângă el. Se gândește că va ajunge din urmă Volvo-ul 
pe Djurgărdsbrunnsvâăgen și atunci va încerca să se apropie pe 
stânga și să neutralizeze șoferul, oblic din spate. Viteza se 
apropie de 130 de kilometri pe oră, când trec de Ambasada SUA 
aflată în spatele împrejmuirii înalte și cenușii. Brusc Volvo-ul 
părăsește drumul, cu cauciucurile scrâșnind și face la stânga, 
imediat după Ambasada Norvegiei, urcă pe trotuar, apoi intră pe 
aleea dintre copaci. Stewe reacţionează cu un pic de întârziere 
și e obligat să mai ia o curbă, cotind prin faţa unui autobuz, 
peste trotuar, străbătând peluza și trecând printre câteva 
boschete înalte. Cauciucurile se izbesc de marginea trotuarului, 
când înconjoară Institutul Cultural Italian. Urcă pe trotuar, 
deraiază la stânga, pe Gărdesgatan și vede imediat Volvo-ul. 

Stă nemișcat pe drum, cam la o sută de metri, în mijlocul 
intersecţiei spre Skarpogatan. 

Stewe întrezărește silueta șoferului prin geamul din spate. la 
pistolul de pe scaun și se apropie cu băgare de seamă. 
Girofarurile unor mașini de poliţie se văd pe Valhallavägen, 
dinspre sediul televiziunii. Bărbatul îmbrăcat în negru părăsește 
Volvo-ul roșu și începe să alerge în jos, pe drumul spre 
Ambasada Germaniei și cea a Japoniei. Stewe accelerează, 
exact în momentul în care Volvo-ul explodează într-un glob de 
foc și fum. Simte în față unda de presiune și bubuitul îi izbește 
urechea. Lumea e straniu de tăcută, atunci când urcă pe trotuar 
cu mașina, în fumul negru care se învălătucește peste ce a mai 
rămas din Volvo. Nu-l poate vedea pe șofer. Nu avea încotro s-o 
ia. Mărește viteza și conduce printre barierele înalte, se oprește 

când drumul se termină, iese din mașină și aleargă înapoi, cu 
arma în mână. 

Şoferul a dispărut. Lumea este în continuare lipsită de sunet, 
dar se aude un susur ciudat, ca și cum s-ar apropia o vijelie. 
Stewe poate vedea strada cu ambasadele în spatele gardurilor 
de sârmă cenușie. În acest scurt interval, bărbatul n-a putut 
ajunge prea departe. Trebuie să fi intrat în curtea vreuneia 
dintre ambasade, tastând codul la vreo poartă sau sărind peste 
vreun gard înalt. 

Oamenii ies afară ca să vadă ce a provocat explozia. Stewe 
privește în jur, face câţiva pași, se întoarce și privește din nou. 
Dintr-odată, îl descoperă pe infractor înăuntru, în curtea 
Ambasadei Germaniei, lângă clădirea principală. Se comportă 
normal, deschide ușa și intră. 

Stewe Billgren coboară pistolul, încearcă să se liniștească, 
respiră mai încet. Un gând a început să-l sâcâie. Știe că 
reprezentanţele diplomatice străine se bucură de drept 
extrateritorial, un privilegiu care-l oprește să-l urmărească pe 
infractor fără să fie invitat s-o facă. Trebuie să se oprească, nu 
poate să mai facă nimic, competenţa poliţiei suedeze încetează 
la poarta ambasadei. 


81. 


Ambasada Germaniei 


Un poliţist în uniformă se află la zece metri de bariera de pe 
Sturegatan, lângă Humlegården, când Joona Linna se apropie cu 
mașina în mare viteză. Polițistul încearcă să-l oblige să aleagă 
altă rută, dar Joona merge mai departe, trage lângă trotuar și 
iese din automobil. Se legitimează în grabă, se apleacă trecând 
pe sub banda de plastic care marchează zona interzisă și începe 
să alerge pe Humlegårdsgatan în sus, spre hale. 

Au trecut doar optsprezece minute de când a primit 
comunicarea, dar schimbul de focuri s-a terminat și ambulanţe 
au început să vină la locul respectiv. 

Şefa acțiunii, Jenny Göransson, tocmai primește un raport 
despre încheierea urmăririi din Orașul Diplomaţilor. S-ar putea 

ca infractorul să se fi refugiat în Ambasada Germaniei. Saga 
Bauer stă în faţa halelor și vorbește cu o colegă care are o 
pătură pe umeri. Saga întâlnește privirea lui Joona și îi face 
semn să se apropie. El vine lângă cele două femei, dând din cap 
spre Saga. 

— Credeam că eu o să ajung primul, spune el. 

— Te miști prea încet, Joona. 

— Da, răspunde el, zâmbind. 

Femeia cu pătura pe umeri îl privește, salutându-l. 

— E Mira Carlsson, de la Span”, explică Saga. A fost printre 
primii care au intrat în hale și crede că l-a rănit cu un foc de 
pistol. 

— Dar nu i-ai văzut faţa, constată Joona. 

— Nu, răspunde Mira. 

Joona privește spre intrarea în hale și apoi se întoarce spre 
Saga. 

— Au spus că toate clădirile din jur vor fi asigurate, bombăne 
el. 

— Strategii au considerat că distanţa era prea mare, ca să... 

— S-au înșelat, o întrerupe Joona. 

— Da, răspunde Saga și face un gest spre hale. Se afla în 
spatele grilajului, în poarta aceea și a tras un foc prin fereastra 
de la apartamentul ei. 

— Am auzit, a avut noroc, spune el cu glas scăzut. 

Zona din jurul intrării principale în halele Ostermalm e 
înconjurată cu bandă de plastic, plăcuţe cu cifre marchează 
primele descoperiri ale anchetei de la fața locului: o urmă de 
pantof, un cartuș gol de la un glonț cămășuit, muniţie de 
precizie americană. Mai departe, prin ușile deschise, Joona 
poate vedea câteva roșii care s-au rostogolit pe podea și un 
încărcător în formă de semicerc de la o carabină automată 5, de 
fabricaţie suedeză. 

— Stewe Billgren, spune Saga. Colegul de la Span... cel care a 
urmărit infractorul până în Orașul Diplomaţilor, afirmă că l-a 
văzut intrând pe intrarea principală în Ambasada Germaniei. 

— S-ar putea să fi văzut greșit? 

— E posibil... Suntem în contact cu ambasada și ei afirmă că 
nu... Ea privește în carnetul de însemnări... afirmă că nu a avut 
loc nicio activitate neobișnuită pe teritoriul ambasadei. 


35 Serviciul de supraveghere. 


— Ai vorbit cu Billgren? 

— Da. 

Saga îi aruncă o privire gravă lui Joona: 

— A avut loc o explozie și el aproape nu mai aude, dar este 
absolut sigur de ce a văzut, a văzut clar cum infractorul a intrat 
în ambasadă. 

— S-a strecurat poate prin ușa din spate. 

— In orice caz, acum avem oameni în jurul tuturor clădirilor și 
avem un elicopter în aer. Așteptăm decizia de a intra înăuntru. 

Joona aruncă o privire iritată dincolo de hale. 

— O să dureze ceva. 

Iși scoate telefonul mobil și spune ca pentru sine: 

— Vorbesc cu Klara Olofsdotter. 

Klara Olofsdotter este procuror-șef la Cancelaria Procuraturii 
Internaționale. Ea răspunde la al doilea semnal. 

— Știu că ești tu, Joona Linna, spune fără să-l salute. Și știu 
despre ce este vorba. 

— Atunci, cu siguranță știi că trebuie să intrăm înăuntru, 
răspunde Joona. 

Vocea lui e aspră. 

— Nu e așa de ușor. E al naibii de delicat. Am vorbit cu 
secretara ambasadorului la telefon, îl lămurește Klara 
Olofsdotter. Și ea susține că totul este în regulă la ambasadă. 

— Credem că el se află înăuntru, insistă Joona cu 
încăpățânare. 

— Dar cum ar fi putut pătrunde în ambasadă? 

— Poate fi cetățean german, care își cere dreptul la ajutor 
consular, ei tocmai au deschis, poate fi un angajat suedez cu 
jumătate de normă, poate avea cartelă de intrare sau... vreun 
statut diplomatic, poate imunitate, s-ar putea să fie protejat de 
cineva, nu știm încă, poate fi rudă apropiată cu atașatul militar 
sau cu Joackim Rucker. 

— Dar noi nu știm nici măcar cum arată, spune ea. Nu există 
niciun martor, cum am putea intra în ambasadă fără să știm... 

— Pot să aduc un martor, o întrerupe Joona. 

O clipă, se lasă tăcerea. Joona o aude pe Klara Olofsdotter 
respirând în receptor. 

— Atunci, voi avea grijă să intraţi, spune ea. 

82. 


Chipul 


Joona Linna și Saga Bauer stau în apartamentul protejat de 
lângă piaţa Östermalm. Nicio lampă nu e aprinsă. Dincolo de 
ferestre, cerul dimineţii e luminos. Penelope Fernandez stă pe 
podea, cu spatele sprijinit de perete și arată spre fereastră. 

— Da, pe acolo a intrat glonțul, confirmă Saga pe un ton 
reținut. 

— Lampa m-a salvat, spune Penelope încet, coborând mâna. 

Privesc resturile lămpii, firul care mai atârnă și fasungul rupt. 

— Am stins, ca să văd mai bine, ca să văd ce se întâmpla în 
piață, explică Penelope. Lampa a început să se legene și ela 
crezut că sunt eu, nu-i așa? Credea că mă mișc, că de la corpul 
meu venea căldura. 

Joona se întoarce spre Saga. 

— Avea lunetă? 

Saga dă din cap aprobator. 

— După cum spune Jenny Göransson, da. 

— Ce anume? întreabă Penelope. 

— Ai dreptate - cu siguranţă lampa ţi-a salvat viaţa, răspunde 
Joona. 

— Dumnezeule, geme ea. 

Joona o privește liniștit și ochii lui cenușii strălucesc. 

— Penelope, spune cu seriozitate. l-ai văzut faţa, nu-i așa? Nu 
acum, înainte. Ai zis că nu era adevărat. Inţeleg că ești speriată, 
dar... Acum vreau să dai doar din cap, în cazul în care crezi că-l 
poţi descrie. 

Ea își șterge repede obrajii, ridică ochii spre bărbatul înalt și 
apoi clatină din cap. 

— Poţi să ne dai vreun semnalment? întreabă cu grijă Saga. 

Penelope se gândește la glasul comisarului criminalist, la 
blândul accent finlandez și se întreabă cum știe acesta că eaa 
văzut chipul urmăritorului. L-a văzut, dar nu știe dacă l-ar putea 
descrie. A fost așa de rapid. L-a întrezărit doar, cu ploaia în față, 
în secundele după ce bărbatul îi ucisese pe Björn și pe Ossian. 

Și-ar dori să-și alunge orice urmă de amintire. 

Dar chipul lui ostenit, aproape întristat este iar și iar luminat 
de strălucirea albă a unui fulger. 

Saga Bauer se duce la Joona, care stă în faţa ferestrei găurite 
de glonţ și citește pe telefonul său un mesaj lung. 

— Klara Olofsdotter a vorbit cu juristul-șef, care a vorbit cu 
ambasadorul, spune Joona. Peste o oră, trei persoane au acces 
pe teritoriul ambasadei, timp de patruzeci și cinci de minute. 

— Trebuie să plecăm acum, hotărăște Saga. 

— Nu e nicio grabă, răspunde Joona întârziind cu privirea pe 
fereastra ce dă spre piaţă. 

jurnaliștii se înghesuie dincolo de barierele puse de poliţie în 
jurul halelor. 

— l-ai spus că trebuie să avem spatele asigurat? întreabă 
Saga. 

— Trebuie să discutăm asta cu serviciile de pază germane. 

— Cine intră? Cum vom face? 

Joona se întoarce spre ea. 

— Mă întreb... Colegul care l-a urmărit pe asasin... 

— Stewe Billgren, spune ea. 

— Da, Stewe Billgren. N-ar putea să-l identifice? 

— Nu i-a văzut fața, nimeni nu i-a văzut fața, răspunde Saga, 
așezându-se apoi pe podea, lângă Penelope. 

Stă lângă ea un moment, sprijinindu-se de perete exact ca 
aceasta, respirând adânc, în vreme ce-i adresează prima 
întrebare: 

— Ce vrea de la tine? Cel care te vânează - știi de ce s-au 
întâmplat toate astea? 

— Nu, răspunde precaută Penelope. 

— Vrea să aibă o fotografie pe care tu ai prins-o cu bandă 
adezivă pe uşa de sticlă din apartamentul tău, spune Joona, 
rămânând întors cu spatele. 

Penelope lasă capul în jos și aprobă vag. 

— Ştii pentru ce vrea să aibă fotografia? 

— Nu, răspunde ea, începând să plângă. 

Saga așteaptă un moment, apoi spune: 

— Björn a încercat să stoarcă bani de la Carl Palmcrona și... 

— Eu n-am știut nimic, o întrerupe brusc Penelope, 
recăpătându-și calmul. Nu am fost cu el. 

— Am înţeles asta, încuviințează Joona. 

Saga îi atinge mâna lui Penelope. 


— Tu ai fost fotograful? întreabă ea. 

— Eu? Nu, eu... Fotografia a venit doar la Svenska Freds*... 
eu sunt purtătoare de cuvânt și... 

Tace. 

— Fotografia a venit prin poștă? 

— Da. 

— De la cine? 

— Nu știu, răspunde ea repede. 

— Nu era și o scrisoare? întreabă Joona. 

— Nu, nu cred, adică, n-am văzut. 

— Doar un plic cu o fotografie? 


Ea dă din cap. 
— Mai ai plicul? 
— Nu. 


— Ce era scris pe el? 

— Doar numele meu și Svenska Freds... nu căsuţa poștală 
2088, ci doar numele. 

— Penelope Fernandez, spune Saga. Svenska Freds. 

— Ai deschis plicul și ai scos fotografia, continuă Joona. Ce ai 
văzut în acel moment? Ce reprezenta fotografia pentru tine? 

— Ce reprezenta? 

— Ce-ai văzut când ai privit-o? Ai recunoscut persoanele? 

— Da... pe trei dintre ele, dar... 

Tace. 

— Povestește, ce-ai gândit când ai privit fotografia? 

— Că m-a văzut cineva la televizor, spune ea, concentrându- 
se o clipă, înainte de a continua. M-am gândit că această 
imagine era așa de tipică... Palmcrona ar trebui să fie neutru, e 
absolut necesar... Și el merge la operă, stă și ciocnește pahare 
de șampanie cu șeful fabricii de armament Silencia Defence și 
cu un traficant de arme care activează în Africa și în Orientul 
Mijlociu... Îmi amintesc că atunci mi-am zis... acum știu oricum 
cine e Palmcrona. 

— Da. 

— Mi-a amintit de idioţii de la Migrationverket*”, când a fost 
asta, cum ciocneau un pahar de șampanie rusească pentru că 
reușiseră să deporteze o familie. Sărbătoreau pentru că le 


36 Svenska Freds - Asociaţia Suedeză pentru Pace și Medierea Conflictelor. 
37 „Ministerul pentru Străini.” 

refuzaseră unor oameni neajutoraţi azilul în Suedia, o familie cu 
un copil bolnav... 

Penelope tace din nou. 

— Ştii cine era cea de-a patra persoană din fotografie? 
Femeia? 

Penelope neagă cu un gest. 

— Agathe al-Haji, spune Saga. 

— Aceasta e Agathe al-Haji? 

— Da... 

— De ce €...? 

Penelope tace, privind-o cu ochii ei mari, negri. 

— Ştii când a fost făcută fotografia? întreabă din nou Saga. 

— Nu, dar ordinul de arestare împotriva lui Al-Bashir a fost dat 
în iulie 2009 și... 

Penelope tace brusc pentru a doua oară și se înroșește tare la 
faţă. 

— Ce e? întreabă Saga aproape în șoaptă. 

— Fotografia a fost făcută după aceea, spune Penelope cu 
glas tremurător. Nu-i așa? A fost făcută după ordinul de arestare 
a președintelui. 

— Ce te face să spui asta? întreabă Saga. 

— Așa e? repetă Penelope. 

— Da, răspunde Joona. 

Culoarea îi dispare din obraji. 

— Afacerea cu Kenya, rostește ea și buzele îi tremură. Asta-i 
afacerea cu Kenya, aici, în fotografie, despre asta e vorba, e 
contractul cu Kenya. Asta face aici Palmcrona, încheie vânzarea 
de armament pentru Kenya. Am știut că ceva nu era în regulă, 
am știut. 

— Continuă, o încurajează Joona. 

— Kenya are contract stabil cu Marea Britanie. Sudanul e cel 
care vrea să cumpere muniţie. Livrările vor trece doar prin 
Kenya, și pe urmă vor ajunge în Sudan și Darfur. 

— Da, răspunde Saga. Credem că așa e. 

— Dar e interzis, e și mai rău... e trădare totală, încălcare a 
legilor internaţionale, este vorba de crimă împotriva umanității... 

Tace din nou. 

— Deci, din cauza asta s-a întâmplat totul, spune apoi, cu glas 
liniștit. Și nu pentru că Björn a încercat să șantajeze. 

— Încercarea lui de șantaj n-a făcut decât ca aceste persoane 
să afle că există o fotografie care ar putea să le demaște. 

— Eu am crezut că fotografia era compromiţătoare, spune 
Penelope, și nimic mai mult. 

— Pentru ei, totul a început când Palmcrona i-a sunat și a 
povestit despre șantaj, explică Saga. Înainte de asta, nu știau că 
există fotografia. Convorbirea cu Palmcrona i-a speriat. Nu 
puteau ști cât de mult sau de puţin dezvăluia. Dar, de bună 
seamă, au înţeles că nu era bine. Nu știm cum au gândit. Poate 
au crezut că tu sau Björn este cel care i-a fotografiat în lojă. 

— Deși... 

— Nu puteau să știe câte informaţii deţineţi voi. Dar nu voiau 
să-și asume niciun risc. 

— Înţeleg, spune Penelope. Și este în continuare același lucru 
- nu-i așa? 

— Da. 

Penelope dă din cap pentru sine. 

— În ochii lor, eu pot fi singura martoră a afacerii, remarcă ea. 

— Au pus mulţi bani în contractul cu Kenya. 

— Nu se poate, șoptește ea. 

— Ce spui? 

Penelope înalţă privirea, întâlnește ochii Sagăi și spune: 

— Nu se poate să pompeze muniţie în Darfur, nu se poate, am 
fost acolo de două ori... 

— Nu le pasă, e vorba doar de bani, spune Saga. 

— Nu, e vorba de... e vorba despre mult mai mult, răspunde 
Penelope, întorcând privirea spre perete. E vorba despre... 

Tace, amintindu-și sunetul scrâșnit când o figurină de pământ 
era zdrobită sub copitele unei capre. O femeie mică de argilă 
uscată era transformată în fărâme. Un copil râdea și striga că 
fusese urâta de mamă a lui Nufi. Toţi darfurienii vor muri, vor fi 
stârpiţi toţi, striga copilul cu chipul plin de veselie. 

— Ce încerci să spui? întreabă Saga. 

Penelope o privește ţintă câteva secunde, dar nu răspunde. 
Se scufundă doar în amintirea lunii petrecute în Kenya și în sud- 
vestul Sudanului. 

După o călătorie lungă și fierbinte cu mașina, ajunseseră în 
lagărul de refugiaţi din Kubbum, la sud-vest de Nyala, în Janub 
Darfur, în sudul Sudanului. Din prima zi ea luptase împreună cu 

Jane și cu bărbatul poreclit Grey, ca să ajute victimele raidurilor 
miliției Janjawid. 

În timpul nopţii, Penelope fusese trezită de trei băiețanari 
care aparţineau miliției și care strigau în arabă că acum îi vor 
ucide pe sclavi. Mergeau pe mijlocul străzii și unul dintre ei avea 
un revolver în mână. Penelope stătea la fereastră și se uita la ei, 
când aceștia brusc s-au dus și au împușcat un bătrân care 
prăjea cartofi dulci. 

Băieţii mergeau pe stradă, priveau în jur, arătau cu degetul și 
apoi au luat-o drept spre baraca unde locuiau Penelope și Jane. 
Penelope și-a ţinut respiraţia când i-a auzit tropăind pe verandă 
și vorbind între ei agitati. 

Brusc, au spart ușa barăcii și au pătruns pe coridor. Penelope 
stătea nemișcată, ascunsă sub pat și spunea Tatăl nostru în 
gând. Mobile au fost răsturnate, s-au lovit de podea, au fost 
făcute ţăndări. Apoi i-a auzit pe băieţi din nou afară, în stradă. 
Unul dintre ei râdea și striga că toţi sclavii or să moară. 
Penelope s-a târât până la fereastră și a privit. O luaseră pe 
Jane, o trăgeau de păr și au aruncat-o pe pământ, în mijlocul 
străzii. Ușa de la cealaltă baracă de lângă drum s-a deschis și 
Grey a ieșit afară cu o macetă în mână. Băiatul slab i-a venit în 
întâmpinare. Grey era poate cu treizeci de centimetri mai înalt 
decât băiatul și avea umerii foarte laţi. 

— Ce vreți? i-a întrebat Grey. 

Chipul îi era serios și strălucea de transpiraţie. 

Băiatul slăbănog nu i-a răspuns la întrebare, a ridicat doar 
pistolul și l-a împușcat în burtă. Pocnitura a răsunat cu ecou 
între case. Grey s-a dat înapoi poticnindu-se și s-a prăbușit pe 
spate, a încercat să se ridice, dar pe urmă a rămas nemișcat, cu 
mâna pe pântece. 

— Un furu mort, a strigat unul dintre băieți, care o ţinea pe 
Jane de păr. 

Celălalt băiat a silit-o să-și desfacă picioarele. Ea se lupta și 
vorbea necontenit cu ei, cu glas tare, liniștitor. Grey le-a strigat 
ceva băieţilor. Băiatul slab, cu pistol s-a întors la el, a ţipat, i-a 
pus țeava pistolului în frunte și a apăsat pe trăgaci. S-a auzit un 
clinchet, el a apăsat din nou, dar pistolul era gol, micul clinchet 
s-a auzit de șase ori. A urmat un moment de ezitare pe stradă, 
apoi s-au deschis uși la alte barăci și femeile africane au început 
să iasă. Băiețandrii i-au dat drumul lui Jane și au luat-o la fugă. 

Penelope a văzut cinci femei alergând după ei. A smuls pătura 
de pe pat, a alergat pe coridor, apoi afară, pe stradă. A fugit la 
Jane și a învelit-o cu pătura, ajutând-o să se ridice. 

— Du-te înăuntru, i-a spus Jane. Se pot întoarce cu mai multe 
gloanţe, nu trebuie să te găsească aici, afară... 

Toată noaptea și o parte din dimineața următoare Jane a stat 
la masa de operaţie. Abia la 10 s-a dus și s-a culcat în patul ei, 
din baracă. Doar atunci când a fost sigură că i-a salvat viaţa lui 
Grey. Până seara a lucrat în mod obișnuit și în ziua următoare 
activitatea din cortul-spital a revenit la normal. Băieţii mici o 
ajutau, dar erau mai atenţi și uneori se prefăceau că n-o aud, 
când credeau că e prea sâcâitoare. 

e 

— Nu, șoptește Penelope. 

— Ce încerci să spui? repetă Saga. 

Penelope se gândește că muniţia nu trebuie să fie exportată 
în Sudan. 

— Nu trebuie s-o facă, spune, oprindu-se din nou. 

— Aveai o protecție mai bună în locuinţa subterană, remarcă 
Saga. 

— Protecţie? Nimeni nu mă poate proteja pe mine, o întrerupe 
Penelope cu glas ridicat. 

— Probabil e rănit, vom intra și... 

— Vreau să vin și eu, spune Penelope. 

— De ce ar trebui... 

— Pentru că i-am văzut chipul, răspunde ea. 

Și Joona, și Saga tresar. Penelope îl privește pe Joona. 

— Ai dreptate, încuviinţează ea. L-am văzut. 

— Timpul e scurt, dar apucăm să facem un portret-robot, 
rostește Saga cu glas neliniștit. 

— N-are nicio importanță, spune Joona. Nu putem reţine o 
persoană pe teritoriul unei alte ţări fără alte probe decât 
asemănarea cu un portret-robot. 

— Doar dacă este indicată de către un martor, completează 
Penelope, se ridică și-l privește liniștită în ochi. 

Infractorul 


Penelope stă între Saga Bauer și Joona Linna, în spatele unei 
dube a poliției pe Skarpâgatan, în faţa ambasadei japoneze. Se 
află la numai cincizeci de metri de intrarea Ambasadei 
Germaniei. Simte pe umeri greutatea vestei antiglont și cum o 
strânge peste piept. 

Peste cinci minute, trei persoane vor primi drept de acces în 
ambasada germană, timp de patruzeci și cinci de minute, pentru 
a încerca să-l identifice și să-l aresteze pe suspect. 

Penelope așteaptă în tăcere ca Joona să-i plaseze un pistol 
suplimentar în tocul de la spate. El potrivește unghiul de mai 
multe ori, astfel încât arma de rezervă să poată fi scoasă rapid. 

— Dar ea nu vrea, spune Saga. 

— Nu-i nimic, îl asigură Penelope. 

— Nu știm ce ne așteaptă acolo, înăuntru, explică Joona. Sper 
că lucrurile se vor desfășura în liniște, dar dacă nu e așa, s-ar 
putea ca această armă să decidă sfârșitul. 

Toată zona viermuiește de polițiști suedezi, oameni de la 
Säpo, grupuri de intervenţie și câteva ambulante. 

Joona Linna privește mașina arsă din care a mai rămas doar 
șasiul. Bucăţi din Volvo zac răspândite la încrucișarea de străzi. 
Erixon a găsit deja o capsă detonată și resturi de nitroamină. 

— Probabil hexogen, spune el, ridicându-și cu degetul 
ochelarii pe nas. 

— Plastic, remarcă Joona, privindu-și ceasul. 

Un câine-lup se învârte pe lângă picioarele unui poliţist, se 
așază pe asfalt și gâfâie cu limba atârnând. 

Saga, Joona și Penelope sunt escortaţi de un grup de 
intervenţie până la bariera unde așteaptă patru polițiști germani 
cu chipurile de nepătruns. 

— Nu te neliniști, îi spune Saga cu blândeţe lui Penelope. Vei 
identifica doar infractorul și, după ce faci asta, te vom escorta 
de acolo. Personalul de securitate al ambasadei nu-l va aduce 
afară decât atunci când tu vei fi în siguranţă. 


Un poliţist militar bine clădit cu faţă pistruiată ridică bariera, 
le dă drumul în zona de reprezentanță diplomatică, îi salută 
amabil și se prezintă drept Karl Mann, responsabil cu 
securitatea. 

Ei îl urmează la intrarea principală. 

Aerul dimineţii este încă răcoros. 

— Este vorba despre o persoană extrem de periculoasă, 
spune Joona. 

— Am înțeles, am fost informaţi, răspunde Karl Mann. Eu însă 
am fost aici întreaga dimineaţă și în acest loc nu se află decât 
diplomaţi și cetățeni germani. 

— Puteţi să ne daţi o listă? întreabă Saga. 

— Pot să vă spun că în acest timp sunt privite înregistrările 
făcute de camerele de supraveghere, îl lămurește Karl Mann. 
Colegul dumneavoastră s-a înșelat - asta cred eu. Am impresia 
că infractorul a trecut de poartă, dar că, în loc să intre, a 
înconjurat doar ambasada și a continuat să meargă spre sediul 
radiodifuziunii. 

— E posibil, spune Joona calm. 

— Câte persoane se află în ambasadă? întreabă Saga. 

— E program de lucru și chiar acum sunt în curs de rezolvare 
patru chestiuni. 

— Cinci persoane, deci? 

— Da. 

— Și cât personal? întreabă în continuare Saga. 

— Cincisprezece. 

— Și personal de securitate? 

— Suntem cinci pentru moment, răspunde el. 

— Nimeni altcineva? 

— Nu. 

— Niciun tâmplar, zugrav sau... 

— Nu. 

— Douăzeci și cinci în total, conchide Saga. 

— Pentru început, o să aruncați singuri o privire? întreabă Karl 
Mann calm. 

— Am dori să fim însoţiţi de oamenii dumneavoastră, spune 
Saga. 

— Câţi? întreabă Karl Mann. 

— Cât mai mulţi și cu armament greu, dacă este posibil, 
răspunde Joona. 


320 


— S-ar părea că-l socotiți foarte primejdios, zâmbește el. Pot 
să vă mai dau doi oameni. 

— Nu știm ce ne așteaptă, dacă... 

— Aţi spus că e rănit la umăr, obiectează Karl Mann. Nu pot 
spune că eu mă simt neliniștit. 

— Poate că n-a intrat niciodată înăuntru, poate că a părăsit 
deja ambasada, spune Joona pe un ton reţinut. Dar dacă mai 
este aici, trebuie să ne așteptăm la pierderi. 

Joona, Saga și Penelope merg tăcuţi pe culoarul de la parter 
împreună cu trei polițiști militari cu carabine automate și 
grenade de șoc. Clădirea ambasadei a intrat în renovare timp de 
câţiva ani și activitatea a fost mutată în Artillerigatan. Dar, deși 
renovarea nu e complet terminată, s-au mutat înapoi în 
primăvara asta. Miroase a vopsea și a lemn de curând tăiat și 
unele podele mai sunt încă acoperite cu hârtie de protecţie. 

— Mai întâi, vrem să vedem vizitatorii, cei care nu fac parte 
din personalul ambasadei, spune Joona. 

— Înţeleg, răspunde Karl Mann. 

Simţind o liniște ciudată, Penelope pășește între Saga Bauer 
și Joona Linna. Din cine știe ce motiv, nu crede că-l va întâlni pe 
asasin aici, în ambasadă. Locul îi pare prea banal, prea obișnuit. 

Dar observă cât de atent devine Joona, cum mișcările lui se 
schimbă și cum acesta cercetează cu privirea ușile și filtrele de 
aer. 

Sunetul asurzitor al alarmei se aude brusc prin pereţi și toţi se 
opresc. Karl Mann ridică staţia și vorbește scurt în germană cu 
un coleg. 

— E alarma de la o ușă care nu funcţionează cum trebuie, 
explică el apoi în suedeză. Ușa e închisă, dar alarma 
reacționează ca și cum ușa ar fi rămas deschisă timp de treizeci 
de secunde. 

Continuă pe culoar și Penelope Fernandez devine conștientă 
de pistolul care îi saltă în spinare la fiecare pas pe care îl face. 

— Aici, în faţă, stă Martin Schenkel care e atașat comercial, îi 
lămurește Karl Mann. El a primit vizita lui Roland Lindkvist. 

— Am dori să-i întâlnim, spune Joona. 

— A rugat să nu fie deranjat înainte de prânz. 

Joona nu răspunde. 

Saga prinde braţul lui Penelope și rămân amândouă pe loc, iar 
ceilalți continuă să meargă până în faţa ușii închise. 


321 


— Așteaptă un moment, îi spune polițistul militar lui Joona și 
ciocăne. 

| se răspunde, așteaptă o clipă și apoi primește aprobarea să 
intre. Deschide ușa, intră și închide în urma lui. 

Joona aruncă o privire spre o încăpere fără ușă. Plastic 
cenușiu industrial acoperă deschizătura ușii. Se zăresc o 
grămadă de plăci de ipsos. Plasticul se bombează ca o pânză de 
corabie, fâșâind ușor, Joona face un pas înainte, când în spatele 
ușii închise de la biroul atașatului comercial se aud voci și o 
bufnitură puternică. Penelope se trage în spate, ar vrea s-o ia la 
fugă. 

— Aşteptăm aici, spune Saga pe un ton reținut și își scoate 
pistolul. 

Penelope își amintește cum a fost ocupată această ambasadă, 
în primăvara lui 1975, de un comando Holger Meins. Aceștia au 
luat ostatici douăsprezece persoane. Din câte își aduce ea 
aminte cereau ca Andreas Baader, Ulrike Meinhof, Gudrun 
Ensslin și încă douăzeci și trei de persoane arestate din 
facțiunea Armatei Roșii să fie eliberate din închisoarea din 
Germania Occidentală. Chiar pe acest coridor au alergat 
strigându-se unul pe altul, pe aici l-au târât de păr pe 
ambasadorul Dietrich Stoecker și au aruncat pe scări trupul 
însângerat al lui Heinz Hilegaart. Nu-și mai amintește ce s-a 
spus, cum au decurs tratativele, dar după ce Helmut Schmidt, 
cancelarul federal, l-a anunţat pe ministrul de stat al Suediei 
Olof Palme că nu se va da curs cererii lor, doi dintre ostatici au 
fost împușcați. Karl-Heinz Dellwo striga cu voce piţigăiată că va 
împușca câte o persoană pe oră, până când li se va răspunde 
cererii lor. 

Acum, Penelope îl vede pe Joona Linna întorcându-se și 
mergând la ușa atașatului comercial. Cei doi polițiști militari 
stau complet nemișcaţi. Joona scoate un pistol mare, argintiu, îi 
ridică piedica și apoi bate la ușă. 

Un miros de ars se răspândește pe culoar, ca și cum cineva ar 
fi uitat mâncarea pe foc. 

Joona bate din nou, ascultă și aude un glas monoton, e ca și 
cum s-ar repeta necontenit aceeași frază. Mai așteaptă câteva 
secunde, ascunde pistolul la spate și apasă clanţa. 

Polițistul militar Karl Mann stă drept sub lampa din tavan, cu 
carabina automată atârnând lângă șold. Il privește pe Joona, 

apoi întoarce privirea spre cealaltă persoană, care stă într-un 
fotoliu în fundul camerei. 

— Herr Schenkel, acesta este comisarul suedez, spune el. 

Cărţi și dosare cu hârtii zac răspândite pe parchet, ca și cum 
ar fi fost măturate într-un gest de furie de pe birou. Atașatul 
comercial Martin Schenkel stă în fotoliu cu privirea fixată pe 
televizor. Se transmite în direct un meci de fotbal din Beijing, 
DFB-EIf întâlnește naţionala Chinei. 

— Nu aveați întâlnire cu Roland Lindkvist? întreabă Joona pe 
un ton rezervat. 

— A plecat, răspunde Martin Schenkel fără să-și ia privirea de 
pe ecran. 

Merg mai departe pe culoar. Karl Mann pare prost dispus, le 
dă ordine celorlalți doi polițiști pe un ton brusc. O femeie 
îmbrăcată într-o rochie cenușie străbate repede culoarul 
acoperit cu folie de protecţie. 

— Cine este? întreabă Joona. 

— Secretara ambasadorului, răspunde Karl Mann. 

— Am vrea să stăm de vorbă cu ea... 

Brusc o alarmă se declanșează urlând în întreaga clădire, o 
voce înregistrată explică în germană că nu este vorba despre un 
exercițiu, ci că toţi trebuie să părăsească imediat cladirea și să 
nu folosească lifturile. 


84. 


Focul 


Karl Mann vorbește grăbit în staţie și o ia spre scară. 

— Arde la etaj, spune el scurt. 

— Ce amploare are? întreabă Joona, mergând alături de el. 

— Nu se știe încă, dar noi evacuăm ambasada, unsprezece 
persoane se află acolo, sus. 

Karl Mann ia un extinctor dintr-un dulap și-l pregătește de 
utilizare. 

— les afară cu Penelope! strigă Saga. 

— El a declanșat incendiul, spune Penelope. O să dispară, în 
vreme ce toți încearcă să stingă focul. 

Joona îi urmează pe cei trei polițiști militari spre scară. Pașii 
lor răsună între pereţii reci de beton. Aleargă tăcuți pe trepte și 
apoi pe culoar, la al doilea nivel. Un miros puternic de fum îi 
întâmpină și văluri cenușii par să curgă din tavan. 

Karl Mann deschide o ușă și aruncă o privire într-un birou gol. 
Joona deschide ușa următoare, nici acolo nu se află nimeni. 
Continuă să înainteze. 

— Se pare că arde în sala Schiller, acolo se află și o bucătărie, 
spune Karl Mann, arătând cu degetul. 

La capătul culoarului, pe sub ușa dublă se prelinge fum negru, 
într-un val continuu. Fumul se ridică precum o apă tulbure în 
sus, spre pereţi și ferestre. _ 

O femeie strigă undeva. In clădire bubuie înfundat, ca și cum 
s-ar apropia o furtună. Se aude un zăngănit în spatele ușii duble, 
de parcă un geam mare ar fi explodat din cauza căldurii. 

— Trebuie să scoatem oamenii afară, spune Joona. Este... 

Karl Mann îi face semn să tacă, atunci când este chemat în 
stație. Pune jos pe podea stingătorul cu pulbere, răspunde, 
schimbă câteva cuvinte în germană și se întoarce spre ceilalți. 

— Atenţie, spune el cu glas stăpânit. Camera de 
supraveghere a descoperit pe monitoare un bărbat îmbrăcat în 
negru, se află în toaleta pentru bărbaţi și pune un pistol într-o 
chiuvetă. 

— El este, afirmă Joona. 

Karl Mann îl apelează pe ofițerul care urmărește camera și îl 
întreabă care-i poziția bărbatului în toaletă. 

— Doi metri în dreapta ușii, explică apoi. Sângerează puternic 
la umăr, stă pe dușumea... Dar fereastra este deschisă, e posibil 
să încerce să fugă pe acolo. 

Aleargă peste folia de protecţie, prin faţa unei scări de zugrav 
și se opresc în spatele lui Karl Mann. Aici e simţitor mai cald și 
fumul se rotește sub tavan ca aruncat dintr-un furtun de apă. 
Pârâie și bubuie și au impresia că podeaua tremură sub 
picioarele lor. 

— Ce armă are? întreabă Joona cu voce stăpânită. 

— Au putut doar să vadă pistolul în chiuvetă, nu să... 

— Întreabă dacă are rucsacul în spinare, îi cere Joona. Pentru 
că duce cu el... 

— Eu conduc intervenția, șuieră Karl Mann. 

Karl Mann îi face semn unuia dintre oamenii lui, ei își 
cercetează rapid carabinele automate și apoi intră în vestiar. 
Când îi vede dispărând, Joona ar vrea să-i avertizeze din nou. El 
știe că tactica lor standard nu va funcţiona într-o întâlnire cu 
asasinul. Sunt doar niște muște care se apropie de păianjen. 
Unul după altul se vor prinde în plasa lui. 

Simte cum îl ustură ochii din cauza fumului. 

Un păianjen își ţese pânza din două feluri de fire, gândește el. 
Firele cleioase de prindere și firele pe care se caţără el însuși. 

Păianjenul își amintește modelul și de aceea poate alerga iute 
pe pânză, fără să se prindă în ea. 

Joona ridică piedica pistolului Smith & Wesson și apoi îi 
urmează pe polițiștii militari, cu multă grijă. Sunt deja în poziţie, 
în fața ușii de la toaleta pentru bărbaţi. Unul dintre ei, cu păr 
lung, blond care iese de sub cască, trage piedica unei grenade. 
Deschide ușa, aruncă înăuntru grenada, paralel cu podeaua de 
gresie și apoi închide repede. O explozie înăbușită se aude și 
celălalt polițist deschide ușa, ţintind în întuneric. Karl Mann face 
un gest, cerându-le să se grăbească. Fără o secundă de ezitare, 
polițistul blond năvălește cu pușca automată ridicată și patul 
sprijinit pe umăr. Inima lui Joona e cuprinsă de neliniște. Apoi 
aude cum polițistul blond spune ceva cu glas speriat. Sună 
aproape copilăros, lipsit de apărare. In secunda următoare se 
aude o explozie puternică. Polițistul este azvârlit afară din 
toaletă, cu fum și bucăţi de tencuială rotindu-se în jurul lui. Ușa 
e smulsă din țâțâni. Celălalt polițist scapă arma, alunecă într-o 
parte și pune un genunchi în pământ. Unda de șoc este așa de 
puternică, încât îl obligă pe Joona să facă un pas înapoi. Polițistul 
militar blond zace pe spate, pe coridor. Gura îi e deschisă și îi 
curge sânge printre dinţi. 

E inconștient și o schijă mare i-a intrat în pulpă. Sângele 
șiroiește pe podea. Joona se repede și îl trage deoparte, simte 
pe mâini căldura sângelui și face un garou rapid din centura 
bărbatului și una dintre mânecile cămășii răsucită strâns. 

Unul dintre bărbaţi s-a prăbușit cu totul. Geme cu glas speriat 
și tremurător. 

Doi polițiști militari ajută un bărbat cu părul cărunt să 
înainteze pe coridor, e plin de funingine pe faţă și abia poate 
merge. O femeie și-a înfășurat puloverul în jurul gurii și se 
grăbeşte spre ieșire, cu ochii holbaţi de spaimă. 

Cu pistolul în mână, Karl Mann intră în toaletă peste cioburile 
de oglindă și faianţă care trosnesc. Il găsește pe asasin zăcând 
pe jos. Mai trăiește încă. Picioarele i se zbat și braţele se rotesc 
în aer, fără știre. Maxilarul și mari porțiuni din față au dispărut. 
Karl Mann privește în jur, vede firul de oţel și înțelege că 
bărbatul probabil încercase să facă o cursă, în care să prindă o 
grenadă de mână, când a fost luat pe neașteptate de aruncarea 
grenadei și a scăpat din mână propriul său exploziv. 

— Evacuăm restul, șoptește Karl Mann ca pentru sine și 
părăsește toaleta. 

Joona își șterge sângele de pe mâini, cheamă centrala ca să 
trimită o ambulanţă și în același timp o vede pe Penelope ieșind 
din casa scării. Saga vine în urma ei pe coridor. Ochii Penelopei 
sunt umflaţi, ca și cum ar fi plâns ore întregi. Saga încearcă s-o 
liniștească, s-o ţină la distanţă, dar ea se smulge din mâinile 
acesteia. 

— Unde e? întreabă, cu glas hăituit. 

— Trebuie să ieşim! strigă Joona. Coridorul se va aprinde 
curând. 

Penelope trece prin faţa lui, se duce la toaleta pentru bărbați 
și privește în încăperea distrusă, vede bărbatul pe podea, trupul 
tremurător și faţa plină de sânge. Scoate un geamăt, se dă lao 
parte, iese din nou pe culoar, caută să se sprijine de perete, 
dărâmă o fotografie înrămată a cancelarului federal Willy 
Brandt. Tabloul cade pe podea și sticla se sparge, însă rămâne 
proptit de perete. 

Penelope respiră foarte repede, are senzația că i se întoarce 
stomacul pe dos, înghite și simte cum Saga încearcă s-o tragă, 
s-o ducă din nou spre scară. 

— Nu e el, scâncește. 

— Trebuie să ieșim, o liniștește Saga, ducând-o cu ea. 

Personalul ambulanţei cu măști de protecţie pe față îl 
transportă pe polițistul blond rănit. Se aude o nouă explozie din 
cauza căldurii, ca o expiraţie adâncă. Cioburi de sticlă și așchii 
de lemn se rotesc pe coridor. Un om se dezechilibrează, cade și 
apoi se ridică. Valuri de fum ies pe o ușă deschisă. Un bărbat 
corpolent stă nemișcat pe coridor, în vreme ce îi curge sânge 
din nas pe cămaşă și pe cravată. Poliţiștii militari le strigă 
tuturor să se îndrepte spre ieșirea de incendiu. Flăcări ies pe ușa 
unui birou. Folia de protecție de pe jos se aprinde și se 


326 


răsucește în flăcări. Două persoane aleargă aplecate, ţinându-se 
de mână. O femeie cu rochia de vară în flăcări ţipă și un poliţist 
militar o stropește cu spumă albă. 

Joona tușește din cauza fumului, dar se duce totuși la toaleta 
pentru bărbaţi și cercetează distrugerile provocate de grenadă. 
Asasinul zace acum total nemișcat, faţa îi este înfășurată cu 
bandaje provizorii și cu comprese. Prin gaura din umăr pulsează 
prin jacheta neagră un sânge întunecat la culoare. Dulapul de 
perete cu trusa de prim ajutor se află pe podea, plasturi și 
comprese au căzut amestecându-se cu praful și cioburile de 
faianţă. Pereţii sunt negri de funingine și multe dintre plăcile de 
faianţă s-au desprins. Cabinele sunt distruse, oglinzile, 
sfărâmate, apa curge pe podea dintr-o țeavă spartă. 

Într-o chiuvetă zac șapte încărcătoare și un pistol marca 
Heckler & Koch. În spatele unui vas de toaletă din altă cabină se 
vede rucsacul gol din nailon negru, gros. 

Se aud strigăte, voci și ordine rapide. Karl Mann sosește cu 
personalul ambulanţei. 

— Vreau să-l păzească cineva, spune Joona făcând un gest 
spre asasin, când cei de la salvare îl pun pe o targă și-l leagă de 
ea. 

— Moare înainte ca mașina să ajungă la spital, spune Karl 
Mann, tușind în palmă. 

— Vreau să-l păziți cât timp se mai află pe teritoriul 
ambasadei. 

Karl Mann întâlnește privirea lui Joona și apoi dă ordin unuia 
dintre oamenii săi să păzească prizonierul și să-l predea poliţiei 
suedeze. 

Fum gros, negru se învălătucește pe coridor, totul bubuie și 
pârâie. Oamenii strigă și tușesc. Toţi fug aplecaţi, cu fețe 
speriate. Karl Mann este chemat în staţie și răspunde, se așază 
pe vine și vorbește scurt. 

— Mai lipsește o persoană, trebuie că se află aici, sus, spune 
tușind. 

Joona face un pas mare peste ușa care zace pe jos și merge la 
o ușă închisă, punând mâna pe clanţă. Lumina pâlpâie, apoi 
dispare cu totul. Numai lucirea focului alunecă peste culoarul 
plin de fum, scântei ies rotindu-se pe câte o ușă deschisă. 

Trosnește și vuiește violent, totul se topește răsucindu-se și 
contorsionându-se. 

Joona întâlnește privirea lui Karl Mann și-i face semn să se dea 
înapoi. Işi scoate pistolul și deschide ușa câţiva centimetri, se 
trage la o parte, așteaptă o clipă și apoi aruncă o privire în 
întuneric. 

Nu vede nimic, doar siluetele negre ale mobilelor de birou pe 
fundalul jaluzelelor lăsate. O vagă mișcare a aerului venind 
dinspre podea îl face pe Joona să se ferească din linia de 
tragere. 

— Evacuaţi locul! strigă o voce în spatele lui. 

Joona se răsucește și vede patru pompieri cu măști grăbindu- 
se pe coridor, risipindu-se și cercetând sistematic fiecare 
încăpere. 

Înainte să apuce să-i avertizeze, unul dintre pompieri își 
îndreaptă lanterna puternică în încăpere, ea se reflectă în doi 
ochi și un câine-lup latră obosit. 

— Ne ocupăm noi, spune unul dintre bărbaţi. Vă descurcaţi 
singuri? 

— Lipsește o persoană, răspunde Karl. 

— Fiţi atenţi, îi avertizează Joona, privindu-l în ochi pe tânărul 
pompier. 

— Vino acum, îl strigă Karl. 

— Trebuie doar să mai văd un lucru. 

Joona tușește, intră din nou în toaleta pentru bărbaţi, vede 
sângele de pe podea și pereţi, se duce repede la una din cabine 
și trage spre el rucsacul negru al asasinului. 


85. 


Rolurile se inversează 


Penelope simte cum îi tremură picioarele, se ţine cu mâna de 
barieră și are ochii aţintiţi în asfalt. Trebuie să lupte cu senzaţia 
de vomă. Imaginea din toaleta bărbaţilor îi vibrează în faţa 
ochilor. Faţa sfărâmată, dinţii și sângele. 

Greutatea vestei antiglonţ o face să-și dorească să se culce 
jos, pe pământ. Zgomotele din jur revin în valuri. 

Se aude urlând sirena celei de-a doua ambulanțe. Poliţiștii 
strigă unul la altul, comunică prin radio. Vede brancardieri 


328 


alergând cu o targă. Pe ea este întins bărbatul din toaletă. Zace 
pe spate. Faţa îi e acoperită, dar sângele trece deja prin 
pansamente. 

Saga se apropie de Penelope împreună cu o soră medicală. Ea 
spune că Penelope e pe cale să intre în stare de șoc. 

— Nu era el, plânge Penelope, când brancardierii pun o pătură 
peste bărbat. 

— O să vină imediat un doctor să te consulte, spune sora. Dar 
pot și eu să-ţi dau ceva liniștitor. Ai vreo boală de ficat? 

Atunci când Penelope scutură din cap, sora îi dă o capsulă 
albastră. 

— Trebuie s-o înghiţi întreagă... E o jumătate de miligram de 
Xanor, explică ea. 

— Xanor, repetă Penelope, privind tableta din palmă. 

— Te linişteşte și nu e periculoasă, explică sora, plecând apoi 
în grabă. 

— Caut niște apă, spune Saga, îndreptându-se spre o dubă de 
poliție. 

Penelope își simte degetele reci. Își privește palma și mica 
tabletă albastră. 

Joona Linna a rămas în clădire. les în continuare oameni, plini 
de funingine și tușind. Diplomaţii șocați se strâng lângă gardul 
dinspre ambasada Japoniei, așteptând să fie transportaţi la 
spitalul Karolinska. O femeie în fustă bleumarin și pulover se 
lasă jos, pe pământ și plânge cu o față neajutorată. Un poliţist 
se așază lângă ea, o ţine pe după umeri și-i vorbește pe un ton 
liniștitor. Unul dintre diplomaţi își linge buzele și își șterge 
necontenit mâinile pe un prosop, ca și cum nu le-ar putea 
curăța. Un bărbat mai în vârstă, în costum șifonat stă cu chipul 
încremenit și vorbește la telefon. Atașatul militar, o femeie între 
două vârste cu părul vopsit în roșu, și-a șters lacrimile și 
încearcă să fie de ajutor. Cu privirea pierdută ţine o pungă cu 
plasmă, în vreme ce personalul ambulanţei transportă un 
pacient. Un bărbat cu arsuri pe mâini a stat un moment cu o 
pătură pe umeri, ţinându-și fața în mâinile bandajate. Acum s-a 
ridicat, pătura a căzut pe pământ și el o ia încet, ca în vis, pe 
drumul asfaltat și apoi peste barieră. 

Un poliţist militar se ţine de catargul de steag și plânge. 

Bărbatul cu mâinile arse continuă să meargă în lumina clară a 
dimineţii, o ia după colț și la dreapta, pe Gârdsgatan. 

Penelope trage brusc aer în piept. Ca o injecție cu apă 
îngheţată, o senzaţie înspăimântătoare îi aleargă prin trup. Nu i- 
a văzut fața, dar spatele îl vede. Bărbatul cu mâinile rănite. Știe 
că cel care merge spre Gărdet, cel care se îndepărtează agale 
de polițiști și de ambulanţă, este el, urmăritorul. Nu are nevoie 
să-i vadă chipul, pentru că i-a văzut spinarea și grumazul pe 
vasul de sub podul Skurusund, pe vremea când Viola și Björn 
mai erau încă în viață. 

Penelope deschide palma și lasă să cadă capsula pe pământ. 

Cu inima bubuind, o ia după el, cotește pe Gârdsgatan, lasă 
pătura să cadă, exact cum făcuse el, și grăbește pasul. Începe 
să alerge, când îl vede cum se grăbește cu mișcări obosite 
printre copacii din crângul din față. Pare slăbit, probabil din 
cauza rănii de la umăr și Penelope știe deja că acum nu va 
putea scăpa de ea fugind. Câteva stăncuţe se ridică din coroana 
copacilor și zboară bătând din aripi. Penelope înaintează printre 
copaci, se simte plină de forță, merge cu pași mari prin iarba 
pajiștii și-l vede la doar cincizeci de metri mai departe. El se 
împleticește și se sprijină cu o mână de trunchiul unui copac. 
Bandajul s-a desfăcut și îi atârnă în jurul degetelor. Aleargă 
după el și-l vede părăsind crângul și șchiopătând în lumina 
soarelui, pe pajiștea întinsă. Fără să se oprească, scoate pistolul 
pe care îl are la spate, îl privește, ridică piedica, încetinește și, 
ținând brațul drept, ţintește spre picioarele lui. 

— Oprește-te, șoptește, punând degetul pe trăgaci. 

Glonţul pornește, reculul o izbește în braţ și în mână, praful 
de pușcă îi arde mâna. 

Glonţul dispare și Penelope vede cum asasinul încearcă să 
fugă mai repede. 

Nu trebuia să te atingi de sora mea, gândește ea. 

Bărbatul depășește un drum de acces, se oprește, se ţine de 
umăr și continuă să meargă mai departe, prin iarbă. 

Penelope aleargă, traversează drumul pe unde el tocmai a 
trecut și ridică din nou arma. 

— Stai! strigă. 

Glonţul pornește, smulgând iarba din pământ la zece metri în 
fața lui. Penelope se simte clocotind de adrenalină, e foarte 
lucidă și concentrată. Țintește spre picioarele lui și trage. Aude 
pocnitura, simte reculul în braţ și vede cum glonțul trece prin 
încheietura piciorului, apoi prin genunchi. El ţipă de durere și 

cade în iarbă, încearcă să se ridice, dar Penelope vine și mai 
aproape, merge cu pași mari și-l vede târându-se spre un 
mesteacăn solitar. 

Stai, gândește Penelope și ridică din nou pistolul. Ai înecat-o 
pe Viola și l-ai omorât pe Björn. 

— Ai omorât-o pe sora mea mai mică, repetă cu glas tare și 
trage. 

Glonțul intră în piciorul stâng și sângele ţâșnește în iarbă. 

Când Penelope ajunge lângă el, acesta stă cu spinarea 
sprijinită de copac, capul îi atârnă în faţă, bărbia e proptită în 
piept. Sângerează puternic, respiră gâfâit, ca un animal, dar în 
rest este cu totul nemișcat. 

Penelope se oprește în fața lui, stă cu picioarele depărtate în 
iarbă, la umbra copacilor ţine pistolul îndreptat spre el. 

— De ce? întreabă ea cu glas scăzut. De ce e sora mea 
moartă, de ce e... 

Tace, înghite în sec, se apleacă așezându-se în genunchi, 
pentru a-i privi fața. 

— Vreau să mă privești când trag. 

Bărbatul își umezește buzele și încearcă să ridice capul. E 
prea greu, nu are putere. E pe cale să-și piardă cunoștința, din 
cauza lipsei de sânge. Penelope ţintește cu pistolul, se oprește, 
întinde în față cealaltă mână, îi ridică bărbia și-l privește în ochi. 
Strânge fălcile tare, când îi vede din nou trăsăturile obosite, 
chipul pe care l-a văzut la lumina fulgerului prin ploaie, lângă 
insula Kymmend. Acum își amintește liniștea ochilor și cicatricea 
adâncă de pe gură. Și în clipa aceasta, este la fel de liniștit ca 
atunci. Penelope apucă să-și spună că e ciudat că nu pare deloc 
speriat de ea, când brusc el trece la atac. Se mișcă neașteptat 
de repede, o prinde de păr și o trage spre sine. În braţul lui este 
uimitor de multă forţă și Penelope cade în față, lovindu-se cu 
fruntea de pieptul lui. Nu apucă să facă nicio mișcare, că o 
apucă de încheietura mâinii și-i răsucește arma spre ea. 
Penelope îl izbește cu toată puterea, cade pe spate în iarbă, iar 
când privește în sus, el ţine pistolul aţintit spre ea și trage rapid 
de două ori. 


86. 


Trunchiul alb al mesteacănului 


Abia atunci când iese din casa scării luând-o repede pe 
culoarul de la parterul ambasadei, comisarul Joona Linna începe 
să simtă crisparea din plămâni și cât de tare îl ustură ochii. 
Trebuie să iasă afară la aer, trebuie să respire. Tușește, se 
sprijină de un perete, dar continuă să înainteze. De la etaj se 
aude o nouă explozie și o lampă se desprinde din tavan, 
căzându-i în faţă. Se aud sirenele mașinilor de pompieri. 
Străbate cu pași repezi ultima parte din drum, până la ușa 
principală a ambasadei. Pe spaţiul asfaltat din fața ușii se află 
șase polițiști militari germani. Ei păzesc postul de securitate 
improvizat. Joona trage în piept aerul curat, tușește și privește 
în jur. Două mașini de pompieri au înălţat scările spre zidurile 
ambasadei. Dincolo de gard e plin de polițiști și paramedici. Karl 
Mann e culcat pe iarbă și un medic stă aplecat deasupra lui, 
ascultându-i plămânii. Penelope Fernandez se îndreaptă spre 
gardul dinspre Ambasada Japoniei, cu o pătură pe umeri. 

În ultimul minut, Joona s-a întors la toaleta pentru bărbaţi și a 
luat rucsacul care fusese înghesuit în spatele unui rezervor de 
apă. A fost doar un impuls. Nu putea înţelege de ce asasinul ar fi 
vrut să ascundă un rucsac gol, de vreme ce lăsase la vedere 
pistolul și încărcătoarele. 

Tușește din nou, deschide rucsacul și se uită în el. Nu e 
complet gol. Conţine trei pașapoarte diferite și un cuţit, cu 
sânge proaspăt pe lamă. Pe cine ai înjunghiat? se gândește 
Joona. 

Priveşte din nou cuțitul, lama albă din pulbere metalică 
aglutinată, sângele care a început să se coaguleze, apoi își 
aruncă din nou ochii în jur, vede ambulanțele și oamenii de 
dincolo de gardul ambasadei. O femeie cu rochia arsă zace pe o 
targă, ţinând de mână o altă femeie. 

Un bărbat mai în vârstă, cu pete de funingine pe frunte, stă în 
picioare vorbind la telefon, cu privirea goală. 


Joona își înţelege greșeala, lasă rucsacul și cuțitul însângerat 
să cadă pe pământ și aleargă la poartă, strigând paznicului să-i 
dea drumul. 

Apoi trece prin fața unor colegi, pășește peste banda de 
plastic care înconjoară zona, se strecoară fără o vorbă printre 
ziariști și continuă drept înainte. Se oprește în fața ambulanţei 
galbene care e gata de plecare. 

— Aţi cercetat rana de la umăr? strigă, în vreme ce-și arată 
legitimaţia. 

— Poftim? întreabă șoferul. 

— Bărbatul rănit în urma exploziei mai are și o leziune la umăr 
şi eu... 

— Nu e prioritară, dacă te gândești la... 

— Trebuie s-o văd, îl întrerupe Joona. 

Şoferul ambulanţei e gata să protesteze din nou, dar ceva din 
glasul lui Joona îl face să renunţe, să facă ce-i spune acesta. 

Joona dă înconjur ambulanţei și deschide ușile din spate. 
Bărbatul de pe targă are toată faţa acoperită de comprese, 
masca de oxigen la nas și aspiratorul de mucozități la gură. Unul 
dintre infirmieri îi taie cămașa, dezgolind rana de la umărul 
pacientului. 

Nu este o rană de glonț, fără îndoială a fost făcută cu un cuțit, 
e o împunsătură adâncă. 

Joona părăseşte ambulanţa, cercetează grăbit zona și 
întâlnește privirea Sagăi, printre oameni și mașini. Ea ţine un 
pahar de plastic cu apă în mână, dar, de îndată ce-i vede ochii, îl 
aruncă și o ia repede după el. 

— Ne scapă din nou, își spune Joona. Nu trebuie să scape. 

Privește în jur, se gândește că adineauri, când a ieșit din 
ambasadă, a văzut-o pe Penelope ducându-se spre gardul 
ambasadei japoneze - avea pe umeri o pătură și a luat-o pe 
Gărdesgatan. 

— la o pușcă, strigă el și începe să fugă. 

Trece de barieră, cotește la dreapta, privește în jur, dar nu-i 
poate vedea nicăieri nici pe Penelope, nici pe asasin. 

O femeie își lasă dalmaţienii să alerge liber pe pajiștea din 
faţa Institutului Cultural Italian. 

Joona trece pe lângă o faţadă de un alb strălucitor, își scoate 
pistolul și se gândește că asasinul a fost salvat din ambasada 
plină de fum, împreună cu toți ceilalți. 

Saga strigă ceva în urma lui, dar el nu aude, inima îi bate prea 
tare, are un zumzet în cap. 

Mărește și mai tare ritmul, aleargă în direcţia unei mici zone 
împădurite și aude deodată un foc de pistol. Se poticnește într- 
un șanț, continuă pe un povârniș și ajunge între copaci. 

Noi focuri de pistol sunt trase, pocniturile sunt scurte și 
ascuţite. 

Joona se aruncă printre crengile dese și iese pe o pajiște 
luminată de soare. La trei sute de metri distanţă, o vede pe 
Penelope sub un mesteacăn, se mișcă încet. Un bărbat stă jos 
sprijinit de trunchi, cu capul atârnând. Penelope se lasă pe vine 
în faţa lui, dar brusc se întâmplă ceva. Este smucită în faţă și 
apoi cade pe spate. Bărbatul ţine un pistol îndreptat spre ea. 
Joona ridică din mers pistolul și ţintește, dar e prea departe. Se 
oprește, ţine arma cu amândouă mâinile, însă bărbatul o 
împușcă pe Penelope cu două gloanţe în piept. Ea cade și 
rămâne culcată pe spate. Joona o ia din nou la fugă. Asasinul e 
obosit, însă ridică din nou arma, de data asta ţintind spre el. 
Joona trage un foc, dar nu nimerește. Aleargă mai aproape și 
vede cum Penelope lovește cu picioarele, încercând să scape. 
Asasinul privește în sus la Joona, apoi își îndreaptă ochii din nou 
spre Penelope. O privește ţintă, îndreptând pistolul spre faţa ei. 
Se aude o împușcătură. Joona aude pocnitura puternică în 
spatele său. Vâjâie pe lângă urechea dreaptă și, în aceeași 
secundă, o cascadă de sânge ţâșnește din spinarea bărbatului. 
Sângele izbește trunchiul alb al mesteacănului. Glonţul cu vârful 
retezat pătrunde prin osul pieptului, direct în inima asasinului. 
Joona continuă să înainteze, fără să-și ia ochii de la el. O altă 
împușcătură se aude și Joona îl vede cum se clatină când glonţul 
intră doar la doi centimetri deasupra primului. Joona coboară 
pistolul, se întoarce și o vede pe Saga Bauer la marginea 
pădurii, cu arma cu lunetă pe umăr. Părul luminos, lung până la 
talie scânteiază în razele care trec printre frunze și chipul îi este 
concentrat, atunci când coboară pușca. 

Penelope se ridică, se îndepărtează tușind, iese în soare. 
Priveşte lung bărbatul mort. Joona se apropie de el, aruncă 
pistolul la o parte cu piciorul și îi pipăie gâtul, ca să fie sigur că e 
mort. 

Penelope își desface vesta antiglonţ și o lasă să cadă pe 
pământ. Joona se apropie de ea. Fata face un pas spre el, pare 

că e gata să leșine. Joona o înconjoară cu braţele și-i simte 
oboseala din corp, în vreme ce ea își odihnește obrazul pe 
pieptul lui. 


87. 


O pistă falsă 


Bărbatul cu faţa distrusă, găsit în toaleta pentru bărbaţi din 
Ambasada Germaniei a murit la numai o oră după sosirea la 
spital. A fost identificat ca fiind Dieter Gramma, secretarul 
atașatului cultural. La o cercetare mai atentă, medicul legist Nils 
Åhlén a găsit pe hainele lui resturi de bandă adezivă, urme și 
răni pe încheieturile mâinilor și pe gât, ceea ce dovedea că 
fusese legat atunci când avusese loc explozia. De asemenea, 
când cercetarea locului  delictului a fost terminată și 
înregistrările camerelor de supraveghere au fost analizate, s-a 
putut reconstitui destul de exact cum  decurseseră 
evenimentele: după ce sosise la biroul său de la etajul 
ambasadei, Dieter Gramma a deschis computerul, citindu-și 
poșta electronică. Nu a răspuns la niciun mesaj, dar le-a marcat 
cu stegulețe pe trei dintre ele. Apoi, s-a dus în sala de mese, a 
pornit mașina de cafea și a mers mai departe, la toaleta pentru 
bărbaţi. Tocmai voia să deschidă ușa uneia dintre cabine, când 
a descoperit că un bărbat cu faţa ascunsă de o glugă stătea în 
faţa oglinzii de la chiuvetă. 

Bărbatul îmbrăcat în negru era asasinul rănit care, cu 
pașaportul lui german, intrase în ambasadă pentru a scăpa de 
poliţie și pentru a găsi adăpost. 

A evaluat rapid în oglindă constituţia fizică a lui Dieter 
Gramma, înainte să lipească cu multă grijă bandă adezivă peste 
lentila camerei de supraveghere. Dieter Gramma probabil că nu 
reușise să scoată prea multe vorbe înainte ca bărbatul să-i 
apese un pistol în piept, să-l oblige să îngenuncheze și să-i pună 
bandă adezivă pe gură. Asasinul și-a schimbat apoi geaca lui 
neagră cu haina de costum a lui Dieter Gramma, l-a legat de 
ţevile de apă în poziție ghemuită, cu spatele spre camera de 
supraveghere. A scos cuțitul și a vârât tăișul prin gaura de glonţ 

din geacă, înfigându-l adânc în umărul stâng al lui Dieter 
Gramma. 

Durerea, spaima și explozia de endomorfine îl ameţiseră pe 
Dieter Gramma așa de tare, încât probabil că nici nu a înţeles 
prea bine cele ce s-au petrecut după aceea. Asasinul a tăiat o 
bucată de fir de oțel cu un cleşte, a pus-o în jurul gâtului 
victimei și a răsucit sârma. Prin acest laț a tras o bucată mai 
lungă de fir metalic, apoi a scos o grenadă, a prins un capăt al 
firului de grenadă și a ridicat cuiul de siguranţă, ţinându-l cu 
mâna. Dacă i-ar fi dat drumul, grenada s-ar fi amorsat imediat și 
trei secunde mai târziu ar fi explodat. 

In schimb, a prins cu bandă adezivă grenada având cuiul de 
siguranţă ridicat pe pieptul lui Dieter Gramma, apoi a tras firul 
care atârna prin ochiul din jurul gâtului acestuia și l-a trecut prin 
jurul robinetului de la chiuvetă, întinzându-l apoi în faţa ușii, ca 
pe o piedică. 

Ideea era că, în momentul în care va intra cineva, acesta va 
declanșa grenada și, în haosul care avea să urmeze, se va crede 
că bărbatul cu rana de la umăr și faţa distrusă de explozie era 
cel pe care îl vânau. 

Probabil că asasinul nu mai era deosebit de rapid, ţinând cont 
că pierduse mult sânge, totuși toată operaţiunea nu-i luase mai 
mult de patru minute, din momentul în care Dieter Gramma 
intrase pe ușa toaletei, până când bărbatul și-a pus pistolul și 
încărcătoarele în chiuvetă, a aruncat rola de bandă adezivă, a 
ascuns geanta cu cuțitul plin de sânge în spatele rezervorului de 
apă dintr-una din cabine, a scos banda adezivă de pe lentila 
camerei de supraveghere, a pășit peste firul întins și a părăsit 
toaleta. 

S-a împleticit pe coridor, a continuat până la sala de ședințe, 
a deschis ușa dublă, a intrat și a provocat un incendiu cu 
dezvoltare rapidă. Apoi a ieșit și a bătut la ușa biroului 
funcționarei Davida Meyer, a fost primit și tocmai își povestea 
problema lui închipuită, când a început să sune alarma de 
incendiu. 

Dieter Gramma a stat în genunchi aproape douăzeci și cinci 
de minute, strâns legat și cu o grenadă pe piept, înainte de-a fi 
descoperit cu ajutorul camerei de supraveghere. Probabil 
încercase să tipe, fără să riște ca grenada să se desfacă din 

banda adezivă. Autopsia arăta că un vas de sânge de la gât îi 
plesnise și că își mușcase limba până la sânge. 

Ușa de la toaletă s-a deschis și o grenadă de șoc s-a rostogolit 
pe podea, nu una care aruncă în jur schije sau gloanțe de 
plumb, ca una obișnuită, care produce doar o puternică undă de 
șoc, într-o încăpere închisă. Grenada a explodat și Dieter 
Gramma s-a lovit cu capul de țeavă și de peretele de faianţă, 
leșinând. Un tânăr polițist militar pe nume Uli Schneider a intrat 
în goană pe ușă, cu arma ridicată. Toaleta era plină de fumul 
primei grenade și tânărului poliţist i-a luat o secundă prea mult 
ca să înțeleagă ce însemna coliziunea cu firul de oţel. 

Grenada a fost smulsă din banda adezivă de pe corpul lui 
Dieter Gramma și pana de siguranță a căzut. Grenada s-a oprit 
lângă maxilarul acestuia, a alunecat puţin și apoi a explodat, 
distrugând totul în jur. 


88. 


Vizitatorul 


Joona Linna, Saga Bauer și Penelope Fernandez sunt 
transportaţi într-o dubă blindată prin Stockholm, îndepărtându- 
se de Orașul Diplomaţilor, de Strandvägen și de apa 
strălucitoare. 

— L-am văzut, spune Penelope monoton. Știam că n-o să se 
predea niciodată, c-o să mă vâneze necontenit. 

Tace, privind ţintă înainte. 

— Și, până la urmă, mă va omori, adaugă ea. 

Inchide ochii, stă nemișcată și simte legănatul ușor al mașinii. 
Trec pe lângă ciudatul monument ridicat în amintirea lui Raoul 
Wallenberg. Ca niște valuri înspumate sau o scriere ebraică, 
suflată peste pământ. 

— Cine era? întreabă Penelope. De ce mă vâna? 

— Un ucigaș profesionist, răspunde Joona. Sunt numiţi grobi. 

— Nici Europolul, nici Interpolul nu au dovezi împotriva lui, 
explică Saga. 

— Un ucigaș profesionist, repetă încet Penelope. Prin urmare, 
a fost trimis? 

— Da, răspunde Saga, fără îndoială, dar nu vom găsi legătura 
cu cel care l-a angajat. 

— Raphael Guidi? întreabă Penelope cu glas scăzut. El este? 
Sau Agathe al-Haji? 

— Credem că este Raphael Guidi, răspunde Saga. Pentru că, 
de fapt, nu are nicio importanţă pentru Agathe al-Haji dacă tu 
vei depune mărturie și vei afirma că a încercat să cumpere 
armament... 

— Nu e niciun secret cu ce se ocupă ea, precizează Joona. 

— Așadar, Raphael Guidi este cel care a trimis un asasin, 
dar... ce vrea de fapt? Știţi? Totul are legătură cu fotografia? Așa 
e? 

— Raphael Guidi crede probabil că tu ai făcut fotografia, că ai 
văzut și ai auzit lucruri care pot să-l dea în vileag. 

— Mai crede încă asta? 

— Probabil. 

— Așa că, va trimite un alt ucigaș plătit? 

— Ne e teamă că așa e, răspunde Saga. 

— Câtă vreme voi mai beneficia de protecţia poliţiei? Voi primi 
o altă identitate? 

— Putem să vorbim despre asta, dar... 

— Voi fi vânată până ce nu voi mai avea puterea să fug, 
spune Penelope. 

Trec de NK”? și văd trei tineri așezați în semn de protest în 
faţa intrării principale. 

— El nu va ceda, confirmă Joona cu gravitate. De aceea 
trebuie să dezvăluim întreaga afacere, pentru că, dacă o vom 
face, atunci nu va mai exista niciun motiv să te vâneze pe tine. 

— Nu vom ajunge la Raphael Guidi, suntem conștienți de asta, 
spune Saga. Dar putem face al dracului de mult în Suedia, și 
asta o s-o simtă... 

— Ce anume? 

— Putem începe prin a stopa afacerea, explică Saga. Pentru 
că vaporul de marfă nu va părăsi portul din Goteborg fără 
licenţa de export de la Axel Riessen. 

— Și de ce n-ar da-o? 

— N-o va face niciodată, răspunde Joona. Deoarece el știe 
despre toate astea la fel de mult ca noi. 

— Bine, șoptește Penelope. 

— Oprim afacerea și apoi îi luăm pe Pontus Salman și pe 
ceilalţi care sunt amestecați, continuă Saga. 

În mașină se lasă tăcerea. 

— Trebuie s-o sun pe mama, spune Penelope după un 
moment. 

— la telefonul meu, îi propune Saga. 

Penelope îl ia, pare să ezite, dar pe urmă formează numărul și 
așteaptă. 

— Bună, mamă, sunt eu, Penny. Bărbatul acela, care... 

— Penny, sună cineva la ușă, trebuie să... 

— Mamă, așteaptă, o întrerupe Penelope cu neliniște în glas. 
Cine sună? 

— Nu știu. 

— Dar aștepți acum pe cineva? 

— Nu, dar... 

— Nu trebuie să deschizi, o întrerupe Penelope. 

Mama spune ceva și pune jos telefonul. Penelope îi aude pașii 
pe dușumea și soneria sunând din nou. Ușa se deschide și se 
aud voci. Penelope nu știe ce să facă. li privește pe Saga și pe 
Joona care, la rândul lor, o privesc atenţi. Se aud păcănituri pe 
linie, un pocnet ciudat apoi, din nou vocea mamei. 

— Mai ești acolo, Penny? 

— Da. 

— E o persoană care te caută pe tine, îi spune mama. 

— Care mă caută pe mine?! 

Penelope își umezește buzele. 

— OK, mamă. Dă-mi-o la telefon. 

Aude un glas de femeie rostindu-i numele: 

— Penelope? 

— Da, răspunde ea. 

— Trebuie să ne întâlnim. 

— Cu cine vorbesc? întreabă Penelope. 

— Ți-am trimis o fotografie. 

— N-am primit nicio fotografie, răspunde Penelope. 

— Bun răspuns, zice femeia. Nu ne cunoaștem, dar de fapt eu 
sunt cea care ţi-a trimis fotografia. 

Penelope tace. 

— Trebuie să ne întâlnim astăzi, cât mai repede posibil, 
continuă femeia și în glasul ei se simte tulburarea. Am trimis o 
fotografie cu patru persoane într-o lojă, am făcut-o pe ascuns, în 

ziua de 13 noiembrie 2009. Una dintre cele patru persoane este 
bărbatul meu, Pontus Salman. 


89. 


Întâlnirea 


Casa lui Pontus Salman se află pe Roskullvăgen, în Lidingö. E 
o vilă din anii șaizeci și, deși are un aspect puţin desuet, emană 
eleganța acelor vremuri. Joona parchează pe platforma cu dale 
de piatră din faţa garajului și toţi trei coboară din mașină. 
Cineva a desenat cu stângăcie un penis pe poarta mare de la 
garaj. 

Cad de acord ca Joona să aștepte cu Penelope în mașină, în 
vreme ce Saga se duce la intrare. Ușa e deschisă, dar Saga sună 
totuși la o sonerie în formă de cap de leu. Se aud trei semnale 
armonioase, pe urmă însă nu se întâmplă nimic. Saga își scoate 
pistolul Glock, verifică încărcătorul, ridică piedica, sună din nou 
și apoi intră în casă. 

E o casă construită în pantă și după hol se deschide o 
încăpere mare, cu bucătărie și sufragerie. Prin ferestrele înalte 
se vede încântătoarea priveliște a radei portului Lidingö. 

Saga trece prin bucătărie, privește în dormitoarele goale și se 
întoarce în hol, o ia pe scară în jos și deodată aude muzică din 
spatele unei uși cu literele R&R pe o plăcuţă de alamă. Deschide 
ușa și muzica se aude mai clar, este Traviata lui Verdi, cu Joan 
Sutherland. 

La capătul culoarului cu gresie pe jos se vede scânteierea 
albastră a unei piscine luminate. 

Saga se strecoară, încercând să distingă ceva în spatele 
muzicii. | se pare că aude pași pe gresia udă. 

Ține arma ascunsă lângă corp, continuă să înainteze, 
întrezărește niște piese de mobilier din nuiele și frunze de 
palmier. Aerul este cald și umed. Mirosul de clor și iasomie e din 
ce în ce mai puternic. Ajunge la un bazin mare, cu faianţă 
albastră, și cu o fereastră mare care dă spre grădina și apa de 
afară. O femeie slabă având în jur de cincizeci de ani, îmbrăcată 


340 


într-un costum de baie auriu și cu un pahar de vin în mână, stă 
în picioare lângă tejgheaua unui bar. 

Lasă paharul când o vede pe Saga și îi iese în întâmpinare. 

— Bună ziua, mă numesc Saga Bauer. 

— Ce agenţie? 

— Säpo. 

Femeia izbucnește în râs și o sărută pe Saga pe amândoi 
obrajii, apoi se prezintă drept Marie-Louise Salman. 

— Ai costumul de baie la tine? întreabă ea, întorcându-se la 
bar. 

Picioarele îi lasă urme înguste pe plăcile de gresie. Are corpul 
zvelt și pare bine antrenată. E ceva studiat în felul ei de-a 
merge, ca și cum ar dori să-i dea Sagăi posibilitatea s-o admire 
pe-ndelete. 

Marie-Louise Salman ia din nou paharul și se întoarce, 
aruncând o privire curioasă spre Saga, ca și cum ar vrea să vadă 
dacă aceasta chiar se uită la ea. 

— Un pahar de Sancerre? întreabă femeia, cu glasul ei 
melodios. 

— Nu, mulţumesc, răspunde Saga. 

— Înot ca să mă păstrez în formă, chiar dacă am renunţat la 
profesia de model... E ușor să faci tulburări narcisice în branșa 
asta. Da, o știi și singură. Te simţi ca naiba dacă nu mai sare 
nimeni să-ţi aprindă ţigara. 

Marie-Louise se apleacă înainte și-i șoptește teatral: 

— Am o poveste de amor cu cel mai tânăr membru al 
formaţiei Chippendale. Știi cine e? De fapt, dă-i naibii, sunt 
varză toţi. 

— Sunt aici ca să vorbim despre fotografia pe care mi-aţi 
trimis-o... 

— Ştiam că tipul n-o să-și ţină gura, izbucnește ea cu o 
revoltă jucată. 

— Cine? 

— Jean-Paul Gaultier. 

— Designerul? întreabă Saga. 

— Da, designerul, cu topul în dungi, designerul cu bărbuţă 
aurie și guriță răutăcioasă. Încă mă mai urăște. Ştiam eu! 

Saga îi zâmbește răbdătoare și, privind-o întrebător, îi întinde 
halatul de baie, când vede că i s-a făcut pielea găină. 

— Îmi place să-mi fie frig... Pentru că asta mă face dulce. În 
orice caz, așa îmi spunea Depardieu primăvara trecută sau... 
Nu-mi mai amintesc, poate era dulciosul de Renaud. N-are 
importanţă. 

Brusc se aud pași la intrarea spre piscină. Marie-Louise 
privește nervoasă, ca și cum ar căuta pe unde să fugă. 

— Alo? strigă o femeie. 

— Saga! strigă Joona. 

Saga face un pas înainte și-i vede pe Joona și Penelope venind 
la piscină împreună cu o femeie de vreo cincizeci de ani, cu 
părul negru aranjat într-o tunsoare frumoasă, băieţească. 

— Marie-Louise, spune femeia cu un zâmbet neliniștit. Ce faci 
aici? 

— Mă gândeam doar să înot puţin, răspunde ea. Trebuia să 
mă răcoresc niţel între picioare. 

— Ştii că vreau să dai un telefon înainte. 

— lartă-mă, am uitat. 

— Marie-Louise este sora lui Pontus și cumnata mea, explică 
femeia, apoi se întoarce spre Saga, prezentându-se: Veronique 
Salman. 

— Saga Bauer, Säpo. 

— Să ne așezăm în bibliotecă, spune Veronique și o ia înapoi, 
pe culoar. 

— Pot să fac baie, dacă tot sunt aici? strigă Marie-Louise. 

— Da, dar nu goală, răspunde Veronique fără să se întoarcă. 


90. 


Fotograful 


Saga, Joona și Penelope o urmează pe femeie prin mai multe 
încăperi de la parter, până ajung la bibliotecă. O cameră destul 
de mică, cu vitralii în galben, cafeniu și roz, cărţi în spatele 
ușilor cu geam, mobile tapisate cu piele închisă la culoare, 
șemineu și un samovar de alamă. 

— Trebuie să mă scuzaţi că nu vă ofer nimic, dar sunt destul 
de grăbită, plec peste o oră... 

Veronique Salman privește cu nervozitate în jur și își 
netezește fusta cu palma, înainte de-a continua: 

— Trebuie... Vreau doar să vă spun ce e de spus, zice ea pe 
un ton stăpânit. Nu voi depune mărturie, iar dacă veţi încerca să 
mă obligaţi să vin ca martor, voi nega tot ce-am spus, indiferent 
de consecinţe. 

îndreaptă un abajur, dar mâna îi tremură așa de tare, că 
abajurul se strâmbă din nou. 

— Plec fără Pontus, el nu mă va urma, spune, aţintindu-și 
privirea în podea. 

Gura îi tremură și timp de câteva secunde încearcă să se 
reculeagă, înainte de a continua: 

— Penelope, rostește, privind-o în ochi. Trebuie să știi că 
înţeleg părerea ta despre Pontus, că e un nemernic, dar nu e, de 
fapt, nu e. 

— N-am spus... 

— Așteaptă, te rog, o întrerupe femeia. Vreau doar să spun că 
îmi iubesc soţul, dar că... Nu mai știu ce să cred despre ceea ce 
face el. Înainte, îmi spuneam că oamenii au făcut dintotdeauna 
comerţ cu arme. Vânzarea de arme există de când e lumea. Nu 
gândeam asta ca pe o scuză. M-am ocupat mai mulţi ani cu 
politica de securitate, la Ministerul de Externe. Și, dacă lucrezi 
acolo, trebuie să accepţi că e drum lung până la utopia despre o 
lume fără conflicte armate. În practică, toate ţările trebuie să 
aibă un departament de apărare, dar... există nuanțe, așa 
gândesc eu... 

Se duce la ușă, o deschide, privește și o închide din nou. 

— Să exporți arme în ţări aflate în război, să amplifici 
conflictele livrându-le și mai multe arme e complet lipsit de 
etică. 

— Așa e, șoptește Penelope. 

— ÎI înţeleg pe omul de afaceri Pontus, continuă Veronique 
Salman. Pentru că Silencia a avut cu adevărat nevoie de 
contractul acela. Sudan este o țară mare, aprovizionarea cu 
muniţie pentru puștile lor automate este nesigură, ei folosesc 
aproape numai Fabrique Nationale şi în situaţia actuală Belgia 
nu mai livrează muniţie. Toată lumea e cu ochii pe ei, dar 
Suedia nu a fost niciodată o putere colonială, noi avem o 
reputaţie bună în regiune și așa mai departe. Pontus a văzut 
posibilităţile și a acţionat rapid, după ce s-a terminat războiul 

civil din Sudan. Raphael Guidi a aranjat afacerea. Trebuia să 
semneze contractul. Totul era gata când tribunalul internaţional 
de la Haga a emis pe neașteptate un ordin de arestare pentru 
președintele Al-Bashir, acuzat de implicarea directă în genocidul 
săvârșit de milițiile în Darfur. 

— Exportul ar fi însemnat încălcarea legii internaţionale, 
observă Saga. 

— Toţi știau asta, însă Raphael nu a oprit afacerea, a spus 
doar că a găsit noi clienţi interesaţi. A durat câteva luni, dar pe 
urmă el a explicat că armata Kenyei voia să încheie afacerea 
suspendată. Era vorba despre aceeași cantitate de munitie, 
același preţ și așa mai departe. Am încercat să vorbesc cu 
Pontus, i-am spus că era clar ca lumina zilei că armamentul 
avea să ajungă în Sudan, dar mi-a răspuns că afacerea a fost 
preluată de Kenya, pentru că era o afacere bună și că aceștia 
aveau nevoie de muniţie. Nu știu dacă era convins de asta, de 
fapt, nu cred, însă a pus întreaga răspundere pe umerii lui Carl 
Palmcrona și ai ISP. Dacă Palmcrona dă licenţa de vânzare, 
atunci totul este în ordine, spunea el, și... 

— Așa faci numai când vrei să-ţi simplifici viața, observă 
Penelope. 

— De aceea am făcut eu fotografia, voiam să știu cine se afla 
în lojă, am mers până acolo și am făcut o poză cu telefonul meu 
mobil, pe urmă i-am explicat lui Pontus că nu mă simt bine și că 
voi lua un taxi până la hotel. 

— A fost un gest curajos, spune Penelope. 

— Deși nu știam de fapt cât era de periculos, pe atunci n-o 
știam, răspunde Veronique. Eram furioasă pe Pontus, voiam să-l 
fac să renunțe. Am părăsit Alte Oper în mijlocul concertului și 
am privit fotografia abia în taxi. Mi s-a părut o nebunie, partea 
cumpărătoare din lojă era reprezentată de Agathe al-Haji. Și 
doar ea este consilierul pe probleme de apărare al președintelui 
Sudanului, vreau să spun, muniţia avea să fie pompată direct în 
războiul civil de care nimeni nu voia să audă! 

— Genocid, șoptește Penelope. 

— Când am ajuns acasă, i-am spus lui Pontus că trebuie să se 
retragă... Nu pot uita ochii lui, când m-a privit și a spus că este 
imposibil. Am făcut un contract Paganini, a spus el și, când i-am 
văzut privirea, m-am speriat. Era înspăimântat. N-am îndrăznit 
să mai ţin fotografia pe telefon, așa că am scos-o pe hărtie, apoi 

am șters-o din memoria mobilului și de pe hard diskul 
calculatorului; în cele din urmă, ţi-am trimis fotografia ţie. 

Veronique Salman stă în picioare în faţa lui Penelope, cu 
brațele atârnând și chipul ostenit. 

— Nu știam ce se va întâmpla, spune ea cu glas scăzut. Cum 
aș fi putut să știu? Îmi pare teribil de rău, nu pot spune cât... 

In încăpere se așterne pentru un moment tăcerea, în 
depărtare se aud zgomote de la difuzoarele piscinei. 

— Ce este un contract Paganini? întreabă Joona. 

— Raphael posedă mai multe viori de o valoare inestimabilă, 
explică Veronique. Colecţionează instrumentele la care a cântat 
Paganini, acum mai bine de o sută de ani. Unele viori le are 
acasă, altele le împrumută unor muzicieni deosebiți și... 

Işi netezește nervoasă părul, înainte de a continua: 

— Asta, cu Paganini... N-am înţeles exact, dar Pontus spune 
că, pentru Raphael, Paganini are o legătură directă cu aceste 
contracte, spune că ele sunt veșnice, despre asta vorbește. Nu 
se scriu hârtii... Pontus mi-a povestit că Raphael pregătise totul. 
El avea toate cifrele în cap, știa logistica, exact unde și când se 
va încheia afacerea. l-a spus fiecăruia în parte ce se va cere de 
la el și cât de mult avea să câștige. În momentul în care i-ai 
sărutat mâna, nu mai există nicio scăpare. Nu poţi să fugi, nu te 
poate ajuta nimeni, nici măcar să mori nu poți. 

— De ce? întreabă Joona. 

— Așa e Raphael... Nu știu, el este... E îngrozitor, murmură ea 
și buzele îi tremură. El reușește să scoată... reușește să-i facă 
pe toți cei implicaţi să-i spună cum... cum își reprezintă cel mai 
îngrozitor coșmar. 

— Ce anume? se miră Saga. 

— Pontus a spus așa, că Raphael are această capacitate, 
răspunde femeia cu gravitate. 

— Dar ce înţelege prin coșmar? întreabă Joona. 

— L-am întrebat pe Pontus, dacă el i-a povestit ceva, 
răspunde ea cu chipul chinuit. Dar n-a vrut să-mi zică nimic, nu 
știu ce să cred... 

Se face liniște în mica bibliotecă. Veronique Salman are la 
subsuori pete mari, umede. 

— Nu puteţi să-l opriţi pe Raphael, spune după o vreme, 
privindu-l pe Joona în ochi. Dar trebuie să aveți grijă ca muniţia 
să nu ajungă în Darfur. 

— Vom avea, promite Saga. 

— Înţelegeţi... Dacă situaţia tulbure de după alegerile din 
Sudan nu s-a transformat într-o catastrofă totală, asta a depins 
destul de mult de faptul că ei nu mai aveau muniţie, asta... 
Vreau să spun, dacă lucrurile se înrăutățesc, atunci organizaţiile 
umanitare vor părăsi Darfurul. 

Veronique Salman privește ceasul, îi spune lui Joona că 
trebuie să plece curând la aeroport, apoi se duce la fereastră și 
rămâne cu ochii visători pe geamurile colorate. 

— Prietenul meu e mort, spune Penelope, ștergându-și 
lacrimile de pe obraji. Sora mea e moartă, nu mai știu câţi alţii 
au murit. 

Veronique Salman se întoarce spre ea: 

— Penelope, eu n-am știut ce să fac, aveam acea fotografie, 
m-am gândit că tu, mai mult decât oricine altcineva, vei 
identifica persoanele din lojă, explică ea. Am crezut că tu vei 
înţelege ce semnificaţie are faptul că Agathe al-Haji cumpără 
muniţie, tu, care ai fost în Darfur, ai contacte acolo, militezi 
pentru pace și... 

— Dar te înșelai, o întrerupe Penelope. N-ai trimis fotografia la 
cine trebuia, eu am auzit de Agathe al-Haji, dar n-aveam nici 
cea mai mică idee cum arăta. 

— Nu puteam trimite fotografia la poliţie sau la redacţia 
ziarelor, ei n-ar fi înţeles despre ce era vorba, ce însemnătate 
avea, nu fără explicaţii, iar eu nu le puteam explica 
circumstanţele, pentru că înțelesesem un lucru, și anume că nu 
trebuie să fiu legată în niciun fel acea fotografie. Așa că ţi-am 
trimis-o ţie, voiam s-o scot din baza mea de date, să scap 
definitiv de ea. 

— Dar acum ai dezvăluit în ce fel ai legătură cu fotografia, 
spune Joona. 

— Da, pentru că eu... eu... 

— De ce? întreabă el. Ce te-a făcut să-ţi schimbi hotărârea? 

— Pentru că părăsesc țara și trebuie... 

Tace, privindu-și mâinile. 

— Ce s-a întâmplat? 

— Nimic, plânge ea. 

— Poţi să ne povestești, spune Joona. 

— Nu, e... 

— Nu e nicio primejdie, șoptește Saga. 

Veronique își șterge lacrimile și apoi privește în sus: 

— Pontus mi-a telefonat de la casa de vacanță, plângea și mi- 
a cerut iertare, iar eu nu știu ce voia cu toate astea, dar pe 
urmă mi-a spus că va face totul ca să scape de coșmar. 


91. 


O ultimă iesire 


O barcă de mahon lăcuit urcă și coboară liniștită pe lacul 
Malm, în spatele unui promontoriu mare. Un vânt lin adie 
dinspre răsărit. Aduce cu el un miros ușor de îngrășăminte, de la 
gospodăriile de peste apă. Pontus Salman a lăsat vâslele, iar 
barca nu s-a deplasat mai mult de zece metri într-o oră. Se 
gândește că ar fi trebuit să aibă cu el ceva de băut, dacă ar fi 
înțeles c-o să-i ia așa de mult timp să se împuște. 

Își ține pușca în poală. 

Singurul sunet care se aude este clipocitul apei și susurul 
vântului printre frunzele copacilor. 

Închide ochii un moment, respiră adânc de câteva ori, 
deschide ochii și pune patul armei pe bordul bărcii, având grijă 
s-o proptească bine. Ține între degete ţeava încălzită de soare și 
o îndreaptă spre frunte, de probă. 

| se face greață când își imaginează cum îi va fi zdrobit capul. 

Mâinile îi tremură așa de tare, că trebuie să aștepte o clipă. 
Se concentrează și îndreaptă ţeava spre inimă. 

Rândunelele au început să zboare jos, vânează insecte chiar 
deasupra apei. 

Probabil va ploua la noapte, își spune. 

O dâră albă se desenează pe cer, în urma unui avion și Pontus 
începe din nou să se gândească la coșmarul său. 

Dintr-odată, simte că tot lacul se întunecă, ca și cum apa s-ar 
înnegri de dedesubt. Întoarce din nou pușca spre el, ia ţeava în 
gură, simte cum i se freacă de dinţi, simte gustul metalului. 

Se întinde după trăgaci, când aude zgomotul unui automobil. 
Inima i se zbate în piept. Într-o secundă îi trec prin minte o 
mulțime de gânduri, însă înțelege că trebuie să fie soţia lui, 
pentru că e singura care știe unde se află. 

Pune din nou pușca jos, simte cum inima îi zvâcnește, simte 
cum tremură, când încearcă să vadă casa printre copaci. 

Un bărbat vine pe poteca dinspre debarcader. 

Îi ia o vreme să înţeleagă că este comisarul acela, care a venit 
la birou și i-a arătat fotografia făcută de Veronique. 

Dar, când îl recunoaște, un nou fior de spaimă îi străbate 
trupul. Spune-mi că nu e prea târziu, gândește el iar și iar, în 
vreme ce începe să vâslească spre mal. Spune-mi că nu e prea 
târziu, că nu trebuie să-mi culeg coșmarul, spune-mi că nu e 
prea târziu. 

e 

Pontus Salman nu vâslește până la debarcader. E alb la față și 
dă doar din cap, când Joona Linna îl roagă să vină. Are grijă să 
păstreze distanţa și întoarce barca, vâslind invers, astfel încât 
prora să fie îndreptată spre larg. 

Joona stă pe banca de lemn veche, albită de soare, de pe 
debarcader. Din pământ ies aburi de căldură. 

— Ce vrei? îl întreabă Pontus cu voce speriată. 

— Tocmai am vorbit cu soţia dumitale, spune Joona liniștit. 

— Ai vorbit? 

— Da, și eu... 

— Ai vorbit cu Veronique? întreabă Pontus neliniștit. 

— Trebuie să-mi răspunzi la câteva întrebări. 

— Nu am timp. 

— Nu e nicio grabă, spune Joona, aruncând o privire spre 
pușca din barcă. 

— Ce știi dumneata! murmură Pontus. 

Vâslele se mișcă ușor în apă. 

— Știu că muniţia pentru Kenya va merge în Sudan, spune 
Joona. 

Pontus Salman nu răspunde. 

— Știu că soţia dumitale a făcut fotografia din lojă. 

Pontus stă cu ochii plecaţi, ridică vâslele de pe care picură 
apa și o lasă să i se prelingă pe brațe. 

— Nu pot opri afacerea, rostește el cu înverșunare. M-am 
grăbit prea tare, aveam nevoie de comandă... 

— Așa că ai semnat contractul. 

— Era asigurat, chiar dacă ar fi fost descoperită afacerea 
propriu-zisă. Toţi ar fi afirmat că acţionaseră cu bună-credinţă, 
nimeni nu era vinovat. 

— Și totuși, ceva a mers greșit, spune Joona. 

— Da. 

— M-am gândit să mai aștept cu arestarea dumitale... 

— Pentru că nu poţi dovedi nimic, îl întrerupe Pontus. 

— Nu am vorbit cu procurorul, continuă Joona. Dar sunt sigur 
că putem să-ți oferim o pedeapsă mai scurtă, dacă vei depune 
mărturie împotriva lui Raphael Guidi. 

— Să depun mărturie? Nu voi face asta, spune Pontus cu glas 
tensionat. Văd că nu înţelegi nimic. Am încheiat un contract 
foarte special, și dacă n-aș fi fost așa de-al naibii de laș, aș fi 
făcut deja ca Palmcrona. 

— Te protejăm dacă depui mărturie. 

— Palmcrona a scăpat, șoptește Pontus. El s-a spânzurat și 
acum noul director va trebui să semneze licența de export. 
Palmcrona a devenit total neinteresant pentru Raphael, și nu-și 
va trăi pe viu coșmarul... 

Pe chipul fără viaţă al lui Pontus înflorește brusc un zâmbet. 
Joona îl privește gândindu-se că nu-i adevărat că Palmcrona a 
scăpat, căci coșmarul acestuia fusese moartea fiului său. 

— Un psiholog e pe drum, îi explică el. Va încerca să te 
convingă că sinuciderea nu este o scăpare, așa cum... 

Pontus Salman începe din nou să vâslească spre larg. 

— Pontus, trebuie să-mi răspunzi la mai multe întrebări, îi 
cere Joona, ridicând glasul. Spui că viitorul director al ISP va fi 
obligat să semneze licența, dar ce se întâmplă dacă refuză un 
contract Paganini? 

Pontus Salam se oprește din vâslit, dar barca alunecă mai 
departe, iar vâslele cad în apă. 

— Ba da, poate, spune el liniștit. Dar n-o să vrea... 


92. 


Demascarea 


Axel e trezit de telefonul care sună pe noptieră. A adormit 
abia spre dimineață, lipit de trupul transpirat al lui Beverly. 

Acum îi privește chipul tânăr și din nou poate să distingă 
trăsăturile Gretei, gura și pleoapele ei. 

Beverly murmură ceva în somn și se întoarce pe burtă. Axel 
simte cum îl cuprinde un val de tandreţe privindu-i corpul 
gingaș, trupul ei mic care-l înduioșează. 

Se ridică în capul oaselor și se întinde după volumul subţire al 
lui Friedrich Dürrenmatt Achitarea, când brusc cineva bate la 
ușa dormitorului. 

— Așteaptă, spune Axel chiar în secunda când Robert intră în 
încăpere. 

— Mă gândeam că ești treaz, începe fratele lui. Aș avea 
nevoie de părerea ta, în legătură cu un alt instrument, pe care 
îl... 

Robert o vede pe Beverly și se oprește brusc. 

— Axel, se bâlbâie el. Ce-i asta, Axel? 

Beverly e trezită de glasul lui. Când îl vede pe Robert, se 
ascunde sub învelitoare. Axel merge și se înfășoară în halat, dar 
Robert o pornește de-a-ndăratelea spre ușă. 

— Lua-te-ar dracu’, spune el încet. Lua-te-ar dracu'!... 

— Nu e cum... 

— Ai profitat de ea? aproape strigă Robert. De o fată bolnavă? 

— Pot să-ţi explic, încearcă Axel să spună. 

— Nenorocitule, șuieră Robert și-l apucă de braţ cu violenţă. 

Axel își pierde echilibrul, răsturnând o lampă pe parchet. 
Robert dă să iasă cu spatele din cameră. 

— Aşteaptă, spune Axel, urmându-l. Înţeleg cum poate părea, 
dar nu e așa. Poţi să întrebi... 

— Mă duc la poliţie cu ea, îl întrerupe Robert revoltat. 
Niciodată n-aș fi crezut că tu... 

Vocea i se stinge de indignare, ochii i se umplu de lacrimi. 

— Nu sunt pedofil, încearcă Axel să-i explice cu glas reţinut. 
Trebuie să înţelegi asta. Am nevoie doar... 

— Ai nevoie doar să maltratezi copiii, se răstește Robert, 
cuprins de disperare. Te foloseşti de o fiinţă umană, pe care ai 
promis s-o aperi și s-o îngrijești. 

Axel se oprește în faţa lui, în bibliotecă. Robert se prăbușește 
pe canapea, își privește fratele și încearcă să vorbească pe un 
ton calm. 

— Axel, înţelegi, desigur, că trebuie s-o duc la poliţie, spune 
el. 

— Da, răspunde Axel. Înţeleg. 


Robert nu are puterea să-și privească fratele, se șterge doar 
la gură și oftează. 

— E mai bine s-o facem acum, hotărăște el. 

— O aduc, spune Axel și intră în dormitor. 

Beverly stă în pat, zâmbește și își mișcă degetele de la 
picioare. 

— Îmbracă-te, îi spune Axel serios. O să mergi cu Robert. 
Când se întoarce în salon, Robert se ridică imediat de pe 
canapea. Amândoi rămân tăcuţi, cu privirile plecate și așteaptă. 

— Tu rămâi aici, spune Robert cu glas scăzut. 

— Da, șoptește Axel. 

După o vreme, sosește Beverly. Are o pereche de jeanși și un 
maiou pe ea. Nu e machiată și pare încă și mai tânără ca de 
obicei. 


93, 


Moartea Gretei 


Robert conduce în tăcere, se oprește atent la un semafor și 
așteaptă să se facă verde. 

— Îmi pare foarte rău pentru tine, spune el cu glas reţinut. 
Fratele meu mi-a spus că te ajută cu locuinţa, până vei primi un 
apartament studenţesc, dar eu n-aș fi crezut niciodată că... 

— Axel nu e pedofil, rostește fata încet. 

— Nu vreau să-i iei apărarea, nu o merită. 

— Nu mă atinge, ţi-o spun doar așa, ca să știi, n-a făcut-o 
niciodată. 

— Atunci, ce face? 

— Mă ţine în brațe, răspunde Beverly. 

— Te ţine în brațe? repetă Robert. Tu ai spus că... 

— Mă ţine în braţe ca să poată dormi, spune cu vocea ei 
limpede. 

— Cum adică? 

— Nu e nimic urât - în orice caz, mie nu mi se pare că e urât. 

Robert oftează și îi spune că va putea povesti toate astea la 
poliţie. O disperare cumplită îi năvălește din nou în inimă. 

— Este vorba despre problemele lui cu somnul, explică 
Beverly liniștită. Nu poate dormi fără pastile, dar eu îl liniștesc... 

— Ești minoră, o întrerupe Robert. 

Beverly privește în față, prin geamul parbrizului. Frunzele 
copacilor freamătă în briza începutului de vară. Câteva femei 
însărcinate merg pe trotuar, pălăvrăgind între ele. O doamnă în 
vârstă stă absolut nemișcată, cu fața ridicată spre soare. 

— De ce? întreabă brusc Robert. De ce nu poate dormi 
noaptea? 

— Spune că așa e de vreo sută de ani. 

— Da, și-a distrus ficatul cu tot felul de somnifere. 

— A povestit toate astea la spital, explică Beverly. A fost ceva 
ce i s-a întâmplat, dar... 

Robert se oprește la o trecere de pietoni. Un copil își pierde 
suzeta pe trotuar, mama lui nu observă, trece mai departe. 
Copilul se smulge din mâna ei și o ia la goană înapoi. Mama 
strigă îngrozită, dar observă că Robert a văzut și a înțeles ce s- 
ar fi putut întâmpla. Ridică în braţe copilul care dă din picioare, 
traversând din nou strada. 

— A fost o fată care a murit, spune încet Beverly. 

— Cine? 

— Nu vrea niciodată să vorbească despre asta, doar la 
spital... 

Beverly tace, 
genunchi. 

— Povestește-mi ce ţi-a spus el, îi cere Robert cu glas 
încordat. 

— Au fost împreună noaptea și pe urmă fata și-a luat viața, 
rostește Beverly, privindu-l pieziș. Eu îi amintesc de ea - nu-i 
așa? 

— Da, răspunde Robert. 

— La spital, a spus că el a omorât-o, șoptește Beverly. 

Robert tresare și se întoarce. 

— Ce vrei să spui? întreabă el. 

— Le-a zis că ea a murit din cauza lui. 

Robert o privește cu gura deschisă. 

— Spune... spune că a fost vina lui? 

Beverly dă din cap. 


A 


își împletește degetele și bate tactul pe 


— A fost vina lui, continuă ea. Pentru că ar fi trebuit să 
exerseze la vioară, în loc să se culce cu ea, și ea a crezut că el o 
înșelase ca să câștige concursul de vioară. 

— N-a fost vina lui. 

— Ba da, răspunde Beverly. 

Robert se lasă jos, în scaun. Își trece mâinile peste faţă de 
mai multe ori. 

— Doamne, Dumnezeule, șoptește. Trebuia să... 

Conduce neatent, cineva claxonează iritat din spate și Beverly 
îi aruncă o privire neliniștită. 

— Ce e? întreabă ea. 

— Eu... eu trebuie să-i povestesc un lucru, continuă Robert, 
începând să întoarcă mașina. Am rămas în spatele scenei, când 
el a plecat să cânte, eu știu ce s-a întâmplat, Greta fusese 
înaintea lui, era prima și... 

— Ai fost și tu acolo? 

— Așteaptă, o întrerupe Robert. Am auzit totul, eu... Moartea 
Gretei nu are absolut nimic de-a face cu Axel... 

Este așa de tulburat, că trebuie să oprească mașina din nou, 
chipul lui e precum cenușa când se întoarce spre Beverly, 
spunându-i: 

— lartă-mă. Trebuie doar să... 

— Ești sigur? 

— Sigur de ce? întreabă el, privind-o. 

— Eşti sigur că nu e vina lui Axel? 

— Da, răspunde el. 

— Dar ce s-a întâmplat? 

Robert își șterge ochii și deschide gânditor portiera. 

— Dă-mi o secundă, trebuie să... trebuie să vorbesc cu el, 
spune încet, iese din mașină și se așază jos, pe trotuar. 

Teii mari de pe Sveavâgen se scutură de flori, iar petalele 
dansează în soare, peste mașini și oameni. Robert zâmbește 
brusc pentru sine, cu toată gura, ia telefonul și formează 
numărul lui Axel. După trei apeluri, îi dispare zâmbetul, se 
întoarce la mașină cu telefonul la ureche. Abia când începe să 
formeze numărul de mobil, observă că mașina este goală, că 
Beverly a dispărut. Privește în jur, dar n-o vede nicăieri. Se aude 
vuietul traficului, camioanele cu studenți fac gălăgie în piaţa 


Sergel??. Închide portiera, pornește motorul și începe să conducă 
încet, în căutarea lui Beverly. 


94. 


Folia albă de plastic 


Axel Riessen nu știe cât a stat la fereastră, privind după 
Robert și Beverly. Gândurile i-au hoinărit înapoi, în trecut. Se 
silește să lase deoparte acele amintiri și se duce la instalaţia 
stereo, pune prima parte din albumul lui David Bowie The Rise 
and Fall of Ziggy Stardust and the Spiders from Mars și mărește 
volumul. 

Pushing thru the market square“... 

Se duce la bar și scoate una dintre cele mai scumpe sticle din 
colecția sa de whisky. Este un Macallan din primul an al celui de- 
al Doilea Război Mondial, 1939. Işi toarnă o jumătate de pahar și 
apoi se așază pe canapea. Cu privirea plecată, ascultă muzica, 
vocea tânără și notele. Simte totodată mirosul de butoi de stejar 
și izul de pivniţă întunecată. Bea, și alcoolul tare îi arde buzele 
și-i umple gura. Judecând după gust, băutura a așteptat timp de 
generaţii, cu tot felul de schimbări de guverne, războaie și 
armistiţii. 

Acum, Axel își spune că poate e mai bine că s-a întâmplat 
așa, poate că acum Beverly va primi ajutorul de care are nevoie. 
Simte impulsul să-i telefoneze fratelui său și să-i spună că-l 
iubește, apoi face o grimasă, gândindu-se cât de patetic ar 
suna. N-o să-și ia viața, va întâlni ceea ce tocmai vine spre el și 
va încerca să rămână în picioare. 

la cu el paharul în dormitor, privind patul nefăcut. Abia apucă 
să audă telefonul vibrând în buzunarul hainei care atârnă pe 
spătarul unui scaun, când zgomotul unor pași în salon îl face să 
se întoarcă. 

— Beverly, spune el uimit. 

Fata are fața plină de praf și ţine o păpădie în mână. 


3 La sfârșitul liceului, absolvenţii au obiceiul să colinde orașul în diverse vehicule 
fistichii, cântând și făcând mare gălăgie. 
40 Târându-se prin piaţă... (în engl., în orig.). 

— Nu voiam să vorbesc cu poliţia... 

— Unde e Robert? 

— M-a adus cineva înapoi, răspunde ea. Nu s-a întâmplat 
nimic, a fost bine... 

— De ce faci mereu așa? Se putea să... 

— Nu fi mânios, n-am făcut nimic greșit, trebuia doar să-ți 
povestesc ceva teribil de important pentru tine... 

Telefonul începe din nou să sune, în buzunarul hainei. 

— Așteaptă, Beverly, trebuie să răspund. 

Caută în buzunare, găsește mobilul și răspunde grăbit. 

— Axel Riessen. 

Se aude o voce îndepărtată: 

— Alo? 

— Da, spune Axel. 

— E Raphael Guidi, rostește vocea într-o engleză greoaie. Te 
rog să mă scuzi pentru legătura proastă, dar mă aflu pe mare. 

— Nicio problemă, spune Axel amabil și o vede pe Beverly 
așezându-se pe pat. 

— O să trec direct la problemă, începe Raphael Guidi. Vreau 
să știu dacă ai apucat să semnezi licenţa pentru Kenya. Mă 
bazam pe faptul că vasul a părăsit deja portul la ora asta. 

Axel ţine telefonul la ureche, merge în salon, dar nu aude 
nimic, în afară de propria-i răsuflare. Se gândește la fotografia 
cu Raphael Guidi, Carl Palmcrona, Agathe al-Haji și Pontus 
Salman. Cum Palmcrona ţinea paharul de șampanie și râdea, 
arătându-și gingiile. 

— Mai ești încă acolo? întreabă Raphael Guidi printre 
pârâituri. 

— Nu voi semna licenţa de export, răspunde Axel scurt și 
simte fiori trecându-i pe șira spinării. 

— Poate că am să te fac să-ți schimbi părerea, spune 
Raphael. Trebuie să te gândești dacă există ceva ce aș putea 
să-ţi ofer, care... 

— Dumneata n-ai nimic din ce vreau eu să am. 

— Cred că greșești, când pun bazele unei înţelegeri, eu... 

Axel întrerupe conversaţia și se face liniște. Pune telefonul 
înapoi, în buzunarul hainei și simte cum pune stăpânire pe el o 
senzație ciudată, aproape ca o presimţire și pornește spre ușa 
coridorului care duce la scară. Când privește pe fereastră, vede 
o mișcare în grădină, ca o umbră printre tufișuri, care se 

strecoară spre casă. Axel se întoarce spre cealaltă fereastră, dar 
nu vede nimic. Se aude un zăngănit de la subsol, ca și cum un 
ochi de geam ar fi crăpat în căldura soarelui. Axel se gândește 
că e absurd, dar înțelege totuși ce se întâmplă. Inima îi bate 
foarte repede, corpul i se umple de adrenalină și devine extrem 
de lucid, se mișcă repede, dar fără să fugă. Merge direct în 
dormitor, la Beverly. Lumina soarelui se revarsă prin crăpătura 
dintre draperii. Străbate camera, până la picioarele lui Beverly. 
Ea s-a dezbrăcat și s-a culcat în patul nefăcut, cu romanul lui 
Durrenmatt pe burtă. 

— Axel, începe ea. Trebuie să-ţi povestesc ceva cu totul... 

— Nu te speria, o întrerupe el. Însă trebuie să te ascunzi sub 
pat. Și să rămâi acolo, cel puţin o oră! 

Fata reacţionează imediat, fără să întrebe, se vâră doar sub 
pat. El aude pași repezi pe scară. E vorba despre cel puţin două 
persoane, gândește. Pe fotoliu se află jeanșii și maioul lui 
Beverly. la repede hainele, le aruncă sub pat. Inima îi bate tare, 
aruncă o privire în jur, nu știe ce-ar mai putea să facă. Gândurile 
dau năvală. la telefonul din buzunar și iese în grabă din 
dormitor, în salon. În spatele lui aude pașii îndreptându-se spre 
bibliotecă. Cu mâinile tremurând, deblochează telefonul în timp 
ce aude parchetul scârțâind. Cineva aleargă cu pași elastici. Nu 
are timp să telefoneze, încearcă să ajungă până la fereastra 
dinspre stradă, să strige după ajutor, dar cineva îi prinde mâna 
dreaptă și în același timp îi apasă ceva rece pe gât. Nu înțelege 
că e un pistol cu electroșocuri. 69 000 de volți intră în corpul lui. 
Se aude un pocnet, dar Axel simte doar o serie de lovituri 
puternice, ca și cum cineva l-ar izbi în grumaz cu o ţeavă de fier. 
Nu știe că strigă, pentru că mintea i s-a blocat și lumea din jur a 
dispărut. Când își revine puţin în simţiri, bărbaţii i-au pus deja 
bandă adezivă pe gură. Zace pe parchet și corpul îi zvâcnește, 
picioarele și brațele îi tremură violent. O mușcătură fierbinte pe 
gât pulsează dureros. Nu există nicio posibilitate să se apere, își 
simte mușchii paralizaţi. Cu brutalitate și precizie, cei doi 
bărbaţi îi leagă brațele, pulpele și gleznele și-i înfășoară corpul 
în folie albă de plastic. Foșnește moale și Axel se gândește că se 
va sufoca, însă aerul nu se sfârșește. li trec în jurul corpului 
bandă adezivă, apoi îl ridică în aer. El încearcă să-și încovoaie 
trupul, dar e zadarnic, nu-și mai controlează mușchii. Cei doi îl 

duc calmi pe scară, ies pe ușă și urcă într-o dubă care-i 
așteaptă. 


95. 


Disparitia 


Joona încearcă să-l cheme înapoi pe Pontus Salman. Barca 
alunecă spre larg. Joona fuge de pe debarcader, întâlnindu-se cu 
psihologul și cu cei doi colegi de la Södertälje. Coboară din nou 
pe debarcader, împreună cu ei și le spune să fie atenţi, deși el 
nu crede că Pontus Salman își va face rău sieși sau altcuiva. 

— Aveţi grijă doar să-l păziţi, vă sun cât pot de repede, spune, 
grăbindu-se spre mașină. 

În vreme ce străbate podul care traversează golful Fittja, se 
gândește la Pontus Salman, cum sta în barcă și spunea că este 
convins că Axel Riessen va face un contract Paganini. 

Joona la întrebat dacă nu e posibil să refuze, însă Pontus a 
răspuns că nu există posibilitatea aceea. 

În vreme ce formează numărul lui Axel Riessen, o vede în 
minte pe Veronique Salman, soţia lui Pontus. Ridurile adânci din 
jurul gurii și frica din privire, în vreme ce le povestea că, atunci 
când ai sărutat mâna lui Raphael Guidi, nu mai există nicio cale 
de întoarcere. 

Cuvântul „coșmar” revine tot timpul, gândește Joona. 
Menajera lui Palmcrona l-a folosit, Veronique Salman le-a 
dezvăluit că Raphael reușește să-i facă pe toţi să-i spună care e 
cel mai îngrozitor coșmar al lor, iar Pontus Salman a afirmat că 
Palmcrona reușise să scape de coșmar prin sinucidere. 

Nu a fost nevoit să-și trăiască pe viu coșmarul, așa a spus. 

Joona se gândește că Stefan Bergkvist n-a aflat niciodată că 
Palmcrona era tatăl lui. Se gândește la fierbințeala oribilă care 
arsese carnea de pe schelet, care făcuse să clocotească 
sângele, care sfărâmase craniul băiatului. 

Un contract Paganini nu-l rupi nici prin propria ta moarte. 

Joona face o nouă încercare să dea de Axel Riessen pe 
telefonul mobil, apoi formează numărul direct, la ISP. 

— Secretara directorului general Axel Riessen, răspunde o 
femeie. 

— ÎI caut pe Axel Riessen, spune repede Joona. 

— Este indisponibil pentru moment, îl anunţă ea. 

— Sunt comisar criminalist și trebuie să vorbesc imediat cu el. 

— Înţeleg, dar... 

— Întrerupe-l, dacă se află în vreo ședință. 

— Nu este aici, vine replica indignată a femeii. N-a venit azi- 
dimineaţă și n-am putut să-l contactez la telefon. 

— Am înţeles, spune Joona și închide. 

e 

Joona parchează mașina pe Brahegatan, în fața casei lui Axel 
Riessen. Apucă să vadă cum cineva închide ușa apartamentului 
unde locuiește fratele acestuia. Joona aleargă și apasă pe 
butonul soneriei, încuietoarea face un clic și ușa se deschide din 
nou. 

— Ah, spune Robert Riessen când îl vede pe Joona. Bună ziua. 

— Axel e acasă? 

— Ar trebui să fie, dar eu tocmai am sosit, răspunde el. S-a 
întâmplat ceva? 

— Am încercat să dau de el. 

— Și eu, spune Robert, lăsându-l să intre. 

Urcă o scară și intră într-un hol mare, cu un candelabru de 
sticlă roz. Robert ciocănește la o ușă și pe urmă intră în 
apartamentul lui Axel. Străbat încăperile fără o vorbă. 

— Axel! strigă Robert. 

Se uită în jur: totul este ca de obicei, aparatul stereo e tăcut, 
doar becul luminează, un volum din enciclopedia engleză 
Britannica se află pe o masă cu rotile. 

— Ai idee dacă a plecat undeva? întreabă Joona. 

— Nu, răspunde Robert cu o osteneală ciudată în glas. Dar el 
face lucruri așa de bizare! 

— Ce vrei să spui? 

— Ai impresia că-l cunoști dar, de fapt... Nu, nu știu. 

Joona intră în dormitor, aruncă o privire grăbită în jur, vede un 
tablou mare sprijinit cu faţa la perete o păpădie într-un pahar de 
whisky, patul nefăcut și o carte. 

Robert a pornit deja pe scară, în jos și Joona îl urmează, în 
bucătăria mare. 


96. 


Raphael Guidi 


Joona parchează lângă parcul Kronoberg și traversează rapid 
gazonul, spre sediu, în vreme ce sună la poliţia din Södertälje. 
Ceva a început să-l macine, o neliniște, pricinuită de faptul că n- 
a avut timp să stea atunci când Pontus Salman trebuia ridicat. 

Gândurile negre îl năpădesc și mai tare în momentul în care 
colegul de la Södertälje îi spune că nu știe unde se află Pontus 
Salman. 

— Sun înapoi, spune bărbatul cu accent de Gotland. Dă-mi 
doar câteva minute. 

— Dar l-aţi ridicat? întreabă Joona. 

— Probabil, răspunde bărbatul cu îndoială în glas. 

— Am spus foarte clar că trebuie reţinut! 

— Nu trebuie să te răstești la mine, spune bărbatul. Colegii 
mei au făcut ce trebuia, sunt sigur de asta. 

Scrie ceva la computer, mormăie pentru sine și scrie din nou, 
înainte de a-l informa: 

— Da, exact, îl avem aici și i-am confiscat pușca, un 
Winchester 400. 

— Bine, ţineți-l, am să trimit o mașină să-l ia, spune Joona, 
simțind un miros vag de la piscina din Kronoberg, atunci când 
intră pe ușa mare de sticlă. 

la liftul, străbate repede coridorul și aproape a ajuns la biroul 
lui Carlos Eliasson, când îi sună telefonul. E Disa. N-are de fapt 
timp să vorbească, dar răspunde totuși. 

— Salut, îi spune Disa. Vii mâine? 

— Ai zis că nu vrei să-ţi sărbătorești ziua de naștere. 

— Știu, dar m-am gândit... Doar tu și cu mine. 

— Sună bine, răspunde Joona. 

— Am să-ţi spun ceva important, explică ea. 

— OK, aprobă Joona în clipa în care a ajuns la ușă. 

— Eu... 

— lartă-mă, Disa o întrerupe el. Dar nu mai pot vorbi. Sunt în 
drum spre o întâlnire importantă. 

— Am o surpriză, continuă ea. 


— Disa, trebuie să închid, insistă el, deschizând ușa. 

— Dar... încearcă Disa. 

— Îmi pare foarte rău, dar nu am timp. 

Intră în biroul lui Carlos, închide ușa în urma lui și se așază pe 
canapeaua pe care se află deja Saga. 

— Nu putem să dăm de Axel Riessen și ne e teamă că asta 
are legătură cu licenţa de export, explică Joona. Credem că 
Raphael Guidi se află în spatele acestor lucruri și, de aceea, 
trebuie să obţinem un ordin de arestare cât de repede posibil... 

— Ordin de arestare? îl întrerupe uluit Carlos. Axel Riessen n-a 
răspuns la telefon de două ore, n-a venit la slujbă azi-dimineață 
și voi credeţi că a fost răpit de Raphael Guidi, un om de afaceri 
prosper care niciodată n-a fost acuzat de niciun fel de delict! 

Carlos ridică mâna și începe să numere pe degete 
demonstrativ: 

— Poliţia suedeză nu are nimic împotriva lui, Europolul nu are 
nimic, Interpolul, nimic, am vorbit cu poliţia din Franţa, din Italia 
și din Monaco. 

— Dar eu am vorbit cu Anja, spune Joona zâmbind. 

— Ai vorbit cu... 

Carlos tace, când ușa se deschide și Anja Larsson intră în 
încăpere. 

— Pe o perioadă de zece ani, numele lui Raphael Guidi a 
apărut în șase anchete privind diferite afaceri ilegale cu 
armament, spălare de bani și asasinate, începe ea. 

— Doar în anchete preliminare, intervine Carlos. Asta nu 
înseamnă... 

— Pot să-ți spun ce știu? îl întrerupe ea. 

— Da, sigur. 

— Suspiciunile împotriva lui nu s-au finalizat în niciun fel, în 
aproape toate cazurile și n-au dus niciodată la vreun proces. 

— Nimic, deci, spune Carlos. 

— Concernul lui a câștigat 123 de milioane de dolari de pe 
urma Operațiunii „Furtună în deșert”, din dotarea avioanelor de 
atac Nighthawk cu AGM-65 Maverick, continuă Anja după ce 
aruncă o scurtă privire în notele ei, pentru a verifica informațiile. 
Dar, de asemenea, una dintre firmele lui mai mici înarmase 
forțele sârbe cu rachetele care au doborât același avion, în 
timpul războiului din Kosovo. 

Anja le arată o fotografie a lui Raphael, în care acesta poartă 
ochelari de soare cu lentile galbene. Are haine lejere, pantaloni 
albastru-deschis și o cămașă bine călcată, însă scoasă pe 
dinafară, de aceeași culoare. Stă zâmbind între doi bodyguarzi 
îmbrăcaţi în negru, în fața unui Lamborghini Diabolo cenușiu. 

— Soţia lui Raphael... E cunoscuta violonistă Fiorenza Colini, 
povestește mai departe Anja. La niciun an după nașterea fiului 
lor, Peter, s-a îmbolnăvit de cancer la sân, a încercat toate 
tratamentele posibile, dar a murit când băiatul avea șapte ani. 

Intr-o tăietură din ziarul La Repubblica, se vede Fiorenza 
Colini cu frumoasa vioară roșie pe umăr, iar în fundal se 
întrezărește întreaga orchestră de la Scala. Dirijorul Riccardo 
Muti stă lângă ea, cu părul lui ondulat sclipind în lumina 
reflectoarelor. Fiorenza Colini poartă o rochie strâmtă de 
culoarea platinei, tivită cu strasuri și zâmbește ca pentru sine, 
cu pleoapele grele. Cotul mâinii drepte este lăsat în jos, arcușul 
coboară, mâna stângă se întinde peste corpul viorii, iar asta 
înseamnă că Fiorenza cântă o notă înaltă. 

Pe coperta de la Newsweek se află Raphael Guidi lângă Alice 
Cooper, ridicându-și în aer fiul nou-născut, sub titlul: „Un bebe 
de un miliard de dolari”. 

Pe o altă tăietură de ziar, îmbrăcat în costum de culoare 
deschisă, stă lângă Silvio Berlusconi, vorbind, iar în spatele lor 
se văd trei blonde în costume de baie, în jurul unei piscine în 
formă de inimă, din marmură roz. 

— Raphael Guidi este domiciliat în Monaco, dar, dacă vrei să-l 
întâlneşti, trebuie să-l cauţi pe mare, după câte am înţeles, 
spune Anja. In prezent, își petrece aproape tot timpul pe 
megaiahtul său Theresa. Poţi să-l înţelegi. lahtul a fost construit 
la șantierul Lurssen, din Bremen, în urmă cu cincisprezece ani și 
atunci a fost cel mai scump din lume. 

Intr-o fotografie mică din revista franceză Vogue, se vede 
vaporul de forma unei săgeți pe marea deschisă, ca un vârf de 
lance din porțelan, iar în suplimentul din mijlocul revistei este un 
articol cu titlul „Lion en Cannes”, însoțit de o fotografie făcută la 
o petrecere în timpul festivalului de film de la Cannes, la bordul 
iahtului de lux. Toţi bărbaţii sunt îmbrăcaţi în smoching. Actorul 
Kevin Costner discută cu Salma Hayek și Raphael Guidi stă între 
soția sa și cunoscutul model playboy, suedeza Victoria Silvstedt. 
In spatele lui așteaptă trei gărzi de corp cu feţe inexpresive. 

Colivii cu păsări tucan atârnă sub tavan și în mijlocul sălii de 
mese se află o cușcă cu un leu mare. 

Îi înapoiază tăieturile de ziar Anjei, care spune calmă: 

— Deci, să ascultăm toate astea... Serviciul de informaţii 
belgian a înregistrat o discuţie telefonică între un procuror 
italian și Salvadore Garibaldi, care era general de brigadă în 
Esercito Italiano - armata italiană. 

Le împarte o traducere făcută la repezeală și apoi atașează 
stick-ul de memorie la computerul lui Carlos și pornește 
programul. Imediat, o voce începe să vorbească repede. Apar, 
unul sub altul, în franceză, rânduri despre circumstanţele 
discuţiei, locul, data și ora. Apoi, se aude un sunet metalic și 
tonul de cuplare telefonică. 

Urmează câteva pocnete, apoi se distinge clar o voce: 


„Ascult şi sunt pregătit să încep o anchetă 
preliminară”, spune procurorul. 
„Dar niciodată nu voi depune mărturie impotriva lui 
Raphael, nici sub tortură, nu..." 


Vocea lui Salvadore Garibaldi dispare, se aud pârâituri, se 
face tăcere totală și apoi el se aude din nou, dar slab, ca printr-o 
ușă închisă: 


„... Cu stop de recul și sistem de rachete fără recul... Și 
o grămadă blestemată de mine, erau mine care 
explodează la călcare, altele de vehicul, altele de 
tanc... Raphael niciodată n-ar... ca Ruanda, nu l-a 
interesat. Era vorba doar de țăruși și macete - nimic 
din care se câștigă bani. Dar, când situația s-a întors și 
s-a ajuns în Congo, atunci a vrut și el să ia parte, 
atunci a devenit dinamic, așa a crezut de cuviință. Mai 
întâi, a înarmat regimul RPF ruandez, ca să se dea bine 
la Mobutu, apoi a început să pompeze arme grele la 
populatia hutu, din nou, ca să-i poată lovi pe cei din 
RPF.” 


Un piuit ciudat se aude printre paraziți, nişte trosnituri, apoi 
din nou vocea lui; respiră rapid, murmură ceva pentru sine și se 
aude iar, foarte aproape: 

„Chestia asta, cu coșmarul, n-am crezut că era 
adevărat. Am stat alături de ea și i-am ținut mâna 
transpirată... Fiica mea avea doar paisprezece ani. Așa 
de frumoasă, de specială... Raphael... a făcut-o el 
însuși, voia să taie cu cuțitul, tipa că el este stăpânul 
coșmarului meu. E ceva de neînțeles.” 


Se aud pocnituri, strigăte, zgomot de sticlă spartă, un sunet 
tremurat. 


„De ce ar vrea cineva să facă lucruri care sunt... El a 
luat cutitul de la unul dintre bodyguarzi... fata fiicei 
mele, fața ei frumoasă, frumoasă...” 


Salvadore Garibaldi plânge tare, se jelește, apoi strigă că nu 
vrea decât să moară, nimic altceva. 

Apoi înregistrarea ia sfârșit. În biroul lui Carlos Eliasson se 
lasă tăcere totală. Prin ferestrele mici care dau spre pantele 
înverzite ale parcului Kronoberg se cerne o lumină jucăușă. 

— Această înregistrare, începe Carlos după o vreme, nu 
dovedește nimic... el a spus iniţial că nu are de gând să depună 
mărturie, presupun că procurorul a oprit ancheta preliminară. 

— La trei săptămâni după convorbirea telefonică, capul lui 
Salvadore Garibaldi a fost găsit de un barbat care-și plimba 
câinele, explică Anja. Zăcea într-un șanț lângă Viale Goethe, în 
spatele hipodromului din Roma. 

— Ce a fost cu fata? întreabă Joona cu glas scăzut. Ce s-a 
întâmplat? 

— Maria Garibaldi, în vârstă de paisprezece ani, e în 
continuare dispărută, răspunde scurt Anja. 

Carlos oftează, mormăie ceva, se duce la acvariu și își 
privește peștii-paradis un moment, înainte de-a se întoarce spre 
ceilalţi. 

— Ce pot face eu? Voi nu aveţi dovezi că armamentul este în 
drum spre Sudan și nu puteți în niciun fel să legați dispariţia lui 
Axel Riessen de Raphael Guidi, spune. Daţi-mi cel mai mic fir, și 
o să vorbesc cu procurorul, dar am nevoie de ceva concret, nu 
doar de... 

— Știu că el este, îl întrerupe Joona. 

— Și nu doar că Joona spune că știe, observă Carlos. 

— Avem nevoie de mandat și de resurse, ca să-l arestăm pe 
Raphael Guidi pentru încălcarea legii suedeze și a celei 
internaţionale, continuă Joona cu încăpățânare. 

— Nu fără probe, spune Carlos. 

— Găsim probe, răspunde Joona. 

— Trebuie să-l convingeţi pe Pontus Salman să depună 
mărturie. 

— Îl aducem astăzi, dar cred că va fi greu să-l facem să fie 
martor, e încă prea speriat... Așa de speriat, că era gata să-și ia 
viaţa, explică Joona. 

— Dar dacă îl prindem pe Raphael, poate că atunci va 
îndrăzni să vorbească. Vreau să spun, dacă se linişteşte, 
intervine Saga. 

— Nu putem aresta o persoană ca Raphael Guidi fără probe 
sau martori, spune Carlos cu emfază. 

— Atunci, ce dracu' facem? întreabă Saga. 

— Îl presăm pe Pontus Salman, este tot ce putem face... 

— Dar eu cred că Axel Riessen se află în primejdie, îl întrerupe 
Joona. E prea urgent ca să... 

Toţi trei tac și întorc privirea spre ușă, când procurorul-șef 
Jens Svanehjălm intră în încăpere. 


97. 


Fuga 


Instalaţia de aer condiţionat a răcit mașina. Pontus Salman 
simte cum îi tremură mâinile pe volan. Este deja la mijlocul 
podului Lidingö. Un feribot finlandez a plecat de la chei și 
dincolo de casa lui Milles* cineva a dat foc la frunze. 

Cu doar câteva ore în urmă, se afla în barca mică, încercând 
să-și vâre ţeava puștii în gură. Gustul de metal mai dăinuie încă, 
ca o amintire înspăimântătoare, mai aude scrâșnetul țevii pe 
dinţi. 

O femeie cu părul fluturându-i în vânt venise pe debarcader 
împreună cu comisarul criminalist, strigase la el să se apropie. 


11 Casa celebrului sculptor suedez, unde acesta a făcut un muzeu în aer liber. 

Părea că are să-i spună ceva important. Avea în jur de patruzeci 
de ani, avea o tunsoare punk cu irizaţii albăstrui și ruj de buze 
de un roșu violent. 

Când s-a așezat în fața ei într-o cameră mică, cenușie, a aflat 
că o chema Gunilla și că era psiholog. 

Ea îi vorbise pe un ton plin de seriozitate și aspru despre 
pușcă, despre ce intenţiona el să facă pe lac. 

— De ce vrei să mori, Pontus? 

— Dar nu vreau, spusese el adevărul. 

In micul cabinet se lăsase tăcerea. Apoi au continuat să 
vorbească și el îi răspunsese la întrebări, dar, în același timp, 
era tot mai convins că într-adevăr nu voia să moară, că ar fi 
preferat să fugă și începuse să se gândească să plece undeva. 
Doar să dispară, să înceapă o viaţă cu totul nouă, sub o altă 
identitate. 

Acum, mașina trecuse de pod. Pontus Salman își privește 
ceasul și simte cum îi crește în piept o ușurare caldă. La ora 
asta, avionul lui Veronique trebuie că a părăsit spaţiul aerian 
suedez. 

A discutat cu Veronique despre Polinezia Franceză și o poate 
vedea în minte cum părăsește aeroportul, cu geanta de pânză 
albastră în mână și o pălărie cu boruri late, pe care o ţine cu 
mâna împotriva vântului. 

De ce n-ar scăpa și el? 

Singurul lucru pe care trebuie să-l facă este să se ducă 
repede înapoi, acasă și să-și caute pașaportul în sertarul 
biroului. 

Nu vreau să mor, se gândește Pontus Salman, privind traficul 
care zumzăie prin fața lui. 

Vâslise pe lac pentru a fugi de coșmar, dar pur și simplu nu 
reușise să apese pe trăgaci. 

lau orice avion, își spune el. Pot merge în Islanda, în Japonia 
sau în Brazilia. Dacă Raphael Guidi ar fi vrut cu adevărat să mă 
omoare, acum n-aş mai fi în viaţă. 

Pontus Salman parchează în faţa casei, lângă intrarea în garaj 
și coboară din mașină. Trage în piept mirosul de asfalt încălzit la 
soare, de gaze de eșapament și de verdeață. 

Strada este goală, toţi sunt la muncă și copiii mai au câteva 
zile de școală. 

Deschide ușa și intră. Lumina e stinsă și jaluzelele sunt trase. 

Are pașaportul în birou, și o ia pe scară, în jos. La nivelul 
inferior se oprește în mijlocul unei mișcări, ascultă și aude un 
sunet ciudat, târșâit, ca și cum o plapumă udă ar fi trasă peste o 
podea de gresie. 

— Veronique? întreabă el cu o voce stinsă. 

Pontus Salman vede cum lumina liniștită din piscină se 
leagănă peste pereţii albi de piatră. Continuă să meargă, cu pași 
mai lenți și cu inima bătându-i violent. 


98. 


Procurorul 


Procurorul-șef Jens Svanehjâlm îi salută pe Saga Bauer, Joona 
Linna și Carlos Eliasson, apoi se așază. Materialul pe care Anja 
Larsson l-a adunat se află pe masa joasă din faţa lui. 
Svanehjălm își bea cafeaua de soia, privește prima fotografie și 
apoi se întoarce spre Carlos. 

— Cred că va fi greu să mă convingetți, spune el. 

— Dar o vom face, răspunde Joona. 

— Make my day, îl îndeamnă procurorul. 

Gâtul subțire al lui Svanehjălm, cu mărul lui Adam aproape 
invizibil, precum și umerii înguști, căzuţi sub costumul bine croit 
întăresc impresia că este doar un băiețandru care s-a deghizat 
cu haine de adult. 

— E destul de complicat, începe Saga. Credem că Axel 
Riessen de la ISP a fost răpit și că această răpire are legătură cu 
tot ce s-a întâmplat în ultimele zile. 

Tace, atunci când telefonul lui Carlos începe să sune. 

— Scuzaţi-mă, credeam că am dat instrucțiuni clare să nu fiu 
deranjat, spune el, luând telefonul și răspunzând. Da, Carlos 
Eliasson... 

Ascultă, se înroșește, mormăie că a înțeles, apoi mulțumește 
și lasă telefonul cu o mișcare reţinută. 

— Te rog să mă ierţi, spune el. 

— Nu-i nimic, răspunde Jens Svanehjălm. 

— Vreau să spun, scuză-mă că te-am deranjat cu această 
întâlnire, continuă Carlos. A sunat secretara lui Axel, de la ISP, 

am contactat-o în cursul zilei... Și acum tocmai vorbise cu Axel 
Riessen. 

— Ce a spus - a fost răpit? întreabă Svanehjălm cu un 
zâmbet. 

— Se află pe vasul lui Raphael Guidi, ca să discute ultimele 
aspecte privitoare la licenţa de export. 

Joona și Saga schimbă o scurtă privire. 

— Sunteţi mulţumiţi cu acest răspuns? întreabă procurorul. 

— Se pare că Axel Riessen a cerut să se întâlnească cu 
Raphael Guidi, continuă Carlos. 

— Ar fi trebuit să vorbească mai întâi cu noi, spune Saga. 

— Secretara a explicat că părţile au fost în ședință pe vapor 
toată ziua, ca să clarifice ultimele chestiuni într-o treabă care a 
durat prea mult și Axel Riessen credea că va trimite la ISP prin 
fax licența semnată, chiar în seara asta. 

— Aprobarea de export? întreabă Saga, ridicându-se. 

— Da, zâmbește Carlos. 

— Ce-avea de gând să facă după întâlnire? întreabă Joona. 

— Să... 

Carlos tace, privindu-l uimit pe Joona. 

— Cum ai putut să știi că avea să facă ceva după întâlnire? 
întreabă el apoi. Secretara a spus că Axel Riessen își luase 
concediu, ca să facă o croazieră de-a lungul coastei, până la 
Kaliningrad. Voia să împrumute un Forgus, de la Raphael Guidi. 

— Sună minunat, zice Svanehjălm, ridicându-se. 

— ldioţi, șuieră Saga, dând un picior coșului de hârtii. Nu 
înțelegeţi că a fost silit să telefoneze? 

— Totuși am putea să ne comportăm ca niște persoane 
adulte, bombăne Carlos. 

Ridică de jos coșul de hârtii și strânge gunoiul care s-a 
împrăștiat pe podea. 

— Am terminat - nu-i așa? întreabă Svanehjâlm cu gravitate. 

— Axel Riessen este prizonier pe vasul lui Raphael Guidi, 
spune Joona. Daţi-ne resurse să-l căutăm. 

— Poate că sunt un idiot, dar nu pot găsi niciun motiv pentru 
care să mai luăm orice fel de măsură, spune Jens Svanehjălm și 
apoi părăsește camera. 

Il văd cum închide ușa fără grabă. 


— Îmi pare rău că mi-am ieșit din fire, îi spune Saga lui Carlos. 
Dar pur și simplu nu se potrivește, noi nu putem crede că Axel 
Riessen va semna o licenţă de export. 

— Saga, am pus doi juriști să studieze contractul, o lămurește 
Carlos calm. Concluzia lor este că toată documentația legată de 
afacerea încheiată de către Silencia Defence e perfectă, 
examinarea chestiunii a fost făcută minuţios și... 

— Dar noi avem o fotografie în care Palmcrona și Salman se 
întâlnesc cu Raphael Guidi și cu Agathe al-Haji, pentru a... 

— Știu asta, o întrerupe Carlos. Este răspunsul la enigmă, dar 
fără vreo dovadă nu putem merge mai departe, în continuare va 
trebui să aducem probe și fotografia nu este de ajuns. 

— Așa că, vom sta doar și vom privi cum cargoul părăsește 
Suedia, deși știm prea bine că muniţia este în drum spre 
genocidul din Sudan? întreabă Saga furioasă. 

— Aduceţi-l aici pe Pontus Salman, răspunde Carlos. 
Convingeţi-l să depună mărturie împotriva lui Raphael, 
promiteţi-i orice, numai să fie martor... 

— Și dacă refuză? întreabă Saga. 

— Atunci, nu există nimic de făcut. 

— Avem un alt martor, intervine Joona. 

— Pe acest martor l-aș întâlni cu mare plăcere, spune Carlos 
sceptic. 

— Trebuie doar să-l căutăm, înainte de a fi găsit înecat în 
mare, lângă Kaliningrad. 

— De data asta nu-ţi vei impune voinţa, Joona. 

— Ba da. 

— Nu. 

— Ba da, spune Joona dârz. 

Carlos îl privește pe Joona cu ochi triști. 

— Niciodată nu-l vom convinge pe procuror, spune el după un 
moment. Dar pentru că nu-mi pot petrece restul vieţii stând aici 
și spunându-ţi „nu”, în vreme ce tu spui „ba da”, atunci... 

Tace, oftează, reflectează un moment și apoi continuă: 

— Atunci, îţi dau aprobarea să-l cauţi singur pe Axel Riessen, 
să te convingi că totul este în ordine. 

— Joona are nevoie de ajutor, intervine Saga indignată. 

— Nu este o acţiune poliţienească, este doar un fel de a-l opri 
pe Joona să se certe, răspunde Carlos, făcând cu mâna un gest 
larg. 


368 


— Dar Joona va... 

— Eu vreau, o întrerupe Carlos. Eu vreau ca tu să-l aduci pe 
Pontus Salman din Södertälje, exact cum am spus... Căci, dacă 
putem obţine o mărturie care să ţină, voi avea grijă să acţionăm 
cu toate forțele și să-l culegem odată pentru totdeauna pe acest 
Raphael Guidi. 

— Nu e timp pentru asta, spune Joona, îndreptându-se spre 
ușă. 

— Pot să-l interoghez și singură pe Pontus Salman, explică 
Saga. 

— Și Joona? Ce va... 

— Eu mă duc și-i fac o vizită lui Raphael, răspunde acesta, 
părăsind camera. 


99, 


Plata 


După ce a stat nemișcat în portbagajul unui automobil, lui 
Axel Riessen i s-a permis în cele din urmă să se ridice și să iasă 
afară. Se află pe un aeroport particular. Pista din beton este 
înconjurată de un gard înalt. În faţa unei clădiri cu antenă radio 
înaltă așteaptă un elicopter. 

Se aud ţipetele plângărețe ale pescărușilor, în vreme ce Axel 
merge între cei doi bărbaţi care l-au răpit. E în continuare 
îmbrăcat în cămașă și pantaloni. Nu vorbesc, Axel doar merge și 
urcă în elicopter, se așază și își prinde centura de siguranţă. Cei 
doi bărbaţi se urcă în cabină, pilotul pornește dispozitivul de 
reglaj, apoi răsucește o cheie mică, albă pe tabloul de bord, mai 
pornește alt dispozitiv de reglare și apoi apasă o pedală. 

Bărbatul de lângă pilot scoate o hartă, punând-o pe genunchi. 

Pe parbriz se află o fâșie de scotch care începe să fâlfâie. 

Motorul bubuie și după o secundă rotorul se pune lent în 
mișcare. Palele înguste se învârt greoi prin aer, lumina 
înceţoșată a soarelui clipește pe geam. Rotorul toarce tot mai 
repede și mai repede. 

Un pahar de hârtie se rostogolește de lângă elicopter. 

Motorul începe să se încălzească. Duduie asurzitor. Pilotul ţine 
manșa cu mâna dreaptă, conduce cu mișcări scurte, ferme și 
dintr-odată sunt în aer. 

Mai întâi, elicopterul se ridică aproape drept în sus, foarte lin. 
Apoi se lasă în faţă și prinde viteză. 

Pe Axel îl doare stomacul, în vreme ce plutesc peste gard, 
peste copaci și întorc la stânga așa de brusc, încât e ca și cum 
elicopterul ar cădea pe o parte. 

Sunt purtaţi repede peste pământul verde, trec de câteva 
drumuri singuratice și o casă cu acoperiș de tablă lucioasă. 

Palele elicei se zăresc prin geam. 

Linia uscatului se sfârșește și începe marea, cenușie ca oţelul 
și încreţită. 

Axel încearcă în continuare să înţeleagă ce i se întâmplă. Mai 
întâi a vorbit la telefon cu Raphael Guidi, care se afla pe un vas 
în golful Finic, în Marea Baltică, în drum spre Letonia. Nu trecuse 
mai mult de un minut din clipa în care Axel îi declarase că nu va 
semna licenţa de export, până când cei doi bărbaţi intraseră în 
casa lui și îi puseseră la gât un pistol electric. 

După o jumătate de oră, s-au oprit și bărbaţii l-au dus la cel 
de-al doilea automobil. 

Aproximativ o oră mai târziu, a trebuit să meargă pe propriile- 
i picioare pe pista de asfalt cu pete de ulei și să urce în 
elicopter. 

Marea monotonă se perindă repede sub ei, asemenea unei 
autostrăzi. Deasupra, cerul pare nemișcat, posomorât și de un 
alb umed. 

Zboară la cincizeci de metri înălțime, cu mare viteză. Pilotul 
vorbește prin staţie cu cineva, dar lui Axel îi este imposibil să 
audă ce spune. 

Axel moţăie un moment și nu mai știe de câtă vreme se află 
în elicopter, când dă cu ochii de un magnific iaht de lux, pe 
marea încrețită. Este foarte mare, alb, cu piscină albastră și mai 
multe punți. 

Își amintește că Raphael Guidi este un bărbat foarte bogat și 
se apleacă în față, ca să poată vedea mai bine iahtul. E vasul cel 
mai incredibil pe care l-a văzut vreodată. Zvelt și ascuţit ca o 
flacără, alb ca laptele. Are cu siguranță peste o sută de metri 
lungime, cu o cabină de pilotaj pompoasă, la două niveluri 
deasupra punţii de la pupă. 

Elicopterul se lasă duduind în jos, spre puntea de la proră. 
Palele elicei fac ca valurile din urma vasului să-și schimbe 
direcția, mai întâi încet, apoi biciuite de suflul puternic. 

Aterizarea este aproape imperceptibilă, elicopterul stă 
nemișcat în aer, se lasă în jos încet și în clipa următoare se află 
pe platformă, legănându-se lin. Așteaptă ca elicea să se 
oprească. Pilotul rămâne în cabină, iar celălalt bărbat coboară 
împreună cu Axel. Se apleacă în curentul puternic, până ce intră 
pe o ușă de sticlă. Dincolo de geam, zgomotul elicopterului 
dispare aproape cu totul. Incăperea în care se află seamănă cu 
un foaier elegant, cu canapele și fotolii și un ecran plat închis la 
culoare. Un bărbat îmbrăcat în alb le urează bun venit și-l invită 
pe Axel să se așeze. 

— Doriţi ceva de băut? întreabă el. 

— Apă, vă rog, răspunde Axel. 

— Plată sau minerală? 

Înainte ca Axel să apuce să răspundă, intră un bărbat, pe o 
altă ușă. 

Îi amintește de primul, care stătuse lângă pilotul elicopterului. 
Amândoi sunt înalţi și laţi în umeri, constituţiile lor sunt ciudat 
de asemănătoare și mișcările cumva sincronizate. Nou-venitul 
are părul foarte blond, sprâncene aproape albe și un nas care a 
fost spart. Primul e cărunt și poartă ochelari cu rame de baga. 

Se mișcă în tăcere, eficient și ferm, în vreme ce-l conduce pe 
Axel spre apartamentele de sub punte. 

lahtul de lux pare ciudat de pustiu. Axel apucă să vadă că 
piscina este goală, n-a fost umplută de câţiva ani probabil. Pe 
fundul ei zac câteva mobile vechi, o canapea fără perne și 
câteva scaune rupte. 

Axel Riessen observă că mobilierul frumos de nuiele de pe o 
mică platformă e prost întreţinut. Împletitura a plesnit și ies 
așchii de peste tot. 

Cu cât pătrund mai adânc pe vas, cu atât acesta pare doar o 
coajă goală, părăsită. Pașii lui Axel răsună pe podelele de 
marmură zgâriată ale coridoarelor goale. Trec printr-o ușă dublă 
pe care scrie „Sala da pranzo”, cuvintele fiind sculptate în 
lemnul închis la culoare. 

Sufrageria este enormă. Prin ferestrele panoramice nu se 
vede decât marea. O scară lată, cu covor roșu, duce la nivelul 
de sus. De tavan atârnă candelabre uriașe. Incăperea a fost 

făcută pentru petreceri cu mulţi invitaţi, dar pe masă se află 
acum un copiator, un fax, două computere și o grămadă de 
dosare. 

În fundul încăperii stă un bărbat scund, la o masă mai mică. 
Are părul grizonant și creștetul lui pleșuv lucește. Axel îl 
recunoaște imediat pe traficantul de arme Raphael Guidi. Este 
îmbrăcat în pantaloni de trening lăbărţaţi albastru-deschis și o 
bluză asortată, cu cifra șapte pe piept și pe spate. In picioare 
are pantofi albi de sport, fără ciorapi. 

— Bun venit, spune bărbatul într-o engleză aspră. 

Mobilul începe să-i sune în buzunar, îl scoate, privește 
numărul, dar nu răspunde. Aproape imediat primește un nou 
telefon, de data asta răspunde, spune câteva cuvinte în italiană 
și apoi îl privește pe Axel Riessen. Face un gest spre fereastra 
panoramică, spre întinderile întunecate, mișcătoare ale mării. 

— N-am venit aici de bunăvoie, începe Axel. 

— Îmi pare rău, nu era timp pentru... 

— Deci, ce vrei? 

— Vreau să-ţi câștig loialitatea, răspunde Raphael scurt. 

Se lasă tăcerea și amândoi bodyguarzii zâmbesc cu privirea 
plecată, apoi redevin gravi. Raphael ia o înghiţitură din băutura 
galbenă cu vitamine și râgâie fără zgomot. 

— Loialitatea este singura care contează, spune el încet, 
privindu-l pe Axel în ochi. Ai afirmat mai înainte că nu există 
nimic din ce am eu care te-ar putea interesa, dar... 

— E adevărat. 

— Dar eu cred că, dimpotrivă, am o ofertă foarte bună, 
continuă Raphael, făcând o grimasă. Ca să-ţi câștig loialitatea, 
știu că trebuie să-ți ofer ceva ce vrei să ai cu adevărat, poate 
ceea ce îţi dorești mai mult decât orice. 

Axel scutură din cap: 

— Nici eu însumi nu știu ce-mi doresc mai mult. 

— Ba eu cred că știi, spune Raphael. Dorești să poţi dormi din 
nou, să dormi noaptea întreagă, fără să... 

— Cum ai știut...? 

Se oprește brusc și Raphael îi aruncă o privire rece, 
nerăbdătoare. 

— Atunci știi cu siguranţă că deja am încercat toate 
posibilităţile, spune rar Axel. 

Raphael face un gest indiferent: 


372 


— Vei primi un ficat nou. 

— Sunt deja pe o listă de așteptare pentru un ficat nou, spune 
Axel, zâmbind fără voie. Dar boala de care sufăr mi-am 
provocat-o singur și tipul meu de ţesut este așa de neobișnuit, 
că în principiu nici nu există vreun donator... 

— Am un ficat pentru tine, Axel Riessen, îl întrerupe Raphael 
cu vocea lui aspră. 

Se face tăcere și Axel simte cum i s-au înroșit obrajii, cum 
încep să-i ardă urechile. 

— Și, în schimb? întreabă el, înghițind greu. Vrei să semnez 
licența de export pentru Kenya. 

— Da, vreau să facem un contract Paganini, răspunde 
Raphael. 

— Ce e... 

— Nicio grabă, trebuie să  reflectezi, este o alegere 
importantă, e nevoie să studiezi informaţiile exacte despre 
donatorul de organe și așa mai departe. 

În capul lui Axel, gândurile aleargă cu repeziciune. Își spune 
că poate semna și, dacă va primi un ficat, pe urmă va putea să 
depună mărturie împotriva lui Raphael Guidi. Va primi protecţie, 
știe asta, poate va fi obligat să-și schimbe identitatea, dar va 
putea dormi din nou. 

— Mâncăm ceva? Mi-e foame, dumitale, nu? întreabă Raphael. 

— Poate... 

— Dar înainte de-a mânca, vreau să-ţi suni secretara de la ISP 
și să-i spui că ești aici. 


100. 


Pontus Salman 


Saga ţine telefonul la ureche, oprindu-se pe culoar lângă un 
container mare de plastic pentru hârtie. Se uită absentă la 
aripile unui fluture, asemănătoare unei frunze care tremură pe 
podea, în bătaia aerului ce vine dinspre gura de ventilație. 

— Nu mai aveți nicio altă treabă la Stockholm? întreabă un 
bărbat cu accent puternic de Gotland, când i se face legătura cu 
poliţia din Södertälje. 

— Este vorba despre Pontus Salman, spune ea cu îngrijorare 
în glas. 

— Da, dar acum a plecat, răspunde polițistul satisfăcut. 

— Ce vrei să spui? îl întreabă cu glas ridicat. 

— Păi, am vorbit cu Gunilla Sommer, specialista în psihologie 
care a mers cu el la psihiatrie. 

— Da, și? 

— Nu l-a crezut că vorbea serios, cu amenințarea aceea de 
sinucidere, așa că l-a lăsat să plece, locurile în spital nu sunt 
gratis și... 

— Pune-l sub urmărire, spune Saga repede. 

— Pentru ce? Pentru o încercare de sinucidere făcută fără 
chef? 

— Ai grijă doar să-l găsiţi, adaugă Saga și închide telefonul. 

A luat-o spre lift, când Göran Stone se postează în faţa ei, 
oprind-o cu brațele întinse. 

— Vrei să-l interoghezi pe Pontus Salman - nu-i așa? o 
întreabă pe un ton provocator. 

— Da, răspunde Saga scurt și o pornește din nou, dar el n-o 
lasă. 

— Trebuie doar să dai un pic din fund, spune el. Sau să-ți 
scuturi un pic buclele și gata, o să fii promovată, sau... 

— Dă-te la o parte, îi cere Saga furioasă și puncte roșii îi apar 
pe frunte. 

— OK, iartă-mă că am vrut să te ajut, spune Goran Stone, cu 
un glas de om nedreptăţit. Dar tocmai am trimis patru mașini la 
casa lui Salman din Lidingö, ca să... 

— Ce s-a întâmplat? întreabă Saga. 

— Vecinii au sunat la poliție, zâmbește el. Au auzit, după cum 
se pare, un pic de zdrang-zbang și țipete. 

Saga îl îmbrâncește și o ia la fugă. 

— Multumesc frumos, Göran, îi strigă el din urmă. 

e 

În timp ce conduce mașina spre Lidingö, încearcă să nu se 
gândească la ce s-a putut întâmpla, dar gândurile i se 
învălmășesc și aude mereu vocea din înregistrare, omul care 
povestea plângând despre fiica sa. 

Saga își promite să se antreneze zdravăn diseară și să se 
culce devreme. 

Nu reușește să ajungă până pe Roskullvăgen, este așa de 
multă lume pe stradă, încât e nevoită să parcheze la vreo două 
sute de metri de casa lui Salman. Curioși și jurnaliști se 
înghesuie lângă benzile alb cu albastru, încercând să vadă casa. 
Saga se scuză, în vreme ce se strecoară printre ei, dându-i la o 
parte. Girofarurile poliţiei pulsează peste copacii înverziţi. 
Colega Magdalena Ronander se sprijină de peretele de cărămidă 
și vomită. Mașina lui Pontus Salman e parcată la intrarea în 
garaj. E un BMW alb, căruia îi lipsește geamul din plafon. Cuburi 
mici de securit pline de sânge zac pe caroserie și în jurul 
mașinii. Prin geamurile mânjite de sânge se întrezărește un corp 
de bărbat. 

Este Pontus Salman. 

Magdalena ridică obosită privirea, se șterge la gură cu o 
batistă și o oprește pe Saga, care se îndreaptă spre ușă. 

— Nu, nu, spune ea cu glas răgușit. Nu vrei absolut deloc să 
intri. 

Saga se oprește, aruncă o privire spre casa mare, se întoarce 
spre Magdalena ca s-o întrebe ceva, dar pe urmă se gândește că 
trebuie să-i telefoneze lui Joona, să-i spună că martorul lor nu 
mai există. 


101. 


Fata cu florile de păpădie 


Joona străbate în fugă zona sosirilor din aeroportul Vanda, de 
lângă Helsinki, când începe să-i sune telefonul. 

— Saga, ce se întâmplă? 

— Pontus Salman e mort, se află în mașina lui, în faţa casei, 
se pare că s-a împușcat. ă 

Joona iese, merge la primul taxi din coadă. li explică șoferului 
că trebuie să ajungă în port, apoi se așază pe bancheta din 
spate. 

— Ce-ai spus? întreabă Saga. 

— Nimic. 

— Nu mai avem niciun martor! exclamă Saga furioasă. Ce 
naiba facem? 

— Nu știu, răspunde Joona, închizând pentru o clipă ochii. 

Simte mișcările mașinii, un legănat blând. Taxiul părăsește 
zona aeroportului, mărește viteza și intră pe autostradă. 

— Nu poţi să te duci la vasul lui Raphael fără ajutor... 

— Fata, spune Joona brusc. 

— Ce? 

— Axel Riessen cânta la vioară cu o fată, continuă Joona, 
deschizându-și ochii cenușii. Poate că ea a văzut ceva. 

— De ce crezi asta? 

— Era o păpădie, un puf de păpădie într-un pahar cu whisky... 

— Despre ce naiba vorbești? întreabă Saga. 

— Încearcă doar să dai de ea. 

Joona se lasă pe spate, amintindu-și cum stătea Axel în 
picioare cu vioara în mână, atunci când venise fata cu un 
mănunchi de păpădii. Apoi, se gândește din nou la păpădia cu 
tulpina aplecată peste marginea paharului de whisky din 
dormitorul lui Axel. Fata fusese acolo și, prin urmare, era posibil 
să fi văzut ceva. 

e 

Joona urcă pe vasul de pază Kirku, pe care marina finlandeză 
l-a preluat cu șase ani în urmă de la paza de coastă. Când dă 
mâna cu comandantul navei, Pasi Rannikko, începe imediat să 
se gândească la Lennart Johansson, de la poliţia marină din 
Dalarö. Cel care iubea surfingul și căruia i se spunea Lance. 

Pasi Rannikko este la fel de tânăr ca Lance, un bărbat ars de 
soare cu ochii albastru-deschis. Dar, spre deosebire de Lance, el 
își ia slujba foarte în serios. Este evident că această misiune 
neașteptată, în afara apelor teritoriale finlandeze, îl deranjează. 

— Nimic nu mă bucură în legătură cu acest drum, spune Pasi 
Rannikko pe un ton sec. Dar, comandantul meu e prieten cu 
șeful tău... Și se pare că a fost de ajuns. 

— Mă aștept să primim un ordin din partea procuraturii, de 
vreme ce ne ducem acolo, spune Joona simțind vibraţiile, în timp 
ce vasul se desprinde de chei și pornește mlădios peste apă. 

— De îndată ce vei avea ordinul procuraturii, contactez FNS 
Hanko. E un vas purtător de rachete cu douăzeci de ofițeri și 
șapte recruți. 

Arată vasul pe radar. 

— Poate ajunge la 35 de noduri viteză, nu-i va lua decât 
douăzeci de minute să ne ajungă din urmă. 

— Bine. 

— lahtul lui Raphael Guidi a trecut de insula Dag și se află la 
oarecare distanță de Estonia... Sper că ești conștient că nu 
putem urca la bord pe un vas aflat în apele teritoriale estoniene, 
dacă nu e vorba despre o situaţie de urgenţă sau despre vreo 
activitate criminală evidentă. 

— Da, răspunde Joona. 

Cu motoarele vuind, vasul părăsește portul. 

— Acum își face apariţia întregul echipaj, spune Pasi Rannikko 
ironic. 

Un bărbat puternic, cu barbă blondă urcă pe puntea de 
comandă. Va sta la cârmă și se prezintă drept: „Niko Kapanen, 
la fel ca jucătorul de hochei pe gheaţă”, apoi întreabă precaut: 

— De fapt, de ce e bănuit Raphael Guidi? 

— Răpire, uciderea a câţiva polițiști, contrabandă cu arme, 
răspunde Joona. 

— Și Suedia trimite un singur poliţist? 

— Da, zâmbește Joona. 

— lar noi participăm cu un șlep vechi, neînarmat! 

— De îndată ce obţinem ordinul procuraturii, vom avea 
aproape un pluton, spune Pasi Rannikko pe un ton neutru. 
Vorbesc cu Urho Saarinen de pe Hanko, și vor fi aici în douăzeci 
de minute. 

— Dar, inspecţiile... Ei, la naiba, avem și noi dreptul de a 
inspecta un... 

— Nu pe apă estoniană, îl întrerupe Pasi Rannikko. 

— La dracu', bombăne Niko. 

— Se aranjează, îl asigură Joona scurt. 


102. 


Ce dezvăluie fotografia 


Axel Riessen stă întins pe pat, în dormitorul care face parte 
din apartamentul de cinci camere care i-a fost dat pe 
megaiahtul lui Raphael Guidi. Lângă el se află dosarul cu 
informaţii amănunțite despre donator, un bărbat care zace în 

comă după o operaţie nereușită. Toate valorile sunt perfecte - 
tipul de țesut se potrivește perfect cu ficatul lui. 

Axel privește fix în tavan și simte cum inima îi bate tare în 
piept. Tresare, când aude un ciocănit în ușă. Este bărbatul în alb 
care l-a întâmpinat după călătoria cu elicopterul. 

— Cina, spune bărbatul scurt. 

Străbat împreună o porțiune unde se făcea spa. Axel vede 
căzi de baie verzi, în care se ridică mormane de sticle goale și 
cutii de bere. Prosoape în pungi de plastic încă se află pe 
rafturile elegante din marmură albă de pe lângă pereţi. In 
spatele pereţilor de sticlă mată se vede o sală de gimnastică. O 
ușă dublă de metal mat alunecă fără zgomot, când trec prin 
zona dedicată relaxării, cu mochetă bej, fotolii și canapele și o 
masă joasă, dar masivă din calcar șlefuit. Peste încăpere 
plutește o lumină stranie, întunecată, amestecând pe pereţi și 
podea umbre alunecătoare și pete luminoase. Axel ridică 
privirea și vede că se află sub marea piscină a iahtului. Fundul 
bazinului este din sticlă și, printre gunoaie și mobile stricate, se 
întrevede cerul palid. 

Raphael Guidi stă pe o canapea, îmbrăcat în aceiași pantaloni 
de trening ca mai înainte și cu un maiou alb, care i se întinde 
peste pântece. Bate cu palma pe locul de lângă el și Axel se 
așază. Amândoi bodyguarzii stau în spatele lui Raphael ca două 
umbre. Nimeni nu spune nimic. Telefonul lui Raphael Guidi sună, 
el răspunde și începe o lungă conversaţie. 

După o vreme, bărbatul în alb se întoarce, împingând o 
măsuţă pe rotile. În tăcere, pune pe masa joasă de piatră farfurii 
și pahare, o tavă cu hamburgeri, pâine și cartofi prăjiţi, o sticlă 
de ketchup și o sticlă mare, de plastic cu pepsi-cola. 

Raphael nu ridică privirea, ci își continuă conversaţia 
telefonică. Pe un ton neutru discută o grămadă de detalii despre 
viteza de producţie și logistică. 

Nimeni nu spune nimic, toţi așteaptă plini de răbdare. 

După cincisprezece minute, Raphael Guidi încheie și-l privește 
liniștit pe Axel Riessen. Apoi, începe să-i vorbească cu blândeţe: 

— Poate vrei un pahar de vin, spune el. Poţi să ai un ficat nou 
în câteva zile. 

— Am citit de mai multe ori informaţiile despre ficatul 
donatorului, răspunde Axel. Perfect, sunt impresionat, totul se 
potrivește... 

— E interesantă chestia asta cu dorințele, observă Raphael. 
Ce-și dorește omul mai mult dintre toate. Eu îmi doresc ca soţia 
mea să fie în viaţă, să ne bucurăm unul de celălalt. 

— Înţeleg. 

— Dar, pentru mine dorinţele se află la un loc cu opusul lor, 
spune Raphael. 

la un hamburger și un coșuleţ cu cartofi prăjiţi, apoi împinge 
tava spre Axel. 

— Mulţumesc. 

— Dorinţa de pe unul din talerele balanței este la fel de grea 
cu ce se află pe celălalt taler - coșmarul, continuă Raphael. 

— Coşmarul? 

— Vreau să spun doar că... Trecem prin viață sfâșiaţi între 
extreme, dorințe care nu se vor împlini niciodată și coşmaruri 
care niciodată nu vor deveni reale. 

— Poate că așa este, murmură Axel, mușcând din hamburger. 

— Dorinţa ta de a dormi din nou poate deci să se împlinească, 
dar cum... Mă întreb dacă te gândești la celălalt taler al balanței, 
cum arată cel mai rău coșmar al tău? 

— De fapt, habar n-am, zâmbește Axel. 

— De ce îţi este frică? întreabă Raphael, punând sare pe 
cartofii prăjiţi. 

— De boală, de moarte... și de suferinţă. 

— Desigur, în ceea ce privește suferinţa, sunt de acord, spune 
Raphael. Pentru mine este vorba, am început s-o înțeleg, despre 
fiul meu. Curând va fi un bărbat în toată firea și am început să 
mă tem că se va întoarce împotriva mea, va dispărea din 
preajma mea. 

— Singurătatea? 

— Da, așa cred, răspunde Raphael. Singurătatea totală este 
cu siguranță coșmarul meu. 

— Eu sunt singur, zâmbește Axel. Cel mai rău lucru s-a 
întâmplat deja. 

— Nu spune asta, glumește Raphael. 

— Nu, dar că s-ar putea repeta... 

— Ce vrei să spui? 

— Lasă, nu vreau să vorbesc despre asta. 

— Că vei provoca din nou sinuciderea unei fete, rostește 
Raphael încet, punând ceva pe masă. 

— Da. 


— Cine-ar putea să-și ia viața? 

— Beverly, șoptește Axel și vede că obiectul pe care Raphael 
l-a pus în faţa lui e o fotografie. 

E așezată cu faţa în jos. 

Axel întinde mâna, fără ca de fapt să vrea s-o facă. Degetele îi 
tremură, când întoarce fotografia. Işi trage înapoi mâna și 
respiră adânc. Pe fotografie se vede chipul întrebător al lui 
Beverly, în lumina unui blit. Axel privește ţintă și încearcă să 
înţeleagă. Ştie că fotografia este menită să fie un avertisment, 
pentru că a fost făcută cu câteva zile în urmă, în propria lui 
casă, în bucătărie, atunci când Beverly încercase o vioară și 
după aceea intrase în casă, ca să caute un vas pentru buchetul 
cu păpădii. 


103. 


Mai aproape 


Abia după două ore la bordul vasului de pază finlandez, Joona 
vede iahtul de lux al lui Raphael Guidi, alunecând suplu la 
orizont. În lumina soarelui, pare un vapor de cristal cu străluciri 
de fulger. 

Comandantul Pasi Rannikko vine înapoi și se așază lângă el, 
arătând cu un semn din cap spre marele iaht. 

— Cât de aproape suntem? întreabă el înverșunat. 

Joona îi aruncă o privire pătrunzătoare. 

— Așa de aproape, că putem vedea ce se întâmplă la bord, 
spune el calm. Eu trebuie să... 

Tace, simțind o înţepătură bruscă în tâmple. Se sprijină de 
balustrada punţii și încearcă să respire adânc. 

— Ce e? întreabă Pasi Rannikko cu amuzament în glas. Ai rău 
de mare? 

— Nu-i nimic, răspunde Joona. 

Durerea îl săgetează din nou, se ţine strâns de balustradă și 
reușește să rămână în picioare, cât durează criza. Știe că în 
niciun caz nu poate lua medicamentele acum, l-ar face neatent 
și l-ar moleși. 

Joona simte suflarea răcoroasă îngheţându-i broboanele de 
sudoare de pe frunte. Işi amintește de Disa, de privirea ei, de 
chipul ei grav. Soarele sclipește pe întinderea netedă a mării și 
brusc vede în minte cununa de mireasă. Lucește în vitrina de 
sticlă de la Muzeul Nordic. Se gândește la mireasma florilor 
sălbatice și la biserica împodobită pentru cununie, inima îi bate 
așa de tare, că mai întâi nu înţelege ce-i spune căpitanul. 

— Ce vrei să zici? 

Joona privește dezorientat spre Pasi Rannikko și apoi spre 
marele vas alb. 


104. 


Cosmarul 


Axel nu mai poate mânca, îi e greață. Privirea îi revine 
necontenit la fotografia lui Beverly. 

Raphael înmoaie cartofii într-o grămadă mică de ketchup, de 
pe marginea farfuriei. 

Axel vede deodată un tânăr, stând în ușă și privindu-i. Pare 
ostenit și îngrijorat. Tine în mână un telefon mobil. 

— Peter! strigă Raphael. Vino aici! 

— Nu vreau, spune tânărul cu glas moale. 

— Nu era o întrebare, zâmbește iritat Raphael. 

Băiatul se apropie, privindu-l timid pe Axel. 

— Acesta este fiul meu, explică Raphael, ca și cum ar fi fost 
vorba despre o invitaţie obișnuită la cină. 

— Bună ziua, spune Axel cu amabilitate. 

Bărbatul care stătuse în elicopter lângă pilot se află lângă bar 
și îi aruncă alune unui câine vesel și lățos. Părul lui cenușiu pare 
de metal și ochelarii îi lucesc albi. 

— Nu-i fac bine alunele, spune Peter. 

— După masă, ai putea să-ţi aduci vioara? întreabă Raphael 
cu o oboseală bruscă în glas. Oaspetele nostru este interesat de 
muzică. 

Peter dă din cap, e palid și transpirat, cearcănele din jurul 
ochilor sunt aproape violete. 

Axel face o încercare să zâmbească. 


— Ce vioară ai? 

Peter dă din umeri. 

— Mult prea bună pentru mine, este un Amati. Mama mea era 
muziciană, e vioara ei. 

— Un Amati? 

— De fapt, care dintre instrumente este mai bun? întreabă 
Raphael. Amati sau Stradivarius? 

— Depinde doar de cel care cântă la ea, răspunde Axel. 

— Vii din Suedia, spune Raphael. În Suedia există patru viori 
făcute de Stradivarius, dar niciun Paganini, care să cânte la 
ele... Și eu îmi imaginez... 

— Cu siguranţă, așa e, răspunde Axel. 

— Eu colecționez instrumente cu coarde care încă își 
amintesc cum... Nu, se întrerupe el. Lasă-mă să formulez altfel... 
Dacă acest instrument este folosit cum trebuie, atunci vei auzi 
regretul după un suflet pierdut. 

— Poate, răspunde Axel. 

— Am grijă să amintesc despre acest regret atunci când 
trebuie semnat un contract, continuă Raphael cu un zâmbet 
lipsit de bucurie. Eu strâng părţile implicate, ascultăm muzică, 
acel sunet unic, plin de tristeţe și apoi scriem un contract în aer, 
cu dorințele și coșmarurile noastre drept miză... Acesta este un 
contract Paganini. 

— Înţeleg. 

— Chiar o faci? întreabă Raphael. Nu poate fi rupt, nici măcar 
prin propria moarte. Cel care încearcă să încalce cele stabilite 
sau își ia propria viaţă trebuie să știe că oricum își va culege cel 
mai îngrozitor coșmar. 

— Ce vrei să-ți răspund? întreabă Axel. 

— Eu spun doar... Acesta nu este un contract pe care să-l 
rupi, iar eu... cum să mă exprim? se întreabă el ezitând. Nu văd 
cum ar fi util activităţii mele, dacă tu m-ai lua doar drept o 
persoană drăguță. 

Raphael se duce la televizorul mare, aflat pe perete. Scoate 
un disc lucios din buzunar și-l introduce în fanta pentru DVD. 
Peter se așază pe marginea uneia dintre canapele. Băiatul 
privește sfios la cei din încăpere. Are pielea deschisă la culoare 
și nu seamănă deloc cu tatăl său. E mic de statură, cu mădulare 
fine, iar chipul îi este delicat. 


Imaginea e neclară, brăzdată de linii cenușii. Axel simte o 
spaimă vădită, pur fizică atunci când vede trei persoane ieșind 
pe o ușă dintr-o vilă de cărămidă. Recunoaște imediat două 
dintre ele: comisarul criminalist Joona Linna și Saga Bauer. Cea 
de-a treia persoană este o femeie tânără, cu trăsături 
meridionale. 

Axel privește ecranul și-l vede pe Joona Linna scoțând un 
telefon și formând un număr. Pare să nu primească vreun 
răspuns. Cu feţele posomorâte cei trei se urcă în mașină și 
pleacă. 

Camera se rotește spre ușă, aceasta se deschide și se face 
brusc întuneric. Apoi obiectivul camerei este din nou fixat. Două 
valize mari stau în hol. Camera continuă spre bucătărie, o 
cotește apoi la stânga și continuă în jos, pe o scară, printr-o 
intrare cu plăci de faianță, până într-o încăpere mare, cu 
piscină. O femeie în costum de baie stă pe un șezlong, iar altă 
femeie, tunsă băieţește stă în picioare, vorbind la telefon. 

Obiectivul se retrage cu o mișcare timidă, nu insistă pe 
convorbirea telefonică, rămâne ascuns, până ce femeia cu 
tunsoare băieţească termină de vorbit, apoi reîncepe să 
înainteze. Se aud pași și femeia cu telefonul își întoarce fața 
tristă și ostenită spre obiectiv și împietrește. O expresie de 
spaimă teribilă îi trece peste trăsăturile feţei. 

— Nu cred că vreau să văd mai mult, papa, spune fiul cu voce 
stinsă. 

— Abia acum începe, răspunde Raphael. 

Ecranul televizorului se întunecă brusc, camera a fost oprită, 
dar în aceeași secundă imaginea revine, pâlpâie, apoi se 
stabilizează din nou. Aparatul de filmat este acum pus pe un 
stativ și cele două femei stau una lângă cealaltă pe podea, 
sprijinite de zidul de faianţă. Pe un scaun în fața femeilor se află 
Pontus Salman. Pare că respiră repede, trupul i se mișcă 
neliniștit pe scaun. 

Cronometrul din imagine arată că înregistrarea a fost făcută 
cu numai o oră în urmă. 

Un bărbat îmbrăcat în negru, cu chipul ascuns de o glugă, 
merge direct la Veronique, o prinde tare de păr și-i întoarce cu 
forţa faţa spre obiectiv. 

— lertare, iertare, iertare, spune Raphael cu voce piţigăiată. 

Axel îl privește întrebător, dar aude apoi glasul lui Veronique 
Salman: 

— lartă-mă, iartă-mă, iartă-mă. 

Respiră precipitat, înspăimântată. 

— N-am avut nicio intenţie, scâncește Raphael, arătând spre 
televizor. 

— N-am avut nicio intenţie, imploră Veronique. Am făcut 
fotografia, dar n-aveam nicio intenţie rea, nu știam cât de 
proastă eram, credeam doar că... 

— Trebuie să alegi, îi spune omul cu glugă lui Pontus Salman. 
Pe cine să împușc în genunchi? Pe soția ta sau pe sora ta? 

— Te rog, șoptește Pontus. Nu face asta. 

— Pe cine să împușc? întreabă bărbatul. 

— Pe soţia mea, răspunde Pontus aproape fără glas. 

— Pontus, imploră soţia acestuia. Te rog, nu-l lăsa să... 

Pontus începe să plângă întretăiat, strident. 

— O s-o doară dacă o împușc, avertizează bărbatul. 

— Nu-l lăsa să facă asta! strigă Veronique copleșită de panică. 

— Te-ai răzgândit? S-o împușc mai bine pe sora ta? 

— Nu, răspunde Pontus. 

— Roagă-mă frumos. 

Se face tăcere și apoi Axel îl aude pe Pontus Salman spunând: 

— Fii drăguţ și... împușc-o pe soţia mea în genunchi. 

— Pentru că mă rogi așa de frumos, o s-o împușc în amândoi 
genunchii, răspunde bărbatul, lipind pistolul de picioarele lui 
Veronique Salman. 

— Nu-l lăsa s-o facă! strigă ea. Te rog, Pontus... 

Bărbatul trage, se aude o pocnitură scurtă și piciorul se 
smucește. Sângele ţâșnește pe faianţa albă. Un nor de praf de 
pușcă învăluie trăgaciul. Veronique urlă, până i se stinge vocea. 
El trage din nou. Reculul face ca ţeava pistolului să sară în sus. 
Este atins celălalt genunchi și piciorul se îndoaie într-un unghi 
imposibil. 

Veronique strigă din nou, răgușit și străin, trupul îi tresare de 
durere și sângele curge în valuri pe podeaua de gresie de sub 
ea. 

Pontus Salman vomită și omul cu glugă îl privește întrebător, 
aproape visător. Veronique alunecă pe-o parte, respiră sacadat 
și încearcă să ajungă cu mâinile la picioarele rănite. Cealaltă 

femeie pare să fie în stare de șoc, fața îi este cenușie și ochii, 
niște găuri mari, negre. 

— Sora ta are probleme psihice, nu-i așa? întreabă bărbatul 
plin de curiozitate. Crezi că înţelege ce se petrece? 

II bate consolator cu palma pe cap, apoi spune: 

— Să o violez pe sora ta sau s-o împușc pe soția ta? 

Pontus nu răspunde, pare gata să-și piardă cunoștința. Ochii i 
se dau peste cap și omul îl lovește peste faţă: 

— Răspunde-mi, o împușc pe nevastă-ta sau o violez pe soră- 
ta? 

Sora lui Pontus Salman clatină din cap. 

— Violeaz-o, șuieră Veronique printre gâfâieli. Te rog, Pontus, 
te rog, spune-i s-o violeze! 

— Violeaz-o, șoptește Pontus. 

— Ce? 

— Violeaz-o pe sora mea. 

— OK, imediat, spune bărbatul. 

Axel privește în podea, printre genunchi. Se chinuie să nu 
audă gemetele din film, rugăminţile, strigătele sălbatice, pline 
de groază. Incearcă să-și umple mintea cu muzică, încearcă să 
înţeleagă acele spaţii care apar la Bach, spaţii pline de lumină, 
de raze care dau buzna. 

In cele din urmă, se face tăcere. Axel ridică privirea spre 
ecran. Femeile zac moarte lângă perete. Îl vede pe bărbatul cu 
glugă cum stă gâfâind cu un cuţit într-o mână și cu pistolul în 
cealaltă. 

— Coşmarul a fost trăit pe viu - acum poţi să-ţi iei viaţa, 
spune bărbatul din film, aruncă pistolul spre Pontus și apoi 
pleacă, iese din obiectiv. 


105. 


Martorul 


Saga Bauer pleacă de lângă Magdalena Ronander și trece din 
nou peste banda pusă de poliţie. Curioșii au devenit și mai 
numeroși, televiziunea a venit cu o dubă mare, un poliţist în 

uniformă încearcă să facă mulţimea să se dea la o parte și să 
lase să treacă ambulanţa. 

Saga lasă toate astea în urmă, străbate o alee pavată cu dale 
care duce spre grădina cuiva și pe lângă o tufă de iasomie 
înflorită. Merge tot mai repede și ultima porţiune până la mașină 
o traversează în goană, direct peste gazon. 

— Fata, i-a zis Joona la telefon. Trebuie să găsești fata. La 
Axel Riessen se afla o fată. l-a spus Beverly, vorbește cu fratele 
lui, Robert. Are poate cincisprezece ani, trebuie să-i dai de 
urmă. 

— Cât timp am să-l cooptez pe procuror în treaba asta? 

— Nu prea mult, a spus Joona. Dar o să reușești. 

În vreme ce Saga conduce spre Stockholm, îl sună pe Robert 
Riessen, dar nu primește răspuns. Sună la Criminalistică și roagă 
să i se facă legătura cu asistenta lui Joona, femeia plinuţă care a 
câștigat o medalie la înot pe vremuri și care se încăpăţâna să 
aibă unghii vopsite strident și buzele date cu gloss. 

— Anja Larsson, răspunde aceasta imediat. 

— Bună, sunt Saga Bauer de la Săpo, ne-am întâlnit adineauri 
la... 

— Da, știu, spune Anja cu răceală. 

— Mă întreb dacă poţi găsi o fată care probabil se numește 
Beverly și... 

— Trimit factura la Säpo pentru asta? 

— Fă ce dracu' vrei, dar găsește un afurisit de număr de 
telefon, înainte să... 

— Ai grijă cum vorbești, tânără doamnă. 

Saga înjură și claxonează prelung o mașină care nu pornește, 
deși s-a făcut verde la semafor, și este pe punctul de-a întrerupe 
convorbirea, când Anja începe dintr-odată să vorbească: 

— Ce vârstă are? 

— Poate cincisprezece ani. 

— Nu există niciun număr de telefon al lui Beverly Andersson. 
E posibil să aibă un mobil fără abonament, nu apare în nicio 
carte de telefon... Singurul număr care există este al tatălui ei. 

— OK, îl sun. Poţi să-mi trimiţi un SMS cu numărul lui? 

— Am făcut-o deja. 

— Mulţumesc, mulţumesc mult, Anja. lartă-mă că sunt un pic 
nerăbdătoare, dar mă tem pentru Joona, o să facă o prostie dacă 
nu primește ajutor. 

— Ai vorbit cu el? 

— El m-a rugat să caut fata. Eu nici măcar n-am întâlnit-o 
vreodată, nu știu... Joona e sigur c-o să rezolv asta, dar eu... 

— Sună-l pe tatăl lui Beverly, iar eu continui să caut, spune 
Anja, întrerupând convorbirea. 

Saga trage pe marginea drumului, în Hjorthagen, și formează 
numărul trimis de Anja. Prefixul este 0418, prefix de Skâne. 
Poate Svalöv, gândește ea, lăsând telefonul să sune. 


106. 


Tatăl 


Într-o bucătărie cu mobilă de pin, în plin Skâne, un bărbat 
tresare când telefonul începe să sune. Tocmai a intrat, după ce 
a petrecut mai mult de o oră eliberând din gardul de sârmă 
ghimpată al unui vecin o vacă împotmolită acolo, după ce a sărit 
bariera electrificată. Evert Andersson are degetele rănite și pete 
uscate de sânge pe salopeta albastră. 

Când sună telefonul, nu numai mâinile murdare îl împiedică 
să ridice receptorul, ci și senzaţia că nu există nimeni cu care ar 
avea chef să vorbească în momentul acela. Se apleacă în faţă, 
privește ecranul pe care apare numărul și vede că e vorba 
despre un număr secret, probabil un vânzător de aparate 
telefonice cu glas afectat. 

Lasă semnalele să se stingă, însă pe urmă telefonul începe iar 
să sune. Evert Andersson privește pe display din nou și în cele 
din urmă răspunde. 

— Andersson. 

— Bună ziua, mă numesc Saga Bauer, se aude un glas 
tensionat de femeie. Sunt polițistă, comisar la Säpo. De fapt, o 
caut pe fiica dumneavoastră, Beverly Andersson. 

— Ce s-a întâmplat? 

— Ea n-a făcut nimic, dar cred că are informaţii importante 
care ne-ar fi de ajutor. 

— Și acum a dispărut? întreabă el slab. 

— M-am gândit că poate aveți vreun număr de telefon al ei, 
spune Saga. 

Evert se gândește că pe vremuri își considera fata drept 
singura moștenitoare, cea care va purta tradiţia mai departe, va 
avea grijă de casă, grajduri, de anexe și de ogoare. Avea să 
treacă prin curte așa cum făcuse și mama ei, cu cizme verzi de 
cauciuc mărșăluind prin noroi, grasă ca mama ei, purtând o 
haină din piele și părul împletit într-o coadă, pe umăr. 

Dar Beverly încă din copilărie avea ceva neobișnuit, care-l 
făcea să se teamă. 

Crescuse și devenise tot mai diferită. Diferită de el, diferită de 
mama ei. Odată, intrase în grajd când Beverly era copil, avea 
doar opt, nouă ani. Şedea într-o boxă goală pe o găleată 
întoarsă și își cânta, cu ochii închiși. Era pierdută în sunete, nu-și 
auzea decât propriul glas. Se gândise s-o zgâlțâie, să-i spună să 
termine, să nu se prostească, dar expresia luminoasă de pe faţa 
copilei îl zăpăcise. Din acel moment, știuse că în Beverly se afla 
ceva ce el nu va pricepe niciodată. Și încetase să-i mai 
vorbească. De îndată ce încerca să-i spună ceva, îi dispăreau 
vorbele. 

După ce murise mama ei, tăcerea devenise totală. 

Beverly începuse să hoinărească, putea să dispară cu orele, 
adesea o zi întreagă. Poliţia o aducea acasă din locuri unde ea 
nu știa cum ajunsese. Urma pe oricine, dacă îi vorbea drăguţ. 

— Nu există nimic ce-aș dori să-i spun. Așadar, ce nevoie am 
de un număr de telefon? spune pe un ton aspru. 

— Sunteţi sigur că... 

— Nu e ceva ce-ar putea înţelege unul din Stockholm, o 
întrerupe, punând receptorul în furcă. 

Își privește degetele care mai ţin aparatul, vede sângele de 
pe încheieturi, murdăria de sub unghii, din fiecare zbârcitură și 
din fiecare por. Se duce cu pași înceți la fotoliul verde, ia ziarul 
lucios și începe să citească. In seara asta va fi un program în 
memoria omului de televiziune Ossian Wallenberg. Evert lasă 
ziarul să cadă pe podea, surprins de propriile sale lacrimi. Işi 
amintește brusc cum obișnuia Beverly să stea pe canapea, 
alături de el și să râdă la prostiile din emisiunea Vinerea de aur. 

107. 


A 


Incăperea goală 


Saga Bauer înjură cu voce tare, apoi rămâne acolo, în mașină. 
Strânge pleoapele și izbește de câteva ori cu pumnul în volan. 
Işi repetă că trebuie să se concentreze și să meargă mai 
departe, înainte de-a fi prea târziu. E atât de cufundată în 
gânduri, că tresare, când sună telefonul. 

— Sunt tot eu, spune Anja Larsson. |ţi fac legătura cu Herbert 
Saxeus, de la clinica „Inima Sfintei Maria”, adaugă ea. 

— OK, ce... 

— Herbert Saxeus a avut grijă de Beverly Andersson, în timpul 
celor doi ani cât a fost aceasta la clinică. 

— Mulţumesc, este... 

Dar Anja a trecut-o deja pe altă linie. 

Saga așteaptă, aude cum sună. „lnima Sfintei Maria”, 
gândește ea, amintindu-și că spitalul se află în Torsby, la est de 
Stockholm. 

— Da, Herbert la telefon, îi spune o voce caldă în ureche. 

— Bună ziua, mă numesc Saga Bauer, sunt polițistă, comisar 
la Säpo. Trebuie să găsesc o fată care v-a fost pacientă, Beverly 
Andersson. 

In receptor se lasă tăcerea. 

— E bine? întreabă doctorul după un moment. 

— Nu știu, trebuie să vorbesc cu ea, răspunde repede Saga. E 
foarte urgent. 

— Locuiește la Axel Riessen, care... El are un fel de 
responsabilitate neoficială pentru ea. 

— Așadar, Beverly locuiește acolo? întreabă Saga, răsucind 
cheia în contact și demarând. 

— Axel Riessen îi dă o cameră, până își va găsi ceva alei, 
răspunde doctorul. Fata are abia cincisprezece ani, dar ar fi fost 
o greșeală s-o silim să se întoarcă acasă. 

Șoseaua nu e aglomerată și Saga poate conduce repede. 

— Pot să știu pentru ce a fost tratată Beverly? întreabă ea. 

Doctorul respiră adânc și apoi spune cu vocea lui adâncă, 
prietenoasă: 

— Nu știu dacă este interesant... Ca medic, aș răspunde că 
era vorba de o tulburare gravă de personalitate, atunci când a 
venit aici. Kluster B. 

— Ce înseamnă asta? 

— Nimic, răspunde Herbert Sax6us și tușește, dregându-și 
vocea. Dar, dacă mă întrebaţi ca persoană particulară, atunci vă 
voi răspunde că Beverly este sănătoasă, mai sănătoasă decât 
cei mai mulţi... Știu că sună bombastic, dar de fapt nu ea este 
cea bolnavă. 

— Ci lumea. 

— Da, oftează el. 

Saga îi mulțumește, închide telefonul și o cotește pe 
Valhallavägen. Spătarul scaunului este lipicios din cauza 
transpiraţiei. Telefonul sună și, înainte de-a răspunde, Saga 
accelerează prin fața semaforului de la Stadionul Olimpic, exact 
în momentul în care se face roșu. 

— M-am gândit să vorbesc și eu cu tatăl lui Beverly, spune 
Anja. Este un tip foarte simpatic, dar a avut o zi grea, a îngrijit o 
vacă rănită. A consolat-o, așa mi-a spus. Familia lui a locuit 
dintotdeauna în același loc. Acum a mai rămas doar el la fermă. 
Am vorbit despre Minunata călătorie a lui Nils Holgersson și, 
până la urmă, s-a dus și a căutat câteva scrisori pe care i le-a 
trimis Beverly. Nici măcar nu le-a deschis, îţi dai seama ce tip 
căpos este. Beverly i-a comunicat în fiecare scrisoare numărul ei 
de telefon. 

Saga Bauer îi mulțumește Anjei de mai multe ori, apoi sună la 
numărul primit. Se oprește în fața casei lui Axel și a lui Robert 
Riessen, în vreme ce telefonul sună. 

Semnal după semnal, sunetele dispar într-o beznă adâncă. 
Soarele luminează pajiștea din faţa bisericii. Saga își simte 
corpul tremurând de efort, timpul este tot mai limitat, Joona va 
fi cu totul singur când îl va întâlni pe Raphael Guidi. 

Cu telefonul la ureche, merge la ușa lui Robert Riessen și 
sună. Brusc, se aude un pocnet în receptor și un foșnet ușor. 

— Beverly? întreabă Saga. Tu ești? 

Aude o răsuflare. 

— Răspunde-mi, Beverly, o roagă Saga cât mai blând cu 
putinţă. Unde ești? 

— Eu... 

Se face din nou tăcere. 

— Ce-ai spus? Ce-ai spus, Beverly, nu te-am auzit! 
— Nu pot încă să ies, șoptește fata și întrerupe convorbirea. 
e 

Robert Riessen este tăcut și palid, când o lasă pe Saga Bauer 
să intre în camera lui Beverly, rugând-o să încuie după ea, când 
termină. Camera pare aproape nelocuită. Nu sunt acolo decât 
câteva haine în dulap, o pereche de cizme de cauciuc, o 
pufoaică și un încărcător pentru telefon. 

Saga încuie și coboară în apartamentul lui Axel Riessen, 
pentru a încerca să înţeleagă ce voise Joona să-i spună, de ce 
fata ar fi putut să fie martor. Trece prin saloane și prin biblioteca 
liniștită. Ușa spre dormitorul lui Axel Riessen este întredeschisă. 
Saga pășește pe covorul gros, chinezesc, pe lângă pat, în baia 
învecinată. Se reîntoarce în dormitor. Ceva o face să fie 
încordată. În cameră domnește o atmosferă tensionată și Saga 
pune mâna pe pistolul din toc. Pe masă se află un pahar de 
whisky cu o păpădie ofilită. 

Praful se mișcă încet în lumina soarelui, mobilele sunt tăcute. 
Inima îi bate mai repede, când o creangă se izbește de 
fereastră. 

Se duce la patul nefăcut, privește cutele de pe cearșaful 
călcat, ambele perne. 

Saga crede că aude pași în bibliotecă și e pe punctul de a se 
strecura într-acolo, când o mână o prinde de gleznă. Cineva se 
află sub pat. Se smulge, sare înapoi, scoate pistolul și răstoarnă 
măsuța cu paharul. 

Saga se lasă într-un genunchi și ţintește, dar lasă imediat 
arma în jos. 

Din întunericul de sub pat o privește o fată cu ochi mari, 
speriaţi. Saga pune pistolul la loc în toc, apoi oftează adânc. 

— Răspândești lumină, șoptește fata. 

— Beverly? întreabă Saga. 

— Acum pot să ies? 

— Îți jur că poţi ieși, spune Saga liniștită. 

— A trecut o oră? Axel a spus că nu trebuie să ies până nu 
trece o oră. 

— A trecut mult mai mult, Beverly. 

Saga o ajută să iasă din spaţiul strâmt. Fata are pe ea doar 
lenjeria de corp și e înțepenită după ce a stat atâta timp 

nemișcată. Părul îi e tuns scurt și braţele sunt pline de desene și 
litere făcute cu cerneală. 

— Ce faci sub patul lui Axel Riessen? întreabă Saga, 
păstrându-și tonul calm. 

— El este cel mai bun prieten al meu, răspunde cu glas slab 
Beverly și trage pe ea o pereche de jeanși. 

— Cred că se află în mare primejdie - trebuie să-mi povestești 
tot ce știi. 

Beverly stă cu maioul în mână. Brusc, se înroșește la față și 
ochii i se umplu de lacrimi. 

— Eu nu am... 

— la-o încet, spune Saga, chinuindu-se încă o dată să-și 
domolească nervozitatea din glas. la-o de la început. 

— Eram în pat, când Axel a intrat, povestește Beverly cu voce 
slabă. Am înţeles imediat că se întâmplase ceva, era alb la față. 
Am crezut că era trist pentru că făcusem autostopul, de fapt nu 
trebuie să fac asta. 

Tace și își întoarce faţa. 

— Continuă, te rog, Beverly, e urgent. 

Beverly șoptește un „iartă-mă”, își șterge grăbită obrajii cu 
maioul și o privește pe Saga cu ochii umezi. 

— Axel a intrat în cameră, spune ea concentrată. Mi-a spus să 
mă vâr sub pat și să rămân ascunsă o oră întreagă și... Pe urmă 
a alergat în camera de zi și nu știu... le-am văzut doar 
picioarele, dar doi unchi au venit în spatele lui. l-au făcut ceva 
îngrozitor. El a urlat și ei l-au aruncat pe parchet și l-au înfășurat 
în plastic alb și pe urmă l-au dus de acolo. A fost așa de rapid 
totul. Nu le-am văzut fețele... Nici nu știu dacă erau oameni... 

— Așteaptă un pic, o întrerupe Saga luând telefonul. Trebuie 
să vii cu mine și să-i povestești același lucru unei persoane care 
se numește Jens Svanehjâlm. 

Saga formează numărul lui Carlos Eliasson, cu mâinile 
tremurându-i. 

— Avem un martor care a văzut cum Axel Riessen a fost răpit. 
Avem un martor, repetă ea. Martorul a văzut cum Axel Riessen a 
fost atacat și răpit, trebuie să fie de ajuns. 

Saga întâlnește privirea lui Beverly, în vreme ce ascultă 
reacţia din telefon. 

— Bine, venim imediat, spune ea. Caută-l pe Svanehjălm, vezi 
să ia legătura cu Europolul. 


392 


108. 


Loialitate 


Raphael Guidi vine în sufragerie cu o mapă din piele neagră în 
mână și o pune pe masă, împingând-o spre Axel Riessen. 

— Coşmarul lui Pontus Salman era, cum probabil ai înţeles, să 
fie obligat să aleagă între soţie și soră, explică el. Nu știu, 
înainte nu am considerat necesar să fiu așa de explicit, dar am... 
Cum să spun? Am aflat cum unii își imaginează că pot scăpa de 
coșmar murind. Nu mă înţelege greșit, cel mai adesea totul este 
foarte plăcut și civilizat, eu sunt o persoană foarte generoasă cu 
cei care-mi sunt loiali. 

— Ameninţi că-i faci rău lui Beverly. 

— Poţi alege între ea și fratele tău mai mic, dacă așa preferi, 
spune Raphael și bea o înghiţitură din băutura cu vitamine, se 
șterge la colţul gurii și-l roagă apoi pe Peter să-și aducă vioara. 
Ti-am povestit că am doar instrumente pe care a cântat 
Paganini? întreabă el. E singurul lucru care mă interesează. Se 
spune că Paganini își ura chipul... Și, în ceea ce mă privește, eu 
cred că și-a vândut sufletul, ca să fie idolatrizat. Işi spunea 
singur „maimuţa”... Dar când cânta, femeile veneau în 
genunchi. Merita prețul. Cânta și cânta, până ce ieșea foc din el. 

Axel privește prin ferestrele panoramice uriașele întinderi de 
apă care stau cu totul nemișcate. Prin ferestrele mai mici, 
dinspre puntea de la proră, poate întrezări elicopterul alb cu 
care a fost adus. Gândurile lui pendulează între filmul oribil și 
căutarea unor posibile căi de scăpare. 

Se simte groaznic de obosit, stă nemișcat și-l ascultă pe 
Raphael care continuă să discute despre viori, pasiunea lui 
Stradivarius pentru sunetele înalte, duritatea lemnului, arțarul 
care crește atât de încet. 

Raphael se oprește, zâmbește din nou fără viață și spune: 

— Câtă vreme ești loial, poţi să te bucuri de ce se află în 
primul talger al balanței, vei avea un ficat sănătos, vei dormi 
bine și-ţi vei trăi viaţa, iar singurul lucru care ţi se cere este să 
nu uiţi de contractul cu mine. 

— Și tu vrei să ai licenţa de export semnată. 


393 


— Asta o voi avea în orice caz, dar nu vreau să te oblig, nu 
vreau să te ucid, ar fi o risipă zadarnică, vreau să am... 

— Loialitatea mea, îl completează Axel. 

— E o prostie, așa crezi? întreabă Raphael. Gândește-te un 
moment și apoi numără persoanele din viaţa ta despre care știi 
că-ți sunt absolut loiale. 

Între ei se lasă tăcerea. Axel privește fix înainte. 

— Exact, spune Raphael după un moment, cu privirea tristă. 


109. 


Contractul 


Axel deschide mapa de piele din pe masă, vede că ea conţine 
toate hârtiile necesare astfel încât cargoul M/S lcelus să 
primească aprobarea de a părăsi portul Göteborg cu marea 
încărcătură de muniţie. 

Singurul lucru care lipsește este semnătura lui. 

Peter, fiul lui Raphael Guidi, intră în încăpere cu faţa palidă. 
Ține în mâini o vioară foarte frumoasă, de culoare brun-roșcată, 
având cutia de rezonanță rotunjită. Axel vede imediat că este un 
Amati, un Amati foarte bine păstrat. 

— Cum cred că am mai amintit, eu sunt de părere că o 
anumită muzică merge cu ceea ce vom face noi acum, spune 
Raphael cu blândeţe. Această vioară a fost a mamei lui... Și, cu 
multă vreme în urmă, la ea a cântat Nicolò Paganini. 

— A fost construită în 1657, explică Peter, scoate cheile și 
telefonul din buzunare și le lasă pe masă, înainte de a-și pune 
vioara pe umăr. 

Băiatul lasă arcușul pe coarde și începe să cânte cu șovăială. 
Axel își dă seama imediat că este introducerea la cea mai 
cunoscută operă a lui Paganini, Capriciul nr. 24. Este 
considerată a fi partitura pentru vioară cel mai greu de cântat 
din lume. Băiatul cântă ca și cum s-ar afla sub apă. E mult prea 
lent. 

— E un contract avantajos, spune încet Raphael. 

Afară mai e încă lumină, ferestrele panoramice aruncă o lucire 
cenușie în salon. 

Axel se gândește la Beverly, cum se vârâse în patul lui de la 
clinica psihiatrică, șoptind: A; o lumină în jurul tău, am văzut-o 
din celălalt capăt al coridorului. 

— Ai reflectat îndeajuns? întreabă Raphael. 

Axel nu suportă să se uite în ochii goi ai lui Raphael, îi 
ocolește privirea și ia stiloul care se află în fața sa. Își aude 
propria inimă bătând și încearcă să-și ascundă gâfâitul 
respirației. 

De data aceasta, nu va mai desena un omuleţ care spune 
„Bună!”, își va scrie numele și se va ruga la Dumnezeu ca 
Raphael Guidi să se mulţumească cu asta și să-l lase să se 
întoarcă în Suedia. 

Axel simte tocul tremurându-i în mână. Pune și cealaltă mână 
deasupra, ca să o ţină nemișcată, respiră adânc și așază cu grijă 
vârful peniţei pe rândul gol. 

— Aşteaptă, spune Raphael. Înainte de a scrie, trebuie să știu 
dacă tu îmi vei fi loial. 

Axel ridică privirea și îi întâlnește ochii. 

— Dacă ești cu adevărat pregătit să-ţi trăieşti pe viu coșmarul 
la încălcarea contractului, îmi vei arăta asta sărutându-mi mâna. 

— Ce să fac? șoptește Axel. 

— Încheiem contractul? 

— Da, răspunde Axel. 

— Sărută-mi mâna, spune Raphael cu glas schimbat, ca și 
cum ar fi jucat rolul idiotului într-o piesă veche. 

Fiul lui cântă tot mai încet, încearcă să-și facă degetele să 
asculte, se încurcă și brusc se oprește, pur și simplu. 

— Continuă, spune Raphael, fără să-l privească. 

— E prea greu pentru mine, nu sună bine. 

— Peter, te alinţi cedând înainte de a... 

— Atunci, cântă tu singur, îl întrerupe fiul. 

Faţa lui Raphael devine nemișcată și încordată ca o stâncă 
prăfuită. 

— Faci cum îţi spun eu, zice cu o liniște prefăcută. 

Băiatul stă nemișcat, cu privirea plecată. Mâna dreaptă a lui 
Raphael se îndreaptă spre fermoarul treningului. 

— Peter, mie mi s-a părut că sună frumos, spune el stăpânit. 

— Călușul stă strâmb, rostește Axel aproape în șoaptă. 

Peter privește vioara cu obrajii arzând. 

— Se poate repara? întreabă el. 


— E ușor, pot s-o fac și eu dacă vrei, îi răspunde Axel. 

— Durează mult? întreabă Raphael. 

— Nu, răspunde Axel. 

Lasă jos stiloul, ia vioara, o întoarce, simte cât de ușoară este. 
N-a atins niciodată o vioară Amati adevărată și niciun alt fel de 
vioară la care să fi cântat Paganini. 

Telefonul lui Raphael Guidi sună. El îl ia și privește ecranul, se 
ridică și se îndepărtează, ascultând. 

— Nu-i adevărat, spune cu o expresie ciudată pe faţă. 

Un zâmbet uimit îi trece pe buze, apoi le spune bodyguarzilor 
ceva, cu vocea încordată. Aceștia părăsesc salonul și se grăbesc 
în sus, pe scară, împreună cu Raphael. 

Peter îl privește pe Axel, în vreme ce acesta dă drumul 
coardelor. Instrumentul scârțâie. Sunetul este amplificat în cutia 
de rezonanță. Axel mișcă cu grijă călușul și apoi întinde coardele 
în jurul lui. 

— A mers bine? întreabă în șoaptă Peter. 

— Da, răspunde Axel în vreme ce acordează vioara. Încearcă 
acum și o să auzi. 

— Mulţumesc, șoptește Peter când ia înapoi vioara. 

Axel vede că telefonul lui Peter este pe masă și spune: 

— Continuă să cânţi, tocmai ai făcut prima modulație și ai 
intrat în partea de pizzicato. 

— Acum sunt de-a dreptul jenat, mărturisește Peter, 
întorcându-se cu spatele. 

Axel se apropie de masă, întinde cu grijă mâna în spatele său 
și ajunge telefonul cu vârful degetelor, astfel că acesta face fără 
zgomot o rotire pe tăblia mesei. 

Întors cu spatele spre el, Peter pune vioara pe umăr și ridică 
arcușul. 

Axel ia telefonul, îl ţine ascuns în palmă și se trage un pic într- 
o parte. 

Peter coboară arcușul pe coarde, dar se întrerupe, se 
răsucește și întreabă: 

— Telefonul meu se află cumva în spatele tău? 

Axel lasă din nou telefonul să-i alunece din mână pe masă, 
înainte să se întoarcă și să-l ia. 

— Poţi să te uiţi dacă am primit vreun mesaj? întreabă Peter. 

Axel privește telefonul și vede că are semnal, deși sunt în 
largul mării. Înţelege că vasul e conectat la satelit. 

— Niciun mesaj, spune el, punându-l la loc. 

— Mulţumesc. 

Axel rămâne lângă masă, în vreme ce Peter continuă să cânte 
Caprice 24 lent și pierzând tot mai mult ritmul. 

Peter nu-i lipsit de talent, a exersat mult, dar nu poate stăpâni 
bucata. Totuși, sunetul viorii este atât de minunat, că Axel s-ar 
bucura chiar dacă s-ar juca un copil cu corzile. Se sprijină de 
masă și ascultă, încercând din nou să ajungă la telefon. 

Peter se chinuie să găsească nota corectă, dar pierde 
tempoul, se oprește și începe din nou. Axel se mișcă încet într-o 
parte, dar nu poate lua telefonul. Peter cântă fals, se oprește și 
se întoarce din nou spre Axel. 

— E greu, spune el și face o nouă încercare. 

Începe iar, dar greșește și de data asta. 

— Nu merge, spune lăsând jos vioara. 

— Dacă ţii arătătorul pe coarda la, e mai ușor să ajungi... 

— Nu vrei sa-mi arăţi? 

Axel privește telefonul care se află pe masă. O rază de soare 
scânteiază și Axel întoarce privirea spre ferestrele panoramice. 
Marea se întinde în față, ciudat de netedă și pustie. Se aude un 
bubuit surd din camera mașinilor, un vuiet continuu, pe care nu 
l-a remarcat până acum. 

Peter îi dă vioara și Axel o așază pe umăr, strânge un pic mai 
tare arcușul și apoi începe să cânte bucata de la început. 
Introducerea se revarsă în încăpere, pe o tonalitate înaltă. 
Sunetul viorii nu e puternic, ci minunat de blând și curat. Muzica 
lui Paganini se urmărește pe sine însăși, în cercuri tot mai repezi 
și mai clare. 

— Dumnezeule, suspină Peter. 

Ritmul e dintr-odată ameţitor, prestissimo. E frumos ca un joc 
de copii și, în același timp, cu schimbări bruște de registru și 
alăturări uimitoare de note. 

Axel are întreaga muzică în cap și trebuie doar să-i dea 
drumul să curgă. Nu toate notele sunt perfecte, dar degetele 
mai găsesc încă drumul pe gâtul viorii, alergând cu repeziciune. 

Raphael strigă pe puntea de comandă și ceva izbește 
podeaua așa de tare, că lampa de cristal zăngăne. Axel continuă 
să cânte - modulaţiile luminoase strălucesc ca soarele pe mare. 

Se aud pași pe scară și Axel se oprește brusc, văzându-l pe 
Raphael cu fața transpirată și un stilet militar însângerat în 


397 


mână. Bodyguardul cu păr cenușiu îl însoțește, ţinând ridicată o 
pușcă automată galben-verzuie, un SCAR belgian Fabrique 
Nationale. 


110. 


La bord 


Joona Linna stă cu binoclul în mână, împreună cu Pasi 
Rannikko și cu ofiţerul cu barbă blondă. Supraveghează enormul 
iaht de lux oprit în mijlocul mării. Vântul a scăzut în intensitate 
pe parcursul zilei. Steagul Italiei atârnă, fără să se miște. Pe vas 
nu pare să se petreacă niciun fel de activitate. E ca și cum 
echipajul și pasagerii ar dormi, ca în castelul frumoasei din 
pădurea adormită. Marea Baltică e calmă, apa oglindește cerul 
înalt și albastru. Valurile fac tot mai rar să se ridice un pic 
suprafaţa netedă. 

Brusc, în buzunarul lui Joona începe să sune telefonul. El îi dă 
lui Niko binoclul și răspunde. 

— Avem un martor! strigă Saga Bauer în receptor. Fata este 
martorul nostru, ea a văzut totul. Axel Riessen a fost răpit, 
procurorul a dat undă verde, așa că puteți urca la bord, să-l 
căutaţi! 

— Bine lucrat, spune Joona cu dinţii strânși. 

Pasi Rannikko îl privește, în vreme ce el închide telefonul. 

— Avem un ordin al procuraturii de ridicare a lui Raphael 
Guidi, îl anunţă Joona. E bănuit că a sechestrat pe cineva. 

— Contactez FNS Hanko, spune Pasi Rannikko, alergând la 
stația din cabina de comandă. 

— Or să fie aici în douăzeci de minute, spune surescitat Niko. 

— Trimiteţi întăriri! strigă Pasi Rannikko în microfon. Avem 
ordinul procuraturii de-a merge imediat la bordul vasului lui 
Raphael Guidi și de a-l aresta... Da... Grăbiți-vă! Grăbiți-vă cât 
puteți! 

Joona priveşte din nou prin binoclu, urmăreşte scările vopsite 
în alb care duc pe platforma de la pupă, până sub punte și din 
nou, spre puntea de la pupă. incearcă să vadă ceva prin 
ferestrele întunecate ale sălii de mese, dar nu reușește. 

Urmărește cu privirea parapetul de jur împrejur și apoi, mai 
departe, cealaltă scară ce duce spre terasa cea mare. 

Aerul iese vibrând prin ţevile de aerisire de pe acoperișul 
cabinei de comandă. Joona îndreaptă binoclul spre ferestrele 
negre și rămâne acolo. Prin geam, i se pare că vede o mișcare. 
Ceva alb alunecă de partea cealaltă a geamului. Mai întâi, se 
gândește la o aripă uriașă, cu penele îndoite apăsate în 
fereastră. 

Apoi pare o pânză sau un plastic alb, care e împăturit. 

Joona clipește, ca să vadă mai bine și brusc întâlnește un chip 
care-l privește și el ţintă, ridicând un binoclu la ochi. 

Ușa de metal de la cabina de comandă a iahtului se deschide 
și un bărbat blond, în haine închise la culoare își face apariţia, 
coboară cu pași repezi o scară și continuă, pe puntea de la 
proră. 

E prima oară când Joona vede pe cineva la bordul vasului lui 
Raphael Guidi. 

Bărbatul cu haine închise la culoare continuă spre platforma 
pentru elicoptere, desface curelele care ţin aparatul ancorat și 
deschide ușa cabinei. 

— Ascultă comunicațiile noastre radio, spune Joona. 

— Schimbăm frecvenţa, strigă Pasi Rannikko. 

— N-are nicio importanţă, explică Joona. Nu vor rămâne pe 
vas, par că se pregătesc să plece cu elicopterul. 

Îi dă binoclul lui Niko. 

— Avem întăriri în cincisprezece minute, spune Pasi Rannikko. 

— Prea târziu, constată Joona. 

— Se află cineva în elicopter, confirmă Niko. 

— Raphael a aflat că avem o decizie a procuraturii de-a urca 
la bord, spune Joona. Trebuie că a primit informaţia în același 
moment cu noi. 

— Urcăm noi doi la bord? întreabă Niko. 

— Așa vom face, spune Joona aruncându-i o privire scurtă. 

Niko vâră un încărcător într-o carabină automată, neagră ca 
titeiul, un Heckler & Koch 416 cu ţeavă scurtă. 

Pasi Rannikko scoate pistolul din toc și i-l întinde lui Joona. 

— Mulţumesc, spune acesta, controlând muniţia și 
manevrându-l apoi repede, ca să se obișnuiască un pic cu el. 
Este un M9A1 semiautomat. Seamănă cu M9, care a fost folosit 

în războiul din Golf, dar încărcătorul pare un pic diferit și are un 
suport pentru laser. 

Fără să mai spună ceva, Pasi Rannikko conduce drept spre 
puntea din spate, care se află imediat deasupra liniei apei. Când 
se lipesc de iaht, acesta pare enorm, ca o casă cu multe etaje. 
Vasul dă înapoi și frânează, făcând să spumege apa. Niko atârnă 
apărătoarele de protecţie peste balustrada punţii, carenele se 
izbesc scrâșnind una de alta. 

Joona se caţără la bord, vasele sunt pe cale să se despartă din 
nou, apa fierbe între ele. Niko sare și Joona îi prinde mâna. 
Carabina automată zornăie, izbindu-se de balustradă. Se privesc 
iute în ochi și apoi merg spre scară, se strecoară pe lângă 
câteva fotolii vechi de nuiele și lăzi cu sticle de vin goale, apoi 
continuă să urce. 

Niko se întoarce și-i face semn cu mâna lui Pasi Rannikko, iar 
acesta depărtează vasul de iaht. 


111. 


Trădătorul 


Raphael Guidi stă pe puntea de comandă, împreună cu 
bodyguardul cu păr cenușiu-metalic și ochelari cu rame de baga. 
Timonierul îi privește cu ochi speriaţi și își trece mereu mâna 
peste gură. 

— Ce se întâmplă? întreabă Raphael. 

— Am dat ordin să se încălzească motorul elicopterului, 
răspunde timonierul. M-am gândit... 

— Unde-i vaporul? 

— Aici, spune el, arătând spre pupa. 

Foarte aproape, în spatele punţii cu piscina și troliul pentru 
bărcile de salvare, se vede vasul de transport neînarmat al pazei 
de coastă. Valuri de siaj lovesc în pupa cenușie și apa spumegă, 
de la mișcarea inversă a elicei. 

— Ce-au spus, mai exact? întreabă Raphael. 

— Erau grăbiţi, au cerut ajutor, au spus că au un ordin al 
procuraturii. 

— Nimic nu se potrivește, murmură Raphael, privind în jur. 

Prin fereastră, vede că pilotul elicopterului se află deja în 
cabină și că elicea tocmai s-a pus în mișcare. Deodată, din 
salonul de sub ei se aude Caprice 24, al lui Paganini. 

— Aici se află întăririle lor, arată timonierul pe radar. 

— Văd - cât timp avem la dispoziţie? 

— Au o viteză sub 33 de noduri și în zece minute ajung aici. 

— Nicio primejdie, spune bodyguardul, aruncând o privire 
spre elicopter. Aveţi timp să plecaţi, tu și Peter, cu cel puţin trei 
minute înainte să... 

Bodyguardul blond se năpustește pe ușa cabinei de comandă. 
Faţa lui palidă pare foarte speriată. 

— E cineva aici! E cineva pe vapor, strigă el. 

— Câte persoane? întreabă bodyguardul cărunt. 

— Am văzut doar una, dar nu știu... Are o carabină automată, 
însă niciun echipament special. 

— Îl oprești, îi ordonă scurt bărbatul cărunt colegului său. 

— Dă-mi un cuţit, cere Raphael Guidi. 

Bodyguardul scoate un cuţit cu lamă îngustă, cenușie. 
Raphael îl ia și se apropie de timonierul cu privirea încordată. 

— Nu trebuia să aștepte întăriri? ţipă el. Ai spus că așteaptă 
întăriri! 

— Așa am înţeles... 

— Ce naiba fac atunci aici? Nu mă au cu nimic la mână, spune 
Raphael. Cu nimic! 

Timonierul scutură din cap și se dă în spate. Raphael se 
apropie de el. 

— Atunci, ce naiba fac aici, dacă n-au nicio acuzaţie împotriva 
mea? strigă el. Nu există nimic... 

— Nu știu, nu știu, răspunde timonierul cu lacrimi în ochi. Am 
spus doar ce-am auzit... 

— Ce le-ai spus tu, de fapt? 

— Ce le-am spus? Nu înțeleg... 

— N-am timp, strigă Raphael. Zi doar ce dracu’ le-ai spus! 

— Nu le-am spus nimic! 

— Ciudat, al naibii de ciudat - nu-i așa? Nu-i așa? 

— Am ascultat frecvențele lor, exact așa cum trebuia să fac, 
eu n-am... 

— E așa de greu să mărturisești? răcnește Raphael, face 
câţiva pași repezi în față și vâră cuțitul direct în burta 
timonierului. 

Aproape fără împotrivire, cuțitul alunecă prin cămașă, prin 
stratul de grăsime și pătrunde în măruntaie. Sângele îl stropește 
pe Raphael pe mână. Cu o expresie întrebătoare pe chip, 
timonierul încearcă să facă un pas înapoi, ca să scape de cuţit, 
dar Raphael îl urmează și rămâne o clipă, privindu-l în ochi. 

Muzica de vioară se aude din salon: note ușoare scânteiază și 
freamătă. 

— Poate că este Axel Riessen, spune deodată paznicul cu păr 
cenușiu. Poate că are microfoane asupra lui și ţine legătura cu 
poliţia, prin... 

Raphael trage cuțitul din pântecele timonierului și se aruncă 
în jos, pe scara lată. 

Timonierul rămâne cu mâna pe burtă și sângele îi picură pe 
pantofii negri, încearcă să facă un pas, dar alunecă pe spate și 
rămâne acolo, cu privirea în tavan. 

Bodyguardul cu păr cărunt îl urmează pe Raphael, ţinând 
arma automată ridicată și privind pe ferestrele panoramice. 

Axel se oprește din cântat, atunci când Raphael coboară, 
arătând spre el cu cuțitul plin de sânge: 

— Trădătorule! urlă acesta. Cum poţi fii așa de-al dracului 
de... 

Bodyguardul cu părul cărunt începe brusc să tragă cu pușca 
automată o serie de focuri asurzitoare. Gloanţele trec direct prin 
ferestrele enorme și cartușele cad zângănind pe treptele scării, 
în jos. 


112. 


Foc de puşcă automată 


Pășind cu precauţie, Joona și Niko urcă pe una dintre scările 
exterioare, prin faţa punţii de jos și apoi o iau spre uriașa punte 
de la pupă. Marea tăcută se întinde în toate direcţiile, ca o placă 
de sticlă. Deodată, Joona aude cântecul viorii. incearcă să 
deslușească ceva în spatele ușilor de geam. Umbre întunecate 
se întrezăresc dincolo de suprafeţele reflectorizante. Poate să 
observe doar o mică parte a sălii de mese. Nu se vede niciun 

om. Vioara cântă cu febrilitate. Depărtată ca într-un vis, 
înăbușită de geamuri. 

Joona și Niko așteaptă câteva secunde, apoi aleargă iute prin 
fața unui spaţiu deschis cu o piscină fară apă, sub terasa care 
iese în afară și apoi înainte, pe scara de metal. 

Se aud pași pe terasa de deasupra și Niko face semn spre 
trepte. Se ascund tăcuți, lângă perete, sub marginea terasei. 

Tonuri repezi, jucăușe de vioară se aud mai clar acum. Cel 
care cântă este un violonist iscusit. Joona cercetează interiorul 
unei sufragerii uriașe, echipament de birotică pe mese, dar nu 
se vede niciun om. Cel care cântă trebuie să se afle de cealaltă 
parte a scării late, cu covor roșu. 

Joona îi face semn lui Niko să vină după el și să-i acopere 
spatele, arătând spre cabina de comandă de deasupra lor. 

Brusc, vioara tace în mijlocul unei modulaţii frumoase în 
registru înalt. 

Prea brusc. 

Joona se aruncă în spatele scării, chiar în momentul în care se 
aude un foc înăbușit de armă automată. Pocnituri rapide și 
puternice. Gloanţele lovesc scara unde tocmai s-a aflat el și 
ricoșează ţiuind în diferite direcţii. 

Joona se târăște mai adânc sub scară, simțind cum trupul i se 
umple din nou de adrenalină. Niko s-a adăpostit în spatele 
macaralei pentru bărcile de salvare și răspunde focului de armă. 
Joona înaintează ghemuit, vede șirul de găuri lăsate de glonţ în 
fereastra întunecată, ca niște inele îngheţate în jurul unor pupile 
negre. 


113. 


Lama de cutit 


Bodyguardul cu păr cărunt coboară pe scară, cu arma 
îndreptată spre fereastra panoramică, găurită de șirul de 
gloanţe. Pușca automată se smucește și cartușele goale sar 
zăngănind pe trepte. 

Peter s-a făcut ghem, cu palmele la urechi. 

Fără un sunet, bodyguardul părăsește sufrageria printr-o ușă 
laterală. 

Axel se adăpostește în spatele meselor, ţinând în mână vioara 
și arcușul. Raphael arată spre el cu cuțitul. 

— Cum ai putut să fii așa de idiot? ţipă el, urmărindu-l. O să-ți 
ciopârțesc faţa, o să... 

— Papa, ce se întâmplă? strigă Peter. 

— Caută-mi pistolul și vino la elicopter - părăsim vasul! 

Băiatul face un semn de aprobare, este livid și bărbia îi 
tremură. Raphael o ia spre Axel, printre mese. Axel se dă înapoi, 
răstoarnă între ei scaunele. 

— Încarcă  Parabellumul, pune gloanțe retezate, spune 
Raphael. 

— Un încărcător? întreabă băiatul cu glas stăpânit. 

— Da, ajunge - dar grăbește-te! răspunde Raphael, dând cu 
piciorul într-un scaun. 

Axel încearcă să deschidă ușa din cealaltă parte a încăperii, 
învârte butonul, dar ușa rămâne închisă. 

— N-am terminat, tu și cu mine! răcnește Raphael. 

Axel împinge ușa cu mâna liberă și vede zăvorul, plasat sus. 
Raphael e la doar câțiva metri. Se apropie ţinând cuțitul în față 
și Axel acționează impulsiv. Se răsucește și aruncă vioara în 
Raphael. Instrumentul zboară prin aer. Raphael face un pas 
rapid într-o parte și se împiedică de un scaun răsturnat, 
încercând să salveze vioara, aproape o prinde, dar pe urmă o 
scapă, reușind totuși să-i amortizeze căderea. 

Vioara alunecă, lovindu-se de pământ cu un sunet neobișnuit. 

Axel reușește să deschidă ușa și se năpustește pe un coridor 
plin de tot felul de lucruri. Sunt așa de multe vechituri, că-i e 
greu să înainteze. Se caţără peste o grămadă de perne pentru 
șezlonguri și alunecă printre tuburi de scufundat și haine ude. 

— N-o să-mi scapi, spune Raphael, urmărindu-l cu vioara într- 
o mână și cuțitul în cealaltă. 

Axel cade peste o plasă de tenis strânsă, își prinde picioarele 
în ochiurile rupte, se târăște departe de Raphael, care se 
apropie cu pași mari, lovește cu piciorul ca să se elibereze. 

De afară se aude un foc de pușcă automată, o serie de izbituri 
scurte, puternice. 

Raphael respiră iute și ţintește cu vârful cuţitului, dar nu 
apucă să facă nimic, fiindcă Axel reușește să se elibereze. Se 

ridică în picioare clătinându-se, se dă înapoi și răstoarnă un joc 
mare de fotbal în faţa lui Raphael. Aleargă la cealaltă ușă, se 
luptă cu yala și clanța, dar ceva blochează ușa și nu reușește s-o 
împingă decât un pic. 

— E o idee proastă! strigă Raphael. 

Axel încearcă să treacă prin deschizătură, dar e prea îngustă. 
Un dulap mare cu ghivece de pământ puse unul peste altul stă 
în drum. Se aruncă din nou în ușă și dulapul se mișcă cu câţiva 
centimetri. Axel îl simte pe Raphael în urma lui, cum se apropie. 
Şira spinării îi e străbătută de fiori, împinge și își presează corpul 
prin deschizătura ușii. Se zgărie în yală, dar nu-i pasă, trebuie să 
iasă de acolo. 

Raphael încearcă să-l ajungă cu cuțitul, lovește și vârful lamei 
îi zdrelește umărul lui Axel. 

Durerea îl arde. Axel se prăbușește poticnindu-se într-o 
cameră luminoasă, cu acoperiș de sticlă. Pare o seră părăsită. 
Continuă drept înainte, bâjbâie după rana din spate și vede 
sânge pe degete, se ciocnește de un lămâi uscat într-un ghiveci. 

Se grăbește mai departe, aplecându-se pe culoarele dintre 
mesele de lemn cu plante uscate și cu frunzele înnegrite. 

Raphael lovește violent în ușă, gâfâind, ghivecele se ciocnesc 
și dulapul se mișcă încet. 

Axel știe că trebuie să se ascundă și se vâră repede sub o 
bancă, continuă să se deplaseze pieziș, pe sub o învelitoare de 
plastic murdară și mai departe, printre suporturi și găleți. Speră 
că Raphael va renunţa curând și va părăsi vasul împreună cu fiul 
său. 

Se aude o bufnitură dinspre ușă și câteva ghivece cad la 
pământ și se sparg. 

Raphael intră în încăpere, gâfâind și se sprijină de un spalier 
cu viță-de-vie foșnitoare. 

— leşi de acolo și sărută-mi mâna! strigă el. 

Axel încearcă să respire fără zgomot, se mai târăște un pic 
îndărăt, dar nu ajunge nicăieri. Un dulap mare de metal îi 
închide drumul. 

— Promit să mă ţin de cuvânt, zâmbește Raphael și caută cu 
privirea printre bănci și tufișuri uscate. Ficatul fratelui tău te 
așteaptă și tu trebuie doar să-mi săruți mâna, ca să-l primești. 

Axel se simte rău și se așază tremurând, cu spinarea proptită 
în dulapul metalic. Inima îi bate repede. incearcă să nu facă 

deloc zgomot. Simte cum sângele îi bubuie în creier. Privește în 
jur, caută după o cale de scăpare și observă că la numai cinci 
metri de el se află o ușă glisantă, spre puntea de la provă. 

Aude zgomotul elicopterului. Motorul se încălzește. 

Axel se gândește că ar putea să se târască pe sub masa cu 
ghivecele pline cu pământ și apoi să alerge pe distanţa care a 
mai rămas. Incepe să se deplaseze într-o parte, foarte atent. 
Ușa pare să fie închisă doar cu un cârlig. 

Ridică un pic capul, ca să vadă mai bine și apucă să-și spună 
c-ar putea să se afle pe punte peste câteva secunde când, dintr- 
odată, simte că i se oprește inima. O lamă rece de cuţit se află 
lângă gâtul lui. ÎI ustură ușor, de la atingerea oțelului. Raphael l- 
a găsit și s-a strecurat în spatele lui. Corpul îi este inundat de 
adrenalină. E ca și cum o răceală ar urca dinăuntrul lui. Abia 
acum aude răsuflarea lui Raphael și îi simte mirosul 
transpiraţiei. Lama cuțitului se sprijină arzătoare pe gâtlej. 


114. 


Lupta finală 


Bodyguardul cu păr cărunt părăsește tăcut sufrageria, se 
strecoară prin uși și aleargă iute pe lângă peretele de sticlă al 
punţii, cu arma pe umăr. Ochelarii îi lucesc în soare. Joona îl 
vede că se îndreaptă spre Niko și că peste câteva secunde va fi 
în spatele lui. 

Niko nu are nicio acoperire în partea aceea. 

Bodyguardul ridică arma și pune degetul pe trăgaci. 

Joona sare în picioare, ochește, face un pas înainte pentru a-și 
elibera linia de tragere și împușcă bodyguardul cu două lovituri 
în piept. Bărbatul cărunt se dă înapoi clătinându-se, se sprijină 
cu mâna de parapet, ca să nu cadă peste bord. Privește în jur, îl 
vede pe Joona venind spre el și ridică arma. 

Abia acum se vede că sub geaca neagră are vestă antiglonț. 

Joona este deja lângă el, împinge la o parte carabina acestuia 
cu o mână și, în același timp, îl lovește cu pistolul în față. Este o 
lovitură puternică, peste rădăcina nasului și peste ochelari. 
Picioarele bărbatului se îndoaie, iar acesta cade pe spate cu o 

bufnitură surdă. Sudoare și mucus ţâșnesc și corpul se 
prăbușește. 

Joona și Niko continuă spre prora vasului, fiecare pe câte o 
parte a sălii de mese. 

Elicea elicopterului ţăcănește tot mai repede. 

— Hai odată! Urcă la bord! strigă cineva. ` 

Joona aleargă cât mai aproape de perete. Incetinește, iar 
ultima bucată o străbate plin de precauţie, privind în sus, la 
puntea deschisă de la proră. Fiul lui Raphael Guidi este deja în 
elicopter. Palele aruncă umbre peste cală și peste parapet. 

Joona aude voci din cabina de comandă de deasupra și face 
un pas înainte, când observă că celălalt bodyguard al lui 
Raphael l-a văzut. Bărbatul blond stă la douăzeci și cinci de 
metri și are pistolul îndreptat spre Joona. Nu mai are timp să 
reacționeze, înainte ca glonțul să fie tras. Se aude o 
împușcătură scurtă. Joona simte doar ca o lovitură de bici peste 
față, și apoi totul se face alb. Cade peste câteva șezlonguri, 
rostogolindu-se. Direct pe podeaua metalică, se lovește cu ceafa 
de balustrada terasei, mâna cu pistolul se izbește de bare. 
Încheietura mâinii este aproape ruptă și arma îi scapă din 
strânsoare. Se aude un zăngănit răsunător, când pistolul cade 
peste parapet jos, la pupă. 

Joona clipește de câteva ori, începe să-și recapete vederea și 
se târăște în spatele zidului. Mâinile îi tremură, nu înțelege 
exact ce s-a întâmplat. Îi curge sânge fierbinte pe faţă, încearcă 
să se ridice, trebuie să primească ajutor de la Niko, trebuie să 
înțeleagă unde se află bodyguardul. . 

Își trece repede mâna peste faţă. Îl doare cumplit, când pipăie 
cu degetele și constată că glonţul a trecut doar pe lângă tâmpla 
lui. 

A rupt o rană mai veche, asta a fost tot. 

Un sunet ciudat, ca un dangăt de clopot se aude în urechea 
stângă. 

Inima bate tare, îi bubuie violent în piept. 

Când se ridică în picioare, apărat de peretele metalic, începe 
să-l doară capul îngrozitor. 

Simte cum migrena îl prinde în gheare. 

Joona își apasă un deget pe frunte, între sprâncene și închide 
ochii, obligând durerea fulgerătoare să se retragă. 

Aruncă o privire spre elicopter, încercând să-l vadă pe Niko. 
Ochii îi rătăcesc peste puntea de la proră și balustrada ei. 

Vasul înarmat cu tunuri al marinei se apropie din spate, ca o 
umbră întunecată pe marea lucioasă. 

Joona răsucește bara metalică a șezlongului stricat până o 
rupe, ca să aibă cu ce să se apere atunci când va apărea 
bodyguardul. 

Se lipește strâns de perete și vede deodată că Raphael și Axel 
sunt afară, pe puntea de la proră. Stau foarte aproape, se mișcă 
de-a-ndăratelea spre elicopter. Raphael ţine mâna dreaptă în 
jurul lui Axel. În mână are un cuţit, cu lama sprijinită în gâtul 
acestuia. În cealaltă mână ţine o vioară. Hainele și părul le 
flutură în curentul de aer stârnit de palele elicei. 

Bodyguardul care l-a împușcat pe Joona se furișează, 
încercând să-l descopere în spatele peretelui. Nu e sigur dacă l-a 
nimerit pe intrus în cap, lucrurile s-au petrecut prea repede. 

Joona știe că acesta îl caută și se forțează să se tragă înapoi, 
dar durerea de cap îl face prea lent. 

Trebuie să se oprească. 

Nu acum, își spune, simțind sudoarea curgându-i pe spinare. 

Bodyguardul continuă după colţ, ridică arma, dă cu ochii de 
umărul lui Joona și de omoplatul lui, îi întrezărește grumazul și 
capul. 

Brusc, Niko Kapanen se năpustește din cealaltă parte, cu 
carabina automată ridicată. Bodyguardul este rapid, se 
răsucește în loc și trage. O serie de patru împușcături. Niko nici 
măcar nu observă primul glonţ care-l lovește în umăr, dar se 
oprește la al doilea, care-i intră în burtă, străpungându-i 
intestinul subţire. Al treilea îl ratează, însă al patrulea îl lovește 
în piept. Picioarele i se îndoaie și cade pe-o parte, la marginea 
platformei pe care se află elicopterul. E grav rănit și probabil nici 
nu mai e conștient, când apasă pe trăgaciul carabinei automate, 
în vreme ce se prăbușește. Gloanţele lovesc în toate părţile, fără 
vreo direcție anume. Golește tot încărcătorul în două secunde, 
după care arma păcăne în gol. 

Niko găfâie, ochii i se dau peste cap, alunecă pe spate, lăsând 
o urmă însângerată pe platformă și scapă arma. Il doare tare în 
piept. Strânge pleoapele o clipă, apoi privește cu ochi încețoșați, 
văzând tijele puternice de pe burta elicopterului. Observă că 

rugina s-a strecurat prin vopseaua albă, în jurul piuliţelor mari, 
dar nu își dă seama că plămânul drept i se umple cu sânge. 

Tușește slab, e pe cale să-și piardă cunoștința, dar îl 
descoperă brusc pe Joona care stă ascuns în spatele peretelui 
de la sala de mese, cu o bară de metal în mână. Ochii li se 
întâlnesc, Niko își adună ultimele puteri și aruncă arma 
automată spre Joona. 

e 

Axel este speriat, inima îi bate tare, focurile trase îi răsună în 
urechi, iar trupul îi tremură. Raphael îl poartă cu el, ca pe un 
scut. Se împleticesc împreună și lama îi taie un pic pielea 
gâtului. Axel simte cum începe să-i curgă sângele în jos, pe 
piept. Vede cum ultimul paznic se apropie de ascunzătoarea lui 
Joona Linna, dar nu poate face nimic. 

e 

Joona se întinde repede înainte, pune mâna pe arma fierbinte 
și o trage spre el. Bodyguardul din fața platformei trage două 
gloanțe înspre el. Ricoșează între pereți, podea și balustradă. 
Joona scoate încărcătorul gol, vede că Niko scotocește în 
buzunare după muniţie nouă. Niko gâfâie, este foarte slăbit și 
trebuie să se odihnească un moment, cu mâna apăsată pe 
pântecele plin de sânge. Bodyguardul îi strigă lui Raphael să 
urce. Elicopterul e gata de decolare. Niko scormonește în 
buzunarul de pe cracul pantalonului și, când scoate mâna, un 
ambalaj de bomboane e dus de vânt, dar în palmă se află un 
cartuș. Niko tușește slab, privește acest singur cartuș, apoi îi 
face să se rostogolească spre Joona. 

Glonţul zăngăne pe podeaua metalică, cămașa de alamă și 
vârful de cupru scânteiază orbitor. 

Joona îl prinde și-l introduce repede în încărcător. 

Acum, ochii lui Niko sunt închiși, un fir de sânge se vede între 
buze, pieptul se mai ridică încă, odată cu respiraţia grăbită. 

Pașii grei ai bodyguardului se aud peste acoperișul calei. 

Joona vâră încărcătorul în carabină, face glonţul să alunece pe 
țeavă, înalță arma, așteaptă câteva secunde și apoi își 
părăsește ascunzătoarea. 

Raphael se trage înapoi, ţinându-l pe Axel în faţă. Fiul lui 
strigă ceva din elicopter și pilotul îi face semn să vină. 

— Trebuia să-mi fi sărutat mâna când ai avut șansa, șuieră 
Raphael în urechea lui Axel. 

Strunele viorii răsună, lovite. 

Bodyguardul se apropie de Niko cu pași mari, se apleacă 
asupra platformei și îndreaptă pistolul spre faţa acestuia. 

— Jonottakaa! răcnește Joona în finlandeză. 

Îl vede pe bodyguard ridicând arma pentru a o aţinti spre el, 
în locul lui Niko și se mișcă iute într-o parte, încercând să 
găsească unghiul potrivit, trebuie să-l nimerească cu singurul 
glonţ pe care îl mai are. 

Este vorba doar de secunde. 

Chiar în faţa bodyguardului se află Raphael care apasă cuțitul 
în gâtul lui Axel. Hainele lor flutură în curentul stârnit de 
elicopter. Picături de sânge zboară prin aer. Joona se apleacă un 
pic, înalță cătarea câţiva milimetri și apoi trage. 

Jonottakaa, gândește el. Așezaţi-vă la coadă. 

Se aude o pocnitură și el simte lovitura violentă a reculului în 
umăr. Glonţul părăsește țeava cu o viteză de 800 de metri pe 
secundă. Fără cel mai mic zgomot, intră în gâtlejul paznicului și 
iese apoi prin ceafă, își continuă traiectoria fără a pierde prea 
mult din viteză, direct prin omoplatul lui Raphael și apoi merge 
mai departe, peste mare. 

La impact, brațul zboară în aer și cuțitul cade zăngănind pe 
punte. 

Axel Riessen se lasă în jos. 

Bodyguardul îl privește uluit pe Joona, sângele năvălește în 
valuri din piept, înalță cu o mână nesigură pistolul, dar nu 
reușește până la capăt. Hârâie ciudat, tușește și sângele îi 
țâșnește din gură, prelingându-se pe bărbie. 

Se așază jos, își duce mâna la gât, clipește de două ori și apoi 
rămâne cu ochii larg deschiși. 

Raphael are buzele albe, stă în curentul puternic și apasă 
mâna cu vioara pe umărul însângerat, privindu-l fix pe Joona. 

— Papa, strigă fiul din elicopter și-i aruncă un pistol. 

Arma se izbește de podea, ricoșează și se oprește la 
picioarele lui Raphael. 

Axel se sprijină de balustradă cu privirea împăienjenită, 
încercând să oprească cu palma șiroiul de sânge care-i curge din 
gât. 

— Raphael! Raphael Guidi, strigă Joona cu glas puternic. Sunt 
aici ca să te arestez! 


410 


Raphael stă la cinci metri de elicopterul său, cu pistolul la 
picioare. Bluza de trening îi flutură. Se apleacă greoi și ridică 
pistolul. 

— Eşti bănuit de contrabandă cu arme, răpire de persoană și 
crimă, spune Joona. 

Raphael are fața transpirată, iar pistolul îi tremură în mână. 

— Lasă jos arma! strigă Joona. 

Raphael ţine pistolul greu în mână, dar inima începe să-i bată 
mai tare, când întâlnește privirea liniștită a lui Joona. 

Axel îl privește fix pe Joona și încearcă să-i strige s-o ia la 
fugă. 

Joona stă nemișcat. 

Totul se petrece aproape instantaneu. 

Raphael îndreaptă pistolul spre Joona și pune degetul pe 
trăgaci, dar pistolul ţăcăne doar în gol. Încearcă din nou și simte 
că se sufocă, înțelegând că fiul lui niciodată nu-l încărcase, așa 
cum promisese. Raphael simte o înspăimântătoare singurătate, 
ca un giulgiu înghețat. Înțelege că e prea târziu să lase arma și 
să se predea, chiar în momentul în care trupul său scoate un fel 
de suspin. Trei gloanţe, unul după altul. Apoi se aud pocnetele 
peste mare. Raphael simte ca și cum cineva l-ar lovi tare în 
piept, pe urmă o durere ascuţită, în vreme ce se dă înapoi 
clătinându-se și își pierde complet echilibrul. 

Elicopterul nu mai așteaptă, se ridică fără Raphael Guidi și 
urcă duduind spre cer. ` 

Vasul marinei finlandeze, FNS Hanko, se află lângă iaht. Incă o 
dată trei trăgători de elită îşi descarcă armele. Tot atâtea 
gloanțe intră în pieptul lui Raphael. Se aude o singură pocnitură. 
Raphael face câțiva pași în spate și cade, încearcă să se ridice, 
dar nu se mai poate mișca. 

Spinarea îi este fierbinte, însă picioarele i s-au răcit deja. 

Raphael privește fix elicopterul care urcă grăbit spre cerul 
cețos. 

Peter stă în elicopter și se uită în jos, la iahtul de lux care se 
micșorează. Tatăl lui zace pe platforma rotundă de aterizare, în 
interiorul cercurilor albe, ca o ţintă. 

Raphael Guidi mai ţine încă în mână vioara lui Paganini. O 
baltă neagră de sânge se întinde rapid sub el, dar privirea îi este 
deja moartă. 

jJoona este singurul care a rămas în picioare pe puntea 
vasului. 

Stă nemișcat, în vreme ce elicopterul alb dispare. 

Cerul lucește cu o sclipire de cristal și e pustiu. Pe marea 
lucioasă, trei vase stau nemișcate, ca și cum ar fi părăsite, 
plutesc doar, unul lângă altul. 

Curând sosesc elicopterele serviciului de urgență din 
Finlanda, dar în momentul acesta e tăcere și o nemișcare 
ciudată, ca și cum ultima notă ar fi răsunat și publicul ar mai fi 
încă fermecat de muzică, orbit de tăcerea de după ea. 

Sfârsit 


Joona Linna, Axel Riessen, Niko Kapanen și paznicul cu părul 
cărunt au fost transportaţi cu elicopterele la spitalul de chirurgie 
HUCS, din Helsingfors. La spital, Axel l-a întrebat pe Joona de ce 
rămăsese în picioare atunci când Raphael ridicase pistolul de pe 
podeaua punţii. 

— Nu m-ai auzit strigând? l-a întrebat Axel. 

Joona l-a privit doar în ochi, explicându-i că observase deja 
trăgătorii de elită de pe vapor și crezuse că aceștia aveau să 
tragă, înainte de-a apuca s-o facă Raphael. 

— Dar ei n-au apucat. 

— Nu poţi avea întotdeauna dreptate, a răspuns Joona 
zâmbind. 

Niko era conștient atunci când au intrat Joona și Axel, să-și ia 
rămas-bun. A glumit, spunând că se simte ca Vanhala din 
romanul Soldat necunoscut. 

— Bravo, Suedia, le-a spus el. Dar... Și mica Finlandă tenace a 
sosit pe un frumos loc doi! 

Rănile lui Niko erau foarte grave, însă nu-i mai amenințau 
viața. Avea să treacă printr-un șir de operaţii în zilele următoare 
și în două săptămâni avea să poată veni acasă, la părinţi, într-un 
scaun cu rotile. Urma să treacă aproape un an înainte de-a 
putea să joace din nou hochei pe gheaţă, cu sora lui. 

Bodyguardul lui Raphael Guidi a fost arestat și transportat la 
închisoarea Vanda, în așteptarea procesului, iar Joona Linna și 
Axel Riessen au plecat acasă, la Stockholm. 

e 

Cargoul M/S Icelus n-a părăsit niciodată portul Göteborg. 
Muniția a fost descărcată și transportată la depozitul vămii. 

Jens Svanehjălm a condus procesul prelungit, căci, în afară de 
bodyguardul fără nume al lui Raphael Guidi, toţi vinovaţii erau 
deja morți. 

Nu s-a putut dovedi nimic altceva decât că Pontus Salman de 
la Silencia Defence AB fusese amestecat într-o activitate 
criminală. Singurul care săvârșise de fapt vreo încălcare a legii 
la Inspecţia pentru Produse Strategice era fostul director general 
Carl Palmcrona. 

Suspiciunea de luare de mită și de trafic cu arme s-a îndreptat 
către Jörgen Grunlicht, dar în final acesta nu a fost acuzat de 
nimic. Concluzia a fost că membrii Consiliului de Control al 
Exportului și toţi politicienii suedezi care au avut de-a face cu 
exportul fuseseră păcăliţi și acţionaseră cu bună-credinţă. 

Ancheta privind luarea de mită în cazul a doi politicieni 
kenyeni a fost lăsată în grija lui Roland Lidonde, membru al 
comisiei privind combaterea corupției și secretar de stat în 
probleme de etică și administraţie, dar cu siguranţă avea să 
reiasă că și politicienii kenyeni acţionaseră cu totală bună- 
credinţă. 

Firma de armatori Intersafe Shipping nu știa că muniţia avea 
să fie transportată din portul Mombasa în Sudanul de Sud, iar 
transportorul kenyan, Trans Continent, nu știa că marfa pentru 
care fusese angajat s-o transporte cu tiruri în Sudan consta din 
muniție. Toţi acționaseră cu totală bună-credinţă. 


Axel Riessen 


Axel Riessen simte cum firele cusăturii de la gât se întind 
atunci când coboară din taxi și merge pe jos ultima bucată de 
pe Bragevâăgen. Sub valurile de lumină ale soarelui trotuarul 
este aproape alb. 

Chiar în momentul în care pune mâna pe clanţă, se deschide 
ușa. Robert iese afară, a stat și a așteptat la fereastră. 

— Prin ce-ai trecut? îl întreabă, scuturând din cap. Am vorbit 
cu Joona Linna și mi-a povestit ceva, o nebunie curată... 

— Ştii prea bine că fratele tău mai mare este un dur, 
zâmbește Axel. 

Se îmbrățișează tare și o iau spre casă. 

— Am pus masa în grădină, spune Robert. 

— Ce-ţi face inima? N-a stat încă? întreabă Axel, urmându-și 
fratele pe ușa de la intrare. 

— De fapt, mi-au făcut o programare pentru săptămâna 
viitoare, răspunde Robert. 

— N-am știut, spune Axel, simțind un fior pe ceafă. 

— Ca să primesc un generator de puls, nu cred că ţi-am 
povestit... 

— Dar operaţia? 

— Nu se mai face. 

Axel își privește fratele și simte cum sufletul i se răsucește în 
beznă. Înţelege acum că Raphael aranjase operaţia lui Robert, 
că totul era prevăzut să meargă foarte prost, că acesta era 
sensul ei, ca Robert să moară pe masa de operaţie și să-i 
doneze fratelui său ficatul. 

Axel trebuie să se oprească în hol, să se calmeze, înainte de-a 
continua. Faţa îi arde și simte cum plânsul îi urcă din gâtlej. 

— Vii? întreabă Robert pe un ton blând. 

Axel mai rămâne o secundă și respiră adânc, înainte să-și 
urmeze fratele, în grădina din spate. Pe pardoseala de marmură, 
la umbra copacului mare, e întinsă masa. 

Tocmai se îndreaptă spre Anette, când Robert îl prinde de 
braţ, ţinându-l în loc. 

— Ne distram bine când eram copii, spune Robert cu privirea 
gravă. De ce-am încetat să ne vorbim? Cum s-a putut întâmpla 
asta? 

Axel privește uimit chipul fratelui său, ridurile din colțul 
ochilor, părul zbârlit din jurul cheliei. 

— Se întâmplă în viaţă lucruri care... 

— Așteaptă... Nu am vrut să-ţi povestesc la telefon, îl 
întrerupe Robert. 

— Ce e? 

— Beverly a spus că tu crezi că din vina ta și-a luat Greta 
viaţa, dar eu... 

— Nu vreau să vorbim despre asta, îl întrerupe Axel. 

— Trebuie, spune Robert. Eu am fost acolo, la concurs, am 
auzit totul, i-am auzit pe Greta și pe tatăl ei vorbind, ea plângea 
tot timpul, falsase și tatăl ei era teribil de furios... 

Axel se eliberează din mâna fratelui său. 

— Știu deja tot ce... 

— Lasă-mă să spun ce trebuie să spun, îl întrerupe Robert. 

— Fă-o. 

— Axel... Dacă ai fi spus ceva, dacă aș fi știut că tu credeai că 
din vina ta a murit Greta... L-am auzit pe tatăl ei. A fost vina lui, 
a fost doar vina lui... Au avut o ceartă îngrozitoare, l-am auzit 
spunându-i lucruri oribile, că l-a făcut de râs, că nu mai este fata 
lui. Trebuia să plece din casa lui, să plece de la școală și să se 
mute la drogata de maică-sa, la Mora. 

— A spus așa? 

— Nu voi uita niciodată glasul Gretei, continuă Robert 
înverșunat. Ce speriată părea, când încerca să-i explice că toți 
pot greşi uneori, că a făcut tot ce-a putut să iasă bine, că nu-i 
nimic, mai sunt și alte concursuri... 

— Dar eu întotdeauna... 

Axel privește în jur, nu știe ce să facă, simte că îl lasă 
puterile, se așază încet pe podeaua de marmură și își ţine faţa 
cu amândouă mâinile. 

— Ea plângea și-i spunea tatălui că-și va lua viaţa dacă nu va 
putea rămâne, să continue să studieze. 

— Nu știu ce să zic, șoptește Axel. 

— Multţumește-i lui Beverly, răspunde Robert. 


Beverly Andersson 


Începe o burniţă măruntă, în vreme ce Beverly Andersson stă 
pe peronul Gării Centrale din Stockholm. Călătoria spre sud o 
duce printr-un peisaj învăluit în ceaţă. Abia în apropiere de 
Hässleholm apare din nou soarele. După ce a schimbat trenul la 
Lund și apoi a luat autobuzul din Landskrona, ajunge acasă, la 
Svalöv. 

De multă vreme n-a mai fost acasă. 

Se gândește cum i-a promis doctorul Sax6us că totul va 
merge bine. 

Am vorbit cu tatăl tău, a spus doctorul. E convins că va fi așa. 

Beverly traversează o piaţă prăfuită și se vede pe sine însăși, 
zăcând și vomitând în mijlocul pieţei, cu doi ani în urmă. Câţiva 
băieţi o făcuseră să bea rachiu. Au fotografiat-o și apoi i-au dat 
drumul în piaţă. După această întâmplare, tatăl ei a alungat-o 
de acasă. 

Merge mai departe. Are un nod în stomac, când vede drumul 
deschizându-se spre ferma care se află la trei kilometri 
depărtare. De-a lungul acestui drum obișnuiau s-o culeagă 
mașinile. Acum nu-și mai poate aminti de ce voia să meargă cu 
ei. Credea că vede ceva în ochii lor. Ca o lumină, obișnuia să 
gândească. _ 

Beverly schimbă mâna în care duce valiza grea. In depărtare, 
o mașină ridică praful pe drum. 

Nu-l cunoaște cumva? 

Beverly zâmbește și face semn cu mâna. 

Vine tata, vine tata! 


Penelope Fernandez 


Biserica Roslags-Kulla este o biserică mică, de lemn, cu o 
clopotniță înaltă, frumoasă. Se află undeva lângă Virabruk, la o 
oarecare distanţă de drumurile aglomerate, în localitatea 
Österåker. Cerul este albastru și aerul curat, mirosul florilor de 
câmp este purtat de vânt peste cimitirul liniștit. 

leri a fost înmormântat Björn Almskog și acum patru bărbaţi 
în costume negre o poartă pe Viola Maria Liselott Fernandez 
spre odihna de veci. În urma bărbaţilor - doi unchi și doi veri din 
El Salvador - vin Penelope Fernandez și mama ei, Claudia, 
împreună cu preotul. 

Se opresc lângă mormântul deschis. Copilul unuia dintre veri, 
o fetiță de vreo nouă ani, își privește întrebătoare tatăl. Când el 
îi face un semn de aprobare, fetița scoate flautul și începe să 
cânte psalmul 97, în vreme ce sicriul este coborât în pământ. 

Penelope Fernandez își ţine mama de mână și preotul citește 
din Evanghelia după loan. 

Dumnezeu va șterge toate lacrimile. Și moarte nu va mai fi. 

Claudia o privește pe Penelope, îi îndreaptă gulerul și o 
mângâie cu palma pe obraz, ca și cum ar fi copil. 

Când se întorc spre mașină, telefonul lui Penelope sună în 
geanta ei neagră. E Joona Linna. Penelope se desprinde cu grijă 
din mâna Claudiei și se duce la umbra unuia dintre copacii mari, 
ca să răspundă. 

— Salut, Penelope, spune Joona cu vocea lui ușor tărăgănată, 
dar gravă. 

— Bună, Joona, răspunde Penelope. 

— M-am gândit că vrei să știi asta: Raphael Guidi este mort. 

— Şi livrarea de arme pentru Darfur? 

— Am oprit vaporul. 

— Bine. 

Penelope își lasă privirea să alunece peste rude și prieteni, 
peste mama ei care stă acolo unde a lăsat-o și care n-o scapă 
din ochi. 

— Mulţumesc, spune ea. 

Se întoarce la Claudia care o așteaptă cu îngrijorare, îi ia din 
nou mâna și amândouă se îndreaptă spre mașină. 

Penelope. 

Se oprește și se întoarce. | s-a părut că aude glasul surorii 
sale, foarte aproape. O străbate un fior, îi trece și o umbră 
plutește încet peste iarba fragedă, verde. Fetiţa care cântase la 
flaut stă între pietrele de mormânt și o privește. Și-a pierdut 
cordeluța și părul îi flutură în briza verii. 


Saga Bauer și Anja Larsson 


Zilele acestea de vară n-au sfârșit: noaptea strălucește ca 
sideful, până ce apar zorile. 

Direcția Generală a Poliţiei a organizat o petrecere în grădina 
barocă din fața palatului Drottningholm. 

Joona Linna stă împreună cu colegii la o masă lungă, sub un 
copac uriaș. 

Pe o scenă, în faţa unui pavilion de dans din lemn roșu, se află 
membrii unei orchestre de dans, în costume albe și cântă 
Hăârgalăten”?. 

Petter Näslund dansează „slâăngpolska”* cu Fatima Zanjani, 
din Irak. El îi spune cu un zâmbet în colţul gurii ceva ce pare s-o 
facă fericită. 

Cântecul povestește cum diavolul a cântat odată la vioară așa 
de frumos, că tinerii nu mai voiau să se oprească. Au dansat 
noaptea întreagă și, când au făcut greșeala de a nu respecta 
sunetul clopotelor de sărbătoare, nu s-au mai putut opri. Tinerii 
erau foarte obosiţi. Pantofii li s-au tocit, picioarele li s-au tocit și 
până la urmă doar capetele lor mai dănţuiau de colo-colo, în 
sunetele viorii. 

Pe un scaun de pânză stă Anja, într-o rochie cu flori albastre. 
Se uită la perechile care dansează. Faţa rotundă îi este 
bosumflată, dezamăgită. Insă, când îl vede pe Joona că își 
părăsește locul, simte cum i se înroșesc obrajii. 

— O vară fericită, Anja, îi spune el. 

Printre copaci se vede Saga Bauer, dansând pe iarbă. Ea 
vânează baloane de săpun, împreună cu gemenii Magdalenei 
Ronander. Părul blond, ondulat, cu panglici colorate lucește în 
soare. Două femei de vârstă mijlocie s-au oprit și o privesc 
uluite. 

— lubiţi domni și doamne, spune cântărețul, după aplauze. 
Am primit o comandă specială... 

Carlos Eliasson zâmbește pentru sine însuși, aruncând 
privirea spre cineva din spatele scenei. 

— Mă trag din Oulu, continuă cântăreţul zâmbind. Și voi cânta 
cu cea mai mare plăcere pentru dumneavoastră un tangou care 
se numește Satumaa. 

Magdalena Ronander are o cunună de flori pe cap, când se 
apropie de Joona căutându-i privirea. Anja se uită ţintă în jos, la 
vârfurile pantofilor. 

Orchestra începe să cânte tangoul languros. Joona se întoarce 
spre Anja, se înclină și întreabă încet: 

— Îmi permiţi? 


42 O melodie populară suedeză foarte veche, despre diavol care, prin cântecul său 
minunat, i-a vrăjit pe tineri să danseze până la moarte. 
43 „Polca pe aruncate”, dans popular suedez. 

Fruntea Anjei, obrajii și gâtul i se fac roșii ca focul. Îi 
întâlnește privirea și dă din cap cu gravitate. 

— Da, răspunde ea. 

Îi ia braţul, aruncându-i o privire trufașă Magdalenei și urcă pe 
ringul de dans cu capul ridicat, împreună cu Joona. 

Anja dansează concentrată, cu seriozitate, cu o cută mică 
între sprâncene. Curând însă faţa ei rotundă se liniștește și este 
fericită. Părul dat tare cu spray stă într-un coc elegant la ceafă. 
Se lasă condusă de Joona, relaxându-și corpul. 

În timp ce cântecul sentimental se apropie de sfârșit, Joona 
simte brusc cum Anja îl mușcă ușor de umăr. 

ÎI mușcă din nou, un pic mai tare și el se simte obligat s-o 
întrebe: 

— Ce faci? 

Ochii ei sunt lucioși, ca de sticlă. 

— Nu știu, răspunde ea cu sinceritate. Am verificat doar ce s- 
ar întâmpla, nu știi niciodată înainte să verifici... 

În același moment se oprește muzica. El îi dă drumul, 
mulțumindu-i pentru dans. 

Înainte de-a apuca s-o conducă înapoi, la masă, Carlos își face 
apariţia, invitând-o. 

Joona mai stă o vreme deoparte, privindu-și colegii cum 
dansează, mănâncă și beau, apoi o ia spre mașină. 

Oameni îmbrăcaţi în alb stau pe pături, povestind, sau 
hoinăresc printre copaci. 

Joona străbate parcarea, apoi deschide portiera mașinii sale 
Volvo. Pe locul din spate se află un buchet uriaș de flori, frumos 
ambalat. Se așază în mașină și o sună pe Disa. La al patrulea 
apel, intră mesageria vocală. 


Disa Helenius 


Disa stă în fața computerului în apartamentul ei de lângă 
piața Karla. Pe birou se află telefonul mobil, lângă o ceașcă cu 
cafea rece și o chiflă cu scorţișoară. 

Pe ecranul calculatorului pâlpâie imaginea unei grămezi de 
pietre tocite de vreme, zăcând în iarbă: rămășițele unui cimitir 
de bolnavi de holeră din Skanstull, în Stockholm. 

Își scrie notele în computer, se întinde și ridică apoi ceașca 
spre gură, dar renunţă. Se duce să-și facă o cafea proaspătă, 
când telefonul începe să zbârnâie pe birou. 

Fără să privească cine este, îl închide și rămâne apoi în 
picioare, cu privirea pe fereastră. Fire de praf strălucesc în 
soare. Inima îi bate repede, când se așază din nou în faţa 
computerului. Nu are de gând să mai vorbească vreodată cu 
Joona. 


Joona Linna 


În Stockholm este o atmosferă de sărbătoare și sunt puține 
maşini, atunci când Joona coboară încet pe Tegnérgatan. A 
încetat s-o caute pe Disa. Are telefonul închis și el presupune că 
vrea să fie lăsată în pace. Ocolește Blå Tornet, apoi continuă pe 
acea parte din Drottninggatan care este plină de anticariate și 
magazine. Lângă librăria new-age Vărsătorul stă o femeie 
bătrână, prefăcându-se că privește în vitrină. Când Joona trece 
pe lângă ea, femeia face un gest spre geam, apoi pornește după 
el, la oarecare distanţă. 

Lui Joona îi ia o vreme să observe că este urmărit. Abia când 
se află lângă gardul negru din fața bisericii Adolf Fredrik, se 
întoarce. La zece metri în spatele lui stă o femeie de vreo 
optzeci de ani. Îl privește cu gravitate și-i întinde câteva cărţi de 
joc. 

— Aici ești tu, nu-i așa? spune arătându-i o carte. Și aici e 
cununa, cununa de mireasă. 

Joona se apropie de ea și ia cartea. Sunt cărţi de joc dintr-un 
Killelek**, unul dintre cele mai vechi jocuri de cărți din Europa. 

— Ce vrei? întreabă el liniștit. 

— Eu nu vreau nimic, spune femeia. Dar Rosa Bergman îţi 
transmite salutări. 

— Trebuie să fie o greșeală, nu cunosc pe nimeni care... 

— Se întreabă de ce te prefaci că fiica ta e moartă. 


44 Apărut în anii 1300 în Italia, este introdus în Suedia prin anii 1800. 

Epilog 


E toamnă timpurie la Copenhaga, aerul e curat și rece, când 
un grup discret ajunge la Glyptoteket în patru limuzine separate. 
Bărbaţii urcă scările, trec de intrare, continuă prin grădina de 
iarnă luxuriantă sub acoperișul înalt de sticlă, merg cu pași 
răsunători pe coridoarele de piatră, prin faţa sculpturilor antice 
și intră în fastuoasa sală de festivități. 

Publicul este deja la locurile lui și Tokyo String Quartet urcă 
pe scenă, cu legendarele lor instrumente Stradivarius încă în 
repaus, aceleași instrumente la care a cântat odinioară Nicolò 
Paganini însuși. 

Cei patru oaspeţi iau loc în jurul unei mese, la o parte de 
publicul obișnuit. Cel mai tânăr dintre ei este un bărbat cu 
mădulare fine și păr blond, pe nume Peter Guidi. Este aproape 
un băiat, dar expresia de pe chipurile celorlalţi spune altceva, 
pentru că foarte curând ei îi vor săruta mâna. 

Muzicienii își fac semn unii altora și încep să cânte cvartetul 
de coarde numărul 14 de Schubert. Se simte patosul, o forță 
reținută cu greu. O vioară răspunde, dureros. Muzica își mai 
trage o dată respiraţia, apoi se revarsă. Te inundă o senzaţie de 
fericire, dar totodată sunetul este plin de tristeţe, pentru atâtea 
suflete pierdute. 


virtual-project.eu 

